
Dailininkas 
ARVYDAS KAŽDAILIS 


...Ten Leviatanas, 
Didžiausias iš gyvųjų tvarinių, 
Gelmėn nugrimzdęs snaudžia arba plauko 
Lyg judanti sala. Su oru jis 
Krūtinėn jūros vandenis įtraukia, 
Jam iškvepiant, ištrykšta jie viršun. 


PRARASTASIS ROJUS 


LOTYNIŠKAI... 0 cetus 


ANGLOSAKSIŠKAI.. wnoel 
DANIŠKAI.... hvalt 
OLANDIŠKAI..... wal 

ŠVEDIŠKAI.. hwal 
ISLANDIŠKAI. whale 
ANGLIŠKAI.! whale 
PRANCŪZIŠKAI..... baleine 
ISPANIŠKAI. ballena 
FIDŽIETIŠKAI.... J... pekee-nuee-nuee 
EROMANGIETIŠKAI pehee-nuee-nuee 


IŠTRAUKOS 


(KURIAS IŠRAŠĖ JAUNESNYSIS 
BIBLIOTEKININKO PADĖJĖJAS) 


Skaitytojas galės pats įsitikinti, kad tasai varganas bė- 
džius Jaunesnysis Padėjėjas, naivus raidžių ėdikas ir knygų 
graužikas, išvertė visas Vatikano bibliotekas ir visus buki- 
nistų prekystalius pasaulyje, ieškodamas bet kokių, kad ir 
visiškai atsitiktinių užuominų apie banginius tiek šventose, 
tiek šventvagiškose knygose. Todėlnežiūrėkite į šitas cha- 
otiškai parinktas ištraukas apie banginius — nors jos ir 
autentiškos — kaip į šventą cetologijos evangeliją. Taip 
nėra. Ir senųjų autorių, ir čia minimų poetų veikalų iš- 
traukos tik tiek mums įdomios ir vertingos, kiek leidžia 
tarsi iš paukščio skrydžio pamatyti ir išgirsti visa, kas bet 
kokia proga ir bet kokia dingstimi visų pasaulio tautų ir 
generacijų — tame tarpe ir mūsiškės — buvo pasakyta, 
sumanyta, užsiminta ar sueiliuota apie Leviataną . 


Tad lik sveikas, nelaimingasai bėdžiau Jaunesnysis Pa- 
dėjėjau, tariu aš — tavo komentatorius. Pats priklausai tai 
beviltiškai, išsekusiai žmonių padermei, kurios šiame pa- 
saulyje nesušildys joks vynas, kuriai net baltasis cheresas 
bus ir per rausvas, ir per stiprus; bet su tokiu kaip tu 
malonu kartais pasėdėti dviese, pasijusti tokiam pat varga- 
nam ir vienišam, palaimingai apsiverkti, apimtam nuošir- 


ETIMOLOGIJA 


(ŽINIOS, KURIAS SURINKO KLASIKINĖS GIMNAZIJOS 
MOKYTOJO PADĖJĖJAS, DŽIOVOS NUGALUOTAS) 


Kaip šiandien regiu jį — išbalusį, nudryžusiu švarku ir 
tokiu pat nudryžusiu kūnu, siela ir smegenimis. Dienų 
dienas jis braukinėjo dulkes nuo senų žodynų ir grama- 
tikų savo nepaprasta nosine, tarsi pasityčiojimui išmarginta 
viso pasaulio tautų vėliavomis. Jis mėgo valyti dulkes nuo 
senų gramatikų; šį romų darbą dirbant nejučia atplūsdavo 
mintys apie mirtį. 


„Jeigu tujen, ėmęsis aiškinti kitiems ir mokyti, kad 
mūsų kalboje bangžuvė įvardinama žodžiu whale-fish, 
per savo neišmanymą praleisi raide h, kuri viena pati 
beveik perteikia šito žodžio prasme, tujen diegsi ne žinias, 
o paklydimą". 


Hakliujitas 
„Whale (šved. ir dan. hval). Šio gyvulio pavadinimas 


siejasi su apvalumo, nuotakumo sąvoka, nes daniškai hvalt 
reiškia „išlinkęs, skliautinis". 


Vebsterio žodynas 
„Whale kilęs tiesiai iš danų ir vokiečių wallen, anglo- 
sak. walw-ian— „ridentis, vartaliotis". 


Ričardsono žodynas 


HEBRAISKAI 
GRAIKIŠKAI 


daus draugiškumo, ir tiesiai, be užuolankų, kol akys 
drėgnos, o taurės sausos ir širdy saldus liūdesys, pasa- 
kyti: ,„„Meskit visa tai, Jaunesnieji Padėjėjai! Juk kuo 
labiau plūksitės įtaikaudami pasauliui, tuo mažiau dėkin- 
gumo iš jo susilauksite. O, kad mano galioj būtų atiduoti 
jums Hempton Kortą arba Tiuilri' rūmus! Bet nurykit 
greičiau ašaras ir pakilkit dvasia į pačią grotstiebio vir- 
šūne, kur jūsų draugai, suskubę anksčiau, atiduoda jums 
septynaukštę dangaus karaliją ir išveja, prieš jums ateinant, 
senbuvius lepūnus Gabrielių, Mykolą ir Rapolą'. Čia mes 
susidaužiame tiktai suaižėjusiomis širdimis — ten jūs galė- 
site susidaužti nedužiais bokalais!" 


„Ir Dievas sutvėrė didės bangžuves". 


Pradžios knyga“ 


„Leviatanas... Paskui jį šviečia takas, gelmė išrodo 
lyg kad pražilusi". 
Jobas 


„Bet Viešpats pritaikė didelę žuvį, kad prarytų Joną". 


Jona* 


„Cia laivai vandenis rėžo, tavo sukurtas slibinas 
žaidžia". 


Psalmynas' 


„Tą dieną Viešpats baus savo kietu, dideliu ir galingu 
kalaviju Leviataną, tą išriestą žaltį Leviataną, tą vingiuotą 
žaltį, ir užmuš bangžuvę, esančią jūroje". 


Izaijas * 


„Kad ir koks daiktas — žvėris, laivas ar akmuo — pa- 
tenka į šitos pabaisos ryklės chaosą.visa kaipmat pradings- 


ta didžiulėje šlykščioje koserėje ir randa žutį bedugnėje 
jos pilvo pragarmėje". 


Plutarchas" „Moralijos" 


„Indijos jūroje gyvena didžiausios ir stambiausios 
pasaulio žuvys; tarp jų Bangžuviai, arba Verpetsukiai, 
vadinami Balzene, turi ilgio tiek, kiek keturi žemės akrai, 
arba arpanai". 


Plinijus" 


„Praėjo vos kelios dienos jūroje, ir staiga, saulei tekant, 
pasirodė didžiulė daugybė bangos žuvų bei kitų jūros bai- 
dyklių. Tarp pirmųjų buvo viena tikrai nenusakomų mat- 
menų. Toji ėmė artintis prie mūsų, išžiojusi nasrus, 
keldama abiejose pusėse bangas ir varydama į putulus 
jūrą priešais save". 


Lukianas „Teisinga istorija" *' 


„Jis atvyko į mūsų kraštą turėdamas dar vieną ketini- 
mą — pagaudyti bangžuvių, kurių dantų kaulas didžiai 
vertingas, ir kelias žuvis atvežė dovanų karaliui... Stam- 
biausios bangžuvės sugaunamos prie jo tėvynės krantų; kai 
kurios jų būna keturiasdešimt aštuonių, kitos net penkias- 
dešimties jardų ilgio. Jis sako, kad sykiu su dar penkiais 
vyrais nudobė šešiasdešimt bangžuvių per dvi dienas". 


Oterio, arba Okterio, pasakojimas, 
karaliaus Alfredo užrašytas iš jo 
paties lūpų 890 metais nuo Kris- 
taus gimimo" 


„Nesvarbu, ar gyvas padaras, ar laivas patenka į bai- 
singą šios baidyklės (bangžuvio) ryklės bedugne, visa kas 
yra praryjama ir pražūna amžinai, o jūrų gružlys pats jon 
nugrimzta ir miega ten saugiai". 


Montenis „Raimondo  Sabundiečio 
Pris 


apologija 

„Bėkim. Kaip mane gyvą matot, čia Leviatanas, tau- 
riojo pranašo Mozės aprašytas švento vyro Jobo gyva- 
toje". 

Rablė 


„Banginio kepenis sukrovė į dvejas vežėčias". 


Stou Analai"'“ 


„Didysis Leviatanas, nuo kurio jūra paeina virsnėm 
nelyginant verdantis katilas". 


Lordas Beikonas „Iš psalmių" 


„Apie tuos baisingus milžinus — banginius, arba orkas, 
mes neturime bent kiek patikimesnių žinių. Jie išauga 
tokie riebūs, kad iš vieno banginio galima gauti neįtikė- 
tiną kiekį taukų". 


Tas pats autorius „Gyvenimo ir mirties istorija" 
„Ir gyrė spermacetą kaip veiksmingiausią žemėj vaistą 
nuo žaizdų vidinių". 
„JCaralius Henrikas IV" 
„Visai kaip banginio". 
„flamletas" 


„Kas jam padės, nuo skausmo išvaduos? 
Telieka laukti keršto valandos 

Ir vėlei grįžti į kautynių vietą, 

Kur smogė jam skriaudiko žemo ietis; 
Krantan banginis skuba, genamas žaizdos" *. 


"is 


„Fėjų karaltenė 


* Eiliuotus tekstus vertė A. Danielius. 


„Grandiozinis tarytum banginis, kuris masyvaus savo 
kūno judesiais taip išjudina nejudrią vandenyno plynąę, 
kad vandenynas virte užverda". 


Seras Viljamas Davenantas „Gondi- 
bertas""'*. įžanga 


„Kas yra tasai spermacetas, žmonės nieko tikro nenu- 
tuokia, nesgi net mokytasis Hosmanas po trylikos metų 
tyrinėjimų atvirai prisipažino: Nescio guid sit *". 


Seras T. Braunas“ „Apie sperma- 
cetą ir  spermacetinį banginį" 


„Lyg Tolas Spenserio lazda smagia 
Jisai grasina uodega sunkia. 


* * * 


Jo šone daužosi jų durklų spiečius, 
Ant nugaros siūbuoja miškas iečių". 


Voleris" kautynės dėl Vasaros 
salų" 


„Juk menas sukūrė tą didijį Leviataną, vadinamą 
Respublika, arba Valstybe (lotyniškai Civitas), kuris yra 
ne kas kita kaip dirbtinis Žmogus". 


Hobsas“. įvadinis „Leviatano" paragrafas 

„Paikas Mensoulo miestas prarijo jį nekramtęs, kaip 
banginis į jo nasrus pakliuvusią silkę". 

„Piligrimo kelionė"" 


„Leviatanas, 
Tasai didžiausias Dievo tvarinys 
Iš plaukiojančių po plačias marias". 


ži 


„prarastasis rojus 


* Nežinau, kas tai yra (/ot.). 

„Ten Leviatanas, 
„ Didžiausias iš gyvųjų tvarinių, 
Gelmėn nugrimzdęs snaudžia arba plauko 
Lyg judanti sala. Su oru jis 
Krūtinėn jūros vandenis įtraukia, 
Jam iškvepiant, ištrykšta jie viršun". 
Ten pat 


„Galingi banginiai plaukioja vandenų jūrose, o juose 
plaukioja jūros taukų". 


Fuleris „Pasaulietinė ir dvasinė  valdžia'“ 


„UŽ iškyšulio, prie uolų plikų 
Leviatanai tykodami tūno. 

Jie nemedžioja, laukia tik aukų, 
Kurios jiems pačios į nasrus pakliūna". 


Draidenas „Annus Mirabilis"“ 


„Kol banginis plūduriuoja prie laivagalio, jam nuker- 
tama galva ir valtimi nuvelkama kuo arčiau kranto, tačiau 
dvylikos trylikos pėdų gylyje ji jau ima kabinti dugną". 


Tomas Edžas „J)ešimt kelionių į 
Špicbergeną". Parčeso rinkinys“ 


„Keliaudami jie matė daugybe vandenyne dūkstančių 
banginių, kurie pro gamtos įtaisytus ant pečių vamzdžius 
ir angas pramogaudami leido į dangų vandens Ciurkšles". 


Seras T. Herbertas „JCelionė į Azi- 
ją ir Afriką". Hario rinkinys“ 


„Cia jie išvydo milžiniškus pulkus banginių ir turėjo 
plaukti labai atsargiai, kad nesusidurtų su jais". 
Skautenas „Šeštasis plaukimas ap- 
link pasaulį" 
„Pučiant žiemryčiui mes išplaukėme iš Elbės žiočių 
laivu „Jona banginio pilve"... 


Kai kas tvirtina, kad banginis negali prasižioti, ta- 
čiau tai niekų pasakos..., 

Jūreiviai dažnai įlipa į stiebo viršūnę ir dairosi iš 
ten banginių, kadangi pirmam, kuris juos pastebi, duo- 
damas už vargą auksinis dukatas... 

Man pasakojo, kad prie Šetlando salų buvo sugautas 
banginis, kurio pilve rasta daugiau kaip statinė silkių... 

Vienas mūsų žeberklininkas sakosi sykį prie Špicber- 
geno nudobęs baltut baltutėlį banginį". 


„Kelionė jūra ią Grenlandiją", 
1671 metai nuo Kristaus gimimo. 
Hario rinkinys 


„I šią Faifo pakrantę buvo išmesta keletas banginių. 
1652 metais nuo Kristaus gimimo į krantą buvo išmestas 
aštuoniasdešimties pėdų ilgio ūsuotųjų rūšies banginis, 
iš kurio (kaip man buvo pranešta), be didžiulio kiekio 
taukų, buvo gauta ne mažiau kaip 500 svarų banginio ūsų. 
Jo žandikaulis pastatytas kaip vartų arka Pitfereno sode". 


Sibaldas“ „Faifas ir Kinrosas" 


„Ir aš pats sumaniau pabandyti, ar pavyks privijus 
nudobti tą spermacetinį banginį, nors man neteko girdė- 
ti, kad tokie žiaurūs ir greiti padarai būtų žuvę nuo 
žmogaus rankos". 


Ričardas Stratfordas  „£aiškas iš 
Bermudų salų". | Filol. užrašai, 
1668 metai nuo Kristaus gimimo 


„Jūrose banginiai 
Dievo balso klauso". 


Elementorius. Naujoji Anglija 


„Mes taip pat išvydome pulkus didžiulių banginių, 
kurių Pietų jūrose daug daugiau negu į Žiemius nuo 
mūsų, pasakyčiau — Šimtas vienam žiemiuose". 

Kapitonas Kaulis „Kelionė  ap- 


link pasaulį", 1729 metai nuo Kris- 


taus gimimo 

„banginis iškvepia tokį dvoką, nuo kurio gali pa- 
krikti protas". 


Už 


Uljoja „Pietų Amerika 


„O silfų nusipelniusių šimtinei 
Mes patikim sijoną apatiny 

Nes ši tvora retai tėra tvirta, 
Nors ir banginių kaulais paremta". 


„Garbanos pagrobimas" 


„Jeigu palyginsime pagal dydį sausumos gyvius su tais, 
kurių buveinė — jūrų gelmės, pamatysim, jog pirmieji 
tiesiog niekingai maži. Banginis, be jokios abejonės, 
pats didžiausias Dievo kūrinys". 


Goujsmitas" = „Gamtos mokslai" 


„Jeigu sumanytumėt parašyti pasaką mažoms žu- 
velėms, Jūsų knygoje jos prabiltų didžiųjų banginių 
kalba". 


Goldsmitas — Džonsonui“ 


„Vakarop mes išvydom kažką, ką iš pradžių palaikėm 
uola, bet vėliau paaiškėjo, jog tai negyvas banginis, nu- 
matyt, bandė pasislėpti už banginio, bijodami, kad mes 
jų nepastebėtume". 


Kukas „JCelionės''“ 


„Stambesnius banginius jie retai drįsta užpulti. Kai 
kurie banginiai kelia jiems tokį siaubą, kad jie bijo net jų 
vardą ištarti jūroje ir į velbotus dedasi mėšlo, kalkių, ka- 
dagių ir panašių daiktų jiems nubaidyti". 


Uno fon Troilis „£aiskas apie 
Benkso ir Solenderio kelionę į 
Islandiją 1772 m." 


„Spermacetinis banginis, atrastas Nantaketo gyven- 
tojų, yra žiaurus ir judrus gyvūnas; jam pagauti reikia 
didelio medžiotojų mitrumo ir narsos". 

Tomas Džefersonas'* „Memorandu- 


mas prancūzų ministrui dėl ban- 
ginių "medžioklės. 1778 m." 


„Bet teikitės pasakyti, pone, kas jam galėtų prilygti?" 


Edmundas Berkas“ „Nantaketo 
banginiavimo verslo paminėjimas 


parlamento kalboje" 


„Ispanija — tai didžiulis banginis, išmestas į Piet- 
vakarių Europos krantą". 


Edmundas Berkas (Kažkur) 


„Dešimtas teisėtų karaliaus pajamų šaltinis, grindžia- 
mas ta aplinkybe, jog karalius saugo ir gina jūras nuo 
piratų ir plėšikų, yra jo teisė į karališkąsias Žuvis — 
banginį ir eršketą. Išmestos į krantą ar sugautos ne- 
toli pakrantės, tos žuvys yra karaliaus nuosavybė". 


Blekstounas“ 


„Tuoj stos į žūtbūtinį mūšį vyrai: 
Taiklus Rodmondas, laukdamas kovos, 
Zeberklą jau iškėlė virš galvos". 


Folkoneris“ „Laivo sudužimas" 


„Spindėjo bokštai ir stogai, 
Dangun raketos skraidė, 
Kad sušvytėtų neilgai, 

Po skliautą išsisklaidę. 


Ugniai prilygsta vandenų 
Staigus išsiveržimas, 
Kai juos iš džiaugsmo fontanu 
Banginis švirkšti ima". 

Kauperis“ „Karalienės vizito į 


Londoną proga" 

„Po pirmo smūgio iš širdies baisingu greičiu ištryško 
kraujo fontanas. Ištekėjo penkiolika galonų". 


Džonas Hanteris“ „Ataskaita apie 
banginio (nedidelių matmenų) 
skrodimą" 


„Banginio aorta yra didesnio skersmens negu pla- 
čiausias Londono tilto vandentiekio vamzdis, ir šiuo 
vamzdžiu bėgančio vandens greitis yra Žymiai mažesnis, o 
spaudimas silpnesnis negu kraujo čiurkšlės, trykštančios 
iš banginio širdies". 


Peilis „Teologija"* 


„Banginis — tai Žinduolis, neturintis užpakalinių 
galūnių". 


Baronas Kiuvjė" 


„Keturiasdešimt laipsnių į pietus mes pamatėme sper- 
macetinius banginius, tačiau nepradėjom medžioklės iki 
pirmos gegužės, kol jūroje jų ėmė liulėte liulėti". 


Kolnetas „Kelionė, kurios tikslas 
išplėsti spermacetinių = banginių  me- 
džioklę" 


„O stichijoj' laisvoj apačioje 

Judėjo, nardė, žaidė, vaikės, grūmės 
Visų rūšių spalvų ir formų žuvys; 
Žodžiu nepavaizduojamos, jūreivių 

Dar neregėtos; nuo Leviatano 

Iki knibždėte knibždančių vabzdžių; 
Didžiais būriais, lyg plaukiojančios salos, 
Instinktų paslaptingų vedamos 

Per dyką, klaidų plotą, nors visur 
Užpuldinėjamos plėšrių  rajūnų— 
Ryklių, banginių ir kitų pabaisų, 
Apsiginklavusių kardais ar pjūklais, ar lenktom iltim". 


Monlgomeris“ „Pasaulis prieš tva- 
ną 


" 


2. PLB 40 


„Šen! Himnu triumfo šlovink 
Pelekuotųjų. | valdovą, 

Kurs Atlanto vandenyne 
Galingiausias iš banginių! 
Šiaurės jūroj lenkia jis 
Stambumu visas žuvis". 


Čarlzas Lamas“ „Banginio trium- 


Jas" 


„1690 metais keli žmonės stovėjo ant aukštos kal- 
vos ir žiūrėjo, kaip šėlioja, švirkščia fontanus banginiai; 
ir vienas žmogus, rodydamas ranka į jūrą, tarė: „Štai 
ten plyti žalios ganyklos, kur mūsų anūkų vaikai eis pel- 
nytis duoną", 


Oubedas Meisis „flantaketo is- 
torija" 


„Aš surenčiau mudviem su Siuzana trobelę, 0 įėji- 
mą padariau tarsi gotikinę arką iš banginio žandikaulio". 


Hotornas“ „Senos istorijos" 


„Ji atėjo pas mane pasitarti dėl paminklo žmogui, 
kurį mylėjo jaunystėje ir kuris daugiau kaip prieš ketu- 
riasdešimt metų žuvo nuo banginio Ramiajame van- 
denyne". 


Ten pat 


„Ne, pone, tai tikras banginis — atsakė Tomas, — 
aš mačiau jo čiurkšlę ir dvi puikiausias vaivorykštes, 
kokias išvysti geistų bet kuris krikščionis. Tas padaras — 
tikra taukų statinė". 


Kuperis“ bocmanas" 


„Buvo atnešta spauda, ir Berlyno laikraštyje pama- 
tėme, kad ten scenoje rodomi banginiai". 


Ekermanas“ „Pokalbiai su Gėte" 


„Po šimts! Ponas Ceisai, kas nutiko?" — Aš atsa- 
kiau: „Mes susidūrėm su banginiu". 


Nantaketiečio Oveno Čeiso, pirmo- 
jo kapitono padėjėjo, pasakojimas, 
kaip žuvo Nantaketo banginiavimo 
laivas „Jfseksas", kurį Ramiajame 
vandenyne užpuolė ir sunaikino di- 
džiulis  spermacetinis banginis "'. 
Niujorkas, 1821 


„Deny jūreivis sėdėjo pernakt, 
Švilpaujant vėjams aplinkui; 
Šviesėjo ir niaukęs mėnulis blyškus, 
Jr likdavo fosforo ruožas ryškus, 
Pro Šalį banginiui praslinkus". 


Elizabetė Ottks Smit" 


„Bendras ilgis lyno, išleisto iš visų velbotų, gau- 
džiusių tik tą vieną banginį, buvo 10440 jardų, arba 
beveik šešios anglų mylios... 

Banginis turi įprotį kartais pakratyti ore savo baisingą 
uodegą, kuripliaukši tarsi bizūnas, ir tas garsas nuaidi virš 
vandens per tris keturias mylias". 


SkorsbisTM 


„Pakvaišęs nuo skausmo, kurį jam sukelia vis nauji 
dūriai, įsiutęs spermacetinis banginis ima vartytis van- 
deny, pakelia milžinišką galvą ir plačiai išžiojęs nasrus 
šoka traiškyti viską, kas pasitaiko netoliese; jis puola 
velbotus ir varo juos prieš save baisingu greičiu, dau- 
žydamas ir skandindamas kaktos smūgiais. 

...Tikrai keistas dalykas, jog tokio įdomaus ir komer- 
ciniu požiūriu tokio svarbaus gyvūno (koks yra sperma- 
cetinis banginis) elgesys ir įpročiai visai ar beveik visai 
nepatraukia dėmesio daugybės išsimokslinusių stebėtojų, 
kurie pastaraisiais metais iš tiesų turėjo nemažai puikių 
progų sekti jų elgesį". 


Tomas Bylas „Spermacetinio ban- 
ginio istorija", 1839 


„Turėdamas mirtinus ginklus abiejuose kūno galuose, 
kašalotas (spermacetinis banginis) ne tik geriau apsi- 
ginklavęs negu tikrasis (grenlandinis) banginis, bet ir 
žymiai dažniau linkęs meistriškai, be baimės ir klas- 
tingai juos panaudoti, todėl yra laikomas pavojingiausiu 
iš visos žinomos banginių giminės". 


Frederikas Debelis Berietąs „Bangi- 
niavimo ekspedicija aplink pasaulį", 
1840 


„Spalio 13. 

— Fontanas horizonte! — pasigirsta nuo stiebo. 

— Kur? — teiraujasi kapitonas. 

— Trys rumbai pavėjui, ponas kapitone. 

— Šturvalą kairėn! Gerai, taip laikyti! 

— Klausau, taip laikyti, ponas kapitone! 

— Ei, žvalge! Ar dabar jį matai? 

— Matau, ponas kapitone! Visą būrį spermacetinių 
banginių! Ir fontanus švirkščia, ir iŠ vandens šokinėja. 

— Kai tik ką nauja pamatysi, sušuk! 

— Klausau, ponas kapitone. Štai fontanas! Ir dar — 
ir dar — ir dar — ir dar. 

— Toli? 

— Už pustrečios mylios. 

— Šimtas perkūnų! Kaip arti! Visi į denį!" 


Dž. Rosas Braunas „Eskizai iš ban- 
giniavimo ekspedicijos", 1846 


„Banginių medžioklės laivas „„Gaublys", kur nutiko tie 
siaubingi dalykai, apie kuriuos Cia ketiname papasakoti, 
priklausė Nantaketo salai". 


„Pasakojimas apie maištą  „Gaub- 
lio" laive, aprašytas Lėjaus ir Hasio, 
kurie vieninteliai ištiko iš visos įgu- 
los". 1828 metai nuo Kristaus gi- 
mimo 


„Kartą sužeistas banginis ėmė jį vytis; iš pradžių 
jis gynėsi žeberklu, tačiau įnirtusi pabaisa pagaliau puolė 

velbotą, ir jis bei jo draugai, pamatę, jog nebeapsigins, 
išsigelbėjo sušokę į vandenį". 


Misionierių. Tajermeno ir Beneto 


dienoraštis 


„Ir patsai Nantaketas,— pasakė ponas Vebsteris— 
yra tikrai ypatingas ir nepaprastas nacionalinių pajamų 
Šaltinis. Aštuoni ar devyni tūkstančiai jo gyventojų beveik 
visą gyvenimą praleidžia jūroje, savo vyrišku ir atkakliu 
verslu kasmet didindami nacionalinę gerovę". 


„Pranešimas apie Dantelio Vebste- 
rio kalbą JAV senate dėl bango- 
laužio projekto Nantakete, 1828" 


„Banginis krito tiesiai ant jo ir tikriausiai akies mirks- 
niu pribaigė jį". 
Dvasiškasis tėvas Henris T. Čiverts 
„Banginis ir jo gaudytojai, arba 
banginiautojo nuotykiai ir banginio 
gyvenimas, surašytas per  atgalinį 
„Komodoro Preblo" reisą" 


„Tik pabandyk cyptelt— atsiliepė Semjuelis— tuoj 
nukeliausi į pragarą". 
„Semjuelio Komstoko (Maištinin- 
ko) gyvenimas, surašytas jo brolio 
Viljamo Komstoko". Kita pasakoji- 
mo apie įvykius banginių medžiok- 
lės laive „Gaublys“ versija 


„Anglų ir olandų kelionės Siaurės vandenynu, ieškant 
kelio į Indiją, nedavė norimų rezultatų, tačiau jų metu 
buvo aptiktos sritys, kuriose veisiasi banginiai". 


Makalekas ,„JComercijos žodynas" 


„Tai sąveiksmingi dalykai; sviedinys atsimuša į žemę, 
idant vėl išlėktų į orą, o atradę banginių vietas, jų me- 
džiotojai, kad ir netiesiogiai, įminė Šiaurės-Vakarų kelio 
mįslę". 

IŠ neskelbtų Šaltinių 


„Negali nekristi į akis vandenyne sutiktas banginių 
medžiokles laivas. Surifuotomis burėmis, su įdėmiai jūrų 
tolumas stebinčiais žvalgais stiebų viršūnėse, jis didžiai 
skiriasi nuo kitų jūrose plaukiojančių laivų". 


„Srovės ir banginių medžioklės wer- 
slas"'. Iš Amerikos tiriamosios ekspe- 
dicijos ataskaitos *', 


„Kas yra vaikštinėjęs Londono apylinkėse ir kitur, gali 
prisiminti matęs ilgus lenktus kaulus, sukištus statmenai į 
žemę kaip vartų arka arba įėjimas į pavėsinę, ir tikriau- 
siai sužinojo, kad tai — banginių šonkauliai". 


„Pasakojimai apie banginių  rme- 


Pra 


džioklę Arkties vandenyne 


„Ir tik kai velbotai grįžo iš banginių sekionės, bal- 
tieji pamatė, kad jų laivas paimtas kraugerių laukinių iš 
jų pačių įgulos". 

„Laikraščio ataskaita apie tai, kaip 


buvo prarastas ir vėl atsiimtas ban- 
ginių medžioklės laivas „/fetabasis" 


„Visiems yra žinoma, kad nedaug banginiautojų (ame- 
rikiečių) grįžta namo tuo pačiu laivu, kuriuo išplaukė". 


„Kelionė banginių medžioklės lai- 


vu" 


„Staiga iš vandens išniro gigantiškas luitas ir šovė 
tiesiai į viršų. Tai buvo banginis". 


„Mirijam  Kof'tin", arba bangžuvi- 
ninkas""“ 


„Tarkim, kad jums jau pavyko sužeberkluoti ban- 
ginį, tačiau pabandykit įsivaizduoti, kaip suvaldysite neiš- 
jodinėtą kumelį vien tik su virve, pririšta prie jo uodegos 
stimburio". 

„Spanhautai ir flagštokai"“. Sky- 


rius apie banginiavimą 

„Sykį mačiau dvi tokias pabaisas (banginius), tikriau- 
siai patiną ir patele, lėtai plaukiančius vieną paskui 
kitą taip arti kranto (Ugnies Žemės), apaugusio bukme- 
džiais, kad, rodos, būčiau galėjęs akmenį nusviesti". 


Darvinas „Gamtininko kelionė" 


„Visi galanl — sušuko kapitono padėjėjas, kai atsi- 
gręžęs išvydo prie pat velboto priekio pražiotus sper- 
macetinio banginio nasrus, galinčius akies mirksniu visus 
pražudyti.— Visi, kam brangi gyvybė, galan!" 

„Vortonas — Banginių siaubas"'“ 
„Na vyručiai, linksmiau! IŠ peties, iš širdies! 
Tuoį žeberklas taiklus tą banginį paties!" 


Nantaketiečių = daina 


„O banginis šaunus, vandenyno sūnus, 
Nei audrų, nei pavojų nebijo. 

Kur stipriausias — teisus, jisai valdo visus 
Toj bekraštėj vandens viešpatijoj". 


Banginiautojų = daina 


24 


/ skyrius 
MIRAŽAI 


Aš vardu Izmaelis“. Prieš keliolika metų — tikslus jų skaičius 
tenevargina jums galvos,— kai mano kapšelyje ėmė švilpauti vėjai, o 
sausumoje nebeliko nieko, kas mane domintų, pamaniau sau, jog šiek 
tiek paplaukiosiu laivu ir apžiūrėsiu vandenuotąją pasaulio dalį. Šituo 
būdu ne kartą esu atsikratęs sielos maudulio ir susitvarkęs kraujo- 
taką. Todėl kiekvieną sykį, kai mano lūpų kampai niauriai nutįsta, 
kiekvieną sykį, kai sielon įsliūkina drėgnas, darganotas lapkritys, kiek- 
vieną sykį, kai kojos pačios atveda prie grabdirbių vitrinų ir kai atsi- 
kvošiu bežingsniuojąs laidotuvių procesijos gale, o ypač kiekvieną 
sykį, kai mano hipochondrija taip iškeroja, kad tik griežčiausi mora- 
liniai principai sustabdo mane ir aš nepradedu išėjęs į gatvę daužyti 
iš eilės visiems praeiviams skrybėlių nuo galvų, — štai tada ir suprantu, 
jog pats metas kuo greičiau išplaukti jūron. Jūrą renkuosi vietoj pisto- 
leto ir kulkos. Katonas“ su filosofine patetika krenta krūtine ant 
kalavijo, o aš ramiausiai užkopiu į laivo denį. Ir stebėtis čia nėra ko. 
Geriau pagalvoję, žmonės suvoktų, kad beveik visi — ne tik aš — 
anksčiau ar vėliau patiria daugmaž panašų jausmą vandenynui. 


Imkim, pavyzdžiui, kad ir šitą miestą-salą Manheteną, kurį lyg 
koralų rifai Indijos salas juosia prieplaukos ir iš visų pusių supa 
putojantis komercijos bangomūšis. Rinkitės kurią norit gatvę, ji būti- 
nai atves jus prie vandens. O paties miesto centro tolimiausias kyšu- 
lys — tai Beterio parkas“, kurio didingą molą skalauja bangos ir 
vėsina jūrvėjai, prieš kelias valandas dar skrieję neužmatomuose to- 
liuose. Pažvelkit į minias žmonių, įsmeigusių akis į vandenyną. 

Pasisukiokite po miestą mieguistą sekmadienio popietę. Pradėkit 
nuo Korliero įlinkio ir nueikit iki pačių KoenČio dokų, o nuo ten 
Vaitholu į Šiaurę“. Ką išvysite? Aplink visą miestą it bežadžiai 
sargybiniai savo postuose stovi tūkstančiai apie vandenyną įsisvajoju- 
sių mirtingųjų. Vieni parimę ant polių, antri sėdi pačiame molo gale, 

treti žvilgčioja pro falšbortus laivų, atplaukusių iš Kinijos, o dar kiti 
net įsiropštė vantais, kad geriau matytų jūrų tolumas. O juk jie visi — 
kranto profesijų Žmonės, šiokiadieniais — kaliniai tarp keturių sienų, 
prikalti prie prekystalių, prirakinti prie suolų, susikūprinę virš konto- 
ros stalų. Ką tai reiškia? Nejaugi nebėra žalių lankų ar pievų? Ką 
čia veikia šitie Žmonės? 

Bet aure! Čionai plūsta naujos minios, artinasi prie pat vandenyno, 
regis, puls į jį. Keista! Ir nurimsta jie tik nužingsniavę Ugi pat 
vandens; jiems negana šiaip sau pastoviniuoti anava ten, pavėjinėje 
pakhauzų šešėlio pusėje. Ne. Jie turi prieiti prie pat vandens; dar 
žingsnis — ir į jį įkristų. Taip jie ir stovi — mylių mylias, lygų lygas 
palei krantą. Sausumos gyventojai, suplūdę iš skersgatvių ir aklagat- 
vių, alėjų ir prospektų, iš šiaurės, pietų, rytų ir vakarų. Ir čia juos 
užvaldo kažkas bendra. Paaiškinkit tad man, gal juos sutraukė magne- 
tinė galia tų kompasų rodyklių, kur įtaisyti jūros laivuose? 

Arba vėl. Tarkim, jūs esate už miesto, kalvotame ežerų krašte. 
Rinkitės bet kurį jus kviečiantį kelelį, nemeskit jo, ir — lažinuos 
dešimt prieš vieną — jis atves jus žemyn, į slėnį, ir paliks toje 
vietoje, kur sraunus upelis virsta ežerėliu. Ir čia esama kažkokio 
stebuklo. Imkim labiausiai išsiblaškiusį, smarkiausiai susimąsčiusį žmo- 
gų, pastatykim jį ant kojų, stumtelkim, kad pačios pradėtų eiti, ir 
toksai žmogus būtinai atves jus prie vandens, jei tik tame krašte 
jo esama. Gal jus kada nors kankins troškulys Didžiojoje Amerikos 
dykumoje, tai pabandykit atlikti tą patį eksperimentą, jeigu jūsų 
karavane iš netyčių bus metafizikos profesorius. Taip, visiems tas žino- 
ma: vanduo ir meditacijos — neatsiejami. 


Arba štai dailininkas. Jis geidžia nutapyti patį svajingiausią, pilną 
šešėlių, ramybės, kerų romantišką Sako“ slėnio peizažą. Kokius pa- 
grindinius elementus jis pasitelks? Štai ten stovės medžiai, kiekvienas 
su dreve, tarsi joje būtų atsiskyrėlis su nukryžiuotoju, anava ten snū- 
duriuos lanka, ten miegos galvijai, o šit iš anos trobelės į dangų 
vinguriuos mieguistas dūmas. Link miško tolumoje rangysis takelis, 
nubėgantis iki tankių aštriadančių kalnynų, besimaudančių dangaus 
žydrynėje. Ir vis dėlto, nors prieš mus svajingo sapno smelkiamas 
paveikslas, nors pušis beria atodūsius tarsi spyglius ant piemens galvos, 
visos dailininko pastangos bus bergždžios, kol jis nenukreips piemens 
žvilgsnio į burtingą srovę, čiurlenančią priešais jį. Išeikit į prerijas 
birželį, kai mylių mylias gali bristi jūruojančiom oranžinėm lelijom — 
ko stigs visam šitam žavesiui? Vandens — ten nėra nė lašo vandens! 

Jei Niagara būtų vien tik žemyn krintantis smėlio srautas, argi va- 
žiuotų žmonės tūkstančius mylių juo grožėtis? Kodėl vargšas poetas iš 
Tenesio, sykį netikėtai gavęs dvi saujas sidabrinių, ėmė dvejoti: 
pirktis apsiaustą, kurio jam verkiant reikia, ar skirti šiuos pinigus 
pėsčiųjų ekskursijai į Rokavei Bičą“? Kodėl kone kiekvienas sveikas 
normalus berniūkštis su sveika normalia berniūkščio siela būtinai 
anksčiau ar vėliau ima svajoti apie jūrą? Kodėl jūs pats, pirmą sykį 
išplaukęs jūron kaip keleivis, pajuntate mistišką virpulį, kai jums pirmą 
sykį praneša, jog žemės nebematyti? Kodėl senovės persai laikė jūrą 
šventa? Kodėl graikai paskyrė jai dievą, paties Dzeuso brolį“? Sa- 
vaime suprantama, čia esama didelės prasmės. O dar didesnė prasmė 
glūdi pasakojime apie Narcizą, kuris negalėdamas sugriebti kankinan- 
čio, blausaus atvaizdo šaltinyje, puolė į vandenį ir paskendo. Bet juk 
ir mes regim tą atvaizdą visose upėse ir vandenynuose. Tai amžinai 
išsprūstantis gyvenimo fantomo atvaizdas — ir tai yra viso ko raktas. 

Tačiau sakydamas, kad esu įpratęs išplaukti jūron kiekvieną sykį, 
kai mano žvilgsnis ima blaustis, o plaučiai gergžti, nenoriu būti 
klaidingai suprastas: esą išplaukiu jūron kaip keleivis. Mat keleiviui 
reikia kapšiuko, o tuščias kapšiukas — tik niekingas skuduras. Be to, 
keleivius kankina jūros liga, rietenos, nemiga, apskritai jie patiria 
ne kažin kiek malonumo; ne, aš niekada neplaukiu kaip keleivis ir, 
nors esu visko regėjęs jūrininkas, niekada neplaukiu nei kaip komo- 
doras, nei kaip kapitonas, nei kaip virėjas. Šlovę ir pagarbą, teikiamą 
šitų pareigybių, palieku tiems, kam jos prie širdies. Aš pats bjauriuosi 
visais realiais ir įsivaizduojamais, šlovingais ir garbingais persidirbi- 
mais, persistengimais ir persitempimais. Man tereikia vieno — pasirū- 
pinti savimi, nekvaršinant galvos dėl laivų, barkų, brigų, škunų ir pa- 
našiai. Na, o dėl koko — nors ir pripažįstu, kad tai didžiai garbinga 
pareigybė, nes virėjas — tam tikra prasme irgi laivo vadas, — bet pats 
nelabai trokštu kepti ant ugnies paukštį, nors kai jis padoriai iščirš- 
kintas, saikingai palaistytas sviestu, deramai pasūdytas ir papipirintas, 
aš pirmas tariu apie šį kepsnį pagarbų — vos nepasakiau, pamaldų — 
giriamąjį žodį. Juk tik todėl, kad senovės egiptiečiai taip stabmeldiškai 
garbino čirškintus ibius ir keptus hipopotamus, mes iki šiol randame 
šitų padarų mumijas piramidėse-kepyklose. 


Ne, kai aš leidžiuosi jūron, plaukiu pačiu paprasčiausiu jūreiviu, 
eiliniu matrosuų, mano vieta — apačioje, kubrike, ir aukštybėse — 
stiebo viršūnėje. Teisybė, tada mane stumdo, verčia šokinėti nuo rėjos 
ant rėjos lyg žiogą gegužės pievoje. Iš sykio, tiesą pasakius, tas nėra 

malonu. Ir garbės jausmą užgauna, ypač jei esi kilęs iš senos orios 
šeimos kaip Van Ranselyrų, Rendolfų ar Hardikanutų“. Bet visų 
prasčiausia, jei prieš kišdamas ranką į statine su degutu, esi val- 
dingai ja grūmojęs palei pačių augiausių berniokų nosis, būdamas 
provincijos mokytoju. Perėjimas iš mokytojų į jūreivius yra gan 
staigus, ir, norint su šypsena tai ištverti, tenka griebtis stipraus 
gydomojo nuoviro iš Senekos bei stoikų". Tačiau ir tasai nuoviras 
ilgainiui išsivadėja. 

Na bet didelio Čia daikto, jei koks senas krienas kapitonas liepia 
man imti šluotą ir brūžuoti denį? Anoks čia pažeminimas, pasvėrus jį 
Naujojo Testamento svarstyklėmis! Manot, arkangelas Gabrielius 
nustos mane gerbęs, jei šį kartą aš mikliai ir klusniai atliksiu, kas 
buvo to seno krieno liepta? Kas nėra vergas? Atsakykit. O jeigu 
taip, tada tegu sau vaiko mane seni kapitonai, tegu niuksi ir spardo, 
aš pasiguosiu mintimi, kad nieko čia ypatingo, kad visi po lygiai 
atsiima savo dalį — arba fizine, arba metafizine prasme, kad visi 
gauna kasdieninį niuksą ir visi turi patapšnoti kits kitam per petį 
ir būti patenkinti. 

Be to, jūreiviu aš plaukiu dar ir todėl, kad tokiu atveju įprasta 
mokėti už vargą, o šit keleiviui niekas nėra sumokėjęs nė penso — 
to bent nesu girdėjęs. Priešingai, keleiviai patys turi mokėti. O tarp 
būtinybės mokėti ir galimybės gauti užmokestį — tikra bedugnė. Mo- 
kėjimo aktas, man regis, yra pati nemaloniausia bausmė iš visų, kokias 
mums užtraukė tiedu obelų sodo vagys“. Tačiau nieko nėra puikiau, 
kaitau moka! Tas galantiškas uolumas, kurį parodom imdami pini- 
gus, tiesiog stulbina, turint galvoje, kad pinigus mes iš tiesų laikome 
visų žemiškų blogybių priežastimi ir tvirtai tikime, kad turtuolis 
nieku gyvu nepaklius į dangaus karalystę. O, kaip džiugiai mes pa- 


X=x: 


Ir pagaliau aš visada plaukiu jūreiviu todėl, kad fizinis darbas 
gryname priekinio denio ore labai palankus mano sveikatai. Kadangi 
šiame pasaulyje vėjas iš priekio pučia dažniau negu iš paskuigalio 
(žinoma, jeigu laikomasi Pitagoro taisyklių“), todėl komodorui 
škancuose vėjas tenka jau padėvėtas, po jūreivių denio pirmagalyje. 
Komodoras tariasi įkvepiąs jį pirmas, bet anaiptol taip nėra. Ir 
daugelyje kitų sričių paprasti žmoneliai aplenkia savo vadus, šiems to 
nė nenumanant. 

Bet kodėl man, tiek kartų plaukiojusiam prekybos laivais, šį kartą 
kniostelėjo į galvą pasirinkti banginiavimo laivą, geriau už visus 

galėtų paaiškinti neregimas Likimo deivių policijos pareigūnas, 
kuris nenuleidžia nuo manęs akių, viską sužiūri ir priverčia vienaip 
ar kitaip pasielgti. Galim neabejoti, kad ir ši kelionė buvo sudė- 
tinė dalis grandiozinės programos, kurią Apvaizda sudarė senų se- 
niausiai. 

Ji buvo tarsi trumputė intermedija ir solinis numeris tarp Žymiai 
didesnio užmojo renginių. Aš manau, afišoje viskas atrodė maždaug 
taip: 


ĮNIRTINGA PARTIJŲ KOVA 
JUNGTINIŲ VALSTIJŲ PREZIDENTO RINKIMUOSE 


KAŽKOKIO IZMAELIO KELIONĖ  BANGINIŲ "MEDŽIOKLĖS LAIVU 


KRUVINOS KAUTYNĖS 
AFGANISTANE "+ 


Nors tiksliai negaliu pasakyti, kodėl tas režisierius Likimas nu- 
skyrė man Šitą apgailėtiną rolę banginių medžioklės laive, kai kiti 
gavo didingus vaidmenis prakilniose tragedijose arba trumpas ir 
lengvas roliukes sentimentaliose pjesėse, arba linksmus vaidmenėlius 
farsuose— nors aš ir negaliu tiksliai paaiškinti, kodėl taip atsitiko, 
tačiau dabar, prisiminęs visas aplinkybes, imu įžvelgti paslėptas spy- 
ruokles ir motyvus, be galo išmoningai užmaskuotus, kurie pastūmėjo 
mane suvaidinti minėtą rolę ir dar gražiai įteigė, jog taip pasielgiau 
savo nuožiūra, remdamasis vien laisva valia ir sveiku protu. 

Šių motyvų raizginyje už viską viršesnė buvo mintis apie didįjį 
banginį. Mane pašėlusiai domino toji kraupi ir mįslinga pabaisa. 
Taip pat atšiaurios tolimos jūros, kur jis plūduriuoja nelyginant 
didžiulė sala, bei nenujaučiamos ir neįvardinamos pragaištys, slypin- 
čios banginyje; visa tai sykiu su apstybe stebuklų, žavinčių regą ir 
klausą prie Patagonijos krantų, sutvirtino mano troškimą. Galbūt 
kitų žmonių tokie dalykai nemasina, bet mane amžinai kamuoja 
ilgėjimasis to, kas tolima. Aš mėgstu plaukioti po uždraustas jūras 
ir išlipti negyvenamuose krantuose. Nebūdamas abejingas gėriui, 
greitai perprantu blogį, bet galiu su juo ir subūti, — jei tik man tas 
leidžiama, nes juk reikia draugiškai sutarti su visais tais, su kuo 
gyveni po vienu stogu. 

Dėl šitų priežasčių nekantriai laukiau būsimos banginių medžiok- 
lės; didžiuliai šliuzo uždoriai į stebuklų pasaulį plačiai atsivėrė, ir 
tarp keistybiškiausių vaizdinių, nukreipusių mane į šį tikslą, viską nu- 
stumdamos Šalin, mano širdies gelmėse plaukė nesibaigiančios ban- 
ginių procesijos, 0 pačiam vidury — didingas, kapišonuotas fanto- 
mas nelyginant sniego kalnas virš vandens. 


skyrius 


KELIONMAIŠIS 


įsikišau porą marškinių į savo seną kiliminį kelionmaišį, pasi- 
brukau jį po pažasČia ir patraukiau link Horno kyšulio Ramiajame 
vandenyne. Palikes šaunų senąjį Manheteną, netrukus atvykau į Nju 
Bedfordą. Buvo gruodžio mėnuo, vėlus šeštadienio vakaras. Ir kaip 
aš nusivyliau sužinojęs, kad mažas paketbotas į Nantaketą jau išplau- 
kė ir iki pirmadienio šitos salos niekaip nebepasieksiu. 

Beveik visi jauni vyrai, kurie pasirenka banginiavimo nesėkmes ir 
negandas, apsistoja būtent Nju Bedforde, norėdami iš čia leistis 
jūrų kelionėn, bet man, žinoma, nė į galvą neatėjo mintis pasielgti 
panašiai. Aš tvirtai ryžausi išplaukti tiktai iš Nantaketo, kadangi 
visa, kas susiję su šia garsia sena sala, turi kažkokį tvirtą, laukinį 
pradą, ir tas didžiai man prie širdies. Be to, nors pastaruoju metu 
Nju Bedfordas pamažu monopolizavo banginių medžioklės verslą ir 
vargšas senasis Nantaketas smarkiai nuo jo atsiliko, vis dėlto Nan- 
taketas buvo didysis jo pirmtakas, visai kaip Tiras buvo Kartagi- 
nos pirmtakas“, — juk Nantakete buvo ištrauktas į krantą pirmasis 
Amerikoje nudobtas banginis. Juk iš Nantaketo išplaukė kanojomis 
pirmieji banginiautojai aborigenai, raudonodžiai indėnai, leidęsi perse- 
kioti Leviataną. Juk nuo Nantaketo krantų kažkada drąsiai nusiyrė 
mažas luotas, iki pusės prikrautas iŠ kitur atsigabentų akmenų, — kaip 
pasakojama, jais buvo ketinama mėtyti į banginius ir taip nustatyti, 
ar jau pakankamai arti sviesti nuo bugšprito žeberklą. 

Taigi man prieš akis buvo naktis, diena ir dar viena naktis, 
kurias turėjau praleisti Nju Bedforde, prieš išplaukdamas į skirtąją 
vietą, todėl reikėjo rimtai pamąstyti, kuo per tą laiką misti ir kur 
nakvoti. Naktis buvo nejauki, ne, ji buvo pašėlusiai tamsi ir niauri, 

skvarbiai šalta ir gūdi. Mieste pažįstamų neturėjau. Godžiais pirštais 
nelyginant kabliais perbraukiau per kišenių dugną ir ištraukiau tik 
kelias sidabrines monetas. „Taigi, Izmaeli, kad ir kur sumanytumei 
pasukti, — tariau pats sau, stovėdamas su kelionmaišiu ant peties 
viduryje tuščios gatvės ir lygindamas šiaurinio dangaus prieblandą su 
pietinės pusės tamsuma,— kad ir kur, pasitelkęs savo išmintį, sumany- 
tumei rinktis prieglobstį nakčiai, brangus Izmaeli, nepamiršk pirma 
pasiteirauti kainos ir nebūk per daug išrankus". 

Pamažėle dūlindamas gatvėmis, virš galvos pamačiau „Sukryžiuo- 
tų žeberklų" iškabą — deja, ši užeiga pasirodė man ir per brangi, 
ir per linksma. Kiek tolėliau pro „Kardžuvės" langus plūstanti 
raudona šviesa spinduliavo tokį karštį, jog, rodės, tirpsta suplūktas 
sniegas ir ledas priešais namą, o viską aplink tarytum kieta asfalto 
danga dengė dešimties colių ledo sluoksnis, suteikęs man nemažai 
nemalonių pojūčių, kadangi sunkios ir negailestingos tarnystės išvar- 
ginti mano batų padai atrodė gan apverktinai. „Per brangu ir per 
linksma,— vėl tariau sau, valandėlę stabtelėjęs pasigrožėti ryškiais 
atšvaitais ir pasiklausyti iš vidaus sklindančio stiklų skimbčiojimo. Na, 
pirmyn, Izmaeli,— tariau galiausiai, — girdi? Marš nuo šitų durų, tavo 
sulopyti batai užstoja kelią". Ir aš nudūlinau toliau. Dabar instink- 
tyviai patraukiau gatvėmis, vedančiomis link vandens, nes ten turėjo 
būti pačios pigiausios, nors gal ir ne pačios prašmatniausios užeigos. 


Kokios niūrios gatvės! Abiejose pusėse juodos plynės be namų, 
tik kur ne kur spingsi žiburėlis tarytum žvakės liepsnelė kapų rūsyje. 
Šią paskutinės savaitės dienos paskutinę valandą tasai miesto kvarta- 
las atrodė visiškai dykas. Bet netrukus pamačiau padūmavusios šviesos 
ruožą, viliojamai sklindantį pro atviras kažkokio žemo ilgo pastato 
duris. Namas atrodė neprižiūrimas, todėl iš karto nusprendžiau, kad 
tai bus kokia vieša užeiga. Įeidamas pirmiausia suklupau priemenėje 
ant pelenų dėžės. „Cha! — tariau pats sau, dusdamas nuo sukilusio 
dulkių debesies, — ar tik Čia nebus sudegintosios Gomoros“ pelenai? 
„Sukryžiuoti žeberklai", paskui „Kardžuvė", o dabar tikriausiai pa- 
tekau į „Spąstus"!" Vis dėlto atsikėliau nuo grindų ir, girdėdamas 
viduje garsiai šnekant, stumtelėjau antrąsias duris. 


Ir ką aš ten pamačiau! Juodojo parlamento posėdį požemio kara- 
lystėje. Koks šimtas juodų veidų iŠ eilėmis stovinčių klauptų atsi- 
gręžė >į mane, o užjų, gilumoje, juodas Paskutiniojo Teismo angelas 
sakykloje vertė knygos puslapius. Tai buvo negrų bažnyčia, ir pamoks- 
lininkas skaitė apie juodumą tamsybių, kur tėra vien ašaros, aimanos 

ir dantų griežimas. „Taip, Izmaeli — sumurmėjau, atbulas traukdama- 
sis durų link,— menki juokai, kur iškaba „Spąstai"!" 

Ir vėl nuėjau gatvėmis, kol netoli prieplaukos pamačiau blausų 
žiburėlį ir išgirdau tylų gailų girgžČiojimą; pakėlęs galvą, išvydau 
siūbuojančią virš durų iškabą su baltu piešiniu, šiek tiek panašiu 
į neryškią purslų čiurkšlę, 0 apačioje buvo užrašyta: „Banginio 
fontano" užeiga. Piteris Kofinas"*. 

„Banginio fontanas? Kofinas? Skamba iš tiesų grėsmingai", — 
pamaniau. Bet, rodos, tai paplitusi pavardė Nantakete, ir tikriausiai 
šitas Piteris bus iš tenai atsikėlęs. Iš užeigos krintanti Šviesa buvo 
tokia blausi, tokia ramybė viską gaubė šią nakties valandą, ir pats 
sukežęs medinis namukas atrodė toks varganas, tarsi pervežtas iš 
kokios gaisravietės, ir taip elgetiškai girgžčiojo iškaba, kad aš supra- 
tau — kaip tik čia rasiu pigų prieglobstį ir puikiausią Žirnių kavą. 

Namas iŠ tiesų buvo keistokas — senas, smailiastogis, lyg paraly- 
žiaus ištiktas, liūdnai perlinkęs. Gumšojo įspraustas į kažkokį ankštą 
nykų kampą, o siautingasat žiemrytys Euroklidonas kaukė be per- 
stojo, aršiau nei anuomet aplink sukiužusį, bangų svaidomą nelai- 
mingojo Pauliaus laivą“. O juk Euroklidonas — mielas zefyras tiems, 
kurie sėdi viduje ir ramiai šildosi prie židinio kojas prieš guldami 
į patalą. „Sprendžiant apie Šį siautingą vėją, pavadintą Euroklido- 
nu,— sako vienas senovės autorius“ (aš turiu vienintelį išlikusį jo 
kūrinio egzempliorių),— didžiausias skirtumas yra, ar mes žiūrim į jį 
pro lango stiklą, saugantį mus nuo spiginančio šalčio, ar žvelgiam 
pro tą berėmį langą, kurio abiejose pusėse viešpatauja šaltis ir kurį 
įstiklinti gali tik Mirtis". „Tikra tiesa — pagalvojau aš, prisimi- 
nęs šias eilutes, — protingai samprotauji, mano senas gotiškasis fo- 
liante. Juk iš tiesų, akys mano — langai, o kūnas — būstas. Deja, ne 
visi plyšiai ir skylės užtaisytos kaip derėtų, būtų galima kruopščiau 
prikaišioti korpijos. Bet daryti patobulinimus jau vėlu. Visata iš- 
baigta, dangaus skliauto paskutinis akmuo įmūrytas, statybos atlie- 
kos išvežtos prieš milijonus metų. Vargšas Lozorius“ kalena danti- 
mis ant šaligatvio, atstojančio pagalvę, jis taip dreba, jog krinta 
paskutiniai pastirusį kūną dengiantys skarmalai; jis galėtų užsi- 
kamšyti ausis skudurais, o į burną įsigrūsti kukurūzų burbuolę, 
tačiau net šitaip nepavyks jam pasislėpti nuo siautingojo Euroklidono. 
„Euroklidonas,— sako senas Turčius raudonu palaidiniu (vėliau jis 


* Kofinas (angl. coffin) — grabas (vert. pastaba). 

įsigijo dar raudonesnį),— fiuu! Kokia puiki šalnota naktis! Kaip spindi 
Orionas! Kaip tvaska Šiaurės pašvaistė! Tegu sau kiti pliauškia apie ne- 
sibaigiančią rytietišką oranžerijų vasarą, o man tegul leidžia susikurti 
savo vasarą prie savo židinio". 

O ką galvoja Lozorius? Ar pavyks jam susišildyti pamėlusias 
rankas, iškeltas į didžiąją šiaurės pašvaiste? Ar ne meiliau rinktųsi 
dabar Lozorius Sumatrą? Ar ne mieliau sutiktų atsigulti išilgai pu- 
siaujo, taip — o dievai! — netgi nusileisti į pačią pragaro ugnį, kad 
tik galėtų pasislėpti nuo šalčio? 

Tačiau Lozorius turi gulėti Čia, ant šaligatvio, priešais Tur- 
čiaus duris, tarsi banginis ant seklumos ir atrodyti dar keisčiau negu 
ledkalnis, prišvartuotas prie vienos Molukų salos“. O tasai Turčius, 
jis irgi gyvena tarsi caras ledo rūmuose, pastatytuose iš sušalusių ato- 
dūsių, ir kaip blaivininkų draugijos pirmininkas geria vien našlaičių 
ašaras. 

Bet gana graudžių verksmų, juk mes išplaukiame banginiauti ir 
negandų dar bus per akis. Tad nusidaužykime ledą nuo apšalusių batų 
ir pažiūrėkime, kas per vieta tasai „Banginio fontanas". 

„BANGINIO FONTANO" UŽEIGA 


tėjęs į smailiastogę „Banginio fontano" užeigą, atsiduri erdviame 
žemame kambaryje, iškaltame senoviniais mediniais paneliais, prime- 
nančiais mirtininkų laivo bortus. Vienoje pusėje ant sienos kabo di- 
džiulis aliejinis paveikslas, toks aprūkęs ir nublukęs, kad žiūrėdamas į 
ji blykčiojančioje kryžminėje šviesoje, tik po daugkartinių tyrinėjimų ir 
uolios kaimynų apklausos gali daugmaž suvokti, kas jame nutapyta. 
Paveiksle tokia gausybė šešėlių ir blausių dėmių, kad iš pirmo sykio esi 
linkęs priskirti šį darbą jaunam didelių ambicijų dailininkui, sumaniu- 
siam pavaizduoti Naujosios Anglijos garsiojo raganų periodo paslap- 
tingą chaosą. Po rimtų kontempliacijų ir ilgo ilgo mąstymo, o svar- 
biausia po to, kai į galvą topteli mintis atidaryti langą kambario gilu- 
moje, galų gale nusprendi, kad ši prielaida, nors ir absurdiška, nėra 
visai nepagrįsta. 

Bet labiausiai trikdo ir išmuša iŠ vėžių ilgas, Įeinąs ir baisingas 
daiktas, tarsi juodas luitas pakibęs paveikslo centre virš trijų blausių 
vertikalių linijų, plaukiančių žodžiais nenusakomoje putų gilversmėje. 
Ir visas paveikslas — pavandenijęs, žliugsintis, liulantis — iš tiesų gali 
nervingą žmogų iš proto išvaryti. Tačiau jis turi ir kažkokią didingą, 
nors neaiškią, vos apčiuopiamą mįslingą mintį, traukte prie jo pritrau- 
kiančią, tad nejučiom prisieki žūt būt sužinoti, ką reiškia šis kūrinys, 
kurio nė žmogaus kalba nenusakysi. Tarpais, būdavo, smilkteli puiki 
idėja, apgaulinga idėja... Tai Juodoji jūra audringą naktį... Antgam- 
tiškos keturių stichijų grumtynės... Vėjų sušiauštas viržių tyrlaukis... 
Hiperborėjiškos Žiemos vaizdas... Ledonešio pradžia Laiko upėje... 
Bet visas šitas fantazijas sugriauna grėsmingas luitas paveikslo centre. 
Jei suprastume, kas tai per daiktas, paaiškėtų ir visa kita. Bet palau- 
kit, ar apytikriai neprimena jis gigantiškos žuvies? Gal net paties 
Leviatano? 

Iš tiesų pagal mano paskutinę versiją, šiek tiek pagrįstą sutelktine 
nuomone daugelio senyvų žmonių, su kuriais šnekėjausi šita tema, dai- 
lininko sumanymas yra toks: paveikslas vaizduoja jau grimztantį ban- 
ginių medžioklės laivą, nirtaus uragano užkluptą prie Horno kyšulio; 
bangos negailestingai jį svaido, iš vandenų bestyro tik trys pliki stie- 
bai, o didžiulis įsiutęs banginis, šokantis per laivą, atvaizduotas tą 
baugią akimirką, kai pasismeigia ant stiebų. 

Visa priešinė siena buvo nukabinėta baisiomis pagoniškomis lau- 
kinių ietimis bei kuokomis. Kai kurių medinės rankenos buvo tankiai 
nusagstytos blizgančiais dantimis ir panašios į dramblio kaulo pjūklus, 
kitos buvo papuoštos žmogaus plaukų sultonais, o vienas iš tų gink- 
lų buvo pjautuvo formos su milžiniška rankena, išlinkusia nelyginant 
Šviežiai pjovėjo iškirstas platus žolės puslankis. Sudrebėdavai jį 
pamatęs ir imdavai svarstyti, koks siaubingas žmogėdra ir laukinis 
kadaise Šiuo baisiu pjautuvu pjovė mirties pjūtį. Kabėjo ten ir senos 
surūdijusios perstekės bei žeberklai, sulinkę ir išsiraitę. Kai kurie 
turėjo žymią praeitį. Štai tuo žeberklu, kadaise ilgu ir tiesiu, dabar 
beviltiškai sukrypusiu, prieš penkiasdešimt metų Natanas Sveinas 
nuo brėkšmos iki sutemos nudobė penkiolika banginių. O tas žeberklas, 
dabar labiau panašus į kamščiatraukį, kadaise Javos jūroje buvo 
sviestas į banginį, kuris ištrūko ir buvo nudobtas po daugelio metų 
prie Blanko kyšulio“. Geležis, įsmigusi į uodegą, nelyginant adata 
žmogaus kūnu nukeliavo keturiasdešimt pėdų ir buvo rasta banginio 
kuproje. 

Perėjęs šį apytamsį kambarį, per žemą skliautuotą angą, iškirstą 
tikriausiai buvusiame didžiajame kamine su ugniakurais aplinkui, pa- 
tenki į svetainę. Tai dar tamsesnė patalpa; žemai virš galvos tokios 
sunkios sijos, o po kojomis tokios senos iškvežusios lentos, kad pasi- 
junti nelyginant seno laivo kubrike, ypač tokią audrotą naktį, kai 
visas šis senovinis laivas, kryžgatvyje išmetęs inkarą, yra purtomas 
vėjo šuorą. Sone palei sieną — ilgas, į lentyną panašus stalas, nu- 
statytas suskilusiomis stiklinėmis spintelėmis, pilnomis visokių apdul- 
kėjusių keistenybių, surinktų pačiose atkampiausiose plataus mūsų 
pasaulio kertelėse. O tolimajame svetainės kampe tamsuoja baras, 
primityviai imituojantis grenlandinio banginio galvą. Ir tikrai ten kaip 
arka stūkso milžiniški banginio žiomenys, tokie platūs, kad pro juos 
būtų galėjusi įvažiuoti karieta. Gilumoje matyti nuzulintos lentynos, 
nustatinėtos senais grafinais, buteliais, gertuvėmis, o pačiuose žaibiš- 
kos mirties nasruose tarytum antrasis Jona“ (beje, jis taip ir buvo 
pramintas) triūsinėjo mažas surukęs seneliukas ir begėdiškai lupo 
iš jūreivių grynais už baltąją karstinę ir pražūtį. 

Šlykščios buvo stiklinės, į kurias jis pilstė savo nuodus. Iš pir- 
mo žvilgsnio — taisyklingi cilindrai, tačiau viduje žalias pūstinis 
stiklas išmoningai siaurėjo į apačią iki pat apgaulingo dugno. Stikle 
buvo grubiai įbrėžtos lygiagretės, juosiančios šituos galvažudiškus bo- 
kalus. Įpils jums iki Šitos lygiagretės — dėkit pensą, iki kitos — dar 
vieną, ir taip iki pat viršaus, kol pasieksite dozę, pavadintą Horno 
kyšulio mauku, kurią galite išlenkti už šilingą. 

Tėjęs į šią patalpą, pamačiau prie stalo pulkelį jaunų jūreivių, 
blausioje šviesoje apžiūrinėjančių vandenynų dugno keistenybes. Aš 
susiieškojau akimis šeimininką ir pasakęs, jog noriu išsinuomoti 
kambarį, išgirdau, kad jo užeiga perpildyta — nė vienos laisvos lovos 
nėra. 

— Bet lukterk,— tuoj pat pridūrė jis, pliaukštelėjęs sau per 
kaktą, — gal neprieštarausi, jei paguldysiu tave su žeberklininku, a? 
Matau, ketini parsisamdyti į banginių medžioklės laivą, tai metas 
priprasti prie visko. 

Aš atsakiau, kad niekada nemėgau miegoti dviese, o jeigu jau 
ryšiuos šitaip pasielgti, tai tik sužinojęs, kas per vienas tasai 
žeberklininkas; jeigu jis (Šeimininkas) tikrai neturįs kitos vietos ir 
jeigu žeberklininkas nėra absoliučiai nepriimtinas, tada, aišku, su- 
tinku gulti po vienu apklotu su padoriu žmogumi,— tai žymiai geriau, 
negu klajoti tokią speiginą naktį svetimo miesto gatvėmis. 

— Taip ir maniau. Puiku. Sėskis. Vakariene valgysi? Tuoj bus 
gatava. 

Aš atsisėdau ant medinio suolo, išrašyto ne prasčiau negu suolelis 
Beterio parke. Kitame gale kažkoks užsigalvojęs jūreiva, sulinkęs 
ir plačiai išsižergęs, toliau gražino suolą kišeniniu peiliuku. Jis sten- 
gėsi pavaizduoti visu greičiu lekiantį burlaivį, tačiau, mano manymu, 
jam prastai sekėsi. 

Pagaliau mus — penkis ar šešis žmones — pakvietė prie stalo gre- 
timame kambaryje. Čia buvo Šalta kaip kokiam Šiaurės poliuje, nes 
židinys nebuvo užkurtas,— šeimininkas paaiškino, kad jam tas per 
didelė prabanga. Tik dvi lajinės žvakės blausiai degė įvijose žvakidėse. 
Teko užsisegioti visas apsiaustų sagas ir šildytis užgėlusius pirštus, 
apgniaužus karštos arbatos puodelius. Užtat vakarienė buvo iš tiesų 
šauni — ne tik mėsa su bulvėmis, bet ir minkštos bandelės, taip, galiu 
prisiekti, bandelės vakarienei! Vienas jaunuolis su žaliu durtiniu ėmė 
jas doroti kaip pašėlęs. 

— Ei vaikine,— tarė šeimininkas, — naktį tikrai neatsiginsi koš- 
marų. 

— Šeimininke, — pašnibždomis pasiteiravau aš,— ar čia ne tasai 
žeberklininkas? 

— Ne,— atsakė jis šėtoniškai šypsodamasis,— tasai žeberkli- 
ninkas — tamsaus gymio vyrukas. Bandelių jis niekada nevalgo, 
ne — jam duok bifšteksą. Ir tik su krauju. 

— Protingai daro, kad jį kur griausmas,— tariau aš.— Bet kur 
jis? Čia? 

— Netrukus parsiras,— pasigirdo atsakymas. 

Tasai „tamsaus gymio" žeberklininkas ėmė kelti man nerimą. 
Dėl visa pikta nusprendžiau: jei mudviem vis dėlto teks miegoti kartu, 
aš bent priversiu jį pirmą nusirengti ir palįsti po apklotu. 

Vakarienė baigėsi, ir mūsų bendrija sugrįžo į svetainę, kur aš, 
nesugalvodamas, kaip kitaip prastumti laiką, nusprendžiau likusią 
vakaro dalį stebėti susirinkusius. 

Staiga lauke pasigirdo siautulingi riksmai. Šeimininkas pakėlė 
galvą ir sušuko: „O, tai „Didžiosios orkos" įgula! Rytą skaičiau, 
kad „Didžioji orka" reide; grįžo po trejų metų pilnais triumais. 
Valio, vyručiai! Tuoj sužinosime, kas naujo Fidžio jūroje". 

Prieangyje pasigirdo jūreiviškų batų trepsėjimas; durys atsilapojo, 
ir į vidų suvirto gauja laukinių jūros vilkų. Gal teisingiau — Labra- 
doro meškinų, apsivilkusių šiltais gauruotais kailiniais, galvas apsivytu- 

riavusių vilnoniais šalikais, apdriskusių, sulopytų, su varvekliais, įša- 
lusiais barzdose. Jie ką tik išlipo iŠ laivo ir pirmiausia atėjo čio- 
nai. Savaime suprantama, kad nudrožė tiesiai prie banginio nasrų 
baro, o ten senasis Jona tuoj pat iki kraštų pripylė jiems stikli- 
nes. Vienas atvykėlis pasiskundė, jog smarkiai peršalęs, ir Jona tuoj 
pat sutaisė jam didžiulę porciją juodo kaip derva džino su sirupu, die- 
vagodamasis, jog tai karališkiausias vaistas nuo visų peršalimų ir 
katarų, šviežių ir įsisenėjusių, susigriebtų tiek Labradoro pakran- 
tėje, tiek užuovėjinėje bet kokio ledkalnio pusėje. 

Jūreiviai gana greit apkaušo, kaip paprastai atsitinka net la- 
biausiai užkietėjusiems girtuokliams, pirmą sykį po plaukiojimo iš- 
lipusiems į krantą, ir prasidėjo nesuvaldomas šurmulys. 

Tačiau aš pastebėjau, kad vienas iš jų stengėsi laikytis atokiau, ir 
nors buvo aišku, kad jis nenori blaivia savo veido išraiška drumsti 
smagios draugų linksmybės, bet apskritai stengėsi triukšmauti mažiau 
negu kiti. Tasai žmogus iš karto patraukė mano dėmesį, o kadangi jūrų 
dievai nuskyrė jį netrukus būti mano kelionės bendru (kad ir nieko 
nepratarusiu, bent jau šio pasakojimo puslapiuose), pabandysiu dabar 
nupiešti jo portretą. Jis buvo ne mažiau kaip šešių pėdų ūgio, didingų 
pečių, o krūtinė — nelyginant kesonas povandeniniams darbams. 
Retai man yra tekę matyti vyrų tokiais raumenimis. Jo veidas buvo 
tamsiai įdegęs, ir todėl balti dantys spindėte spindėjo, tačiau slap- 
toje akių gelmėje tūnojo kažkokie prisiminimai, vargu ar labai links- 
mi. Šnekta išsyk išdavė pietietišką kilmę, o darnus stotas leido spręsti, 
jog tai augus Alegenio kalnietis iš Virdžinijos. Draugų linksmybei 
pasiekus apogėjų, tasai žmogus nepastebimai išėjo iš kambario, ir aš 
jo nebemačiau tol, kol jis tapo mano keliabendriu. Po kelių minučių 
draugai jo pasigedo; matyt, dėl nežinomų man priežasčių jis buvo visų 
numylėtinis, kadangi iškart pasigirdo Šauksmai: „Balkingtonai! Bal- 
kingtonai! Kur Balkingtonas?" — ir visi išgarmėjo iš „Banginio fon- 
tano" užeigos jam pavymui. 


Buvo kokios devynios valandos vakaro, kambaryje po tokios orgi- 
jos paliko beveik nenatūraliai tylu, ir aš patenkintas ėmiau kurti planą, 
kuris man buvo šovęs į galvą prieš pasirodant jūrininkams. 

Niekas nemėgsta miegoti dviese. Iš tiesų, juk jūs net su tikru 
broliu netrokštate miegoti vienoje lovoje. Nežinau kodėl, bet žmo- 
nės ilsėtis nori vieni. Na, o jeigu esat spiriamas praleisti naktį su 
svetimu nepažįstamų žmogumi, nežinomoje užeigoje, svetimame 
mieste, 0 nepažįstamasis dar ir žeberklininkas, tokiu atveju jūsų 

nenoras išauga neapsakomai. Ir nesurastume absoliučiai jokių argu- 
mentų, kodėl aš, kaip jūreivis, turėčiau su kažkuo gulėti vienoje lovoje, 
kadangi jūreiviai ir jūroje ne dažniau miega dviese negu viengungiai 
karaliai sausumoje. Žinoma, miega visi vienoje patalpoje, tačiau 
kiekvienas turi savo kabamą gultą, kiekvienas apsikloja savo apklotu 
ir miega savo paties kailyje. 

Juo ilgiau aš galvojau apie žeberklininką, juo atkaresnė man da- 
rėsi bendro naktigulto perspektyva. Nebuvo nė ko tikėtis, kad jo, kaip 
žeberklininko, apatiniai bus bent švarūs, nekalbant jau apie gerą 
medžiagos rūšį. Mane tiesiog purtyte nupurtė. Be to, buvo jau 
gana vėlu, ir padoriam žeberklininkui derėjo seniai būti grįžus namo 
ir ruoštis į lovą. O jeigu jis tiktai vidurnaktį įgrius pas mane — 
negi spėsiu susivokti, iš kokios purvinos skylės parsibeldė? 

— Seimininke! Aš apsigalvojau dėl to žeberklininko. Nemiegosiu 
su juo. Pamėginsiu atsigulti ant šito suolo. 

— Kaip nori. Tik gaila, negaliu tau duoti staltiesės pasikloti 
vietoj čiužinio, o lentos čia velniškai kietos, visos šakotos ir švar- 
plėtos. Bet palūkėk, drauguži, turiu bare oblių — lukterk, įtaisysiu 
tave poniškai. 

Tą sakydamas, šeimininkas atsinešė oblių ir, nubraukęs sena Šil- 
kine nosine dulkes nuo suolo, ėmė iš visos sveikatos obliuoti mano 
gultą, pašaipiai vaipydamasis. Drožlės lėkė į visas puses, kol obliaus 
geležtė staiga atsitrenkė į pasiutusiai kietą gumbą. Seimininkas kone 
išsinarino riešą, ir aš ėmiau prašyti jį dėl dievo meilės liautis — 
guolis esąs pakankamai minkštas, be to, puikiai žinojau, kad iš pu- 
šinės lentos pūkinių patalų niekada nepadirbsi. Tada, vėl keistai 
vyptelėjęs, sušlavęs drožles ir sumetęs jas į didžiulę krosnį viduryje 
kambario, šeimininkas nuėjo žiūrėti savo reikalų, palikęs mane, gūdžių 
minčių apniktą. 


Atsiguliau ant suolo pasimatuoti, bet pasirodė, kad jis visa 
pėda trumpesnis, negu man reikėtų; Čia galėjo gelbėti kėdė. Tačiau 
suolas buvo dar ir visa pėda per siauras, o antrasis — keturiais co- 
liais aukštesnis negu nuobliuotasis, tad jų suporuoti niekaip negalėjai. 
Tada pasistačiau savo suolą palei laisvąją sieną, bet ne priglaudęs, 
o šiek tiek atokiau, kad į tarpą tilptų nugara. Tačiau netrukus pa- 
jutau, jog nuo palangės smarkiai traukia šaltis, tai ir šitas planas žlugo, 
juo labiau kad antra šalto oro srovė sklido nuo sukiužusių lau- 
kujų durų, o abi sykiu sudarė verpetyną visai šalia tos vietos, kur 
buvau sumanęs nakvoti. 

Velniai nujotų tą žeberklininką, pamaniau; tačiau pala, juk aš galiu 
aplenkti jį — užsikišti iš vidaus skląstį, atsigulti į jo lovą, ir tepa- 
siunta, tegul daužo kiek tinkamas duris, aš vis tiek nenubusiu. Mintis 
pasirodė nekvaila, bet, geriau pasvarstęs, jos atsisakiau. Kas žino, o 
gal rytą, išlindęs iš kambario, susidursiu su žeberklininku, pasiruošusiu 
partiesti mane vienu kumščio smūgiu? 

Aš dar sykį apsidairiau ir, nematydamas jokio kito kelio paken- 
čiamai praleisti naktį, negulant 1 svetimą patalą, pagalvojau, kad 
nepalankus mano nusistatymas prieš nepažįstamą žeberklininką galbūt 
visai nepagrįstas. Dar bent kiek luktersiu, pamaniau, jis tikriausiai 
netrukus parsiras. Aš dorai jį apžiūrėsiu, ir, ko gero, mudu puikiai 
kartu išsimiegosime — kas žino. 

Tačiau nors užeigon po vieną, po du ir po tris jau rinkosi kiti 
gyventojai ir ėjo miegoti, manasis žeberklininkas kaip nesirodė, taip 
nesirodė. 

— Šeimininke, — tariau aš,— kas jis per žmogus — ar visada taip 
vėlai parsiranda? 

Buvo jau beveik vidurnaktis. 

Šeimininkas vėl pašaipiai vyptelėjo, tarsi jį būtų linksminus 
kažkokia mano protu nesuvokiama mintis. 

— Ne,— atsakė jis, — šiaip jis ankstyvas paukštis, anksti gula, 
anksti kelia, — jis toji varna, kuri dantis rakinėja. Bet šįvakar 1š- 
ėjo prekiauti, ir pats nesuprantu, ko taip ilgai užtruko, matyt, nie- 
kaip savo galvos parduoti negali. 

— Savo galvos? Čia kas per blėniai? — iš pykčio aš jau virte 
viriau.— Ar tik, šeimininke, nenori pasakyti, kad šventą šeštadienio 
vakarą, arba teisingiau, šventą sekmadienio rytą tasai žeberklininkas 
vaikštinėja po miestą pardavinėdamas galvą? 

— Visiškai teisingai. — patvirtino šeimininkas.— Ir aš jį įspėjau, 
kad jos parduoti nepavyks, turgus jomis verste užverstas. 

— Kuo užverstas? — sušukau aš. 

— Nagi galvomis; argi šiame pasaulyje ne per daug galvų? 

— Žinai, šeimininke, — tariau aš visiškai ramiai, — liaukis niekus 
paistęs, aš ne toks žalias, kaip manai. 

— Gal ir ne toks,— pritarė šeimininkas, smailindamas šipuliuką 
dantims krapštyti, — bet man regis, būsi ne žalias, o mėlynas, jei tasai 
"žeberklinjinkas išgirs, kaip kernoji jo galvą. 

— Aš jam tą galvą imsiu ir praskelsiuų— išpyliau įsiutintas 
nesuvokiamų šeimininko sapaliojimų. 

— Kad ji jau praskelta— tarė jis. 

— Praskelta? — sumurmėjau.— Sakai — praskelta? 

— Taigi kad praskelta, todėl jos niekas ir neperka. 

— Šeimininke, — ištariau aš, artindamasis prie jo šaltas kaip 
Hekla“ pūgos metu — šeimininke, baik smailinęs krapštuką. Mudviem 
reikia rast bendrą šneką, ir kuo greičiau. Aš ateinu čionai, pasipra- 
šau naktigulto, tu atsakai, kad gali pasiūlyti man tik pusę lovos, kita 
pusė priklausanti kažkokiam žeberklininkui. Ir apie tą žeberkli- 
ninką, kurio akyse neregėjau, pradedi paistyti būtas nebūtas piktas 
istorijas, tyčia norėdamas nustatyti mane prieš žmogų, su kuriuo 
turėsiu miegoti vienoje lovoje, o tokie santykiai juk labai intymūs ir 
familiarūs. Aš reikalauju, kad tuoj pat išklotum, kas per vienas ta- 
sai žeberklininkas ir ar man negresia pavojus, jei sutiksiu praleisti 
su juo naktį. Bet pirmiausia, šeimininke, malonėk atsiimti žodžius 
apie parduodamą galvą — nes jeigu tai būtų tiesa, aš gaučiau įrody- 
mą, kad žeberklininkas visiškai kuoktelėjęs, 0 su puspročiu miegoti 
neturiu nė menkiausio noro; ir tave, meldžiamasis, taip taip, tave 
už sąmoningą manęs prievartavimą galėčiau atiduoti teismui. 

— Ką gi,— tarė šeimininkas, atsikvėpdamas iš pačios širdies gilu- 
mos, — gana ilgą išdrožei pamokslą ir paburnojai. Bet raminkis, tas 
žeberklininkas, apie kurį kalbu, neseniai atplaukė iŠ Pietų jūrų, pri- 
sipirkęs balzamuotų naujazelandiečių galvų (tikrų keistenybių), ir iš- 
pardavė visas, viena beliko, todėl šiandien norėjo tąja atsikratyti, mat 
rytoj sekmadienis, ir kaip atrodys, jei jis siūlys žmogaus galvą 
traukiantiems į bažnyčią miestelėnams. Praeitą sekmadienį irgi sulai- 
kiau jį, beišdrožiantį su keturiomis galvomis, suvertomis ant virvės 
kaip svogūnų pynė. 

Šis paaiškinimas bent kiek išsklaidė kraupią paslaptį ir įrodė, 
kad šeimininkas vis dėlto nenorėjo manęs apmulkinti, tačiau, antra 
vertus, ką turėjau galvoti apie žeberklininką, kuris visą šeštadienio 
naktį iki pat švento sekmadienio šlaistosi po gatves, versdamasis 
tokiu žmogėdrišku amatu kaip prekyba negyvų stabmeldžių gal- 
vomis? 

— Šeimininke, aš neabejoju, kad tasai žeberklininkas — pavo- 
jingas Žmogus. 

— Moka tvarkingai, — pasigirdo atsakymas — Bet pala, jau pašė- 
lusiai vėlu, geriau drožk į patalą — lova labai patogi: mudu su Sele 
joje mMiegojom nuo pat pirmos nakties. Dviem ten vietos per akis; 
ridinėkis kaip tik nori. Kol miegojom joje, Selė paguldydavo kojū- 

galyje Semą ir mažąjį Džonį. Bet sykį aš kažką susapnavau, pasispar- 
džiau ir išdrėbiau Semą ant grindų; jis vos nesusilaužė rankos. Tada 
Selė pasakė, kad iš to nieko gero nebus. Bet eime, pats pamatysi. 

Tą pasakęs, šeimininkas uždegė žvakę, atkišo ją man, kad eičiau 
pirmas. Bet aš neryžtingai stovėjau; dirstelėjęs į laikrodį kambario 
kampe, jis sušuko: 

— Antaig ir sekmadienis — vadinasi, žeberklininko šiąnakt ne- 
bepamatysi, ko gero, nuleido inkarą kitur — eime, na eime. Eini, po 
šimts, ar ne? 

Valandėlę dar svarsčiau, tada ėmiau kopti laiptais į viršų ir 
buvau nuvestas į nedidelį, šaltą kaip sraigės kiautas kambarėlį, ku- 
riame jš tiesų stovėjo tokia didelė lova, kad joje ir keturi žeberkli- 
ninkai būtų tilpę. 

— Tai va,— tarė šeimininkas, statydamas žvakę ant keistos 
senovinės jūreiviškos skrynios, kuri buvo ir stalas, ir stovas prausimosi 
dubeniu: pasidėti, — dabar įsikurk patogiai ir pūsk į akį. 

Pakėliau akis nuo lovos, bet šeimininkas jau buvo dingęs. 

Atvertęs antklodę, pasilenkiau. Patalynė nebuvo itin prašmatni, 
tačiau visai pakenčiama. Tada ėmiau žvalgytis po kambarį; be lovos 
ir skrynios, nebuvo kitų apyvokos daiktų, priklausančių šiam kamba- 
riui, išskyrus grubiai sukaltą lentyną, keturias sienas ir židinio 
ekraną, apklijuotą popieriumi, kuriame buvo pavaizduotas žmo- 
gus, smeigiantis banginį. Iš daiktų, kurie tikriausiai nepriklausė 
šiam kambariui, kampe pamačiau suvyniotą ir perrištą kabamą gultą 
ir talpų, lagaminą atstojantį jūreivišką kelionmaišį, kuriame tik- 
riausiai buvo žeberklininko drabužiai. Be to, ant lentynos virš Židi- 
nio gulėjo pundas nečionykštės gamybos kaulinių žvejybos kabliu- 
kų, o lovos galvūgalyje stovėjo ilgas žeberklas. 

Bet kas ten per daiktas ant skrynios? Paėmiau jį, prisinešiau 
arčiau žvakės, apčiupinėjau, apuosčiau ir pabandžiau įspėti, kas tai 
galėtų būti. Palygint jį galėčiau nebent su dideliu dembliu, kurio 
kraštai papuošti skimbčiojančiais karuliais, panašiais į margus dyg- 
liuočio spyglius ant indėniškų mokasinų atvartų. Demblio viduryje 
buvo skylė, teisingiau, prarėžas kaip Pietų Amerikos pončų. Bet ar 
galimas daiktas, kad sveiko proto žeberklininkas užsimaukšlintų tokį 
demblį ir imtų su šituo apdaru vaikštinėti krikščioniško miesto gat- 
vėmis? IŠ smalsumo užsimoviau jį, ir demblys nelyginant maisto pri- 
kimštas kelionmaišis ėmė traukti mane prie žemės; jis buvo keistai 
gauruotas, storas ir, kaip man pasirodė, drėgnokas, tarytum paslaptin- 

gasis žeberklininkas būtų vaikštinėjęs su juo per lietų. Priėjau prie 
veidrodžio šukės, atremtos į sieną, — ir pamačiau tai, ko dar niekada 
gyvenime nebuvau matęs. Nusitraukiau demblį per galvą taip sku- 
bėdamas, kad vos nepasismaugiau. 

Tada atsisėdau ant lovos krašto ir susimąsčiau apie galvomis 
prekiaujantį žeberklininką ir jo demblį. Kiek laiko pamąstęs, atsis- 
tojau, nusivilkau apsiaustą ir dar pastovėjau mąstydamas vienmarški- 
nis. Bet pajutęs, jog pusplikis imu stirti, ir prisiminęs šeimininko 
patikinimą, jog žeberklininkas šiąnakt tikrai nebegrįš, nubloškiau 
dvejones į šalį, nusiaviau batus, nusitraukiau kelnes, o paskui, užpūtęs 
žvakę, virtau lovon ir atsidaviau apvaizdos globai. 

Nelengva būtų pasakyti, ko buvo prikimštas čiužinys: apgraužtų 
kukurūzų burbuolių ar indų duženų, bet aš ilgokai varčiausi, niekaip 
negalėdamas užmigti. Pagaliau nugrimzdau į lengvą snūdulį ir jau bu- 
vau beišplaukiąs į sapnų karalystę, tik staiga koridoriuje pasigirdo 
sunkūs žingsniai ir pro plyšį durų apačioje sublėsavo Šviesa. 

Viešpatie susimilk, pamaniau“ tai tikriausiai žeberklininkas, pra- 
keiktas galvų pirklys. Bet nutariau gulėti kaip pelė po šluota ir 
neprakalbintas neištarti nė žodžio. Vienoje rankoje laikydamas žva- 
kę, o kitoje — tą pačią naujazelandiečio galvą, nepažįstamasis įėjo į 
kambarį ir, dargi nepažvelgęs lovos pusėn, pastatė žvakę tiesiai 
ant grindų gana toli nuo manęs ir ėmė mazgioti virves, kuriomis bu- 
vo užrištas jau minėtas kelionmaišis. Man knietėjo pamatyti jo veidą, 
tačiau jis rišo kelionmaišį nusigręžęs. Bet štai, baigęs narplioti virves, 
jis atsisuko. O dangau! Kas per reginys! Na ir veidas! Geltonai 
raudonas ir apklijuotas dideliais juodais kvadratais. Mano nuojauta 
pasitvirtino — tas lovabendris tikras pabaisa; matyt, susimušė su kuo 
nors, jam suraižė visą veidą, ir štai parsivelka tiesiai iš-gydytojo. 
Bet kaip tik šią akimirką jis atsigręžė į šviesą, ir aš aiškiai pamačiau, 
kad tie juodi kvadratai ant jo veido visai ne pleistrai. Tai buvo kaž- 
kokios odos dėmės. Iš pradžių visiškai sutrikau, bet netrukus man 
dingtelėjo, kaip čia yra. Prisiminiau pasakojimą apie vieną baltąjį — 
taip pat banginiautoją, pakliuvusį pas žmogėdras ir prievarta išta- 
tuiruotą. Nusprendžiau, kad ir šitas žeberklininkas tolimose kelio- 
nėse buvo patyręs panašų nuotykį. Na ir kas, po galais, tariau sau. 
Juk išorė lieka išore, žmogus gali būti doras, nesvarbu, kokia jo oda. 
Tačiau kodėl tokios nežmogiškos spalvos jo veidas, teisingiau, tos 
vietos, kur nėra tatuiruotės kvadratų? Tiesa, tai galėtų būti tam- 
sus tropinis įdegimas, bet aš niekada nebuvau girdėjęs, jog karšti 

saulės spinduliai nudegintų baltąjį iki šitokio kraupaus gelsvo raudo- 
nio. Tiesa, Pietų jūromis man dar neteko plaukioti, gal tenykštė 
saulė taip neįtikimai nusvilina odą. Tuo metu, kai visos šios mintys 
žaibu skriejo mano galvoje, žeberklininkas vis dar nebuvo manęs 
pastebėjęs. Pasiknyburiavęs su kelionmaišiu, atrišo jį, pasirausė ir 
išsitraukė kažkokį daiktą, panašų į tomahauką, ir kapšelį iš verstos, 
ruonio odos. Pasidėjęs juos ant senos skrynios viduraslyje, paėmė 
naujazelandiečio galvą — gan koktu daiktą — ir įbruko į maišą. 
Tada nusivožė kepurę — naują, bebrinę — ir aš apstulbęs vos nesus- 
tūgau. Plaukų ant galvos nebuvo, bent jau tiek, kad būtų galima 
paminėti, išskyrus nedidelį kuokštelį, susuktą virš kaktos. Ta plika 
gelsvai raudona galva buvo kaip du vandens lašai panaši į pelėsiais 
apsitraukusią kaukolę. Jeigu nepažįstamasis nebūtų užstojęs durų, 
aš būčiau išnykęs iš kambario greičiau, negu pats gardžiausias kąs- 
nis kada nors buvo išnykęs mano burnoje. 

Tačiau ir šitaip įkliuvęs, nepraradau blaivaus proto ir ėmiau 
galvoti, ar neišsiropštus nepastebimai pro langą, bet jis buvo tre- 
čiame aukšte. Bailys nesu, tačiau ką manyti apie šitą raudonąjį 
žmogėdrą, prekiaujantį galvomis, visiškai nesusigaudžiau. Baimė 
kyla dėl nežinojimo, ir pripažįstu, jog sumišęs ir priblokštas jo 
išvaizdos, jo bijojau nelyginant paties velnio, nakties glūdumoje 
įsilaužusio į mano kambarį. Tiesą pasakius, man buvo taip baisu, 
man atrodė paslaptinga. 

O tuo metu žeberklininkas rengėsi toliau, ir pagaliau pasimatė 
jo krūtinė ir rankos. Teprasmengu aš skradžiai žemę, jei meluoju, bet 
ir šitos kūno dalys buvo išbraižytos tokiais pat kvadratais kaip ir vei- 
das; ir visa nugara buvo vienų juodų kvadratų, tarytum jis būtų ką tik 
grįžęs iš Trisdešimties metų karo“, visas žaizdotas ir aplipdytas 
pleistrais. Maža to, jo kojos irgi buvo išpaišytos ir atrodė lyg dau- 
gybės tamsiai žalių varlių nugulti du jaunų palmių kamienai. Dabar 
man pasidarė aišku, kad tai — baisus laukinis, sėdęs Pietų jūrose 
į banginiavimo laivą ir taip atsidūręs krikščionių šalyje. Vien ta 
mintis man varė siaubą. Ir jis dar prekiauja galvomis — ko gero, 
savo brolių galvomis. O jeigu nusižiūrės ir mano galvą — dievu- 
lėliau! O tomahauko baisumas! 

Bet dabar jau nebuvo kada drebėti, nes laukinis ėmė elgtis 


taip keistai, kad negalėjau akių atitraukti, ir tas jo elgesys galutinai 
mane įtikino jį esant stabmeldį. Prisiartinęs prie savo sunkaus 

pončo, ar apsiausto, ar drednouto, kurį pirma buvo pasikabinęs 
ant kėdes atlošo, jis ėmė raustis kišenėse ir galiausiai išsitraukė 
kažkokią keistą nedidelę kuprotą figūrėlę, tokios pat spalvos kaip 
trijų dienų naujagimis afrikietis. Prisiminęs balzamuotą galvą, aš 
jau buvau linkęs patikėti, jog tasai juodas nykštukas — tikrų tik- 
riausias kūdikis, užkonservuotas tokiu pat būdu. Bet pamatęs, kad 
jis kietas ir blizga kaip poliruotas juodmedis, nusprendžiau jį būsiant 
medinį stabą ir neapsirikau. O laukinis tuo metu priėjo prie tuščio 
židinio ir, nukėlęs ekraną, pastatė savo kuprotą dievuką tarsi kėglį 
ant grotelių. Šoninės židinio sienos ir visos plytos viduje buvo smar- 
kiai aprūkusios, ir aš pamaniau, jog židinys pats tinkamiausias 
altorius, tiksliau, koplytėlė, šitam afrikiettškam stabui. 

Dabar ėmiau stebeilyti ligi pusės matomo dievuko link ir, nors 
jaučiausi be galo prastai, nesitveriau smalsumu pamatyti, kas bus 
toliau. Žiūriu, žeberklininkas išsitraukia iš pončo kišenės dvi 
saujas drožlių, atsargiai paberia priešais stabą, paskui deda ant jų 
gabalą galėtos, prikišęs žvakę padega drožles, ir plyksteli aukojimo 
apeigų ugnis. Tada jis ima greitai kaišioti- pirštus į ugnį ir dar 
greičiau juos traukti lauk (rodos, smarkiai juos apsidegino), ga- 
liausiai ištraukia galėtą iš ugnies, paskui papučia, kad bent kiek 
atvėstų, nupurto pelenus ir mandagiai pasiūlo mažajam juodaodžiui. 
Bet velniūkštis, matyt, visai nenorėjo šito degėsio, jis nė lūpų 
nekrustelėjo. Ir šitas keistas manipuliacijas lydėjo dar keistesni gerk- 
liniai garsai; matyt, šitaip dievobaimingasis stabmeldys progiesmiu 
meldėsi ar giedojo savo pagoniškas psalmes, išdarinėdamas pačias 
nežmoniškiausias grimasas. Galiausiai jis užgesino ugnį, be jokių 
ceremonijų čiupo iš židinio stabą ir vėl įbruko jį į pončo kišenę 
lyg medžiotojas nušautą slanką į savo krepšį. 

Per šią keistą procedūrą mano sutrikimas dar padidėjo, todėl regė- 
damas aiškius Ženklus, jog artėja visų šitų manipuliacijų pabaiga ir 
netrukus stos akimirka, kai jis stryktels pas mane į lovą, aš supratau: 
atėjo metas — dabar arba niekada — kol dar neužpūsta žvakė, iš- 
sklaidyti kerus, taip ilgai kausčiusius mane. 

Bet tos kelios sekundės, kol dvejojau ir svarsčiau, kaip čia 
geriau pradėjus, pasirodė lemtingos. Čiupęs nuo skrynios tomahauką, 
stabmeldys pasižiūrėjo į jo pentį, paskui, kyštelėjęs prie žvakės lieps- 
nos, įsibruko kotą į burną ir išpūtė kamuolį tabako dūmų. Sekančią 
akimirką žvakė buvo užpūsta, ir laukinis žmogėdra su tomahaukuų 

dantyse liuoktelėjo pas mane į lovą. Aš užbaubiau kaip skerdžiamas, 
0 jis, negarsiai iš nuostabos šūktelėjęs, ėmė mane grabinėti. 

Mikčiodamas pats gerai nežinau ką, aš prisispaudžiau prie sienos 
ir paprašiau, kad jis, kad ir kas toks būtų, palūkėtų — leistų man 
atsikelti ir vėl įžiebti žvakę. Bet iš neaiškių jo gargaliavimų suvo- 
kiau, jog jis vargiai supranta, ką sakau. 

— Koks tu velnias? — galiausiai ištarė jis— Tu nekalbėt, vel- 
nias — užmušti. 

Ir, tariant šituos žodžius, ugninis jo tomahaukas ėmė tamsoje 
braižyti kreives virš mano galvos. 


— Šeimininke! Dėl dievo meilės! Piteri Kofinai! — surikau aš.— 
Šeimininke! Gelbėkit! Kofinai! Angelai! Cionai! 
— Kalbėti! Sakyti, kas tokia, arba velnias — užmušti! — vėl 


suurzgė žmogėdra, grėsmingai mojuodamas virš manęs tomahauku, 
iš kurio pasipylė toks žiežirbų lietus, jog, rodės, užsidegs patalas. Bet, 
dėkui dievui, tą akimirką į kambarį įėjo šeimininkas su žvake ran- 
koje ir aš, stryktelėjęs iš lovos, nudūmiau prie jo. 

— Nebijok,— tarė jis, kaip pirma išsiviepęs.— Kvikegas plau- 
kelio ant tavo galvos nepalies. 

— Gana vaipytis! — sušukau aš.— Ko nesakei, kad tas žeberkli- 
ninkas — velnio apsėstas žmogėdra. 

— Maniau, pats susigaudysi: ar neminėjau, kad pardavinėja 
mieste galvas? Bet raminkis, nebijok ir eik miegoti. Ei, Kvikegai, 
klausyk, tu mane suprasti, šitas Žmogus miegoti ir tu, suprasti? 

— Suprasti daug — suniurnėjo Kvikegas, sėdėdamas lovoje ir 
papsėdamas pypkę. 

— Tu lipti Čia — pridūrė jis, mostelėjęs tomahauku ir atbloškęs 
apkloto kraštą. 

Padarė jis tai ne tik mandagiai, bet netgi meiliai ir labai svetin- 
gai. Valandėlę stovėjau ir žiūrėjau 1 jį. Nors išsitatuiravęs, jis buvo 
apskritai Švarus, simpatingas žmogėdra. Ir ko aš čia tokį triukšmą 
sukėliau, pamaniau. Jis toks pat žmogus kaip aš ir turi tiek pat pagrin- 
do bijoti manęs. Geriau miegoti su blaiviu žmogėdra negu su girtu 
krikščioniu. 

— Šeimininke,— tariau,— liepk jam pasidėti savo tomahauką, 
ar pypkę, nė nežinau, kaip pavadinti; na trumpai drūtai pasakyk, 
kad nustotų rūkyti, tada aš gulsiu su juo. Aš nemėgstu, kad lovoje 
su manim kas nors rūkytų. Tai pavojinga. O aš nesu apsidraudęs. 

Kai mano prašymas buvo persakytas Kvikegui, jis tuoj pat jį 

patenkino ir vėl mandagiai mostu pakvietė mane į lovą, nusiritęs į 
patį kraštelį, tarsi norėdamas pasakyti — aš nė tavo kojos nepaliesiu. 
— Labanakt, šeimininke,— pasakiau — Gali eiti. 
Įsiropščiau į lovą ir taip kietai užmigau, kaip gyvenime nebuvau 
miegojęs, 

Kai nubudau kitą rytą auštant, pajutau, jog mane, švelniai ir 
meiliai apglėbusi, laiko Kvikego ranka. Galima buvo pagalvoti, kad 
aš — jo žmona. Mūsų apklotas buvo susiūtas iš skiaučių — daugybės 
įvairiaspalvių visokiausio dydžio kvadratėlių bei trikampėlių, ir jo 
ranka, visa išmarginta begalinių tarsi Kretos labirintai raštų, kur 
kiekvienas gabalėlis vis kito atspalvio, atsiradusio, mano manymu, 
dėl jo įpročio plaukiojant laivu dažnai ir netolygiai laikyti ranką 
tai saulės atokaitoje, tai šešėlyje, tai užsiraitojus rankovę iki peties, 
tai kiek nuleidus,— taigi dabar toji ranka atrodė lyg dalis skudurinio 
apkloto. Ji ir gulėjo ant apkloto, raštai bei atspalviai buvo susimaišę 
susilieję, ir nubudęs tik iš spaudimo ir sunkmės supratau, kad esu 
Kvikego apkabintas. 


Keistą patyriau jausmą. Pabandysiu nusakyti jį. Pamenu, kai bu- 
vau vaikas, sykį man nutiko kažkas panašaus, bet ar tai buvo sapnas, 
ar tikrovė, iki šiol nesu išsiaiškinęs. O nutiko štai kas. 

Iškrėčiau kažkokį pokštą — rodos, pabandžiau išlįsti ant stogo 
pro kaminą, mėgdžiodamas prieš kelias dienas matytą mažą kamin- 
krėtį, o mano pamotė, kuri amžinai karšdavo man kailį ir varydavo 
miegoti be vakarienės, — toji pamotė ištraukė mane už kojų iŠ dūm- 
traukio ir nuvarė į lovą, nors buvo birželio dvidešimt pirmos — ilgiau- 
sios mūsų pusrutulyje dienos — antra valanda. Jaučiausi siaubingai. 
Bet nieko nepadarysi, — užkopiau laiptais į savo kambarėlį trečiame 
aukšte, be galo lėtai nusirengiau, norėdamas kuo ilgiau uždelsti, 
ir gailiai atsidusęs palindau po antklode. 

Gulėjau ir nusiminęs skaičiavau, kad turi praslinkti šešiolika 
valandų, kol galėsiu prisikelti iš numirusių. Šešiolika valandų I0- 
vojel Vien nuo tos minties maudė strėnas. O tas dienos šviesumas, 
saulė tvaskėjo už lango, iš gatvės sklido ratų dardėjimas, ir visi namai 

buvo pilnį linksmų balsų! Jaučiau, kad man darosi vis blogiau ir 
blogiau — pagaliau išlipau iš lovos, apsirengiau, vienomis kojinė- 
mis tyliai nulipau į apačią, susiradau pamote ir, puolęs prie jos kojų, 
ėmiau maldauti ypatingos malonės — tegu apdaužo mane už blogą 
elgesį šlepete, tegu paskiria bet kokią bausmę, viską ištversiu, tik 
ne šį begalinį gulėjimą lovoje. Bet ji buvo geriausia ir galvočiausia 
iš visų pamočių ir liepė man grįžti į savo kambarį. Kelias valandas 
išgulėjau nesudėdamas akių, jausdamasis taip prastai, kaip gal niekada 
vėliau, net didžiausių nesėkmių valandomis nesijaučiau. Paskui 
tikriausiai mano nugrimzta į slogų košmarišką snūdulį, ir šit, pamažu 
busdamas — dar pusiau sapnuodamas — atsimerkiau. Kambarys, 
pirma užlietas saulės, buvo pilnas iš lauko prisisunkusios tamsos. 
Staiga šiurpulys perbėgo man per kūną, aš nieko nemačiau ir negirdė- 
jau, bet pajutau savo delne kažkieno bekūnę ranką. Mano ranka 
gulėjo ant apkloto, o kažkokia tyli bevardė neįsivaizduojama esybė, 
ar fantomas, kurio ta ranka buvo, sėdėjo, kaip man dingojosi, prie 
mano lovos. Be galo ilgai, ištisus amžius aš gulėjau neapsakomo 
klaiko surakintas, nedrįsdamas atitraukti rankos ir tuo pat metu 
jausdamas, kad nuo menkiausio krustelėjimo visi šie siaubingi kerai 
išsisklaidys. Nežinau, kaip šitas pojūtis galų gale išnyko, tačiau rytą 
nubudęs su šiurpu vėl prisiminiau jį, o po to dar daug dienų, savaičių 
ir mėnesių skausmingai bandžiau išnarplioti šitą paslaptį. Dievaži, 
net ligi Šiol ji neduoda man ramybės. 


Taigi visi mano tos akimirkos pojūčiai, apčiuopus bekūnę ranką 
savojoje, keistai sutapo su jausmu, sukeltu mane apglėbusios pago- 
niškos Kvikego rankos,— tik dabar nebuvo baimės. Bet pamažėle 
blaivioje apčiuopiamoje ryto realybėje išplaukė vienas po kito praeitos 
nakties įvykiai, ir tada suvokiau, kad mano padėtis komiškai kebli. 

Kad ir kaip stengiausi nustumti Kvikego ranką ir išsprūsti iš 
vedybinio jo glėbio, jis taip kietai laikė mane apkabinęs, tarsi tik 
mirtis būtų galėjusi mus išskirti. Pabandžiau jį pažadinti: „Kvike- 
gai!" — bet pasigirdo tik jo knarkimas. Vargais negalais, lyg su 
kamantais ant kaklo, pasiverčiau ir staiga pajutau, kaip kažkas 
lengvai man įbrėžė. Atmetęs apklotą išvydau, jog greta laukinio, 
prisiglaudęs nelyginant plačiaskruostis smailiagalvis negriukas, miega 
ir jo tomahaukas. Tokios tokelės, pamaniau, guliu sau svetimuose na- 
muose rytui išaušus vienoje lovoje su žmogėdra ir tomahauku. „Kvi- 
kegai! Dievu gyvu, Kvikegai, nubusk!" Ilgokai prasirangiau it ungu- 
rys, nesiliaudamas jo graudenti, jog nedera vedybiniam glėbyje 

laikyti draugo, kol pagaliau man pavyko: jis suniurzgėjo, netrukus 
nukėlė ranką, pasipurtė kaip njufaundlendas po maudynės ir atsisėdo 
lovoje nejudrus it mietas, paskui, stebeilydamas į mane, ėmė trintis 
akis, tarsi visiškai nesuprasdamas, kaip čionai atsidūriau, nors blausi 
nuovoka, jog kažkur jau yra mane matęs, pamažėle brėško jo 
akyse. Aš tuo tarpu stebėjau jį ramiai gulėdamas; baimė nebetrikdė, 
todėl galėjau atsidėti nuodugniai tokio keisto padaro apžiūrai. Pa- 
galiau sumetęs, kas jo lovabendris, ir tarytum susitaikęs su Šiuo 
faktu, Kvikegas nušoko ant grindų ir ženklais bei šūksniais parodė, 
jog pasiruošęs, jei man tas tinka, apsirengti pirmas ir palikti visą 
kambarį man vienam. Na, Kvikegai, galvojau sau, tokioje situaci- 
joje tai be galo kultūringa pradžia; bet, tiesą pasakius, dauguma 
laukinių turi įgimtą delikatumo jausmą, kalbėkit ką tinkami; jų 
mandagumas tiesiog stebina. AŠ tokiais giriamaisiais žodžiais kalbu 
apie Kvikegą todėl, kad jis parodė tikrai daug pagarbumo ir 
atžvalgos, o aš buvau didžiai netaktiškas: gulėdamas lovoje spoksojau 
i ji ir sekiau visas tualeto procedūras, šį kartą per smalsumą pamiršęs, 
kaip dera elgtis išauklėtam žmogui. Juk tokį kaip Kvikegas ne kas 
dieną išvysi — todėl ir jis pats, ir jo įpročiai verti rimtesnio dė- 
mesio. 

Rengtis jis pradėjo nuo viršaus — užsivožė ant viršugalvio beb- 
rinę kepurę, gan aukštą, o tada, vis dar be kelnių, ėmė grabinėti 
po lova, ieškodamas batų. Kodėl, po galais, jis šitaip darė, negalėčiau 
paaiškinti, bet netrukus, laikydamas batus rankoje, palindo po lova, 
kur, kiek galėjau spręsti iš jo trūksmingo alsavimo ir krenkštimo, 
ėmė autis, nors jokiose mandagaus elgesio taisyklėse nėra nurodyta, 
jog Žmogus privalo batus autis vienatvėje. Bet, matot, Kvikegas 
buvo tarpinės stadijos padaras — nei vikšras, nei peteliškė. Civilizaci- 
jos buvo paliestas tik tiek, kad pačiais netikėčiausiais būdais demons- 
travo laukinę prigimtį. Jo išsilavinimas buvo nebaigtas. Jis dar mokėsi. 
Jeigu civilizacija nebūtų jo šiek tiek kliudžiusi, jam, ko gero, 
visai nebūtų reikėję batų; antra vertus, tik laukiniam galėjo šauti 
mintis autis po lova. Galų gale jis išsiropštė iš palovio su gerokai 
sumaigyta, ant akių užsmukusia kepure ir ėmė šlubčioti po kambarį, 
lyg nelabai būtų pratęs prie girkščiojančio apavo, o tie jaučio odos 
batai, permirkę, susiraukšlėję ir siūdinti greičiausiai ne pagal užsa- 
kymą, tą žiaudrų Šaltą rytą iš pradžių bjauriai spaudė ir trynė jam 
kojas. 


Užuolaidų ant mūsų lango nebuvo, ir iš namo kitoje siaurutės 

gatvės pusėje kaip ant delno buvo matyti viskas, kas darosi mūsų 
kambaryje, o Kvikegas, vis dar tiktai su kepure ir batais, atrodė 
absurdiškai, todėl ėmiau kaip įmanydamas suprantamiau maldauti, kad 
jis sparčiau baigtų savo tualetą, svarbiausia, kad galų gale apsi- 
mautų kelnes. Jis paklausė manės, paskui ėmė praustis. Ryto metą 
kiekvienas krikščionis būtų prausęsis veidą, bet Kvikegas mane 
apstulbino — tenusiplovė krūtinę, pečius ir rankas. Tada apsivilko 
liemenę, pasiėmė nuo skrynios, tarnavusios stalu ir praustuvo sto- 
vu, gabalėlį kieto muilo, pamerkė jį į vandenį ir pradėjo muilintis 
skruostus. Aš susidomėjęs laukiau, iš kur jis gaus skustuvą, bet 
staiga jis pasiėmė žeberklą, stovintį kampe už lovos, ištraukė ilgą 
medinį kotą, nuėmęs įmautę pasigalando žeberklą į padą ir, nužirg- 
liojęs prie veidrodžio šukės, ėmė energingai skusti, arba teisingiau, 
žeberkluoti savo skruostus. Taip, galvojau, Kvikegai, velniškai gerai 
naudojiesi Rodžerio firmos skutimosi priemonėmis. Vėliau aš jau ne 
taip stebėjausi Šia operacija, kadangi sužinojau, iš kokios aukštos 
kokybės plieno gaminami žeberklai ir kaip aštriai yra išgalandami 
ilgi tiesūs jų nagai. 

Kvikego tualetas netrukus buvo baigtas, ir jis didingai išžygia- 
vo iš kambario, apsivilkęs ilgą jūreivišką apsiaustą ir tarsi maršalo 
lazdą iškėlęs žeberklą. 


V skyrius 
PUSRYČIAI 


Aš tuojau pasekiau jo pavyzdžiu, nusileidau į svetainę ir gana 
draugiškai pasisveikinau su gudriai šypsančiu šeimininku. Pykčio jam 
nejaučiau, nors jis ligi soties prisijuokė iš manęs praeitą naktį, 
parinkęs Šitokį lovabendrį. Juk puiki, bet, deja, nedažna yra proga 
smagiai pasijuokti, o gaila. Todėl jei žmogus gali suteikti kitiems 
dingstį geram pokštui, tegul jisai nešykštauja ir nevaržo linksmybės 
protrūkio. Ir patikėkit, žmogus, išvaizda ar poelgiais gebąs sukelti 
juoką, yra apdovanotas daugiau, negu jūs manote. 

Svetainėje buvo prisirinkę žmonių, atvykusių naktį ir vakar 
man dar nematytų. Tai buvo beveik vieni banginių medžiotojai: 


pirmieji, antrieji, tretieji kapitonų padėjėjai, laivo dailidės, kubi- 

liai, kalviai, žeberklininkai, irklininkai — įdegusi raumeninga veš- 
liabarzdė vyrija, apžėlusi, gauruota įgula, iš pat ryto apsivilkusi 
jūreiviškais apsiaustais, o ne chalatais. 

Nesunkiai buvo galima įspėti, kiek laiko kiekvienas iš jų pralei- 
dęs krante. Antai to sveikata trykštančio jaunuolio skruostai atrodo 
it saulėkaitoje išsirpusios kriaušės, nuo jų net sklinda saldus tarsi 
muskuso kvapas, jis tik prieš kokias tris dienas bus parplaukęs iš 
Indijos. Šalia jo sėdintis vyrukas jau nebe taip įdegęs, jo, galima 
sakyt, atlasmedžio atspalvis. Pažvelgus į trečiąjį matyti tropikų 
įdegimas, tik jau gerokai apiblukęs,— be abejonės, jis jau ne vieną 
savaitę leidžia krante. Bet nei vienas neturėjo tokių skruostų kaip 
Kvikegas,— išruožuotų įvairiaspalvėm  linijom ir tarsi vakarinė 
Andų nuokalnė rodančių visas klimatines zonas. 

— Eime užkirsti! — sušuko šeimininkas, atlapodamas duris, ir 
mes suėjome į kitą kambarį pusryčiauti. 

Sakoma, jog žmonės, matę daug pasaulio, elgiasi begal laisvai 
ir nesutrinka jokioje draugijoje. Deja, taip būna ne visada: Led- 
jardas", didysis keliautojas iš Naujosios Anglijos, ir škotas Mungas 
Parkas", abu draugijose sėdėdavo tylūs ir nedrąsūs. Tikriausiai vien 
kelionė per bekraštį Sibirą Šunų traukiamomis rogėmis, kaip Ledjar- 
do, arba ilgas vienišo alkano žmogaus žygis į pačią juodosios Afri- 
kos širdį, kokį atliko vargšas Mungas,— tikriausiai, sakau, tokie 
žygdarbiai anaiptol neišmoko, kaip elgtis visuomenėje. Nors šiaip 
tos savybės nėra didelė retenybė. 

Šiuos mano samprotavimus sukėlė štai kas: kai visi susėdome 
prie stalo ir aš ėmiau laukti kvapą gniaužiančių banginiavimo nuoty- 
kių, buvau didžiai nustebintas, kad beveik niekas neištarė nė žo- 
džio. Negana to, visi tarsi kažko varžėsi. Taip! Aplinkui sėdėjo 
tikri jūrų vilkai, kurių daugelis atviroje jūroje narsiai imdavo 
abordažu didžiulius banginius — visai jiems nepažįstamus, ir nė 
nemirktelėję žūtbūtinai kaudavosi iki pergalingo galo, o Čia, sėdė- 
dami prie bendro pusryčių stalo,— visi tos pačios profesijos ir 
panašių polinkių žmonės, — jie taip baugščiai dirsčiojo vienas į 
kitą, tarsi niekados nebuvo iškėlę kojos už avidės aptvaro Žaliuo- 
siuose kalnuose“. Nuostabus vaizdas — šitie drovūs lokiai, šitie 
sarmatingi kariai banginiautojai! 

Bet grįžkime prie Kvikego — o taip, Kvikegas, atsidūręs galus- 
talėje, sėdėjo kartu su visais šaltas kaip ledokšnis. Savaime supranta- 
ma, giriamųjų žodžių apie jo manieras negalėčiau pasakyti. Net 

didžiausias 30 gerbėjas nebūtų įstengęs pateisinti, kad pusryčiauti 
atėjo su žeberklu ir be jokių ceremonijų juo darbavosi: keldamas 
pavojų kaimynų galvoms, siekė juo per visą stalą ir pasmeigęs traukė 
sau bifšteksus. Tačiau viskas buvo daroma netrikdomai šaltai, o juk 
visi žinome, kad, daugumos nuomone, Šaltumas prilygsta aukštuome- 
nės mandagybėms. 

Nevardinsim šį kartą visų Kvikego keistumų, neminėsime ir to, 
kaip jis vengė kavos ir karštų bandelių, kaip visą laiką šveitė 
vien pusžalius bifšteksus. Pakaks, jei pasakysime, jog pusryčiams 
pasibaigus jis sykiu su kitais perėjo į svetainę, užsidegė savo tomahau- 
ką ir šitaip sėdėjo su nepakeičiamąja kepure, ramiai leisdamas 
skrandžiui darbuotis ir pūsdamas dūmą, — aš tuo tarpu išėjau pasi- 
vaikščioti. 


VI skyrius 
GATVĖ 


Pirmą kartą išvydęs tokią užjūrių keistenybę kaip Kvikegas, 
besisukiojančią civilizuotame mieste tarp kultūringų žmonių, buvau 
begal nustebęs, tačiau mano nuostaba kaipmat išgaravo, kai aš pirmą- 
syk dienos šviesoje išėjau pasivaikščioti Nju Bedfordo gatvėmis. 

Kiekviename didesniame jūrų uoste netoli prieplaukų esančiose 
gatvėse dažnai galima sutikti pačių keisčiausių, nenusakomos išvaizdos 
žmogystų iš visų pasaulio kraštų. Net Brodvėjaus ir Čestnato“ gat- 
vėse Viduržemio jūros matrosai kartais stumteli apstulbusias amerikie- 
tes. Indų bei malajiečių jūreiviai nusibeldžia net į Ridžento gatvę, o 
Bombėjuje Apolo Grino gatvėje čiabuvius dažnai išgąsdina jankiai. 
Tačiau Nju Bedfordas pranoksta ir Voterio, ir Vopingo gatves“. 
Pastarosiose dažniausiai vaikšto paprasčiausi jūreiviai, o Nju Bedfordo 
gatvių sankryžose stovi ir šnekučiuojasi tikri žmogėdros, grynų gry- 
niausi laukiniai, ir daugumos kaulai apaugę nekrikštyta mėsa. Todėl 
atvykėliai ir gakso į juos akis išsproginę. 

Čia jau nieko nestebina Fidžio, Tongatabo, Eromango, Panandžio 
ir Braidžio salų“ gyventojai bei pavieniai banginių medžiokliai, kurie 
sukiojasi čionykštėse gatvėse; Nju Bedforde galima pamatyti kur kas 
įdomesnių ir komiškesnių reginių. Kiekvieną savaitę iš Vermonto ir 
Nju Hempšyro atvyksta Čionai pulkai naujokų, trokštančių paragauti 

banginiavimo garbės ir gyriaus. Tai daugiausia jauni žaliūkai, neseniai 
kirtę miškus, o dabar nutarę sviesti Šalin kirvį ir išmėginti žeberklą. 
Žali kaip tie Žalieji kalnai, kuriuos jie neseniai paliko. Kartais atro- 
do, kad tai — naujagimiai, tik prieš kelias valandas išvydę pasaulį. 
Štai kad ir tas vaikinas, pėdinantis už kampo. Su bebrine kepure, su 
fraku, bet susijuosęs jūreivišku diržu ir pasikabinęs suomišką peilį. 
O anava kitas — su ziuidveste ir flanelės mantija. 

Joks miesto puošeiva neprilygs puošeivai kaimiečiui, netašytam 
dendžiui, kuris per šienapjūtę užsimauna elnio odos pirštines, bijoda- 
mas įdegti rankas. Ir štai, kai toksai kaimo frantas įsikala sau į galvą, 
kad būtinai reikia padaryti karjerą, ir nusprendžia išplaukti banginių 
medžioklės laivu, — pamatytumėt, kaip jis išsidirbinėja atsidūręs uos- 
te! Užsisakydamas jūreivišką aprangą, liepia prisiūti prie liemenės 
madingas sagas varpelius, o drobinėms kelnėms įtaisyti petnešas. 
Vargšas kaimo stuobrys! Liūdnas bus vaizdas, kai trūks šitos petnešos, 
pirmą sykį užstaugus geram pasiutvėjui, kai su visomis sagomis ir 
petnešomis įtrauks jį į savo koserę ūmus uraganas. 

Tačiau nemanykite, kad šitas garsus miestas gali pasididžiuoti prieš 
atvykėlius tiktai žeberklininkais, žmogėdromis ir kaimo mulkiais. 
Jokiu būdu ne. Ir vis dėlto Nju Bedfordas — ypatinga vieta. Jei ne 
mes, banginių medžiotojai, Šis žemės kampas šiandieną būtų tik 
vėtrų lankomas kaip Labradoro pajūris. Juk miesto apylinkės tie- 
siog šiurpina — tokios jos plikos. Tačiau pats miestas, ko gero, mie- 
liausia vieta visoje Naujojoje Anglijoje. Stačiai šventinto aliejaus 
žemė, bet nuo Kanaano“ skiriasi tuo, kad tai dar duonos ir vyno 
žemė. Tiesa, gatvės čia — ne pieno upės ir pavasarį negrindžiamos 
šviežiais kiaušiniais. Tačiau visoje Amerikoje nerasite didingesnių 
namų, vešlesnių parkų ir sodų negu Nju Bedforde. Iš kur jie? Kaip 
išaugo šioje kadaise skurdžioje vulkaninio šlako žemėje? 

Eikite ir apžiūrėkite antai to didingo rūmo geležines grotas, kurių 
kiekvienas virbas užlenktas kaip žeberklas, ir rasite atsaką į savo klau- 
simą. Visi Šitie prabangūs namai ir puikūs sodai atsirado čionai iš 
Atlanto, Indijos 17 Ramiojo vandenynų. Visi buvo pasmeigti žeberk- 
lais ir ištraukti iš jūrų dugno. Ar patsai ponas Aleksanderis“ būtų 
galėjęs padaryti tokį stebuklą? 

Sakoma, jog Nju Bedforde tėvai duoda dukterims kraičio bangi- 
nius, o dukterėčioms — delfinus. Jeigu norite pamatyti iš tiesų praš- 
matnias vestuves, važiuokite į Nju Bedfordą, nes ten, girdėjau, kiek- 
viename name yra banginių taukų rezervuarai ir kiekvieną naktį be 

jokio sąžinės graužimo deginamos spermacetinės žvakės dydžio sulig 
Žmogumi. 

Vasarą miestas ypač žavus, visas paskendęs gražiuose klevuose — 
ilgos žalios ir auksinės alėjos taip ir traukia akį. O rugpjūty puikūs 
plačiašakiai, į kandeliabrus panašūs kaštonai džiugina praeivius smai- 
lėjančiom nužydėjusių žiedynų žvakėm. Štai koks visagalis yra menas, 
išdėliojęs Nju Bedforde nuostabias gėlynų terasas ant plikų uolų, su- 
verstų čia paskutinę pasaulio sukūrimo dieną! 

O Nju Bedfordo moterys žydi kaipjų pačių rožės. Tačiau rožės žy- 
di tiktai vasarą, o švelnūs moterų skruostai raudonuoja amžinai nely- 
ginant saulė devintame danguje. Tokio žydėjimo niekur žemėje neišvy- 
si, nebent Seileme“, kur, esu girdėjęs, jaunų mergaičių alsavimas toks 
gardžiakvapis, kad jūrininkai už daugelio mylių nuo kranto pajunta 
savo mylimųjų artumą, tarsi plauktų prie aromatingųjų Molukų, o 
ne prie puritoniškųjų pakrantės smėlynų. 


VII skyrius 
BAŽNYČIA 


Tame pačiame Nju Bedforde stovi nedidelė banginiautojų baž- 
nyčia, į kurią sekmadienį nueina net ir pats didžiausias paniurėlis 
jūreivis, susirengęs išplaukti į Ramųjį ar Indijos vandenyną. Aš irgi 
taip padariau. 

Grįžęs po pirmojo rytinio pasivaikščiojimo, netrukus vėl išėjau — 
dabar jau į bažnyčią. Dangus, neseniai giedras, saulėtas, šalnotas, 
apsitraukė nepermatomu rūku, prasidėjo sniegdraba. Tvirčiau apsi- 
gaubęs apsiaustu iš šiauštinės gelumbės, vadinamos „meškos kailiu", 
aš ryžtingai broviausi per aikštingą audrą. Bažnyčioje žmonių buvo 
nedaug — keli jūreiviai, jūreivių žmonos ir našlės. Slopią tylą ret- 
karčiais drumstė audros kaukimas. Ir rodės, jog kiekvienas tykus 
maldininkas tyčia sėdi atsiskyręs nuo kitų, — tarytum tykus jo skaus- 
mas turėjo būti užsklęstas savy ir neperduodamas. Sakytojo dar ne- 
buvo, ir šitos nebylios vyrų ir moterų salelės sėdėjo sustingusios, 
įbedusios akis į juodai apkraštuotas marmuro plokštes, įmūrytas sienon 
abiejose sakyklos pusėse. Trijose iš jų buvo maždaug tokie įrašai (cita- 
tų tikslumo negarantuoju): 

SKIRIAMA ATMINIMUI 
DŽONO TALBOTO, 


KURIS AŠTUONIOLIKOS METŲ ŽUVO 
ATVIROJE JUROJE 
NETOLI VIENATVĖS SALOS 
PRIE PATAGONIJOS KRANTŲ 
1836 METŲ LAPKRIČIO 1 D. 
SIĄ LENTĄ JO ATMINIMUI 
SKIRIA  SESUO 


SKIRIAMA ATMINIMUI 
ROBERTO LONGO, VILISO ELERGIO, 
NATANO KOLMENO, VOLTERIO KĖNIO, 
SETO MEISIO IR SEMJUELIO GREGO 
„ELIZOS" VELBOTO ĮGULOS, 
KURIĄ BANGINIS NUSITEMPĖ I ATVIRĄ JŪRĄ 
RAMIAJAME VANDENYNE 1839 METŲ GRUODŽIO 31 D. 


SIĄ MARMURO LENTĄ ĮMŪRIJO 
GYVI LIKE DRAUGAI 


SKIRIAMA ATMINIMUI 
KAPITONO EZEKIELIO HARDŽIO, 


KURI JO VELBOTE UŽMUŠĖ SPERMACETINIS BANGINIS 
PRIE JAPONIJOS KRANTŲ 
1833 METŲ RUGPJŪČIO 31 D. 
SIĄ LENTĄ JAM ATMINTI PADIRBDINO NAŠLĖ 


Nusipurtęs šlapią sniegą nuo skrybėlės ir apsiausto, atsisėdau ne- 
toli durų ir pažvelgęs į šoną staiga netoliese pamačiau Kvikegą. Aplin- 
kos iškilmingumo paveiktas, jis nustebęs dairėsi į šalis, jo žvilgsnis buvo 
kupinas nepatiklaus smalsumo. Tasai laukinis buvo vienintelis žmogus, 
atkreipęs dėmesį į mano pasirodymą, mat jis vienintelis nemokėjo 
skaityti, todėl neskaitė tų šaltų užrašų ant sienos. Nežinau, ar bažny- 
čioje sėdėjo giminės tų jūreivių, kurių vardai įrašyti plokštėse, tačiau 
nelaimės jūroje tokios dažnos, o moterų veiduose ar net apsirengime 

buvo žymus toks nenumaldomas sielvartas, kad neabejodamas galiu 
pasakyti: čia buvo susirinkę tie, kurių negyjančios žaizdotos Širdys, 
pažvelgus į šitas šaltas plokštes, vėl paplūsdavo krauju. 

Jei jūsų artimieji yra palaidoti po žalia velėna ir jūs galite stovėda- 
mi tarp gėlių ištarti: „Šiai čia guli tas, kurį mylėjau", tai jums nepažįs- 
tama kančia, draskanti šitas širdis. Kiek karčios tuštumos gedulingose 
lentose, už kurių nėra jokių palaikų! Kiek nevilties Šituose šaltuose 
užrašuose! Kokia žudanti nykuma, kokia nevalinga bedievybė šitose 
eilutėse, dildančiose bet kokį tikėjimą ir tarsi neigiančiose viltį prisi- 
kelti tiems, kurie žuvo nežinomose platumose ir nebuvo palaidoti! 
Tokie užrašai geriau tiktų Elefantos urvuose“. 

V kokį gyvųjų sąrašą yra įtraukti žmonijos mirusieji? Kodėl papras- 
tai sakoma; jog kapai nebylūs, nors saugo ne mažiau paslapčių nei Gu- 
dvino smėlynai“? Kodėl prieš vardą žmogaus, tik vakar iškeliavusio į 
kitą pasaulį, mes rašome Žodį, tokį reikšmingą ir sykiu tokį Šventvagiš- 
ką, tačiau niekada neapdovanojam panašiu titulu to, kuris išplaukia 
link tolimiausių mūsų žemės indijų? Kodėl draudimo kompanijos išmo- 
ka stambias sumas, žūčiai ištikus nemirtingąjį? Kokio amžino nejud- 
raus paralyžiaus surakintas, kokio mirtino beviltiško transo apimtas 
guli dabar senasis Adomas, nuėjęs į dausas prieš šešis tūkstančius me- 
tų? Kaip paaiškinti, kodėl nepaguodžiamai raudame tų, kurių, mūsų 
įsitikinimu, laukia neapsakoma palaima? Kodėl visa, kas gyva, sten- 
giasi nutildyti visa, kas mirę, nors pakanka menkiausio gando apie 
kaži kokį bildesį kapo rūsyje ir miestą apima siaubas. Visi šie klausimai 
ne be prasmės. 

Bet tikėjimas kaip šakalas randa sau peno tarp kapų ir net iš negy- 
vų abejonių pasisemia pačios gyvybingiausios vilties. 

Vargu ar reikia sakyti, kaip Jaučiausi, kai prieš išplaukdamas į 
Nantaketą žiūrinėjau šitas marmuro plokštes ir nykios gęstančios die- 
nos blandžioje šviesoje skaičiau apie likimus tų, kurie prieš mane buvo 
ten iškeliavę. Taip, Izmaeli, gal ir tavo tokia lemtis. Tačiau kažkaip 
ir vėl pralinksmėjau. Ar ne žavinga pagunda leistis jūron, argi ne pui- 
ki proga susilaukti paaukštinimo,— juk, po šimts, pramuštas velbo- 
tas suteiks man nemirtingumą, tą garbingą laipsnį be padidinamo 
atlyginimo. Taip, banginių medžioklėje mirtis — įprastas daiktas: 
trumpa, chaotiška akimirka, kai nė aiktelt nesuspėji, o jau esi išguitas 
Amžinybėn. Na ir kas tada? Man regis, didžiai mes susipainiojom 
spręsdami, kas yra Gyvenimas ir kas Mirtis. Man regis, tai, kas čia, že- 
mėje, vadinama mano šešėliu, ir yra tikroji mano esmė. Man regis, 

svarstydami dvasines problemas, mes be galo panašūs į moliuskus, 
stebinčius saulę pro vandens klodą ir manančius, kad tasai drumstas 
vanduo yra tyrų tyriausias oras. Man regis, jog mano kūnas yra tiktai 
kažkokios geresniosios mano būties užuoglauda. Taigi tepasiima kas 
nori mano kūną, tegu ima, sakau, tai visai ne aš. Ir todėl triskart 
valio Nantaketui, taip pat pramuštam velbotui ir pramuštam kiaušui, 
o mano sielos nepramuš nė patsai Jupiteris. 


VIII skyrius 
SAKYKLA 


Neilgai man pasėdėjus, į bažnyčią įėjo orios išvaizdos kresnas žmo- 
gus, ir pagal tai, kaip pagarbiai sužiuro į jį visi parapijiečiai, vos tik 
tūžmingos pūgos gūsis užtrenkė paskui jį duris, galėjai tvirtai pasa- 
kyti, Jog tasai stambus senyvas vyras ir yra pastorius. Taip, tai buvo 
garsusis tėvas Meiplas, šitaip pramintas didžiai jį gerbiančių bangi- 
niautojų. Jaunystėje jis buvo jūreivis žeberklininkas, bet prieš daugelį 
metų paskyrė savo gyvenimą Dievo tarnystei. Tuo metu, apie kurį ra- 
šau, tėvas Meiplas gyveno žvalią sveikos senatvės Žiemą, tos sveikos 
senatvės, kuri tarsi pavirsta antra žydinčia jaunyste, kadangi jo raukš- 
lių linkiuose švietė Švelnūs naujų pumpurų pragiedruliai — panašiai 
pavasarinė žaluma ima žvilgčioti iš po vasario sniego. 

Kiekvienas, girdėjęs tėvo Meiplo istoriją, pirmą kartą išvydęs žiūrė- 
jo įjį su didžiausiu susidomėjimu, nes jam — kaip Dievo tarnui — ne- 
stigo keistų įpročių, kuriuos galima paaiškinti tik paėmus domėn 
buvusį nuotykingą jo gyvenimą jūroje. Jam įėjus aš pastebėjau, kad 
jis be skėčio ir, aišku, ne ekipažu atvažiavo, nes šlapias sniegas tirp- 
damas upeliais bėgo nuo brezentinės ziuidvestės, o ilgas locmaniškas 
apsiaustas, atrodė, traukia jį prie žemės visa susigėrusio vandens 
sunkme. Tačiau jis nusiėmė ziuidvestę, nusivilko mėlyną apsiaustą, 
nusiavė kaliošus, pakabino viską kampe prie durų, otada, jau deramais 
drabužiais, ramiai priėjo prie sakyklos. 

Kaip dauguma senamadiškų sakyklų, ji buvo labai aukštai, o ka- 
dangi paprasti laipteliai būtų turėję nueiti toli ir užimti daug vietos jau 
ir taip nedidukėje bažnyčioje, architektas, matyt, paties tėvo Meiplo 
patartas, padarė sakyklą be laiptų, įtaisęs iš šono pakabinamas kopė- 

čias, panašias į trapą, kuriuo lipama iš velboto į laivą. Vieno bangi- 
niautojų kapitono žmona paaukojo bažnyčiai porą puikių raudonvil- 
nių virvių turėklams, o pakopos, dailiai išpjaustinėtos ir nudažytos 
raudonmedžio spalva, turint omenyje visą bažnyčios stilių, atrodė ir 
vietoje, ir neprasto skonio. Tėvas Meiplas valandėlę stabtelėjo prie 
kopėčių, įsitvėrė puošybinių mazgų, pažvelgė aukštyn ir kaip tikras 
jūreivis mikliai, bet oriai, traukdamasis rankomis ėmė lipti aukštyn 
kaip į savo laivo grotstiebį. 

Išilginės šitų kopėčių dalys, kaip ir tikro trapo, buvo virvinės, ap- 
siūtos medžiaga, iš medžio buvo tik pakopos. Ir aš, pirmą sykį žvilgtelė- 
jęs į sakyklą, nusprendžiau, jog tokios kopėčios čia nereikalingos, nors 
laive gal ir labai patogios. Juk visiškai nesitikėjau, kad, užlipęs sakyk- 
lon, tėvas Meiplas ramiai apsigręš, persilenks per kraštą ir neskubiai, 
pakopa po pakopos įtrauks kopėčias, paversdamas sakyklą mažu 
neįveikiamu Kvebeku“. 


Kurį laiką mąsčiau gerai nesuprasdamas, kam to reikia. Tėvas 
Meiplas garsėjo nuoširdumu ir šventumu, todėl negalėjau įtarti jo tokiu 
triuku bandant pelnyti populiarumą. Ne, galvojau, visa tai turi ką 
nors reikšti, dar daugiau, čia esama kažkokios paslėptos simbolikos. 
Ar šitaip save izoliuodamas jis nenori parodyti, jog tam tikram laikui 
užsisklendžia dvasinėn vientulystėn, nutraukia visus ryšius ir saitus 
su pasauliu? Taip, nuoširdžiai tikinčiam žmogui sakykla — tai vieta, 
kur nesibaigia žodžių duona ir vynas, tai — nepasiekiama tvirtovė, 
iškilusis Erenbreitšteinas“, kuriame niekada neišsenka gyvasis šalti- 
nis. 

Kabančios kopėčios buvo ne vienintelė keistenybė, kurią tėvas 
Meiplas pasiskolino iŠ savo ankstesnio jūreiviško gyvenimo. Ant sienos 
už sakyklos tarp marmurinių kenotafų kabojo didžiulis paveikslas, 
vaizduojantis didingą, audros ištiktą laivą, nešamą tiesiai į juodas pa- 
krantės uolas, juosiamas baltakartės gožos. Aukštai danguje, virš skrie- 
jančių dangulių, virš juodų perkūndebesių, plūduriuoja mažytis saulės 
lopinėlis, o jame — angelo veidas, nukreipęs žemyn spindulingą žvilg- 
snį, nuo kurio ant bangų svaidomo laivo krinta maža žiburiuojanti dė- 
melė tarytum sidabrinė plokštė, įtaisyta „Viktorijos“ denyje toje vieto- 
je, kur krito Nelsonas“. „O kilnusis laive! — tarytum sako angelas — 
Laikykis, o kilnusis laive, tvirtai testovi atsparus tavo šturvalas. Žvelk, 
antai praspindo saulė, debesys jau skirstosi — rodosi skaisti romi 
dangaus mėlynė". 

Sakykla irgi turėjo to paties jūreiviško stiliaus, kurio dėka atsirado 

pakabinamos kopėčios ir paveikslas. Iš pryšakio apkalta paneliu, ji 
panėšėjo į stačiabriaunį laivo priekį, o šventoji Biblija gulėjo ant 
išraityto išsikišimo lyg ant kokio išpjaustinėto laivo nosies papuoši- 
mo. 

Kame dar galėtume rasti didesnės prasmės? Juk sakykla ir yra 
žemės priekyje, o visa kita seka pridurmui; sakykla veda paskui save 
pasaulį. Iš Čia žmonės išvysta pirmuosius dieviškojo pykčio ženklus, 
ir laivo priekiui tenka atlaikyti pirmąjį audros šuorą. IŠ čia pakyla 
pirmieji žodžiai, meldžiantys brizų ir audrų Dievą atsiųsti palankų 
vėją. Taip, pasaulis — laivas, išplaukęs nežinia kiek truksiančion 
kelionėn, o sakykla — laivo priekis. 


IX skyrius 
PAMOKSLAS 


Tėvas Meiplas atsistojo ir švelniu, valdingu, bet ne atžariu balsu 
paliepė iškrikusiems bažnyčioje žmonėms susėsti glaudžiau. 

— Jūs, prie kairiojo borto! Dešinėn! Jūs, prie dešiniojo — kai- 
rėn! Į. vidurį, į vidurį! 

Dusliai sudunksėjo tarp suolų sunkūs jūreiviški batai, vos girdimai 
sučiūžavo moteriškos kurpaitės, tada vėl stojo tyla, ir visų akys nukry- 
po į pamokslininką. 

Valandėlę jis stovėjo nejudėdamas, paskui atsiklaupė sakyklos 
pirmagalyje, susidėjo dideles įdegusias rankas ant krūtinės, nukreipė 
į dangų užmerktas akis ir ėmė melstis taip nuoširdžiai ir karštai, 
tarsi būtų klūpojęs ir meldęsis jūros dugne. 

Pasimeldęs, pratisu ir iškilmingų balsu — panašiai kaip gaustų 
rūke skęstančio laivo varpas — jis ėmė giedoti giesmę, bet į pabaigą 
jo tonas pasikeitė ir paskutinius posmus jis užbaigė džiugiai ir palai- 
mingai: 


Banginio šonkaulių lankai 

Mane tamsioj nelaisvėj laikė, 
O bangos, blokšdamos gilyn, 
I pražūtį gramzdino klaikią. 

Išvydęs pragaro nasrus, 

Kur laukė kančios be paguodos — 
Tiktai patyrę jas supras, — 

į neviltį aš puoliau juodą. 


Kai, rodės, nieks nebepadės, 
Pradėjau šauktis Dievo savo; 
Išklausė jis manas maldas 

Ir iš banginio išvadavo. 


Lyg ant delfino per bangas 
Jisai man į pagalbą leidos, 
Šviesus lyg žaibas ir baisus 
Spindėjo Gelbėtojo veidas. 


Giesmėj  įamžint pabandžiau 
Tą kraupią. tą džiaugsmingą dieną, 
Aš garbinsite Jį dar karščiau 
Ir pasikliausiu tik Juo vienu. 


Beveik visi bažnyčioje jam pritarė, ir giesmė kildama nustelbė 
audros kaukimą. Paskui stojo trumpa tyla; pamokslininkas lėtai 
vertė Biblijos lapus ir galiausiai pamaldžiai susidėjęs rankas ant tam 
sykiui skirto puslapio tarė: 

— Mylimi broliai jūreiviai! Imkime inkaro grandinės vieną gran- 
dį — Jonos pranašystės antrojo skyriaus pirmąją eilutę: „Ir paruošė 
Dievas didelę žuvį ir paliepė jai praryti Joną". 

Jūreiviai, Jonos pranašystė, susidedanti iŠ keturių skyrių — ke- 
turių istorijų — tik plona gija galingame Šventojo Rašto lyne. Tačiau 
į kokias žmogiškos sielos gelmes nusileidžia giluminis Jonos lotas! 
Koks pamokomas mums šito pranašo pavyzdys! Kokia kilni jo malda 
žuvies pilve! Taip panaši į jūros bangą ir siautulingai didi. Mes jau- 
čiame, kaip susiveria virš mūsų jūrų gelmenys, mes grimztame su 
Jona į klampų vandenų dugną; jūržolės ir žalias dumblas — visur, 
kur tik pažvelgsi! Bet kokią pamoką nori duoti mums Jonos knyga? 
Broliai jūreiviai, tai dvigubas pamokymas: pamokymas visiems mums, 
nusidėjėliams, ir pamoka man, gyvojo Dievo vairininkui. Mums, nusi- 
dėjėliams, tai pamoka, kadangi Čia pasakojama apie nuodėmę, apie 
užkietėjusią sielą, apie ūmai nubudusią baimę, spėrią bausmę, atgailą, 

maldas ir galiausiai apie išsigelbėjimą ir Jonos džiaugsmą. Kaip ir 
visų Žmonijos nusidėjėlių, Amatijo sūnaus nuodėmė buvo užgaidus 
nepaklusnumas Dievo paliepimui — dabar nesigilinsime, koks buvo 
tas paliepimas ir kokiu būdu praneštas Jonai, — nes jam pasirodė, jog 
bus sunku tą paliepimą įvykdyti. Bet atminkite: visa, ko iš mūsų laukia 
Dievas, sunku įvykdyti, todėl Jis dažniau įsakinėja mums, negu bando 
įtikinti. Tačiau klausydami Jo, turime neklausyti savęs; ir štai tas ne- 
paklusnumas mums labiausiai ir kliudo nuolankiai klausyti Dievo. 


Nepaklusnumo nuodėmė jau glūdi Jonos širdyje, bet jis ir toliau 
žeidžia Dievą, bandydamas pabėgti nuo jo. Jis mano, kad žmonių pa- 
dirbtas laivas gali nunešti jį į tokias šalis, kur valdo ne Dievas, o šios 
žemės kapitonai. Jis šmaižo po Jopės prieplaukas ir dairosi laivo, 
plauksiančio į Tarsį. Čia berods glūdi ligi šiol neišaiškinta prasmė. 
Daugelis mano, jog Tarsis — tai ne kas kita, o dabartinis Kadis. Tokia 
yra mokytų žmonių nuomonė. O kur, draugai mano, yra Kadis? 
Ispanijoje, taip toli nuo Jopės, kaip tik galėjo siekti Jonos vaizduotė 
tomis senovės dienomis, kai apie Atlanto vandenyną žmonės dar beveik 
nežinojo. Todėl kad Jopė, šiuolaikinė Jafa, mano broliai jūreiviai, yra 
pačioje rytinėje Viduržemio jūros pakrantėje, Sirijoje. O Tarsis, arba 
Kadis, yra daugiau kaip už dviejų tūkstančių mylių į vakarus, prie pat 
Gibraltaro sąsiaurio. Dabar matot, broliai jūreiviai, kad Joną bandė 
bėgti nuo Dievo į pasaulio kraštą. Vargeta! O, pasigailėtinas ir viso- 
keriopos paniekos vertas žmogus; su skrybėle, užmaukšlinta ant akių, 
prasikaltusiu žvilgsniu slepiasi jis nuo savojo Dievo, bastosi po prie- 
plaukas lyg niekingas plėšikas, skuba perplaukti jūrą. Jis toks sutrikęs, 
toks neramus, kad jį būtų areštavę vien dėl įtartinos išvaizdos, nespė- 
jus nė kojos įkelti į laivo denį, jei tik tais laikais būtų buvusi policija. 
Juk visiems aišku, kad tai pabėgęs nusikaltėlis: jis neturi jokio baga- 
žo — nei dėžės skrybėlei, nei kelionmaišio, nei valizos,— nei drau- 
gų, kurie palydėtų į uostą ir palinkėtų laimingo kelio. Pagaliau po 
ilgų baimingų ieškojimų jis randa laivą, plaukiantį į Tarsį ir jau bai- 
giamą krauti; kai jis įžengia į denį, norėdamas susitarti su kapitonu, 
visi jūreiviai valandėlę liaujasi dirbę, nes pastebi, jog to žmogaus bloga 
akis. Jona tai pamato, bet veltui bando atrodyti ramus ir pasitikintis, 
veltui bando šyptelti gailia Šypsena. Jūreiviai juste junta, jog jis kaž- 
kuo prasikaltęs. Kaip yra pratę — juokaujamai, bet vis dėlto rimtai — 
jie šnibžteli vienas kitam: „Klausyk, Džekai, jis apiplėšė našlę" arba: 
„Matai, Džo, jis dvipatys", arba: „Man regis, Hari drauguži, čia suve- 
džiotojas, pabėgęs iŠ senosios Gomoros kalėjimo, o gal kuris iš pradin- 

gūsių Sodomos galvažudžių". Vienas jūreivis nubėga į prieplauką 
žvilgterėti į kabantį skelbimą, kuriame siūloma penki šimtai auksinių 
už tėvažudžio sugavimą ir yra aprašyta nusikaltėlio išorė. Jūreivis 
skaito ir žvilgčioja čia į Joną, čia į popierių, o jo Iaivabendriai susi- 
grūda aplink Joną ir supratingai tyli, pasiruošę iš karto stverti jį. Dreba 
įbūgęs Jona, iš paskutiniųjų stengiasi nutaisyti narsų veidą, ir dėl to 
atrodo dar didesnis bailys. Jis neprisipažįsta nė pats sau, jog yra įtaria- 
mas, bet tai jau savaime didžiai įtartina. Tad jis ir stovi, o jūreiviai, 
įsitikinę, kad jis ne tas, kurio ieškoma, prasiskiria ir praleidžia jį 1 
kapitono kajutę. 

„Kas ten? — šaukia kapitonas, nepakeldamas galvos nuo stalo 
ir skubiai tvarkydamas dokumentus muitinei.— Kas ten?" Kaip žiau- 
riai Šis nekaltas klausimas Žeidžia Jonos sielą! Jau, rodos, apsigręš ir 
puls bėgti. Bet Jona susitvardo. „Man reikia šituo laivu pasiekti Tarsį. 
Ar greitai, ponas kapitone, išplaukiate?" Kapitonas, iki šiol įnikęs į 
popierius, dar nebuvo pakėlęs galvos ir nematęs Jonos, stovinčio prie- 
šais, bet, išgirdęs šį kimų balsą, jis iŠ sykio įsmeigia tiriamą žvilgsnį 
į Joną. „Išplauksim prasidėjus potvyniui",— pagaliau lėtai atsako, 
nenuleisdamas įdėmių akių. „Ne greičiau, pone?" — „Pakankamai 
greitai bet kokiam doram keliauninkui". Aha, Jona, dar vienas smū- 
gis! Bet Jona greit nukreipia pašnekesį kita vaga. „AŠ plaukiu su ju- 
mis,— sako jis.— Stai pinigai. Kiek man atsieis kelionė? Sumokėsiu 
tuoj pat". Šie žodžiai ne veltui parašyti, broliai jūreiviai, istorija ne- 
nori praleisti smulkmenos, kad jis „užmokėjo kelionės pinigus" dar 
laivui neišplaukus. Ir bendrame pasakojimo audinyje ši detalė turi 
didelės prasmės. 


Na o kapitonas, jūreiviai, buvo žmogus, nuo kurio skvarbaus 
žvilgsnio negalėjo pasislėpti joks nusikaltimas, tačiau kurio gobšumas 
iškeldavo dienos švieson tik vargetų nusikaltimus. Šiame pasaulyje, 
broliai jūreiviai, nuodėmė, galinti užsimokėti kelionpinigius, keliauja 
laisvai, be paso, o dorybė, jei ji beturtė, sulaikoma prie pirmo barjero. 
Taigi kapitonas nutaria išmatuoti Jonos piniginės gylį prieš balsiai 
paskelbdamas, kas jis toks. Jis užsiprašo trigubai, ir Jona sutinka. 
Dabar kapitonas neabejoja, kad Jona pabėgęs nusikaltėlis, bet ryžtasi 
padėti bėgliui, auksu grindžiančiam sau kelią. Tačiau kai Jona nedve- 
jodamas išsitraukia piniginę, kapitoną tebegraužia nuovokaus žmogaus 
įtarumas. Kiekvieną monetą jis meta ant stalo, norėdamas patikrinti, 
ar nepadirbta. Na, bent jau ne pinigdirbys, nutaria jis, ir įtraukia Joną 
į keleivių sąrašą. „Parodykit mano kajutę, pone,— sako jam Jona.— 

Esu kelionės išvargintas ir noriu miego".— „Matau, kad pavargęs, — 
tarsteli kapitonas.— Štai tavo kajutė". Jona įeina į kajutę ir atsigręžia, 
norėdamas užsirakinti, bet duryse nėra rakto. O kapitonas, girdėdamas 
aną tuščiai grabinėjantį duris, tyliai juokiasi ir murma sau po nosimi 
apie kalėjimo kameras, kurių nevalia užrakinti iš vidaus. Jona kaip 
stovi dulkinais drabužiais virsta ant gulto ir mato, jog ankštos kajutės 
lubos kone remiasi jam į kaktą. Oras toks pridvisęs, kad sunku alsuoti. 
Jau dabar, šitame ankštame'urve žemiau vaterlinijos, Joną slegia pra- 
našiška nuojauta tos troškios valandos, kai banginis įkalins jį pačioje 
tamsiausioje savo vidurių belangėje. 

Lengvai siūbuoja prisukta prie perdorio lempa; paskutinių ryšulių 
sunkmės svarinamas laivas pakrypsta prieplaukos link, ir lempa su 
ugnies liežuvėliu pasvyra; iš tikrųjų nepriekaištingai tiesi, ji akivaiz- 
džiai rodo, kokios apgaulingos ir melagingos tos plokštumos, tarp 
kurių ji svyruoja. Lempa dirgina, baugina Joną; gulėdamas jis iškan- 
kintomis akimis apžiūrinėja kajutę, bet žvilgsnis atilsio neranda, nors 
bėglio lig šiol dar sėkmė neapleido. Nesutaikomas lempos prieštaravi- 
mas vis labiau jį baugina. Visa perkrypę — grindys, lubos, perdoriai. 
„Taip ir mano sąžinė kybo manyje, — vaitoja jis,— dega statmenai 
jos liepsna, bet sielos būstinė susikreivojusi". 

Kaip žmogus, kuris po siautingo nakties lėbavimo skuba į savo 
guolį, nors galva jam dar sukasi, o sąžinės priekaištai varsto sielą 
plieniniais smaigais, panašiais į dyglius romėniško ristūno pakinktuose, 
kurie tuo giliau sminga žirgo krūtinėn, kuo veržliau jis lekia pirmyn; 
kaip žmogus, kuris sopulingame svaiguly vargingai blaškosi lovoje 
melsdamas Dievą atsiųsti nebūtį, kol pagaliau kančių verpete pasijun- 
ta marinamas nepaprasto stingulio, panašaus į tą, į kurį nugrimzta 
mirštantis nukraujavęs žmogus, nes liguista sąžinė — tai žaizda, ir 
kraujo plūdimo niekas negali sustabdyti; štai taip ir Jona, kankinamai 
prasivartęs savo gulte, pagaliau stebukladariško išsekimo yra nugramz- 
dinamas į sapno gelmes. 


Bet šit ateina potvynio metas; laivas atsišvartuoja nuo tuščios prie- 
plaukos ir smarkiai pakrypęs be jokių palinkėjimų iššliuožia į jūrą 
Tarsio link. Tai, mano draugai, pirmasis kontrabandistų laivas istori- 
joje. O kontrabanda — Jona. Bet jūra sukyla, ji negeidauja nešti 
nedoro krovinio. Atūžia baisi audra, ir laivas gali suskilti į šipulius. 
Tačiau dabar, kai bocmanas šaukia visus į viršų, kai su trenksmu 
lekia per bortą dėžės, ryšuliai, ąsočiai, kai vėjas kaukia, 0 Žmonės 
klykia ir kojų trypiamos lentos dunksi tiesiai Jonai virš galvos, vidur 


IX skyrius 62 


to šėlo Jona miega šlykščių savo miegu. Nemato jis nei juodo dan- 
gaus, nei dūkstančios jūros, negirdi, kaip skyla špantai, ir nė ne- 
junta, kad jau dabar tolumoje, skrosdamas jūrų vilnis, lekia jam 
pavymui pražiojęs nasrus galingas banginis. Matgi Jona, broliai jūrei- 
viai, guli laivo viduje, ant gulto savo kajutėje, kaip jau sakiau, ir kietai 
miega. Bet išsigandęs škiperis ateina pas jį ir Šaukia tiesiai į kurčią ausį: 
„Ko miegi, beproti? Kelkis!" Beviltiško riksmo pažadintas iš letargo, 
Jona pašoka, sverdinėdamas, klūpčiodamas išlipa į denį ir, įsitvėręs 
lyno, pažvelgia į jūrą. Tą pat akimirką didžiulė vilnis lyg pantera 
liuokteli ant jo per bortą. Vandens kauburiai vienas po kito virsta ant 
laivo ir, nerasdami nuotako, riaumodami ritasi čia pirmagaliu, čia 
paskuigaliu, o jūreiviai springsta vandeniu, nors laivas dar laikosi pa- 
viršiuje. Ir kiekvieną sykį, kai pro gilią audringo dangaus juodumos 
properšą dirsteli įbūgęs mėnesio veidas, siaubo apimtas Jona išvysta, 
kaip kyla laivo bugšpritas, o netrukus vėl neria į kęsmo suremtas 
vandenų gelmes. 

Siaubas ritasi aidžiais gūsiais per jo sielą. Kad ir kaip gūžiasi, kad 
ir kaip riečiasi jis, bėgantis nuo Dievo, dabar jau nebepasislėps! Jūrei- 
viai pastebi jį, jų įtarumas eina tvirtyn, auga, ir pagaliau, norėdami 
patirti tiesą, jie ryžtasi mesti burtus — tesprendžia Dangus, dėl ko 
ištiko juos tokia neregėta audra. Burtai rodo Joną. Patyrusi priežastį, 
įnirtusi minia apipila jį klausimais: „Kuo tu vertiesi? Kilimo iš kur? 
Iš kokios šalies? Kokios tautos?" Bet atkreipkite dėmesį, broliai jūrei- 
viai, kaip dabar laikosi Jona. Susijaudinę jūreiviai klausia jo tiktai, 
kas jis ir iš kur, tačiau išgirsta ne tik atsakymą į savo klausimus, bet ir 
atsakymą į neduotą klausimą, nelauktą atsakymą, išplėštą iš Jonos 
krūtinės tvirtos Dievo rankos. 

„Aš žydas! — šaukia jis, po to priduria: — Su baime širdyje aš 
garbinu Dangaus Dievą, sukūrusį jūrą ir sausumą". 

Tikrai su baime širdyje, Jona? Tai drebėk dabar prieš savo Vieš- 
patį Dievą! Ir tuoj pat, stovėdamas kur stovėjo, Jona viską išpažįsta, ir 
didi baimė apninka jūreivius, bet sykiu užplūsta pagaila. Ir kai Jona, 
dar nemaldaudamas Dievo malonės, nes per gerai žino jo bausmės 
rūstį, kai nelaimingasis Jona sušunka jūreiviams stverti jį ir įmesti 
jūron,— juk žino, kad per jį ta didi audra visus ištiko,— jūreiviai, 
gailės apimti, nusigręžia ir bando kitaip išgelbėti laivą. Tačiau bergž- 
džios jų pastangos, vis garsiau kaukia įtūžęs viesulas; ir tada, vieną 
ranką maldaujamai ištiesę 1 dangų, kita, kad ir nenorom, jie čiumpa 
Joną. 

Antai pažvelkit — Joną kelia tarsi inkarą ir sviedžia bangumon, 
ir kaipmat ramybė tarsi alyva pasklinda vilnimis iš rytų, atlėgsta jūros 
rūstis, vėtra nuščiūva, dingsta kartu su Jona, ir lieka tykiai ribantys 
vandenys. Jona grimzta gilversmėn vidur tokio sūkuringo nesuval- 
domo sąjukio, kad nė nepastebi, kaip pakliūna į didžiulius pražiotus, jo 
tykančius nasrus; ir bangžuvis užtrenkia žiotis, barkštelėjęs dantimis 
lyg daugybe balto kaulo sklendžių jo kalėjimo duryse. Ir tada ima 
Jona melstis Viešpačiui iš bangžuvio pilvo. Bet dėkitės galvon jo 
maldą ir pasisemkite didį pamokymą. Nusidėjėlis Jona neverkia, ne- 
prašo greito išsigelbėjimo. Jis jaučia, kad toji baisi nuobauda — tei- 
singa. Savo išvadavimą jis patiki Viešpaties valiai ir, nepaisydamas 
skausmų bei sopulių, pasitenkina vien tik nukreipdamas žvilgsnį į 
šventąją Jo buveinę. O tai, broliai jūreiviai, ir yra tikroji atgaila, 
nesišaukianti atleidimo, bet dėkojanti už bausmę. Koks malonus buvo 
Dievui šitoks Jonos elgesys, rodo jo išvadavimas iš jūros ir iš bangžuvio 
pilvo. Broliai jūreiviai, nenoriu, kad sektumėt Jonos nusidėjėlio 
pavyzdžiu, bet noriu, kad sektumėt juo kaip atgailautoju. Nepapildykit 
nuodėmės, betgi papildę skubėkite atgailoti kaip Jona. 


Taip kalbėjo pamokslo sakytojas, o sūkuringos pūgos staugsmas 
ir kriokimas tarsi teikė jam papildomos jėgos ir atrodė, kad pasako- 
jant apie Jonos viesulais subjurusią jūrą, jį patį svaido viesulai. Plati 
jo krūtinė kilnojosi lyg dugninės bangos, išskėstos rankos atrodė 
lyg dvi besigrumiančios stichijos, perkūnai griovė iš po tamsios jo 
kaktos, o žvilgsnis svaidė žaibus, ir naiviai geraširdiški jo klausytojai 
žvelgė į jį su gyva baime, visai jiems neįprasta. 

Bet šit tėvo Meiplo žvilgsnis aprimo, jis vėl ėmė tyliai versti Bibli- 
jos lapus, galiausiai užmerkęs akis valandėlę stovėjo nejudėdamas, 
bendraudamas vien su Dievu ir pačiu savimi. 

Paskui vėl palinko į priekį virš ganomųjų ir, vis žemiau ir žemiau 
svarindamas galvą, nuolankiai, išdidžiu, bet vyriškai nusižeminusiu 
veidu, ištarė tokius žodžius: 

— Mano broliai jūreiviai, vieną tik ranką uždėjo ant jūsų Dievas, 
mane jis slegia abiejomis. Taip, kaip menku savo protu įstengiau su- 
vokti, papasakojau, ko moko Jona visus nusidėjėlius, jus, o labiau- 
siai — mane, nes aš didesnis nusidėjėlis negu jūs. Kaip džiugiai nusi- 
leisčiau nuo šito laivastiebio, atsisėsčiau su jumis denyje ir imčiau kartu 
su visais klausytis kurio nors iš jūsų man sakomo antrojo, dar baisesnio, 
pamokymo, Jonos skelbiamo man, gyvojo Dievo vairininkui. Būdamas 
pateptasis vairininkas-pranašas, nuregintis, kas yra teisinga, ir Dievo 

liepimu turįs skelbti nemalonią tiesą nedorybėje paskendusiai Ninevi- 
jai, Jona pabūgo sukelti miesto gyventojų priešiškumą, bėgo nuo die- 
viškojo paliepimo ir bandė pasislėpti nuo savo pareigos ir savo Dievo, 
išplaukdamas iŠ Jopės. Tačiau Dievas yra visur; į Tarsį Jona vis dėlto 
nenusigavo. Kaip matėme, bangžuvio pavidalu Dievas užklupo jį, 
prarijo, įkalino amžinos žūties pragarmėje ir, skubiai nirdamas, 
nusitempė „į jūros širdį", kur sūkuriuotos versmės įtraukė jį į tūks- 
tantmyle gilybę, o „jūržolės apsivyniojo aplink jo galvą", ir visas jūruo- 
jantis sielvarto pasaulis ėmė ristis viršum jo. Bet ir iš ten, iŠ sietuvos, 
kur lotas nepasiekia, „iš po žemių gilumos", bangžuviui pasiekus van- 
denyno kalnų pašaknes,— ir iŠ ten išgirdo Dievas atgailojančio gil- 
versmėj pranašo balsą. Ir tada Viešpats tarė žodį bangžuviui, ir iš vir- 
pančio ledinio jūros tamsio tas ėmė kilti į šiltą meilią saulę, link visų 
oro ir žemės kerų ir „išspjovė Joną į krantą"; tada antrąsyk pasigirdo 
Viešpaties balsas, ir sužalotas, sumuštas, vis dar girdėdamas ausyse, 
tarytum dviejose jūros kriauklėse, daugiabalsį vandenyno šniokštimą, 
Jona įvykdė Visagalio prisakymą. Koks tatai buvo prisakymas, broliai? 
Sakyti teisybę melui į akis! Šit koks buvo tasai prisakymas! 


Štai, broliai jūreiviai, koks yra antras pamokymas; ir vargas tam 
gyvojo Dievo vairininkui, kuris jį paniekina. Vargas tam, kurį šis pa- 
saulis nuvilioja nuo Evangelijos priedermių! Vargas tam, kuris lieja 
alyvą ant bangų, jei Dievas paliepė jūrai drumstis! Vargas tam, kuris 
baudžiasi įtaikauti, o ne bauginti! Vargas tam, kuriam geras vardas 
brangesnis už dorybingumą! Vargas tam, kuris šiame pasaulyje bijosi 
nuplėštos garbės! Vargas tam, kuris atsižada tiesos, net jei išsigelbėti 
gali tik melu! Taip, vargas tam, kuris,— kaip kalbėjo didysis vairinin- 
kas Paulius, — mokydamas kitus, pats elgsis nedorai! 

Tėvas Meiplas panarino galvą ir valandėlę nugrimzdo užmarštin; 
paskui, vėl pakėlęs į mus veidą, spinduliuojantį didžiu džiaugsmu, 
sušuko dieviško įkvėpimo pagautas: 

— Mano broliai jūreiviai! Laivo dešinėje kartu su sielvartu visada 
plaukia palaima, ir tos palaimos viršūnė yra iškilusi į dangų aukščiau, 
negu žemyn nugrimzdusi sielvarto gilynė. Juk grotstiebio aukštis visa- 
da didesnis už kilsono gylį. Palaima, kelianti žmogų ir pripildanti jo 
širdį, palaima tam, kursai prieš išdidžius Šios žemės dievus ir komodo- 
rus pastato nepalaužiamą savo esybę. Palaima tam, kurį dar laiko stip- 
rios rankos, kai šio niekingo, išdavikiško pasaulio laivas grimzta gel- 
mėn po jo kojomis. Palaima tam, kuris neprekiauja tiesa, o triuškina, 
degina, naikina nuodėmę, išvilkdamas ją į Šviesą net iŠ po senatorių 

bei teisėjų mantijų. Palaima, aukšta kaip bramselis palaima tam, kuris 
nepripažįsta nei įstatymo, nei pono, išskyrus savo Viešpatį Dievą, kurio 
tėvynė viena — dangus. Palaima tam, kurio nuo Amžių Eldijos negali 
nuplauti net šėlstantys minios vandenynai. Amžina puikumą ir palaima 
apgaubs tą, kuris galės sulig paskutiniu atodūsiu ištarti: „Tėve mano, 
kurį pažįstu daugiausia iš rykštės, štai baigiu aš žemės kelionę, gal ma- 
rus, gal nemirtingas. Veržiaus priklausyti labiau Tau negu šiam 
pasauliui ar pačiam sau. Bet visa niekai. Palieku Tau amžinybę, nes 
kas būtų žmogus, jeigu jis pergyventų savo Dievą?" 

Daugiau tėvas Meiplas neištarė nė žodžio, tiktai lėtai visus palai- 
mino, užsidengė delnais veidą ir taip klūpojo, kol žmonės išsiskirstė ir 
jis liko vienas. 


X skyrius 
NEPERSKIRIAMI DRAUGAI 


Grįžęs 1 „Banginio fontaną", radau ten tik vieną Kvikegą— iš 
bažnyčios jis buvo išėjęs prieš pat palaiminimą. Dabar jis sėdėjo ant 
suolo priešais židinį, užsikėlęs kojas ant grotelių; viena ranka laikė 
savo mažą juodą stabą, įdėmiai žiūrėdamas jam į veidą, kita — kiše- 
niniu peiliu drožinėjo jo nosį ir pagoniškai kažką niūniavo. 

Kadangi aš jam sutrukdžiau, jis pastatė dievuką, priėjo prie stalo, 
pasiėmė didžiulę knygą, pasidėjo ant kelių ir labai susikaupęs ėmė 
skaičiuoti lapus; kiekvieną sykį suskaičiavęs iki penkiasdešimties, stab- 
teldavo, sutrikęs apsižvalgydavo ir nustebęs pratisai švilpteldavo. Tada 
vėl imdavosi darbo, atrodo, pradėdamas nuo pradžių, tarytum pen- 
kiasdešimt būtų riba ir daugybė lapų knygoje stulbintų jį tik todėl, kad 
jų tiek daug kartų po penkiasdešimt. 

Sėdėjau ir didžiai susidomėjęs stebėjau jį. Nors jo veidas buvo 
tikro laukinio ir, mano supratimu, išbjaurotas tatuiruotės, tačiau jam 
nestigo patrauklumo. Sielos nepaslėpsi. Man atrodė, kad po baisiais jo 
randais regiu gerą dorą širdį, o iŠ didelių gilių akių, kurios buvo juo- 
dos kaip anglis ir kupinos narsumo, rodės, žvelgė kilni dvasia, kuri 
nesudrebėtų nė prieš tūkstantį nelabųjų. Šio pagonio judesių didin- 
gumo nemenkino netgi dramblotas nerangumas. Galėjai drąsiai sakyti, 
kad šis žmogus niekada prieš nieką nekeliaklupsčiavo, niekada iš nieko 
nesiskolino. Nežinau, gal tik dėl plikai nuskustos galvos jo kakta atrodė 

tokia reljefiška ir aukšta, bet, frenologo akimis žiūrint“, šita kaukolė 
buvo išties nuostabi. Juokas juokais, bet Kvikego galva panėšėjo į ge- 
nerolo Vašingtono galvą, mums pažįstamą iš žinomų biustų. Toks 
pat ilgas taisyklingas nuolydis virš antakių, kurie styro tarytum du 
tankiai apžėlę miškingi kyšuliai. Kvikegas buvo žmogėdriškasis Jur- 
gio Vašingtono variantas. 

Kol aš spirginau jį akimis, apsimesdamas, jog žiūriu pro langą, už 
kurio dūko pūga, jis nekreipė į mane jokio dėmesio, nepasivargino 
nė galvos kryptelėti; atrodė, jam niekas neegzistuoja, tik tos nuostabios 
knygos lapų skaičiavimas. Prisiminus, kaip draugiškai mudu pralei- 
dome naktį, o ypač kaip meiliai buvo apkabinusi mane jo ranka rytą 
nubudus, tas abejingumas buvo netikėtas. Tačiau laukiniai — keisti 
padarai; kartais visai neišmanai, kaip su jais elgtis. Iš pradžių jie su- 
kelia baimingą pagarbą, ramus jų susitelkimas ir netrikdomybė atro- 
do tarytum sokratiška išmintis. Tiesa, aš pastebėjau, kad Kvikegas 
beveik nebendravo su kitais jūreiviais užeigoje. Jis nė nebandė suartė- 
ti, tarytum visiškai nebūtų norėjęs plėsti pažinčių rato. Man tai pasiro- 
dė labai keista, bet, geriau pagalvojęs, supratau, jog čia esama net tam 
tikro dvasinio pranašumo. Juk tasai laukinis, tūkstančius mylių nu- 
blokštas nuo gimtinės, apkeliavęs net Horno kyšulį — kadangi kito 
kelio nebuvo, atsidūręs tarp svetimų žmonių tarsi kokiame Jupiteryje, 
vis dėlto jaučiasi laisvai, niekada nepraranda šaltakraujiškumo, jis 
užganėdintas savo paties draugija ir visada lieka pats savimi. Iš tiesų 
tatai rodė, kad jo turėta subtilaus filosofiŠkumo, nors jis niekada ne- 
buvo girdėjęs apie filosofiją. Bet, ko gero, mes, mirtingieji, tik tada ir 
būname tikri filosofai, kai visiškai to nesiekiame. Ir kai aš išgirstu, jog 
tas ar anas dedasi filosofu, darau išvadą, jog jam, kaip anai dispepsijos 
kamuojamai senei, „subjuro viduriai". 


Kambaryje sėdėjome tik mudu; ugnis židinyje vos pleveno, pir- 
moji karščio liepsna jau buvo šiek tiek apšildžiusi patalpą, ir dabar 
anglys žioravo, vien teikdamos atgaivos susimąsčiusiam žvilgsniui; už 
lango susitelkė vakaro šešėliai bei šmėklos ir sužiuro į vidų, kur sėdė- 
jome mudu, tylūs ir vieniši; pūgos kauksmas už sienos čia didingai ėjo 
garsyn, čia tilo, ir keisti jausmai ėmė brėkšti mano širdyje. Kažkas 
aptirpo, atsileido. Aš pajutau, kad įaitrinta mano širdis ir įnuožmė- 
jusi ranka jau nebeiškelta prieš šį vilkų pasaulį“. Jo atpirkėju tapo 
šis tiesiaširdis laukinis. Štai jis sėdi ramus priešais mane, ir tas netrik- 
domumas byloja, kad jam svetima slapūniška civilizuota veidmainystė 
ir mandagi apgaulė. Žinoma, jis gaivališkas, o jau išvaizdos tokios, 

kokią ne kas dieną išvysi, tačiau kažkaip paslaptingai jis ėmė mane 
veikti. Ir kaip tik tos savybės, kurios būtų atstūmusios kitus, traukė 
mane it galingas magnetas. Pabandysiu įsigyti draugą pagonį, tariau 
sau, kadangi krikščioniška mielaširdystė pasirodė esanti vien tuščias 
mandagumas. Pristūmiau suolą arčiau ir ėmiau įvairiais draugiškais 
ženklais bei mostais bandyti susišnekėti su juo. Iš pradžių į mano pa- 
stangas jis nekreipė jokio dėmesio, tačiau kai paminėjau praeitos nak- 
ties jo svetingumą, jis tuoj pasiteiravo, ar ir šiąnakt miegosime kartu. 
Aš atsakiau teigiamai, ir man pasirodė, kad tas jį pamalonino, netgi 
pradžiugino. 

Mudu ėmėm sykiu vartyti knygą, ir aš bandžiau paaiškinti jam, dėl 
ko spausdinamos knygos ir ką vaizduoja kelios ten įdėtos iliustracijos. 
Man pavyko jį sudominti, ir netrukus mudu kaip mokėdami aptari- 
nėjome šito garsiojo miesto keistenybes. Paskui aš pasiūliau draugiš- 
kai užsirūkyti, jis išsiėmė kapšelį bei tomahauką ir ramiai davė man 
patraukti dūmo. Taip mudu ir sėdėjome, iš eilės papsėdami jo šiurpią 
pypkę ir neskubiai duodami ją vienas antram. 


Jeigu iki tol stabmeldžio krūtinę vis dar kaustė abejingumo ledas, 
malonus draugiškas dūmelis greit ištirpdė jį ir padarė mus bičiuliais. 
Jis pajuto man tokią pat natūralią, nevaržomą simpatiją kaip ir aš 
jam; mums baigus rūkyti, jis prispaudė savo kaktą prie manosios, 
apsikabino mane per juosmenį ir pareiškė, kad nuo šiol mes sutuokti, 
šiais tradiciniais savo krašto žodžiais norėdamas pasakyti, kad dabar 
mudu neperskiriami draugai ir jis pasiryžęs, jei tik reikės, už mane 
numirti. Toks staigus kokio nors tėvynainio draugiškų jausmų plyks- 
telėjimas man būtų pasirodęs visiškai nepamatuotas ir nevertas nė 
mažiausio pasitikėjimo, tačiau atviraširdžiam laukiniui šitas senas ma- 
tas netiko. 

Pavakarieniavę mudu vėl kiek paplepėjome, draugiškai išrūkėme 
pypkę ir sykiu nuėjome į miegamąjį. Kvikegas padovanojo man balza- 
muotą naujazelandiečio galvą, paskui išsiėmė didžiulį tabako kapšį, 
pasirausė jame ir ištraukė kokį trisdešimt sidabro dolerių, išdėjo juos 
ant stalo ir, padalinęs į dvi lygias krūvelės, vieną pastūmė man, saky- 
damas, kad tai mano. Aš bandžiau protestuoti, tačiau jis neleido nė 
prasižioti ir supylė monetas man į kišenę. Na, aš jas ten ir palikau. 
Paskui Kvikegas ėmė ruoštis vakarinei maldai, išsitraukė stabą, nu- 
kėlė popierium apklijuotą židinio ekraną. Iš tam tikrų ženklų bei po- 
žymių supratau jį norint, kad prisijungčiau prie jo, bet, žinodamas, 

kaip viskas bus toliau, susimąsčiau, ar dėtis prie jo, jei būsiu pa- 
kviestas, ar ne. 

Aš doras krikščionis, gimęs ir auklėtas neklystamos presbiterionų 
bažnyčios prieglobstyje“. Kaip galiu kartu su šituo laukiniu stabmel- 
džiu imti garbinti kažkokį medgalį? Bet ką reiškia „garbinti“, mąs- 
čiau aš. Nejaugi tu, Izmaeli, galvoji, kad kilniaširdis dangaus ir že- 
mės — vadinasi, ir stabmeldžių bei viso kito — Dievas ims pavydu- 
liauti šitam niekingam juodo medžio strampgaliui? Neįmanomas daik- 
tas! Bet ką reiškia garbinti? Vykdyti - Dievo, valią — štai ką reiškia 
garbinti. O kas yra Dievo valia, jos esmė? Esmė yra ta, kad turiu elg- 
tis su savo artimu taip, kaip trokštu, kad jis elgtųsi su manimi — štai 
kokia Dievo valia. kvikegas — mario artimas. Ką norėčiau, kad Kvi- 
kegas dėl manęs padarytų? Aišku, kad imtų presbiterioniškai su 
manimi garbinti Dievą. Vadinasi, privalau prisijungti prie jo garbi- 
nant Dievą jo būdu, ergo* — aš turiu pagarbinti stabą. Todėl užde- 
giau drožles, padėjau pastatyti nekaltąjį stabuką, kartu su Kvikegu 
pasiūliau jam apdegusios galėtos, nusilenkiau du ar tris sykius, pabu- 
čiavau jam į nosį, o jau tada mes nusirengėm ir atsigulėm į lovą, kiek- 
vienas sandoroje su savo sąžine ir visu pasauliu. Tačiau prieš užmigda- 
mi šiek tiek pasišnekučiavome. 


Nežinau, kodėl taip yra, bet pati geriausia vieta, kur gali atverti 
draugui širdį — bendras patalas. Sakoma, jog vyras ir žmona čia 
atskleidžia kits kitam visų slapčiausias savo sielos gelmes, o pagyvenę 
sutuoktiniai dažnai ligi ryto guli ir šnekučiuojasi apie praėjusius laikus. 
Taip ir mudu su Kvikegųu — jauki, mylinti pora — gulėjome mūsų 
širdžių medaus mėnesį. 


XI skyrius 
NAKTINIAI MARŠKINIAI 


Šitaip mes gulėjome lovoje tai plepėdami, tai snūsteldami ir 
jautėmės taip nevaržomai, laisvai ir bičiuliškai, jog Kvikegas net pro- 
tarpiais užsikeldavo rudas tatuiruotas kojas ant mano, bet galiausiai 
širdingi mūsų pašnekesiai išblaškė visus miegus, ir mes galėjome kad 
ir tuojau pat keltis, nors iki brėkšmos dar buvo toli. 


* Taigi (Zot.). 

Taigi miegai išsilakstė, mus net gulėjimas ėmė varginti, ir netru- 
kus mes jau sėdėjome, gerai apsimuturiavę apklotu, atsikolę į medinį 
lovagalį, suspaudę keturis kelius ir atkišę virš jų. nosis, tarytum keliai 
būtų buvę gorės su žarijomis. Mes jautėmės maloniai ir jaukiai, juo 
labiau kad lauke buvo šalta, ne šilčiau ir kambaryje, nes židinys buvo 
neužkurtas. Aš sakau „juo labiau", mat iš tikrųjų pasimėgauti šiluma 
galima tik tada, kai bent mažas kūno sklypelis žvarbsta; juk mūsų 
pasaulyje nėra tokios savybės, kuri būtų tas, kas yra, be kontrasto. 
Niekas neegzistuoja savaime. Jeigu jūs džiaugiatės, kad jums — visam 
kūnui nuo galvos iki kojų — labai gera ir jauku, ir jau seniai gera, 
vadinasi, jums iš tiesų nei gera, nei jauku. Bet jeigu jums, kaip mud- 
viem su Kvikegu, sėdint lovoje šąla viršugalvis arba nosies galas, štai 
tada jūs patiriate nuostabų, su nieku nepalyginamą šilumos pojūtį. Dėl 
šios priežasties patalpoje, kurioje miegate, nereikia židinio, — vieno iš 
prašmatnių nepatogumų, kuriuos kenčia turtuoliai. Juk aukščiausia 
palaima — kai jus ir jūsų Šilumą nuo išorinio pasaulio žvarbumos 
skiria tik minkštas apklotas. Tada jūs gulite nelyginant vienintelė šilta 
kibirkštėlė Arkties kristalo viduryje. 


Mudu ilgokai išsėdėjome šitaip surietę kelius, ir aš staiga nu- 
sprendžiau, jog laikas atmerkti akis; mat lovoje — dieną ar naktį, mie- 
godamas ar būdraudamas — aš visada būnu užsimerkęs,— taip 
geriau susitelkiu ir pajuntu palaimą, kuri apima mane gulint po apklo- 
tu. Keista, bet Žmogaus savimonė jautriausia, kai jo vokai užmerkti, 
tarytum tamsa būtų tikroji mūsų esybės stichija, 0 ne šviesa, Žymiai 
patrauklesnė dūliam mūsų apvalkalui. Taigi pramerkęs akis ir iš savo 
susikurtosios jaukios tamsumos pakliuvęs į svetimą šiurkščią neap- 
šviesto pusiaunakčio juodumą, aš pajutau, jog permaina labai staigi 
ir nemaloni. Todėl neprieštaravau, kai Kvikegas užsimanė, kad ne- 
blogai būtų užsižiebti šviesą, jeigu jau vis tiek nemiegam, be to, 
jam smarkiai knietėjo patraukti dūmą iš savo tomahauko. Praeitą 
naktį buvau tvirtai nusistatęs prieš rūkymą lovoje, tačiau teikitės at- 
kreipti dėmesį, kokie lankūs tampa patys priešiškiausi mūsų nusista- 
tymai, kai juos lenkti imasi meilė. Dabar man nebuvo nieko malones- 
nio kaip Kvikego rūkymas Šalimais, kad ir lovoje, kadangi tada jis 
atrodė kupinas tokio giedro pasitenkinimo, kokį suteikti gali tik na- 
mų aplinka. Išgaravo ir nepagrįstas nerimas dėl šeimininko draudimo 
poliso. Man buvo be galo jauku ir neapsakomai gera dalintis pypke ir 
apklotu su tikru draugu. Užsimetę ant pečių šiauštinės gelumbės ap- 
siaustus, traukėme pramainiui tomahauką tol, kol virš mūsų nejučia 

išaugo ir pakibo mėlynas durnų baldakimas, apšviečiamas neseniai 
įžiebtos lempos. 

Nežinau, ar šitas vilnijantis liūliavimas nulakdino laukinio mintis 
link tolimųjų krantų, bet staiga Kvikegas prabilo apie savo gimtąją 
salą; aš, didžiai trokšdamas išgirsti jo istoriją, paprašiau, kad papa- 
sakotų daugiau. Jis mielai patenkino mano prašymą. Nors tuo metu 
menkai tesuvokiau daugelio jo posakių prasmę, tačiau kai ką išsiaiš- 
kinau vėliau, kai geriau perpratau keistą jo frazeologiją, todėl 
dabar galiu papasakoti glaustai istoriją tokią, kokią išgirdau. 


XII skyrius 
BIOGRAFINIS 


Kvikego gimtinė buvo Kokovoko“, sala toli pietų vakaruose. Že- 
mėlapyje ši sala nepažymėta; tikrosios vietos niekada nepažymimos 
žemėlapiuose. 

Vos tik iš kiaušinio išsiritęs laukinukas jau bėgiojo be priežiūros 
po gimtuosius miškus vien su žolės prijuostėle, kurią parupšnoti tai- 
kėsi sekiojančios ožkos, tarsi tai būtų žalias medelis; ir jau tada 
ambicingoje jo sieloje tūnojo galingas geismas iŠ arčiau apžiūrėti 
krikščioniškąjį pasaulį, o ne tik tuos du ar tris į salą užplaukiančius 
banginių medžioklės laivus. Kvikego tėvas buvo vyriausias vadas, 
vietos monarchas, dėdė — vyriausias žynys, o iš motinos pusės jis 
galėjo pasigirti tetomis, kurios buvo nenugalimų karių žmonos. Taigi 
jo gyslomis tekėjo puikus kraujas — iš tiesų karališkas kraujas, deja, 
gerokai užterštas žmogėdriškų potroškių, kuriuos jis nevaržomai ten- 
kino palaidos savo jaunystės dienomis. 

Sykį į jo tėvo įlanką atplaukė laivas iš Seg Harboro“, ir Kvikegas 
ėmė prašytis nugabenamas į krikščioniškas šalis. Bet laivo įgula 
jau buvo sukomplektuota, todėl jo prašymas buvo atmestas, ir net 
karališkasis tėvo žodis nieko negelbėjo. Tačiau Kvikegas buvo davęs 
priesaiką. Su kanoja jis nusiyrė į tolimą sąsiaurį, pro kurį, kaip 
žinojo, turėjo praplaukti laivas. Vienoje sąsiaurio pusėje buvo koralų 
rifas, kitoje — siaura nerija, apžėlusi mangrovių sąžalynais, kylan- 
čiais ne tik iš Žemės, bet ir iš vandens palei krantą. Ten jis ir 
pasislėpė; atgręžė kanoją pirmagaliu į jūrą, 0 pats atsisėdo ant 
paskuigalio, laikydamas irklą prie pat vandens; laivui buriuojant 

pro šalį, jis lyg žaibas šovė prie jo, įsikibo į bortą, vienu kojos spyriu 
apvertė ir paskandino kanoją, užsiropštė į denį, Čia išsitiesė kiek ilgas, 
įsitvėrė abiem rankom į varžto ąsą ir prisiekė nepasiieisiąs, nors jį 
į gabalus sukapotų. 

Veltui kapitonas grasino iššveisiąs jį už borto, veltui mojavo kirviu 
virš nuogų rankų — Kvikegas buvo karaliaus sūnus ir nė nevirpte- 
lėjo. Sukrėstas pašėlusios jo drąsos ir tokio nežmoniško troškimo 
pamatyti krikščioniškąjį pasaulį, kapitonas pagaliau atlyžo ir leido 
Kvikegui pasilikti. Tačiau tasai kilniaširdis jaunas laukinis, tas Pietų 
jūrų Velso princas, kapitono kajutės negavo. Jį apgyvendino kubrike 
su jūreiviais, ir jis tapo banginių medžiotoju. Kaip caras Petras, su 
malonumu dailidžiaves svetimų šalių uostuose, Kvikegas nesibodėjo 
niekingiausio darbo, jeigu tat galėjo nors truputį praversti kilniai 
jo misijai — apšviesti tamsius tėvynainių protus. Mat širdies gilu- 
moje — prisipažino jis man — ruseno karštas troškimas išmokti visų 
krikščioniškojo pasaulio amatų, galinčių padaryti jo žmones laimin- 
gesnius. Deja, deja! Gyvenimas tarp banginių medžiotojų parodė 
jam, kad krikščionys būna ir nelaimingi, ir nedori, net žymiai nelai- 
mingesni ir nedoresni negu bet kuris pagonis — jo tėvo valdinys. 
Kai pagaliau jis atplaukė į Seg Harborą ir pamatė, ką ten išdirbi- 
nėta jūreiviai, o paskui pasiekė net Nantaketą ir patyrė, kam kleidžia 
jie čia savo pinigus, vargšas Kvikegas numojo į viską ranka. Nedorybė 
tarpsta šiame pasaulyje ties visais dienovidiniais, tarė jis sau, tai 
geriau mirsiu būdamas pagonis. 


Taigi širdies gilumoje likęs nuoširdžiu stabmeldžiu, jis vis dėlto 
gyveno tarp krikščionių, vilkėjo tokius pat drabužius ir mokėsi 
pliaukšti tokius pat niekus kaip ir jie. Štai iš kur visos jo keistenybės, 
nors tėvų namus jis jau buvo seniai palikes. 

Aš atsargiai pabandžiau sužinoti, ar jis neketina grįžti namo 
ir priimti karūnos, nes tėvo tikriausiai nebebuvo gyvo, kadangi jau 
paskutinės žinios rodė jį esant nukaršusį ir paliegusį. Jis atsakė — 
ne, kol kas neketinąs, ir pridūrė, jog krikščionybė, teisingiau, krikš- 
čionys padarę jį nevertą užimti tyrą, nesuterštą tėvų sostą, atitenkantį 
jam po trisdešimties prieš jį valdžiusių karalių. Tačiau kada nors, 
pasakė Kvikegas, jis dar sugrįšiąs — vos tik pajusiąs, kad atsikratė 
visų nedorybių. Tuo tarpu ketinąs atiduoti duoklę jaunystės potroš- 
kiams ir paplaukioti visais keturiais pasaulio vandenynais. Jis išmokęs 
valdyti žeberklą, ir dabar tas geležinis įnagis jam atstoja skeptrą. 

Aš pasiteiravau, kurlink krypsta artimiausi jo ketinimai. Kvike- 

gas atsakė norįs vėl išplaukti į jūrą ir dirbti kaip anksčiau žeberkli- 
ninku. Tą išgirdės tuoj pareiškiau, jog esu sumanęs parsisamdyti 
į banginiavimo laivą, dėl to noriu nusigauti į Nantaketą, daugiausia 
vilčių teikiantį uostą pradedančiam, nuotykių ištroškusiam banginių 
medžiotojui. Kvikegas akimojų nutarė plaukti su manimi į tą salą, 
parsisamdyti į tą patį laivą, į tą pačią pamainą, tą patį velbotą, 
sėdėti prie to paties stalo, žodžiu, būti su manimi visuos likimo 
varguos ir, tvirtai susiėmus už rankų, drąsiai nerti į abiejų pusru- 
tulių laimės šulinį. Džiugiai viskam pritariau, nes ne tik jaučiau 
prielankumą Kvikegui, bet ir puikiai žinojau, kad toks puikus žeberk- 
Uninkas bus nepakeičiamas draugas man, visiškai nenutuokiančiam 
banginiavimo paslapčių, nors ir neblogai pažįstančiam jūrą, kiek ji 
pažini prekybos laivo jūreiviui. 

Paskutinį kartą užsitraukęs dūmą ir baigęs pasakoti, Kvikegas 
apsikabino mane, prispaudė kaktą man prie kaktos, paskui mudu 
užpūtėme lempą ir netrukus sumigome, nusiritę į priešingus lovos 
kraštus. 


XIII skyrius 
KARUTIS 


Kitą rytą, pirmadienį, pardavėm balzamuotą galvą kirpėjui, kaip 
formą perukams, ir aš apmokėjau savo ir draugo sąskaitą, pasinau- 
dojęs, tiesa, draugo pinigais. Išsiviepusį Šeimininką ir kitus užeigos 
imbuvius didžiai juokino ši netikėta draugystė, užsimezgusi tarp 
mudviejų su Kvikegu, juoba kad būtos nebūtos pasakos, paporintos 
Piterio Kofino, buvo smarkiai mane įbauginusios ir nustačiusios prieš 
žmogų, su kuriuo taip suartėjau. 

Mudu pasiskolinome karutį ir susikrovę visą mantą — mano 
varganą kelionmaišį ir Kvikego brezentinį maišą bei susuktą gultą — 
nustūmėm jį link prieplaukos, kur prisišvartavęs stovėjo nedidelis 
Nantaketo paketbotas ,„Kerpė". Gatvėse žmonės nustebę spoksojo į 
mus, — ne tiek į Kvikegą, nes prie žmogėdrų čionai pripratę, kiek 
į mus abu, bičiuliškai einančius greta. Tačiau mudu neėmėm šito 
domėn, žingsniavome pirmyn, stūmėme pasikeisdami karutį, o kart- 
kartėm sustodavom, kai Kvikegas norėdavo pasitaisyti žeberklo 

įmautę. Aš pasiteiravau, kodėl jis sausumoje tamposi tokį nepatogų 
daiktą — nejaugi banginiavimo laive žeberklų nepakanka? Jis atsakė, 
kad gal mano klausimas ir teisingas, bet jis didžiai branginąs savo 
žeberklą, kadangi esąs iš nepaprastai užgrūdinto plieno, išbandytas 
daugelyje žūtbūtinių grumtynių ir puikiai pažįstąs banginio širdį. Taigi 
kaip ir daugelis pjovėjų bei šienpjovių išeina į ūkininko pievas su 
savais dalgiais, nors tas visiškai nebūtina, taip ir Kvikegas, dėl tam tikrų 
sumetimų, tinkamiausių laikė savąjį Žžeberklą. 

Perėmęs iš manęs karučio rankenas, jis papasakojo juokingą is- 
toriją, kaip pirmą kartą pamatė karutį. Tai nutiko Seg Harbore. 
Laivo šeimininkai davė jam karutį persivežti sunkią skrynutę į jūreivių 
užeigą. Nenorėdamas pasirodyti neišmanėlis— o iš tiesų nesumo- 
damas, kaip su juo elgtis— Kvikegas uždėjo ant karučio skrynią, 
tvirtai ją pririšo, o paskui užsivertė viską ant pečių ir nužygiavo 
per prieplauką, 

— Klausyk, Kvikegai,— tariau aš,— negi tu nežinojai tokių 
paprastų dalykų? Tikriausiai žmonės juokėsi iŠ tavęs. 

Tada jis man apsakė kitą istoriją. Jo gimtojoje Rokovoko sa- 
loje per vestuvių puotą čiagimiai išspaudžia kvapnų jaunų kokoso 
riešutų pieną į didžiulį išdažytą moliūgą, panašų į punšo vazą, ir 
tasai moliūgas visada būna svarbiausias papuošalas vidury pinto demb- 
lio, ant kurio išdėstomi valgymai. Sykį į Rokovoko atplaukė didelis 
prekybos laivas, ir kapitonas — visų žodžiais tariant, labai orus 
ir ceremoningas džentelmenas, bent jau kaip jūrų kapitonas, — buvo 
pakviestas į Kvikego sesers — dailios jaunos karalaitės, ką tik su- 
laukusios dešimties metų,— sutuoktuvių puotą. Ir štai, svečiams 
susirinkus bambukinėje jaunosios trobelėje, įžengia tasai kapitonas, 
jam paskiriama garbinga vieta: tiesiai priešais jį moliūgas, 0 iš 
šalių — vyriausias žynys ir jo karališkoji didenybė Kvikego tėvas. 
Sukalbėjus maldą — tie žmonės irgi meldžiasi, tik, Kvikego žodžiais 
tariant, melsdamiesi žiūri ne žemyn, į savo lėkštes, kaip mes, 
o pamėgdžioja antis ir nukreipia žvilgsnius į viršų, į didijį visų puotų 
Davėją— taigi  sukalbėjus maldą vyriausias žynys pradėjo puotą 
labai senu papročiu: pamirkė moliūge savo šventintus ir Šventinančius 
pirštus, po to palaimintas gėrimas turėjo keliauti ratu. Pamatęs 
jį taip darant, kapitonas, sėdintis greta žynio ir manantis, kad jam, 
laivo; kapitonui, tenka pirmenybė prieš paprastą salos karalių, juo 
labiau to karaliaus namuose, ramiausiai nusiplovė pirštus punšo 
taurėje, nė neabejodamas, kad ji pastatyta rankoms mazgotis. „Na,— 

tarė Kvikegas,— ką tu dabar pasakysi? Manai, mūsų žmonės ne- 
sijuokė?" 

Pagaliau apsimokėję už kelionę, susigabenę bagažą, mes atsidū- 
rėme paketbote. Burės pakeltos, ir mes lekiam žemyn Akušneto upe. 
Vienoje pusėje terasomis kyla Nju Bedfordo gatvės su aplediju- 
siais medžiais, žvilgančiais tyrame šaltame ore. Prieplaukoje stūkso 
kalnai didžiulių suverstų statinių, ir čia pat, šalia kits kito, tykiai 
ir ramiai sūpuojasi banginių medžioklės laivai, vieni išraižę skersai 
išilgai viso pasaulio vandenis ir grįžę į saugų uostą, o iš kitų denių 
jau girdėti, kaip žvanga stalių ir kubilių darbo įrankiai, matyti, kaip 
darniai kaitroja žaizdrai ir laužai, ant kurių verdama derva, — visa 
tai skelbia, jog ruošiamasi naujiems reisams, kad vieno ilgo ir pavo- 
jingo plaukiojimo galas reiškia antro pradžią, antro pabaiga — trečio 
pradžią, ir taip be galo per amžių amžius. Šit koksai yra visų že- 
miškų siekių nepaliaujamumas, šit kokia jų beprasmybė. 

Nuplaukus nuo kranto, gaivinantis vėjas sustiprėjo, ir mažasis 
paketbotas tarsi prunkščiantis kumeliukas ėmė blaškyti nosim skub- 
rias putas. Kaip godžiai aš traukiau šitą klajonių vėją! Su kokia 
panieka skubėjau palikti užkardas šios žemės, šio išvažinėto kelio, 
kuriame įmintos nesuskaitomos vergų pėdos ir pasagų žymės, skubėjau 
žavėtis jūros kilniaširdyste, jūros, kurios paviršiuje nelieka jokių 
pėdsakų. 

Ir Kvikegas sykiu su manimi svaigdamas gėrė šituos putų fontano 
purslus. Tamsios jo šnirplės išsipūtė, pasimatė lygūs, aštrūs dantys. 
O mes skriejom pirmyn ir pirmyn. Atsidūręs atviroje jūroje, paket- 
botas žemai nusilenkė vėjo gūsiui ir skrodė nosimi bangas vis 
linkčiodamas ir kniubČiodamas lyg vergas prieš sultoną. Švilpėm pa- 
krypę ant šono, visos laivavirvės gaudė it vielos, o abudu aukšti 
stiebai lingavo kaip nendrės nuo tornado. Stovėdami prie nardančio 
bugšprito, mes buvome taip pakerėti svaiginančio reginio, jog iš 
pradžių nepastebėjome pašaipių žvilgsnių, kuriuos į mus svaidė 
keleiviai, — visas būrys sausumos drimbų, apstulbintų žmonių bičiu- 
lystės, tarsi baltasis žmogus būtų ne tas pats negras, tik išbaltintas. 
Bet buvo ten keli kvėšos ir stuobriai, tokie netašyti ir žali, lyg ką tik 
atboginti iš neįžengiamų girių tankynės. Kvikegas čiupo vieną 
nebrendėlį, kuris vaipėsi jam už nugaros, ir aš pamaniau, kad iš- 
mušė to mulkio valanda. Paleidęs iš rankų žeberklą, raumeningasis 
laukinis pastvėrė vaikiną, pašėlusiai mikliai ir galingai išmetė jį į 
orą, tasai padarė kūlį ir gaudydamas kvapą nukrito ant kojų, o 

Kvikegas atsuko jam nugarą, užsidegė tomahauką ir davė man pa- 
traukti. 

— Kapitone! Kapitone! — paleido gerklę paikšas, bėgdamas prie 
laivo vado.— Kapitone, kapitone, čia velnias. 

— Ei, pone! — šūktelėjo kapitonas, liesas lyg špantų sija, žirg- 
liodamas prie Kvikego.— Ką tu sau manai, po perkūnais? Juk galėjai 
vaikiną  nugalabyti? 

— Ką jis sakyti? — ramiai pasisukęs į mane paklausė Kvikegas. 

— Jis sako: tu beveik užmušti anas žmogus.— Ir aš parodžiau 
į vis dar drebantį nusmurgėlį. 

— Užmušti! — sušuko Kvikegas, ir nežmoniška panieka iškreipė 
tatuiruotą jo veidą.— O! Toks mažas žuvis! Kvikegas nemušti mažas 
žuvis, Kvikegas mušti didelis banginis! 

— Klausyk, tu! — užriaumojo kapitonas.— Aš tave užmušti, tu 
žmogėdra, jeigu dar bandysi krėsti tokius pokštus mano laive! Tu man 
žiūrėk! 

Tačiau, pasirodo, kaip tik tą akimirką geriau žiūrėti reikėjo 
pačiam kapitonui. Stiprus vėjas nutraukė škotą, ir didžiulė giko sija 
ėmė švytuoti nuo borto ligi borto, šluodama viską, kas buvo laivo 
paskuigalyje! Vargšą vaikiną, su kuriuo taip šiurkščiai pasielgė 
Kvikegas, sunkus gikas išsviedė per bortą; įgulą apėmė panika; 
pastangos sulaikyti ar sustabdyti giką būtų buvę stačiai beprotystė. 
Jis prašvilpdavo iš kairės į dešinę ir atgal per kokią sekundę, ir 
kiekvieną sykį atrodė, jog tuoj subyrės į šipulius. Niekas nieko nedarė, 
bet nieko ir nebuvo galima padaryti; visi susigrūdo laivo priekyje ir 
kaip įbesti stovėjo, sekiodami akimis giką, tarsi čia būtų įniršusio 
banginio apatinis žandikaulis. Šitaip visiems apmirus, Kvikegas mikliai 
atsiklaupė ir nuropojo per denį, sučiupo lyną, vieną jo galą pririšo 
prie falšborto, o kitą tarsi lasą užmetė ant giko, tuo metu kaip tik 
lekiančio jam virš galvos, dar vienu trūktelėjimu gikas buvo supan- 
čiotas ir visi išgelbėti. Paketbotas buvo apgręžtas pavėjui, ir kol 
jūreiviai leido valtį skęstančiajam gelbėti, Kvikegas, nusirengęs iki 
pusės, iššoko per bortą ir, nubrėžęs ore ilgą lanką, pliūkštelėjo į 
vandenį. Kokias tris minutes jis plaukė tarsi šuo, toli į priekį išmesda- 
mas ilgas rankas, ir iš ledinių putų išnirdavo čia vienas, čia kitas 
raumeningas jo petys. Aš žiūrėjau į šitą žmogų, dosniai apdovanotą 
didybe ir tvirtumu, tačiau to, ką jis turėjo gelbėti, nemačiau. Vyrukas 
jau buvo dingęs gelmėje. Kvikegas iššoko stačias iš vandens, skubiai 
apsidairė ir, matyt, suvokęs, kas nutiko, nėrė į bangas ir prapuolė. 

Po kelių minučių jis vėl iškilo į paviršių, vieną ranką kaip pirma 
išmesdamas toli į priekį, o kita vilkdamas sustingusį kūną. Netrukus 
juodu buvo įkelti į valtį. Vargšas vyrukas buvo atgaivintas. Jūreiviai 
vienu balsu pripažino Kvikegą šaunuoliu, kapitonas jo atsiprašė. 
Nuo šios valandos aš prilipau prie Kvikego lyg kriauklė prie laivo 
dugno ir nebesiskyriau, kol jis, paskutinį kartą panėręs į bangas, 
išnyko gelmėse. 

Kažin, ar yra kada buvusi tokia širdies naivybė? Rodės, jis nė 
nejuto, jog nusipelnė visų Žmoniškumo ir Kilniaširdiškumo draugijų 
apdovanojimų. Jis tik paprašė vandens — gėlo vandens — nusi- 
mazgoti druską nuo kūno, o paskui, persivilkęs sausais drabužiais, 
įžiebė tomahauką ir atsirėmęs į falšbortą užsirūkė, ramiai nužiūri- 
nėdamas aplinkinius, tarsi sakydamas: „Visose platumose pasaulis — 
tai bendras kapitalas. Ir mes, žmogėdros, turim padėti šitiems krikš- 
čionims". 


XIV skyrius 
NANTAKETAS 


Kelionėje mums daugiau nenutiko nieko, ką būtų verta paminėti, 
ir palankaus vėjo genami mes sėkmingai atvykome į Nantaketą. 

Nantaketas! Išskleiskite žemėlapį ir susiraskite jį. Regit, kokiam 
kampeliūkštyje jis telpa; kaip toli įsigūžęs nuo kranto ir koks 
vienišas — dar vienišesnis negu Edistouno“ švyturys. Pažvelkit: tai tik 
menkas kauburėlis, smėlio žiupsnis, vien kranto ruoželis, už kurio 
nėra tikros žemės. Smėlio Čia daugiau, negu jūs per dvidešimt 
metų galėtumėt sunaudoti sugeriamojo popieriaus vietoje. Pokštų 
mėgėjai paporins jums, kad čia net žolė pati neželia, ji pasėta; 
kad dagiai gabenami iš Kanados; o jeigu tenka užtaisyti prakiurusią 
banginio taukų statinaitę, tai kaiščio plaukiama ieškoti už jūrų ma- 
rių; kad Nantakete kiekvienas medgalis branginamas lyg Viešpaties 
kryžiaus nuolauža Romoje; kad nantaketiečiai, norėdami vasarą 
turėti paunksmę, prieš namus sodinasi musmirius; kad vienas Žolės 
stiebelis čia jau — oazė, trys žolynėliai vienos dienos kelyje — pre- 
rija; kad Čionai per smėlį vaikščiojama specialiais smėliažengiais, 
panašiais į sniegžengius, kokiais Laplandijoje einama per gilų sniegą; 
kad Nantaketas taip vandenyno atskirtas nuo pasaulio, apjuostas juo, 

apgožtas iš visų pusių, apsuptas ir apribotas, kad čia dažnai gali 
pamatyti kriaukleles, prilipusias prie stalų ir kėdžių lyg prie jūrų 
vėžlio kiauto. Tačiau visi šie išdidinimai tik byloja, jog Nantake- 
tas — ne Ilinojus. 

O paklausykit dabar nuostabios iš lūpų į lūpas perduodamos 
sakmės apie tai, kaip saloje kadaise apsigyveno raudonodžiai. Le- 
genda sako, jog sykį, senovės laikais, į Naujosios Anglijos pakrantę 
iš debesų nukrito erelis ir pagavęs nusinešė naguose indėnų naujagimį. 
Verkė raudojo tėvai, žiūrėdami į tolstantį už vandenų platybių savo 
kūdikį. Ir nutarė sekti paskui jį. Savo kanojomis leidosi jūron ir 
po ilgo pavojingo plaukimo atrado salą, o joje tuščią kaulinį grabe- 
l; — mažojo indėniuko skeletą. 

Tad ko čia stebėtis, jei šiandienykščiai nantaketiečiai, gimę prie 
jūros, jūroje ir ieško pragyvenbs šaltinio? 

Iš pradžių jie gaudė krabus ir rinko austrės smėlyje, įdrąsėję 
ėmė bristi į jūrą ir tinklais traukti makreles, įgiję'patyrimo ėmė 
plaukti valtimis toliau nuo kranto gaudyti menkių ir pagaliau, nu- 
leidę į vandenį didžiulį laivyną, ėmė tyrinėti mūsų vandenų pasau- 
lį; nutiesė per jį nenutrūkstamą kelionių juostą, pasižiūrėjo net 
anapus Beringo sąsiaurio ir visuose vandenynuose paskelbė amžiną 
nepabaigiamą karą galingiausiam gyvojo pasaulio kūnui, išlikusiam net 
po Didžiojo Tvano, pačiam masyviausiam ir grandioziškiaųsiam kolo- 
sui, sūriųjų vandenų himalajiškam mastodontui, apdovanotam tokia 
šiurpia, gaivalinga jėga, kad net jo išgąstis yra baisesnis ir grės- 
mingesnis už patį klastingiausią kovos šėlsmą. 

Ir tie pliki Nantaketo gyventojai, tie jūrų atskyduoliai, nusi- 
yrę nuo savo salos kauburėlio,, apkeliavo ir pajungė tarytumei ko- 
kie Aleksandrai visą mūsų vandenų pasaulį, pasidaliję Atlanto, 
Ramųjį ir Indijos vandenynus, kaip pasidalijo Lenkiją trys piratiškos 
didvalstybės“. Tegul Amerika prisijungia sau Meksiką prie Teksaso, 
tegul stveria po Kanados Kubą, tegul'sau anglai, užplūsta kaip skė- 
riai Indiją ir iškelia ryškiaspalvę savo vėliavą nors ir pačioje 
Saulėje, — vis tiek du trečdaliai žemės rutuijo priklauso Nantaketui. 
Nes Nantaketo jūreiviui ;priklauso jūra,“— jis valdo ją taip kaip 
imperatoriai savo imperijas, o kiti jūreiviai turi tik teisę pereiti per 
svetimą teritoriją. Prekybos laivai — tai, tik = pratęsti jūron tiltai, 
ginkluoti laivai — tik plūduriuojančios tvirtęvės, net piratai ir kape- 
riai, nors ir naršo jūrorm's lyg galvažudžiai žemės vieškeliais, tik 
grobia kitus laivus — tokias pat sausumos, atskalas kaip jie patys, 

o ne ieško pragyvenos šaltinio ten, bedugnėse gelmėse. Vien tiktai 
Nantaketo jūreivis amžiauja jūroje ir semiasi iš jos aruodų; jis 
vienintelis, kaip pasakyta Biblijoje, rėžo jos vandenis laivais, vagoja 
skersai išilgai tarytumei savąjį pūdymą. Čia jo buveinė, čia toji dar- 
buotė, kurios nesustabdytų nė Nojaus tvanas, galintis paskandinti 
Kinijoje visus kinus, kuriems nė skaitliaus nėra. Nantaketietis gyvena 
jūroje kaip tetervinas prerijoje, jis slapstosi tarp bangų, kopia jomis 
kaip Alpių medžiotojas, persekiojantis kalnų ožką. Metų metais 
neregi jis sausumos, o kai pagaliau joje atsiduria, jos kvaptis yra 
tarsi kito pasaulio, ji keistesnė negu mėnulio aromatas žemės gyven- 
tojui. Kaip žuvėdra toli nuo kranto suglaudžia sparnus saulei 
leidžiantis ir užmiega, vilnių plūduojama, taip ir Nantaketo jūreivis, 
neregėdamas kranto, susuka tamsai užeinant bures ir atsigula poilsio, 
pasidėjęs galvą ant priegalvio, po kuriuo jūrų gilynėj šoruoja 
ruonių ir banginių kaimenės. 


XV skyrius 
JŪRGYVIŲ SRIUBIENE 


Buvo jau vėlus vakaras, kai „Kerpė" gražiai nuleido inkarą, ir 
mudu su Kvikegu atsidūrėme krante, todėl nieko daugiau nebegalė- 
jome veikti, beliko tik pasirūpinti naktigultu ir vakariene. „Banginio 
fontano" šeimininkas buvo rekomendavęs mums savo pusbrolį Ho- 
zijų Hasį, „Gardžiųjų puodų" šeimininką, pristatęs jį kaip geriausios 
Nantaketo užeigos savininką, be to, užtikrino, kad pusbrolis Hasis 
garsėja jūrgyvių sriubienėmis. Žodžiu, jis trumpai drūtai užsiminė, 
jog bus užvis geriausia paragauti, kas yra gardaus tuose „„Gardžiuo- 
siuose puoduose". Bet jo nurodymai, kad geltonas pakhauzas būtų de- 
šinėje borto pusėje, kol pamatysime baltą bažnyčią kairėje borto 
pusėje, o tada, bažnyčiai esant kairėje borto pusėje, pasukti tris 
rumbus dešinėn ir pasiteirauti pirmo sutikto, kur toji užeiga, — iš 
pradžių tie keblūs nurodymai mus gerokai supainiojo, kadangi 
Kvikegas ėmė tvirtinti, jog geltonasis pakhauzas — pirmasis mūsų 
orientyras — turįs būti kairėje borto pusėje, o man įsimušė galvon, 
jog Piteris Kofinas prisakęs, kad jis bus dešinėje. Tačiau gerokai pak- 
laidinėję tamsoje, išvertę iŠ lovų kelis ramius gyventojus pasiteirauti 

kelio, pagaliau priėjome tokią vietą, kur iškart pasidarė aišku, jog 
atvykom teisingai. 

Priešais seną priebutį stovėjo sena stenga su salingais, ant kurių 
pakabinti už ausų tabalavo du didžiuliai mediniai juodai dažyti 
puodai. Salingų galai buvo nupjauti, todėl senasis stiebas didžiai panė- 
šėjo į kartuves. Gal tuo metu buvau pernelyg įspūdžių įaudrintas, 
bet žiūrint į tas kartuves, mane apėmė keista nelaimės nuojauta. 
Man net kaklą sutraukė, spoksant į skersinius, taip, du skersinius: 
vieną Kvikegui, kitą — man. Arnebloga lemiantys ženklai, pamaniau. 
Pirmame uoste mano šeimininkas — Kofinas, nuėjus į bažnyčią, 
į mane žvelgia antkapinės plokštės, o štai čia — kartuvės! Ir dar 
pora klaikių juodų puodų! Ar pastarieji nebus niauri užuomina 
apie pragaro katilus? 

Iš tų apmąstymų mane pažadino rudaplaukė strazdanota rudais 
drabužiais moteris, sustojusi ant užeigos slenksčio po blausiai raudonu 
kyburiuojančiu žibintu, primenančiu sužeistą akį, ir pradėjusi plūsti 
kažin kokį vyriškį raudonais vilnoniais marškiniais. 

— Nešdinkis greičiau iš čia, — šūktelėjo ji vyriškiui, — kitaip 
pamatysi ko nematęs! 

— Eime, Kvikegai,— tariau aš,— čia bus ponia Hasi. 

Neapsirikom; ponas Hozijus Hasis buvo išvykęs, ir visus reikalus 
tvarkė žmona. Kai mes išdėstėme jai savo norą gauti vakarienę 
ir naktigultą, ponia Hasi, trumpam palikusi plūstamą objektą, nuvedė 
mus į nedidelį kambarėlį, pasodino prie stalo, ant kurio buvo ką 
tik sočiai vakarieniauta, ir pasigręžusi į mus tarė: 

— Midijos ar menkės? 

— Atleiskit, ką jūs pasakėt apie menkę, ponia? — be galo man- 
dagiai paklausiau aš. 

— Midijos ar menkės? 

— Midija vakarienei? Šaltas moliuskas? Nejaugi jūs tai turėjote 
galvoje, ponia Hasi? — tariau aš.— Ar ne pernelyg šaltas ir slidus 
priėmimas šaltą žiemos metą, a, ponia Hasi? 

Tačiau jai taip magėjo atnaujinti barnį su raudonmarškiniu 
vyriškiu, laukiančiu priebutyje, kad, mano! tiradoje teišgirdusi žodį 
„midija", nuskubėjo prie virtuvės durų, išpoškino „midija dviems" — 
ir išėjo. 

— Kvikegai,— tariau aš, — kaip manai, pakaks mudviem vaka- 
rienei vienos midijos? 

Tačiau iš virtuvės ėmė sklisti šilti aromatingi kvapai, kaipmat 

išsklaidė liūdnus mano būgštavimus. O kai garuojantis patiekalas 
atsidūrė ant stalo, paslaptis išsyk paaiškėjo. Mieli draugai! Paklau- 
sykit, ką jums pasakysiu. Sriubienė buvo iš sultingų midijų kąsne- 
lyčių, ne didesnių už kaštoną, sumaišytų su trintomis galėtomis ir 
smulkiai pjaustyta sūdyta kiauliena, viskas riebiai užpilta sviestu 
ir gausiai pasūdyta bei papipirinta. Po žvarbios kelionės mūsų apetitai 
buvo žvėriški, ypač Kvikego, netikėtai išvydusio mėgstamą žvejo 
patiekalą, o viralo skonis buvo stačiai nepakartojamas, tad mes 
sudorojome jį vienu ypu; tada, valandžiukei atsirėmęs į kėdės atkaltę, 
prisiminiau, kaip ponia Hasi tarė: „Midijos ar menkės", ir su- 
maniau padaryti nedidelį bandymą. Žengiau prie virtuvės durų, 
didžiai įsijautęs ištariau tik vieną žodį: ,„Menkė!" — ir vėl atsisėdau 
prie stalo. Iš naujo ėmė plūsti gardūs kvapsniai, tik jau kito prie- 
skonio, ir netrukus prieš mus išdygo menkės sriubienė. 

Vėl ėmėmės darbo, kabinom šaukštais tą skanumyną, ir aš pa- 
galvojau: „Keista, nejaugi toks valgis veikia galvą? Yra kažkoks 
idiotiškas pokštas apie Žmones su žuvų smegenimis? Bet, žiūrėk, 
Kvikegai, ar ne gyvas ungurys raitosi tavo dubenyje? Kur tavo žeberk- 
las?" 

Žuvingiausia iš visų žuvingų vietų buvo tie „Gardieji puodai", 
pelnytai gavę šį vardą, kadangi juose amžinai virė jūrgyvių sriubie- 
nės. Sriubienės pusryčiams, pietums, vakarienei, kol pagaliau imdavai 
dairytis, ar nekyšo žuvų kaulai pro drabužius. Plynė priešais namus 
buvo sėte nusėta moliuskų geldelėmis. Ponia Hasi nešiojo vėrinį 
iš poliruotų menkės slankstelių, o pono Hasio visos sąskaitų knygos 
buvo įrištos puikia ryklių oda. Net pienas turėjo žuvies skonį, ir aš 
ilgai dėl to sukau galvą, kol vieną rytą vaikštinėdamas pakrante tarp 
žvejų valčių atsitiktinai pamačiau Hasių karvę, kuri ganėsi gromu- 
Iuodama žuvų liekanas ir žygiavo per smėlį, kiekviena kanopa įsispyru- 
si į nukirstą menkės galvą tarsi į numintakulnius batus, kaip kažin ką. 


Baigę vakarieniauti, mes gavome iš ponios Hasi lempą ir nurody- 
mą, kaip trumpiausiu keliu pasiekti lovą, tačiau kai Kvikegas ėmė 
pirma manęs kopti laiptais, toji dama atkišo ranką ir pareikalavo že- 
berklo — jos miegamuosiuose laikyti šiuos ginklus draudžiama. 

— Kodėl? — paprieštaravau aš.— Kiekvienas tikras banginių 
medžiotojas miega su savo žeberklu. Kodėl jūs šitai draudžiate? 

— Todėl, kad pavojinga, — atsakė ji.— Nuo to sykio, kai jaunasis 
Stigzas grįžo iš jūros, nesėkmingai praplaukiojęs puspenktų metų tik 
su trimis taukų statinaitėmis, ir buvo surastas galiniame antro aukšto 

kambaryje negyvas su žeberklu šone, nuo to sykio, aš neleidžiu imbu- 
viams nakčiai imtis žeberklo. Taigi, ponas Kvikegai (ji jau buvo suži- 
nojusi jo vardą), aš imu tą jūsų smeigtą ir pasilaikysiu iki ryto. Ko 
pusryčiams, vyručiai, midijos ar menkės? 

— Ir vienos, ir kitos, — atsakiau aš.— Ir dar poros rūkytų silkių 
paįvairinimui. 


XVI skyrius 
LAIVAS 


Sugulę į lovas, ėmėme galvoti apie rytdieną. Tačiau aš gerokai 
nustebau ir susirūpinau, kai Kvikegas užsiminė, kad jis nuodugniai 
pasitarė su Jodžu — juoduoju dievuku, ir Jodžas tris ar keturis sykius 
pakartojo savo prisakymą ir prisispyręs pareikalavo jį įvykdyti: užuot 
mums abiem su Kvikegu nuėjus į prieplauką ir pasirinkus banginių 
medžioklės laivą, Jodžas nuskyrė šį darbą man vienam, mat Jodžas 
nutarė globoti mus ir jau nužiūrėjo laivą, kurį aš, Izmaelis, paliktas 
veikti savo valia, būtinai išsirinksiu tarytum visai iš netyčių; 1r į tą 
laivą aš turįs būtinai parsisamdyti, nesvarbu, kur tuo metu būtų Kvi- 
kegas. 

Aš pamiršau pasakyti, kad Kvikegas labai dažnai pasikliaudavo 
Jodžo sprendimais ir stulbinančiais nuspėjimais; į Jodžą jis žiūrėjo 
iŠ tiesų pagarbiai ir laikė neblogu dievu, nuoširdžiai trokštančiu jam 
sėkmės ir apgailestaujančiu, kad ne visada jo geri ketinimai išsipildo. 

Tačiau tasai Kvikego, arba tiksliau sakant, Jodžo sumanytasis bū- 
das išsirinkti laivą buvo man visai ne. prie širdies. Aš vyliausi, kad 
Kvikegas, turėdamas didžiulę patirtį, parinks tinkamiausią banginių 
medžioklės laivą, kur bus saugu ir mums patiems, ir mūsų labui. Ka- 
dangi visi mano priešgyniavimai nepadarė Kvikegui jokio įspūdžio, 
turėjau nusileisti ir nusprendžiau veikti sparčiai ir ryžtingai, kad ga- 
lėčiau kuo greičiau užbaigti šitą menką darbą. Kitą rytą atsikėlęs anks- 
tėliau, palikau Kvikegą, užsidariusį mūsų kambarėlyje su Jodžu, ka- 
dangi jiems prasidėjo kažkoks griežtas pasninkas — ramadanas ar 
gavėnia, kažkokia nusižeminimo ir maldų diena,— kaip ten iš tiesų 
buvo, man nepavyko išsiaiškinti, mat niekaip neįstengiau perprasti 
Kvikego liturgijos ir trisdešimt devynių dogmų",— taigi palikęs 
Kvikegą pasninkauti ir rūkyti tomahauką, o Jodžą — šildytis prie 

atnašaujamos drožlių ugnies, išėjau iš užeigos ir nužingsniavau prie- 
plaukos link. Ilgai paklaidžiojęs ir išklausinėjęs sutiktuosius, sužino- 
jau, kad trejiems metams į jūrą išplaukti rengiasi trys laivai: „Velnio 
pyla", „Gardus kąsnis" ir „Pekodas". Ką reiškia „Velnio pyla" aš 
nežinau, „Gardus kąsnis" — savaime suprantama, o „Pekodas", kaip 
jūs, be abejo, prisimenate, tai pavadinimas garsios Masačiusetso indė- 
nų genties, išnykusios kaip ir senovės midai'“'. Aš išlandžiojau ir ap- 
žiūrėjau „Velnio pylą", tada persikrausčiau į „Gardų kąsnį" ir ga- 
liausiai pakilau į „Pekodo" denį, apsidairiau ir iš sykio nusprendžiau, 
kad šitas laivas skirtas kaip tik mums. 

Nesiginčysiu, gal ir jums gyvenime teko regėti keisčiausių jūros 
laivų: bukasnukių liugerių, griozdiškų japoniškų džonkų, į padažines 
panašių galeonų ir kitokių retenybių, bet, patikėkit, niekada nematėte 
tokio nepaprasto seno laivo kaip nepaprastasis „„Pekodas". Tai buvo 
senosios mokyklos laivas, nelabai didelis, senoviškais išpūstais šonais. 
Jo korpusas, vėjų nučaižytas ir sudiržęs nuo visų keturių vandenynų 
taifūnų ir štilių, buvo tamsus kaip veidas prancūzų grenadieriaus, 
kuriam teko kautis ir Egipte, ir Sibire. Ilgaamžis jo pirmagalys, rodės, 
buvo apžėlęs garbinga barzda. O stiebai, nukirsti kur nors Japonijos 
pakrantėje, kai jų pirmtakus nulaužė uraganas, stovėjo tiesutėliai ir 
stamantrūs nelyginant trijų Rytų karalių nugaros Kelno katedroje“. 
Seni deniai buvo nudremžti ir nuzulinti tarytum piligrimų kojomis 
nubrūžintos Kenterberio katedros plytos, ant kurių krauju plūdo 
Tomas Beketas“. Bet prie visų šitų senienų šliejosi ne mažiau nuo- 
stabių naujovių, atsiradusių laive dėl pašėlusio verslo, kuriuo „Peko- 
das" vertėsi jau daugiau kaip pusšimtį metų. Senasis kapitonas Pele- 
gas“, daug metų plaukiojęs jame pirmuoju padėjėju, vėliau tapęs 
kito laivo kapitonu, o dabar išėjęs į poilsį, bet likęs vienu iš pagrindi- 
nių „Pekodo" savininkų, tasai seniokas Pelegas, kol dar plaukiojo pir- 
muoju padėjėju, gerokai pasidarbavo išdailindamas ir taip jau įmantrią 
„Pekodo" išorę ir išgražino jį visą nuo nosies iki galo puikiausiais 
papuošimais, panaudodamas rečiausias medžiagas ir raštus, su kuriais 
niekas pasaulyje negalėtų lygintis, nebent raižytinė Torkilo Gyvėdos 
lova arba skydas“. Išdabintas „Pekodas" panėšėjo į barbarišką 
Etiopijos imperatorių su sunkiais šlifuoto kaulo karoliais ant kaklo. 
Visas laivas buvo prikabinėtas trofėjų. Tikras žmogėdra, apsikarstęs 
nudobtų priešų kaulais. Atviras, be apkalos falšbortas atrodė nelygi- 
nant didžiulis žandikaulis, pilnas ilgų aštrių spermacetinio banginio 
dantų, įtaisytų vietoje smaigų, prie kurių tvirtinamos kanapinės laivo 

sausgyslės ir raumenys. Ir tos sausgyslės buvo pervertos ne per papras- 
tus medinius blokus, o lengvai slydo skriemuliais iš tauraus gelsvo 
jūros kaulo. Su panieka atsisakęs šturvalo, vietoj jo garbusis lai- 
vas vairagalyje turėjo rumpelį, kuriam padirbti buvo paimtas ilgas 
ir siauras amžino priešo, banginio, žandikaulis. Audromečiu vairi- 
ninkui prie šito rumpelio tikriausiai vaidendavosi, kad jis it laukinis 
totorius tramdo ugningą savo ristūną, pastvėręs jį stačiai už praviep- 
tos žiaunos. Taip, prakilnus tatai buvo laivas, bet kažkodėl didžiai 
liūdnas. Visi prakilnūs dalykai yra liūdni. 

Žvalgydamasis škancuose kokios nors vyresnybės, kuriai galėčiau 
pasisiūlyti jūreiviu, iš pradžių nieko nemačiau, bet mano žvilgsnį pa- 
traukė kažkokia nepaprasta palapinė, greičiau vigvamas, stūksąs už 
grotstiebio. Atrodė, kad tai laikinas statinys, naudojamas tik uoste. Jis 
buvo konuso formos, kokių dešimties pėdų aukščio, pastatytas iš 
lanksčių juodų plokštelių, išpjautų iš tikrojo banginio gomurio šonų. 
Platėjančiais galais jos rėmėsi į denį, šonų šeriai buvo tampriai per- 
pinti, o gauruotas sultonas smailagalyje plaikstėsi nelyginant plaukų 
kuokštas ant seno potavatamių“' vado viršugalvio. Trikampė anga 
buvo nukreipta į laivo nosį, ir iš vidaus galėjai matyti viską, kas 
darosi denyje. 

Ir Štai Šitos keistos buveinės gilumoje pagaliau įžiūrėjau žmogų, 
kuriam, sprendžiant pagal išvaizdą, priklausė valdžia laive ir kuris, 
kadangi buvo vidudienis ir visi darbai sustoję, ilsėjosi, nusimetęs 
viešpatystės naštą. Jis sėdėjo ant senamadiško ąžuolinio krėslo, nuo 
viršaus iki apačios išgražinto pačiais vinkliausiais raižiniais, o sėdynė 
buvo išpinta iš tamprių juostų tos pačios medžiagos, iš kurios buvo 
pastatytas ir vigvamas. 

Jokių ypatingų žymių šis pusamžis vyriškis, ko gero, neturėjo; 
jis buvo tamsiaveidis, raumeningas kaip daugelis senų jūreivių ir 
standžiai susisiautęs mėlynų kvakeriško kirpimo locmano apsiaustu, 
tik apie jo akis vingiavo plonytis kone mikroskopinis raukšlių raizgi- 
nys, atsiradęs tikriausiai dėl nuolatinio stovėjimo viršutiniame denyje 
prieš vėją per daugybę pasiučiausių audrų, — tuomet raumenys aplink 
akis nuo įtampos traukte susitraukia. Tokios raukšlės ypač įspūdingos 
rūsčiai žvelgiant. 

— Ar ne jūs „Pekodo" kapitonas? — paklausiau, prisiartinęs 
prie vigvamo. 

— Sakysim, kapitonas, o tau ko iš jo reikia? — pasiteiravo jis. 

— Noriu parsisamdyti jūreiviu. 

— Jūreiviu. Matau, tu ne nantaketietis. Ar teko tau sėdėti per- 
skilusiame velbote? 

— Ne, pone, neteko. 

— Ir apie banginių medžioklę tikriausiai nieko neišmanai? 

— Ne, pone, bet neabejoju, jog greitai pramokčiau. Esu plaukio- 
jęs prekybos laivais ir manau, kad... 

— Tegul griausmas tuos pirklių laivėkus! Kad negirdėčiau Šito 
žodžio! Matai savo koją?.. Tuoj išplėšiu ją tau iš vairagalio, jei dar 
užsiminsi apie pirklius! Tik pamanykit, pirkliai! Ar tik nerieti nosies 
dėl to plaukiojimo su pirkliais? Bet, po paraliais, kaip tau šovė į galvą 
banginiauti, a? Čia kažkas įtartina! Ar nebuvai piratu, ką? Gal api- 
plėšei savo kapitoną? Gal sumanei išpjauti laivo vyresnybę laivui 
išplaukus į jūrą? 

Prisiekiau, jog tokių nedorų kėslų tikrai neturiu. Tačiau suvokiau, 
kad už šitų seno jūreivio, kvakerio ir saliečio pusiau juokais mestų 
kaltinimų slypi tikro nantaketiečio nepatiklumas ir nusistatymas prieš 
visus atėjūnus, išskyrus Keip Kodo ir Martas Vinjardo salos“ gyven- 
tojus. 

— Kodėl vis dėlto sumanei plaukti banginių medžioklėn? Aš noriu 
žinoti ir tik paskui spręsiu, ar verta tave samdyti. 

— Kaip čia jums, pone, pasakius. Norėčiau susipažinti su banginių 
medžiokle, o sykiu pasaulio pamatyti. 

— Nori susipažinti su banginių medžiokle, a? O kapitono Ahabo 
regėti neteko? 

— Kas tasai kapitonas Ahabas, pone? 

— Ėhė,taip ir maniau. Kapitonas Ahabas — „Pekodo" kapitonas. 

— Vadinasi, apsirikau manydamas, jog kalbuosi su pačiu kapito- 
nu. 

— Tu kalbi su kapitonu Pelegu, štai su kuo tu kalbi, jaunikaiti. 
Man ir kapitonui Baldadui priklauso paruošti „Pekodą" plaukioji- 
mui, sutiekti viską, ko reikia laivui, parinkti įgulą. Mudu laivo savinin- 
kai ir agentai. Bet štai ką aš tau pasakysiu: jeigu nori, kaip tvirtini, 
susipažinti su banginių medžiokle, gali tą padaryti čia pat, kol dar yra 
laiko apsigalvoti. Užmesk akį, jaunikaiti, į kapitoną Ahabą, ir pama- 
tysi, kad jis turi tiktai vieną koją. 

— Kąjūs, pone, norite pasakyti? Negi kitos jis neteko per banginį? 

— Per banginį! Prieik arčiau, jaunikaiti! Ją surijo, sukramtė, su- 
graužė siaubingiausias iš spermacetinių banginių, kokį dangus regėjo 
daužant į šipulius velbotą. Vai! Vai! 

Mane kiek įbaugino jo kalbos karštis ir šiek tiek sujaudino nuo- 
širdus gailestis, nuskambėjęs pabaigos šūksnyje, tačiau aš susivaldžiau 
ir kuo ramiau pasakiau: 

— Tai, ką jūs pasakojate, pone, be abejonės, gryna teisybė; bet 
iš kur man žinoti, jog spermacetiniai banginiai tokie žiaurūs. Tas 
atsitikimas — dar ne viskas. 

— Paklausyk, jaunikaiti, kažkoks labai jau glebus tavo balsas, 
kalbi visai ne kaip jūrų vilkas. Sakyk, ar tikrai esi plaukiojęs jūro- 
mis? Tikrai? 

— Pone,— tariau aš,— rodos, minėjau jums, jog keturis sykius 
esu plaukiojęs prekybos laivu. 

— Tu man žiūrėk! Jau pamiršai, ką sakiau apie pirklius... ne- 
siutink manęs... šito aš nepakęsiu. Bet gal imkim kalbėti aiškiau. Jau 
mažumą užsiminiau, kas yra banginių medžioklė, ar dar nori plaukti? 

— Taip, pone. 

— Labai gerai. O dabar atsakyk, tik mikliai: ar galėsi nusviesti 
žeberklą gyvam banginiui į nasrus, o iš paskos ir patsai įšokti? 

— Taip, pone, jei tas bus iŠ tiesų būtina, tai yra, jei be to niekaip 
nebus galima apsieiti, tik tuo aš, beje, nelabai tikiu. 

— Na gerai. Bet juk tu nusprendei parsisamdyti į banginių me- 
džioklės laivą ne tik norėdamas tą verslą perprasti, bet ir pasaulio 
pamatyti? Ar ne taip sakei? Man regis, taip. Taigi nueik į laivo priekį, 
dirstelk už planšyro, o grįžęs papasakosi, ką regėjai. 

Valandžiukę stovėjau sutrikęs ir nežinojau, kaip vykdyti tokį keistą 
paliepimą — juokais ar rimtai. Bet kapitonas Pelegas, suraukęs visas 
raukšleles aplink akis, taip rūsčiai dėbtelėjo į mane, kad aš akimirksniu 
puoliau daryti, ką jis liepė. 

Nuėjęs į pirmagalį ir dirstelėjęs per planšyrą pamačiau, kad laivas 
supasi, potvynio kiek apgręžtas nosimi į atvirą jūrą. Priešais plytėjo 
beribė erdvė, bauginamai monotoniška ir niūri — be šapelio ar taš- 
kelio žvilgsniu: užkliūti. 

— Raportuok,— paliepė, man grįžus, kapitonas Pelegas— Ką 
matei? 

— Nieko ypatingo,— atsakiau — vien vandenį, bet horizonto 
linija neblogai įžiūrima, ir, man regis, atlekia škvalas. 

— Tai kaip vis dėlto bus su tuo pasaulio pamatymu? Ar verta dėl 
šito plaukti aplink Horno kyšulį, a? Ar ne geriau žiūrėti į pasaulį iš 
ten, kur dabar stovi? 

Man kiek prislėgė dvasią šitie žodžiai, bet vis tiek nusprendžiau 

išplaukti banginių medžioti ir išplauksiu, o „Pekodas" ne blogesnis už 
kitus, gal net visų geriausias laivas, ir aš išklojau tai kapitonui Pelegui. 
Jis, matydamas mano pasiryžimą, sutiko priimti mane į laivo įgulą. 

— Gali iš karto pasirašyti visus popierius,— pridūrė jis,— eime 
su manim. 

Ir tuoj pat ėmė leistis žemyn į kapitono kajute. Čia aš išvydau ne- 
apsakomai keistą ir stulbinančią žmogystą, sėdinčią ant trancinės len- 
tos. Paaiškėjo, jog tai kapitonas Baldadas, sykiu su kapitonu Pelegu 
pagrindinis laivo savininkas,— likusios akcijos, kaip dažnai šituose 
kraštuose pasitaiko, priklausė daugybei smulkių pajininkų: našlėms, 
betėviams našlaičiams ir naktiniams sargams, kurių pajus nevir- 
šijo vieno rąsto, lentos ar dviejų trijų laivo korpuso vinių vertės. 

Nantaketo gyventojai investuoja pinigus į banginių medžioklės 
laivus taip kaip jūs — į patikimus vertybinius popierius, teikiančius 
didelius procentus. 

Tasai Baldadas buvo kvakeris“ kaip Pelegas, kaip dauguma 
nantaketiečių — mat pirmieji salos gyventojai priklausė kaip tik šiai 
sektai, ir net ligi šių dienų vietiniai gyventojai išsaugojo esminius 
kvakerystės bruožus, kurie, deja, neišvengė svetimų ir įvairialypių 
įtakų, gerokai pakeitusių jų papročius. Todėl pasitaiko tarp šitų kva- 
kerių — jūrininkų ir banginių medžiotojų — neprilygstamų mėgėjų 
lieti kraują. Tai kvakeriai kovotojai, kvakeriai keršytojai. 

Yra tarp jų vyrų, bibliniais vardais krikštytų — tatai labai įprasta 
saloje — ir su motinos pienu perėmusių rūsčiai didingą kvakerių eti- 
keto įprotį visus tujinti, vyrų, kurių nutrūktgalviškam, narsiam gyve- 
nimui nestigo nuotykių, nestigo nė atėjūniškų keistenybių įtakos, 
neišstūmusios tūkstančių pasigėrėtino charakterio bruožų, darančių 
garbę ir skandinavų jūrų konungui, ir romantiškam pagoniui romė- 
nui. Bet kai Šitos savybės susitelkia viename žmoguje, kuriam prigim- 
tis nepašykštėjo stiprybės, didelio tūrio smegenų ir nemenko svorio 
širdies, kurį tyluma ir vienatvė, naktovidžiais budint tolimiausiose 
jūrose po čia, šiaurėje, neregimais žvaigždynais, įpratino mąstyti lais- 
vai ir nevaržomai, kuris sugėrė saldžius ir žiaurius įspūdžius tiesiai 
iš mergiškos gamtos krūtinės, patiklios ir atviros, ir išmoko — kartais 
ne be pašalinės pagalbos — drąsiai bei pakiliai reikšti mintis, štai tada 
atsiranda žmogus, gal koks vienas iš visos tautos, kilnus, spinduliuo- 
jantis, skirtas didžiųjų tragedijų scenai. Ir dramatiniu požiūriu jo pri- 
valumai netampa menkesni, jeigu į jo esybės gelmes — nuo pat užgi- 
mimo valandos ar vėlesnių aplinkybių lėmimų — įsigraužia, gal kiek 

įgeidingai, kažkoks liguistumas. Nesgi visi tragiškai didūs žmonės to- 
kiais tampa dėl juose glūdinčios negalės. Atmink, o jaunasis išpuikėli, 
visa, kas šiame dūliame pasaulyje didu, yra tik liga. Na, bet kol kas 
mes kalbame apie visai kitokį žmogų, jei kuo nors ir ypatingą, tai 
to ypatingumo priežastis — jau kita kvakerystės išsivystymo pakopa, 
paveikta individualių aplinkybių. 

Kaip ir kapitonas Pelegas, kapitonas Baldadas buvo pasiturintis 
ir iš aktyvaus verslo pasitraukęs banginių medžioklis. Tačiau skirtingai 
negu kapitonas Pelegas, nė per nago juodymą nesidomintis vadina- 
maisiais rimtais dalykais ir laikantis juos už nieką, kapitonas Baldadas 
buvo ne tik išauklėtas pačia rūsčiausia nantaketietiško kvakerizmo 
dvasia, bet, nepaisant nei vėlesnio gyvenimo jūroje, nei gausių progų 
pasigrožėti žavingomis nuogomis salietėmis anapus Horno kyšulio, nė 
truputėlio neatsižadėjo jokio kvakeriško įpročio, nepaaukojo nė vieno 
kvakeriškos savo liemenės kabliuko. Ir vis dėlto, nepaisant šitokio 
pastovumo, kapitonui Baldadui aiškiai stigo nuoseklumo. Dėl savo 
religinių įsitikinimų jis nieku gyvu neėmė į rankas ginklo prieš sausu- 
mos užpuolikus, tačiau be menkiausio sąžinės graužimo puldinėjo 
Atlanto ir Ramųjį vandenyną; būdamas prisiekęs kraujo praliejimo 
priešininkas, praliejo, nenusivilkdamas ankšto savo surduto, statinių 
statines Leviatano kraujo. Nežinau, kaip dievobaimingajam Baldadui 
sekėsi dabar, mąsliame gyvenimo saulėlydyje, sutaikyti prieštaringus 
praeities prisiminimus; greičiausiai visa tai nelabai jam rūpėjo, kadangi 
jis, matyt, jau seniai padarė be galo giliaprasmę ir protingą išvadą, kad 
žmonių religija — vienas dalykas, o mūsų apčiuopiamas pasaulis — 
kitas. Šis pasaulis moka dividendus. Pradėjęs apgailėtinu junga nu- 
skurusiais drabužpalaikiais, jis vėliau tapo žeberklininku, vilkinčiu 
plačią kvakerišką liemenę su apvalia iškirpte, po to velboto vadu, pas- 
kui pirmuoju kapitono padėjėju ir pagaliau laivo savininku; nuoty- 
kingą karjerą jis baigė, kaip jau minėjau, gražaus šešiasdešimties metų 
amžiaus ir dienų likutį paskyrė ramiam jam priklausančio pelno 
kaupimui. 


Apgailestaudamas turiu pasakyti, jog Baldadas garsėjo kaip nepa- 
taisomas šykštuolis, o jūroje kadaise buvo griežtas ir žiaurus paval- 
diniams. Nantakete man pasakojo,— nors tai gan keista istorija, — 
kad kai jis parplaukdavęs į uostą savo senuoju „Kategatu", jūreivius 
tiesiai nuo denio išveždavę į ligoninę — tokie jie būdavo išsekę ir nusi- 
kamavę. Kaip dievobaimingo žmogaus, o ypač kvakerio, jo širdis, 
švelniai tariant, buvo gan bejausmė. Tiesa, plūstis jis nesiplūsdavo, bet 

sugebėdavo išspausti iš kiekvieno kruviną prakaitą ir ištampyti visas 
gyslas. Dar dirbdamas pirmuoju kapitono padėjėju, jis buvo tiek visus 
įbauginęs, kad vien nuo pilkai rusvų jo akių dėbtelėjimo žmogaus ner- 
vai neišlaikydavo, jis čiupdavo, kas po ranka pakliuvo — plaktuką ar 
kobinį — ir puldavo dirbti it patrakęs, kad tik nestovėtų dykas. Tingi- 
nystė ir dykystė išgaruodavo vien nuo Baldado žvilgsnio. Jo prigimties 
tausumą rodė ir jo išorė. Ant ilgo laibo kūno nebuvo nereikalingos 
mėsos, pasmakrėje — barzdos plaukelio, tik minkšti ir trumpi pašiur- 
pę pūkai, panašūs į jo plačiakraštės skrybėlės pūką. 

Štai tokią radau žmogystą, sėdinčią ant trancinės lentos, kai pas- 
kui kapitoną Pelegą įėjau į kajutę. Tarpas tarp denių buvo nedidelis, 
ir Čia tiesus kaip mietas sėdėjo senasis Baldadas,— jis visada taip 
sėdėdavo, nenorėdamas suglamžyti surduto skvernų. Skrybėlė gulėjo 
šalia; jis sėdėjo sukeitęs kojas, aklinai susisegiojęs pilkai rusvą surdu- 
tą, užsikabinęs ant nosies akinius, ir įnikęs skaitė kažin kokią storą 
knygą. 

— Baldadai! — sušuko kapitonas Pelegas.— Vėl prie to paties? 
Kiek siekia mano atmintis, jau bus trisdešimt metų, kai tu užgulęs tą 
Šventraštį. Tai iki kurios vietos prisikasei? 

Matyt, seniai apsipratęs su šventvagiškomis draugo kalbomis, Bal- 
dadas ramiai, nekreipdamas dėmesio į jo pašaipas, pakėlė nuo knygos 
akis ir, pamatęs mane, klausiamai dirstelėjo į Pelegą. 

— Sakosi esąs jūrininkas,— tarė Pelegas— Nori į „Pekodą". 

— Iš tikro? — apdulsusiu balsu paklausė Baldadas, pasigręžda- 
mas į mane. 

— Noriu,— atsakiau. 

— Kaip jis tau patinka, Baldadai? — paklausė Pelegas. 

— Tiks,— atsakė Baldadas, nužiūrėjęs mane, ir vėl kibo į Bibliją, 
skaitydamas skiemenimis ir gana garsiai dudnodamas sau po nosimi. 

Pamaniau, jog dar niekada gyvenime nesu regėjęs tokio keistabū- 
džio seno kvakerio, juolab kad jo draugas ir kelionių bendras Pelegas 
buvo toks valdininkas. Tačiau neištariau nė žodžio, tiktai įdėmiai apsi- 
žvalgiau aplink. Pelegas atidarė kažkokią skrynutę, išsitraukė iš ten 
laivo dokumentus ir, pasidėjęs priešais save plunksną bei rašalo, atsi- 
sėdo prie nedidelio stalelio. Pamaniau, jog dabar pats metas nuspręsti, 
kokiomis sąlygomis parsisamdysiu. Jau žinojau, kad banginių medžiok- 
lės laivuose algos nemokamos, bet kiekvienas įgulos narys, įskaitant ir 
kapitoną, gauna atitinkamą pajamų dalį, skiriamą pagal atliekamų 
laive pareigų svarbą. Aš supratau, jog kaip naujokas negaliu tikėtis 

ypač didelės dalies, tačiau kaip išmanantis jūreivystės amatą — ga- 
lėjau stovėti prie šturvalo, megzti mazgus ar dirbti dar kokį darbą — 
neabejojau, kad man pasiūlys bent du šimtai septyniasdešimt penktąją 
dalį, vieną du šimtai septyniasdešimt penktąją dalį gauto per šį plau- 
kiojimą gryno pelno, nesvarbu, koks tas pelnas būtų. Ir nors du šimtai 
septyniasdešimt penktoji dalis, jūreivių žodžiais tariant, gana skundi, 
vis dėlto tai geriau negu nieko, o jeigu medžioklė bus sėkminga, tai 
yra vilties, jog atsipirks per tą laiką sudėvėtas drabužis, nekalbant jau 
apie trejų metų maistą ir gultą, už kuriuos nereikės mokėti nė cento. 

Ko gero, šitoks pasakiškų turtų kaupimo būdas pasirodys kai kam 
vertas pasigailėjimo, deja, taip ir yra. Bet aš tikrai ne iš tų, kuriems 
galvoje pasakiški turtai, ir man visiškai pakanka, jei pasaulis gali su- 
teikti man stogą virš galvos ir valgį, kol aš viešėsiu čia, po grėsminga 
iškaba „Perkūndebesis". Apskritai aš maniau, jog du šimtai septynias- 
dešimt penktoji dalis — visiškai padori, bet nebūčiau nustebęs, jeigu 
ją būtų padidinę ir pasiūlę dušimtąją, juk esu jėgingas vyras. 

Tačiau buvo vienas dalykas, neleidęs tikėtis padorios pajamų da- 
lies. Dar krante girdėjau kalbant apie kapitoną Pelegą ir neprilygstamą 
seną jo draugužį Baldadą, esą jiems, kaip dviem pagrindiniams „Peko- 
do" savininkams, kiti pajininkai, mažiau reikšmingi ir išsisklaidę po 
visą salą, patikėjo visus laivo reikalus. Taigi samdydamas įgulą, svarųjį 
žodį turėjo tarti senasis šykštūnas Baldadas, juolab kad jis buvo 
laive, sėdėjo patogiai įsitaisęs kapitono kajutėje, tarsi namie priešais 
židinį, ir dar skaitė Bibliją. Kol Pelegas bergždžiai stengėsi pasismai- 
linti plunksną didžiuliu kišeniniu peiliu, senis Baldadas, gerokai mane 
nustebindamas, — juk buvo, šiaip ar taip, suinteresuotas asmuo, — se- 
nis Baldadas nekreipė į mus nė jokio dėmesio ir vogravo sau po nosi- 
mi iš knygos: „Nekraukite sau turtų žemėje, kur rūdys..." 

— Kapitone Baldadai— nusičiupo jo žodžių Pelegas— Ką ten 
šneki apie turtus. Geriau pasakyk, kokią dalį turėtume skirti šitam 
jaunikaičiui? 

— Tas yra puikiai žinoma tau pačiam, — šermeniniu balsu atsakė 
Baldadas.— Septyni šimtai septyniasdešimt septintoji dalis, manau, 
nebus jam per didelė. „... ir kandys gadina ir kur vagys iškasa, bet 
kraukite..." 

„Neblogas turtas!. — pamaniau aš.— Septyni šimtai septyniasde- 
šimt septintoji dalis! Na, seni Baldadai, tu iŠ tiesų rūpiniesi, kad aš nesu- 
sikraučiau turtų šioje žemėje, „kur rūdys ir kandys gadina". Dalis 
buvo pasiutusiai skundi, nors skaičiaus didumas galėjo sukelti neišma- 

nančiam Žmogui ir priešingą mintį. Tačiau gerai pagalvokite ir pama- 
tysite, kuo virsta septyni Šimtai septyniasdešimt septyni atsidūrę vardik- 
lyje, tada iš karto tampa aišku, jog fartingo“" viena septyni Šimtai 
septyniasdešimt septintoji dalis yra Žymiai mažiau negu septyni šimtai 
septyniasdešimt septyni aukso dublonai; o aš tuo metu kaip tik taip ir 
galvojau. 

— Baldadai, kad tu apspangtum! — sušuko Pelegas— Nori ap- 
sukti Šitą jauną vyruką? Reikia jam duoti daugiau. 

— Septyni šimtai septyniasdešimt septintoji — pakartojo Balda- 
das, nepakeldamas akių, ir vėl ėmė marmėti: — ,„... nes kur tavo tur- 
tas, ten ir širdis tavo". 

— Skiriu jam trys šimtąją dalį — pareiškė Pelegas— Girdi, Bal- 
dadai? Aš sakau: trys šimtąją dalį. 

Baldadas pasidėjo Bibliją ir, oriai pasigręžęs į Pelegą, tarė: 

— Kapitone Pelegai, tavo širdis dosni, bet tu negali pamiršti savo 
pareigų kitiems laivo savininkams,— juk daugelis jų našlės ir našlai- 
čiai; todėl tau nederėtų pamiršti, kad, dosniai atlygindami už triūsą ši- 
tam jaunikaičiui, mes atimam duonos kąsnį visoms toms našlėms ir 
našlaičiams. Septyni šimtai septyniasdešimt septintoji dalis, kapitone 
Pelegai. 

— Ak tu, Baldadai! — net sustūgo Pelegas ir pašokęs ėmė trankiai 
bėgioti po kajutę.— Tegu tave šimtas velnių nujoja, kapitone Baldadai; 
jei aš būčiau klausęs tavo patarimų, mano sąžinę dabar slėgtų toks 
balastas, kuris į dugną nugramzdintų patį didžiausią laivą, koks yra 
kada nors plaukęs aplink Horno kyšulį. 

— Kapitone Pelegai,— tvirtai atrėmė Baldadas— nežinau, kiek 
vandens prisisunkę į tavo sąžinės triumą, gal dešimt colių, o gal dešimt 
sieksnių, betgi esi užkietėjęs nusidėjėlis ir manding tavo sąžinė bus taip 
prakiurusi, jog galiausiai nugarmėsi stačiai į pragaro ugnies duobę. 

— Ugnies duobę! Ugnies duobę! Tu mane įžeidei, girdi! [žeidei 
taip, kad ilgiau kęst nebeįmanoma. Rėžt žmogui į akis, kad jisai nu- 
garmės į pragarą! Velniai raguoti! Baldadai, tik pabandyk pakartoti, 
atsiklebins mano varžtai, o tada... tada gyvą ožį prarysi su visais gau- 
rais ir ragais. Dabar dink iš čia, inkščiantis dvasna, pamėlus medgalio 
išpera — nešdinkis sau! 

Griausmingai išliejęs tulžį, jis šoko ant Baldado, bet tasai išsisuko 
kaip vijurkas. 

Nušiurpęs dėl tokio baisingo dviejų laivo savininkų ginčo ir jau 
pradėjęs abejoti, ar apskritai verta plaukti laivu su Šitokiais nepatiki- 

mais Šeimininkais ir laikinais kapitonais, aš pasitraukiau nuo durų, 
norėdamas praleisti Baldadą, kuris, kaip maniau, trokšta kuo greičiau 
išnešti kudašių nuo sukilusios Pelego rūstybės. Tačiau koks didis buvo 
mano nustebimas pamačius, kad jis ramių ramiausiai vėl atsisėdo ant 
trancinės lentos ir nė nemanė išeiti. Matyt, nepataisomas Pelegas ir jo 
įgeidžiai buvo jam ne pirmiena. O Pelegas, išeikvojęs susikaupusią 
rūstybę, atsisėdo prie stalo romus kaip avinėlis, nors kartkartėmis 
krūpčiojo nuo ką tik patirto, bet dar neapmalšusio susijaudinimo. 

— Fiu! — galiausiai švilptelėjo jis atsipūsdamas.— Regis, škvalas 
praūžė pro kairįjį bortą. Baldadai, tu kadaise meistriškai galąsdavai 
perstekes, būk geras, pasmailink man šitą plunksną. Mano peilis visiš- 
kai atšipo. Na štai, dėkui. Taigi, jaunikaiti, kuo sakeisi esi vardu? 
Izmaelis? Tai štai, Izmaeli, skiriu tau trys šimtąją dalį. 

— Kapitone Pelegai,— kreipiausi į j,— aš turiu bičiulį, kuris 
nori kartu su manim nusisamdyti į laivą — ar galiu jį rytoj atsivesti? 

— Aišku, gali, — atsakė Pelegas— vesk jį čionai, ir tada pa- 
žiūrėsim. 

— O kokios dalies jis pareikalaus? — sustenėjo Baldadas, kils- 
telėjęs akis nuo Biblijos, į kurią buvo įsigilinęs. 

— Ko tau, Baldadai, dėl šito kvaršinti galvą? — atrėžė Pele- 
gas.— Ar tas tavo draugas yra kada medžiojęs banginius? — kreipėsi 
Jis 1 mane. 

— Jis tiek banginių yra nudobęs, kad jūs, kapitone Pelegai, nė 
nesuskaičiuotumėt. 

— Tada atsivesk jį čionai. 

Ir aš, pasirašęs dokumentus, išėjau, nė kiek neabejodamas, kad 
puikiai susidorojau su savo užduotimi ir kad „Pekodas" tikrai tas 
laivas, kuriuo Jodžas nuskyrė mudviem su Kvikegu plaukti aplink 
Horno kyšulį. 

Tačiau, žengęs kelis žingsnius, sumečiau, jog taip ir nepamačiau 
kapitono, su kuriuo teks banginiauti. Tiesa, buvau girdėjęs, kad ne- 
retai kapitonas pasirodo tik tada, kai laivas jau būna viskuo apsirūpi- 
nęs ir surinkęs įgulą; juk reisai paprastai tokie ilgi, o viešnagė krante 
tokia trumpa, tad kapitonas, turintis šeimą ar kokį svarbų reikalą, vi- 
siškai nesidomi uoste stovinčiu laivu, palieka juo rūpintis savininkams, 
kol viskas bus parengta išplaukimui. Tačiau, šiaip ar taip, dirstelėti į 
kapitoną, kuriam patikėsiu savo likimą, pravartu. AŠ pasukau atgal ir 
priėjęs paklausiau kapitoną Pelegą, kur galėčiau rasti kapitoną Ahabą. 

— O karn tau kapitonas Ahabas? Viskas sutvarkyta. Tu priimtas. 

— Taip, bet aš norėčiau jį pamatyti. 

— Nemanau, kad dabar tau pasisektų. Aš ir pats nežinau, kas 
jam yra, betjis tūno užsisklendęs namie, tarytumei serga, bet neatrodo, 
jog būtų ligonis. Tiesą pasakius, jis neserga, tačiau ir sveiku jo nepa- 
vadinsi. Žinai ką, jaunuoli, jis ir mane ne visados geidžia matyti, todėl 
nemanau, kad panorėtų susitikti su tavimi. Keistabūdis žmogus tasai 
kapitonas Ahabas,— kai kam taip atrodo, tačiau geras. O tu nebūgš- 
tauk, nebūgštauk, jis tau patiks. Puikus, į dievą panašus bedievis; 
jis mažai kalba, bet kai taria žodį, yra ko pasiklausyti. įsidėk į 
galvą, aš tave įspėjau: Ahabas — ne vidutinybė; Ahabas ir kole- 
džuose yra buvęs, ir tarp žmogėdrų; jam žinomos paslaptys, gilesnės 
nei jūrų vandenys, žaibiška savo persteke jis yra dobęs priešą, galin- 
gesnį ir paslaptingesni nei banginis. O, toji jo perstekė! Skvarbiausia 
ir taikliausia visoje mūsų saloje. Ahabas — tai ne kapitonas Baldadas, 
ne, jis ir ne kapitonas Pelegas; jis — Ahabas, vaikine, o tu juk žinai, 
jog Ahabas senų senovėje buvo karūnuotas karalius"! 


— Ir podraug didelis nusidėjėlis. Kai tasai nedoras karalius buvo 
nužudytas, jo kraują laižė Šunes, tiesa? 

— Nagi, eikš arčiau, eikš, eikš,— ištarė Pelegas taip įtaigiai, jog 
aš net išsigandau.— Klausyk, vaikine, niekada nepakartok šitų žodžių 
„Pekodo" denyje. Ir niekur nepakartok. Kapitonas Ahabas ne pats 
išsirinko sau vardą. Taip paikai ir neišmanėliškai įsigeidė jo kvaištelė- 
jusi, našlaujanti motina, mirusi, kai jam tebuvo dvylika mėnesių. Tei- 
sybė, senoji skvo"' Tistig iš Gei Hedo'* sakė, kad tasai vardas būsiąs 
pranašingas. Ir kiti kvėšos gali tą patį pasakyti. Bet aš noriu tave įspėti. 
Tai — melas. Aš puikiai pažįstu kapitoną Ahabą; daug metų plaukio- 
jau jo padėjėju ir žinau, kad jis iš tiesų geras žmogus; ne dievotas geras 
žmogus kaip Baldadas, o geras žmogus, kuris moka nusikeikti — gal 
kiek į mane panašus, tik kur kas viršesnis. Taip, žinau, jis niekada 
nebuvo linksmuolis, žinau, jog grįždamas iš paskutinio reiso vienu 
tarpu buvo tarsi proto netekęs, tačiau kiekvienam aišku, jog taip atsi- 
tiko dėl baisaus, veriančio skausmo, kai iš jo kojos teliko kraujuojantis 
strampas. Ir dar žinau, kadjis tapo niaurus, niaurus be atgaivos, kartais 
net laukiniu pykčiu įsiplieskia, tačiau visa tai praeis. Ir atsimink amži- 
nai, ką tau pasakysiu, vaikine: geriau plaukioti su niauriu ir geru kapi- 
tonu, negu su jukiu ir blogu. Tad lik sveikas ir nesmerk kapitono 
Ahabo vien todėl, kad jo netikęs vardas. Be kita ko, berneli, jis turi 
žmoną — prieš tris reisus susituokė,— mielą, nuolankią moterį. Ir 
štai su šita moterim susilaukė jis vaiko. Tai dabar sakyk, ar gali gludo- 

ti visiškai beviltiška piktybė Ahabo sieloje? Ne, ne, vaikine, jis par- 
blokštas, suluošintas, bet žmogiškumo nepraradęs! 

Išėjau didžiai susimąstęs dėl to, ką iš netyčių sužinojau apie kapi- 
toną Ahabą, ir krūtinėn man įsėlino baugus neaiškus sopulys. Pagavo 
gailestis, užuojauta, bet dėl ko — gerai nežinojau, nebent dėl taip žiau- 
riai prarastos kojos. Ir podraug širdyje ėmė keroti keista, pagarbos 
kupinabaimė, kurios nusakyti neįstengčiau, kadangi tai buvo ne visiš- 
kai baimė, o kažkas kita, tik nežinau kas. Tas jausmas gyveno manyje, 
tačiau nestūmė nuo Ahabo, nors mane dirgino kažkoks jį gaubiantis 
paslaptingumas, kad ir kaip mažai tuosyk apie jį žinojau. Šiaip ar taip, 
mano mintys netrukus nuskriejo visai kita kryptimi, tad tamsusis Aha- 
bo paveikslas laikinai išėjo man iš galvos. 

RAMADANAS 


Kvikego ramadanas, pasninkas ar gavėnia turėjo baigtis tik vakare, 
todėl nutariau dabar jo netrikdyti, kadangi didžiai gerbiu visas religi- 
nes apeigas, kad ir kokios juokingos jos atrodytų; aš negalėčiau žiū- 
rėti iš aukšto be deramos pagarbos net ir į skruzdėlių susibūrimą ir 
dievobaimingą jų lankstymąsi musmiriui arba į tas mūsų žemės bū- 
tybes, kurios tarsi liokajai lenkia galvas prieš kokio nors pasimirusio 
žemvaldžio statulą vien todėl, kad vis dar tvarko jo vardu milžiniškus 
paveldėtus turtus. 

Aš manau, jog mums, pamaldiems krikščionims presbiterijonams, 
tokiais atvejais dera būti gailestingesniems ir nesidėti pranašesniais už 
kitus mirtinguosius, stabmeldžius ir į juos panašius vien dėl savotiškai 
kvailo jų požiūrio į kai kuriuos dalykus. Ar ne absurdiški buvo Kvi- 
kego Jodžas ir ramadanas? Na ir kas? Kvikegas, be abejo, žino ką 
daro, jis patenkintas ir tegu sau tiki ką tinkamas. Visi mūsų ginčai su 
juo būtų bergždi, todėl tegul jis būna pačiu savimi, sakau aš, ir teateina 
Dangaus malonė mums visiems — ir presbiterijonams, ir stabmel- 
džiams, kadangi nėra mūsų tarpe tokio, kuriam nestigtų galvoje kokio 
nors varžtelio ir nebūtų verkiant reikalingas remontas. 

Vakarop, kai, mano manymu, visi jo ritualai ir ceremonijos turė- 
jo būti baigtos, užlipau į viršų ir pasibeldžiau į jo kambarį; niekas neat- 
sakė. Stumtelėjau duris, tačiau jos buvo užsklęstos iš vidaus. 

— Kvikegai! — šnabŽdom pašaukiau pro rakto skylutę. Tyla.— 
Klausyk, Kvikegai, ko neatsakai? Tai aš — Izmaelis. 

Kaip ir pirma — jokio atsako. Nušiurpau. Juk daviau jam amžiny- 
bę laiko, ko gero, jį bus ištikusi apopleksija. Pažvelgiau pro rakto sky- 
lutę, bet durys buvo kampe ir vaizdas, kurį išvydau, atrodė perkreip- 
tas ir grėsmingas. Tegalėjau įžiūrėti lovos kojūgalį ir dalį sienos, dau- 
giau nieko. Tačiau nustebau pamatęs į sieną atremtą Kvikego žeberk- 
lą, kurį šeimininkė buvo iš mūsų paėmusi, kai vakar ėjome miegoti. 
Keista, pamaniau aš, na, bet jei žeberklas ten, o Kvikegas be jo niekada 
niekur neina, vadinasi, ir jis tikrai viduje. 

— Kvikegai! Kvikegai! 

Tyla. Kažkas tikrai atsitiko. Apopleksija! Pabandžiau išremti duris, 
bet jos nepasidavė. Nudundėjau laiptais žemyn ir išpoškinau savo 
būgštavimus pirmam sutiktam — kambarinei. 

— Ajajajai! — sušuko ji.— Taip ir nujaučiau, jog kažkas atsiti- 
ko. Nuėjau po pusryčių pakloti lovų, o durys užrakintos, tylų — nė 
pelės krepštelėjimo negirdėt; nuo pat ryto — nė garso. Aš pamaniau, 
gal jūs abu išėjot ir užrakinot duris, kad daiktų nepavogtų. Ajajajai! 
Seimininke! Žmogžudystė! Ponia Hasi! Apopleksija! 

Ir ji Šaukdama pasileido į virtuvę, o aš jai iš paskos. Mums priešais 
iššoko ponia Hasi, vienoje rankoje laikydama garstytinę, kitoj — 
actinę, liovusis taisyti prieskonius ir vainoti pasiuntinį negriuką. 

— Kur jūsų malkinė? — sukliegiau aš.— Bėkit, dėl dievo, ir at- 
neškit ką nors durims išlaužti. Kirvį! Kirvį! Jį apopleksija ištiko, pati- 
kėkit! 

Šitaip rėkaudamas, nieko nenusitvėręs, vėl puoliau prie laiptų, bet 
man kelią pastojo šeimininkė su garstytinę, actine ir rūgščia fiziono- 
mija. 

— Kas tau, vaikine? 

— Duokit kirvį! Dėl dievo, bėkit daktaro, kol aš laušiu duris! 

— Klausyk,— prabilo šeimininkė, greitai pastačiusi actinę ant 
laiptų, kad bent viena ranka būtų laisva— Klausyk, ar kartais ne 
mano namuose sumanei išlaužti duris? — Ir stvėrė mane už rankos.— 
Kas atsitiko, drauguži? 

Kuo greičiau, bet kuo ramiau aš nupasakojau jai, kas nutiko. Ne- 
sąmoningai prisispaudusi garstytinę prie nosies, ji pasvarstė valandėlę, 
tada sušuko: 

— Tikrai! Po to, kai padėjau jį ten, daugiau nebemačiau. 


95 Ramadanas 


Pribėgusi prie nedidelio podėlio po laiptais, ji dirstelėjo į vidų ir 
grįžusi pareiškė, jog Kvikego žeberklo nebėra. 

— Pasipjovė! — suklykė ponia Hasi.— Kaip tas nelaimingasis 
Stigzas — dar vieno apkloto nebėr. Viešpatie, pasigailėk jo motušės! 
Juk taip ir mano namams galas. Ar turėjo vargšelis seserį? Kur toji 
mergiotė? Klausyk, Bete, dumk pas dažytoją Snarlzą ir liepk parašyti 
man skelbimą: „Savižudybės čia draudžiamos ir svetainėje nerūko- 
ma" — taip du zuikius vienu šūviu nušausim. Nušausim?! Viešpatie, 
pasigailėk šito nusidėjėlio! Kas ten per triukšmas? Nagi, vaikine, liau- 
kis! 

Ji užlėkė laiptais ir įsikabino į mane tuo metu, kai vėl ketinau laužti 
duris. 

— To nebus! Aš neleisiu gadinti savo namų. Gali nubėgti pas 
šaltkalvį, yra čia vienas, gyvena ne toliau kaip už mylios. Bet ne, 
stok— ir ji įkišo ranką į kišenę.— Rodos, turiu tinkamą raktą. Pa- 
bandysim. 

Tardama šiuos žodžius Šeimininkė pasuko raktą, bet, deja! Dar 
buvo skląstis, Kvikego užsklęstas iš vidaus. 

— Teks vis dėlto laužti — pareiškiau aš ir jau atsitraukiau, norė- 
damas geriau įsibėgėti, tačiau šeimininkė vėl stvėrė mane rėkdama, 
jog neleis griauti savo namų. Aš ištrūkau ir iš visų jėgų daviaus į duris. 

Durys trenksmingai atsilapojo, įsirėžė su visa rankena į sieną, su- 
trupindamos tinką ir sukeldamos debesis dulkių iki pat lubų; ir čia — 
o šventas Dieve! — išvydome Kvikegą, šaltą kaip ledą, ramiai sau 
tupintį viduryje kambario su Jodžu ant viršugalvio. Kvikegas nė akim 
nemirktelėjo ir tupėjo tarsi negyva statula. 

— Kvikegai,— kreipiausi į jį prieidamas.— Kvikegai, kas tau? 

— Nejaugi jis ištupėjo šitaip visą dieną? — pasibaisėjo šeimi- 
ninkė. 

Tačiau visi mūsų klausinėjimai buvo perniek — iš Kvikego neiš- 
pešėme nė žodžio; mane net pagavo noras parversti jį ant grindų ir 
kaip nors pakeisti jo pozą — ji buvo skausminga ir nenatūrali, be to, 
tikriausiai jis šitaip ištupėjo aštuonias, o gal net dešimt valandų, jei 
ne daugiau, nė kąsnelio burnon nepaėmęs. 

— Ponia Hasi,— tariau aš,— bent jau žinome, kad jis gyvas. O 
dabar malonėkite mus palikti, aš pats viską sutvarkysiu. 

Uždaręs paskui šeimininkę duris, pabandžiau įšnekėti Kvikegą 
atsisėsti ant kėdės, tačiau bergždžiai. Tupėjo šalia manęs kaip tupė- 
jęs, nekreipdamas dėmesio į pagarbius maldavimus, ir nė akim ne- 

mirktelėjo, žodžio neištarė, net į mano pusę nė sykio nedirstelėjo, 
jokiu ženklu neparodė, kad bent pastebėjo mane. 

Ką gi, pamaniau, matyt, tokie ramadano nuostatai; gal Kvikego 
saloje panašiai pasninkaujama — tūpčiomis. Didžiai galimas daiktas. 
Tikriausiai šito reikalauja jo tikėjimas, o jei taip, tegu sau tupi, juk 
anksčiau ar vėliau vis tiek atsistos. Dėkui dievui, amžinai tas trukti 
negali, o ir patsai ramadanas būna tik sykį metuose ir kažin dar, ar 
labai reguliariai. 

Nusileidau žemyn pavakarieniauti. Iki soties prisiklausęs per tą 
ilgą vakarą begalinių istorijų, kurias pasakojo jūreiviai, ką tik grįžę 
iš „spanguolinio" plaukiojimo (taip jie vadino trumpą banginių me- 
džioklę škuna ar brigu vien tik šiauriniuose Atlanto vandenyse), išsė- 
dėjęs šitų spanguolininkų kompanijoje vos ne iki vienuoliktos, užli- 
pau į viršų miegoti, nė kiek neabejodamas, jog Kvikegui jau tikrai 
bus atėjusi ramadano pabaiga. Kur tau! Tupėjo sau kaip tupėjęs, ne- 
pasislinkęs iš vietos nė per colį. Net pyktelėjau: juk šitaip kvaila ir 
galų gale nesveika tupėti visą dieną ir pusę nakties šaltame kambaryje 
su medgaliu ant galvos. 

— Dieve mano, Kvikegai, kelkis, išsijudink, eime pavakarieniau- 
sime. Žiūrėk, dar iš bado numirsi, kam šitaip galuotis, Kvikegai. 

Nė žodžio. 

Netekęs vilties, nusprendžiau numoti į viską ranka ir išsimiegoti; 
jis, be abejo, paseks mano pavyzdžiu. Bet prieš lipdamas lovon, pa- 
ėmiau Šiauštinės gelumbės apsiaustą ir užmečiau Kvikegui ant pečių, 
kadangi naktis atrodė būsianti itin žvarbi, o jis buvo tiktai su liemene. 
Atsigulus ilgai man nepavyko netgi užsnūsti. Žvakę buvau užpūtęs, 
bet vos pagalvodavau apie Kvikegą, čia pat, už keturių pėdų, taip nepa- 
togiai tupintį, vienut vienutėlį šaltyje ir tamsoje, širdį man gelte sugel- 
davo. Tik pamanykit — koks miegas viename kambaryje su pagoniu, 
kuris visą naktį, nesudėdamas bluosto, tūpčiomis laikosi savo slaptin- 
gojo ramadano! 

Galiausiai nežinia kaip miegas sulipdė man akis, ir daugiau nieko 
nebeatsiminiau iki pat saulėtekio, kai atsimerkęs pažvelgiau nuo lovos 
žemyn, o ten, vis taip pat susirietęs, tupėjo Kvikegas lyg varžtais pri- 
veržtas prie grindų. Tačiau vos pirmieji saulės spinduliai praspydo 
pro langą, jis pašoko traškančiais sustingusiais sąnariais, bet džiugus, 
šiaip taip atklibinkščiavo iki lovos, kur gulėjau, ir, prispaudęs kaktą 
prie manosios, pareiškė, kad ramadanas pasibaigė. 

Kaip jau pirma sakiau, esu pakantus kiekvieno žmogaus tikėjimui, 

jei tiktai tas žmogus nežudo ir neįžeidinėja kitatikių. Tačiau jeigu tikė- 
jimas tampa neišpasakytu barbariškumu, jeigu tikinčiajam jis tampa 
kankyne, žodžiu, jeigu per jį mūsų planeta virsta užvažiuojamaisiais 
nakvynės namais be elementarių patogumų, tada tokio tikėjimo pase- 
kėją reikia, mano manymu, pasivedėti į šalį ir dorai pasišnekėti. Kaip 
tik taip ir pasielgiau dabar su Kvikegu. 

— Kvikegai,— prabilau— lisk į lovą ir klausyk, ką tau sakysiu. 

Pradėjau nuo pirmykščio tikėjimo atsiradimo ir plėtotės, paskui 
perėjau prie įvairiausių mūsų laikų tikybų ir vis bandžiau Kvikegui 
įteigti, kad šitie pasninkai, ramadanai ir ilgi tupinėjimai nekūrentuose 
niūriuose kambariuose yra visiškas absurdas, kad jie kenksmingi svei- 
katai, o sielai neduoda jokios naudos, trumpai drūtai, jie prieštarauja 
elementariems higienos dėsniams ir sveikam protui. Dar pridūriau, 
kad man gelia širdį, kai jis, visais kitais atžvilgiais nepaprastai nuovo- 
kus ir išmintingas laukinis, taip kvailioja su tuo juokingu ramadanu. 
Be to, tikinau jį, nuo pasninko menksta kūnas, vadinasi, podraug men- 
kėja ir dvasia, ir visos mintys, pasninko pagimdytos, būna išgeibusios. 
Juk ne veltui tikintieji — ypač kenčiantys nuo sutrikusio virškinimo — 
taip pesimistiškai žiūri į pomirtinį gyvenimą. Žodžiu, Kvikegai, kalbė- 
jau, kiek nukrypęs nuo užsibrėžtos temos, pragaro vaizdinys pirmą 
sykį iškilo žmogui, persivalgiusiam obuolių, o paskui jį įamžino jau 
paveldėtas virškinimo sutrikimas, nuolat sukeliamas tavojo ramadano. 

Paskui aš pasiteiravau, ar Kvikegui nebuvo kada sutrikęs virškini- 
mas, stengdamasis išdėstyti savo mintį kuo paprasčiau, kad jam būtų 
aišku, ką turiu galvoje. Jis atsakė, kad ne, nebent vieną sykį ir dėl labai 
įsimintinos priežasties. Tai atsitikę po didžiulės puotos, kurią buvo 
iškėlęs jo tėvas didžios pergalės proga, kai mūšyje iki antros valandos 
dienos penkiasdešimt priešų buvo nukauti, tą pat vakarą išvirti ir sudo- 
roti. 

— Pakaks, nereikia, Kvikegai,— nutraukiau jį drebėdamas.— 
Nutilk. 

Ir be jo tolesnių kalbų puikiai supratau, kuo visa tai turėjo baigtis. 
Kartą vienas jūreivis, kuriam teko būti toje pačioje saloje, man pasa- 
kojo, jog ten esąs toksai paprotys: tas, kuris laimi dideles kautynes, 
iškepa savo aukas kieme ar sode, paskui sukrauna ant didelių medinių 
padėklų, apdėlioja lyg kokį plovą duonmedžio vaisiais, kokoso riešu- 
tais, įkiša į burną kuokštelį petražolių ir išsiuntinėja su geriausiais 
linkėjimais savo draugams, tarytum tai būtų kalėdiniai kalakutai. 

Apskritai nedrįsčiau tvirtinti, jog mano postringavimai apie religi- 

ją būtų padarę Kvikegui kokio įspūdžio. Visų pirma, jis absoliučiai 
nesidomėjo mano samprotavimais tokia reikšminga tema, kadangi 
jo paties požiūris visiškai skyrėsi nuo manojo; antra vertus, jis tesup- 
rato tik kokią trečią dalį to, ką sakiau, nors ir stengiausi kalbėti pa- 
prastai; ir galiausiai jis, be jokios abejonės, tarėsi Žymiai geriau išma- 
nąs tikrąjį tikėjimą negu aš. Jis žvelgė į mane kažkaip atlaidžiai už- 
jausdamas, tarsi būtų labai apgailestavęs, kad toksai galvotas jaunas 
žmogus taip beviltiškai tolimas evangeliškam pagonių dievotumui. 

Pagaliau mudu atsikėlėm ir apsirengėm; Kvikegas su apetitu su- 
šveitė sočius pusryčius — visų rūšių žuvienes, taigi šeimininkė visiškai 
nepasipelnė iš jo ramadano, ir mes neskubėdami patraukėme į „Peko- 
dą", rakinėdami dantis uoto kaulais. 

Mudviem — man ir Kvikegui su žeberklų — dar žingsniuojant 
per prieplauką link „„Pekodo", iš kapitono Pelego vigvamo pasigirdo 
piktas burnojimas, esą jis nemanęs, jog mano draugas žmogėdra, o 
žmogėdrų jis į laivą neįsileisiąs, nebent jie pateiksią dokumentus. 

— Ką jie turi pateikti, kapitone Pelegai? — paklausiau, strykte- 
lėjęs per falšbortą ir palikęs savo draugą prieplaukoje. 

— Dokumentus, — atsakė jis— Tegul parodo dokumentus. 

— Taip taip,— apdulsusiu balsu pritarė ir kapitonas Baldadas, 
paskui Pelegą iškišęs galvą iš vigvamo.— Tegul įrodo, kad jis atverstas 
į mūsų tikėjimą. Tamsybių sūnau, — tarė jis pasigręždamas į Kvike- 
gą— ar tu šiuo metu priklausai kokiai nors krikščionių bažnyčiai? 

— O kaipgi,— atšoviau aš,— jis priklauso pirmajai kongregacio- 
nistų bažnyčiai“. 

Reikia pasakyti, kad dauguma išsitatuiravusių laukinių, plaukio- 
jančių Nantaketo laivais, galiausiai priimdavo kokį nors krikščionių 
tikėjimą, 

— Pirmajai kongregacionistų bažnyčiai? — sušuko Baldadas— 
Tiems, kurie renkasi Deuteronomijos"' diakono Kolmeno sueigų 
namuose? — Tą sakydamas, jis išsitraukė iŠ kišenės akinius, nuvalė 
juos didžiule geltona nosine, labai atsargiai užsidėjo ant nosies, išėjo 

iš vigvamo ir, sunkiai pasilenkęs per falšbortą, ilgai ir atidžiai stebei- 
lijo į Kvikegą. 

— Ir seniai jis yra tos bendrijos narys? — paklausė pagaliau Bal- 
dadas, pasigręždamas į mane.— Man regis, ne per seniausiai, ar ne, 
jaunikaiti? 

— Aišku, neseniai — parėmė jį Pelegas.— Ir apkrikštytas buvo 
ne taip, kaip dera, antraip krikštas būtų nuplovęs bent kiek šito velniš- 
ko mėlio jam nuo veido. 

— Ne, pasakyk mums aiškiai, — šaukė Baldadas— ar iš tiesų šitas 
filistietis “ pastoviai lanko Deuteronomijos diakono susirinkimus? Aš 
kažkodėl niekada jo nesu sutikęs, nors kas sekmadienį einu pro šalį. 

— Nieko aš nežinau apie Deuteronomijos diakoną ir jo susirinki- 
mus,— tariau aš.— Žinau tik, kad Kvikegas yra tikras pirmosios kon- 
gregacionistų bažnyčios narys. Jis pats yra diakonas, Štai šitas Kvike- 
gas. 

— Jaunikaiti,— rūsčiai prabilo Baldadas,— geriau nejuokauk su 
manimi. Paaiškink savo žodžius, jaunasis hetite'““. Atsakyk man, apie 
kokią bažnyčią kalbi? 

Šitaip priremtas prie sienos, atrėžiau: 

— Pone, aš kalbėjau apie tą senobinę katalikų bažnyčią, kuriai 
priklausom visi: ir jūs, ir aš, ir kapitonas Pelegas, ir Kvikegas, ir kiek- 
vienas žmogaus sūnus, apie didžią ir amžiną pirmąją visų pasaulio 
tikinčiųjų kongregaciją; mes visi jai priklausom, tik kai kuriems šian- 
dien per daug rūpi įvairūs mažniekiai, ne didysis tikėjimas, o ten visi 
paduodam kits kitam rankas. 

— Sujungiam, tu norėjai pasakyti, sujungiam rankas! — sušuko 
Pelegas, priėjęs arčiau.— Jaunikaiti, tau reikėjo samdytis į laivą ne 
jūrininku, o misionieriumi, gyvenime gražesnio pamokslo nesu girdė- 
jęs! Deuteronomijos diakonas, kur ten, net patsai tėvas Meiplas geriau 
nepasakytų, o juk jis šio to vertas. Lipkit, lipkit greičiau į laivą ir 
spjaukit į visokius dokumentus. Kviesk tą Kvahogą — ar kaip ten jį 
vadini — sakyk jam, kad eitų čionai. Oho, prisiekiu didžiuoju inkaru, 
tai bent žeberklas! Neblogą jis turi daikčioką ir, atrodo, išmano, kaip 
su juo elgtis. Klausyk, Kvahogai, ar kuo tu vardu, ar teko tau stovėti 
velboto pirmagalyje? Ar esi smeigęs banginį? 

Nė žodžio netaręs, Kvikegas kaip tikras laukinis stryktelėjo ant 
falšborto, nuo ten — į kabančio velboto pirmagalį ir, atstatęs į priekį 
kairijį kelį, iškėlęs virš galvos žeberklą, sušuko maždaug taip: 

— Kapitonas, tu matyti mažas degutas ant vanduo? Matyti? Čia 

Senojo Baldado kalbėsenoje sūrių jūrų pasaulio atgarsiai buvo 
keistai susipynę su Biblijos ir kasdieniškais posakiais. 

— Drožk sau, drožk, Baldadai, pakaks gadinti mūsų žeberklinin- 
ką! — sušuko Pelegas.— Dievobaimingi žeberklininkai — prasti me- 
džiokliai, dingsta visas jų draskumas, o žeberklininkas be draskumo 
nė supelijusio šiaudgalio nevertas. Buvo čia toksai Natas Sveinas, nar- 
siausias velboto žeberklininkas visame Nantakete ir Vinjarde, bet pra- 
dėjo lankyti maldos namus, ir viskas niekais pavirto. Įsibaiminęs dėl 
savo niekingos sieliūkštės, ėmė lankstytis ir vangstytis banginių ir dar 
būgštauti, kad anie iš netyčių neužkabintų uodega jo velboto ir jis ne- 
nugarmėtų pas velnius į pačią požemio karalystės tirstybę. 

— Pelegai, Pelegai,— prabilo Baldadas, pakeldamas akis ir ran- 
kas į dangų, — juk tu, kaip ir ašen, esi patyręs daugel pavojų, juk 
žinai, Pelegai, ką reiškia mirties baugesys, kaip tad gali šitaip bedieviš- 
kai tuščiažodžiauti! Juk apmeluoji, Pelegai, savąją širdį. Sakyk man, 
ar tada prie Japonijos krantų, kai mūsiškiam „Pekodui" taifūnas nu- 
laužė visus tris stiebus, o tu buvai Ahabo padėjėjas, ar negalvojai tuo- 
syk apie mirtį ir Paskutinįjį Teismą? 

— Jūs tik paklausykit! — sušuko Pelegas ir, susibrukęs rankas 
giliai į kišenes, ėmė žingsniuoti ten ir atgal po kajutę.— Visi girdėjot, 
a? Jūs tik pamanykit] Kai laivas kiekvieną akimirką galėjo į dugną nu- 
grimzti! Galvoti apie mirtį ir Paskutinįjį Teismą? Ką? Kai visi trys 
stiebai be perstojo trankėsi į bortą, o vandenų kalnai dužo virš mūsų, 
risdamiesi ir per pirmagalį, ir per paskuigalį. Galvoti apie mirtį ir 
Paskutinijį Teismą? Ne! Tokią valandą nėra vietos mintims apie mir- 
tį. Gyvenimas — štai kas rūpėjo mudviem su kapitonu Ahabu; kaip 
išgelbėti laivo įgulą, kaip pasistatyti naujus stiebus, kaip iki artimiau- 
sio uosto nusigauti — štai apie ką aš tuosyk galvojau. 

Baldadas nieko nebepasakė, tik susisagstė visas surduto sagas ir 
išdidžiai nužingsniavo į denį, o mes nusekėm pridurmui. Čia jis su- 
stojo ir ėmė ramiai stebėti, kaip triūsia burių meistrai, škafute taisantys 
grotmarselį. Kartkarčiais jis pasilenkdavo ir paimdavo burinio audek- 
lo skiautę ar įdervuotą virvagalį, kad nenueitų niekais. 

— Broliai jūreiviai, jūs parsisamdėt į šitą laivą? 

Mudu su Kvikegu buvom ką tik išlipę iš „Pekodo" ir susimąstę 
lėtai žingsniavome tolyn nuo uosto, kai priešais mus išdygo šiuos, žo- 
džius ištaręs nepažįstamas žmogus, didžiuliu smiliumi rodantis į lai- 
vą. Jis buvo apdryžęs — išblukusiu švarku, sulopytom kelnėm, kaklą 
apsimuturiavęs juoda sutrinta skepeta. Rauplių randai buvo nuėję 
per visą jo veidą ir panėšėjo į painų raizginį išdžiūvusios upės vagos 
dugne. 

— Ar parsisamdėt į jį? — pakartojo jis. 

— Turi omeny „Pekodą"? — paklausiau, norėdamas laimėti laiko 
ir geriau jį apžiūrėti. 

— Aha, „Pekodą", anava tą laivą — tarė jis atitraukdamas ran- 
ką, o paskui staigiai mostelėjo ją į priekį, ir atkištas smilius tarsi durtu- 
vas įsmigo į tikslą. 

— Parsisamdėm,— atsakiau aš,— ką tik pasirašėm dokumentus. 

— O kas juose pasakyta apie jūsų sielas? 

— Apie ką? 

— Aa, tikriausiai jūs jų neturite, — skubiai ištarė jis.— Tiek to, 
aš daug vyrukų pažįstu, kurie jų neturi, ir tai jų laimė; jiems visiems 
neblogai be jų klojasi. Siela — tai nelyginant penktas vežimo ratas. 

— Ką tu ten suoki, drauguži? — paklausiau aš. 

— Užtatjis šito gero turi pakankamai, užteks visiems, kam trūks- 
ta, — netikėtai užbaigė nepažįstamasis, kažkaip nervingai pabrėždamas 
žodį „jis“. 

Kvikegai,— tariau,— eime, matyt, šis žmogus pabėgo iš vie- 
nos vietos; jis kalba apie tokius dalykus ir tokius žmones, kurių mes 
nepažįstame. 

— Stokit! — sušuko nepažįstamasis.— Teisingai sakote — juk 
jūs dar nematėte senio Griausmo. 

— Kas tas Griausmas? — paklausiau aš, sudomintas jo kalbėsenos 
beprotiško rimtumo. 

— Kapitonas Ahabas. 

— Kas? Mūsų „Pekodo" kapitonas? 

— Taip, daugelis mūsų, senų jūreivių, šitaip jį vadina. Juk jūs 
dar nematėte jo, tiesa? 

— Dar ne. Girdėjom, jis sirgo, bet dabar jam geriau ir netrukus 
bus visiškai sveikas. 

— Netrukus bus visiškai sveikas! — niekinamai nusijuokė nepa- 
žįstamasis, neprarasdamas orumo.— Klausykit, kapitonas Ahabas bus 
sveikas, kai vėl bus sveika mano kairioji ranka, ne anksčiau. 

— Ką tu apie jį žinai? 

— O ką jums apie jį pasakojo? Sakykit! 

— Pasakot daug nepasakojo, tik girdėjau, kad jis puikus banginių 
medžioklis ir geras kapitonas. 

— Taip, taip — viskas tikra tiesa. Bet kai jis įsakinėja, ge- 
riau negaišuoti. Urgzk neurzgęs, kauk nekaukęs, bet Ahabo žodis — 
šventas. O apie tai, kas jam kadaise atsitiko prie Horno kyšulio, kai 
tris dienas ir tris naktis išgulėjo lyg negyvas, o apie žūtbūtinės grumty- 
nes su Ispanu prieš altorių Santoje — apie tai nieko negirdėjote? O 
apie sidabrinę gertuvę, į kurią jis prispjovė? Ir apie tai, kaip per pas- 
kutinį reisą, išsipildžius pranašystei, neteko kairės kojos? Nejaugi ne- 
girdėjote viso šito ir kai kurių kitų dalykėlių? Aišku, nieko negirdė- 
jote, iš kur jums girdėti! Ir kas apie tai žino? Net ir čia, Nantakete. Bet 
vis dėlto, kaip neteko kojos, tikriausiai girdėjot? O taip, matau, girdė- 
jot. Bet kas šito nežino? Teisingiau pasakius, to, kad dabar jis teturi 
vieną koją, o kitos neteko per spermacetinį banginį. 


— Drauge mano, — pertraukiau jį — nežinau, kokius niekus čia 
tauziji, ir žinoti nenoriu, kadangi, man regis, kažkas negera yra su 
paties galva. Tačiau jei šneki apie kapitoną Ahabą, štai šito laivo, „Pe- 
kodo", kapitoną, tada leisk man pačiam pasakyti, kad žinau viską, 
kaip jis neteko kojos. 

— Viską, sakai. Nejaugi viską? 

— Absoliučiai viską. 

Valandėlę nepažįstamasis stovėjo kaip įbestas, kažką nerimastingai 
galvodamas, laikydamas atkištą smilių ir žvelgdamas- į ,„Pekodą", 
paskui staiga krūptelėjo ir tarė: 

— Jūs jau įtraukti į sąrašus, tiesa? Pavardės įrašytos 1 doku- 
mentus? Ką gi, pasirašyta, tai pasirašyta, kas lemta, to neišvengsi, 
o gal, žiūrėk, ims ir neišsipildys. Šiaip ar taip, viskas nulemta ir 
surikiuota iš anksto ir turi ar vieni, ar kiti jūreiviai plaukti su juo, 
Viešpatie pasigailėk jų! Likit sveiki, broliai jūreiviai, likit sveiki, 
telaimina jus šventasis dangus. Atleiskit, kad sulaikiau. 

— Klausyk, drauguži,— tariau aš,— jei gali ką nors svarbaus 

pasakyti, tai ir klok, bet jei sumanei mus už nosies pavedžioti, tada 
prašovei pro šalį — štai viskas, ką norėjau pasakyti. 

— Gerai pasakyta, man patinka šita sklandi kalba; puikiai jam 
tiksi — būsi pats tas. Likit sveiki, broliai jūreiviai, likit sveiki. Ir dar, 
kai ten pateksit, pasakykit jiems, kad aš nutariau prie jų nesidėti. 

— Nieko nebus, mielasis, taip lengvai mūsų neapmulkinsi, nema- 
nyk. Juk vienas juokas apsimesti žinančiu kažin kokią paslaptį. 

— Likit sveiki, broliai jūreiviai, likit sveiki. 

— Lik sveikas ir tu— pasakiau — Eime, Kvikegai, palikim šitą 
puskvaišį. Bet pala, pasakyk savo vardą, gerai? 

— Elijas'“. 

„Elijas“ — pakartojau mintyse, ir mudu su Kvikegųu nuėjome 
kiekvienas savaip aiškindamasis to apdriskusio seno jūreivio elgesį; 
galiausiai abu sutarėme, jog tai paprasčiausias sukčius, besidedąs 
dievaižin kokiu baisininku. Maždaug už šimto jardų ties kampu pama- 
čiau tą patį Eliją, sekantį mums iš paskos, tačiau iŠ tolo. Nežinau kodėl, 
bet ji pamatęs taip susijaudinau, kad nepasakiau Kvikegui nė žodžio ir 
ėjau degdamas smalsumu — pasuks jis už to paties kampo kaip ir 
mes, ar ne. Jis pasuko, ir tada aš pagalvojau, kad jis seka mus, nors 
negalėjau suvokti kam. Ši aplinkybė sykiu su dviprasmiška, paslap- 
tinga, pilna užuominų jo šneka sukėlė mano sieloje neaiškią nuostabą 
ir blausią nuojautą, nežinia kaip susijusią su „Pekodu", kapitonu 
Ahabu, jo prarasta koja, priepuoliu ties Horno kyšuliu, sidabri- 
ne gertuve, su tuo, ką pasakė man anądien paliekant laivą kapitonas 
Pelegas, su skvo Tistig pranašyste, su mūsų laukiančia banginių 
medžiokle ir su šimtais kitų miglotų dalykų. 

Pasiryžau žūt būt išsiaiškinti, ar tas driskius Elijas iš tiesų seka 
mus, tai perėjau su Kvikegu į kitą pusę ir pasukau atgal. Tačiau 
Elijas praėjo pro šalį, tarsi visai mūsų nepastebėjęs. Man atlėgo 
širdis, ir aš dar sykį — manydamas, jog galutinai — nusprendžiau, 
kad jis paprasčiausias sukčius. 

Praėjo kelios dienos, ir „„Pekodo" denyje viskas sujudo sukruto. 
Ne tik senos burės buvo taisomos, bet ir gabenamos naujos podraug su 

burinio audeklo rietimais ir lynų ritiniais,— žodžiu, viskas rodė, 
jog laivo paruošimo darbai artinasi prie pabaigos. Dabar kapitonas 
Pelegas į krantą beveik neišlipdavo, kiauras dienas sėdėdavo savo 
vigvame, akylai sekdamas jūreivių darbą; krante visus sandėrius 
ir pirkinius tvarkė Baldadas, o triume ir ant stiebų žmonės triūsė iki 
išnaktų. - 

Kitą dieną po to, kai Kvikegas pasirašė dokumentus, visur, kur 
buvo apsistoję „Pekodo" jūreiviai, paėjo Žinia, jog iki sutemstant jų 
skrynutės turi būti sugabentos į laivą, kadangi neaišku, kada jis 
gali išplaukti. Todėl mudu su Kvikegu persigabenome į laivą visą 
savo mantą, bet patys nutarėme kol kas nakvoti krante. Tačiau sura- 
ginimas, kaip visada tokiais atvejais, buvo kiek paankstintas, ir laivas 
dar išbuvo prieplaukoje kelias dienas. Nieko Čia nuostabaus: padaryti 
reikėjo nemažai, ir sunku net išvardinti, kiek daug dar trūko, kad 
„Pekodas" būtų ganėtinai aprūpintas. 

Visi žinom, kiek daiktų — lovų ir puodų, peilių ir šakučių, kas- 
tuvų ir replių, servetėlių, riešutų spaustukų ir visko reikia namų apy- 
vokai. Taip pat ir banginiavimo žygiui, kai ištisus trejus metus teks 
tvarkyti nemenką namų ūkį vandenyno platybėse, toli nuo bakalė- 
jininkų, gatvės prekiautojų, gydytojų, kepėjų ir bankininkų. Žinoma, 
tatai liečia ir prekybos laivus, tik ten viskas kiek paprasčiau. 
Mat, be to, kad banginių medžioklės laivai užtrunka jūrose gerokai 
ilgiau, kad yra dar begalė daiktų, specialiai reikalingų šiam verslui, 
neįgyjamų tuose tolimuose uostuose, į kuriuos šie laivai užplaukia, 
dar reikia atminti, kad iš visų laivų kaip tik šitiems labiausiai gresia 
visokie pavojai, 0 ypač pavojus sugadinti arba pradanginti tuos 
reikmenis, nuo kurių priklauso medžioklės sėkmė. Todėl pasiimami 
atsarginiai velbotai, atsarginis rangautas, atsarginiai žeberklai ir 
lynai, viskas, kas įmanoma, atsarginiai, išskyrus atsarginį kapitoną 
ir atsarginį laivą. 

Mums atvykus į Nantakėtą, „Pekodo" triumai jau buvo beveik 
prikimšti jautienos, duonos, galėtų, gėlo vandens, kuro, geležinių 
lankų ir statinių graižų. Bet, kaip jau minėjau, dar kelias dienas be 
perstogės buvo gabenamos ir kraunamos į laivą visokios visokybės, 
didelės ir mažos. 

Svarbi šio gabenimo ir krovimo tvarkytoja buvo kapitono BaU 
dado sesuo, liesa senstelėjusi dama, didžiai ryžtingos ir nepalaužiamos 
dvasios, bet labai švelniaširdė ir, matyt, tvirtai nusprendusi, kad — 
kiek leidžia jos jėgos — „Pekodui" išplaukus į jūrą nieko neturi 

stigti. Čia jinai pasirodo denyje su stiklainiu šūdinių koko podėliui, 
čia skuba su rašymo plunksnų pundeliu ir pastato jas ant kapitono 
padėjėjo stalo, kur daromi įrašai į laivo žurnalą, čia vėl tempia 
flanelės gabalą, kuris pravers, jei kam perpūs strėnas. Nė vienai 
moteriai dar taip nebuvo tikęs jos vardas, kaip šiai rūpestingajai damai: 
Čeritė*, tetulė Čeritė, kaip visi ją vadino. Ir lyg tikra labdarybės 
sesuo toji labdaringoji tetulė Čeritė kiauras dienas zujo po laivą, 
visas jėgas — ir kūno, ir dvasios — skirdama rūpinimuisi saugumu, 
patogumais bei paguoda visų tų, kurie rengėsi plaukti laivu, su kuriuo 
buvo susiję jos numylėtojo brolio Baldado verslo reikalai ir į kurį 
ji pati buvo investavusi kelias dešimtis juodai dienai pasitaupytų dole- 
rių. Tačiau visi buvo stačiai sukrėsti, kai paskutinę dieną ši gera- 
širdė kvakerė pasirodė denyje su ilgų kaušu banginio taukams 
semti vienoje rankoje ir dar ilgesne persteke kitoje. 

Kapitonas Baldadas ir kapitonas Pelegas taipogi neatsiliko. 
Baldadas, pavyzdžiui, visur nešiojosi ilgiausią reikalingų daiktų 
sąrašą ir kiekvieną sykį, kai būdavo atgabenami nauji kroviniai, 
tuoj pat dėdavo paukštuką atitinkamoje Šio sąrašo vietoje. Kart- 
karčiais iš savo banginio kaulo irštvos klupdamas iššokdavo Pelegas, 
pro atvirus liukus aprėkdavo dirbančiuosius apačioje, pašūkalo- 
davo ant takelažo tvarkytojų ir, nesiliaudamas rūsčiažodžiuoti, lįs- 
davo vėl į savo vigvamą. 

Šiomis pasirengimo dienomis mudu su Kvikegu dažnai apsilan- 
kydavome laive, ir aš nesyk teiravausi apie kapitoną Ahabą, jo 
sveikatą ir apie tai, kada jis atvyks į laivą. Į šiuos klausimus man 
būdavo atsakoma, kad kapitonui Ahabui geriau, vis geriau ir kad jo 
laukiama laive diena iš dienos, o kol kas abu kapitonai, Pelegas ir 
Baldadas, rūpinasi viskuo, ko gali prireikti laivui kelionėje. Jeigu 
aš būčiau atviras pats sau, būčiau aiškiai suvokęs, kad širdies 
gilumoje visiškai nesidžiaugiau perspektyva leistis į tokį ilgą plaukio- 
jimą, nė sykio taip ir nepamatęs žmogaus, tapsiančio absoliučiu 
diktatoriumi laive, jam atsidūrus atviroje jūroje. Tačiau kai įtarimas 
įsigraužia vidun, bet pakeisti jau nieko neįmanoma, kartais nesąmo- 
ningai imi jį slėpti net nuo savęs paties. Taip buvo ir man. Nieko 
nesakiau ir stengiausi apie nieką negalvoti. 


Galiausiai buvo duota žinia, kad bet kuriuo dienos metu rytoj 
laivas išplaukia. Todėl kitą rytą mudu su Kvikegu išsiruošėm vos 
pradėjus švisti. 


* Čeritė (angl. charity) +— gailestingumas, labdarybė (vert. pastaba). 

Buvo maždaug šešta valanda, bet pilka pasimiglojusi aušra dar 
tik brėško, kai mes įėjome į prieplauką. 

— Jei gerai įžiūriu, ten, priekyje, bėga kažkokie jūreiviai, — ta- 
auštant, paskubėkim! 

— Stokit! — paėjo balsas žmogaus, nepastebimai privijusio mus; 
jis padėjo kiekvienam iš mūsų ranką ant peties ir, įsispraudęs į 
tarpą, stovėjo nūnai kiek palinkęs į priekį, keistai Žvelgdamas čia 
į mane, Čia į Kvikegą. Tai buvo Elijas. 

— Einat į laivą? 

— Atitrauk rankas, girdi,— paliepiau aš. 

— Tu eiti šalin — tarė Kvikegas, nusipurtydamas nuo peties jo 
ranką. 

— Vadinasi, jūs ne į laivą? 

— V laivą — atsakiau aš.— Bet kas tau darbo? Ar žinai, ponas 
Elijau, kad pats mums atrodai kiek per įžūlus? 

— Ne ne, šito aš nežinojau, — pasakė Elijas, lėtai primygdamas 
čia mane, čia Kvikegą nustebusiu, nepermanomu žvilgsniu. 

— Elijau,— tariau aš, — padarysi man ir mano draugui didžiulę 
paslaugą, jei tuoj pat pradingsi. Mes išplaukiame į Indijos ir Ra- 
mųjį vandenynus, tai verčiau mūsų negaišink. 

— Sit kaip, šit kaip? O pusryčių ar grįšite? 

— Kvikegai, jis kvaištelėjęs,— tariau aš.— Eime. 

— Ehei! — sušuko Elijas, kai mes nuėjome kelis žingsnius. 

— Nekreipk į jį dėmesio, Kvikegai,— tariau aš,— eime. 

Tačiau Elijas vėl- prisivijo mus ir, netikėtai pliaukštelėjęs man 
per petį, tarė: 

— O ar nepastebėjote, kad 1 laivą ką tik suėjo kažkokie žmonės? 

Užkluptas šito paprasto ir aiškaus klausimo, aš atsakiau: 

— Taip, man regis, mačiau keturis ar penkis žmones, bet tokioje 
blausioje šviesoje galėjau ir apsirikti. 

— Labai blausu, labai blausu— pakartojo Elijas.— Likit sveiki. 

Mes vėl išsiskyrėme, bet jis dar sykį negirdimai pasivijo mus 
ir, palietęs man petį, tarė: 

— Kaip manote, ar dabar juos rastumėt? 

— Ką rastume? 

— Likit sveiki! Likit sveiki! — atsiliepė jis, vėl atsilikdamas.— Aš 
tik norėjau jus įspėti... bet nekreipkit dėmesio, nekreipkit dėmesio... 
Čia vis tas pats Šeimyninis reikalas... Žvarbus rytas, ar ne? Sudie. 
Manau, greitai nepasimatysime, gal tik prieš Prisiekusiųjų Teismą.— 
Ištaręs šiuos paikus žodžius, jis galop nuėjo, iš tikrųjų smarkiai mane 
nustebinęs padūkusiu įžūlumu. 

Kai pagaliau užkopėme į „Pekodo" denį, ten radome absoliučią 
tylą, niekur nesimatė nė gyvos dvasios. Kapitono kajutė buvo užra- 
kinta iŠ vidaus, visi liukai uždaryti ir užversti lynų ritiniais. Mudu 
nuėjome į baką ir ten pamatėme neuždarytą liuką. Iš apačios sklido 
šviesa, mes nusileidome trapų žemyn, bet aptikome tiktai senuką 
takelažininką, susisupusį į nudrengtą frenčių. Jis gulėjo visu ilgiu ant 
dviejų sustumtų skrynelių, veidu įsikniaubęs į alkūnių linkius. Sunkus 
snūdas tvyrojo virš jo. 

— Kaip manai, Kvikegai, kur tie jūreiviai, kuriuos matėme? — 
paklausiau aš, įtariai žvelgdamas į miegantįjį. 

Bet paaiškėjo, jog Kvikegas prieplaukoje nieko nematė, ir aš 
su malonumu būčiau palaikęs visa tai akidūmiu, jei ne tas Elijas ir 
jo paslaptingas klausinėjimas. Tačiau užgniaužiau nerimą ir, parodęs 
į mMiegantįjį, pajuokavau, kad mums turbūt geriausia sėsti čia ir 
pradėti būdynę, todėl pasiūliau įsitaisyti kuo patogiau. Kvikegas už- 
dėjo ranką miegančiam ant sėdmenų, tarytum bandydamas, ar pa- 
kankamai minkšta, o tada be ceremonijų ramiai atsisėdo. 


— Viešpatie! Kvikegai, nesėsk ten! — sušukau. 

— O kas? — nustebo Kvikegas.— Gera vieta. Mano sala visada 
sėdi taip, jo veidas blogai nėr. 

— Veidas! — nustebau aš.— Tu vadini šitą vietą veidu? Ką gi, 
labai geraširdiška fizionomija, bet pažvelk, kaip sunkiai jis alsuoja, 
visas tiesiog kilnojasi. Lipk greičiau nuo jo, Kvikegai, tu per sun- 
kus, ir nedera taip niokoti vargšo žmogaus veido. Lipk nuo jo, Kvi- 
kegai! Žiūrėk, jis tuoj tave numes. Nesuprantu* kaip ligi šiol 
nenubudo? 

Kvikegas persėdo ant skrynutės prie pat miegančiojo galvos ir 
užsidegė tomahauką. Aš įsitaisiau prie senio kojų. Ir ėmėm rūkyti, 
virš miegančiojo perduodami vienas kitam pypkę. Kol šitaip sėdė- 
jom, Kvikegas, mano klausinėjamas, pasakojo darkyta kalba, kad jo 
gimtinėje visiškai nėra krėslų nei kanapų, o karaliai, vadai ir kiti 
dideli žmonės otomanių vietoje paprastai naudoja nupenėtus Žemesnio 

luomo gentainius; todėl norint komfortiškai apsistatyti namus, tereikia 
nusipirkti aštuonis dešimt slunkių ir suguldyti juos tarpulangiuose bei 
nišose. O kaip tas patogu einant pasivaikščioti, Žymiai geriau, negu 
tampytis sodo kėdutę, susilankstančią į lazdą — sumanęs atsisėsti 
vadas pasišaukia palydovą ir liepia atsigulti po išsikerojusiu medžiu, 
augančiu, pavyzdžiui, drėgnoje pelkėtoje vietoje. 

Kiekvieną kartą, imdamas iš manęs tomahauką, Kvikegas, neper- 
traukdamas pasakojimo, mosteldavo aštriaašmene jo puse virš miegan- 
čiojo galvos. 

— Kodėl taip darai, Kvikegai? 

— Lengvas užmušti. OI Lengvas užmušti! 

Jis pasakojo siautingų epizodų apie savo tomahauką-pypkę, 
kuris dėl dvilypės paskirties ne vien teikė suraminimo sielai, bet ir 
skaldė priešų kiaušus, kol mūsų dėmesį patraukė miegantis take- 
lažininkas. Tiršti tabako dūmai, pripildę ankštą patalpą, pagaliau 
paveikė jį. IŠ pradžių jis kažkaip sunkiai atsiduso, paskui, matyt, 
jam ėmė kutenti nosį, ir jis porą sykių apsivertė, tada atsisėdo ir 
ėmė trintis akis. 

— Oooch! — atsikvėpė pagaliau — Kas jūs tokie, rūkoriai? 

— Mes iš įgulos, — atsakiau aš.— Kada išplaukiam? 

— Abhaaa, vadinasi, jūs Šito laivo jūreiviai. „Pekodas" išplaukia 
šiandien. Naktį atvyko kapitonas Ahabas. 

— Koks kapitonas? Ahabas? 

— O koks daugiau? 

Norėjau jį dar pakamantinėti apie kapitoną Ahabą, tačiau denyje 
pasigirdo triukšmas. 

— Ėhė! Starbakas švaistosi — pasakė takelažininkas.— Smarkus 
tas mūsų pirmasis padėjėjas, taigi, geras Žmogus ir dievotas. Na, 
bet visi jau sukilo, reikia ir man pajudėti. — Pasakęs tai, jis nuėjo 
į denį, o mes paskui jį. 

Giedrame danguje tekėjo saulė. Netrukus po du, po tris ėmė 
rinktis jūreiviai; takelažininkai triūsė kaip pašėlę; kapitono padė- 
jėjai energingai darbavosi; įvairūs žmonės visą laiką gabeno nuo 
kranto visokiausius paskutinius daiktus. Vienas tik kapitonas Ahabas, 
kaip ir pirma, likosi nematomas savo kajutėje. 

Ir pagaliau apie vidurdienį, kai visi takelažininkai paliko laivą, 
kai „Pekodas" buvo nubuksyruotas nuo prieplaukos, kai su valtimi 
išplaukė rūpestingoji Čeritė, atgabenusi paskutine dovaną — naktinę 
vieną Bibliją stiuardui,— po viso šito abu kapitonai, Pelegas ir 
Baldadas, atėjo iš kapitono kajutės į denį, ir Pelegas, kreipdamasis 
į pirmąjį kapitono padėjėją, tarė: 

— Na, ponas Starbakai, ar viską patikrinai? Kapitonas Ahabas 
pasirengęs — mes ką tik su juo kalbėjom. Krante nieko nepamiršai, 
a? Tada metas šaukti visus į viršų! Išrikiuok jūreivius škancuose, 
kad juos kur griausmas! 

— Nors ir didžiai skubame, Pelegai, nedera šitaip plūstis,— tarė 
Baldadas.— O pats mikliau sukis, drauguži Starbakai, vykdyk mūsų 
paliepimą. 

Čia tai bentl Laivas išplaukia, o kapitonas Pelegas su kapitonu 
Baldadu šeimininkauja denyje, lyg ketindami ir jūroje kaip uoste 
sykiu komanduoti. O kapitono Ahabo niekas nė regėt neregėjo, 
tik buvo pranešta, kad jis savo kajutėje. Bet, tiesą pasakius, keliant 
inkarą ir laivuojant į atvirą jūrą, kapitonas ne taip jau labai reika- 
lingas. Čia juk ne jo, o locmano pareigos, be to, jis dar ne visiškai 
pasveikęs — kaip mums buvo paaiškinta,— štai kodėl kapitonas Aha- 
bas sėdi apačioje. Taigi nieko keisto, pamaniau, juo labiau kad preky- 
bos laivuose net pakėlus inkarą kapitonas ilgai nepasirodo denyje, 
jis linksmai kelia atsisveikinimo tostus su draugais, o tie paskui palieka 
laivą sykiu su locmanu. 

Tačiau nuodugniau apie tai pagalvoti jau nebuvo kada, nes 
kapitonas Pelegas ėmėsi darbo pasiraitęs rankoves. Šaukė ir įsakinėjo 
daugiausia jis, o ne Baldadas. 

— Visi į jutą, senbernių išperos! — šaukė jis ant jūreivių, už- 
gaišusių prie grotstiebio— Ponas Starbakai, varyk visus į jutą! 

— Išardyt palapinę! — vėl pasigirdo įsakymas. 

Kaip jau pirma sakiau, tasai vigvamas iš banginio gomurio 
plokštelių stovėdavo denyje tik tol, kol laivas būdavo uoste; ir šit jau 
trisdešimt metų, kai įsakymas jį išardyti pasigirsta ,„Pekode" tuoj 
pat po komandos pakelti inkarą. 

— Prie kabestano! Po perkūnais! Mikliai! — sekė komanda, ir 
jūreiviai puolė prie handšpugo. 

Keliant inkarą, locmanas turi stovėti įprastoje vietoje, laivo 
priekyje. Ir štai Baldadas— -tebūnie tai jums žinoma, jog, be kitų 
savo pareigybių, jis buvo dar oficialus uosto locmanas, visų manymu, 
locmanu pasidaręs tik iš šykštumo, kad nereikėtų samdyti iš šalies, nes 
kitų laivų niekada nevedė iš uosto,— tai štai tasai Baldadas, persiko- 
ręs per bortą, atidžiai stebėjo kylantį inkarą ir, kartkartėm nykiai 
užgiedodamas lyg ir psalmės posmą, guvino jūrininkus prie suktuvo, 
o tie, pasigavę priedainį, smagiai traukė apie Bublio skersgatvio 
gražuoles, nors prieš tris dienas Baldadas kalė visiems, kad nepadorios 
dainos „Pekodo" denyje bus draudžiamos, ypač keliant inkarą, ir jo 
sesuo Čeritė kiekvienam jūreiviui buvo padėjusi ant gulto po nauji- 
telaitę Votso giesmių knygelę“. 

Tuo metu Pelegas, prižiūrintis kitą laivo dalį, darė tvarką de- 
nyje, plūsdamasis ir visokiais velniais grūmodamas. Aš net pamaniau, 
kad jis nuskandins laivą, nė inkaro nespėjus iškelti. Todėl paleidau 
iš rankų handŠpugą, liepęs Kvikegui pasekti mano pavyzdžiu, nes 
ir pagalvoti buvo baisu, kokiems pavojams pasmerkiame save, pradėję 
kelionę, vadovaujant tokiam judošiui. Guodžiausi tiktai viltimi, kad 
gal išsigelbėjimas ateis iš pamaldžiojo Baldado, nors jis ir sumanė 
tą septyni šimtai septyniasdešimt septintąją dalį, bet tą akimirką 
pajutau netikėtą smarkų trinkį žemiau juosmens ir atsigręžęs nus- 
tėrau, išvydęs baisų reginį: kapitonas Pelegas leido žemyn koją, 
kuri buvo ką tik įsirėmusi man į kūną. Tai buvo pirmas mano patirtas 
spyris. 

— Vadinasi, šit kokia sparta pirklių laivuose! — užbaubė jis.— 
Sukis tu, avies dvasna, kad kaulai tratėtų! Ei jūs, šunsnukiai, 
mikliau! Kvebekai! Mikliau, tu rudaūsi, mikliau su škotiška kepure, 
mikliau, žaliakelni! Mikliau, girdit, kad jums akys išvarvėtų! 

Ir šitaip lakstė jis aplink suktuvą, gąsdindamas visais velniais, 
dažną ir koja paspirdamas, o nesudrumsčiamasis Baldadas ūkavo 
psalmes. Tikriausiai, pamaniau, kapitonas Pelegas bus truktelėjęs 
šiandien pervirš. 

Pagaliau inkaras buvo pakeltas, burės ištemptos, ir laivas nus- 
kriejo. Buvo žvarbi trumpa Kalėdų diena, ir kai neilgai trunkančią 
šiaurės šviesą sugėrė nakties tamsa, mes pasijutom mažne pasimetę 
glūdumoje žiemiško vandenyno, kurio stingstantys purslai aptraukė 
mus ledu tarytum nusvidintais šarvais. Mėnesienoje sublizgo ilgos 

eilės banginio dantų falšbortuose, ir lyg baltos didžiulio dramblio 
iltys pakibo laivo priekyje milžiniški lenkti varvekliai. 

Perkarėlis Baldadas, kaipo locmanas, stovėjo pirmąją vachtą, ir 
kiekvieną sykį, kai senasis laivas giliai panirdavo į žalias jūros 
gelmes, kai virpulys perbėgdavo apledėjusiu jo korpusu, 0 vėjai 
sustūgdavo ir stiebavirvės suskambėdavo, denyje išsigirsdavo ramus jo 
balsas: 


Laukai anapus vandenų 
Žaliavo ir žydėjo; 
Stovėdami ties Jordanu 
Taip džiaugėsi anų dienų 
Kanaanu judėjai. 


Niekada šie žodžiai taip maloniai neglostė man širdies. Kiek 
juose buvo vilties ir pažado! Na ir kas, kad virš įdūkusio Atlanto 
kybo žiaudri žiemos naktis, na ir kas, kad mano kojos permirkusios, 
o apsiaustas dar labiau, juk ateityje — bent tuosyk man šitaip din- 
gojos — mūsų laukia daugybė saulėtų uostų, laukia pievos ir miškų 
progumos, tokios visžalės, kad pavasarį pakilusi žolė tebestovi nesu- 
trypta nenuvytusi ir viduvasaryje. 

Galop atitolome tiek, kad locmano jau nebereikėjo. Prie borto 
priplaukė mus lydėjęs burinis botas. 

Keista ir graudu buvo matyti, kaip jaudinosi tą išsiskyrimo 
akimirką Pelegas ir Baldadas, ypač Baldadas. Jo taip netraukė 1š- 
eiti, jis taip baisiai nenorėjo visam laikui palikti laivo, išsirengusio 
į tokią ilgą ir pavojingą kelionę — už dviejų audringų kyšu- 
lių — palikti laivo, į kurį investuoti keli tūkstančiai sunkiai pelnytų 
dolerių, laivo, kurio kapitonu išplaukia senas jo draugas, mažne 
bendraamžis, vėl pasiryžęs narsiai stoti į grumtynes su pasigailė- 
jimo nežinančiais baisiais nasrais; vargšas senasis Baldadas taip 
nenorėjo skirtis su laivu, kur kiekviena vinis jam pažįstama ir brangi, 
todėl jis vis delsė, neramiais žingsniais matavo denį, leidosi žemyn 
į kapitono kajutę dar sykį tarti atsisveikinimo žodį, vėl ėjo į denį, 
žvelgė į priešvėjinę pusę, žvelgė į plačius bekraščius vandenis, 
ribojamus tik nematomų ir tolimų kontinentų rytuose, žvelgė kranto 
link, žvelgė danguosna, žvelgė į kairę ir į dešinę, žvelgė šen ir ten, žvel- 
gė visur, bet nieko nematė; galop pats nejausdamas suvyniojo kažkokį 
lyną ant kaiščio, trūksmingai sugriebė dičkį“Pelegą už rankos ir, 
iškėlęs žibintą, valandėlę didvyriškai žvelgė porininkui į veidą, tary- 

tum norėdamas pasakyti: „Vis dėlto, bičiuli Pelegai, aš ištversiu, 
taip, ištversiu". 

Pelegas į visa tai reagavo filosofiškiau, tačiau, žibintui priartėjus 
prie veido, ir jo akyse'sužvilgp ašara. Ir jo bėginėta iš kajutės į denį, 
viršuje. 

Pagaliau, sutelkęs visą ryžtą, Pelegas pasigręžė į savo draugą: 

— Kapitone Baldadai, eime, senas bičiuli, metas. Ei jūs, denyje! 
Atsukti grotrėjąl Bote, pasiruoši! Prie'borto, prie borto! Atsargiau, 
žiūrėk! Na, Baldadai, drauguži, sakyk sudie. Sėkmės, ponas Star- 
bakai, sėkmės, ponas Stabai, sėkmės, ponas Flaskai. Likit sveiki, 
ir sėkmė telydi visus! Šitą pačią dieną, lygiai po trejų metų, sena- 
jame Nantakete ant mano stalo jūsų lauks garuojanti vakarienė. 
Valio ir laimingo jums kelio! 

— Telaimina jus Viešpats ir te Jo malonė jūsų neapleidžia,— 
vos girdimai sumurmėjo senasis Baldadas— Tikiuosi, greit prasi- 
dės geri orai, ir kapitonas Ahabas pasirodys tarp jūsų, juk jam 
tereikia trupučio malonios saulės, o jos tikrai nestigs, nes plaukiate 
į tropikus. Būkit atsargūs medžioklėj, padėjėjai. Nedaužykit be 
reikalo velbotų, žeberklininkai, atminkit, kad geros baltos kedro 
lentos pabrango šiemet trimis procentais. Ir melstis nepamirškite. 
Ponas Starbakai, prižiūrėk, kad kubiliai negadintų statinių. Beje, 
adatos burėms guli žaliojoje skrynutėje. Šventomis dienomis per daug 
nemedžiokit, bet pasitaikiusios progos nepraleiskite, nuodėmė nusi- 
gręžti nuo Dievo dovanų. Nepamiršk užmesti akį į sirupo stati- 
naitę, ponas Stabai, ji, atrodo, truputį leidžia. Jeigu sustosite prie 
salų, ponas Flaskai, saugokitės paleistuvybės. Likit sveiki, likit sveiki! 
Nelaikykit per ilgai sūrio triume, ponas Starbakai, kad nesugestų. 
Neeikvokit per daug sviesto — vienas svaras kainavo dvidešimt centų, 
ir atminkite, kad... 


— Gana gana, kapitone Baldadai, pakaks, 1r taip visų pilnos 
ausys! — Ištaręs šiuos žodžius, Pelegas nusitempė jį prie trapo, 
ir abu nusileido į botą. 

Laivas ir botas atsiskyrė, pagelus nakties vėjas nuginė juos 
vieną nuo kito; virš galvų klykdama“praskrido žuvėdra; bangos 
svaidė abu laivus; sugniaužta širdžia nusiuntėm pavymui trikartį 
„valio" ir aklai, tarsi likimas, įnėrėm į Atlanto tyrus. 


8. PLB 40 


XXIII skyrius 114 


XXIII skyrius 
UŽUOVĖJINIS KRANTAS 


Viename iŠ ankstesnių skyrių buvo užsiminta apie tokį Balking- 
toną, ką tik iš plaukiojimo grįžusį aukštą jūreivį, kurį sutikau Nju 
Bedfordo užeigoje. 

Ir štai tą šiurpią žiemos naktį, kai „Pekodas" panėrė kerštingą 
savo kilį į ledines klastos kupinas bangas, kaip manote, ką aš pama- 
čiau, stovintį prie vairo?.. Ogi tą patį Balkingtoną. Su baime, 
atjautimu ir pagarba žvelgiau į vyrą, kuris pačiame vidužiemyje, 
ką tik išlipęs į krantą po ketverių metų pavojingo plaukiojimo, 
vėl be atodvasčio leidžiasi į naują, viesulų pilną kelionę. Matyt, 
žemė degė po jo kojomis. Apie tai, kas visų nuostabiausia, neprabylam 
balsu; giliausiai įsirėžę prisiminimai nesusilaukia epitafijų; todėl šis 
trumpas skyrius tebus paminklo vietoje ant akmeniu neužversto 
Balkingtono kapo. Ir aš tepasakysiu, kad jo likimas buvo panašus į 
lemtį laivo, kuris žiaurios audros svaidomas liūdnai buriuoja palei 
užuovėjinį krantą. Uostas mielai jį priglaustų, uostui jo gaila, 
uoste saugu, jauku, ten židinys, vakarienė, šiltas apklotas, drau- 
gai — visa, kas taip malonu mums, netvariesiems. Tačiau siaučia 
audra, ir tokiu metu uostas ir sausuma laivui mirtinai pavojingi; 
jis turi lenktis svetingumo: jei tik paliestų žemę, nors lengvutėliausiai 
glusteltų prie jos kilių — mirtini šiurpuliai, žiū, jau ir nueitų korpusu. 
Todėl laivas įtempia visas bures,. iš paskutiniųjų šalinasi kranto, 
grumdamasis' su tuo pačiu vėju, kuris pasirengęs nešti jį namol; 
jis vėl veržiasi į audrų čaižomo vandenyno neapmatomybę; 
norėdamas išsigelbėti, puola į pražūtį; ir vienintelis jo bičiulis — 
mirtinas jo priešas! 

Supratai dabar, Balkingtonai? Jau“nuregi pragiedrulius mirtinos, 
nepakeliamos tiesos, kad visada gilus ir rimtas mąstymas tėra bebai- 
mis mūsų sielos bandymas išlaikyti atvirą nepriklausomybės 
jūrą, o pasiučiausi dangaus ir žemės vėjai susimokę stengiasi 
išmesti ją į vergišką, išdavikišką krantą? 

Bet kadangi tik vandenų bekraštybėj gyvena aukščiausioji tiesa, 
be krantų, neaprėpiama kaip Dievas, tad geriau žūti toje audrioje 
nesibaigiamybėje, negu gėdingai būti išsviestam į krantą, nors tenai 
saugu. Niekingas kirminas juk tas, kurs bailiai iššliaužia pakrantėn. 
O siaubo siaube! Nejau visi kentėjimai bergždi? Laikykis, tik laikykis, 

Balkingtonai! Būk nepalaužiamas, o pusdievi! Tu nugrimzdai į vande- 
nyną, bet lig dangaus ištryško purslai ir sykiu su jais — aukštyn 
tavo garbė, tavo apoteozė! 

GYNĖJAS 


Jeigu jau mudu su Kvikegu rimtai ėmėmės banginiavimo verslo, 
o banginių medžioklė laikoma gan prozišku ir ne itin gerbiamu dar- 
bu, aš nesitveriu noru įrodyti, kad jūs, sausumos žmonės, klystat 
spręsdami apie mus, banginių medžioklius. 

Pirmiausia pakartosiu, nors tai ir nebūtina, visiems žinomą faktą, 
jog žmonės nepriskiria banginiavimo verslo prie vadinamųjų garbingų 
profesijų. Jeigu žmogus mišrioje sostinės drauguomenėje bus prista- 
tytas, pavyzdžiui, kaip žeberklininkas, vargu ar dėl tos rekomendaci- 
jos išaugs jo privalumai visuomenės akyse, ir jeigu, norėdamas neatsi- 
likti nuo jūrų karininko, jis įrašys savo vizitinėje kortelėje didžiąsias 
B. F. (Banginiavimo Flotilė), visi nutars, kad jo savikliova beribė, o 
elgesys juokingas. 

Viena iš pagrindinių priežasčių, dėl ko žmonės negerbia mūsų, 
banginiautojų, yra paplitusi nuomonė, jog šis verslas geriausiu atve- 
jų — kruvinos skerdynės, ir mes, įnikę į jas, paskęstam nešvaru- 
muose ir purve. Tikra tiesa, mes skerdikai. Bet juk skerdikai ir kur kas 
labiau kraujyje paskendę mėsininkai buvo visi Šaunieji Karvedžiai, 
kuriuos taip entuziastingai liaupsina pasaulis. O šnekant apie mūsų 
verslo nevalyvumą, tai netrukus jums bus pateikti kai kurie iki šiol 
nežinomi faktai, ir banginių medžioklės laivą iškilmingai galėsime 
pastatyti į vieną gretą su pačiais švariausiais daiktais tvarkingoje mūsų 
žemėje. Tačiau net jeigu tartume, jog kaltinimas teisingas, tai ar gali 
purvini ir slidūs banginiavimo laivo deniai prilygti tiems klaikiems 
gaišenų kalnams kautynių laukuose, iš kurių grįžta kareiviai, o paskui 
mėgaujasi damų katutėmis? Kario profesija paprastai laikoma pavo- 
jinga, bet patikėkit, kad ne vienas karo veteranas, narsiai Žygiavęs 
priešo baterijų atakon, leistųsi bėgti pamatęs gigantišką spermacetinio 
banginio uodegą, kai nuo vieno jos mojo sūkuriais susiveja oras virš 
galvos. Negi galima lyginti protu suvokiamus žmogiškus siaubus su 
neišaiškinamais Viešpaties siaubais ir stebuklais? 

niais. Tegul žmonės garbina tiriamųjų ekspedicijų didvyrius, visus ši- 
tuos Kukus ir Kruzenšternus"“, aš tvirtinu, kad iš Nantaketo išplaukė į 
jūras dešimtys nežinomų kapitonų, tokių pat, o gal ir pranašesnių 
negu visi šitie Kukai ir Kruzenšternai. Juk kone beginkliai, vienas 
prieš vieną, kovėsi jie ryklių knibždančiuose pagoniškuose vande- 
nyse, kovėsi prie žemėlapiuose nepažymėtų, čiabuvių ietimis pasi- 
šiaušusių krantų, kur kiekviename žingsnyje kugžda pirmapradės 
paslaptys ir baugesiai, prieš kuriuos kapituliuotų Kukas su visomis 
savo patrankomis ir muškietomis. Viskas, ką taip mėgsta vaizdingai 
aprašinėti senovės autoriai, pasakodami apie plaukiojimus po Pietų 
jūras, mūsų Nantaketo herojams — patys paprasčiausi, kasdieniškiausi 
dalykai. Ir dažnai nuotykiai, kuriems Vankuveris paskiria tris skyrius, 
mūsų jūreiviams atrodo neverti paminėti net laivo žurnale. Na ir 
žmonės! Kokie žmonės! 

Kol banginių medžiokliai nebuvo apiplaukė Horno kyšulio, dau- 
gybė klestinčių Ispanijos kolonijų Ramiojo vandenyno pakrantėse 
prekybos ir visus kitus ryšius palaikė tiktai su Europa. Banginių 
medžioklės laivai pirmieji pralaužė sieną, pastatytą pavydžios Ispanų 
karūnos, ir jeigu pakaktų vietos, aš galėčiau prikišamai parodyti, kaip 
banginiautojų dėka Peru, Čilė ir Bolivija galų gale išsivadavo iš se- 
nosios Ispanijos jungo ir susikūrė amžiną demokratiją savo krašte. 

Ir Australiją, tą kito pusrutulio didžiąją Ameriką, apsišvietusiam 
pasauliui padovanojo banginių medžiokliai. Po to, kai ją per klaidą 
atrado vienas olandas, laivai ilgai dar šalinosi tų barbariškų grasių 
krantų, ir tik banginiavimo laivas priplaukė prie jų. Todėl jis ir yra 
tikras šitos didžiulės kolonijos tėvas. Be kita ko, pirmųjų Australijos 
nausėdijų kūdikystės metais bičiuliškas banginiavimo laivas, per lai- 
mingą atsitiktinumą netoliese išmetęs inkarą, kelis sykius išgelbėjo 
emigrantus nuo bado mirties. Nesuskaičiuojamos Polinezijos salos 
tvirtina tą patį ir moka piniginę duoklę banginiavimo laivui, kuris 
parodė į jas kelią misionieriams ir pirkliams, o neretai ir pats at- 
plukdė naivius misionierius ten, kur laukė pirmoji jų misija. Jeigu toji 
už devynių užraktų pasislėpusi Japonija taps kada nors svetinga ša- 
limi, tai vėlgi bus tik banginiautojų nuopelnas; o kad toji šalis jau 
pasiruošusi draugystei, žymių yra. 


Jeigu ir šitų faktų akivaizdoje imsite tvirtinti, kad banginių me- 
džioklė nekelia estetiškai prakilnių asociacijų, aš pasiryžęs penkias- 
dešimt kartų susiremti su jumis ietimi ir pasižadu kiekvieną sykį 
ištrenkti jus iš balno su perskeltu šalmu. 

Nors pasaulis niekina mus, banginių medžioklius, bet tuo pat metu, 
kad ir nenorom, atiduoda mums garbę ir liaupsę, taip taip, pasaulis 
lenkiasi prieš mus! Juk visi šviestuvai, lempos ir žvakės, žibančios 
žemės rutulyje, tarytum lempelės prie šventųjų paveikslų dega mūsų 
šlovei! 

Tačiau pažvelkime į šį klausimą iŠ kitos pusės, pasverkime jį kito- 
mis svarstyklėmis, pažiūrėkime, kas mes, banginių medžiokliai, buvo- 
me ir kas esame. 

Kodėl olandų banginių medžioklės flotilėms De Vito'“ laikais va- 
dovavo admirolai? Kodėl Prancūzijos karalius Liudvikas Šešioliktasis 
savo kaštu įrengdavo banginių medžioklės laivus, kurie išplaukdavo 
iš Diunkerko, ir maloniai pakvietė apsigyventi šiame mieste pora tuzi- 
nų Šeimų iš mūsų Nantaketo salos? Kodėl Britanija nuo 1750 iki 
1788 metų išmokėjo savo banginiautojams visą milijoną svarų ster- 
lingų skatinamųjų premijų? Ir pagaliau kaip Čia yra, kad mes, Ameri- 
kos banginių medžiokliai, viršijame skaičiumi visus kitus, sykiu paimtus 
pasaulio banginių medžioklius; kad mes išplaukiame septynių šimtų 
laivų laivynu, kurio įgulą sudaro aštuoniolika tūkstančių žmonių; kad 
mums kasmet išleidžiama keturi milijonai dolerių; kad bendra iš- 
plaukusių laivų vertė — dvidešimt milijonų dolerių; ir kad kiekvie- 
nais metais mes nuimam ir įvežam į savo uostus septynių milijonų 
dolerių vertės derlių? Negi taip būtų, jei mūsų verslas neteiktų mūsų 
šaliai didžios galybės? 

Bet čia dar ne viskas, netgi ne pusė. Klausykit toliau. 

Aš drąsiai tvirtinu, kad joks kosmopolitas filosofas nieku gyvu 
neįstengtų įvardinti kito taikaus žmonių užsiėmimo, kuris per 
paskutiniuosius šešiasdešimt metų mūsų plačiajam pasauliui būtų 
padaręs tokį galingą poveikį kaip didis ir kilnus banginiavimo verslas. 
Vienaip ar kitaip jis sąlygojo reiškinius, jau savaime tokius nuosta- 
bius ir kupinus svarbių padarinių, kad juos galima palyginti su ta egip- 
tiete, kuri gimdydavo jau nėščias dukteris. Visų šitų pasekmių išvar- 
dinamas būtų beviltiškas ir nepabaigiamas uždavinys. Pakaks, jei pami- 
nėsime kelias. Štai jau daug metų banginiavimo laivai pirmieji toli- 
miausiuose kampeliuose atranda nežinomas žemes. Jie ištyrinėjo jūras 
ir salynus, nepažymėtus žemėlapiuose, jie pabuvojo ten, kur dar nebu- 
vo joks Kukas nei Vankuveris“. Jeigu dabar Amerikos ir Europos ka- 
ro laivai ramiai įplaukia į kadaise laukinius uostus, jie turi iš visų pa- 

trankų saliutuoti šlovingiems ir garbingiems banginiavimo laivams, 
parodžiusiems kelią ir pirmiesiems padėjusiems susikalbėti su lauki- 

Jūs pareikšite, kad nėra nė vieno žymaus rašytojo, rašiusio apie 
banginius, nėra banginiavimo verslo kronikininko. 

Nėra nė vieno [žymaus rašytojo, nė vieno banginiavimo kroniki- 
ninko? O kas pirmą sykį smulkiai aprašė mūsų Leviataną? Kas, jei 
ne patsai didis Jobas? O kas parašė pirmą ataskaitą apie banginiavimo 
verslą? Ne bet kas, o patsai Alfredas Didysis, savo karališka plunksna 
užrašęs Oterio, tuometinio norvego banginiautojo, pasakojimą! O kas 
pasakė karštą giriamąjį žodį parlamente? Ogi Edmundas Berkas! 

Gali būti, na, bet patys banginių medžiokliai — apgailėtini žmo- 
nės, jų gyslomis neteka kilnus kraujas. 

Nėra kilnaus kraujo jų gyslose? Jų gyslomis teka kraujas, geresnis 
ir už karališką. Bendžamino Franklino'““ bobutė Merė Morel, pagal 
vyrą Mere FoldŽer, buvo ištekėjusi už vieno pirmųjų Nantaketo nauja- 
sėdžių, pradėjusių ilgą dinastiją Foldžerių, puikių žeberklininkų, 
didžiojo Bendžamino giminaičių, kurie ir šiandieną svaido dantytą 
žeberklą iŠ vieno žemės krašto į kitą. 

Tebūnie taip, tačiau visi pripažįsta, jog banginių medžioklė — 
nelabai garbingas darbas. 

Banginių medžioklė — negarbingas darbas? Banginių medžiok- 
lė — karališkas darbas! Juk senovės Anglijos statutai buvo paskelbę 
banginį karalių žuvimi*. 

Šitaip tik kalbama! Juk iš tiesų banginis nei prakilnus, nei įspū- 
dingas. 

Banginis nei prakilnus, nei įspūdingas? Per majestotiškas triumfo 
iškilmes, surengtas vienam Romos karvedžiui įžengiant į pasaulio 
sostinę, pats įžymiausias daiktas visoje iškilmingoje eisenoje buvo 
banginio griaučiai, atvežti nuo tolimų Sirijos krantų. 

Gal ir taip, jūs geriau žinote, bet šnekėkit, ką tinkami, o nėra tikros 
didybės banginių medžioklėje. 

Nėra didybės banginių medžioklėje? Šitą didybę liudija pats dan- 
gus. Banginiu yra pavadintas vienas iš pietų pusrutulio žvaigždynų. 
Regis, pakanka. Nusivožkit kepures prieš carą, bet ir prieš Kvikegą 
blokškit jas žemėn! Ir daugiau nė žodžio! Aš pažįstu žmogų, per savo 
gyvenimą nudobusį tris ir pusę šimto banginių. Mano nuomone, tasai 
žmogus nusipelnė didesnės garbės negu bet kuris senovės užkariauto- 
jas, galįs pasigirti tokiu pat skaičiumi paimtų tvirtovių. 


* Šiuo klausimu žiūrėk sekančius skyrius. (Autoriaus pastaba; jis turi omenyje 
LXXXII ir XC skyrius) 

Kalbėdamas apie save patį, galiu pasakyti: jei turiu paviršiun ne- 
iškilusių dorybių, jei kada nors pelnysiu tikrą pripažinimą šiame ankš- 
tame, bet pilname užuominų pasaulyje, kuriuo aš gal ir ne visai veltui 
didžiuojuos, jeigu ateityje nuveiksiu tai, ką žmogui žemėje būtina nu- 
veikti, o ne paliksių Dievo valiai, jei po mano mirties testamento 
vykdytojai arba, greičiau, kreditoriai aptiks mano stale vertingų rank- 
raščių — visą garbe ir šlove iŠ anksto atiduodu banginių medžiok- 
lei, kadangi banginiavimo laivas buvo mano Jeilio koledžas ir Har- 

vardo universitetas“. 

Įrodinėjant banginių medžioklės verslo prakilnumą beprasmiška 
būtų remtis kuo kitu, o ne pačiais patikimiausiais faktais. Bet jeigu, 
pažėręs faktus, gynėjas nutylės išvadą, kuri siūlyte siūlosi ir iškalbin- 
gai remia gynybos teiginius, argi nebus vertas tasai gynėjas pasmer- 
kimo? 

Visiems žinoma, jog karūnavimo metu karaliams ir karalienėms, 
net ir šiuolaikiniams, atliekama viena gan keista procedūra — jie 
užpilami pagardais, kad geriau atliktų savo pareigas. Kokiais ten pries- 
koniais ar pavilgais naudojamasi — dievai žino. Neabejotina tik, jog 
karalių galvos karūnavimo metu nelyginant salotų gūžės iškilmingai 
apipilamos aliejumi. Nejau ir galvos tepamos tuo pačiu tikslu kaip 
mechanizmai — kad sklandžiau veiktų? šioje vietoje galėtume pamąs- 
tyti apie tikrą šitų karališkų apeigų prakilnumą, kadangi kasdieni- 
niam gyvenime esam įpratę niekinamai žiūrėti į žmones, kurie poma- 
duojasi ir smarkiai atsiduoda plaukų tepalu. Tiesą pasakius, jei su- 
brendęs vyras — ne gydymui — vartoja plaukų aliejų, mes papras- 
čiausiai tariame, kad jam stinga vieno šulo. Paprastai šitoks Žžmo- 
gus nedaug ko vertas. 

Tačiau nūnai mus domina tiktai vienas dalykas — koks aliejus 
vartojamas per karūnavimo iškilmes? Aišku, ne Provanso ir Makasaro, 
ir ne ricinos, ir ne mašinų, ne meškos ir ne žuvies taukai. Vadinasi, 
tai gali būti tik spermacetas savo tikruoju, pirmykščių pavidalu, sal- 
džiausias iš visų aliejų! 


XXVI skyrius 120 


XXVI skyrius 
RITERIAI IR GINKLANEŠIAI 


Pirmasis kapitono padėjėjas „„Pekode" buvo Starbakas, tikras nan- 
taketietis ir kvakerių palikuonis. Nors šis aukštas rimtas vyras gimė 
teduotoje pakrantėje, tačiau būdamas sausas kaip gerai suskrudusi 
galėta, gerai jautėsi karštose platumose. Net prie Indijos krantų nuga- 
bentas jo kraujas negedo nuo kaitros,.kaip genda alus buteliuose. Tik- 
riausiai jis atkeliavo į Šį pasaulį per sausrą ar badą, o gal per vieną iš 
pasninkų, kuriais garsėja jo gimtinė. Ir trisdešimt sausrotų gyvenimo 
vasarų išdžiovino viską, kas jo kūne buvo pervirš. Tas pašausimas, 
jei taip galima pasakyti, atsirado visiškai ne dėl sekinančių rūpesčių ar 
nerimo, taip pat ne dėl kūno negalių. Paprasčiausiai tai buvo žmogaus 
kondensatas. Starbako išorėje nesimatė nieko liguisto. Atvirkščiai. 
Švari lygi oda buvo gražiai įsitempusi, ir, tampriai ja aptrauktas, 
išbalzamuotas vidine sveikata ir jėga, jis panėšėjo į atgijusią egiptie- 
tišką mumiją, pasirengusią kantriai ištverti viską, ką tik atsiųs būsimi 
šimtmečiai, ištverti taip, kaip dabar ištverdavo ir poliarinius sniegus, 
ir deginančią saulę; vidinis jo gyvastingumas, tarytum patentuotas 
chronometras, turėjo garantiją bet kokiam klimatui. Jo akyse glūdojo 
šešėliai begalinių pavojų, kuriuos jis ramiai buvo pasitikęs per neilgą 
savo amžių. Taip, šito patikimo, susivaldančio žmogaus gyvenimas 
buvo iškalbinga veiksmų pantomima, o ne baugšti žodžių virtinė. Ir vis 
dėlto, nestokodamas kieto blaivumo ir tvirtos dvasios, pasižymėjo 
jis ir kitomis savybėmis, tarpais daugiau, tarpais mažiau veikusio- 
mis jį, o retsykiais net nugalėdavusiomis visa kita. Amžina vienatvė 
laukinėse jūrų platybėse ir nedažnai tarp jūreivių pasitaikantis sąži- 
ningumas bei įgimtas dievotumas smarkiai palenkė jį į prietaringumą; 
bet tai buvo ypatingas prietaringumas, ne toks kaip kitų, kylantis dėl 
nežinojimo, o priešingai — dėl išminties. Jis tikėjo išorinėm nuolai- 
mom ir vidinėm nuojautom. Tie prietarai kartkartėm įlenkdavo už- 
grūdintą jo sielos plieną, bet daug dažniau tą darė prisiminimai apie 
namus, jauną žmoną ir kūdikį, vis toliau kreipdami nuo pirmapradžio 
prigimties kietumo ir apnuogindami jo širdį tiems nematomiems po- 
veikiams, kurie tarpais sulaiko doraširdžio žmogaus beprotiškos drąsos 
išpuolius, tokius dažnus kitiems jūreiviams pražūtinguose žvejo likimo 
vingiuose. „V savo velbotą aš neimu žmogaus, kuris nebijo bangi- 
nio", — sakydavo Starbakas. Šie žodžiai tikriausiai reiškė, kad patiki- 

miausia ir naudingiausia drąsa yra ta, kuri atsiranda, blaiviai įverti- 
nus pavojų, ir dar — kad visiškai bebaimis žmogus yra daug pavo- 
jingesnis draugas negu bailys. 

„M-taip,— sakydavo antrasis kapitono padėjėjas Stabas.— Jokiam 
banginių medžioklės laive nerasi atsargesnio už Starbaką". 

Tačiau mes greitai išvysim, ką reiškia žodis „atsargus“ tokių 
žmonių kaip Stabas lūpose, ir apskritai, ką jis reiškia banginiautojų 
kalboje. 

Starbakas nesivaikė pavojų kaip riteris nuotykių; narsa jam ne- 
buvo prakilni dvasios savybė, o paprasčiausiai naudingas daiktas, kurį 
pravartu visada turėti po ranka mirtinam pavojui ištikus. Be to, jis 
tikriausiai manė, kad narsumas — viena iš pagrindinių laivo atsargų, 
taip kaip duona ir mėsa ir kad bergždžiai švaistyti jo nedera. Dėl to 
jis niekada nesėsdavo į velbotą saulei nusileidus ir nesistengė sugauti 
banginio, per daug provokuojančio Žūtbūtinai su juo susigrumti. Juk 
aš esu šitame nuožmiame vandenyne, samprotavo Starbakas, kad dob- 
čiau banginius savo pragyvenimui, o ne tam, kad jie dobtų mane savo 
labui; Starbakas pernelyg puikiai žinojo, jog šitaip žuvo šimtai 
žmonių. 

Koks likimas ištiko jo paties tėvą? Kur bedugnėse vandenyno gel- 
mėse rasti sudraskytus brolio kūno gabalus? 

Ir jeigu Starbakas, slegiamas tokių atsiminimų ir juoba anksčiau 
minėtų prietarų, sugebėjo išsaugoti tokią nepaprastą narsą, vadinasi, ji 
iš tiesų buvo neišmatuojama. Tačiau prigimtyje žmogaus su tokia proto 
sandara, prigimtyje žmogaus, širdyje nešiojančio tokią skausmingą 
patirtį ir prisiminimus, glūdi visai pagrįstas pavojus slapčiomis išsiru- 
tulioti naujai stichijai, kuri palankiu momentu gali prasiveržti iš savo 
slaptavietės ir paversti plėnimis visą jo narsą. Kad ir koks drąsus buvo 
Starbakas, tai buvo drąsa narsuolio, kuris nesudrebėjęs stoja į žūtbū- 
tines grumtynes su jūromis, vėtromis, banginiais ir pačiais slėpinin- 
giausiais pasaulio baisuliais, tačiau pristinga jėgų pasipriešinti dar 
kraupesniems — sielos — baugesiams, kuriais graso mums suraukta, 
įniršio apakinto valdingo žmogaus kakta. 

Bet jeigu toliau pasakojant paaiškėtų koks nors didelis vyriškos 
Starbako dvasios palūžimas, vargu ar pajėgčiau jį aprašyti; juk taip 
skaudu, ne, stačiai baisu parodyti nepaprastų sielos dorybių nuopuolį. 
Žmonės mums gali atrodyti pasibjaurėtini kaipo aukcionierių kompa- 
nijos ar nacijos; tarp Žmonių gali būti sukčių, kvailių ir žmogžudžių, 
ir Žmonių veidai gali būti niekingi ir nykūs, bet žmogus, jo idealas yra 

toks prakilnus, toks puikus, žmogus yra toks didingas ir taurus, kad 
mažiausią gėdos dėmę jo artimieji skuba uždengti ištaigingiausiais savo 
drabužiais. Nepriekaištingo vyriškumo idealas gyvena mūsų sielose, 
pačioje jų gelmėje, todėl išorinių privalumų praradimas nepaliečia jo; 
ir tasai idealas plūsta kančios krauju, regėdamas žmogų, kurio vyriš- 
kumas palaužtas. Tokios gėdos akivaizdoje net patsai dievotumas nega- 
li sutramdyti sprūste sprūstanČių priekaištų žvaigždėms, kam tą leido. 
Tačiau šita karališka didybė, apie kurią čia kalbu, tai ne karalių ir 
mantijų didybė, tai neišmatuojama didybė, kuriai prašmatnūs apdarai 
nereikalingi. Jūs galėsit išvysti, kaip spindi ji rankoje, užsimojusioje 
kapliu ar varančioje pleištą; ši demokratijos didybė spinduliuoja lygiai 
visiems iš paties Dievo. Didžio begalinio Dievo! Demokratijos centro ir 
rato! Jo esimas visur — mūsų dieviška lygybė! 

Ir todėl, jei vėliau aš apdovanosiu pačius niekingiausius jūreivius, 
atskalūnus ir atstumtuosius geriausiais, nors ir gūdžiais bruožais, jei 
apipinsiu juos tragišku patrauklumu, jeigu labiausiai apgailėtinas iš jų 
ir galbūt labiausiai pažemintas bus iškeltas į svaiginamą aukštį, jei 
iš netyčių paliesiu darbininko ranką nežemišku spinduliu, jei išskleisiu 
vaivorykštę virš jo žūties saulėlydžio, tada, visų mirtinų kritikų puola- 
mam, suteik man tvirtumo, o Lygybės Dvasia, išskleidusi tą pačią kara- 
lišką mantiją virš mūsų visų! Suteik man tvirtumo, o didysis demokra- 
tijos Dieve, kursai neatsakei tamsiaveidžiui kaliniui Banjanui““ blyš- 
kaus poezijos perlo, Tu, kursai gryniausio aukso kaltiniais lakštais 
apdėjai nukirstą varganą senojo Servanteso ranką““, Tu, kursai 
Endrių Džeksoną“" nuo grindinio suraginai sėst ant kautynių ristū- 
no, Tu, kursai su griausmais iškėlei jį aukščiau sosto, Tu, kursai žemiš- 
kų savo žygių metu karališkuose laukuose nenuilstamai renki nepa- 
prastą derlių — puikiausius kovotojus, suteik man tvirtumo, o Dieve! 

Antrasis kapitono padėjėjas buvo Stabas, gimęs Keip Kode ir vieti- 
niu papročiu vadinamas keipkodiečiu. Nei bailys, nei herojus, jis buvo 
tiesiog nerūpestingas vėtralaužis, visiškai abejingai pasitinkąs bet kokį 
pavojų ir net pačiu rizikingiausiu banginio medžioklės momentu 
darąs kas reikia ramiai, sutelktai, tarsi padienininkas, visiems metams 

apsirūpinęs darbais. Linksmas, nepažįstąs pykčio, valiūkiškas, jis 
vadovavo savo velbotui taip, tarytum mirtinos grumtynes — kviestiniai 
pietūs, o įgula — svečiai. Labiausiai jam rūpėjo kuo patogiau įsitaisyti 
velbote, kaip senam vežėjui kad rūpi kuo jaukiau įsitaisyti ant pasostės. 
Privijęs banginį, pačiame grumtynių įkarštyje Stabas taip šaltai ir 
nerūpestingai manipuliuodavo negailestingąja persteke, kaip kad tai- 
kus skardininkas pasišvilpiniuodamas darbuojasi plaktuku. Atsidūręs 
greta pabaisos, iš įniršio netekusios proto, jis tebeniūniuodavo sau po 
nosim nepadorią dainelę. Dėl ilgamečio įpročio Stabas net mirties nas- 
ruose jausdavosi kaip poilsio kėdėje. Nėr žinios, ką jis galvojo apie 
mirtį. Kažin, ar iš viso galvojo. O jei kartais po sočių pietų mintys 
kiek nukrypdavo šia linkme, nėra abejonės, jog kaip geras jūreivis 
jis įsivaizdavo mirtį nelyginant budinčiojo šūktelėjimą visiems skubėti 
į viršų, o ką teks daryti toliau, paaiškės tik įvykdžius pirmąjį paliepi- 
mą, ne anksčiau. 

Jei buvo dar kas nors, padėjęs Stabui tapti tokiu nerūpestingu, be- 
baimiu ir neliūstančiu žmogumi, smagiai Žingsniuojančių su egzisten- 
cijos našta per pasaulį, knibždėte knibždantį niūrių prekijų su nešu- 
liais, prispaudusiais juos net prie žemės, jeigu buvo dar kas, padėjęs 
išsaugoti kone bedievišką nuotaikingumą,— toks daiktas galėjo būti 
tiktai Stabo pypkutė. Visai kaip nosis, trumpa juoda pypkutė buvo 
neatskiriama jo veido dalis. Jau greičiau buvo galima įsivaizduoti, kad 
Stabas atsikels iš ryto be nosies negu be pypkės. Ant tinklelio virš savo 
gulto jis laikė virtinę gatavai prikimštų pypkių ir kiekvieną sykį, pasi- 
vertęs į sieną, išrūkydavo jas iš eilės, prisidegdamas vieną nuo kitos iki 
pergalingo galo, o paskui vėl prisikimšdavo ir palikdavo paruoštas, 
kadangi iš ryto pirma ne kojas į kelnes, o pypkę į burną įsibrukdavo. 

Aš manau, kad nepaliaujamas rūkymas buvo viena iš priežasčių, 
nulėmusių tokią giedrą dvasios būseną; juk visiems yra žinoma, kaip 
pavojingai užkrėstas pasaulio oras — tiek jūroje, tiek sausumoje — 
neapsakomomis kančiomis mirtingųjų, kurie mirdami jį iškvepia, ir 
kaip per choleros epidemiją kai kas vaikšto prisispaudęs prie burnos 
kampare išmirkytą nosinę, panašiai, matyt, ir Stabas tabako dūmais 
kaip dezinfekcijos priemone gynėsi nuo visų Žmonijos negandų. 

Trečiasis kapitono padėjėjas buvo Flaskas, kilimo iš Tisberio, 
kuris yra Martas Vinjardo saloje. Tai mažaūgis, drūtas, raudon- 
skruostis jaunas vyrukas, itin karingai nusiteikęs prieš banginius, tarsi 
galiūnai Leviatanai būtų buvę asmeniniai ir paveldimi jo priešai, ku- 
riuos jis laikė garbės reikalu dobti pirmai progai pasitaikius. Jam buvo 

toks svetimas pagarbos jausmas stebuklingiems ir paslaptingiems jūrų 
milžino poelgiams ir taip tolima bet kokia mintis apie pavojų su jais 
susidūrus, kad primityvioje vaizduotėje nuostabusis banginis buvo tik 
gigantiškos pelės arba, daugiausia, jūrų žiurkės atmaina, ir reikėjo 
vien trupučio išradingumo, mažumėlės sugaišto laiko ir kruopelytės 
miklumo, norint jį nudėti ir išvirti. Dėl neišmanėliškos ir nesąmo- 
ningos drąsos jo požiūris į banginius buvo pašaipiai lengvabūdiškas, 
medžiojo juos vien pramogos dėlei, o trejų metų kelionė aplink Horno 
kyšulį buvo tiek laiko trunkąs smagus pokštas. Kaip dailidė skirsto 
vinis į kaltines ir pjautines, panašiai galima suskirstyti ir visą žmoniją. 
Trumputis Flaskas buvo kaltinė vinis, skirta sukalti tvirtai ir ilgam. 
„Pekode" jį buvo praminę Vandenskrodžiu, nes labai panėšėjo į 
trumpą kvadratinį tašą, šitaip vadinamą Arkties banginių medžiotojų; 
į visas puses iš jo styrantys mediniai strypai padeda laivui atremti 
ledinių bangų smūgius. 


buvo įžymiausi laivo vyrai. Pagal įprastą tvarką jiems priklausė vado- 
vaujantys postai trijuose ,„„Pekodo" velbotuose. Būsimose didžiose 
kautynėse, kai kapitonas Ahabas pasiųs savo kariuomenę prieš bangi- 
vę ilgais tarsi ietys, dantytais žeberklais, jie labiau bus panašūs į tris 
ulonus, o žeberklininkai — į senovės ietininkus. 

Kadangi Šiame įžymiajame versle kiekvienas kapitono padėjėjas, 
vadovaujantis velbotui, panašiai kaip viduramžių riteris turi savo gink- 
lanešį — vairininką ir žeberklininką, kuris prireikus paduoda atsar- 
ginę perstekę vietoj beviltiškai sulinkusios arba puolimo metu išmuš- 
tos iš rankų, ir kadangi paprastai tuos Žmones sieja patys artimiausi 
ir draugiškiausi ryšiai, todėl aš ketinu šioje vietoje išvardinti „Pekodo" 

Pirmąjį paminėsiu Kvikegą, kurį savo ginklanešiu pasirinko Star- 
bakas. Bet Kvikegą mes jau pažįstame. 

Kitas buvo Teštiga, grynakraujis indėnas iš Gei Hedo, paties vaka- 
rinio Martas Vinjardo salos pakraščio, kur dar tebėra likučiai raudo- 
nodžių gyvenvietės, daugel metų tiekusios gretimai Nantaketo salai 
pačius narsiausius žeberklininkus. Banginių medžioklėje jie paprastai 
vadinami bendru geihediečių vardu. Ilgi, reti, melsvai juodi Teštigos 
plaukai, atsikišę skruostikauliai ir tamsios apskritos akys, didumu 
labiau rytietiškos, o ne indėniškos, pilnos savotiško antarktinio bliz- 
gesio, aiškiai bylojo, jog tai tikras ir teisėtas įpėdinis išdidžių karių 

medžiotojų, kadaise klajojusių su lankais rankose paskui galiūnus brie- 
džius neliestuose Naujosios Anglijos miškuose. Tačiau Teštiga jau 
buvo metęs sekionę miško žvėries pėdsakais, dabar jis jūrose medžiojo 
didžiuosius banginius, ir niekada pro Šalį nepralekiantis sūnaus že- 
berklas garbingai užėmė neklystamai savo kelią atrandančios tėvo 
strėlės vietą. Žiūrėdamas į jo rausvai rudą, laibą, gyvatiškai lankstų 
kūną, beveik galėjai suprasti prietaringą pirmųjų puritonų baimę ir 
pusiau patikėti, kad šitas laukinis indėnas — Oro Stichijų Valdovo 
sūnus“. Teštiga buvo antrojo padėjėjo, Stabo, ginklanešys. 


Tretysis žeberklininkas buvo Degu, juodas kaip anglis milžiniškas 
negras, liūto eisenos, iš šono žiūrint, tikras Ahasveras"“. Jo ausyse 
tabalavo du tokie dideli auksiniai žiedai, kad jūreiviai vadino juos 
ąsomis ir mėgo juokauti, kad prie jų būtų labai patogu tvirtinti topse- 
lio ir marselio falus. Jaunystėje Degu savo noru parsisamdė į banginių 
medžioklės laivą, sykį nuleidusį inkarą atkampiame jo gimtojo kranto 
užutekyje. Per savo gyvenimą, be Afrikos, nebuvęs niekur daugiau, 
tiktai Nantakete ir pagoniškuose uostuose, dažniausiai lankomuose 
banginiautojų, ir visus šiuos metus praleidęs narsiai dobdamas ban- 
ginius ir plaukiodamas laivuose, kurių savininkai ypatingą dėmesį 
skirdavo įgulos parinkimui, Degu išlaikė visas laukinio dorybes ir 
vaikštinėjo deniu tiesus tarsi žirafa visų savo šešių pėdų ir penkių colių 
didybe. Žiūrėdamas į jį iŠ apačios, pajusdavai fizinį pažeminimą; sto- 
vėdamas greta jo, baltasis Žmogus panėšėjo į mažutę baltą vėliavą, 
meldžiančią galingą tvirtovę paliaubų. Stačiai juokinga, bet tasai 
karališkos povyzos negras, tasai Ahasveras Degu, buvo ginklanešys 
nediduko Fiasko, kuris šalia jo atrodė kaip mažutis Šachmatų pėsti- 
ninkas. 


Apie likusius „Pekodo" įgulos narius pasakysiu tik tiek, kad iš 
tūkstančių jūreivių, plaukiojančių šiuo metu amerikiečių banginių 
medžioklės laivais, kažin,ar bent pusė yra gimę Amerikoje, nors laivų 
vadai beveik be išimties būna tik amerikiečiai. Tą patį galima pasakyti 
apie Amerikos kariuomenę ir karo bei prekybos laivyną, taip pat 
inžinerijos dalinius, dirbančius prie geležinkelių ir kanalų. Visur tas 
pats — mat Amerika gausiai tiekia smegenis, o likusis pasaulis taip pat 
gausiai — raumenis. Daugelis banginiautojų yra kilę iš Azorų salų, 
kur nantaketiečių banginiavimo laivai neretai užsuka papildyti savo 
įgulų rūsčiais uolotų pakrančių gyventojais. Panašiai kaip iš Halio ar 
Londono į Grenlandiją plaukiantys banginių medžioklės laivai užsuka 
į Šetlando salas galutinai sukomplektuoti savo įgulų. Sunku pasakyti, 

kodėl taip yra, tačiau saliečiai — patys geriausi banginių medžiokliai. 
Ir „Pekode" dauguma buvo saliečiai, kitaip tariant, izoliacionistai, 
nepripažįstantys vieningo Žmonių žemyno ir gyvenantys izoliuotuose 
savo būties žemynuose. Tačiau to paties kilio suvienyti, kokią puikią 
federaciją sudarė šitie izoliacionistai! Tikra Anaksarsio Klotso'“ depu- 
tacija iš visų jūros salų ir visų žemės galų, lydinti senąjį Ahabą, išsi- 
ruošusį „Pekodu" į žygį pateikti visų pasaulio skriaudų tokiam tribu- 
nolui, iš kurio nedaugelis tesugrįžta. Mažasis negriukas Pipas — jis 
nesugrįžo, o ne! Jis mus paliko dar anksčiau. Vargšas berniukas iš 
Alabamos! Veikiai išvysite jį ant gūdaus „Pekodo" bako, mušantį 
tamburiną; ir netruks ateiti nemarioji valanda, kai jį pašauks į škancus 
ir lieps kopti aukštyn, pas angelus, ir šauniai mušti savo tamburiną, 
kad, išvadintas bailiu čia, ten būtų pasveikintas kaip didvyris! 


XXVIII skyrius 


AHABAS 


Praėjo kelios dienos, kai mes išplaukėme iš Nantaketo, o kapitonas 
vachtose, ir būtum pamanęs, kad tai vienvaldžiai laivo vadai, jeigu 
neišeitų jie kartais iŠ kapitono kajutės su tokiais netikėtai kategoriš- 
kais įsakymais, kad išsyk aikštėn iškildavo visas jų valdžios sąlyginu- 
mas. Ten, apačioje, buvo didis jų ponas ir valdovas, vis dar nepa- 
siekiamas žvilgsniams tų, kurie neturėjo teisės įeiti į Šventovę — kapi- 
tono kajutę. 


Kiekvieną syki, baigęs budėjimą apačioje, aš lipdavau į denį ir 
skubiai žvelgdavau į škancus — ar nematyti ten nepažįstamo veido, 
nes pirmykštis neaiškus nerimas, susijęs su paslaptinguoju kapitonu, 
dabar, jūrų vienatvėje, buvo virtęs visišku sielos sąmyšiu. Tarpais jį dar 
stiprino driskiaus Elijo velniškai pakriki postringavimai, kuriuos toly- 
džio prisimindavau aiškiai, iki mažiausios smulkmenos. Man stigo jėgų 
kovoti su jais, nors būdavo valandėlių, kai norėdavosi juoktis iš to, ką 
rimtu tonu pripaistė tasai svetimtautis uosto pranašas. Kad ir kokie 
buvo mano nujautimai, kad ir koks nerimas, tačiau kiekvieną sykį, 
apžvelgęs denį, aš įsitikindavau, jog šie jausmai nepagrįsti. Tiesa, laivo 
įgula, įskaitant žeberklininkus, buvo barbariškesnė. nasroniškurni 5* 

margesnė šutvė negu taikingos prekybos laivų įgulos, su kuriomis 
buvau susipažinęs, tačiau šį faktą aiškinausi — ir visiškai teisingai, 
jog nuožmiai nuo visko skiriasi ir ta laukinė skandinaviška profesija, 
kurią ir pats buvau lengvabūdiškai išsirinkęs. Tačiau visi trys laivo 
bespalviai būgštavimai, kad bet kuri ilgo plaukiojimo akimirka būtų 
kupina pasitikėjimo ir žvalumo. Tai buvo trys puikūs jūrų vadai, trys 
nuostabūs — kiekvienas savaip — Žmonės, ne taip jau dažnai sutinka- 
mi, visi trys tikri amerikiečiai — iš Nantaketo, Martas Vinjardo ir 
Keip Kodo. 

Mūsų laivas išplaukė iŠ uosto kaip tik per Kalėdas, todėl iš pradžių 
spaudė spiginantis poliarinis šaltis, nors mes visą laiką bėgome nuo jo 
į pietus, kiekvienu laipsniu ir kiekviena šiaurės platumos minute palik- 
dami už savęs negailestingą žiemą podraug su jos nepakeliamu šalčiu. 
Ir šit vieną ne itin slopų, bet vis tiek pilką ir niūrų rytą, kai palankaus 
vėjo genamas laivas nykiu greičiu skriejo pirmyn, kerštingai rėždamas 
vandenis, aš, budinčiojo pašauktas, užlipau į denį, pažvelgiau kaip 
paprastai link hakaborto, ir blogo nujautimo pagaugai nuėjo man per 
kūną. Tikrovė pranoko lūkesčius: škancuose stovėjo kapitonas Aha- 
bas. 

Nebuvo žymu, kad jis būtų sirgęs kokia liga ar kad tik neseniai 
pasveikęs. Jis atrodė kaip žmogus, pasmerktas gyvas sudeginti ir nu- 
imtas nuo laužo paskutinę akimirką, kai ugnies liežuviai jau aplydė 
galūnes, bet nespėjo paversti jų pelenais, nespėjo atimti nė dalelytės 
metų metais įnirtingai telktos jėgos. Visas jis, aukštas ir masyvus, buvo 
tarsi nulietas iš grynos bronzos, amžinai įgijęs nekintamą formą kaip 
Celinio Persėjas“'. Išniręs iš po žilų plaukų, tamsiu, vėjo nugairintu 
skruostu ir kaklu žemyn bėgo melsvai baltas randas, dingstantis po 
drabužiais. Jis buvo panašus į vertikalų rėžį, kurį išdegina tiesiuose 
aukštuose medžiuose Žaibas, kai, nuėjęs kamienu nuo viršaus iki apa- 
čios, tačiau nepalietęs nė vienos Šakelės, nubruožia ir perskelia tamsią 
žievę ir, prieš įsmigdamas žemėn, palieka sename medyje, vis dar gy- 
vame ir žaliame, neišdildomą įdagą. Ar Šitą rėžį Ahabas atsinešė 
gimdamas, ar tokį randą paliko siaubinga žaizda, niekas, aišku, nebūtų 
galėjęs pasakyti. Lyg slapta susitarę, per visą kelionę apie tai be- 
amžis TeŠtigos žemietis, indėnas iš Gei Hedo, ėmė prietaringai tvirtinti, 
esą tik sulaukęs keturiasdešimties metų Ahabas įgijo šį įdagą, ir įgijo 
ne mirtinos kovos įsiūtyje, 0 jūroje, stichijų grumtynėse. Tačiau šį 

nepaprastą gandą paneigė žodžiai Meno salos jūreivio, visiškai nužilu- 
sio karšinčiaus, niekada anksčiau neplaukiojusio Nantaketo laivais ir' 
niekada ligi tol neregėjusio siautingojo Ahabo. Vis dėlto seni jūreivių 
prietarai, nuo neatmenamų laikų tarpstantys fantastiški pramanai, 
kurių begales saugojo jo atmintis, teikė Meno salos seniui — jį supan- 
čių akyse — antgamtišką nuregėjimo galią. Todėl nė vienas iš baltųjų 
jūreivių nemanė prieštarauti, kai jis pareiškė, kad jei kapitonui Aha- 
bui lemta būti ramiai palaidotam,— bet to vargu ar galima tikėtis, tie, 
kuriems teks atlikti paskutinę paslaugą velioniui, pamatys, jog tai ap- 
gamas. 

Niaurus Ahabo veidas, perrėžtas melsvai balto rando, taip mane 
pribloškė, jog iš sykio nė nepastebėjau, kad slogų jo niaurumą dar 
didina šiurpi balta koja. Jau pirma aš buvau girdėjęs, kad toji kaulinė 
koja buvo padirbta jūroje iš poliruoto spermacetinio banginio žandi- 
kaulio. „Taigi,— patvirtino senasis indėnas iŠ Gei Hedo,— prie Japo- 
nijos jis neteko kojos, o jo laivas — visų stiebų. Tačiau jis susirado ir 
stiebus, ir koją negrįždamas į namus. Turi jų pilną strėlinę". 

Apstulbino mane ir nepaprasta kapitono Ahabo poza. Abiejose 
„Pekodo" juto pusėse po pačiais bezanstiebio vantais denio lentose 
buvo išgremžtos maždaug pusantro colio gylio įduobos. Į tokią įduobą 
įrėmęs kaulinę koją, viena ranka įsitvėręs vantų, kapitonas Ahabas 
stovėjo tiesus ir žiūrėjo neatplėšdamas akių pirmyn, į jūrą, plytinčią 
priešais amžinai nardantį laivapriekį. Ir tas tvirtas, bebaimis, pirmyn 
įsmeigtas žvilgsnis buvo sklidinas nepalenkiamos valios ir neįveikiamo 
atkaklaus pasiryžimo. Jis netarė nė žodžio, ir nė žodžio nesakė jam 
liguisto suvokimo, kad jie yra neramios šeimininko akies stebimi. Ir 
dar veikė juos tai, kad niūrių godų slegiamas, Ahabas stovėjo prieš 
juos kančios kupinų veidu, gaubiamas slėpiningos, karališkos, valdin- 
gos kažkokio didžio sielvarto didybės. 


Pirmą sykį neilgai tepabuvęs ore, kapitonas Ahabas sugrįžo į 
kajutę. Bet nuo šiol laivo įgula galėjo jau kiekvieną dieną jį matyti: 
arba stovėdavo, įrėmęs koją į išgremžtą įduobą, arba sėdėdavo ant 
specialios kaulinės kėdutės, arba sunkiai žingsniuodavo deniu. Dangui 
vis labiau giedrėjant ir darantis švelnesniam, Ahabas vis rečiau bebū- 
davo atsiskyręs, tarytum tik negyvas žiemos rūstis, karaliaujantis šiau- 
rės vandenyse, laikė jį kajutėje iš pradžių. Ir Šit pamažėle jis pradėjo 
išbūti denyje beveik visą parą; tačiau kad ir ką pasakydavo ar visiems 
matant padarydavo saulės pagaliau nušviestame denyje, vis tiek atrodė 

nereikalingas kaip atliekamas stiebas. Tačiau „Pekodas" tik artinosi 
prie tikslo, jo laukė dar ilgas kelias, o visiems pasiruošimams būsimai 
medžioklei vadovavo kapitono padėjėjai, puikiai išmanantys savo 
darbą, taigi pačiam Ahabui nelabai buvo kuo užsiimti ar ko nusi- 
griebti, idant trumpai valandėlei nuvytų tamsius debesis, vienas po 
kito niaukiančius jo kaktą, — o debesys juk visada pasirenka aukščiau- 
sias kalnų viršūnes. 

Vis dėlto netrukus švelnus ringuojantis malonių pavasariškų dienų 
įtaigumas savo kerais ėmė po truputį sklaidyti jo niūrumą. Nes kai 
į šaltus ir paniurusius miškus pasišokėdamos pargrįžta raudonskruos- 
tės pavasario dienos, net pats nuogiausias, švarplėČiausias žaibo per- 
skeltas senas ąžuolas išleidžia pagaliau kelias žalias atžalas, norėdamas 
pasveikinti tas mielas viešnias, tas raudonskruostes šokėjas; taip ir 
Ahabas galiausiai pasidavė žaismingai mergiškų vėjelių vilionei. Ir 
ne sykį atsišviesdavo jo žvilgsnyje blausūs žiedai, kurie kito Žmogaus 
akyse netrukus būtų prasiskleidę šypsenos gėle. 

ĮEINA AHABAS, VĖLIAU — STABAS 


Praėjo dar kelios dienos, ledų sangrūdos ir ledkalniai liko toli, ir 
„Pekodas" jau sūpavosi vidur skaistaus pusiaujo pavasario, kuris van- 
denyne nepaliaujamai karaliauja prie amžino tropikų rugpjūčio 
slenksčio. Šiltai vėsios, giedros, skambios, kvapnios, dosnios, pertek- 
lingos dienos buvo nelyginant krištolo taurės su persišku šerbetu, 
sklidinos minkštų užšaldyto rožinio vandens dribsnių. Žvaigždėtos 
žvainos naktys atrodė kaip iŠdiduolės damos brangakmeniais nusags- 
tytais aksomais, išdidžioj vienatvėj saugančios atminimą karių didžia- 
vyrių ir auksinių saulių jų šalmuose. Žmogus, norintis užmigti, neži- 
nojo, ką rinktis — vylingą dieną ar gundančią naktį. Tačiau kerinti 
šito nesimainančio oro jėga ne tik teikė naujų žavesių ir galių 
išoriniam pasauliui. Ji skverbėsi į žmogaus sielą, ypač tykiomis švel- 
naus vakaro valandomis, ir tada begarsėse sutemose išaugdavo 
skaidrūs kaip ledokšniai prisiminimų kristalai. Visos šios slaptos 
jėgos nejučia vis labiau veikė Ahahn si“la 

Senatvė mėgsta nakvišauti, tarytum kuo ilgiau gyvena žmogus, tuo 
mažiau jį traukia visa, kas panašu į mirtį. Žilabarzdžiai kapitonai 
dažniau nei kiti palieka savo gultus, norėdami aplankyti nakties 
apgobtą denį. Taip elgėsi ir Ahabas; tik dabar, kai jis kone ištisą 
parą išbūdavo škancuose, teisingiau būtų sakyti, kad jis neilgam palik- 
davo denį, norėdamas pabuvoti kajutėje, o ne atvirkščiai. „Lyg leis- 
tųsi į kapų rūsį — sakydavo jis pusbalsiu; — taip jaučiasi toks se- 
nas kapitonas kaip aš lipdamas siauru trapu į savo kapo duobės 
guolį". 

Taigi kas dvidešimt keturios valandos, kai ateidavo nakties vachta 
ir žmonės denyje stodavo budėti ir saugoti draugų miego, kai prireikus 
ištraukti į baką lyno ritinį, jūreiviai nesviesdavo jo ant denio kaip 
dieną, o atsargiai padėdavo reikiamoje vietoje, stengdamiesi nesu- 
drumsti kitų sapno, kai visur įsigalėdavo toji tolydi rimtis, tykus 
vairininkas imdavo dirsčioti į kapitono kajutės duris, ir netrukus senis 
pasirodydavo prie liuko, tvirtai įsitvėręs geležinių trapo turėklų, kad 
lengviau būtų užlipti. Jam nestigo nuovokaus žmoniškumo, ir tokiomis 
valandomis jis stengdavosi nevaikščioti po škancus, nes pavargusiems 
padėjėjams, sugulusiems pailsėti vos per šešis colius nuo jo kaulinės 
pėdos, sunkūs žingsniai nuaidėtų tokiais kurtinamai griausmingais 
aidais, kad jų sapnai pavirstų ištisiniu ryklio dantų griežimu. Bet 
sykį Ahabas išėjo begal nugrimzdęs kažkokiose savo godose, pamiršęs 
viską pasaulyje; sunkiais dundančiais žingsniais matavo jis denį nuo 
grotstiebio iki hakaborto, ir tada antrasis padėjėjas Stabas užlipo pas 
Ji į denį ir netvirtai, pusiau juokais tarstelėjo, kad jei kapitonui Ahabui 
smagu vaikštinėti po denį, niekas, žinia, neprieštarauja, tačiau triukš- 
mą būtų galima kiek prislopinti; ir jis atsargiai, lyg dvejodamas pasiūlė 
apmuturiuoti kaulinę pėdą gniužulu pakulų. O Stabai, prastai tu 
pažinojai tada savo kapitoną! 

— Ar aš patrankos sviedinys, Stabai,— atšovė Ahabas,— kad 
nori pritaisyti man kaištį? Taip, aš užsimiršau, bet dabar drožk žemyn. 
V savo kasnaktinį kapą, kur tokie kaip tu miega po drobulėmis, kad 
iš anksto prie jų priprastų. Į apačią, šunie, į būdą! 

Priblokštas tokios netikėtos pabaigos ir ūmai plykstelėjusios 
senojo kapitono paniekos, Stabas valandėlę pastovėjo it amo netekęs, 
bet paskui susijaudinęs tarė: 

— Nesu pratęs prie tokios šnekos, ponas kapitone. Toks kreipi- 
masis, pone, man ne prie širdies. 

— Šalin! — net sugriežė dantimis Ahabas ir žingtelėjo į šoną, 
tarsi bėgdamas nuo nirtulingos pagundos. 

— Ne, ponas kapitone, neskubėkit,—sutelkęs drąsą tarė Sta- 
bas— Aš neketinu nuolankiai klausytis, kai mane vadina šunimi. 

— Tada tu trissyk asilas, mulas ir avinas! Tuoj dink, jei ne — pa- 
saulis šią pat akimirką lengviau atsidus be tavęs! 

Taip pagrasinęs Ahabas žengė link Stabo tokiu rūsčiai nuožmiu 
veidu, jog šis nejučiom pasitraukė atatupstas. 

— Dar niekada nepasitaikė, kad įžeistas neatsiteisčiau dešimte- 
riopai,— murmėjo Stabas, lipdamas trapu į kajutę.— Labai keista. 
Palauk, Stabai; aš ir dabar nežinau, grįžti ir vožti jam, ar — kas čia 
dabar? — pulti ant kelių kur stoviu ir melstis už jį? Tikrai, šitokia 
mintis man dabar toptelėjo, o juk būtų pirmas sykis mano gyvenime, 
kad imčiau melstis. Keista, labai keista; ir jis pats keistas. Taigi, ar šiaip 
žiūrėsi, ar taip, jis keisčiausias iš visų kapitonų, su kuriais Stabui 
yra tekę plaukioti. Ir kaip šoko ant manęs!.. Akys lyg du šautuvo 
vamzdžiail Gal jis beprotis? Šiaip ar taip, kažkas slegia jo širdį — tikra 
tiesa, kaip tiesa, jog kažkas slegia denį, jeigu jis traška. Ir paguli ne 
daugiau kaip tris valandas, bet ir tada nemiega. Juk stiuardas 
Spurga pasakojo, kad rytais senio patalas būna klaikiai sujauktas 
ir suveltas, paklodės subruktos kojūgalyje, apklotas kone mazgais 
sumazgytas, 0 pagalvė tokia įkaitusi, lyg ant jos neseniai išdegtas 
plytas būtų kas laikęs. Taip, ugnis tas mūsų seniokas! Tikriausiai čia 
ta jo — kaip ją krante vadina — sąžinė; tai maždaug skausmingas 
veido tikas, blogesnis net už dantų sopę. Mm, gerai nežinau kas tai, 
bet neduokdie ją susigauti. Jis pilnas mįslių; ir kodėl kiekvieną naktį 
nusileidžia į laivagalio triumą — kaip sako jį įtariantis Spurga; norė- 
čiau žinoti, kodėl tą daro?) Kas jam skiria pasimatymus triume? 
Argi ne keista? Tik kur tu čia sužinosi... Geriau eisiu ir dar nusnūsiu. 
Taip, velniai rautų, vien dėl to, kad galima nusnūsti, vertėjo 
atsirasti šiame pasaulyje. Juk kūdikiai vos užgimę tuoj puola miegoti. 
Keista, kai gerai pagalvoji. Velniai rautų, viskas pasaulyje keista, 
jei pradedi galvoti. Bet tas kertasi su mano nusistatymu. „Negal- 
vok" — tai man vienuoliktas Dievo įsakymas, o dvyliktas: „Miegok, 
kada tik gali". Tokios tokelės. Bet pala? Kaip čia dabar? Juk jis išvadi- 
no mane šuniu! Po paraliais! — dešimtsyk apšaukė asilu, o ant viršaus 
užvertė dar krūvą mulų ir avinų! Kad kiek galėjo ir apspardyti! 

O gal ir įspyrė, tiktai nepastebėjau, kadangi buvau priblokštas jo 
veido. Jis švytėjo kaip laiko išbalintas kaulas. Kas per velniava? 
Aš vos bepastoviu. Tarsi nuo susikirtimo su tuo seniu mane kas būtų 
išvirkščią išvertęs. Bet, Viešpatie, man tikriausiai viskas prisisapnavo. 
Tik taip? Kaip? Kaip? Viena išeitis — nubrukt kuo toliau visa tai 
ir greičiau ant šono. O ryt rytą pažiūrėsim į tą velniavą dienos švie- 
soje ir gal ką nors sumanysim. 

Stabui nuėjus, Ahabas pastovėjo persilenkęs per falšbortą, pas- 
kui kaip paprastai pasišaukė budintį jūreivį ir nusiuntė jį į kajutę 
kaulinės kėdutės ir pypkės. Prisidegęs pypkę nuo naktouzo žibinto 
ir pasistatęs kėdutę užuovėjinėje denio pusėje, jis atsisėdo ir užsi- 
rūkė. 

Senovės vikingų laikais jūrą mylinčių danų karalių sostai, kaip 
sako padavimas, būdavo daromi iš narvalų ilčių. Ar dabar, pažvelgus 
į Ahabą, sėdintį ant kaulinio trikojo, buvo galima nesusimąstyti 
apie karališką didybę, kurią simbolizavo jo povyza? Juk Ahabas 
buvo denio chanas, jūrų karalius ir didysis Leviatanų valdovas. 

Kelias minutes jis tylėdamas rūkė, tankiai ir greitai pūsčiodamas 
tirštus dūmus, kuriuos vėjas nešė jam į veidą. 

— Kaži kodėl taip yra? — tarė jis išsitraukdamas pypkę iš 
burnos.— Rūkymas visai neberamina. O mano pypke! Matyt, prasti 
reikalai, jei net tavo žavesys išsisklaidė. Aš čia vargstu, to nesuvok- 
damas, 0 ne pramogauju,— taip, ir neišmintingai vis pučiu dūmus 
prieš vėją; pučiu beviltiškai, nelyginant gaištantis banginis paskutinius 
savo fontanus, pačius galingiausius, pačius grėsmingiausius. Kam 
man ta pypkė? Ji skirta giedrioje tyloje pinti baltas gijas su baltomis 
šilkinėmis sruogomis, 0 ne su manaisiais žilais kaltūnais. Gana 
rūkyti... 

Ir sviedė degančią pypkę į jūrą. Ugnelė sušnypštė bangose; tą 
pačią akimirką laivas pralėkė pro ratilus, likusius nuskendus pyp- 
kei. O Ahabas, užsismaukęs skrybėlę ant akių, vėl ėmė krypuoda- 
mas vaikštinėti deniu. 

Kitą rytą Stabas porino Flaskui: 


— Niekada dar tokio keisto sapno nesu sapnavęs, Flaskai. 
Juk žinai, kad mūsų senio koja kaulinė, ir šit susapnavau, kad 
jis spyrė man, o kai aš pabandžiau atsimokėti tuo pačiu, prisiekiu 
savo sielos išganymu, trumpuli, man koja ėmė ir nulėkė! O paskui — 
braukšt! Ahabas stovi it piramidė, o aš tarytum paskutinis mulkis 
spardau jį. Bet visų keisčiausia, Flaskai,— juk žinai, kokie keisti 
sapnai kartais prisisapnuoja,— visų keisčiausia, kad nors siuntu ant 
jo, tuo pat metu galvoju, kad ne toks jau baisus įžeidimas tas Ahabo 
spyris. „Pamanyk,— sakau sau— ko čia siautėti? Jo koja netikra". 
O skirtumas, ar gauni su gyvu daiktu, ar negyvų — didelis. Štai dėl ko, 
Flaskai, rankos smūgis tūkstanteriopai skaudesnis negu lazdos. Gyvas 
prisilietimas degina kaip gyva ugnis, trumpuli. Ir viskas tam mano 
sapne taip prakeiktai persipynę: aš spardau kvaila savo koja tą 
velnio piramidę, visus pirštus atsimušiau, o pats galvoju: „Kas ta jo 
koja — pagalys, ir tiek, na, kaulinė lazda. Taigi,— galvoju, —, juk 
jis juokais, o ne paniekinti norėdamas užkabino mane lazda. Be to — 
galvoju, — pažiūrėk gerai, koks jo kojos galas,— ten, kur turi būti 
pėda,— kažkokia smailė; jeigu man būtų įspyręs koks plačiapėdis 
ūkininkas, tada iš tiesų būtų velniškas įžeidimas. O čia įžeidimas 
tiesiog nieku pavirsta, nueina smailyn, ir viskas". Bet dabar pra- 
sideda juokingiausia sapno vieta, Flaskai. Aš vis dar spardau tą 
piramidę, kai mane kažkas paima už pečių ir apgręžta. Žiūriu: 
pasišiaušęs kuprotas senis, panašus į vandSnį. „Ką Čia veiki?" — sako 
jis. Aš, žmogeli, kad persigandau. Snukis — brrr! Tačiau nuvijau 
baimę ir sakau: „Ką veikiu? — sakau galop.— O tau kas darbo, 
ponas Kupriau? Gal ir pats užsigeidei spyrio?" Kaip kažin ką, Flaskai, 
sulig tais žodžiais jis atsuko man paskuigalį, pasilenkė, užsivertė 
jūržolių padurkus — ir kaip manai, ką ten matau?.. Tegu mane 
skradžiai, bet jis pilnas smeigtų takelažui. Pasvarsčiau ir sakau: 
„Geriau aš tau, seni, nespirsiu".— „Gudruolis Stabas,— sako jis — 
gudruolis". Ir niurna šitaip be sustojimo, švapsi kaip sena žiežula. 
Matydamas, kad tam „Gudruolis Stabas, gudruolis Stabas" galo nėra, 
aš pamaniau, kad galiu vėl spirti piramidei. Bet tik kilstelėjau koją, 
o iis kad užriaumos: „Tuoi pat baik!" „Ei,— sakau — ko tau, 

seniena, reikia?" — „Klausyk,— sako jis,— pasišnekėkim apie šitą 
įžeidimą. Kapitonas Ahabas tau spyrė?" — „Spyrė,— sakau— štai 
į šitą vietą".— „Puiku,— sako jis, — o kuo spyrė? Kauline koja?" — 


„Taigi".— „Tada,— sako jis, — ko tu nepatenkintas, gudruoli Stabai? 
Ar ne gero jis tau norėjo? Juk ne kokiu pušiniu kojos strampu 
įspyrė? Gavai spyrį iš didžio žmogaus, Stabai, kilniu, puikiu banginio 
kaulu. Juk tau tik garbė. Ir priimk tai už garbę. Klausyk, gudruoli 
Stabai. Senojoje Anglijoje didžiausi lordai laiko didele malone, kai 
karalienė sušeria jiems ir pakelia Keliaraiščio ordino“ kavalieriais, 
o tu, Stabai, gali didžiuotis, kad tau įspyrė senasis Ahabas ir pakėlė 
į protingus žmones. įsidėmėk, ką sakau: tegul jis tave spardo, 
laikyk jo spyrius už garbę ir niekada nebandyk atsimokėt tuo pačiu, 
nesgi tai ne tavo jėgoms, gudruoli Stabai. Matai šią piramidę?" 
Ir staiga jis ėmė nežinia kaip plaukti oru tolyn. Aš užknarkiau, 
apsiverčiau ant kito šono ir nubudau savo gulte! Dabar sakyk, ką tu 
manai apie šitą sapną, Flaskai? 

— Kaži kodėl man jis atrodo labai kvailas. 

— Ko gero, ko gero. Tačiau mane, Flaskai, jis protingu padarė. 
Matai, anava stovi Ahabas ir žiūri kažkur į šoną, už laivagalio? 
Ir geriausia, ką mes galime padaryti, tai duoti seniui ramybę, niekada 
piktai jam neatšauti, kad ir ką jisai sakytų. Palauk, ką jis ten šūka- 
loja? Klausyk! 

— Eli jūs, stiebuose! Atidžiai žiūrėkit, visi! Netoliese yra banginių! 
Jei pamatysit baltą, rėkit kiek gerklės leidžia! 

— Ką dabar pasakysi, Flaskai? Keisti, dievaži, keisti dalykai, ar 
ne? Baltas banginis — girdėjai? Tai mat — kažkas iš tiesų bręsta. 
Reikia būti viskam pasiruošus. Kažkokią velniavą sumanė Ahabas. 
Bet ša, jis eina Čionai. 

Narsiai bėga laivas virš giliųjų jūrų, praeis nedaug laiko, ir mes 
visai pradingsim bekrantėj, bėuostėj vandenyno neaprėpiamybėj. Bet 
kol taip atsitiks, kol jūržolėm apsivijęs „Pekodo" korpusas ims siū- 
buoti greta kriauklėm apaugusio Leviatano liemens, reikia nedelsiant 

atidžiai panagrinėti vieną klausimą, kurį išsiaiškinti būtina, norint 
nuodugniai ir iš pamatų suvokti tuos grynai leviataniškus atradimus, 
palyginimus bei iliuzijas, su kuriom susidursime. 

Aš turiu galvoje smulkią visų į banginius panašių jūros gyvūnų 
sistematiką, kurią norėčiau šičia pateikti. Uždavinys ne iš lengvųjų. 
Jis prilygsta bandymui išskaidyti ir suklasifikuoti pasaulio chaosą — 
nei daugiau, nei mažiau. Bet paklausykime, ką apie tai rašo įžymiausi 
ir naujausi autoritetai. 

„Nė viena zoologijos šaka nėra taip supainiota, kaip ta, kurią 
vadiname cetologija",— rašo kapitonas Skorsbis 1820 metais. 

„Aš neketinu — net jei įstengčiau — ieškoti būdo banginiams 
suskirstyti į būrius ir pobūrius. Šiuo klausimu specialistai visiškai 
nesutaria", —tvirtina laivo gydytojas Bylas 1839 metais. 

„Neįmanoma atlikti bandymų tokiose beribėse gelmėse". „Ne- 
permatoma skraistė dengia banginių tyrinėjimo paslaptis". „Erškė- 
čiuotas kelias". „Visas šis pusinis žinojimas tik kelia kančią natūra- 
listui". 

Štai ką sako apie banginius didysis Kiuvjė, Džonas Hanteris 
ir Lesonas — zoologijos ir anatomijos pažibos. Vis dėlto, nors tikrų 
žinių nedaug, knygų skaičius didžiulis; šituo atžvilgiu cetologija, 
mokslas apie banginius, nesiskiria nuo kitų pažinimo sričių. Daugel 
buvo žmonių, didelių ir mažų, senovės ir nūdienos, jūreivių ir 
sausumos gyventojų, kurie nuodugniai ar priešokiais rašė apie ban- 
ginius. Perbėkit akimis bent kai kuriuos vardus: Biblijos autoriai, 
Aristotelis, Plinijus, Aldrovandis, seras Tomas Braunas, Džesneris, 
Rėjus, Linėjus, Rondelecijus, Viloubis, Grinas, Artedis, Sibaldis, 
Brisonas, Martenas, Lasepedas, Boneteris, Demarė, baronas Kiuvjė, 
Frederikas Kiuvjė, Džonas Hanteris, Ovenas, Skorsbis, Bylas, Benetas, 
Dž. Rosas Braunas, „Miriam Kofin" autorius, Olmstedas ir dva- 
siškasis tėvas T. Čiveris. Koks visų šitų darbų galutinis rezultatas, 
puikiai rodo pradžioje pateiktos ištraukos. 

Iš visų čia išvardintų autorių tik tie, kurie eina po Oveno, yra 
savo akimis matę gyvus banginius, ir tiktai vienas iš jų buvo tikras 
žeberklininkas ir banginiautojas profesionalas. Aš turiu omenyje 
kapitoną Skorsbį. Kalbant vien apie grenlandinį, arba tikrąjį banginį, 
Skorsbis yra pats didžiausias iš gyvųjų autoritetų. Tačiau Skorsbis 
nieko nežino ir nėra rašęs apie didįjį spermacetinį banginį, su kuriuo 
grenlandinio stačiai nėra ko nė lyginti. Ir tebūnie šitoje vietoje 
pareikšta, ioe erenlandinlk= hanirmic ATM IM TM, p 9- TA 

netgi nėra pats didžiausias tarp banginių. Tačiau iš seno pareiškęs 
pretenzijas sostui užimti, taip pat dėl jį gaubusios absoliučios neži- 
nios — prieš septyniasdešimt metų spermacetinis banginis dar buvo 
kone mitologinė būtybė, dėl neišmanymo, dar ir šiandieną papli- 
tusio visame pasaulyje, išskyrus vieną kitą mokslininko celę bei kelis 
banginių verslo uostus— dėl išvardintų priežasčių toji uzurpacija 
buvo absoliuti. Pakanka peržvelgti praeities poetų eilutes, kur minimi 
Leviatanai, ir pasidarys aišku, jog, neturėdamas varžovų, vandenyne 
karaliavo tiktai grenlandinis banginis. Bet štai atėjo metas paskelbti 
naują žinią. Mes — Cering Krose“": klausykit, klausykit, klausykit, 
gerieji žmonės, grenlandinis banginis nuverstas, dabar viešpatauja 
didysis spermacetinis banginis! 

Tėra tik dvi knygos, kuriose bandoma pavaizduoti gyvą sper- 
macetinį banginį, ir negalima tvirtinti, kad tie bandymai visiškai 
nenusisekę. Tai Bylo ir Beneto knygos; abu kadaise buvo gydytojai 
anglų banginių medžioklės laivuose Pietų jūrose, abu patikimi, 
mėgstantys tikslumą. Jų darbuose nedaug originalių faktų apie 
spermacetinį banginį, tačiau pateiktoji medžiaga yra puikios kokybės, 
nors daugiausia apsiribojama vien moksliniu aprašymu. Taigi ligi šiol 
nei mokslinėje, nei grožinėje literatūroje neturime visapusiškai apra- 
šyto spermacetinio banginio. Jis dar laukia savojo kronikininko. 

įvairialypį banginių pasaulį reikia aiškiai ir paprastai suklasi- 
fikuoti, pirmai pradžiai pateikiant bent juodraštinį variantą, kurio 
spragas galės užpildyti vėlesni tyrinėtojai. Kadangi niekas iš vertesnių 
nesiima šito darbo, siūlau skaitytojui varganas savo paslaugas. Nežadu 
nieko išbaigto, kadangi bet koks Žmogaus rankų darbas, apskelbtas 
išbaigtu, dėl tos pačios priežasties jau yra ydingas. Nesiimsiu ir 
atskirų rūsių detalaus anatominio lyginimo, taip pat — bent jau 
šitoje vietoje — apskritai nuodugnaus aprašinėjimo. Mano tikslas 
paprastas: padaryti banginių sistematikos projekto eskizą. Aš architek- 
tas, o ne statybininkas. 

Tačiau tai labai sunkus uždavinys; jo nepalyginsi su paprastu 
laiškų rūšiuotojo darbu pašto kontoroje. Aklai nerti paskui Levia- 
tanus į jūrų dugną, kišti rankas prie mįslingų -pasaulio pamatų, 
šonkaulių ir net įsčių — argi ne baisu? Kas aš toks, kad išdrįsčiau 
meškerės kabliuku užkabinti Leviataną? Šiurpios Jobo įžūlybės turėtų 
įbauginti mane. „Ar padarys jis (Leviatanas) su tavimi sandorą? 
Aiman, viltis bergždžia" “. Tačiau aš išnardžiau bibliotekas ir per- 
plaukiau vandenynus, pats asmeniškai turčiau reikalu su baneiniais. 

aš kalbu rimtai ir išdrįsiu. Tik iš pradžių reikia dėl kai ko susi- 
tarti. 

Visų pirma. Cetologijos, kaip mokslo, neapibrėžtumo ir nepareng- 
tumo būvį iš karto gali patvirtinti faktas, kad ligi šiai dienai nėra 
išspręstas klausimas, ar banginis žuvis. Savo „Gamtos sistemoje" 
(1776) Linėjus pareiškia: „Tokiu būdu aš atskiriu banginius nuo 
žuvų". Tačiau iš savo patirties žinau, kad iki 1850 metų rykliai ir 
perpelės, sardinės ir silkės, nepaisydamos aiškaus Linėjaus edikto, 
gyveno sau tose pačiose jūrose kur ir Leviatanas. 

Banginių išgujimą iš vandens Linėjus grindžia tuo, kad jie turi 
šiltą dviskyrę širdį, plaučius, judrius akių vokus, tuščiaertmes ausis, 
„penem intrantem, feminam mammis lactantem"*, ir dar „ex Iege 
naturae jure meritogue"**. Aš persakiau visa tai savo draugams 
Simeonui Meisiui ir Čarliui Kofinui iš Nantaketo, su kuriais buvau 
plaukiojęs, ir jie vienu balsu pareiškė, kad šitų išvadų nepakanka. 
Čarlis net leptelėjo, jog tai sapalionės. 

Tebūnie jums žinoma, kad į svarstymus nesiveldamas aš prisijun- 
giu prie išmintingo seno požiūrio, jog banginis — žuvis, ir kviečiu 
šventąjį Joną liudininku, jog sakau tiesą. Išsprendę pagrindinį klau- 
simą, turim išsiaiškinti, kokios yra tos vidinės savybės, kuriomis 
banginis skiriasi nuo kitų žuvų. Anksčiau buvau pateikęs pagrindi- 
nius Linėjaus teiginius. Trumpai jie yra šit kokie: banginis turi 
plaučius ir šiltą kraują, kitos žuvys — šaltakraujės ir plaučių neturi. 

Toliau. Kaip apibrėžti banginį, remiantis aiškiais jo išorinės 
sandaros duomenimis, idant visiems laikams galėtume prisegti jam 
ryškią etiketę? Trumpai drūtai, banginis — tai žuvis, leidžianti fon- 
tanus ir turinti horizontalią uodegos mentę. Štai jums ir apibrėžimas. 
Nors glaustas, jis yra ilgų apmąstymų vaisius. Vėplys panašiai kaip 
banginis leidžia fontanus, tačiau vėplys — ne žuvis, kadangi gyvena 
ir sausumoje, ir vandenyje. Ypač įtikinama yra antroji apibrėžimo 
dalis, einanti šalia pirmosios. Beveik visi yra atkreipę dėmesį, kad 
sausumos gyventojams žinomos žuvys turi ne plokščią, o vertikalią 
uodegą. Tik leidžiančioms fontanus žuvims būdingas uodegos horizon- 
talumas, nors forma ir panaši į kitų žuvų. 

Anksčiau pateiktu apibrėžimu aš nieku būdu neišstumiu iš Levia- 
tanų brolijos nė vieno jūros padaro, kurį autoritetingiausi Nanta- 


* Penį; patelės turi pieno liaukas (/Zot.). 

keto gyventojai tapatino su banginiais; antra vertus, neįtraukiu jon 
žuvų, jau anksčiau žinovų laikytų negiminingomis.* Vadinasi, visos 
smulkesnės žuvys, kurios leidžia fontanus ir turi horizontalias uodegas, 
privalo būti įtrauktos į generalinį Cetologijos. sąrašą. 

Taigi tuoj išvysime pagrindinius banginių kariuomenės dalinius. 

Preliminarinė pastaba. Pagal dydį aš pirmiausia skirstau bangi- 
nius į tris KN Y GA S (smulkiau dalinu į SK Y RIUS), Šitaip 
aprėpiu juos visus — didelius ir mažus. 

I. Banginiai IN FOLIO; II. Banginiai IN OCTAVO; III. Bangi- 
niai IN DUODECIMO'*. 

Kaip būdingiausią banginių 1n Folio atstovą pristatysiu sper- 
macetinį banginį; in O ctavo — pilkąjį delfiną; in Duodeci- 
m o — rusvąjį delfiną. 

IN FOLIO. Čia įtraukiu tokius skyrius: I. Spermacetinis 
banginis; II. Tikrasis banginis; III. Finvalas; IV. Kuprotasis banginis; 
V. Smailianugaris banginis; VI. Geltonpilvis banginis. 

I KNYGA (in Folio).1 skyrius (Spermacetinis banginis). 
Šitas banginis nuo seno miglotai žinomas anglams kaip trampa, 
fiziteris ir priekalas; prancūzai jį vadina Cachalot, vokiečiai jam 
yra davę vardą Pottsfisch, o „Ilgų žodžių žodynas" jį įvardija Macro- 
cephalus. Tai, be jokios abejonės, pats didžiausias žemės rutulio 
gyventojas, nuožmiausias iš banginių, didingiausias savo išvaizda ir 
galiausiai pats vertingiausias komerciniu požiūriu, kadangi jis — vie- 
nintelis gyvūnas, iš kurio gaunama brangiausia medžiaga — sperma- 
cetas. Apie nuostabias jo savybes aš dar ne sykį kalbėsiu. Dabar mane 
labiausiai domina jo vardas. Filologiniu požiūriu jis absurdiškas. 
Prieš kelis šimtmečius, kai žmonės nežinojo esant tokį spermacetinį 
banginį, kai jo taukai buvo gaunami tik atsitiktinai, bangoms pripla- 
kus negyvą banginį prie kranto, tais laikais žmonės manė, kad sperma- 
cetą jie gauna iš gyvūno, Anglijoje žinomo grenlandinio, arba 
tikrojo, banginio vardu. Buvo tikima, kad tasai spermacetas, kaip 
rodo žodžio šaknis, tam tikru metu įaistrina grenlandinį banginį. Be 


* Man yra žinoma, kad iki šiolei daugelis natūralistų skiria prie banginių 
žuvis, vadinamas lamantinais ir diugoniais (žuvį kiaulę ir žuvį pjūklą, kaip sako 
Nantakete). Kadangi žuvys kiaulės yra triukšminga, niekinga padermė, daugiausia 
tūnanti upių žiotyse, mintanti vandens augalais, o svarbiausia — neleidžianti fontanų, 
aš nepasikliaunu jų banginiškais įgaliojamaisiais raStais, išduodu jiems užsienio pasus 
ir įsakau išvykti už Cetologijos karalystės ribų. (Aut. pastaba) 

kita ko, tais laikais spermacetas buvo didelė retenybė ir naudojamas 
ne apšvietimui, o tik tepalams ir vaistams. Jo buvo galima gauti tiktai 
vaistinėje, panašiai mes dabar perkame unciją vaistinio rabarbaro. 
Kai pamažėle išaiškėjo, kas iš tiesų yra spermacetas, verslininkai seno- 
jo pavadinimo nepakeitė, aš manau, norėdami pasinaudoti jame 
glūdinčia retumo sąvoka ir išsaugoti aukštas savo prekės kainas. O jau 
vėliau tasai pavadinimas perėjo ir banginiui, tikrajam spermaceto 
tiekėjui. 

I KNYGA (in Folio). II skyrius (Tikrasis bangi- 
nis). Tam tikra prasme tai labiausiai nusipelnęs Leviatanas, kadangi jį 
pirmą žmonės ėmė medžioti. Iš jo gaunami vadinamieji banginio ūsai, 
o banginio taukai, komerciniu požiūriu, — antrarūšė prekė. Banginių 
medžiotojai jį apdovanojo įvairiausiais titulais: banginis, grenlandi- 
nis banginis, juodasis banginis, tikrasis banginis. Šios taip skirtingai 
įvardinamos rūšies identifikavimas nėra lengvas. Tad kokį banginį 
priskiriu antram in Folio skyriui? Aš turiu omenyje banginį, anglų 
natūralistų vadinamą didžiuoju Mysticetus, anglų banginiautojų — 
grenlandiniu  banginiu, prancūzų banginių medžiotojų — Baleine 
Ordinaire, o švedų — Grėonlands Valfisk. Banginį, kurį jau du šimt- 
mečius medžioja olandai ir anglai arktiniuose vandenyse, kurį nuo 
seno vaikosi amerikiečiai Indijos vandenyne, Brazilijos bankose, 
šiaurės vakarų pakrantėse ir kituose pasaulio galuose, pramintuose 
banginių laukais. 

Kai kas tvirtina įžiūrį skirtumą tarp grenlandinio banginio ir tik- 
rojo amerikinio banginio. Tačiau visos pagrindinės jų savybės sutam- 
pa, ir niekam niekada nepavyko pateikti nė vieno tikslaus fakto, 
patvirtinančio šį tariamą skirtumą. Visi šitie skirstymai skirstymėliai 
rūšimis bei porūšiais baigiasi tuo, jog kai kurie gamtos mokslo skyriai 
yra kokčiai sujaukti. Vėliau mes dar kalbėsime apie tikrąjį banginį, 
remdamiesi duomenimis, nušviečiančiais ir spermacetinio banginio 
prigimtį. 

I KNYGA (in Folio). III skyrius (Finvalas). Sia- 
me skyriuje aš aptariu baisūną, vadinamą įvairiai — finvalas, Aukšta- 
sis fontanas, Ilgasis Džonas ir dar kitaip; jis gyvena beveik visose 
jūrose ir yra tas banginis, kurio tolimus fontanus dažnai regi iš Niujor- 
ko per Atlantą plaukiantys laivų keleiviai. Ilgiu finvalas prilygsta 
tikrajam banginiui, kaip ir jis turi banginio ūsus, tačiau yra ne toks 
stambus ir Žymiai šviesesnis, maždaug alyvinės spalvos. Milžiniškos 
jo lūpos, kurias sudaro įžambiai persipinančios masyvios raukšlių 

klostės, primena susivijusį lyną. Skiriamasis jo bruožas — didelis pele- 
kas, dažnai kyšantis virš vandens. Šis pelekas trikampio formos, trijų 
keturių pėdų ilgio, su labai plona smailia viršūne, kyšo vertikaliai 
užpakalinėje nugaros dalyje. Net kai šitas gyvūnas būna po vandeniu, 
dažnai vienišas pelekas aiškiai matyti paviršiuje. Kai jūra yra daugmaž 
rami, tik sklinda ratilai, kurių viduryje tarytum gnomonas“ styro 
tasai plaukmuo, mesdamas Šešėlį ant ribuliais einančio paviršiaus, 
galima pamanyti, jog prieš mus saulės laikrodis su banguotomis padalų 
linijomis. Ir. dažnai šito Akazo laikrodžio šešėlis slenka atgal“. Fin- 
valas — ne bandos gyvūnas. Tikriausiai jis banginių neapkentėjas, 
kaip žmonių būna žmonijos neapkentėjų. Jis labai baikštus, keliauja 
visada vienas, netikėtai išnerdamas į paviršių pačiuose atkampiausiuo- 
se, nesvetingiausiuose vandenyse, jo tiesus vienačiurkšlis fontanas 
iškyla į viršų nelyginant ilga mizantropiška ietis virš bevaisių tyrų; 
būdamas apdovanotas tokia nepaprasta galia ir greičiu, jis nesibijo 
jokių šiuolaikinio žmogaus gaudynių; tarp savo giminaičių šis Levia- 
tanas yra, sakytum, išvytas, bet neįveiktas tremtinys Kainas ir savo 
kuproje lyg žymę nešasi aštriagalį durklą. Kadangi jo žiaunose yra 
banginio ūsų, jis kartais priskiriamas teoriškai egzistuojančiai tikrųjų 
banginių rūšiai, vadinamai baleniniais banginiais, tai yra bangi- 
niams, turintiems banginio ūsus. Gali būti, kad šitų baleninių banginių 
yra ne viena atmaina, tačiau mes apie jas beveik nieko nežinome. Pla- 
čiasnukiai ir snapasnukiai banginiai, iečiagalviai banginiai, kuprotie- 
ji banginiai, žemažiauniai banginiai, smailiasnukiai banginiai — štai 
keli banginių medžiotojų jiems sugalvoti pavadinimai. 

Kalbant apie pavadinimą „baleniniai banginiai", svarbu pažymėti, 
kad panašus nomenklatūros principas, nors ir patogus įvardinant 
vieną banginių kategoriją, vis dėlto nieko nepadeda aiškiai Leviatanų 
klasifikacijai, nes kad ir ką mes imtume: banginio ūsus, kuprą, peleką 
ar dantis— sudaryti nuoseklią cetologijos schemą bus neįmanoma, 
nors išvardintieji akivaizdūs požymiai, rodos, labai tinka tokios klasi- 
fikacijos pagrindui. Kaip tada? O taip, kad banginio ūsai, kupros, 
plaukmenys ir dantys yra padalinti visų rūšių banginiams kaip pakliu- 
vo, nepaisant kitų, svarbesnių jų sandaros ypatybių. Todėl ir sper- 
macetinis, ir kuprotasis banginis turi kupras, tačiau tik tuo jie ir pana- 
šūs. Antra vertus, tas pats kuprotasis, kaip ir grenlandinis banginis, 
turi banginio ūsus, bet ir šį sykį to panašumo tiek ir tėra. Tas pats su 
kitomis paminėtomis savybėmis. Skirtingų rūšių banginiai turi tokius 
painius tų savybių derinius, o atskirai paimtas kiekvienas banginis 

vėlgi yra tokių išimčių ir savotiškumų sankaupa, kad bet kokie bandy- 
mai susisteminti juos šiuo principu pasmerkti nesėkmei. V šitą uolą pra- 
siskėlė galvas visi cetologai. 

Bet gal įmanoma teisingai suklasifikuoti banginius pagal vidinę jų 
sandarą, jų anatomiją? Ir vėl — ne. Kas, pavyzdžiui, labiausiai krinta 
į akis grenlandinio banginio anatomijoje? Banginio ūsai. Tačiau mes 
matėme, kad banginio ūsų buvimas ar nebuvimas negali padėti nu- 
statyti grenlandinio banginio rūšies ribų. O jeigu jūs nusileisite į Levia- 
tano vidurius, neaptiksite ten nė šimtosios dalies sistemintojui tinkamų 
požymių, kuriuos galima rasti išorėje. Tad kas belieka? Nieko kito, 
tik imti banginius tokius, kokie jie yra, visu dydžiu, visa grandiozine 
apimtimi ir drąsiai rūšiuoti. Kaip tik tokia bibliografinė sistema čia ir 
pasirinkta — vienintelė, galinti atvesti į tikslą, kadangi ji viena tetinka 
mūsų objektui. Taigi aš skirstau toliau. 


I KNYGA (in Folio). IV skyrius (Kuprotasis banginis). 
Šis banginis dažnai sutinkamas prie šiaurinių Amerikos krantų. Čia 
jis dažnai buvo sugaunamas ir buksyruojamas į uostą. Ant nugaros it 
senovės prekijas jis turi didelį krepšį ir jį galima vadinti „Dramblio ir 
pilies" banginiu“. Šiaip ar taip, įprastinis jo pavadinimas ne visai jį 
apibūdina, nes ir spermacetinis banginis turi kuprą, nors ir mažesnę. 
Jo taukai ne itin vertingi. Užtat jis turi banginio ūsus. Iš visų banginių 
tai pats Žaismingiausias ir nerūpestingiausias, visada gaubiamas links- 
mų purslų ir baltų putų. 


I KNYGA (in Folio). V skyrius (Smailianugaris bangi- 
nis). Viskas, ką žinome apie šitą banginį, tai jo pavadinimas. Aš ma- 
čiau jį iš tolo prie Horno kyšulio. Jis mėgsta vienatvę, vengia ir me- 
džiotojų, ir filosofų. Nepasakyčiau, kad jis bailys, tačiau žmonėms 
rodo tiktai nugarą, kurios iškyla vien ilga aštri ketera. Tegul sau plau- 
kioja. Aš mažai apie jį težinau, kiti taip pat nieko apie jį nežino. 

I KNYGA (in Folio). VI skyrius (Geltonpilvis banginis). 
Dar vienas džentelmenas atsiskyrėlis, sieros spalvos pilvu; tą spalvą jis 
tikriausiai įsigijo, kai be galo giliai panėręs trindavosi į pragaro stogą. 
Sutinkamas retai, bent aš esu jį matęs tiktai tolimose Pietų jūrose, bet 
visada iš taip toli, kad veido įžiūrėti neįstengiau. Jis nemedžio- 
jamas, kadangi vis tiek pabėgtų, nusitempdamas į gelmes bet kokį 
lyną. Apie jį pasakojami stebuklai. Lik sveikas, geltonpilvi bangini! 
Aš negaliu pasakyti apie tave nieko tikro, bet ir seniausias Nantaketo 
gyventojas neįstengtų čia nieko pridurti. 

Tuo ir baigiasi I K NY GA (in Folio) ir prasideda II K N Y- 
G A (in Octavo). 

IN OCTAV O*. Į. ją įeina vidutinių dydžių banginiai, iš kurių 
galima paminėti: I. Pilkąjį delfiną; II. Juodąjį delfiną; III. Narvalą; 
IV. Banginį žudiką; V. Kūjagalvį banginį. 

II KNYGA (in Octavo).1 skyrius (Pilkasis delfinas). 
Nors toji žuvis, kurios garsus skambus kvėpavimas, teisingiau, šnopa- 
vimas, sausumoje net priežodžių tapo, plačiai žinoma kaip gelmių gy- 
ventoja, žmonių ji nėra laikoma banginiu. Tačiau kadangi ji turi 
visas pagrindines Leviatanų žymes, dauguma natūralistų ją priskiria 
banginiams. Pilkasis delfinas yra vidutinių in Octavo matmenų, maž- 
daug tarp penkiolikos ir dvidešimties penkių pėdų ilgio ir atitinkamos 
apimties per juosmenį. Plaukioja būriais; specialiai niekada nemedžio- 
įamas, nors turi pakankamai taukų, visiškai tinkamų apšvietimui. 
Kai kurie banginiautojai pilkuosius delfinus laiko ženklu, kad netoli 
esama spermacetinių banginių, 


II KNYGA (in Octavo). II skyrius (Juodasis delfinas). 
AŠ pateikiu tuos banginių vardus, kuriais juos vadina žvejai ir bangi- 
nių medžiotojai, kadangi, mano nuomone, jie visų geriausi. Jeigu pa- 
vadinimas bus neaiškus ir neišraiškingas, aš tą nurodysiu ir pasiūlysiu 
savąjį variantą. Taip darau, pavyzdžiui, su juoduoju delfinu, kadangi 
juoda spalva paprastai būdinga visiems banginiams. Jeigu jums 
patinka, vadinkite jį banginiu hiena. Jo ėdrumas plačiai žinomas; 
kadangi jo žiomenų kampai užlinkę į viršų, jo veide amžinai tvyro 
mefistofeliškas šypsnys. Tasai banginis vidutiniškai šešiolikos—aštuo- 
niolikos pėdų ilgio. Sutinkamas visose platumose. Plaukdamas kažkaip 
ypatingai iškiša iš vandens kumpą nugaros plaukmenį, panašų į romė- 
nišką nosį. Kai po ranka nieko geresnio nepasitaiko, banginiautojai 
gaudo ir Šituos banginius papildyti pigių taukų atsargoms — juk kai 
kurie taupūs Šeimininkai savo namuose, kai nėra svečių, vietoje kvap- 
naus vaško degina dvokiančias lajines žvakes. Nors juodojo delfino 
lašinių sluoksnis gana plonas, kartais iš jų prilydoma iki trisdešimties 
galonų taukų — varvelio. 


» Priežastis, dėl kurios Si knyga nepavadinta in Ouarto, akivaizdi. Taip yra todėl, 
kad jai priklausantys banginiai, nors ir ne tokie stambūs kaip pirmos knygos, bet savo 
kūno proporcijom į juos panašūs; tuo tarpu knygų įrišime tomas iz Ouarto yra ma- 
žesnis ir pavidalu skiriasi nuo Folio tomo, o panašus yra į Octfavo tomus. (Aut. pastaba) 

II KNYGA (in Octavo).III skyrius (Narvalas, arba 
kitaip tariant, ilganosis banginis). Dar vienas įdomus netinkamo įvar- 
dinimo pavyzdys, kurio priežastis tikriausiai savotiškas ragas, anks- 
čiau laikytas atsikišusia nosimi. Narvalo ilgis šešiolika pėdų, o jo ragas 
būna vidutiniškai penkių, nors atskirais atvejais išauga iki dešimties 
ir net penkiolikos pėdų. Teisingiau sakant, tai ne ragas, o iš žandikau- 
lio styranti prailgėjusi iltis, šiek tiek nukrypusi nuo horizontalios lini- 
jos. Išauga tiktai kairėje pusėje ir darko narvalo išvaizdą, darydama 
jį Šiek tiek panašų į nerangų kairiarankį. Kokia tikroji Šito balto rago, 
tos kaulinės ieties paskirtis, sunku pasakyti. Narvalas nesinaudoja juo 
taip, kaip kardžuvė ar adatžuvė savaisiais; tiesa, kai kurie jūreiviai 
mano, jog narvalas ragu tarsi grėbliu braukia per jūros dugną, ieško- 
damas maisto. Čarlis Kofinas tvirtina, kad ragas narvalui yra kaip ledo 
laužtuvas: kai narvalas Arkties vandenyne, išplaukęs į paviršių, randa 
užtrauktą ledą, praduria jį savo ragu ir išsiveržia. Ar Ši prielaida tei- 
singa, įrodyti nėra galimybės. Aš asmeniškai manau, kad jeigu šis vien- 
pusis ragas gali būti kaip nors panaudotas, tai kaip puikus peilis pam- 
fletams pjaustyti. Esu girdėjęs narvalą dar vadinant iltinguoju bangi- 
niu, raguotuoju banginiu ir banginiu vienaragiu. Jis, be abejonės, pui- 
kus pavyzdys vienaragiškumo, sutinkamo beveik kiekvienoje gyvosios 
gamtos karalystėje. Senovės vienuolių raštuose man teko skaityti, kad 
šių vienaragių ragai anuomet buvo laikomi plataus diapazono prieš- 
nuodžiu, todėl preparatai su jais teikė nemažą pelną. Garino iš jų ir 
lakias uostomąsias druskas alpstančioms damoms, panašiai kaip dabar 
kad garina iš elnių pantų. Kadaise narvalo ragas buvo laikomas didele 
retenybe ir kėlė visų susidomėjimą. Senoviniam gotikiniam foliante aš 
skaičiau, kaip seras Martinas Frobišeris“ grįžo iŠ kelionės, į kurią 
karalienė Besė“' išlydėjo jį iš Grinvičo pilies, maloningai mojuodama 
brangakmeniais apmaustyta ranka, kol narsus jo laivas leidosi žemyn 
Temze. „Kai seras Martinas grįžo iŠ kelionės, — sakoma senajame 
foliante,— atsiklaupęs ant kelių jis įteikė jos didenybei nepaprastai 
ilgą narvalo ragą, daugelį metų po to kabėjusį Vindzoro pilyje". 
Vienas airių autorius pareiškia, kad grafas Lesteris“, atsiklaupęs 
ant kelių, taip pat įteikė jos didenybei ragą, priklausantį sausumos gy- 
vūnui iš vienaragių padermės'*'. 


Narvalas labai išvaizdus ir panėši į leopardą, nes yra baltas kaip 
pienas, nutaškuotas apskritom ir pailgom juodom dėmėm. Jo taukai 
aukštos kokybės, Švarūs ir skaidrūs, bet jų nedaug, todėl narvalai 
retai mffl5i«in""* pri, —— 

II KNYGA (in Octavo). IV skyrius (Banginis žudi- 
kas) . Nantaketo gyventojai mažai žino apie šį banginį, o mokslininkai 
natūralistai dar mažiau. Iš to nuotolio, iš kurio jį mačiau, galiu spėti, 
kad jis panašaus dydžio kaip pilkasis delfinas. Jis be galo nuožmus — 
tikras kraugerys. Kartais jis įsikabina didžiajam banginiui in Folio 
už lūpos ir kybo nelyginant siurbėlė, kol mirtinai tą milžiną nukamuo- 
ja. Banginiai žudikai nemedžiojami. Aš niekada nesu girdėjęs, ar geri 
jo taukai. Dėl neapibrėžtumo galima padaryti priekaištų jo vardui. 
Juk žudikai esam mes tiek sausumoje, tiek jūroje, žudikai, įskaitant 
bonapartus ir ryklius. 

II KNYGA (in Octavo). V skyrius (Kūjagalvis bangi- 
nis). Tasai džentelmenas gerai žinomas dėl savo uodegos, kuria aptalžo 
priešus kaip su lazda. Jis įsitaiso ant banginio in Folio nugaros ir 
plaukia raitas, užsimokėdamas už kelionę niuksais, panašiai kaip kai 
kurie mokytojai keliauja per gyvenimą. Apie šį banginį yra žinoma 
dar mažiau negu apie žudiką. Abu yra už įstatymo ribų net jūrose, kur 
nėra jokių įstatymų. 

Čia baigiasi II K N Y GA (in Octavo) ir prasideda III K N Y- 
GA (in Duodecimo). 

IN DUODECIMO. Jai priklauso mažieji banginiai: 
I. Linksmuolis delfinas; II. Delfinas piratas; III. Baltasnukis delfi- 
nas. 

Tiems, kurie specialiai nestudijavo šito klausimo, gali pasirodyti 
keista, kad žuvys, paprastai neviršijančios trijų— penkių pėdų ilgio, 
atsidūrė vienoje gretoje su BANGINIAIS, o juk šio žodžio keliama 
pirmoji asociacija yra grandioziškumas. Ir vis dėlto gyvūnai, išvardinti 
rubrikoje in Duodecimo, be jokios abejonės, yra banginiai, kadangi 
atitinka manąjį banginio apibrėžimą — tai yra žuvys, leidžiančios 
fontanus ir turinčios horizontalią uodegos mentę. 

II KNYGA (in Duodecimo).1 skyrius (Linksmuolis 
delfinas). Tai paprastas rusvasis delfinas, sutinkamas beveik visose 
žemės rutulio vietose. Šis vardas mano paties parinktas; mat egzistuo- 
ja kelios rusvųjų delfinų rūšys ir reikia kaip nors jas atskirti. Šiuos 
delfinus taip pavadinau todėl, kad jie visada plaukioja judriais būriais, 
tolydžio iškildami virš jūrų platybių tarsi kepurės virš minios liepos 
ketvirtąją“. Jūreiviai linksmai juos sveikina. Smagūs ir džiugūs jie 
visada skrieja prieš vėją nuo vienos gaivios bangos ant kitos. Ir visas 
tų Šaunių padarų gyvenimas — tai skriejimas prieš vėją. Sutikti 
juos — geras ženklas. Ir jeigu jūs, išvydęs tas Žvitrias žuvis, nesušuksit 

triskart „valio“, vadinasi, prasti jūsų reikalai, ir tepadeda jums Die- 
vas, nesgi jums svetima dangiška linksmybės dvasia. Vienas nusipenė- 
jęs storas linksmuolis delfinas duoda galoną puikaus varvelio. Tačiau 
ypač vertingas yra skaidrus švelnus skystis, gaunamas iš jo žandikau- 
lių. Jis turi didelę paklausą tarp juvelyrų ir laikrodininkų. O jūreiviai 
įtrina juo savo galąstuvus. Be to, kaip žinote, delfinų skani mėsa. Jūs, 
ko gero, nesat matę, kad delfinai leistų fontanus. Delfino čiurkšlė 
tikrai labai neaukšta, ir ją sunku pastebėti. Vis dėlto kitą kartą juos 
sutikę atidžiau pasižiūrėkite ir suprasite, kad prieš jus miniatiūrinis 
didysis spermacetinis banginis. 

II KNYGA (in Duodecimo). II skyrius (Delfinas alžy- 
rietis). Piratas. Labai nuožmus. Sutinkamas, mano manymu, tiktai 
Ramiajame vandenyne. Jis kiek stambesnis negu linksmuolis delfinas, 
tačiau labai į jį panašus. Įpykintas ir ryklio nesibijo. Daug sykių esu 
ji vijęsis, bet niekada neregėjau pagauto. 

II KNYGA (in Duodecimo). III skyrius (Baltasnukis 
delfinas). Stambiausias iš delfinų; atrodo, aptinkamas vien Ramia- 
jame vandenyne. Iki šiol buvo žinomas vardu, kurį jam davė anglų 
banginių medžiokliai,— tikrojo banginio delfinas, mat visada lydi tą 
banginį. Kūno sandara jis kiek skiriasi nuo linksmuolio delfino, neturi 
ir to malonaus, akį džiuginančio aptakumo; iš tiesų jo figūra stotinga, 
džentelmeniška. Jis neturi nugaros plaukmenų (jų neturi dauguma 
delfinų), užtat gali pasigirti dailia uodega ir liūdnomis indėniškomis 
rudomis akimis. Gadina jį tiktai snukis. Jo nugara iki pat šoninių pele- 
kų juoda kaip derva, ir ryški juosta, tarytumei laivo vaterlinija, eina 
per jį nuo pirmagalio iki paskuigalio, griežtai skirdama dvi spalvas — 
juodą viršuje ir baltą apačioje. Balta yra dalis galvos ir visa burna, to- 
dėl jis atrodo neseniai iš malūno, nedorėliškai kaišiojęs ten nosį į miltų 
maišus. Neprilygstama niekšelio ir vagišiaus išvaizda! Jo taukai tokie, 
kaip ir paprastojo delfino. 


In Duodecimo klasifikacija baigiasi, kadangi rusvieji delfinai — 
patys smulkiausi banginių padermėje. Taigi išskaičiavome visus bent 
kiek įžymesnius Leviatanus. Tačiau be jų egzistuoja dar tuntai neži- 
nomų, mitinių, nesugaunamų banginių, apie kuriuos aš, amerikietis 
banginių medžioklis, žinau tik iš nuogirdų. Dabar išvardinsiu juos, 

vartodamas mūsų kubrike minimus vardus; gal tasai sąrašas pasitar- 
naus būsimiems tyrinėtojams, panorusiems užbaigti tai, ką aš pradėjau. 
Jeigu vėliau kuris nors iš suminėtųjų banginių bus sugautas ir išma- 
tuotas, jį lengvai bus galima įtraukti į šią schemą pagal jo dydį — 
in Folio, in Octavo arba in Duodecimo. Taigi: butelianosis banginis, 
banginis trinka, avigalvis banginis, banginis su gobtuvu, banginis ved- 
lys, banginis patranka, banginis perkarėlis, varinis banginis, banginis 
dramblys, ledkalnių banginis, moliuskų banginis, mėlynasis banginis 
ir taip toliau, ir panašiai. Iš islandų, senovės anglų ir olandų autorių 
būtų galima. Išsirašyti dar ilgesnius sąrašus niekam nežinomų bangi- 
nių, pavadintų pačiais netikėčiausiais ir neištariamais vardais. Bet aš 
praleidžiu juos kaip išėjusius iš apyvartos; aš net spėju, kad tai tik 
skambesys, labai leviataniškas, tačiau neturintis prasmės“. 
Pabaigoje pakartosiu tai, ką pareiškiau pradžioje: mano pateiktoji 
klasifikacija nebus išbaigta. Kaip matote, žodį ištesėjau. Ir dabar pa- 
lieku cetologijos sistemą neužbaigtą, kaip buvo palikta didžioji Kelno 
katedra, ant kurios nebaigto statyti bokšto tebestypso kranas. Mat 
smulkius statinius užbaigia juos pradėjęs architektas, o patys didingiau- 
sieji, tikrieji, visada paliekami palikuonims. Saugok Viešpatie, kad aš 
ką nors kada nors pabaigčiau! Visa ši knyga — tiktai projektas, tiks- 
liau — projekto projektas. O Laike, Ištverme, Pinigai ir Kantrybe! 

SPECKSYNDER 


Manau, jog šioje knygos vietoje derėtų užsiminti apie ypatingą 
banginiavimo laivo vadų sudėtį, nes Čia esama žeberklininkų rango, 
kuris neegzistuoja jokioje kitoje flotilėje, tiktai banginių medžio- 
tojų, 

Žeberklininko padėtis laive nuo seno buvo ypatinga, tai liudija 
faktas, jog kadaise, prieš du šimtus metų ir daugiau, senovės olandų 
laivyne valdžia nebuvo vieno žmogaus — dabartinio kapitono — 
rankose; ji priklausė dar ir kitam vadui, vadinamam specksynder. 
Pažodžiui šitas žodis reiškia „taukų kapotojas", tačiau vėliau jis įgijo 
prasmę „vyriausias žeberklininkas". Tais laikais kapitonas žiūrėjo 
tiktai navigacijos ir bendro laivo valdymo, o banginių medžioklę ir 

visa kita, kas su ja susiję, tvarkė specksynderis, vyriausias žeberkli- 
ninkas. Prie Grenlandijos krantų medžiojančiuose anglų banginiavimo 
laivuose tasai senovinis olandų laipsnis, iškreiptai tariamas „spekšio- 
nyr", egzistuoja ligi šiai dienai, tačiau būtoji jo didybė apgailėtinai 
apkarpyta. Dabar tai paprasčiausiai vyresnysis žeberklininkas, ir, kai- 
po toks, jis yra tiktai vienas iš jaunesniųjų kapitono padėjėjų. Tačiau 
reikia nepamiršti, kad banginių medžioklės sėkmė daugiausia priklauso 
nuo žeberklininkų mitrumo, o amerikiečių banginiautojų laivuose 
žeberklininkas yra ne tiktai pagrindinis veikiantysis asmuo velbote, bet 
tam tikromis aplinkybėmis (kai naktį budi medžioklės plotuose) kartu 
ir vadas laivo denyje; todėl didžioji jūreivystės doktrina reikalauja, 
kad jis gyventų ne kubrike, su visais, o atskirai ir būtų laikomas nely- 
ginant vyresniuoju, nors jūreiviai, pamiršę pagarbą, visada elgiasi su 
juo kaip su lygiu. 

Jūroje pagrindinis skirtumas tarp laivo vado ir paprasto jūrei- 
vio yra toks: pirmasis gyvena jute, antrasis — bake. Taigi banginių 
o daugelyje amerikiečių banginiavimo laivų ir žeberklininkai įsikuria 
vairagalinėje laivo dalyje. Tai reiškia, kad jie valgo prie kapitono stalo 
ir miega patalpoje greta kapitono kajutės. 

Nors banginių medžioklė trunka ilgiau negu bet koks kruizas, į 
kurį išsirengia žmogus, nors čia tyko neregėti pavojai, nors ekipažo 
narių interesai sutampa ir visų, nuo pirmo iki paskutinio, uždarbis 
priklauso ne nuo nekintamos algos, o nuo bendros sėkmės, bendro 
budrumo, bebaimiškumo ir sunkaus darbo; nors tie dalykai retsykiais 
rūsčią laivo discipliną padaro ne tokią griežtą kaip prekybos laive, 
tačiau, nepaisant tų kasdieniškai primityvių situacijų, kai banginiau- 
tojai gyvena kone kaip patriarchališka mesopotaminė šeima, tačiau 
griežta bako tvarka — bent jau išorinė — retai būna bent kiek supa- 
prastinama ir niekada, jokiu atveju, nekeičiama. Tad dažnai Nantake- 
to laive galima išvysti škiperį Žygiuojant per škancus su tokia neapsa- 
koma didybe, kokios nė karo laivyne nepamatysi; taip, ir pagarba 
jam rodoma tokia, tarsi jo pečius dengtų imperatoriškas purpuras, 
o ne išdilusi mėlyna gelumbė. 

Ir nors niaurusis „Pekodo" kapitonas visų mažiausiai vertino 
lėkštą pūtimąsi, nors vienintelis jam įtinkantis pagerbimo būdas buvo 
žaibiškas ir besąlygiškas paklusnumas, nors jis niekada neliepė niekam 
nusiauti batų įžengiant į škancus ir nors pasitaikydavo, jog ypatingų 
aplinkybių verčiamas — aplinkybių, susijusių su įvykiais, apie kuriuos 

pakalbėsime vėliau,— jis kreipdavosi į pavaldinius neįprastais žodžiais, 
nežinia, ar nusileisdamas iki jų, ar in terrorem*, ar dėl ko kito, tačiau 
net ir kapitonas Ahabas jokiu būdu neniekino pagrindinių jūros tai- 
syklių bei įpročių. 

Tikriausiai pamažėle išeis aikštėn, kad jis nelyginant kauke kartais 
prisidengdavo šitomis taisyklėmis bei įpročiais, panaudodamas juos 
kitiems, labiau savanaudiškiems tikslams, o ne tiems pirminiams, ku- 
riems jie buvo skirti. Tas ypatingas jo proto sultoniškumas, kuris 
kitais atvejais labai nežymiai išeidavo į paviršių, per šitas taisykles tas 
pats sultoniškumas pavirsdavo neįveikiama tironija. Vien intelekto 
pranašumo, kad ir paties didžiausio, žmogui nepakanka, norint rea- 
liai, juntamai vadovauti kitiems žmonėms, jam reikia pasitelkti dar 
visokių išorinių klastų bei vidinių vinklybių, kurios visada daugiau ar 
mažiau niekingos ir žemos. Štai kas sulaiko tikrus dieviškuosius val- 
dovus nuo žemiškų rinkiminių kampanijų ir suteikia didžiausią garbę, 
kokią tik gali duoti šis pasaulis tiems, kurie yra neišmatuojamai pri- 
mityvesni už išrinktąją slaptą saujelę Dievo Neveikliųjų, bet dedasi 
pranoksta vidutinybės minią. Nežymiuose valdžios atributuose, jeigu 
juos savo autoritetu sustiprina beribiai politiniai prietarai, slypi tokie 
privalumai, kad dažnai galingu padaro net soste sėdintį idiotizmą. 
Bet kai apskrita pasaulinės imperijos karūna gaubia imperatoriškas 
smegenis — turiu omenyje carą Nikolajų, tai plebėjų minia dūsta, 
prislėgta sunkios vienvaldystės. Tegul dramaturgas tragikas, ėmęsis 
aprašinėti užmojį ir didybę nesuvaldomo žmogiško stoiškumo, jokiu 
būdu nepamirš šitos mažos užuominos, iš tikrųjų labai svarbios jo 
darbe. 


Bet man prieš akis kaip pirma stovi mano kapitonas Ahabas, nan- 
taketietiškai niūrus ir nenuglaistytas, ir, nors pradėjau kalbą apie 
imperatorius ir karalius, neslėpsiu, jog pasakot ketinu tik apie vargšą 
seną banginių medžioklį, o visos karališkos mantijos ir rūmai — ne 
mano reikalas. O Ahabai! tavoji didybė — vien tai, kas nuskinta nuo 
dangaus, iškelta iš sietuvos ir nulipdyta iš bekūnio oro! 


* Įbauginti (/of.). 

KAPITONO KAJUTES STALAS 


Vidudienis; stiuardas Spurga, iškišęs iš liuko blyškią, panašią į duo- 
nos riekę fizionomiją, kviečia pietų savo šeimininką ir valdovą, kuris, 
sėdėdamas viename iš laivagalio velbotų, ką tik baigė nustatinėti 
saulės padėtį ir dabar tylomis skaičiuoja platumą, rašydamas savo 
kaulinės kojos viršutinės dalies ovalinėje plokštumoje, tyčia skirtoje 
šitam reikalui. Į tarno žodžius jis neatkreipia jokio dėmesio, regis, jų 
nebūtų išgirdęs. Bet netrukus, įsitvėręs bezanstiebio vantų, persikelia 
į denį ir lygiu, neišraiškingu balsu ištaręs: „Pietūs, ponas Starbakai", 
dingsta kapitono kajutėje. 

Kai apmiršta paskutinis sultono žingsnių aidas ir Starbakas, pir- 
masis emyras, gali numanyti, jog kapitonas atsisėdo prie stalo, tada ir 
Starbakas, atsigodęs iš stingulio, kelis kartus pereina per denį, oriai 
žvilgteri į naktouzą ir gan meiliai ištaręs: „Pietūs, ponas Stabai", 
nusileidžia trapu į kajutę. Antrasis emyras dar kiek padelsia prie ta- 
kelažo, paskui, timptelėjęs grotbrasą ir įsitikinęs, kad toji svarbi 
laivavirvė gerai įtempta, taip pat įsijungia į ritualą ir skubiai išta- 
ręs: „Pietūs, ponas Flaskai", nusileidžia žemyn paskui savo pirm- 
takus. 

Bet trečiasis emyras, likęs škancuose vienut vienutėlis, pajunta 
palengvėjimą, tarytum jam nuo pečių didžiausia sunkenybė nukrito; 
gudriai merkdamas akį kairėn ir dešinėn, jis nusispiria batus ir lei- 
džiasi trypti ugninį, tačiau begarsį džigą tiesiai virš Didžiojo Turko 
galvos, paskui be galo mikliai švysteli kepurę ant bezanstiebio lyg ant 
kabyklos; rodydamas linksmas grimasas — kol dar yra matomas nuo 
denio — pasuka link liuko ir su muzika užbaigia procesiją. Tačiau 
apačioje, prieš peržengdamas kapitono kajutės slenkstį, padelsia, per- 
maino veido išraišką, ir nepriklausomas linksmas trumpulis Flaskas 
stoja karaliaus Ahabo akivaizdon kaip apgailėtinas vergas. 

Be galo dirbtinis laivo etiketas pilnas visokių keistenybių, ir 


nuolankūs, kartais netgi įteiklūs ir nusižeminę prieš tą patį kapitoną, 
sėdintį dabar galustalėje; ir tai labai keista, o kitą sykį netgi juokinga. 
IS kur tokia Dermaina? Paslantis? Manau -m0 lvr,H D-U—  —>- T>-L:I- 

nijos karaliumi“ ir būti Baltazaru ne išdidžiu, o meilingu, štai kur 
glūdi dalelė žemiškosios didybės. Tačiau kai žmogus, kupinas iš tiesų 
valdoviškos išminties, sėdi su pakviestais svečiais prie pietų stalo, tada 
nenuneigiama asmeninės įtakos galybe ir padėties karališkumu jis 
pranoksta net Baltazarą, nesgi ne Baltazaras didžiausias tarp žmonių. 
Kas bent sykį yra vaišinęs savo draugus pietumis, tas yra pajutęs, 
ką reiškia būti Cezariu. Tokia kerinti dominavimo drauguomenėje 
jėga, kad prieš ją atsilaikyti neįmanoma. Na, o jeigu dar pridėsime 
aukščiausią valdžią, tenkančią kapitonui laive, tada nesunku bus su- 
vokti, iš kur atsirado tasai nepaprastas jūreivystės etiketas, apie kurį 
ką tik kalbėjome. 

Ahabas oriai sėdėjo prie banginio kaulu inkrustuoto stalo tarytum 
nebylus, tankiakartis jūrų liūtas ant balto koralinio kranto, apsuptas 
karingų, tačiau pagarbių liūtukų. Kiekvienas, priklausomai nuo rango, 
laukė savo porcijos. Prieš Ahabą jie buvo nelyginant maži vaikai, 
nors neatrodė, kad jis turėtų bent kruopelytę arogancijos. Vos jis ėmė 
pjaustyti kepsnį, trys poros akių smigte įsmigo į jį. Už jokias pasaulio 
gėrybes nė vienas tikriausiai nebūtų ryžęsis sudrumsti šitos šventos 
akimirkos netgi nekalčiausia pastaba apie orą. Kur jau ten! O kai 
Ahabas, peiliu ir šakute suspaudęs kepsnio gabalą, davė Starbakui 
ženklą kilstelėti arčiau lėkštę, pirmasis padėjėjas priėmė savo porciją 
lyg išmaldą ir, delikačiai ją pjaustydamas, net krūpčiojo, kad kartais, 
apsaugok viešpatie, nedžergšteltų peiliu į lėkštę, ir kramtė be garso, ir 
rijo su atodaira. Panašiai kaip Frankfurto banketai karūnavimo pro- 
ga, kai vokiečių imperatorius susikaupęs pietauja su septyniais imperi- 
jos elektoriais““, pietūs kapitono kajutėje turėjo iškilmingumo ir pa- 
garbiai baimingos tylos; o juk Ahabas nedraudė šnekėtis prie stalo, 
tiktai pats likdavo nebylus. Kokia palaima būdavo kąsniu springstan- 
čiam Stabui išgirsti triume žiurkių brazdėjimą, sutrikdantį akimirkai 
slogią tylą. O vargšas trumpulis Flaskas panėšėjo į jauniausiąjį sūnų, 
mažą berniuką varginančiame šeimos pobūvyje. Visi sūdytos mėsos 
kaulai atitekdavo jam, o jeigu būtų dalinama višta, be abejonės, jis 
būtų gavęs graužti kojas. Jeigu Flaskas, sutelkęs visą ryžtą, būtų 
pabandęs pats įsidėti mėsos, savo akyse būtų pasirodęs tikriausiu 
vagimi ir plėšiku. Jei bent kartelį būtų ištiesęs ranką prie lėkštės su 
mėsa, jau niekada nebebūtų galėjęs vaikščioti iškelta galva šiame 
garbingame pasaulyje, nors Ahabas, kad ir kaip keista, niekada šito 
nedraudė. Ir jeigu Flaskas iš tiesų būtų įsidėjęs mėsos, Ahabas vargu 
ar būtų tą pastebėjęs. Ypač Flaskas nedrįso paliesti sviesto. Ar jis manė, 


151 Kapitono kajutės stalas 


kad laivo savininkai nenori, jog sviestas gadintų skaisčią saulėtą jo 
veido spalvą, ar tarė, kad ilgoje kelionėje jūromis, kur nėra rinkų, 
sviestas yra ypač vertingas produktas, neskirtas jo rango Žmonėms, — 
šiaip ar taip, Flaskas, deja, apsieidavo be sviesto! 

Ir tai dar ne viskas. Prie stalo Flaskas sėsdavo paskutinis, o 
pakildavo pirmas. Galit įsivaizduoti! Juk šitaipos Fiasko pietų laikas 
labai sutrumpėdavo. Starbakas ir Stabas abu anksčiau pradėdavo 
ir dar turėjo privilegiją pabūti prie stalo jam išėjus. Jeigu, pavyzdžiui, 
Stabui — tik per vieną rantelį aukštesniam rangų — šiandieną prastas 
apetitas ir netrukus pasimato ženklai, jog jis kils nuo bendro stalo, 
Flaskas turi paskubėti, tądien jis tenuris kelis kąsnius, kadangi 
švenčiausias įprotis neleidžia jam atsidurti denyje vėliau už Stabą. 
Štai kodėl sykį Flaskas prasitarė, jog nuo tada, kai buvo pakeltas 
padėjėju, jis amžinai pusbadžiauja. Nes tiek, kiek suvalgo, ne 
numalšina, o tik sužadina amžiną alkį. „Jau niekada neregėt ramybės 
anei pasitenkinimo mano skrandžiui,— mąstė Flaskas.— Dabar aš 
kapitono padėjėjas, bet kad taip nusičiupus kubrike su eiliniais jūrei- 
viais gabalą jautienos kaip senais gerais laikais". Štai jums karjeros 
vaisiai, štai ji — šlovės tuštybė, Štai kur glūdi gyvenimo beprotiškumas! 
Ir jeigu bent vienas „„Pekodo" jūreivis griežė dantį prieš tretijį padėjė- 
ją Flaską, jam tereikėjo nueiti pietų metu į škancus, žvilgterėti į 
kapitono kajutę, kur Flaskas lyg nebylus kvaišelis sėdi priešais grės- 
mingąjį Ahabą, ir įpykęs jūreivis būtų jautęsis su kaupu užganėdintas. 


pirmoji pietų pamaina kapitono kajutėje. Po to, kai jie atvirkštine 
tvarka išeidavo, blyškiaveidis stiuardas nudengdavo stalą, tei- 
singiau, nuvalydavo staltiesę. Tada į puotą kaip tikrieji įpėdiniai 
būdavo kviečiami trys žeberklininkai. Jie trumpam paversdavo didingą 
kapitono kajutę paprastų paprasčiausia Šeimynine. 

Neapsakomai skyrėsi toji beveik nepakeliama įtampa ir slaptas 
despotizmas, vyravę prie kapitono stalo, nuo visiškai nerūpestingos 
linksmybės ir kone siautingo demokratiškumo, kuriuo pasižymėjo 
šitie žemesnio rango žmonės — žeberklininkai. Priešingai nei jų 
žandikaulių sąvarų girgžtelėjimas, žeberklininkai šveitė pasiskonė- 
dami, jiems net ausys linko ir oras virpčiojo. Jie prisikirsdavo kaip 
lordai, prisikimŠdavo pilvus, kaip laivai Indijos uoste prisikemša 
triumus prieskonių. Kvikego ir Teštigos buvo tokie žvėriški apetitai, 
kad norėdamas užpildyti ertmes, susidariusias do ankstesnio valoymn. 

vargšas išblyškėlis Spurga turėdavo tempti į stalą milžiniškus luitus 
sūdytos mėsos, tarytum jie būtų iškirsti iš viso jaučio skerdenos. 
O jeigu jis ne itin mikliai sukdavosi, jeigu nelakstydavo kaip žaibas 
pirmyn atgal, Teštiga tuoj griebdavosi savo ne itin džentelmeniško 
būdo jį suraginti — paleisdavo į nugarą šakute nelyginant žeberklą. 
O sykį Degu, linksmumo pagautas, nutarė padėti Spurgai įveikti 
užmaršumą — stvėrė jį ir įbruko jo galvą į didžiulę medinę geldą, 
o Teštiga pradėjo brėžti peiliu ratą, lyg ketindamas jį nuskalpuoti. 
Aišku, jog stiuardas su savo duonos riekės fizionomija, toji nusigyve- 
nusio kepėjo ir ligoninės slaugės atžala, buvo nervingas ir baikštus 
žmogus. Amžinai priverstas matyti juodą rūstų Ahabą ir tolydžio 
kęsti siautulingus trijų laukinių užpuolimus, jis ne gyveno, 0 dre- 
bėjo kaip epušės lapas. Paprastai aprūpinęs žeberklininkus viskuo, kas 
reikalinga, jis pasislėpdavo sandėliuke ir baimingai žvilgčiodavo 
iš ten pro durų užuolaidėles, kol anie baigdavo valgyti. 


Verta buvo pamatyti, kaip jie sėdi — Kvikegas priešais Teštiga, 
vienas už kitą akinamiau blykčiodami lygiais dantimis; per stalo 
kampą, tiesiai ant grindų — Degu, nes nuo suolo pliumažuota jo 
galva įsiremtų į žemas kajutės lubas; nuo kiekvieno milžiniško jo 
kūno krustelėjimo virpėjo lentų“ pertvaros, lyg triume būtų žings- 
niavęs dramblys. Ir vis dėlto didžiulis negras buvo nuostabiai saikingas, 
net pasakyčiau — delikatus. Tiesiog nesuvokiama, kaip jis tokiais 
palyginti nedideliais kąsneliais galėjo palaikyti gyvybę, pasklidusią 
neaprėpiamame, karališkame, didingame kūne. Tikriausiai tas pra- 
kilnus laukinis sočiai valgė ir skaniai gėrė dosnaus oro, pro plačias 
šnerves traukdamas tyrą aukštųjų sferų gyvybę. Ne mėsa ir duona 
misdami išauga milžinai. Kas kita Kvikegas; valgydamas jis labai 
žemiškai, tiesiog barbariškai čepsėdavo, ir garsas būdavo toks nemalo- 
nus, kad virpantis Spurga nejučia imdavo apžiūrinėti liesas savo ran- 
kas, ar ant jų nėra dantų žymių. O jau užgirdus Teštigos balsą, pro- 
giesmiu reikalaujantį prisistatyti ir leisti apčiulpti savo kaulelius, 
naiviaširdį Spurgą imdavo krėsti toks drebulys, kad, atrodė, visi 
rykai, sukabinti ant sandėliuko sienų, nukris ant grindų. O kur dar 
galąstuvai, kuriuos žeberklininkai nešiodavosi kišenėse perstekėms ir 
kitai ginkluotei galąsti! Per pietus jie imdavo demonstratyviai brūžinti 
savo peilius, ir šitie žvigūs garsai toli gražu neguodė vargšo Spurgos. 
Negi jis galėjo pamiršti, kad, pavyzdžiui, Kvikegas, gyvendamas 
savo saloje, tikriausiai buvo padaręs vieną kitą žmogžudišką užsta- 
lės netaktą. Aiman! Spurga! Prasti reikalai baltojo padavėio. turinčio 

aptarnauti žmogėdras. Ne servetėlę reikia jam pasikabinti ant sulenk- 
tos rankos, o skydą. Bet pagaliau išmuša ir jam linksma akimirka: trys 
jūrų kariūnai atsistoja ir išeina; prietaringa, nebūtų dalykų ištroškusi 
stiuardo klausa kiekviename žingsnyje girdi karingą jų kaulų skambesį 
nelyginant mauriškų jataganų žvangčiojimą makštyse. 

Nors šitie laukiniai pietavo kapitono kajutėje ir net formaliai 
čia gyveno, tačiau iš prigimties būdami anaiptol nesėslūs, jie pasi- 
rodydavo tiktai bendro valgymo metu ir prieš miegą, kai reikėdavo 
pereiti per kajutę į savo atskirą būstą. 

Požiūriu į kajutę Ahabas nesiskyrė nuo kitų amerikiečių bangi- 
niavimo laivų kapitonų,— jis manė, jog kajutė teisėtai priklausanti 
jam vienam ir kad visi kiti čia įleidžiami tik per jo malonę. Taigi, 
po teisybei, „Pekodo" kapitono padėjėjai ir žeberklininkai gyveno 
daugiausia už kajutės sienų, o ne joje pačioje. Ir įeidavo į vidų tiek, 
kiek įeina vidun atsidarydamos laukujės durys, kurios didžiumą, 
laiko būna lauko pusėje. Pralošt jie nedaug dėl to tepralošdavo, 
nes kajutėje stigo draugiškumo, su Ahabu Šiaip apie ką nors nepasi- 
Šnekėsi. Formaliai priklausydamas krikščioniškajam pasauliui, Ahabas 
iš tiesų buvo jam svetimas. Jis gyveno tarp žmonių kaip paskutinis 
lokys grizlis kolonizuotose Misūrio pakrantėse. Ir kaip kad šitas 
laukinis miškų vadas Loganas“ pavasariui ir vasarai pasibaigus 
įsiropšdavo į drevę ir žiemodavo Čiulpdamas savo leteną, taip ir 
Ahabo siela žiaudrią, pūgos kauksmo pilną senatvės žiemą buvo 
įsigūžusi drevėtame kūno kamiene ir čiulpė ten niūrią tamsybių 
leteną! 


XXXV skyrius 
STIEBO VIRŠŪNĖJE 


Oras tuo metu buvo puikus, ir, jūrininkams keičiantis nustatyta 
tvarka, atėjo mano eilė pirmą sykį budėti stiebo viršūnėje. 

Beveik visuose amerikiečių banginių medžioklės laivuose žvalgai 
į stiebų viršūnes įkopia vos išplaukus iš uosto, nors kartais iki verslo 
rajonų dar penkiolika tūkstančių mylių. O jeigu po trejų, ketverių ar 
penkerių metų plaukiojimo, artindamasis prie gimtojo kranto, laivas 

laivo stiebai susimaišo su uosto kranais, ir nepraranda vilties su- 
gauti dar vieną banginį. 

Kadangi žvalgo stiebe — ir sausumoje, ir jūroje — pareigybė 
labai įdomi ir sena, pagvildenkime šią temą ilgėliau. Pačiais pirmaisiais 
stiebų žvalgais aš laikau senovės egiptiečius, kadangi tyrinėdamas 
neradau nieko, ką galėčiau pavadinti jų pranokėjais. Tiesa, jų pirm- 
takai, Babelio bokšto statytojai, be abejo, pabandė kadaise iškelti 
aukščiausią visoje Azijoje, taip pat ir Afrikoje stiebą, tačiau tasai 
grandiozinis akmeninis stiebas (dar neįmūrijus paskutinės plytos) 
nugriuvo už borto, numuštas baisaus dieviškos rūstybės uragano, 
todėl Babelio statytojams prioriteto neskiriame. Paskelbdamas egip- 
tiečius stiebų žvalgų nacija, aš remiuosi tarp archeologų plačiai 
paplitusia nuomone, jog pirmosios piramidės buvo pastatytos astro- 
nomijos tikslais; šią teoriją įtikinamai patvirtina savotiška laiptinė 
Šitų keturkampių statinių forma; tais laiptais, aukštai kilnodami 
kojas, senovės astronomai didžiuliais žingsniais įlipdavo į pačią 
viršūnę ir iŠ ten garsiais šūksmais skelbdavo naujų žvaigždžių atsi- 
radimą, panašiai kaip šiuolaikiniame laive žvalgai šūksmais skelbia 
horizonte pasirodžius laivą, žemę ar banginį. Asmenyje švento 
Stulpininko, to senųjų laikų garsaus krikščionių eremito, kuris pasis- 
tatė dykumoje aukštą akmeninį stulpą ir praleido jo viršūnėje liku- 
sią dalį savo gyvenimo, užsitraukdamas nuo žemės maistą lynu,— jo 
asmenyje mes turime nuostabų pavyzdį neįbauginamo stiebo žvalgo, 
kurio nei rūkai, nei šalčiai, nei lietūs, nei krušos, nei sniegdribos 
negalėjo priversti nusileisti ir kuris, narsiai ištvėręs iki galo, tikrąja 
Šio žodžio prasme, mirė savo poste. Mūsų dienų stiebų žvalgai — tai 
negyva kohorta geležinių, akmeninių, bronzinių žmonių, kurie narsiai 
ištveria kad ir pasiučiausią audrą, tačiau visiškai negeba Šūksniu 
paskelbti apie išvystą keistenybę ar stebuklą. Štai, pavyzdžiui, Napole- 
onas; stovi susikryžiavęs rankas ant Vandomo kolonos, šimtą penkias- 
dešimt pėdų iškilęs virš žemės, ir jam visiškai vis tiek, kas dabar 
valdo apačioje, denyje — Luji Pilypas, Luji Blanas ar Luji Velnias“. 
Didysis Vašingtonas irgi stovi aukštybėse ant savo didingo grotstiebio 
Baltimorėje, ir panašiai kaip Heraklio stulpas jo kolona žymi tą 
žmogiškosios didybės aukštį, kurį mažai kam iš mirtingųjų lemta 
pranokti. Taip pat ir admirolas Nelsonas ant kabestano iŠ patrankos 
ketaus budi Trafalgaro aikštėje, ir net kai jį visiškai paslepia Londono + 
dūmai, yra žymių, bylojančių, jog nematomasis herojus pasilieka savo 
poste, kadangi nėra dūmų be ugnies. Bet nei didysis Vašingtonas, nei 

Napoleonas, nei Nelsonas niekada neatsilieps pašaukti iš apačios, kad 
ir kaip desperatiškai maldautų patarimo tie, kurie it pakvaišę blaškosi 
po jų kojomis denyje; o juk savo dvasios akimis jie tikriausiai įžvelgia 
pro tankią ateities miglą ir iš tolo mato seklumas bei rifus, kuriuos 
derėtų aplenkti. 
Bandymas kaip nors susieti stiebų žvalgus sausumoje ir jūroje 
gali pasirodyti nepamatuotas, tačiau kad iš tiesų yra priešingai, 
įrodo informacija, kurią mums pateikė Oubedas Meisis, vienintelis 
Nantaketo salos istoriografas. (Garbusis Oubedas pasakoja, kad 
senovėje, kai banginių medžioklė dar tik prasidėjo ir laivai regulia- 
riai neplaukdavo banginių gaudyti, salos gyventojai įkasdavo pakran- 
tės smėlyje aukštus stulpus, į kuriuos, naudodamiesi vinių prikalinė- 
tais tašeliais, įsiropŠdavo žvalgai ir sutūpdavo viršuje kaip vištos ant 
laktos. Prieš kelerius metus tokį pat būdą buvo prasimanę ir 
Naujosios Zelandijos banginių medžiotojai, — žvalgai, pastebėję ban- 
ginį, duodavo ženklą laukiantiems prie kranto velbotams. Tačiau 
toji priemonė jau pasenusi, tad grįžkime prie vienintelio tikro stiebo 
viršūnės, prie banginiautojų laivo stiebo. Nuo saulėtekio iki saulė- 
lydžio budi žvalgai trijų stiebų viršūnėse, jūreiviai keičiasi (kaip 
ir prie šturvalo) kas dvi valandos. Tropikuose giedru oru būti stiebe 
nepaprastai malonu, 0 svajingam mąsliam žmogui stačiai žavu. 
Stovi sau per du šimtus pėdų iškilęs virš bežadžio denio, žingsniuoji 
per bedugnę gelmę milžiniškais stiebų kojūkais, o apačioje, po tavo 
kojomis, plūkauja didžiulės jūrų pabaisos nelyginant laivai, kadaise 
praplaukę tarp garsiojo Rodo koloso“' batų. Stovi šitaip, pasimetęs 
jūrmarių begalybėje, ir tik bangos drumsčia didžiąją tylą. Tykiai 
sūpuojasi snaudžiantis laivas, pūkšnoja mieguisti pasatai, ir tu ištirp- 
sti svajingame ilgesyje. Kol banginiautojų laivas plaukia tropikų 
vandenimis, visur tvyro tobuliausia netrikdomybė; nesužinai jokių 
naujienų, neskaitai laikraščių, ekstra laidos tuščiai nedirgina sensa- 
cingais nereikšmingų įvykių aprašymais, nežinai nieko apie krašto 
negandas, bankrotus ir akcijų kurso smukimą ir nekvaršini sau 
galvos, ką šiandien reikės valgyti pietų, nes visas tavo maistas 
trejiems metams iš anksto apdairiai sukimštas į statines ir niekada 
nesikeis. 


Skaičius valandų, kurias praleidžiate stiebo viršūnėje, banginių 
medžioklės laivui trejus ar ketverius metus — kaip dažnai būna — 
plaukiojant Pietų jūromis, sudaro kelis mėnesius. Ir telieka apgailes- 
tauti, jog vietai, kuriai paskiriate visai nemenką savo gyvenimo 

dalį, deja, stinga bet kokių patogumų, sukuriančių malonią namų 
atmosferą arba patogų atsietumo jausmą, būdingą lovai, kabamam 
guoliui, katafalkui, sargybinio būdelei, sakyklai, karietai ar kitiems 
nedideliems, bet jaukiems išradimams, kuriais žmones naudojasi, 
norėdami kuriam laikui nuo kitų atsiskirti. Jūsų lakta paprastai 
būna grotstiebio viršūnė, kur stovite ant dviejų plonų lygiagrečių 
tašų (jie, rodos, būna tik banginių medžioklės laivuose), vadinamų 
topsalingais. Čia, jūros svaidomas, naujokas jaučiasi ne jaukiau negu 
ant buliaus ragų. Tiesa, šaltu oru jūs galite užsigabenti aukštybėsna 
savo namą — šiltą milinę, bet, tiesą pasakius, net pati šilčiausia 
milinė tėra toks pat namas kaip nuogas kūnas, nes kaip mūsų siela 
yra įkalinta kūno tabernakulyje ir negali laisvai judėti jame, juo 
labiau išsigauti oran, nerizikuodama pražūti (kaip nepatyręs keleivis, 
sumanęs žiemą perkopti Alpes), taip ir milinė — ne mūsų namai, 
o tik vokas arba antrasis odos sluoksnis. Ir kaip neįmanoma įtaisyti 
nei knygų lentynos, nei komodos jūsų kūne, taip ir iš milinės 
negalima pasidaryti patogaus kabineto. 


Visa tai turint galvoje, be galo gaila, kad po Pietų jūras plaukio- 
jančiuose banginiavimo laivuose neįtaisomos palapinukės ar sakyklė- 
Iės, vadinamos varnos lizdu ir Grenlandijos banginių medžioklės 
laivuose saugančios Žvalgus nuo nesvetingo šaltų jūrų oro. Kapitono 
Šlyto knygoje“ iš serijos „Namų skaitymėliai prie židinio", pava- 
dintoje „Pažygys tarp ledkalnių, medžiojant grenlandinius banginius 
ir tikintis vėl atrasti pradingusias senovės islandų gyvenvietes Gren- 
landijoje", tame nuostabiame tomelyje žvalgai stiebo viršūnėje turi 
smulkiai aprašytą varnos lizdą, tuosyk dar neseniai išrastą ir pirmą 
sykį panaudotą šauniojo kapitono Šlyto laive, pavadintame „Ledynu“". 
Jis taip ir rašo: „Šlyto varnos lizdas", suteikdamas sau pačiam — kaip 
išradėjui ir patento savininkui — garbę ir spjaudamas į juokingą 
veidmainišką kuklumą, tikriausiai mintyse išvedžiodamas taip: jei mes 
krikstijam savo vaikus savo vardais (laikydami save, tėvus, išra- 
dėjais ir patentų savininkais), taip pat galime pavadinti jais ir bet kokį 
kitą savo dirbinį. Šlyto varnos lizdas panašus į didžiulę statinę arba 
vamzdį, viršuje jis atviras, tačiau su slankiojamu. šoniniu skydu, 
per smarkią audrą užstojančiu vėją. Toji statinė įtaisoma stiebo 
viršūnėje, todėl įsiropšti į ją reikia per siaurutį liuką dugne. Nuo lai- 
vagalio pusės stovi patogus pasėstas, o po juo dėžė su skėčiais ir 
šiltomis drapanomis. Priekyje įtaisyta savotiška odinė kišenė, kurioje 
galima laikyti pypkę, garsintuvą, žiūronus ir kitus iūreivvstės rAikm**- 

nis. Kapitonas Šlytas rašo, kad atėjus jo eilei stovėti žvalgu savajame 
varnos lizde, jis visada pasiimdavęs šautuvą (įsikiŠdavęs į odinę 
kišenę), parakinę ir šratų, jei netikėtai pasirodytų nuklydę narvalai 
ar klajojantys jūrų vienaragiai, kurių knibždėte knibžda šiaurės 
vandenyse; mat nuo denio į juos pataikyti trukdo bangos, o šauti 
iŠ viršaus — visai kas kita. Smulkmeniškas visų savojo varnos lizdo 
patogumų aprašinėjimas, matyt, teikė kapitonui Slytui begalinio 
malonumo; bet nors jis ilgokai postringauja apie juos, nors pateikia 
mums be galo mokslingą aprašymą, kaip eksperimentavo viršuje 
su mažu kompasu, kurį laikė ten, norėdamas išvengti klaidų, kylančių, 
kaip jis sakė „dėl lokalinės traukos", veikiančios naktouzų magnetus, 
išvengti klaidos dėl horizontalaus artumo visų laivo gelžgalių, o 
„Ledyne" dar ir dėl to, kad įguloje buvo daug kalvių, nesėkmių 
išguitų į jūrą; taigi nors kapitonas Šlytas didžiai išmaningas ir mokytas, 
nors jo aprašymai pilni „naktouzinių nukrypimų", „azimutinio kom- 
paso stebėjimų" ir „apytikrių paklaidų", šis kapitonas Šlytas nebuvo 
taip labai pasinėręs į tas giliamintiškas magnetines meditacijas, 
kad tarpais nebūtų galėjęs atsiduoti traukai nedidelės gertuvės, pato- 
giai įkištos vienoje varnos lizdo pusėje ir lengvai pasiekiamos. Todėl, 
nors didžiai vertinu ir net myliu šitą narsų, dorą ir mokytą kapitoną, 
bet manau, kad nederėjo jam visiškai nutylėti nuopelnų gertuvės, 
ištikimai ir draugiškai guodusios jį, kai apsigobstęs ir pirštinėtas 
studijavo matematiką šitame paukščio lizde už kokių dešimties 
sieksnių nuo ašigalio. 


Pietų jūrose banginiautojai nesinaudoja tokiais patogiais nameliais 
kaip kapitonas Šlytas ir jo grenlandiškoji flotilė, tačiau šį nuostolį 
dosniai kompensuoja oras — toji kerinti tyki giedruma, karaliaujanti 
Pietų jūrose, kuriomis banginių medžiotojai daugiausia ir plaukioja. 
Kai ateidavo mano eilė keisti žvalgą, aš lėtai lėtai imdavau lipti 


. vantais, stabteldavau marše persimesti žodeliu su Kvikegu ar kuo 


kitu, besileidžiančiu žemyn, tada dar kiek palypėjęs, tingiai permetęs 
koją per topselio rėją, apžvelgdavau vandenų ganiavas ir neskubė- 
damas baigdavau kopti. 

Leiskit man sąžiningai ir nuoširdžiai prisipažinti, kad žvalgas 
buvau niekam tikęs. Kaip galėjau, likęs vienut vienas tokiose aukšty- 
bėse, kur mintis veja mintį, kur visatos mįslė įtraukia į savo verpetą, 
kaip galėjau tesėti griežtąjį banginiautojų laivo priesaką: ,„Akylai 
žiūrėk, o ką pamatęs — duok balsai" 

Ir leiskit šitoie vietoie nuoširdžiai įspėti jus, o Nantaketo laivų 

savininkai! Venkit samdyti į savo verslo laivus blyškius jaunuolius su 
aukštomis kaktomis ir įdubusiomis akimis, jaunuolius, kurie be 
priežasties nugrimzta į apmąstymus, kurie išvyksta kelionėn su 
„Fedonu"'“', o ne BaudiČium'“' galvoje. Saugokitės tokių, sakau aš 
jums: juk norint nudobti banginį, jį reikia pirma pamatyti, o tasai 
jaunas platonikas įkritusiomis akimis apiplukdys jus dešimt kartų 
aplink pasaulį ir nepraturtins nė pinta spermaceto. Ir nemanykit, 
kad šitie įspėjimai bė pagrindo. Juk mūsų laikais banginių medžioklės 
verslas —+ tai užuobėga daugeliui romantiškai nusiteikusių, melan- 
choliškų, išsiblaškiusių jaunų žmonių, kurie, bjaurėdamiesi vargi- 
nančiais žemės rūpesčiais, ieško suraminimo degute ir varvelyje. 
Ir pasitaiko, kad laimės apleisto, nusivylusio banginiavimo laivo 
stiebe stovi patsai Čaild Haroldas ir niūriai plyšoja: 


Vilnyki, vandenyne mėlynas, vilnyk! 
Vagoja veltui varvelio medžiotojai tave“. 


Dažnai laivų kapitonai ima pamokslauti šitiems išsiblaškiusiems 
jauniems filosofams, iškalbinėdami, kad Šie nesirūpiną medžioklės 
sėkme, prikišdami, kad jiems visiškai svetimas kilnus ambicingumas, 
kad Širdies gilumoje jie verčiau linkę pražiopsoti banginį, negu 
ji pamatyti. Bet viskas perniek; šitie jauni platonikai įsikalę, kad jų 
rega prasta, jie trumparegiai, kam tad varginti regėjimo nervą? 
O teatriniai žiūronai liko namie. 

— Ei tu, beždžione,— pasakė sykį žeberklininkas vienam tokiam 
bernėkui.— Jau treji metai medžiojame banginius, o tu dar nė vieno 
neaptikai. Kai tu stovi viršuje, banginių tepasitaiko tiek, kiek vištų 
su dantimis. 

Gal jų iš tiesų nepasitaiko, o gal atvirkščiai — tuntai praplaukia 
ties tolimuoju regračiu, tačiau, užliūliuotas bangų ir minčių sutartinės, 
tasai įsisvajojęs jaunuolis nugrimzta į tokią opiumišką bevaisių, 
nevalingų godų užmiršti, kad net savęs nebejunta; paslaptingas 
vandenynas po kojomis pavirsta mėlyna bedugne siela, tapačia 
žmonijai ir gamtai, ir kiekvienas neįprastas, vos įžvelgiamas, gražus, 
tolumoj praplaukiantis ir prapuolantis padaras, kiekvienas virš bangos 
šmėstelėjęs nematomo pavidalo plaukmuo atrodo jam įsikūnijimas 
vinklių minčių, amžinų skrajūnių, kurios tik akimirką nusileidžia 
į mūsų sielą. Tokių mieguistų kerų apgožta, dvasia nuskrieja atgal, 
prie savo ištakų; ji ištirpsta laike ir erdvėje, panašiai kaio vėio 

išnešioti panteistiniai Viklifo“ pelenai, ir galiausiai susilieja su 
kiekvienu mūsų žemės rutulio krantu. 

Ir štai jau nebėra kito gyvenimo, tik tas, kuris pereina tau iŠ 
tykiai čiūčiuojamo laivo, gavusio jį iš jūrų marių, o jūros marios — iš 
paslaptingų Dievo valdomų potvynių ir atoslūgių. Bet tik pabandyk 
tame snūduly įsigaužęs, svajoj įgludęs pajudinti ranką ar koją, 
pabandyk atgniaužti pirštus — ir su siaubu sugrįš savimonė. Ir sklendi 
jau virš dekartiškųjų sūkurių“. Taip, ko gero, giedrą dienovidį, 
per patį oro skaidrumą, trumpai ir slopiai riktelėjęs, nusprūsi ir 
nulėksi galva žemyn į tropinę jūrą ir amžinai pradingsi jos bangumoje. 
Įsiminkit šitą gerai, o panteistai! 


XXXVI skyrius 
ŠKANCUOSE 


(eina Ahabas; po to visi kiti) 


Vieną rytą, netrukus po nutikimo su pypke, Ahabas, kaip paprastai, 
tuoj po pusryčių užlipo į škancus. Čia tokiu metu vaikštinėja laivų 
kapitonai, panašiai kaip sausumoje kai kurie džentelmenai pavalgę 
apsuka kelis ratus savo sode. 

Ir šit sunkūs kauliniai jo žingsniai sudunksėjo pirmyn ir atgal denio 
lentomis, kurios tarytum geologiniai sluoksniai buvo pilnos įspau- 
dų — neįprastos jo eigasties žymių. Atidžiai pažvelgę į briaunotą 
ir pilną įspaudų Ahabo kaktą, irgi išvystumėt nepaprastus pėdsa- 
kus — pėdsakus bemiegės nepailstančios vienišos minties. 

Tačiau tą rytą įspaudos kaktoje atrodė gilesnės negu kitais sykiais 
ir giliau denin smigo neramių žingsnių pėdsakai. Ir taip stipriai Ahabas 
buvo savo mintin įsisriegęs, jog kaskart įprastinėse vietose apsisu- 
kant — ties grotstiebiu ir prie naktouzo — regis, galėjai matyti, kaip 
toji mintis pasisuka kartu su juo ir nužingsniuoja; jinai taip buvo jį 
užvaldžiusi, jog atrodė kaip vidinė kiekvieno išorinio judesio atlieja. 

— Ar pastebi, Flaskai? — šnabždom paklausė Stabas.— Viščiu- 
kas jau tuksena lukštą. Tuoj išsiris. 

Slinko valandos; Ahabas Čia sėdėjo užsisklendęs kajutėje, čia 
žingsniavo deniu, ir visa jo išvaizda bylojo apie dideli sumanymo 


fanatizmą. 

Artėjo vakaras. Staiga Ahabas sustingo prie borto, įrėmė kau- 
linę koją į ten įgremžtą įduobą, o ranka įsitvėrė vantų ir paliepė 
Starbakui šaukti visus į Škancus. 

— Ponas kapitonei — tepasakė apstulbęs pirmasis padėjėjas, išgir- 
dęs įsakymą, skelbiamą laive tiktai pačiais išimtiniausiais atvejais. 

— Visus į škancusl — pakartojo Ahabas.— Ei, stiebuose! Lipkit 
žemyn! 

Kai susirinko visa laivo įgula ir jūreiviai smalsiai, bet šiek tiek 
baugščiai ėmė nužiūrinėti kapitoną, rūstų nelyginant horizontas 
atlekiant škvalui, Ahabas skubiai dirstelėjo už borto, tada permetė 
akimis susirinkusius, žengė į priekį tarytum prieš jį nebūtų nė gyvos 
dvasios ir vėl ėmė sunkiai vaikštinėti po denį. Panarinęs galvą, 
užsismaukęs ant akių skrybėlę, jis vis ėjo ir ėjo, negirdėdamas nuste- 
busių jūreivių šnabždesio; ir Stabas neištvėręs tarstelėjo Flaskui, kad 
Ahabas, matyt, surinkęs juos čia būti liudininkais naujo ėjimo rekordo. 
Tačiau tai truko neilgai. Staiga sustojęs Ahabas karštai sušuko: 

— Vyrai, ką darot, kai pamatot banginį? 

— Šaukiami — sutartinai atsiliepė pora tuzinų jūreivių. 

— Gerai! — riktelėjo Ahabas, pasiutiškai pradžiugęs dėl visuoti- 
nio pagyvėjimo, kurį taip hipnotiškai sukėlė netikėtas jo klausimas. 

— O paskui? 

— Nuleidžiam velbotus ir vejamės jį! 

— Kokią dainą dainuojat irkluodami? 

— „Banginiui galas, ar velboto liks šipuliai!" 

Ir su kiekvienu šūksniu vis nuostabesnis, vis siutingesnis darėsi 
džiaugsmas ir pasitenkinimas kapitono veide, 0 jūreiviai suglumę 
žvilgčiojo į kits kitą, tarytum stebėdamiesi, kaip šitokie, rodos, 
beprasmiški klausimai galėjo net juos įkaitinti. 

Vis dėlto jie vėl visi kaip vienas net į priekį palinko, kai Ahabas, 
pasigręžęs, koją tvirčiau įrėmęs denio įduobon, ranka kuo aukščiau 
mėšlungiškai įsitvėręs vantų, šitaip jiems tarė: 

— Jūs, stiebų žvalgai, ir anksčiau girdėjote mano įsakymą dėl 
baltojo banginio. Dabar klausykit visi! Matot štai šitą ispanišką unciją 
aukso? — Ir jis iškėlė prieš saulę didelę žvilgančią monetą.— Jos 
vertė šešiolika dolerių, vyrai. Ar matot ją? Ponas Starbakai, duok 
man didijį plaktuką. 

Kol pirmasis padėjėjas atnešė plaktuką, Ahabas stovėjo tylėdamas 
ir neskubiai trynė aukso monetą apsiausto skvernu, tarytum norė- 
damas, kad ji ryškiau sublizgėtų, ir visą laiką tyliai niūniavo, bet taiD 

dusliai ir nesuprantamai, jog atrodė, kad gaudžia jame besisukantys 
gyvastingumo ratai. 

Gavęs iš Starbako plaktuką, jis priėjo prie grotstiebio ir, iškėlęs 
plaktuką viena ranka, kita rodydamas aukso monetą, garsiai ir šai- 
žiai suriko: 

— Tas, kuris pirmas aptiks baltagalvį banginį raukšlėta kakta 
ir perkreiptu žandikauliu, tas, kuris pirmas aptiks baltagalvį banginį 
su trimis skylėmis, pramuštomis dešiniajame uodegos borte, klau- 
sykit — tas, kuris pirmas pamatys Baltąjį Banginį, tas, mano vaikai, 
gaus šitą unciją aukso! 

— Valio! Valio! — šaukė jūreiviai ir mojavo kepurėmis, kol 
Ahabas kalė monetą prie stiebo. 

— Baltasis Banginis, girdėjot, — pakartojo Ahabas, mesdamas ant 
denio plaktuką— Baltasis Banginis. Žiūrėkit abiem akim, vyrai, 
žvalgykitės balto vandens; pamatę kad ir taškelį, Šaukite! 

Teštiga, Degu ir Kvikegas klausėsi Ahabo labiau susidomėję ir 
nustebę negu kiti, o dabar, išgirdę apie raukšlėtą kaktą ir perkreiptą 
žandikaulį, krūptelėjo, tarytum užklupti kiekvienas savo, ypatingo 
prisiminimo. 

— Kapitone Ahabai,— prabilo Teštiga,— ar nebus šitas Balta- 
sis Banginis tas pats, kurį kai kas vadina Mobi Diku? 

— Mobi Diku? — suriko Ahabas.— Vadinasi, tu pažįsti Baltąjį 
Banginį, Teštiga? 

— Ar jis keistai, kaip vėduokle, mosteli uodega nerdamas į 
vandenį, ponas kapitone? — atsargiai paklausė Gei Hedo indėnas. 

— Ir jo fontanas toks keistas — pridūrė Degu.— Per daug kerotas 
net kašalotui ir skubus, ar ne, kapitone Ahabai? 

— Ir savo oda turėti vienas, du, trys — o daug daug geležis, 
kapitonas? — nerišliai sušuko Kvikegas.— Ir vis susilenkti... panašus 
L. į..— Ir, nerasdamas žodžio, jis ėmė sukti ranka, tarytum trauk- 
damas iš butelio kamštį, — panašus į... į... 

— Kamščiatraukį! — sušuko Ahabas.— Teisingai, Kvikegai, jo 
kūne pilna susiklaipiusių ir susi lanksčiusių žeberklų; teisingai, Degu, 
jo fontanas aukštas tarytum rugių rikė ir baltas it kupeta avių 
vilnos mūsų Nantakete per kasmetinį kirpimą; teisingai, Teštiga, 
nerdamas jis aukštai išmeta uodegą, ir ji atrodo kaip perplyšes 
kliveris per škvalą. Mirtis ir šėtonas! Vyrai, jūs matėte Mobi Diką! 
Mobi Diką! Mobi Diką! 

—-  J/anitrin“ Ahahail — tarp Srarhakas Vis labiau fflumdamas. 

kartu su Stabu ir Flasku jis žiūrėjo į savo vadą, bet Šit jam 
kniostelėjo mintis lyg ir paaiškinanti, kas čia darosi.— Kapitone 
Ahabai, aš taip pat girdėjau apie Mobi Diką — ar tai ne tas Mobi 
Dikas, per kurį palikot be kojos? 


— Kas tau sakė? — sušuko Ahabas, bet patylėjęs pridūrė: — Aha, 
Starbakai, teisingai, mano šaunuoliai, Mobi Dikas nulaužė mano 
stiebą. Mobi Dikas. pastatė mane ant šito negyvo strampo. Aha! 
Aha! — lyg suriko, lyg klaikiai sudejavo jis nežmonišku balsu, tarsi 
į pačią širdį sužeistas briedis.— Tas prakeiktas Baltasis Banginis 
pakirto mane, amžinai pavertė apgailėtinu nerangiu luošiu! — Ir 
iškėlęs rankas į viršų, Ahabas ėmė lieti begalinius prakeiksmus 
ant jo galvos: — Aha! Todėl ieškosiu jo ir už Gerosios Vilties 
„kyšulio, ir už Horno kyšulio, vysiuos ligi Malstremo verpeto, ligi 
pražūties liepsnų, ir niekas neprivers manęs liautis. Štai mūsų kelio- 
nės tikslas, vyrai! Ieškoti Baltojo Banginio abiejuose pusrutuliuose, 
kol jis išleis juodo kraujo fontaną ir išplauks pilvu į viršų. Ką 
pasakysit, jūreiviai? Ar pasiryžę sukirsti su manim rankas? Man 
regis, jūs drąsūs žmonės. 

— Pasiryžę, pasiryžę! — sušuko ir žeberklininkai, ir jūreiviai, 
dar glaudžiau susibūrę aplink pašėlusį senąjį kapitoną. — Aštria akim 
seksim Baltąjį Banginį, aštria persteke nusmeigsim Mobi Diką! 

— Telaimina jus Viešpatsl — lyg sukūkčiojo, lyg suriko Aha- 
bas— Telaimina jus Viešpats! Stiuardai! Nešk čionai romo! Bet, 
ponas Starbakai, kodėl tavo veidas taip ištįso — nesutinki medžioti 
Baltąjį Banginį? Nenori susigrumti su Mobi Diku? 

— Aš pasirengęs susigrumti ir su jo nusuktu žandikaulių, ir su 
pačios Mirties nasrais, kapitone Ahabai, jei to prireiks mūsų vers- 
lui, bet šiuo laivu aš išplaukiau banginių medžioti, o ne keršyti už 
kapitoną. Kiek statinių pripildys jūsų kerštas, kapitone, jeigu jums 
ir pasiseks? Nantaketo rinkoje nedaug už jas tepaimsit. 

— Nantaketo rinkoje! Spjaut man į ją! Bet prieik arčiau, Star- 
bakai, aš tau atversiu gilesnį sluoksnį. Tegul pinigai būna sėkmės 
matas, mano drauge, tegul sąskaitininkai suvedinėja balansus šitoje 
kontoroje, mūsų planetoje, tegu apjuosia ją visą aukso ginėjomis — 
po tris kiekviename colyje,— vis tiek, sakau aš tau, ir tada kerštas 
atneš man pelno štai čia! 


— Jis dunksi sau į krūtinę, — sušnabždėjo Stabas.— Ir kam? O 
skamba, man regis, aidžiai, tarytum ten būtu tuščia. 

— Keršyti bežadžiam padarui! — sušuko Starbakas— Padarui, 
kuris sužeidė vedamas aklo instinkto! Tai beprotybė! Man regis, 
kapitone Ahabai, jausti pyktį nebyliai būtybei — šventvagystė. 

— Klausyk dar: atveriu gilesnį sluoksnį. Visi regimi daiktai, 
žmogau, tiktai kartoninės kaukės. Bet kiekvienąsyk — gyvame poel- 
gyje, atvirame veiksme — pro beprasmišką kaukę prasišviečia neži- 
nomo, bet savo prasmę turinčio prado bruožai. Ir jeigu privalai 
smogti, smok per šitą kaukę. Kaip kitaip gali išsiveržti kalinys į 
laisvę, jei ne pramušdamas kalėjimo sieną? Man Baltasis Banginis — 
siena, iškilusi tiesiai prieš mane. Kartais man rodosi, jog anapus 
nieko nėra. Bet tai nesvarbu. Pakanka jo paties; jis siunčia man 
iššūkį, jame regiu grubią jėgą, nepermanomo įniršio akstinamą. 
To nesuvokiamo tūžmo aš ir nekenčiu visų labiausiai; ir nesvarbu, 
ar Baltasis Banginis tik blogio įrankis, ar blogio šaltinis, vis tiek 
išgiešiu ant jo savo neapykantą. Nekalbėk man apie šventvagystę, 
Starbakai, aš smogsiu saulei, jeigu ji įžeis mane. Jeigu ji gali mane 
įžeisti, tai ir aš galiu smogti atgal; juk vis dėlto pasaulyje žaidžiama pa- 
gal taisykles, nors pavydas vadovauja viskam, kas gyva. Tačiau man 
neegzistuoja jokios žaidimo taisyklės. Kas yra viršesnis už mane? Tie- 
sai ribų nėra. Nežiūrėk į mane taip! Bukagalvio žvilgsnis bjaures- 
nis už šėtono! Aha, Štai tu jau rausti ir bąli; mano įkarštis įplieskė 
ir tavo nirtulį. Bet klausyk, Starbakai, pykčio įkarštyje pasakyti 
žodžiai prasmės neturi. Yra žmonių, kurių pasikarščiavimas nieko 
nežemina. Aš nenorėjau tavęs supykinti. Užmiršk, ką sakiau. Pažvelk 
į šituos turkiškus skruostikaulius, nuspalvintus įdegimo,— ar ne gyvi 
paveikslai, saulės tapyti? Pažvelk į pagonis leopardus, beprotiš- 
kus, bedieviškus padarus, kurie nieko nesuvokia ir neieško savo 
aistraus gyvenimo prasmės! Pažvelk į įgulą, Starbakai! Ar jie neina 
kartu su Ahabu prieš Banginį? Pažvelk į Stabą! Jis juokiasi! 
Pažvelk į aną čilietį! Jis prunkščia juokais nuo tos minties. Ir tu, 
Starbakai, vienišas vėjo purtomas medelis, neatsilaikysi prieš visuo- 
tinį uraganą! Ir apie ką mes šnekam? Pats pagalvok. Reikia tik 
nudėti banginį. Starbakui tai gryni juokai, ar ne? Ir štai dar kas. 
Negi pirmasis Nantaketo žeberklininkas nesiims perstekės, kai visi 
jūrininkai nusitvėrė galąstuvų? Aha! Matau, jau sutrikai, bangos 
kauburys jau kelia tave! Kalbėk, na kalbėk! Ak, tu tyli, bet toji 
tyla byloja už tave. // šoną) Kažkas išsiveržė iŠ mano išsipūtusių 
šnervių, ir jis tai įkvėpė. Dabar Starbakas mano, dabar jis turės 
arba paklusti, arba sukilti. 

— Išgelbėk mane, Viešpatie. Išgelbėk mus visus,— vos girdimai 
sumurmėjo Starbakas. 

Džiaugdamasis užkerėtu nebyliu padėjėjo nuolankumu, neužgirdo 
Ahabas nei gūdaus jo pagalbos meldimo, nei tykaus juoko triume, 
nei pranašiškai gaudžiančio vėjo laivavirvėse; neužgirdo net, kaip 
sublazgėjo subliuškusios ant stiebų burės, tarytum ir jos akimirką 
būtų nupuolusios dvasia. Mat ir vėl kietas gyvenimo atkaklumas įsi- 
degė nudelbtose Starbako akyse, nutilo požeminis juokas, vėjas įgulė 
į bures, jos išsipūtė, ir laivas pasisūpuodamas nubėgo per kilsuo- 
jančias vilnis. O nuolaimos ir įspėjimail Kodėl pasirodę taip skubat 
išnykti? Jūs ne tik perspėjate, Šešėliai, bet stačiai nurodote ateitį! 
Ir ne tiek nurodote, kiek patvirtinate tai, kas jau įvyko mūsų 
sieloje, nes išorinis pasaulis tik iš lengvo pristabdo mus, o pirmyn 
traukia giliausiejį mūsų esybės poreikiai! 

— Romo! Romo! — sušuko Ahabas. 

Paėmęs sklidiną ąsotį, jis atsigręžė į žeberklininkus ir liepė jiems 
nutraukti žeberklų įmautes. Tada išrikiavo juos prieš save prie ka-, 
supo juos glaudžiu žiedu; kapitonas Ahabas valandėlę tylomis atidžiai 
nužiūrinėjo kiekvieno valdinio veidą. Ir tos atšiaurios akys, suti- 
kusios jo žvilgsnį, žiūrėjo kaip krauju pasruvusios kojotų akys Žiū- 
ri į vadą, kuris tuoj puls vesti bizono pėdomis, bet, deja, paklius į 
indėnų pasalą. 


— Gerk ir siųsk toliau! — sušuko Ahabas, duodamas sunkų 
indą greta stovinčiam jūreiviui.— Tegul Visi geria. Ratu, ratu! 
Gurkštelint mikliai, ryjam lėtai: romas karštas kaip šėtono kanopa. 
Stai taip! Gėrimas šauniai keliauja ratu! Jisai teka spirale, ir 
dvišakas gyvatės liežuvis pažvelgia iš akių. Puikiai eina — dugnas 
nebetoli. Šiton pusėn ąsotis nukeliavo, o iš ten sugrįžo. Duokit jį 
man — bet jis jau tuščias! Vyrai, jūs tarsi prabėgę metai — išgėrėt 
gyvenimo sklidiną taurę, ir jos nebėra. Stiuardai, pripilk ąsotį! Ramiai, 
stovėkit šalia manęs su savo perstekėmis, o jūs, žeberklininkai, 
anava ten su savo žeberklais, o jūs, šaunūs jūreiviai, glaudžiau ratą, 
kad galėčiau atgaivinti kilnų žvejų, savo protėvių paprotį. Vyrai, jūs 
išvysit, kad... oho, ąsotis jau grįžo pilnas! Netikras pinigas greičiau 
nesugrįžtų. Duokit jį šen. O, ąsotis vėl sklidinas, bet nebūkim švento 

ašį. — Taip sakydamas, jis ištiesė ranką, sugriebė tris lygias žibančias 
perstekes jų susirėmimo vietoje ir staiga nervingai apgniaužė jas, 
įdėmiai žiūrėdamas Čia į Starbaką, čia į Stabą, čia į Flaską. Atrodė, 
jog pasitelkęs nepažabojamą valios jėgą, jis bandė perduoti jiems 
ugninę aistrą, susikaupusią jo paties hipnotinio gyvenimo Leideno 
Stabas ir Flaskas nukreipė akis į šalį, dorasis Starbakas nuleido 
jas Žemyn. 

— Viskas veltui! — sušuko  Ahabas.— Bet gal taip ir geriau. 
Jeigu bent sykį būtumėt priėmę visą iškrovą, gal tada mano paties 
įsielektrinimas būtų išėjęs. Ir, ko gero, būtų jus mirtinai nutrenkęs. 
Bet tikriausiai jums jo nereikia. Nuleiskit perstekes! O nūnai, padė- 
jėjai, as skiriu jus taurininkais trims mano gentainiams pagonims, 
štai šitiems kilmingiems ir įžymiems Žmonėms — mano narsiems 
žeberklininkams. Jums atkarus toks paskyrimas? O kaip tada didysis 
popiežius mazgoja vargetų kojas, iš tiaros pildamas vandenį kaip 
iš ąsočio? O mano mielieji kardinolai! Jūs patys turite įveikti 
save. AŠ jums neįsakau — jūs turit padaryti tai savo valia. Ei 
žeberklininkai, nukirskit benzelius ir ištraukit žeberklų kotus. 

Be žodžių paklausę, žeberklininkai nutraukė geležinius antgalius 
su trijų pėdų dantimis ir atkišo smaigalius į Ahabą. 

— Tik nenudurkit manęs tais savo plieno smaigais! Apverskit 
juos, kad pasidarytų taurės! Movomis į viršų! Gerai! Dabar jūs, 
taurininkai, prieikit. Paimkit Šitas žeberklų taures ir laikykit, kol 
aš pripilsiu! — Ir, lėtai eidamas nuo vieno prie kito, Ahabas iki 
kraštų pripylė apverstų žeberklų ertmes ugninio vandens iš didžiojo 
ąsočio. — O dabar jūs trys ir jūs trys sustokit vieni prieš kitus. Perduo- 
kit šitas žudikiškas taures! Priimkit jas tie, kurie nūnai tapot neišardo- 
mos brolijos nariai. Va! Starbakai! Kelio atgal nebėra! Besileidžianti 
saulė sutvirtina šitą sąjungą. Gerkit, žeberklininkai! Gerkit jūs, kurių 
vieta mirtį nešančio velboto priekyje. Gerkit ir prisiekit: ,„Mirtis 
Mobi Dikuil Teištinka mus Dievo bausmė, jei nesurasime ir nenu- 
dobsime Mobi Diko!" 

Ilgos smailiadantės plieno taurės buvo iškeltos, ir, įgulai Šūk- 
čiojant bei kernojant Baltąjį Banginį, žeberklininkai visi sykiu 
išgėrė. Starbakas išblyško ir krūptelėjęs nusigręžė. Ir vėl, paskutinį 
sykį, įšėlusioje minioje nukeliavo ratu pilnas ąsotis; tada Ahabas 
mostelėjo laisvąja ranka, visi išsiskirstė, o jis nulipo į kajutę. 

XXXVII skyrius 
SAULĖLYDIS 


(Kajutė; prie vairagalio iliuminatoriaus; Ahabas sėdi vieni- 
šas, žvelgia į jūrą) 

— Balta, drumsta vaga lieka prabėgus mano laivui; lieka blyš- 
kus vanduo, nublyškę skruostai — visur, kur tik aš praplaukiu. Pavy- 
dulingos bangos keliasi abipus ir skuba paskandinti mano taką; 
tegu, bet pirma aš juo pereisiu. 

Ten, tolumoje, prie amžiais lygmalos taurės kraštų it vynas 
rausta šiltos bangos. Auksinė kakta skęsta mėly. Saulė narūne 
lėtai neria iŠ dienovidžio aukštybių — ritasi žemyn, o mano siela 
kopia aukštybėsna ir nuo nesibaigiančios kalvos jinai įvargo! Nejaugi 
per sunki man "uždėtoji karūna, geležinė Lombardijos karūna '“'? 
Juk spindi joj daugybė brangakmenių; man, ją nešiojančiam, nema- 
tyti toli nužaibuojančio jos tvaskesio, bet aš miglotai įžvelgiu ant 
savo galvos akinančią josios galią. Ji geležinė, ne auksinė — tą Žinau. 
Įskilus ji — aš tą juntu: šukėtos briaunos pjauna, ir tvinksi smegenys, 
ir atsidaužia į metalo kietį; o taip, mano kaukolė — iš gero plieno, 
jai Šalmo neprireiks net pačiose aršiausiose grumtynėse! 

Sausu karščiu, kakta liepsnoja. O buvo metas, kada brėkštanti 
aušra pakviesdavo mane kilniems darbams, o vakarė sutema atneš- 
davo ramybę. Dabar kas kita. Graži dangaus šviesa ne mano daliai; 
grožis man atneša vien kančią, nes juo žavėtis aš nebegaliu. Apdova- 
notam aukščiausia galia visa permanyti, man stinga žemiško mokėjimo 
džiaugtis; esu prakeiktas įmantriausiu, tulžingiausiu prakeiksmu, 
prakeiktas Rojaus vidury! Ką gi, labos nakties — labos nakties! 


(Pamojavęs ranka, nueina nuo iliuminatoriaus) 


Susidorojau gan lengvai. Maniau, bent vienas ims ir užsispirs, 
bet ne — mano dantratis tiko visiems ratams ir įsuko juos. Arba, 
geriau sakykim, kad jie visi prieš mane it krūvelės parako, o aš — deg- 
tukas. Deja, deja! kitus įžiebęs degtukas turi sudegti! AŠ ryžaus tam, 
ko trokŠtu,ir ko trokštu, tą pasieksiu! Jie laiko mane bepročiu — Star- 
bakas laiko, bet aš demonas, aš — netekus proto beprotybė! Nenu- 
ramdomoji beprotybė, blaiviai suvokianti tiktai pati save! Man buvo 
išpranašauta luošumą, ir štai ašen be kojos. Dabar pats pranašauju 
luošumą savajam luošintojui. Ir šitą pranašystę įvykdys jos skelbėias. 

To net jūs, didieji dievai, neįstengiate padaryti. Juokiuosi iš jūsų, 
nušvilpiu jus, kroketo žaidėjus ir kumštininkus, apkurtusius Berkus 
ir apakusius Bendigus“'. Aš jums nesakysiu it moksleivis išstypusiam 
mušeikai: „Rask sau lygų, ko kimbi prie mažesnio!" Ne, jūs mane 
partrenkėte, bet aš pakilau, o jūs pabėgot ir pasislėpėt. Išlįskit iš už 
medvilnės maišų. Tokio pabūklo, kad pasiekčiau jus, aš neturiu. 
Išlįskit, jus sveikina Ahabas; išliskit, o tada žiūrėsim, ar priversit 
mane mesti savo taką. Mesti savo taką? Manęs nepriversit, patys 
nemetę savo takot Štai kur žmogaus pranašumas! Mesti savo taką? 
Į mano tikslą nutiestas geležinių bėgių kelias ir tais bėgiais skuba 
mano sielos ratai. Lekiu aš nenukrypdamas virš pragarmių, pro 
įsriegtas kalnų Širdis, po upės vaga! Nei užtvarų, nei posūkių nėr 
geležiniam mano kelyje! 


XXXVIII skyrius 
APYVAKARIS 


(Grotstiebis; Starbakas stovi atsirėmęs į jį) 


Mano siela ne tik parbloŠta, ji sugniuždyta, ir kaltininkas — be- 
protis! Koks skaudus pažeminimas, kad sveikam protui reikia sudėti 
ginklus tokioje kovoje! Bet jis mane kiaurai pervėrė, išplėšė visą 
nuoregumą! Aiškiai matau jo negarbingą žūtį, bet negaliu jam nepa- 
dėti. Ir norom nenorom esu keistai su juo susietas, tarytum jis 
mane temptų pririštą, 0 peilio lynui perkirsti nėra. Siaubingas 
senis! „Kas už mane viršesnis?" — Šaukia jis; taip, demokratizmo 
jam pakanka su aukštavaldžiais, bet pažvelkit, kaip jis valdo žemes- 
nius! Koks aiškus man apgailėtinas mano vaidmuo — paklust maištau- 
jant, ir — tai dar blogiau — nekęsti gailintis! Nes aš regiu jo akyse 
tokį skaudų sielvartą, kokio pats neištverčiau. Bet nepraraskime 
vilties. Laiko juk yra, ir daro jis stebuklus. Velnio banginis gali sau 
plaukyti po visus žemės rutulio vandenis kaip auksinė žuvelė po stik- 
linį rutulį. Gal dar Viešpats nublokš šią šventvagišką užmačią. Pakil- 
čiau aš dvasia, jei ji nebūtų pilna Švino. Atsileido vidinio mano 
laikrodžio spyruoklė, nusmuko širdies svarstis, ir nėra rakto jam 
vėl pakelti. 

O Dievel Plaukti su šita stabmeldžių įgula, nepaveldėjusia žmo- 
giškų bruožų iš savo motinų! Tai plėšrių jūros gelmių išnašos. 
Baltasis Banginis — kraupus jų stabas. Tik paklausykit, koks pra- 
gariškas siautėjimas! Kokios padūkusios gėrynės laivo priekyje! Kokia 
bežadė tyla laivagalyjel Man regis, toks ir gyvenimas. Pirmyn 
per žiburiuojančią jūrą skrieja džiūgaujantis, karingas, pokštaujantis 
laivo priekis, ir skrieja vien tam, kad neštų niūrųjį Ahabą, užsisklen- 
dusį laivagalio kajutėje, suręstoje viršum putotos negyvos laivo vagos 
ir persekiojamoj bangų šniokštimo tarsi iš paskos lekiančios vilkų 
gaujos. Tas pratisas jų kauksmas mane šiurpu nudrengia! Ramin- 
kitės! Siautūnai, į vietas! Gyvenime! Tokiom akimirkom, kai siela 
prislėgta ir suniokota pažinimo,— įsiurbto iš grubių siautingų reiški- 
nių — tokią akimirką, gyvenime, aš juntu siaubą, slypintį tavy! 
Bet svetimas jis man! Ne iš manęs jis kyla! Ir tykus balsas byloja 
man, kad aš žmogus, todėl bandysiu kautis su tavim, o ateitie, rūsti, 
pamėkliška! Paremkite mane, sustiprinkit mane, tvirčiau suveržkit 
diržą, o palaimingosios galios! 


XXXIX skyrius 
PIRMOJI NAKTIES VACHTA 


FOKSTIEBIS 
(Stabas vienas, taisinėjo brasą) 


— Cha! Cha cha cha! Hmml Užkimau, ar ką? Visąlaik galvoju 
apie tai ir cha cha cha — štai galutinis mano žodis. O kodėl? 
Todėl, kad juokas — pats protingiausias ir lengviausias atsakas į 
viską, kas nesuvokiama; ir tegu nurinka, kas tik nori, bet lieka am- 
žina paguoda — viskas iš anksto nulemta. Negirdėjau, ką jis ten 
šnekėjo su Starbaku, bet, man regis, Starbakas atrodė panašiai, 
kaip aš anąvakar. Būkit ramūs, senasis Mogolas ir jį apdorojo. O juk 
žinojau, kad taip bus; net nujaučiau, galėjau net, ko gero, išprana- 
šauti — tik akį metęs į jo kiaušą, vienusyk viską supratau. Ech, 

kas iš to, Stabai? Apytikriai viskas išrodo taip. Dorai aš nežinau, kuo 
viskas baigsis, bet kad ir kaip ten būtų, aš galo pasitikti eisiu juokda- 
masis. Iš juoko ašaros man ritasi, vien pagalvojus apie būsimus 
siaubus! Juokinga, kaip kažin ką! Tra lia ly lia lio! Ką beveikia namie 
mano sultinga kriaušytė? Baigia akeles išverkti? Ar vaišina grįžusius 
iš plaukiojimo žeberklininkus, linksma kaip fregatos vėliava vėjyje? 
O man taip pat linksma, tra lia ly lia lio! Ech! 


Išgerkim už mus, už meilės džiaugsmus, 
Jie tokie visi trumpalaikiai, 

Lyg tie burbulai — vos kyla stiklai 
Prie lūpų, susprogsta jie veikiai. 


Puikus kupletas! Kas ten mane Šaukia? Ponas Starbakas? Klau- 
sau, pone! (į šoną) Jis mano viršininkas, bet, jei neapsirinku, yra 
ir už jį viršesnių.— Einu, einu, pone, va dar kiek geriau įtempsiu 
brasą, ir viskas — einu! 


XL skyrius 


NAKTOVIDIS. BAKAS 
ŽEBERKLININKAI IR JŪREIVIAI 


(Pakyla fokas, ir matyti nakties vachta — įvairiausiomis pozomis 
vieni stovi, kiti sėdi, treti guli, visi choru dainuoja) 


Likit sveikos, sudie, gražuolės ispanės! 
Likit sveikos, sudie amžinai. 
Kapitonui paliepus išplaukiam... 


PIRMAS NANTAKETO JŪREIVIS 


Ei, vaikinai, gana verkšlenti, pilvai ims blogai veikti! Gyviau, 
sykiu su manimi! (Uždainuoja, visi pritaria) 


Ilgai ant denio nekalbus 
Stovėjo su  žiūronais 

Tr tyrinėjo banginius 
Senasis kapitonas. 

Paruoškit velbotą, virves, 
Nesnauskite, vaikinai! 
Bematant denyje gulės 
Puikiausias iš banginių! 


Na, vyručiai, linksmiau! Iš širdies, iš peties! 
Tuoj žeberklas taiklus tą banginį paties! 


KAPITONO PADĖJĖJO BALSAS SKANCUOSE 

Ei jūs, bake! Išmuškit aštuonis dūžius! 
ANTRAS NANTAKETO JŪREIVIS 

Baikit dainas! Aštuonis dūžius, girdi, berniūkšti? Ei, juočki Pipai, 
rėžk savo varpu aštuonis dūžius, o aš eisiu prikelti naujos pamainos. 
Mano koserė be galo tinkama tokiam reikalui — skardinga kaip 
statinė! Nagi (įkiša galvą į liuką), pirmoji vachta! Į viršų! Aštuonis 
dūžius išmušė! Garmėkit į viršų! 
OLANDŲ JŪREIVIS 

Kriokia kaip užmušti, taip lengvai, drauguži, jų neprikelsi. Tai 
senojo Mogolo romas veikia'— vienus jis mirtinai nuramina, kitiems 
karščio įlieja. Mes dainą plėšiam, o anie drunija kaip apatinė statinių 
eilė! Nagi, dar sykelį! Še tau brandspoitas, pašauk per jį. Sapnuoja 
sau gražuoles ir išsiskirt su jom nenori. Šūktelk, kad atėjo prisikėlimo 
valanda, lai pabučiuoja paskutinį kartą ir atvyksta į Paskutinįjį Teis- 
mą. Šauniai subliovei! Tikrai nepakenkė Amsterdamo sviestas tavo 
kakarinei. 
PRANCŪZŲ JŪREIVIS 

Vyručiai, kol dar neišmetėm inkaro Apkloto uoste, sušokim 
džigą. Ką pasakysit? Štai ir naujoji vachta. Stokim visi kartu! Pipai! 
Mažiuk! Atsinešk tamburiną! 
PIPAS (nepatenkintas, mieguistas) 

AŠ nežinau, kur jis. 
PRANCŪZŲ JŪREIVIS 

Tada būgnyk į pilvą ir lapsėk ausimis. Sutrypkim džigą, vyrai! 
Ei, pasilinksminkim kaip reikiant! Valio! Tegu mane velniai, negi yra 
tokių, kurie nenori šokti? Nagi, vyručiai, viens paskui kitą, šuoliuojam 
ir vis sutrepsimi Kojas aukščiau! Gyviau! Gyviau! 
ISLANDŲ JŪREIVIS 

esu pratęs prie ledo grindų, nepyk, jei kiek atšaldžiau tavo įkarštį. 
MALTOS JŪREIVIS 
Ir ant manęs nepyk, tačiau koks šokis be merginų? Nejau rasi 
kvailį, kurs kaire ranka spaus savo paties dešinę ir sakys „sveikas“? 
Ne, aš be merginų negaliu. 
SICILIJOS JŪREIVIS 
Taip taip. Merginų ir žalios pievelės! Tada šuoliuočiau ligi ryto, 
visai kaip Žiogas! 
LONG AILENDO JŪREIVIS 
Gerai gerai, niurnekliai, ir be jūsų apsieisim. Kalk geležį, kol 
karšta. Netrukus užversime kojas. O, yra ir muzika! Na, pradedam! 
AZORŲ SALŲ JŪREIVIS (pasirodo liuke su tamburinu rankose) 
Nagi, imk, Pipai. Lipk ant suktuvo bitengo ir sėskis. Na, brolyčiai, 
pradedam! 
(Pusė jūreivių šoka akompanuojant tamburinui, kai kurie 
nusileidžia į apačią, dar kiti guli ar miega denyje tarp surin- 
guotų virvių. Skamba keiksmai) 


AZORŲ SALŲ JŪREIVIS (šokdamas) 

Gyviau, Pipail Smarkiau, mažiuk! Rėžk, mušk, pliek, tamburino 
negailėk. Na, kad žiežirbos skiltų! Kad visi žvangučiai išbyrėtų! 
PIPAS 

Žvangučiai? Jie ir taip byra. Va dar vienas nutrūko. Žvanginu 
iš visų jėgų. 

KINŲ JŪREIVIS 

Dantim kaukšėk, garsiau žvangėk; pasidaryk pagoda, Pipai. 
PRANCŪZŲ JŪREIVIS 

Linksminkimės kaip velniai! Nagi, pakelk lankelį, Pipai, aš per jį 
peršoksiu! Ech, tesudryksta visos burės, tesulūžta visos sijos, rėjos! 
TEŠTIGA (ramiai rūko) 

Tai va ką baltieji žmonės vadina linksmybe. Hmm! Aš neketinu 
lieti prakaito veltui. 

SENAS MENO SALOS JŪREIVIS 

Kažin, ar susimąsto tie linksmi vyrukai, virš ko jie šoka? „Aš dar 
pašoksiu ant tavo kapo",— taip baisiai pagrasina mums kartais pa- 
vymui gatvės moteris, besigrumianti sankryžoje su nakties vėju. Vieš- 
patie! Kai pagalvoji apie pažaliavusias gelmių flotiles ir jūržolėm apsi- 
vijusias kaukoles! O ką beveiksi1! Juk pasaulis — sviedinys, anot moks- 

linčių, vadinasi, spardyti jį kojom dera. Šokit, vaikinai, kol jauni, ir 
aš kadaise buvau jaunąs. 
TREČIAS NANTAKETO JŪREIVIS 

Uh, atsikvėpkim! taaip, šokti dar sunkiau, negu per štilį vytis 
banginį. Duok užsitraukt, Teštiga. 

(Jūreiviai liaujasi Šokę ir sustoja pulkeliais. Dangus visai 
pajuodo, stiprėja vėjas) 
INDŲ JŪREIVIS 

O Brama! Matyt, tuoj lieps nuleist bures. Dangaus sūnau, vande- 
ningasai Gange, pavirtęs vėju! Tu rodai mums apniukusią savo kaktą, 
o Šiva! 

MALTOS JŪREIVIS (išvirtęs ant denio, vėduodamasis kepure) 

Antai ir baltakepurės bangos šoka džigą. Tuoj ims kresčioti galvų 
sultonai. O, jeigu bangos būtų moterys, pulčiau pas jas ir ligi valios 
prisišokčiau. Nieko nėra gražiau pasaulyje — netgi dangaus karalys- 
tėję — už įkaitusias jaunas krūtis, kai šokio sūkury jos šmėkščioja 
pro sukryžiuotas rankas nelyginant sultingos prisirpusios kekės. 
SICILIJOS JŪREIVIS (parimęs ant alkūnės) 

Geriau jau nekalbėk! Ar pameni, kaip šokant susipina rankos 
kojos — viskas siūbuoja, vylingai virpa! Lūpos prie lūpų, širdis prie 
širdies, klubas prie klubo; viskas liečiasi — skrisk neatsiplėšdamas! 
tik neragauk, žiūrėk, kitaip pajusi sotulį. Ar ne, pagoni? (Niukteli) 
TAIČIO JŪREIVIS (guli ant demblio) 

Tebus palaiminta šventa mūsų šokėjų nuoguma! Hiva-Hiva! O 
žemu rūko šydu apgobtas, aukštom palmėm apaugęs Taiti! Aš vis dar 
ilsiuosi ant tavo demblio, bet nėr po manimi purios tavo dirvos! Ma- 
čiau, kaip pynė tave girioj, mano dembli! Buvai žalias tądien, kai 
parsinešiau tave, 0 nūn tu išsitrynęs ir perdžiūvęs. O varge! Ir tau, ir 
man nepakeliamas toks pasikeitimas! O kas mūsų laukia, kai atsidur- 
sime danguj? Bet kas tai? Girdžiu, kaip riaumoja srautai, krintantys 
nuo Pirohičio smailios viršūnės, kaip jie šuoliuoja uolomis ir skandina 
kaimus! O viesulas, viesulas! Nagi, sustokim stati ir jį pasitikim! (Pa- 
šoka ant kojų) 

PORTUGALIJOS JŪREIVIS 

Kaip baisiai daužo bangos bortą! Ruoškitės, vaikinai, tuojau 
bures rifuosim! Vėjai dar tik sukryžiavo Špagas, o tikrosios grumtynės 
priešaky. 

DANIJOS JŪREIVIS 
Girgždėk, girgždėk, senas laivėke! Kol girgždi, tol tu gyvas. Šau- 

nuolis! Tu tvirtose Starbako rankose. Jis tavęs tiek tebijo kiek Kategato 
fortas, pastatytas pleškint į Baltiją iš vėtrų nučaižytų patrankų vamz- 
džių, kurių žiotys prikepusios jūrų druskos! 
KETVIRTAS NANTAKĖTOJŪREIVIS 

Bet ir jis tik įsakymą vykdo. Aš girdėjau senąjį Ahabą liepiant jam 
visada trenktis į škvalą, panašiai kaip patrankos sviedinys trenkia į 
vandens stulpą, — rėžtis laivu tiesiai į škvalą! 
ANGLŲ JŪREIVIS 

Po šimts! Mūsų seniokas ne iš kelmo spirtas! Ir mes nenusileisim — 
nudobsim jam banginį! 
VISI 

Tikrai! Tikrai! 
SENAS MENO SALOS JŪREIVIS 

Oho, kaip dreba visos trys mūsų pušys! Tie medžiai sunkiau negu 
kiti prigyja naujoj dirvoj, o kokia ta mūsų dirva — vien dūlūs jūreivių 
kūnai. Ei, vairininke, tvirčiau laikyk rumpelį! Tokiu oru plyšta krante 
narsios širdys ir dūžta jūrose narus laivai. Mūsų kapitonas turi apga- 
mą, bet pažvelkit, vaikinai, į dangų: anava ir tenai toks boluoja — žai- 
bas, o aplink — juodut juodutėlė tamsa. 
DEGU 


Na ir kas? Kas bijo juodumos, tas bijo manęs! Aš iškirstas iš tamsos! 
ISPANŲ JŪREIVIS (į šoną) 

Vėl jis pučiasi! O man senos skriaudos ramybės neduoda. (Priei- 
na prie Degu) Kas teisybė, ne melas, žeberklininke, tavo rasė — 
juoda žmonijos dėmė, juodesnė net už patį velnią. Ir pykt dėl to kvaila. 
DEGU (niūriai) 

Ko man pykt. 

SANTJAGO JŪREIVIS 

Ispanas arba iškvaišo, arba pasigėrė. Bet negalėtų būti, nebent 
senojo Mogolo ugninis vanduo tik dabar pradėjo veikti. 
PENKTAS NANTAKETO JŪREIVIS 

Kas čia blykstelėjo — žaibas? Taip? 

ISPANŲ JŪREIVIS 
Ne, tai Degu dantis parodė. 
DEGU (pašoka) 

Praryk savus, maitos vaike! Palša oda — palša spėka! 
ISPANŲ JŪREIVIS (nesitraukdamas) 

Bemat suvarysiu tau peilį! Skystablauzdi orangutange! 

VISI 
Kova! Kova! Kova! 
TEŠTIGA (išpūsdamas dūmą) 
Viršuj kova, apačioj kova, ten dievai, čia žmonės, ir vieni, ir kiti 
mėgsta peštis! Puff. 
BELFASTO JŪREIVIS 
Kova! Valiooo! Švenčiausioji mergele, kova! Žiebk jam! 
ANGLŲ JŪREIVIS 
Žiūrėkit taisyklių! Atimkit iš ispano peilį! Ratą, ratą! 
SENAS MENO SALOS JŪREIVIS 
Ratu sustojo. Anava ir horizonto ratas! Ten Kainas Abelį nužudė. 
Geras darbas, teisingas darbas! Ne? Tada, o Dieve, kam sutvėrei ratą? 


KAPITONO PADĖJĖJO BALSAS ŠKANCUOSE 
Maršiniai, prie falų! Sutraukti bramselius ir bombramselius1 Su- 
rifuoti marselius! 


VISI 

Škvalas! Atūžia škvalas! Vikriau, brolyčiai! (Išbėgioja) 
PIPAS (/š baimės palindęs po suktuvu) 

Brolyčiai? Viešpatie, apsaugok nuo tokių brolyčių! Pykšt drykšt! 
Trūko kliverleeris! Babar babar! Viešpatiel Lisk dar giliau, Pipai,— 
atsukama  bombramrėja! Čia baisiau negu per viduržemio pūgą 
miške! Kas išdrįstų tokiu metu įsikarti į medį kaštonų? O jie drįsta, 
keikiasi visais velniais, tik aš čia tupiu susigūžęs. Jiems gera, jie 
jau pusiaukelėje į dangų. Tvirčiau laikykis! Vajergau, na ir škvalas! 
Bet Šitie vyrai dar baisesni — jie kaip baltakarčiai vandenų kalnai! 
Balti kalnai? Baltas Banginis! Atstok! Girdėjau viską, ką jie čia 
kalbėjo apie Baltąjį Banginį — šiukštu, atstoki nuo manęs! — visai 
neseniai, tik šįvakar, ir aš virpu kaip mano tamburinas. Tas smauglys 
privertė visus prisiekti, kad eis su juo išvien! O didis baltasis tamsių 
aukštybių Dieve, pasigailėk mažo negriuko čia, apačioje, apsaugok 
nuo visų žmonių, kurie net nežino, kas yra baimė! 

XLI skyrius 
MOBI DIKAS 


Ir aš, Izmaelis, buvau šitos įgulos narys, ir mano šūksniai 
skriejo į dangų bendram chore, ir mano priesaika jungėsi su kitų 
priesaikomis, ir šaukiau aš garsiau už kitus ir priesaikavau įnirtingiau 
ir atkakliau, nes mano siela buvo pastirus iš baimės. Paslaptingas, 
šiurpus, giminingas jausmas užvaldė mane, nenumaldomos Ahabo 
neapykantos nebeskyriau nuo savo. Godžiai klausiausi kalbų apie 
kraugerišką siaubūną, su kuriuo mes prisiekėm žiauriai susigrumt 
ir atkeršyt. 

Jau seniai tose nelankomose jūrose, kur užklysta tiktai sper- 
macetinių banginių medžiokliai, ėmė retsykiais rodytis vienišas atsis- 
kyrėlis Baltasis Banginis. Toli gražu ne visi banginių medžiokliai 
žinojo jį esant, jį matė palyginti nedaugelis, ir vos vienas kitas buvo 
drįsęs stoti su juo į kautynes. Kadangi banginiautojų laivų be galo 
daug ir jie iškrikę po visus vandenis, kadangi daugybė jų vaikosi 
pavojingą laimikį nuošaliausiose platumose, kur tarpais ištisus dvylika 
mėnesių neišvysi burės ir neišgirsi naujienos, kadangi išplaukimo ir 
parplaukimo terminai netikslūs — sudėjus visa tai į krūvą ir dar 
pridūrus kitas aplinkybes, tiesiogines bei netiesiogines, ima aiškėti, 
kas trukdė pasklisti banginiautojų pasaulyje tikslioms ir smulkioms 
žinioms apie Mobi Diką. Be jokios abejonės, čia vienas, čia kitas laivas 
pranešdavo tam tikru metu, tam tikroje platumoje susidūręs su 
nepaprastai dideliu ir žiauriu spermacetiniu banginiu, kuris, pada- 
ręs užpuolikams daug žalos, galų gale dingdavo; 17 daugelis beveik 
tikėjo, jog tasai banginis ir yra Mobi Dikas. Tačiau pastaraisiais metais 
spermacetiniu banginių medžiokliai tiek sykių patyrė persekiojamų 
banginių begalinį nuožmumą, pyktį, gudrumą, kad tie, kurie nieko 
nenutuokdami susiremdavo su Mobi Diku, buvo linkę patirtą siaubą 
priskirti apskritai spermacetiniu banginių medžioklės pavojams, o ne 
atskiram gyvūnui. Panašiai buvo žiūrima ir į pražūtingąjį kapitono 
Ahabo ir banginio susirėmimą. 

Iš pradžių medžiokliai, kurie jau buvo girdėję apie Baltąjį 
Banginį, susitikę jį iš netyčių, nuleisdavo į jūrą velbotus ir puldavo 
vytis narsiai ir be baimės kaip bet kokį kitą banginį. Tačiau galop 
tose sekionėse patirtos negandos,— ne tik išsukioti riešai ir kulkšnys, 
sulaužytos ar nutrauktos rankos bei kojos, bet mirtinai pragaištingos 

negandos, tie daugkartiniai triuškinantys atkirčiai, be kurių niekad 
neapsieidavo Mobi Dikas, — visa tai kaupėsi, didino kraupią jo šlovę 
ir galų gale palaužė daugelio bebaimių medžioklių drąsą. 

Įvairiopi šiurpūs gandai išdidino ir dar siaubingesne pavertė 
teisybę apie kruvinus susirėmimus su Mobi Diku. Juk iš kiekvieno 
nepaprasto įvykio kyla neįtikimiausi girdai kaip ant sužaloto medžio 
grybai ir kerpės, o ką jau šnekėti apie jūrą, kur lyginant su ierra firma * 
šiurpiausi gandai plinta daug smarkiau, jeigu tikrovė suteikia bent 
menkiausią dingstį. Ir kiek jūra pranoksta šiuo atžvilgiu sausumą, 
tiek banginių medžiokliai pralenkia kitus jūrininkus savo paskalbų 
nuostabumu ir baisingumu. Mat banginiautojai yra ne tiktai tamsūs 
ir prietaringi kaip visi jūrininkai, tačiau labai dažnai iš arti susitinka 
su visomis vandenyno šiurpinančiomis keistenybėmis ir ne vien 
apžiūri, atsidūrę akis į akį, didžiausius jūrų stebuklus, bet ir 
stoja su jais į mirtiną kovą. Vieniši beribėse jūrmarėse, kur nuke- 
liavę tūkstančius mylių, praplaukę pro tūkstančius pakrančių, taip 
ir neaptinka raižytinės židinio plokštės ar kito svetingo ženklo 
šitoje saulės pusėje, tose ilgumose ir platumose, kur jiems tenka 
verstis nelengvų savo verslu, banginiautojai patiria tokių įspūdžių, 
kad jų vaizduotėje užsimezga ne vienas svambus vaisius. 

Tad nieko keisto, jog gandai apie Baltąjį Banginį, risdamiesi 
virš vandenų plynių, augo pasipildydami visokiausiomis miglotomis 
užuominomis ir neapibrėžtomis embrioninėmis prielaidomis apie 
antgamtinių jėgų kėslavimą, ir visa tai apgobė Mobi Diką tokia 
kraupia šlove, kokios nesukelia niekas, kas turi regimą pavidalą. 
Galop Mobi Dikas įvarė žmonėms tokį siaubą, kad mažai pradėjo 
rastis pasiryžėlių, bent viena ausim girdėjusių apie Baltąjį Banginį, 
kurie išdrįstų išbandyti, ar iš tiesų jo nasrai tokie pavojingi, kaip 
Šnekama. 

Nestigo ir svaresnių, blaivesnių priežasčių. Juk ir nūnai visi 
banginių medžiotojai laiko spermacetinį banginį nuožmiausiu iš visų 
Leviatanų. Ligi šiai dienai yra banginių medžioklių, pasiryžusių išmo- 
ningai ir narsiai susikauti su grenlandiniu, arba tikruoju, banginiu, 
tačiau — gal dėl nepatyrimo, gal dėl baimės — vengiančių pulti 
spermacetinį; šiaip ar taip, yra nemažai banginiautojų, ypač laivuose 
ne su Amerikos vėliava, kurie niekada nenukentėjo nuo spermacetinio 


* Tvirta žemė (Zot.). 


177 Mobi Dikas 


banginio ir kurių žinios apie Leviataną apsiriboja vien niekinga 
pabaisa, nuo seno medžiojama šiaurėje; susėdę denyje ant liukų 
dangčių šitie vyrai tarytum maži vaikai palei židinį su pagarbia 
baime, išsižioję mielai klausosi keistų, šiurpių istorijų apie banginia- 
vimą Pietų jūrose. Ir aišku, niekur taip nejuntama kraupi spermace- 
tinio banginio didybė, kaip laive, kuris jį vejasi. 

Baisi spermacetinio banginio galia, dabar jau patirta, anais 
legendiniais laikais kėlė nuogandas;,kai kurie mokslininkai natūra- 
listai — Olasenas ir Povelsonas — netgi skelbė, jog spermacetinis 
banginis ne tik neapsakomai žiaurus, bet dargi amžinai geidžias 
žmogaus kraujo. Net Kiuvjė laikais buvo tuo tikima. Patsai baronas 
savo „Gamtos istorijoje" tvirtina, jog, pasirodžius spermacetiniam 
banginiui, visas žuvis (tarp jų ryklius) „apima neišpasakytas siaubas" 
ir „neretai trūkčiagalviais bėgdamos jos taip trenkiasi į uolas, kad 
žūva vietoje". Nors banginiautojų patyrimas daugsyk paneigė tokius 
ir panašius teiginius, tačiau prietaringi įtikėjimai visu baisybingu- 
mu — net Povelsono priskirtu kraugeriškumu — dažnai atgyja ban- 
ginių medžiotojų mintyse permainingais jų verslo momentais. 

Todėl suprantama, jog daugelis banginių medžiotojų, klausyda- 
miesi gūdžių gandų ir stebuklingų legendų apie Mobi Diką, prisi- 
mindavo tuos laikus, kai dažnai nepavykdavo įkalbėti patyrusių 
banginiautojų ryžtis šiai naujai ir pavojingai kovai, — anot jų, galima 
pelningai dobti kitus Leviatanus, tačiau persekioti ir smaigyti persteke 
tokį baisūną kaip spermacetinis banginis mirtingajam nedera. Ėmęsis 
šio darbo, bus išsviestas į sraunią amžinybę. Yra nemažai įdomių 
dokumentų, kuriuose galima rasti duomenų šituo klausimu. 

Ir vis dėlto pasitaikydavo tokių, kurie, nepaisydami legendų 
ir gandų, buvo pasiryžę susiremti su Mobi Diku, bet daugiausia 
tai buvo jūreiviai, girdėję apie jį tik neaiškiai, iš tolo, be kraupių 
smulkmenų, jų ausyse negaudė prietarų akompanimentas, todėl jiems 
pakakdavo vyriškumo nevengti susirėmimo progai pasitaikius. 

Tarp prietaringų žmonių sklido begalės fantastinių pasakojimų 
apie Baltąjį Banginį, ir vienas jų teigė, kad Mobi Dikas — visur 
esantis, kad jį tuo pat metu galima sutikti įvairiose platumose. 

Nepaisant tokių pasakotojų lengvatikystės, šiam tvirtinimui nestigo 
kruopelytės antgamtinio tikroviškumo. Kaip vandenynų srovių pas- 
laptys nežinomos net mokyčiausiems protams, taip ir slapti povandeni- 
niai spermacetinio banginio keliai nesuvokiami jo persekiotojams, 
todėl kartkartėm kyla be galo įdomios ir prieštaringos teoriios. 

aiškinančios, kokiu mįslingų būdu spermacetinis banginis, panėręs 
į didžiausią gelmę, tokiu milžinišku greičiu nuplaukia į pačias 
tolimiausias vietas. 

Tiek amerikiečių, tiek anglų banginių medžioklės laivuose puikiai 
žinoma, be to, seniai jau autoritetingai Skorsbio patvirtinta, kad 
šiauriniuose Ramiojo vandenyno plotuose kartais sugaunama banginių 
su smygsančiais žeberklais, sviestais prie Grenlandijos krantų. Ir nenu- 
neigiamas faktas, jog laiko tarpas tarp pirmojo, tik sužeidusio, 
ir paskutiniojo, mirtino, žeberklo įsmeigimo — vos kelios dienos. Tuo 
remdamiesi kai kurie banginių medžiotojai nutarė, jog garsusis Šiaurės 
vakarų kelias“, taip ilgai neįveiktas žmogaus, banginiui niekada 
nesudarė sunkumų. Taigi šiuo atveju gyva Žmonių patirtis nenu- 
sileidžia stebuklams, kurie senovėje buvo priskiriami Strelo kalnui 
Portugalijoje (su viršūnėje esančiu ežeru, į kurio paviršių išplau- 
kiančios tolimose jūrose sudužusių laivų nuolaužos), ar dar nuosta- 
besnei legendai apie Aretūzos šaltinį netoli Sirakūzų (kurio van- 
denys požeminiu kanalu atiteką iŠ Šventosios Žemės),— visiems 
šiems stebukliniams pasakojimams beveik prilygsta banginių me- 
džioklės tikrovė. 

Tad ar reikia didžiai stebėtis, jei kai kurie banginiautojai, tolydžio 
girdėdami tokius stebuklus ir žinodami, kad Baltasis Banginis liko 
gyvas ir sveikas po daugybės pačių aršiausių puolimų, leido 
saviems prietarams dar labiau iškeroti ir apskelbė Mobi Diką ne tik 
visur esančiu, bet ir nemirtingu (mat nemirtingumas — tai visur 
buvimas laike); jie apskelbė, kad net žeberklų miškui išaugus 
ant jo šonų, jis vis tiek nuplauktų gyvas ir sveikas, o jei imtų švirkšti 
kraujo fontanus, tai būtų tik velniškas akidūmis, nes už šimtų lygų 
banginiautojai virš nesukruvintų bangų vėl išvystų permatomą jo 
vandens čiurkšlę. 

Netgi atmetus antgamtines prielaidas, žemiškos šito siaubūno 
išvaizdos ir nartaus būdo pakako priblokšti žmogaus vaizduotei. 
Nuo kitų spermacetinių banginių jis skyrėsi ne tiek grandioziniais 
matmenimis, bet — kaip jau buvo minėta anksčiau — ypatinga, balta 
kaip sniegas, garankščiuota kakta ir iškilia, piramidės formos balta 
kupra. Tokie buvo jo skiriamieji bruožai, ženklai, pagal kuriuos 
net beribėse neištirtose jūrose jį galėjai pažinti iš tolo. 

Visas jo kūnas buvo su to paties negyvėliško atspalvio juostomis, 
dėmėmis, dryželiais, todėl jis buvo pramintas Baltuoju Banginiu 
ir iš tiesų atrodydavo visiškai baltas, kai per patį vidudienį skrosdavo 

tamsmėlę jūrą, palikdamas paskui save gelsvų putų paukščių taką, 
žiburiuojantį aukso kibirkštimis. 

Tačiau siaubingą šlovę pelnė jam ne baugus dydis ar neregėta 
spalva ir net ne persikreipęs apatinis žandikaulis, o tas nepaprastas, 
apdairus įniršis, kurį jis, kaip pasakojama, rodydavo puldamas 
žmones. Neapsakomą siaubą kėlė išdavikiški jo atsitraukimai. Jis 
turėjo įprotį apsimesti, jog įibūgęs bėga nuo džiūgaujančių persekio- 
tojų, o tada staigiai apsigręžęs puldavo ir į šipulius sudaužydavo 
jų velbotus arba vydavo juos, siaubo apimtus, net iki laivo. 

Baltojo Banginio gaudynės jau buvo pareikalavusios ne vienos 
aukos. Panašios nelaimės — kad ir kaip mažai apie jas kalbama 
krante — banginių medžioklėje neretos, tačiau daugeliu atvejų Bal- 
tojo Banginio nuožmumas atrodė toks apgalvotas ir šėtoniškas, jog 
kiekvieną sužalojimą ar net mirtį žmonės buvo linkę aiškinti ne vien 
aklu atsitiktinumu. 

Patys spręskit, kokion deginančio beviltiško įsiūčio gelmėn būdavo 
įstumiami nesėkmės ištikti atkakliejiį medžiokliai, kai pro velbotų 
nuolaužas, pro skęstančias sumaitotų draugų rankas ir kojas jie 
išnirdavo iš baltų žvėries grėsmingo įniršio putų į erzinančią saulės 
šviesą, giedrai šypsančią nelyginant per krikštynas ar vestuves. 

Vienas kapitonas, išvydęs visų trijų savo velbotų šipulius bei 
verpetų sukamus irklus 17 žmones, stvėrė iš sudaužyto velboto 
vairagalio didžiulį peilį ir puolė banginį kaip Arkanzaso dueli- 
ninkas priešą, aklai norėdamas šešiacole geležte pasiekti neišma- 
tuojamas banginio gyvybės gelmes. Tasai kapitonas buvo Ahabas. 
Ir tada, žaibiškai brūkštelėjęs apatiniu pjautuvo pavidalo žandikaulių, 
Mobi Dikas nurėžė Ahabui koją kaip žolės laiškelį pievoje. Joks 
tiurbanotas turkas, joks samdytas žudikas venecijietis ar malajietis 
nebūtų pakirtęs jo taip piktavališkai. Beveik galima neabejoti, jog 
kaip tik nuo to lemtingo susidūrimo Ahabo širdy sukerojo ir pamažu 
užvaldė visą esybę pašėlęs geismas atkeršyti banginiui, nes dėl 
tūžmingo liguistumo jis galop sutapatino Mobi Diką ne tik su fizinėmis 
savo negandomis, bet ir su visomis dvasios bei proto kančiomis. Baltasis 
Banginis plaukė jo sielos akyse kaip beribio blogio kliedesingas 
įsikūnijimas, kartais taip pagraužiantis giliaminčių žmonių sielas, 
kad jų širdys vos beplaka, o plaučiai vos bekvėpuoja. Ir ėmė 
Ahabui dingotis, jog į Baltąjį Banginį perėjo ta nuo praamžių 
egzistuojanti nesučiuopiama pikta valia, kuriai net mūsų dienų 
krikščionys užleidžia pusę pasaulio karalijos ir kurią senovės Rytų 

ofitai“ garbino kaip šėtoną; Ahabas neparklupo jo garbstyti, bet 
kliedesy apgyvendinęs šią idėją neapkenčiamame Baltajame Bangi- 
nyje, pakilo vienas, visas žaizdotas,. prieš ji į kovą. Visa, nuo ko 
drumsčiasi protas ir varsto kančios, visa, kas sujudina ir pakelia 
nuo dugno reiškinių drumzles, visas tiesoje glūdintis piktavališkumas, 
visa, nuo ko sprogsta gyslos ir stingsta sąmonė, visas subtilus 
gyvenimo ir mąstymo demonizmas,— visas blogis pakvaišusiam Aha- 
bui įgavo regimą ir realiai pažeidžiamą pavidalą — Mobi Diką. | 
baltą banginio kuprą nukreipė jis tūžmą ir neapykantą, glūdinčią 
žmonių širdyse nuo Adomo laikų, ir ėmė svaidyti 1 priešą įkaitusius 
savo širdies sviedinius, tarsi jo krūtinė būtų buvus mortyra. 

Vargu ar tas vienatikslis kliedas sukilo ūmai, tą akimirką, kai 
Ahabas patyrė kūno kančią. Tada, kai puolė siaubūną su peiliu 
rankoje, jį buvo pagavęs staigus instinktyvus siutas, ir banginio 
sužalotas kažin, ar jautė ką daugiau negu baisų fizinį skausmą. 
Bet kai laivas dėl šitos negandos turėjo pasukti namo, kai per patį 
vidužiemį lenkė gūdų, audringai stūgaujantųį Patagonijos kyšulį, 
Ahabas daug dienų, daug savaičių ir mėnesių blaškėsi sykiu su savo 
kančia kabamam gulte; Štai tada sužalotas kūnas ir žaizdota dvasia, 
plūsdami kraujais, susiliejo draugėn ir nuo to jis neteko proto. 
Kad dabartinė jo manija galutinai užvaldė jį tiktai grįžtant namo 
po susirėmimo su banginiu, aišku iš to, jog tarpais jį ištikdavo 
įnirtingi beprotybės priepuoliai, ir jis, nors be kojos, egiptietiškoje 
krūtinėje turėjo tiek jėgos, dar padidėjusios nuo karštligės, kad 
užėjus siautuliui, padėjėjams tekdavo jį pririšti prie gulto. Su tramdo- 
maisiais marškiniais jis suposi beprotiškų vėtrų blaškomoje jūroje- 
O kai laivas pasiekė ramesnes platumas ir iškėlęs liselius nuplaukė 
per giedrumoje skendinčius tropikus, senojo kapitono kliedas tarytum 
likosi kažkur toli, podraug su Horno kyšulio uruliais, ir ligonis 
išlindo iš tamsios savo irštvos į palaimingą šviesą bei orą; tačiau 
net tada, kai išblyškęs veidas atrodė Šaltakraujiškas ir susikaupęs, 
kad baisioji beprotybė išgaravo,— net tada savo sielos slaptynėje 
Ahabas siautėte siautėjo. Žmogaus beprotybė neretai būna gudri ir 
klastinga it katė. Kitą sykį manai, kad jos jau nebėra, o ji tik įgavo 
subtilesnę formą. Ahabo pamišimas neatlėgo, tiktai nulindo gelmėn, 
panašiai kaip neriuramdomas Hudzonas, tasai prakilnus Šiaurietis, 
kad teka suspaustas, bet nematomas per siaurą tarpeklį. Ir kaip 
suspaustame vienatikslio kliedo sraute nepradineo nė vipnao v,p..-;Kir. 

Ahabo beprotybės lašas, taip ir Šitoje beribėje beprotybėje nepradingo 
nė viena didžio įgimto jo proto kruopelytė. Tik pirma protas 
buvo valdovas, o nūnai tapo klusniu žmogaus pamišimo įrankiu. 
Galima būtų pasakyti — jeigu įmanoma tokia padūkusi metafora — 
kad pamišimas paėmė šturmu sveiką Ahabo protą ir nukreipė užgrob- 
tas patrankas į savo paties pasirinktą beprotišką taikinį. Taigi 
Ahabas jėgų neprarado, atvirkščiai, vienų vienam tikslui jis turėjo 
dabar tūkstanteriopai daugiau galios negu tada, kai sveiko proto 
jam buvo leista kreipti tą galią į protingą tikslą. 

Tuo daug pasakyta, bet lieka neatskleista svarbesnė, gilesnė 
ir tamsesnė Ahabo pusė. Bergždžios yra pastangos padaryti gelmę 
prieinamą kiekvienam, o tiesa visada glūdi gelmėje. Todėl iš Čia, 
kur dabar stovime, iš paties smailiaviršūnio Otelio de Kliuni“ vidu- 
rio, palikime jį, o kilniausios ir liūdniausios sielos, kad ir koks jis 
prabangus ir didis, ir nusileiskime į erdvias romėniškų termų sales; 
ten, kur po žemės paviršiuje išsistačiusiais fantastiškais bokštais nueina 
žmonių gyvenimo didybės šaknis, jo apsamanojusi baugi esmė nelygi- 
nant antikinė statula palaidota su kitomis statulomis, kurių sos- 
tai — sudužę torsai! Taip didieji dievai šaiposi iš to įkalinto kara- 
liaus sudužusiame soste, o jis kantriai tarsi kariatidė sėdi, negyva 
kakta parėmęs suvirtusius amžių skliautus. Nusileiskite tenai, o 
išdidžiausios ir liūdniausios sielos! Ir paklauskite šitą išdidų, liūdną 
karalių! Jus stulbina giminiškas panašumas? Taip, iš jo kilę jūs visi, 
o jaunieji monarchai tremtiniai, ir tik jūsų niūrusis protėvis gali 
atskleisti jums seną valstybinę paslaptį. 

Kažkur, pačiose sielos gelmėse, Ahabas ją buvo mažne įminęs; 
jis suvokė: visi mano poelgiai protingi, tikslas ir motyvai beprotiški. 
Bet neturėdamas galios nei sunaikinti, nei pakeisti, nei išvengti šio 
fakto, puikiai žinojo, kad seniai slėpė jį nuo žmonių, tam tikra pras- 
me slėpė 1r dabar. Bet tas slėpimasis ėjo tik iš jo nuovokumo, ne 
iŠ valingo apsisprendimo. Be to, taip nusisekė, kad kai pagaliau 
jis palietė kauline savo koja Nantaketo smėlį, niekam iš tėvynainių 
įtarimo nesukėlė, visiems atrodė, jog jis tiktai iki sielos gelmių 
sukrėstas ištikusios jį nelaimės. 

Panašiai aiškino žmonės ir Ahabo kliedesio priepuolius, ištikda- 
vusius jį jūroje. Ir tą neprablaivomą rūškanumą, tolydžio iki pat 
„Pekodui" išplaukiant banginiauti niaukusį jo kaktą. Ir labai galimas 
daiktas, kad taupūs šitos nuoregios salos žmonės visai neturėjo 
noro dėl neaiškių priežasčių abejoti jo gebėjimu vadovauti banginių 

medžioklės laivui, priešingai, jie kaip tik buvo linkę tikėti, kad dėl 
šitų priežasčių jis kur kas tinkamesnis ir dar ryžtingiau nusiteikęs 
šiurpiam ir kruvinam verslui — banginių medžioklei. Iš paviršiaus 
apdegintas, viduje draskomas nepagydomos manijos įstrigių, negai- 
lestingų ilčių, toks Žmogus — jei tik pavyksta jį rasti — atrodo paties 
likimo skirtas sviesti žeberklą ir smeigti perstekę į siaubingiausią 
žemės gyvūną. Jeigu kūno luošumas trukdys jam pačiam tą daryti, 
vis tiek niekas geriau nesugebės įkvėpti ir suraginti kautynėms savo 
valdinių. Ar taip žiūrėsi, ar kitaip, aišku viena: beprotišką neatly- 
žtančio įniršio paslaptį devyniais užraktais užrakinęs ir paslėpęs 
širdyje, Ahabas šį kartą išplaukė „Pekodu" to vienintelio, viską 
gožiančio troškimo genamas — nudobti Baltąjį Banginį. Jeigu senieji 
Ahabo draugai Nantakete būtų nujautę, kas slypi jo sieloje, tą pat 
akimirką, teisuoliškai pyktaudami, būtų išplėšę laivą iš piktadario 
rankų! Bet visos jų mintys sukosi apie medžioklės sėkmę, skaičiuo- 
jamą skambiais doleriais. Ir Ahabas išplaukė, genamas įžūlaus, 
nepermaldaujamo,  antžmogiško keršto. 


Štai koks buvo tasai nužilęs bedievis vyras, su prakeiksmais 
burnoje po visą pasaulį vaikantis Jobo banginį, pasitelkęs įgulą 
iš įvairaus plauko atskalūnų, atstumtųjų ir žmogėdrų, kurių ydos 
badė akis greta narsiojo Starbako nuosaikaus, neryžtingo dorybingu- 
mo, greta nerūpestingo ir pašėlusio Stabo negęstamos linksmybės, 
greta Fiasko beribio vidutiniškumo. Ir įgula, ir padėjėjai, rodės, 
specialiai buvo šėtoniško likimo surinkti padėti kerštu degančiam 
Ahabui. Kaipgi atsitiko, kad visi jie taip noriai atsiliepė, valdingai 
senojo kapitono pašaukti; kokia juoda magija buvo užvaldžiusi jų 
sielas, kad tarpais Ahabo neapykanta, rodės, virsdavo jų neapykanta, 
o Baltasis Banginis — tokiu pat neapkenčiamu jų priešu; kaip visa 
tai atsitiko; kas iš tiesų jiems buvo Baltasis Banginis ir kaip jų 
pasąmonės užunarvėse išplaukė jis didingu demonu ir nušliuožė per 
gyvenimo jūrą,— norint visa tai paaiškinti, reikėtų panerti giliau, negu 
Izmaelis pajėgia. Negi galima pagal duslų, tai čia, tai ten pasi- 
girstantį kastuvo dunkstelėjimą įspėti, kur rausia savo štolnę požemių 
kasėjas, triūsiantis kiekvieno iš mūsų sieloje? Kas nėra pasijutęs 
kieno nors stumiamas ar tempiamas už rankos? Ar gali menkas luotas 
likti vietoj, kai jį traukia septyniasdešimt keturių patrankų linijinis 
laivas? O aš atsidaviau laiko ir erdvės valiai, bet netgi degdamas 
nekantrumu susitikti su Baltuoju Banginiu, regėjau šitame žvėryje tik- 
tai mirtiną blogį. 

Ką reiškė Baltasis Banginis Ahabui, jau pabandžiau nupasakoti; 
ką vienu ar kitu tarpu jis reiškė man, dar nepaaiškinau. 

Be išvardintų akivaizdžių priežasčių, negalėjusių nesukelti kiek- 
vieno žmogaus sieloje nerimo, Mobi Dikas turėjo dar kažkokių 
ypatybių, jis skleidė neaiškų, mįslingą siaubą, tarpais savo intensy- 
vumu viską nuslopinantį, tokį mistišką, žodžiais neišreiškiamą, kad 
aš beveik puolu į neviltį, bandydamas suprantamai jį nusakyti. Visų 
didžiausią baugesį kėlė man banginio baltumas. Bet kaip paaiškinti, 
ką turiu galvoje? Tačiau nors miglotai, nerišliai, privalau tą padaryti, 
antraip visi šitie skyriai neturės prasmės. 

Nors gamtoje baltumas ne sykį yra subtiliai sutaurinęs grožį, 
tarytum pats savaime suteikdamas kokią ypatingą vertybę, sakykim, 
marmurui, japoniškoms kamelijoms ir perlams; nors daugelis tautų 
vienu ar kitu būdu yra pripažinusios šios spalvos karališką viršenybę, 
net barbariški didžiojo Pegu“' karaliai titulą „Baltųjų Dramblių 
Valdovas" iškėlė aukščiausiai tarp gražiakalbių savo galybės aprašy- 
mų, 0 Šiuolaikiniai Siamo valdovai tą baltą it sniegas keturkojį 
deda karališkame savo standarte; ir Hanoverio vėliavoje yra pavaiz- 
duotas sniego baltumo ristūnas, ir didžioji Austrijos imperija, visa- 
galės Romos įpėdinė, savo imperatoriškajai vėliavai pasirinko tą 
didingiausiąją spalvą; baltumos viršenybė pritaikoma net žmonių 
giminei: juk baltajam Žmogui suteikta teisė valdyti visas tamsgymes 
tautas; ir nors galima pridurti, kad balta spalva reiškia džiaugsmą, 
kadangi baltais akmenėliais romėnai pažymėdavo smagias dienas; 
ir nors sykiu su tam tikromis sąvokomis bei asociacijomis baltumas 

simbolizuoja daugybę jaudinančių, kilnių dalykų — nuotakų nekalty- 
bę ir senatvės švelniaširdiŠkumą; nors Amerikos raudonodžiai baltos 
vampumo juostos įteikimą laikė didžiausiu pagarbos ženklu; nors 
daugelyje kraštų baltumas įkūnija teisingumo didybę baltais teisėjo 
šermuonėliais ir prisideda prie kasdieniško karalių bei karalienių 
orumo baltais žirgais; nors prakilniausių religijų aukščiausiuose 
sakramentuose balta spalva visada buvo dieviško tyrumo ir jėgos 
simbolis — ugnies garbintojai persai baltą dvišakę ugnį ant alto- 
riaus laikė šventenybių šventenybė, o graikų mitologijoje pats didysis 
Dzeusas pasiversdavo baltu kaip sniegas jaučiu; nors kilniems irokė- 

zams švento Balto šuns atnašavimas vidužiemį, anot jų teologijos, 
buvo pati iškilmingiausia šventė, o tas be dėmelės, ištikimas padaras 
laikomas tyriausiu pasiuntiniu pas Didžiąją Dvasią, kuriai jie kasmet 
siųsdavo patikinimą dėl savo ištikimybės; nors krikščionių dvasininkai 
skolintu lotynišku žodžiu „albus" (baltas) vadina albą — savo 1i- 
turginio drabužio dalį, dėvimą po arnotu; nors šventosios Romos 
bažnyčios prabangiose iškilmėse balta spalva ypač dažnai pasitelkiama 
garbstant Viešpaties kančias; nors šventojo Jono Apreiškime tei- 
suoliai vilki baltai ir dvidešimt keturi vyresnieji baltais drabužiais 
stovi prieš didį baltąjį sostą, kuriame sėdi Šventasis Valdovas kaip 
balta vilna ir kaip sniegas“, — vis dėlto kad ir kiek prisikaupia 
asociacijų su tuo kas gera, didinga, tauru, pačioje baltumo idėjos 
gelmėje slypi kažkas neapibrėžiama, kas baugina labiau negu raudona 
kraujo spalva. 


Kaip tik dėl šitos neapibrėžiamybės baltumas, atidalintas nuo 
išvardintų malonių asociacijų ir prišlietas prie baisių dalykų, bepro- 
tiškai sustiprina jų keliamą baugesį. Pažvelkit į baltąjį šiaurės lokį 
arba baltąjį tropikų ryklį; kas, jei ne lygi sniego baltuma daro juos 
tokius nepaprastai baisius? Numirėliškas baltumas nuspalvina šitų 
bežadžių padarų plėšrumą atgrasiu įteiklumu, labiau keliančiu pasi- 
šlykštėjimą nei siaubą. Štai kodėl nuožmiadantis tigras su heraldinių 
kailiu negali taip pakirsti žmogaus narsos, kaip baltai apsigobstę 
lokys ar ryklys*. 


Arba prisiminkime albatrosą — iš kur suskrenda dvasinės nuos- 
tabos ir blyškaus baugesio debesys, tarp kurių nardo mūsų vaizduo- 
tėje tasai baltas fantomas? Ne Kolridžas'“ pirmasis paskleidė šituos 


* Galbūt tas, kurs specialiai pasigilins į šį klausimą, ims tvirtinti, kad ne baltuma 
pati savaime taip sustiprina nepakeliamą šio poliarinio žvėries kraupumą, nes geriau 
pagalvojus tas išdidintas kraupumas atsiranda tik todėl, kad po dangiškos nekaltybės 
ir meilės vilna slypi nepaaiškinamas žiaurumas; tiktai šis nenatūralus skirtingų pojūčių 
kontrastas ir sukelia mums tokią baimę, žiūrint į baltąjį lokį. Tačiau jeigu visa tai ir 
tiesa, vis tiek — nebūtų baltumo, nebūtų neapsakomos baimės. 

Na o baltojo ryklio baltas kintantis vaiduokliškumas, būdingas šitam jūrgyviui 
įprastinėmis sąlygomis, nuostabiai atitinka aprašytąsias šiaurės keturkojo savybes. 
Jas ypač gerai perteikia prancūziškasis ryklio pavadinimas. Katalikų gedulingos 
mišios prasideda žodžiais Reguiem aeternam (amžiną atilsį), dėl to ir pačios mišios, 
ir laidotuvių muzika vadinama Reguiem. Aliuzine jungtimi susiedami baltą nebylų 
mirties stingulį, būdingą šiam rykliui, ir pasalūnišką jo įpročių žudikiškumą, pran- 
cūzai vadina jį Reguin. (Aut. pastaba) 

kerus, tą padarė didis, nemeilikaujantis Dievo Laureatas, vardu 
Gamta*. 

Visų garsiausias mūsų Vakarų metraščiuose ir indėnų sakmė- 
se yra padavimas apie Baltąjį Prerijų Žirgą — neprilygstamą pieno 
baltumo ristūną didžiulėmis akimis, mažute galva, stačia krūtine ir 
tūkstančio monarchų didybe arogantiškoje prakilnioje laikysenoje. 
Tai buvo laukinių žirgų vienvaldis Kserksas, o jų ganyklos tada ply- 
tėjo nuo Uolinių iki pat Alegenio kalnų. Ir priešaky ugnim alsuo- 
jančių tabūnų šuoliavo jis į Vakarus, nelyginant pirmoji sutemų 
žvaigždė, atsivedanti spiečius nakties švitulių. Žiburiuojanti karčių 
kaskada, išlenkta uodegos kometa buvo jo apranga, už kurią prašmat- 
nesnės joks aukso ar sidabro kalėjas nebūtų galėjęs nukalti. Žirgas 


* Pamenu, kaip pirmą sykį išvydau albatrosą. Tai buvo Antarkties vandenyne 
ilgos audros metu. Po ryto vachtos užlipau į debesų apgumuriuotą denį ir čia, ant 
liuko dangčio, išvydau karališką plunksnuotą padarą, baltut baltutėlį, kumpu, tiksliai 
romėniškos formos snapu. Kartkartėm jis ištiesdavo milžiniškus arkangelo sparnus, 
lyg norėdamas apglėbti kokią šventą eldiją. Jis stebuklingai virpėjo ir krūpčiojo. 
Pavojus paukščiui negrėsė, bet jis rykavo nelyginant antžmogiško skausmo apimta 
karaliaus Šmėkla. Jo akyse, keistose, be išraiškos, aš įžvelgiau, kaip man dingojosi, 
slaptingą valdingumą, kuriam paklūsta net patsai Dievas. Ir parpuoliau ant kelių 
tarsi Abraomas prieš angelus“ — toks baltas buvo tasai gyvis, toks platus buvo jo 
sparnų mojis, jog tuosyk išbluko mano atmintyje skurdūs, žeminantys prisiminimai 
apie civilizaciją ir miestus. Ilgai grožėjausi plunksnuotuoju stebuklu. Ir negaliu 
išsamiai apsakyti, o galiu tik papasakoti nuotrupas tąsyk praskriejusių mano galvoje 
minčių. Pagaliau atsitokėjau ir pasiklausiau vieno jūreivio, kas tai per paukštis. 
„Gounis",— atsakė jis. GounisI Niekada neteko girdėti tokio vardo; nejaugi kranto 
žmonės nieko nežino apie tokį pasakišką paukštį? Negali būtil Bet tik vėliau patyriau, 
kad jūreiviai retsykiais šitaip vadina albatrosus. Taigi mano patirtas mistiškas jaudu- 
lys nieku būdu nesietinas su aistringomis Kolridžo eilėmis. Nesgi nei tų eilių anuo- 
syk nebuvau skaitęs, nei žinojau, kad tasai paukštis albatrosas. Tačiau mano pasakoji- 
mas — kad ir netiesiogiai — tik paskaistina kilnų poeto kūrinio spindesį. 


Taigi aš" tvirtinu, kad paslaptingi paukščio kerai glūdi stebuklingame jo baltume; 
šią tiesą liudija ir tai, kad dėl terminologijos klaidos yra paukščiai, vadinami „pilkai- 
siais albatrosais", kuriuos esu ne sykį matęs, bet niekada nepatyriau tų jausmų, kaip 
išvydęs Antarkties jūrų svetį. 

Tačiau kaip buvo pagautas tas mistiškas padaras? Prisieki! neišduoti paslapties, 
tai pasakysiu: su išdavikišku kabliuku ir valu buvo sugautas tas paukštis, plūkau- 
janiis ant vandenų. Vėliau kapitonas pavertė jį laiškanešiu: pririšo prie kaklo odinį 
dirželį su laivo pavadinimu bei vietos nusakymu ir paleido. Tačiau aš neabejoju, 
kad odinis dirželis, skirtas žmonėms, buvo nugabentas tiesiai į dangų, kai baltasis 
paukštis pakilęs nuskrido prisijungti prie sudėjusių sparnus, paskendusių maldoj 
ir garbinime cherubinų. (Aut. pastaba) 

buvo valdoviška, arkangeliška vizija to dar nežlugusio gaivaus Vakarų 
pasaulio, iškildavusio prieš traperių ir žvėriautojų akis ir tarsi įkūni- 
jančio pirmykščius laikus, kai kilnus tarsi dievas žeme vaikštinėjo 
Adomas, staČiakaktis ir bebaimis, nelyginant tasai galingas ristūnas. 
Ar žygiuodavo, apsuptas adjutantų ir maršalų, priešakyje nesuskai- 
tomų kohortų, plūstančių nelyginant Ohajo upė nesibaigiančiu srau- 
tu per lygumas, ar, virpčiodamas šiltomis šnervėmis, rausvomis 
šalto baltumo fone, apžiūrinėdavo šuoliuodamas savo valdinius, 
kurių liulėjo prerijos nuo horizonto ligi horizonto,— kad ir kaip 
pasirodydavo Baltasis Žirgas, visada narsiems indėnams jis kėlė 
virpulingą pagarbą ir baimę. Ir legendos apie šį kilnų Žirgą patvirti- 
na, kad dieviškumo jam teikė ta pamėkliškoji baltuma ir kad tasai 
dieviškumas, nors šaukė garbinti, podraug kėlė neaiškų siaubą. 


Tačiau galima parinkti ir tokių pavyzdžių, kai baltumas praranda 
mįslingą, viliojantį spindesį, gaubiantį Baltąjį Žirgą ir Albatrosą.. 

Kuo mus taip šokiruoja albinosas, kuo įžeidžia žvilgsnį, kodėl 
bjaurisi juo net giminės ir artimieji? Dėl to baltumo, jį dengiančio 
ir vardą davusio. Sudėtas albinosas darniai, — išsigimimo nė žymės, — 
tačiau tas visa gožiantis baltumas daro jį atkaresnį už bjauriausią 
išsigimėlį. Kodėl? 

Ir pati gamta — nors visiškai kitais aspektais — beveik nepaste- 
bimiems, bet dėl to ne mažiau piktavališkiems savo poveikiams sus- 
tiprinti, nepamiršta pasitelkti šito siaubą karūnuojančio atributo. 
Sniegina išorė geležinę pirštinę apsimovusiam Pietų jūrų demonui 
yra davusi Baltojo Škvalo vardą. Ir žmogaus klasta, kaip liudija 
istorija, nesidrovėjo pasitelkti šitos galingos jėgos savo vinklybėms. 
Kokio siautingo įtaigumo įgyja scena iš Fruasaro, kur Gento Bal- 
tieji Kapišonai“', dangstydamiesi veidus sniego baltumo savo frakci- 
jos emblemomis, nuduria turgaus aikštėje grafo įgaliotinį! 

Net kasdieniai daugiaamžės žmonijos potyriai byloja apie šitos 
spalvos antgamtines savybes. Be jokios abejonės, didžiausias baugulys, 
pažvelgus į numirėlį, suima nuo marmurinio jo blyškumo, tarsi 
tasai blyškumas reikštų ir ano pasaulio klaiką, ir mirtiną žemės nuo- 
gandą. Ir iš to velionių blyškumo mes skolinamės „spalvą drobulei, 
kuria juos gobstysim. Mūsų prietaringumas nepamiršta užmesti 
baltasniegę mantiją ant kiekvienos šmėklos, ir visi mūsų vaiduokliai 
iškyla iš baltų kaip pienas ūkanų. Ar verta toliau vardyti? Geriau, 
šitų baugesių suremti, prisiminkim, jog patsai baimės valdovas, 

aprašytas evangelisto plunksna, joja ant palšo žirgo“. 

Taigi, nors kitaip nusiteikęs Žmogus su baltumu sieja pačias 
prakilniausias ir didingiausias idėjas, vis tiek niekas neįstengs nuneigti, 
jog kai išryškėja giliausia, tikroji baltumo reikšmė, žmogaus sieloje 
kyla patys neįtikėčiausi vaizdiniai. 

Tarkim, jog šitas faktas nekelia abejonių, bet kaip mums, mirtin- 
giesiems, jį paaiškinti? Analizuoti jo neįmanoma. Gal tokiu atveju 
reikėtų pateikti kelis atvejus, kai baltumas, visai ar didžiąja dalimi 
atsietas nuo bet kokių tiesioginių, bauginančių asociacijų, vis dėlto 
magiškai veikia mus — gal tokiu būdu iš netyčių aptiktume mįslės 
įminimą? 

Bandykim. Tačiau tai sritis, kur svarstymų subtilumas neatsiejamas 
nuo suvokimo subtilumo, ir žmogus, neturintis fantazijos, nesugebės 
sekti paskui mane šitomis menėmis. Ir nors nėra abejonės, jog bent 
dalį vaizduotės įspūdžių, apie kuriuos Čia šnekėsiu, patyrė gan daug 
žmonių, tačiau retas tuo momentu iki galo juos įsisąmonino, todėl 
kažin, ar įstengs dabar prisiminti. 

Kodėl žmogui, negavusiam nuodugnaus religinio išsilavinimo 
ir menkai tesusipažinusiam su bažnytinių švenčių ypatumais, vien 
paminėjus Sekminių iškilmingą eiseną“, vaizduotėje kaipmat iškyla 
ilga, nyki, bežadė procesija lėtai žengiančių piligrimų nudelbtom 
akim po sniego baltumo kapišonais? Kodėl prabėgomis užsiminus 
neapsiskaiČiusiam, primityvios sielos centrinių valstijų protestantui 
apie Baltąjį Vienuolį ar Baltąją Vienuolę“, jam kaip mat iškyla 
aklos statulos vaizdinys? 

Kuo dar — išskyrus senovės legendas apie įkalintus riterius bei 
karalius (nors tai nėra pakankamas pagrindas) — kuo dar galima 
paaiškinti tą nuostabią Londono Tauerio Baltojo bokšto savybę, 
tą jo sugebėjimą paveikti nedaug pasaulio mačiusių atvykėlių ameri- 
kiečių vaizduotę labiau negu gretimi aukštieji statiniai — Šoninis ir 
net Kruvinasis bokštas7 O tie dar iškilesni bokštai, Nju Hempšyro 
Baltieji kalnai, kodėl vos juos paminėjus širdį užplūsta bekraštis 
šmėkliškumas, tuo metu, kai mintys apie Virdžinijos Mėlynąjį kalva- 
gūbrį pilnos Švelnaus rasoto nesučiuopiamo svajingumo? Kodėl, nepai- 
sant visų ilgumų ir platumų, Baltoji jūra dvelkia anuo pasauliu, 
o Geltonoji užliūliuoja žemiškais vaizdiniais: regi ilgas švelnias po- 
pietes ant lakuotų bangų ir spalvingus mieguistus saulėlydžius? 
Arba pasirinkime visiškai nematerialių pavyzdžių, skirtų žmogaus 
vaizduotei: kodėl, skaitant senovines Vidurio Europos pasakas, Harco 
girių „aukštas išblyškęs vyras", kurio amžinai blyškus gymis tyliai 

šliuožia žaliais miškais, kodėl tasai baltas vaiduoklis labiau baugina 
negu rėksminga Bloksbergo“ nelabųjų šutvė? 

Ir visai ne katedras griaunančių žemės drebėjimų prisimini- 
mas arba nesulaikomi siautulingos jūros antpuoliai, arba niekada 
neverkiantys perdžiūvę dangūs, arba paties miesto panorama — 
didžiulis laukas virstančių bokštų, išgriautų laidojimo rūsių, nulin- 
kusių kryžių (panašių į perkrypusias rėjas inkarą išmetusių flotilių), 
ne priemiesčių gatvės, kur namų sienos griozdžiasi viena ant kitos 
tarsi išberta kortų malka,— ne vien dėl šitų priežasčių neverkianti 
Lima yra pats keisčiausias ir liūdniausias pasaulio miestas. Juk Lima 
yra apsisiautusi baltu šydu, ir jos sielvarto baltume slypi kažkokia 
tauri klaikuma. Sena kaip Pisaras“, toji balta spalva amžinu nauju- 
mu gobia jos griuvėsius, ji nugena džiugią irimo žalumą ir virš suski- 
lusių įtvirtinimų išskleidžia griežtą apopleksijos grimasos blyškumą. 

Aš žinau, jog žmonės nelaiko baltumo pirmine priežastimi bau- 
gesio, kurį kelia iš prigimties siaubingi reiškiniai; ir pasireiškimai, 
bauginantys kai kurias sielas savo baltumu, nieko nesako vaizduote 
neapdovanotiems žmonėms, ypač jei baltuma nebyli ir visapusiška. 
Savo mintį pabandysiu paremti štai kokiais pavyzdžiais. 

Pirma. Jeigu jūreivį ūmai pažadina naktį bangomūšio kauksmas 
prie nepažįstamo kranto, jo baimės pojūtis yra kaip tik toks, kokio 
reikia, kad paaštrėtų budrumas ir kiti sugebėjimai; bet jeigu visai 
panašiomis aplinkybėmis, užgirdęs švilpuką, jis atsikelia iš gulto ir 
išvysta laivą vidury nakties plaukiant per pieno baltumo jūrą, tarsi 
pro tuntus baltųjų lokių, sušokusių vandenin nuo aplinkinių kyšu- 
lių — štai tada nuveria jį nebylus prietaringas siaubas; negyvėliškas 
vandenų blyškumas baugina jį tartum tikra šmėkla; veltui lotas jam 
sako, jog dugnas toli, jo širdis vis tiek nukrenta į kulnus ir ten išbūna, 
kol po laivu sukunkuliuoja melsvos vilnys. Tik kažin, ar išdrįstų 
toksai jūreivis prisipažinti: „Pone, tai buvo ne baimė dėl povandeninių 
rifų, mane apėmė nuogąstis dėl tos klaikios baltumos"? 


Antra. Peru indėnui amžinais sniegynais pabalnoti Andai nekelia 
jokios baimės, nebent prisiminus visada apledėjusias tų aukštybių ply- 
nes ar paprasčiausiai pagalvojus, kaip klaiku žmogui, pasiklydusiam 
šiuose plotuose, kur nėra nė gyvos dvasios. Panašiai Vakarų atkilėliai 
gan abejingai žvelgia į beribę preriją, apdengtą sniego paklode, be 
krūmelio, be medelio, kurio šešėlis galėtų sudrumsti tą nejudrią baltu- 
mą. Visiškai ne taip jaučiasi jūreivis Antarkties vandenyse, kur, virpė- 
damas iš šalčio ir nuovargio, vietoj vaivorykštės, žadančios viltį ir 

paguodą, per kažkokį velnišką oro ir speigo pokštą pamato beribį 
šventorių su vypsančiais ledo antkapiais ir perskilusiais kryžiais. 

Bet, ko gero, jūs pasakysite, jog šis išbaltintas skyrius apie baltu- 
mą — viso labo baugščios sielos iškelta balta vėliava; tave įveikė hipo- 
chondrija, Izmaeli. 

Tada sakykit, kodėl jaunas stiprus eržiliukas, atėjęs į ši pasaulį 
kur nors ramiame Vermonto slėnyje, toli nuo bet kokių plėšrūnų — 
kodėl jis netgi gražiausią saulėtą dieną jums krestelėjus šviežiai nu- 
dirtu bizono kailiu, kurio nemato, o tik užuodžia laukinį muskuso 
kvapą, — kodėl jis būtinai krūpteli, suprunkščia ir, išvertęs akis, ima 
iš baimės trypti kojomis? Juk negali jis prisiminti, kaip mirtinai badėsi 
tie laukiniai padarai žalioje šiaurinėje jo tėviškėje, ir todėl keistas mus- 
kuso kvapas neprimena jam būtųjų pavojų; juk nežino jis nieko, tasai 
Naujosios Anglijos eržiliukas apie tolimojo Oregono juodus bizonus? 

Aišku, nežino nieko, tačiau netgi iš to bežadžio gyvulio mes 
matom įgimtą pasaulio demoniškų jėgų pažinumą. Kas kad tūkstančiai 
mylių skiria jį nuo Oregono — vis tiek, užuodus karingą muskuso 
kvapą, nuožmios, negyvai subadančios bizonų bandos jam tampa tokia 
pat realybe, kaip ir nuo tabūno atsilikusiam kumeliukui, kurį jie 
galbūt kaip tik šią akimirką trypia į dulkes. 

Taip ir duslingas baltakartės jūros grumėjimas, žvarbus šerkšno 
girliandų žvangždesys kalnuose, negyva prerijų vėjo nešiojamų sniegų 
klajonė,— visa tai Izmaeliui yra kaip bizono kailis įbūgusiam eržiliu- 
kui! 

Nors nė vienas nežino, kame tūno nenusakomieji dalykai, kartais 
miglotais ženklais užsimeną apie savo buvimą, tačiau mano širdyje, 
kaip ir to eržiliuko, glūdi gyva nuojauta, jog kažkur jie egzistuoja. 
Nors daug kas šiame regimajame pasaulyje sukurta iš meilės, tačiau 
neregimosios sferos pradėtos siaube. 

Bet kolei kas vis tiek nesame įminę magiškojo baltumo burtažo- 
džio, nežinome, kodėl jis taip galingai veikia mūsų sielas; nepaaiškėjo, 
nors keista ir baugu, kodėl, būdamas daugiareikšmis dvasiškojo prado 
simbolis, pačios krikščionių dievybės apdangalas, baltumas tuo pat 
metu didina baugesį tų daiktų ir reiškinių, kurie jau ir taip baugūs 
žmonių giminei. 

Gal šios spalvos neapibrėžtumas pranašauja besieles visatos erdves 
bei tuštumas ir todėl smogia mums į nugarą visiško išnykimo nujauti- 
mu, kuris sukyla užsižiūrėjus į baltas Paukščių Tako gelmes? O gal 
taip atsitinka dėl to, kad baltumas yra he spalva, o regimas spalvos 

nebuvimas ir tuo pat metu visų spalvų konkretumas; gal dėl to tušti 
bežadžiai ir tuo pat metu pilni prasmės atrodo mums platūs užsnigti 
kraštovaizdžiai — visaspalvė ateizmo bespalvybė, nuo kurios susigūžę 
atšlyjame? O jeigu prisiminsim dar vieną, natūrfilosofų teoriją, pagal 
kurią visos kitos pasaulio spalvos — visos didingos ar žavios heraldi- 
nės puošmenos: gražūs dangaus ir girių tonai saulėlydžio gaisuose, 
paauksuotas plaštakių aksomas, švelnūs it plaštakės jaunų mergaičių 
skruostai — viskas yra tik subtili apgaulė, ne natūrali reiškinių savy- 
bė, o užtepimas ant jų paviršiaus, — taigi mūsų sudievintoji Gamta yra 
išsidažiusi it kekšė, kurios apžavai slepia tik kapų rūsį; jeigu galvo- 
dami toliau prisiminsime, kad toji paslaptinga kosmetinė priemonė, 
teikianti Gamtai visus jos tonus bei atspalvius, toji didžioji šviesos 
pirmapradė, yra amžinai balta ir bespalvė ir kad pati viena, be paša- 
linės jėgos, ji viską, net tulpes ir rožes nudažytų savo blyškia spalva — 
jeigu visa tai įsivaizduotume, pasaulis pasirodytų betysąs nelyginant 
raupsuotasis, ir panašiai kaip užsispyręs keliautojas per Laplandiją, 
atsisakantis užsidėti spalvotus ir spalvą suteikiančius akinius, apgailė- 
tinas netikėlis apaks išvydęs didingą baltą drobulę, gobiančią viską, 
kiek akys užmato. Viso to simbolis ir buvo Banginis Albinosas. Tai 
ar jus dar stebina tūžminga jo medžioklė? 


XLUI skyrius 
GIRDI? 


— Ts-s! įsiklausyk, Kabaka! Girdi?.. 

Nakties vachta; aiškiai Šviečia mėnuo; jūrininkų vora nutįsusi nuo 
statinės su gėlu vandeniu škafute iki bako prie hakaborto. Perduodami 
vienas kitam kibirus, jie pila vandenį į baką. Stovintys tuščiuose škan- 
cuose saugosi žodį ištarti ar koja dunkstelti. Kibirai keliauja iš rankų 
į rankas visiškoje tyloje, tik kartkarčiais pliaukšteli burė ir lygiai ošia 
vanduo po nepailstamai bėgančiu kiliu. 

Ir šit vidur bežadės rimties Arčis, stovįs voros gale prie vairagalio 
liuko, šnabžteli savo kaimynui metisui: 

— Tsss! Girdi, Kabaka? 

— Imk greičiau kibirą, Arči, nežiopsok! Nieko aš negirdžiu. 

— Va... ir vėi... iš liuko... neiau npolr/i') ' 

— Kas ten, velniai rautų, gali kostelt! Duokš tuščią kibirą. 

— Bet ir vėl... klausyk! Sakytum keli žmonės per miegus vartosi. 

— Caramba!* Baik niekus pliauškęs, brolyti. Čia tavo pilve džiū- 
vėsiai, kur per vakarienę sušveitei, vartosi, ir viskas. Nežiopsok, lai- 
kyk kibirą! 

— Sakyk, ką nori, bet mano ausys geros. 

— Kurgi ne, juk tu kartą išgirdai jūroje, už penkiasdešimt mylių 
nuo Nantaketo, kaip tavo senė kvakerė virbalais namie barškina. O gal 
ne tu. ten buvai? 

— Šaipykis, šaipykis, o mes pažiūrėsim, kuo viskas baigsis. Sakau, 
Kabaka, yra ten triume kažkas, ko mes denyje neregėjom, ir jaučiu, 
senasis Mogolas irgi apie tai žino. Girdėjau per ryto vachtą Stabą 
sakant Flaskui, jog kažkas iš tiesų bręsta, 

— Šš! Imk kibirą! 

JŪRLAPIS 


Jeigu būtumėt nusileidę paskui kapitoną Ahabą į jo kajutę aprimus 
škvalui, užklupusiam laivą tą naktį, kai beprotiška sandora buvo 
sudaryta su įgula, būtumėt pamatę, kaip jis prieina prie užrakinamos 
skrynelės netoli pertvaros, išsiima iš jos didžiulį sulamintų pageltusių, 
jūrlapių ritinį ir išvynioja juos ant stalo, prisraigtuoto prie grindų. 
Būtumėt pamatę, kaip atsisėdęs jis kniaubte įsikniaubia į nesuskaito- 
mas linijas ir ženklus ir pamažėle, bet tvirtai pieštuku ima brėžti 
naujus kelius per dar Švarius plotus. Tarpais jis pasikniausia aukštoje 
šūsnyje šalimais gulinčių laivo žurnalų, pasitikrina, kokiu metų laikų 
ir kokioj platumoj pavyko nudobti spermacetinių banginių. 

Šitaip Ahabas sėdėjo ir dirbo, o masyvi alavinė lempa, grandinėm 
pakabinta virš jo galvos, suposi laivo taktu, ir bėglūs atšvaitai bei 
šešėlių dryžiai ruožavo rūškaną jo kaktą, kol ėmė rodytis, kad jam 
braižant linijas ir kelius, neregimas pieštukas tokiom pat giliom lini- 
jom ir keliais išgramžė jo kaktos žemėlapį. 

Nebe pirmą naktį savo kajutės vientulystėje meditavo Ahabas prie 
jūrlapių. Jie būdavo išimami iš skrynelės kone kasnakt, ir kone kas- 

nakt vienos pieštuko linijos būdavo trinamos, o jų vietoje rasdavosi 
naujos. Mat Ahabas, išskleidęs priešais save keturių vandenynų jūr- 
lapius, vinguriavo juose srovių ir sūkurių labirintus tik todėl, kad 
kuo neklystamiau paverstų tikrove vienatikslę savo sielos už- 
mačią. 

Žmogui, probėgŠšmom tesusipažinusiam su Leviatanų įpročiais, 
bandymas šitokiu būdu aptikti tam tikrą gyvūną statinių graižais 
nesuveržtuose mūsų žemės rutulio vandenynuose pasirodytų kiaurai 
beviltiškas. Tačiau Ahabas šitaip nemanė, jis žinojo visų potvynių ir 
srovių kryptis, taigi apskaičiavęs, kurlink keliauja spermacetinių 
banginių maistas, ir atgaivinęs atmintyje, kokiu metu ir kokiose 
platumose tie gyvūnai buvo sumedžioti, jis galėjo beveik vienos dienos 
tikslumu nustatyti, kada ir kokioje vietoje jam pavyks aptikti grobį. 

Ir tikrai, periodinis spermacetinių banginių pasirodymas tam 
tikruose rajonuose yra patvirtintas dalykas, ir daugelis banginiautojų 
mano, kad jeigu būtų galima tuos banginius pasekti ir patyrinėti visose 
jūrose, jeigu būtų įmanoma kruopščiai palyginti visų banginiautojų 
flotilių metinius laivo žurnalus, paaiškėtų, jog spermacetiniaj bangi- 
niai tolydžio grįžta į tas pačias vietas nelyginant iš pietų parskrendan- 
čius kregždės arba silkių guotai. Todėl jau buvo bandyta nupiešti 
smulkius spermacetinių banginių migracijos kelius*. 

Be to, požygiuose iš vienos povandeninės ganyklos į kitą spermace- 
tiniai banginiai, paklusdami neklystamam instinktui,— arba, teisingiau 
pasakius, slaptiems nurodymams iš aukščiau, — keliauja, kaip pas mus 
sakoma, kanalais, taip griežtai laikydamiesi kurso, kaip nė vienas van- 
denyno laivas su pačiais tiksliausiais jūrlapiais nė sapnuot nebuvo 
sapnavęs. Nors kryptis, kurią pasirenka atskiras banginis, visada tiesi 
kaip matininko įrėžis, ir vytis jį tenka tiksliai jo paties kilvateriu, 

kanalo,„kuriuo jis plaukia, plotis gali siekti net kelias mylias (kartais 
daugiau, kartais mažiau, kaip pasitaiko), tačiau niekada neviršija 
regračio, matomo nuo stiebo viršūnės, kai banginiautojų laivas, su- 


* Jau po to, kai buvo parašytas šis skyrius, leitenantas lyloris iŠ Vašingtono 
Nacionalinės observatorijos 1851 metų balandžio 16 dieną išsiuntinėjo oficialų prospek- 
tą su pažadu artimiausioje ateityje parengti ir išleisti tokį įūrlapį. Prospekte pateikiami 
to jūrlapio pavyzdžiai. „Jūrlapyje vandenynas dalijamas į penkių laipsnių ilgumos ir 
penkių laipsnių platumos sklypus; kiekvienas įų išilgai suskirstytas į dvylika juostų, 
atitinkančių dvylika mėnesių, o skersai juos dalija trys linijos, kurių vienoje surašytos 
mėnesio dienos, praleistos tame rajone, o dvi kilos žymi skaičių dienų, kada čia buvo 
pastebėti bandiniai — tite-;<:.! 

kaupęs dėmesį, šliuožia šita paslaptinga magistrale. Vadinasi, tam tikru 
metų laiku visame šitame siaurame kelyje tikrai galima sutikti keliau- 
jančių banginių. 

Todėl Ahabas ne tik galėjo tikėtis pasirinktu metu užklupti grobį 
žinomose banginių ganyklose, bet ir mokėjo taip išmoningai apskai- 
čiuoti kursą, kad turėjo vilties jį susitikti ir kirsdamas neaprėpiamas 
vandenų platybes tarp tų ganyklų. 

Vis dėlto buvo viena aplinkybė, iš pirmo žvilgsnio tarytum galinti 
sukliudyti jo kliedesingus, kad ir nuodugniai apgalvotus sumanymus. 
Bet tik taip atrodė. Nors spermacetiniai banginiai, plaukiojantys 
pulkais, iš tiesų praleidžia tam tikrą laiką tame ar kitame rajone, tačiau 
negalima daryti išvados, kad kaip tik toji banda, kuri šitoje platumoje 
ir ilgumoje buvo pernai, atsidurs čia ir kitais metais; tiesa, tikrų, neke- 
liančių abejonės atvejų, patvirtinančių šitą dėsnį, yra pasitaikę. Tą 
patį — gal tik siauresniu mastu — galima pasakyti ir apie vienišus 
banginius, atsiskyrėlius patinus, senus stambius spermacetinius ban- 
ginius. Taigi nors Mobi Diką pereitais metais matė, sakykim, Indi- 
jos vandenyne prie Seišelių arba Vulkano įlankoje Japonijos pakran- 
tėje, tatai visiškai nereiškia, jog kitais metais tuo pat laiku „Peko- 
dui" atsidūrus šitose vietose ir Mobi Dikas bus ten. Arba bet kokiam 
kitam rajone, kur kartkartėm pasirodydavo. Visos šitos vietos jam 
buvo tik atsitiktinės trumpalaikės postovio buveinės, taip sakant, 
vandenyno užeigos, o ne ilgo viešėjimo vietos. Štai kodėl, kai ligi šiol 
šnekėjome apie Ahabo tikslo siekimą, galvoj turėjome tik išankstines, 
papildomas, Šalutines galimybes, kol dar nepasiekta tam tikra ideali 
laiko bei vietos dermė, tikimybę paverčianti galimybe, o kas galima, 
kaip vylėsi ir svajojo Ahabas, tas beveik ir įvykdyta. Tas idealusis 
laiko bei erdvės junginys buvo nusakomas verslo terminu: „pusiaujo 
sezonas". Nes kaip tik ten ir kaip tik tuo metu jau keleri metai iš eilės 
buvo pastebimas Mobi Dikas, išbūnantis tuose vandenyse tam tikrą 
laiko tarpsnį, kaip kad saulė, keliaujanti metų ratą, išbūna viename 
Zodiako Ženkle. Ten ir įvyko didžiuma mirtinų grumtynių su Baltuoju 
Banginiu, ten net bangos išlaikė legendas apie jo žygius, ir kaip tik ten 
buvo toji tragiška vieta, kur apsėstajam seniui kilo jo keršto manijos 
siaubinga idėja. Tačiau nors ir budriai pagaulią, nors nepailstamai 
atidžią nukreipė Ahabas gūdžią savo sielą į beatodairišką medžioklę, 
jis neleido sau visų vilčių susieti su tuo vienu svarbiausiu faktu, apie 
kurį jau buvo kalbėta, kad ir koks didžiai žadantis jis būtų atrodęs; 
kankinamas miepoti neduodanČios nriesaikos. iis negalėio sutramdyti 

neramios savo širdies ir, pamiršęs kitas, laukti tiktai lemiamos me- 
džioklės. 

„Pekodas" išplaukė iš Nantaketo tik tik prasidėjus „pusiaujo 
sezonui". Jokios, net ir antžmogiškos pastangos nebūtų padėjusios 
laivo vadui nuplaukti to didžiulio kelio į pietus, aplenkti Horno kyšu- 
li ir, pakilus šešiasdešimt platumos laipsnių, laiku atsidurti Ramiojo 
vandenyno pusiaujo plotuose. Vadinasi, reikėjo laukti sekančio sezono. 
Tačiau iš pirmo žvilgsnio ankstyvas „Pekodo" išplaukimas buvo 
Ahabo teisingai apskaičiuotas, atsižvelgiant į nepaprastai sudėtingą 
užmačią. Mat dabar jo valdžioje buvo trys šimtai Šešiasdešimt penkios 
dienos ir naktys, — laikas, kurį vietoj nekantraus tuščio lūkuriavimo 
krante bus galima skirti nenumatytai medžioklei, jeigu Baltasis Bangi- 
nis, atostogaujantis toli nuo pastovių savo ganyklų, kyštels į paviršių 
raukšlėtą kaktą Persų ar Bengalijos įlankose, Kinų jūrose arba bet 
kokioje kitoje jo gentainių lankomoje vietoje. Taigi ir musonai, ir 
pamperai, ir nord-vestai, ir harmatanai, ir pasatai — bet kokie vėjai, 
išskyrus levantinus ir samumus, galėjo užplukdyti Mobi Diką ant 
įmantriai aplink pasaulį nuvingiavusios baltos „Pekodo" putų vagos. 


Jeigu net viskas taip ir būtų, vis tiek, šaltai ir blaiviai pagalvojus, 
negi nepasirodys beprotiška pati mintis, jog medžioklis, sutikęs plačia- 
me beribiame vandenyne kažkokį banginį, galės jį atpažinti nelyginant 
baltabarzdį muftį sausakimšose Konstantinopolio gatvėse? Taip taip, 
galės. Todėl, kad syki pamatęs baltasniegę Mobi Diko kaktą ir tokią pat 
baltasniegę kuprą, jau niekada su nieku jos nesupainiosi. Be to, negi 
jis pats nepaženklino to banginio, kalbėjo Ahabas, beprotiškų godų 
apniktas, seniai po vidurnakčio rymąs prie jūrlapių,— o paženklintas 
jis jau nepabėgs. Platūs jo plaukmenys vienų randų ir skylių tarsi 
paklydusios avies ausys. Ir susyk paklaikusioje Ahabo sąmonėje prasi- 
dėdavo pašėlusios gaudynės, kol nuovargis ir išsekimas apiblausdavo 
protą, o tada vėl į gryną denio orą eidavo jis pasisemti atgaivos. O 
Dieve, kokiu kęsmu pavirsta gyvenimas žmogui, kurį graužia vieninte- 
lis neįvykdyto keršto geismas. Jis miega sugniaužęs kumščius, o jam 
nubudus į delnus susmigę nagai būna raudoni nuo kraujo. 

Dažnai, kai Ahabą iŠ gulto svieste išsviesdavo spiginantys nakties 
regėjimai, kurie, atgaivinę įtemptas dienos mintis, nusinešdavo jas 
į beprotybės siautinį ir imdavo sukt sukt degančiose smegenyse, kol 
net gyvenimo pulsas gyslose pavirsdavo klaikiu sopuliu; kai dvasios 
spazmai atplėšdavo jį nuo žemės ir krūtinėje atsiverdavo pragarmė, 
iš kurios plyksėdavo ugnies ir žaibu liežuviai ir šlvkštūs demonai 

imdavo kviesti pas save; kai šitas vidinis pragaras prasiverdavo po 
juo,— laukinis riksmas nuskardėdavo laive, ir Ahabas blykčiojančio- 
mis akimis iššokdavo iš kajutės, tarytum gelbėdamasis iš ugnies guolio. 
Tačiau tai bylojo ne apie slaptą vidinę menkystę, kuri gūžiasi nuo 
savo paties ryžto, tai nenuneigiamai rodė jo pasiryžimo nepalenkiamu- 
mą. Juk ne pamišęs Ahabas, atkakliai, nenuramdomai, be ato- 
dvasčio persekiojantis Baltąjį Banginį, ne Ahabas, neseniai atsigulęs 
poilsio, buvo toji jėga, kuri vertė jį, siaubo apgožtą, vėl šokti iš 
patalo. Ta jėga buvo amžinas, gyvas pradmuo — jo paties siela, 
trumpam miego išvaduota iš proto valdžios, vis genančios siekti 
tikslo, išsprūdusi iš deginančio beprotybės rato, laiko mažumą nusto- 
jusi būti sykiu su protu nedalomoje vienovėje. Tačiau atskirtas nuo 
sielos protas egzistuoti negali, todėl Ahabui, mintis ir valią paskyrus 
vienam aukščiausiajam tikslui, tasai tikslas, vien begaliniu savo stangu- 
mu stojęs prieš dievų ir šėtonų valią, įgijo savarankišką būtį. Dabar 
jis galėjo liepsnoti ir gyventi savo niūrų gyvenimą, o gyvastis, su kuria 
jis buvo susietas, buvo pabėgusi, siaubo apimta, nuo negeidžiamo, 
neteisėto kūdikio. Ir kai tai, kas atrodė esąs Ahabas, išlėkdavo iš 
kajutės, iškankinta dvasia, žvelgianti pro jo kūno akis, buvo tik apleis- 
tas kiautas, beformė, bevalė būtybė, gyvos šviesos spindulys, neturįs 
į ką atsiremti, įgyti spalvą ir teliekąs vien tuštuma. Tepasigaili Viešpats 
tavęs, senas žmogau, tavo mintys sukūrė tavyje gyvą būtybę, o tas, kurį 
neatlyžtantis galvojimas paverčia Prometėjum, amžinai savo širdimi 
peni maitėdą — paties susikurtą gyvą būtybę. 

Kalbant apie šioje knygoje išdėstytus faktus, ankstesnis skyrius, 
netiesiogiai liečiantis kelis įdomius ir savotiškus spermacetinių ban- 
ginių elgsenos įpročius, yra ne mažiau svarbus negu bet koks kitas 
šiame tome; vis dėlto pagrindinę jo temą reikia išsamiau ir nuodug- 
niau aptarti, antraip daug kas liks nesuprasta, ir man nepavyks išblaš- 
kyti abejonių, kylančių nepakankamai tuos reikalus išmanantiems 
žmonėms dėl aprašomų įvykių tikrumo. 

Neketinu norimą įspūdį kurti, pasitelkdamas mokslinę sistemą; 
pakaks atskirų faktų, žinomų man, kaip banginių medžiotojui, iš 
patyrimo arba iš patikimų žmonių; reikiamos išvados, manau, išsirutu- 
lios savaime. 

Pirma. Man asmeniškai žinomi trys atvejai, kai banginis, ištrūkęs su 
įsmigusiu žeberklų, po kurio laiko (vienu atveju — po trejų metų) 
buvo antrą sykį sužeberkluotas ir nudobtas to paties medžiotojo, ir 
iš jo kūno buvo ištraukti du ta pačia žyme pažymėti žeberklai. Tuo 
atveju, kai du pataikymus į banginį skyrė treji metai, o gal net daugiau, 
žmogus, pirmąkart sviedęs žeberklą, parsisamdė į Afrikon plaukiantį 
prekybos laivą, ten išlipo į krantą, prisijungė prie tiriamosios ekspedi- 
cijos, nusigavo toli į žemyno gilumą, kur mažne dvejus metus keliavo, 
susidūrė su įvairiausiais pavojais: gyvatėmis, čiabuviais, tigrais, nuo- 
dingomis miazmomis, žodžiu tariant, patyrė aibę baisumų, paprastai 
tykančių visų, kurie klajoja nežinomoje šalyje. Tuo metu banginis su 
įsmigusiu žeberklu tikriausiai taip pat keliavo; jis, be jokios abejonės, 
tris sykius apiplaukė žemės rutulį, šonais braukdamas visus Afrikos 
krantus, bet veltui. Žmogus ir banginis vėl susitiko, pirmasis sunaikino 
antrąjį. Aš sakau, kad man asmeniškai žinomi trys tokie atvejai; tai yra, 
du sykius mačiau, kaip buvo sviesti žeberklai ir kaip po antro susidūri- 
mo iš banginių kūnų buvo ištraukti tie patys, su vienodomis Žžymė- 
mis. O tuo atveju, kai banginis buvo nudobtas po trejų metų, aš 
net pats abu sykius sėdėjau velbote ir antrąjį sykį puikiai atpažinau 
po banginio akimi milžinišką intapą, 1 kurį buvau atkreipęs dėmesį 
prieš trejus metus. Aš sakau: trejus metus, bet iš tiesų esu įsitikinęs, 
jų buvo daugiau. Vadinasi, šit jums trys pavyzdžiai, kurių tikrenybiš- 
kumą asmeniškai galiu laiduoti, tačiau esu girdėjęs dar ir daugiau 
pasakojimų, kurių teisingumu neturiu jokio pagrindo abejoti. 


Antra. Banginių medžioklės versle gerai žinomi, — nors sausumoje 
apie juos mažai kas tegirdėjo — keli įsimintini istoriniai atvejai, kai 
daugelį metų įvairiose vietose kone visi pažindavo tą patį banginį. Tą 
galima paaiškinti ne jo kūno sandaros ypatingumais, skiriančiais nuo 
kitų banginių, nesgi net pačioms nepaprasčiausioms skirtybėms veikiai 
ateina galas, jei banginį nudobi ir išlydęs paverti itin vertingais taukais. 
Ne, priežastis kita: tragiški potyriai gobė tokį banginį grėsminga žūties 
šlove nelyginant Rinaldą Rinaldinį“, todėl dauguma medžioklių, 
pamačiusių jį tingiai plūduriuojant jūros paviršiuje, tik paliesdavo 
skrybėlę, parodydami, jog pažino, ir nebandydavo užmegzti artimesnės 
pažinties. Panašiai ir sausumoje koks nors vargeta, iš netyčių pažįstan- 

tis dirglią įžymybę, išvydęs jį gatvėje, kukliai iš tolo lenkiasi būgštau- 
damas, kad per arti prilindęs negautų ausų dėl pernelyg didelės 
savikliovos. 

Be asmeninės, arba, teisingiau pasakius, pasaulinės vandenyno 
šlovės, kuria mėgavosi tie įžymieji banginiai, be buvimo garsenybėmis 
gyvenime, be nemarumo po žūties jūreivių legendose, be viso šito, jie 
turėjo taip pat teisių, privilegijų ir pasižymėjimo ženklų, gautų už nuo- 
pelnus, turėjo vardus, ne prastesnius už Kambizo'“ arba Cezario. 
Argi ne taip, o Timoro“ Tomai, garsusis Leviatane, visas vienų ran- 
dų, ledkalnio didumo, tu, kurs taip ilgai slapsteisi Rytuose, tuo pat 
vardu vadinamo sąsiaurio vandenyse, kur tavo fontanas dažnai bū- 
davo matomas nuo žalių tropinių Ombajaus“ krantų? Argi ne taip, 
o Naujosios Zelandijos Džekai, varęs siaubą visiems banginiautojams, 
perkirsdavusiems paskui tave nutįsusi putų taką netoli Tatuiruočių 
Šalies? Argi ne taip, o Morkanai, Japonijos valdove, tu, kurio aukštas 
fontanas, anot žmonių, buvo panašus į baltasniegį kryžių dangaus 
fone? Argi ne taip, o donai Migeli, Čilės bangini, kurio nugara 
tarytum seno vėžlio kiautas buvo išrašyta paslaptingais hieroglifais? 
Proziškai kalbant, gyveno keturi banginiai, kurių vardai taip gerai 
žinomi cetologijos specialistams kaip Marijaus ar Sulos" vardai an- 
tikinės senovės Žinovams. 


Bet tai dar ne viskas. Galiausiai ir Naujosios Zelandijos Džekui, 
ir donu: Migeliui, pridariusiems neatitaisomos žalos daugelio laivų 
velbotams, buvo surengta žūtbūtinė medžioklė, abudu buvo susekti ir 
nudobti narsių kapitonų, kurie, jau keldami inkarą savo uostuose, 
buvo pasiryžę pasiekti šitą tikslą taip tvirtai kaip kapitonas Batleris, 
išsirengęs 1 Naraganseto girių tankmę sugauti garsų ir nuožmų laukinį 
Anavoną, didijį indėnų karaliaus Pilypo“ kariuomenės vadą. 

Kažin, ar pasitaikys man tinkamesnė vieta paminėti dar kai kuriuos 
dalykus — mano galva, labai svarbius, padedančius spausdintu žodžiu 
įrodyti, kokia teisinga Baltojo Banginio istorija, ypač jos tragiška pa- 
baiga. Mat šiuosyk prieš mus vienas iŠ sielvartingų atvejų, kai tiesa 
panašiai kaip melas reikalauja patvirtinimo. Žemės profesijų žmonės 
dažniausiai nieko nenutuokia apie pačius matomiausius ir apčiuopia- 
miausius pasaulio stebuklus, ir jei aš nepateiksiu akivaizdžių faktų iš 
banginiautojų flotilių praeities ir dabarties, jie, ko gero, ims žiūrėti į 
Mobi Diką kaip. į pabaisišką mitą arba — tas dar bjauriau ir baisiau — 
kaip į šiurpią ir slogią alegoriją. 

Pirma. Nors daugeliui nestinga blausios fragmentiškos nuovokos 

apie didžiojo verslo pavojus, niekas bent kiek tiksliau ar realiau neiš- 
mano apie juos, kaip ir apie tai, koks jų dažnis mūsų versle. Paaiškinti 
galėtume kad ir taip: iš penkiasdešimties sužalojimų ir mirčių medžio- 
jant banginius, gal tik apie vieną sužinoma tėvynėje, bet ir tas yra 
pasmerktas užmirščiai. Negi pavardę to vargšo, kuris kaip tik šią 
akimirką, apraizgytas žeberklo lyno prie Naujosios Gvinėjos krantų, 
yra tempiamas į jūros dugną nyrančio Leviatano — negi šito vargšo 
pavardę perskaitysit rytoj pusryčiaudami laikraščio nekrologe? Ne, 
pašto ryšys tarp mūsų ir Naujosios Gvinėjos didžiai nereguliarus. 
Ir apskritai, ar esate kada nors gavę kokių žinių tiesiai iš Naujosios 
Gvinėjos? O aš galiu jums pasakyti, jog kartą, plaukdami per Ramųjį 
vandenyną, mes sutikome trisdešimt laivų, kurių kiekvienas medžio- 
damas banginius buvo netekęs vieno ar kelių žmonių, ir tris laivus, 
kurie buvo praradę po visą velboto įgulą. Dėl dievo meilės, taupiau 
žibinkit lempas ir žvakes! Atminkit, jog už kiekvieną sudeginamą 
galoną taukų buvo pralietas mažiausiai vienas žmogaus kraujo lašas. 


Antra. Sausumos žmonės, žinoma, apytikriai įsivaizduoja, jog 
banginis — milžiniškas padaras, apdovanotas beribe jėga, tačiau kai 
bandydavau jiems papasakoti kokį epizodą, patvirtinantį šią dvigubą 
didystę, kiekvieną -sykį jie imdavo reikšmingai girti mano sąmojingu- 
mą, nors, prisiekiu sielos išganymu, netroškau būti sąmojingesnis ne- 
gu Mozė, kai jis rašė apie marą Egipte. 


Bet laimė, kad tai, ką man rūpi pasakyti, gali patvirtinti nuo 
manęs nepriklausantys liudytojai. O aš noriu pasakyti, jog tam tikrais 
atvejais spermacetiniai banginiai turi pakankamai galios, išmanymo ir 
apskaičiuoto piktavališkumo tyčia pramušti, sudaužyti ir paskandinti 
didelį laivą; negana to, ne vieną kartą jie taip ir yra padarę. 


Pirma. 1820 metais laivas „Eseksas“ iš Nantaketo, vadovaujamas 
kapitono Polardo, banginiavo Ramiajame vandenyne. Vieną dieną 
žvalgai pamatė horizonte fontanus, nuleido velbotus ir prasidėjo visos 
banginių bandos medžioklė. Netrukus keli banginiai buvo nudobti, 
bet staiga milžiniškas spermacetinis banginis atsiskyrė nuo bandos ir, 
aplenkęs velbotus, pasuko tiesiai į laivą. Įsibėgėjęs kiek jėgos leidžia, 
trenkė į laivą, pramušė korpusą, ir, nepraėjus nė dešimčiai minučių, 
laivas apsivertė ir nugrimzdo į dugną. Niekas daugiau neišvydo jo nė 
skiedrelės. Po didelių vargų dalis įgulos velbotais pasiekė krantą. Grį- 
žęs galų gale į tėvynę, kapitonas Polardas dar sykį išplaukė į Ramųjį 
vandenvna. tačiau dievai iam lėmp n5ninnVnce ant „«v5;6< M, 62, „ai 

išgyventi laivo sudužimą; netekęs antro laivo, jis amžinai atsižadėjo 
jūreivystės ir daugiau niekada savo laimės nebandė jūroje. Kapitonas 
Polardas dabar gyvena Nantakete. Aš mačiausi su Ovenu Čeisu, 
buvusiu pirmuoju kapitono padėjėju „Esekse“ šitos tragedijos metu; 
skaičiau jo paprastą ir teisingą įvykių aprašymą; kalbėjausi su jo 
sūnumi; ir visa tai vos už kelių mylių nuo katastrofos vietos*. 

Antra. Laivas „Junjon", taip pat iš Nantaketo, labai panašiai 
buvo 1307 metais paskandintas prie Azorų salų, tačiau tikrų jo 
žūties smulkmenų man nepavyko aptikti, nors ne kartą girdėjau 
apie tai kalbant. 

Trečia. Prieš aštuoniolika ar dvidešimt metų komodoras Dž,, 
vadovavęs tuosyk pirmos klasės amerikiečių korvetei, sykį Oahu 
uoste, Sandvičių salose““, pietavo viename Nantaketo laive drauge 
su keliais kapitonais banginiautojais. Kalbai pakrypus apie banginius, 
komodoras neslėpė ironijos, klausydamasis ten buvusių džentelmenų 
pasakojimų apie nepaprastą banginių jėgą. Pavyzdžiui, jis kategoriškai 
pareiškė, jog nėra banginio, kuris galėtų prakiurdyti tvirtą jo korvetės 
korpusą, kad pribėgtų bent antpirštis vandens. Ką gi, puiku, bet 
tai dar ne galas. Po kelių savaičių komodoras iškėlė nepažeidžia- 
mojo savo laivo bures ir išplaukė į Valparaisą. Tačiau kelyje sutiko 
solidų banginį, kuris paprašė paskirt valandėlę vienam slaptam 
reikalui. O reikalas buvo toks: banginis taip trenkė į laivą, kad šis, 


* Štai kelios ištraukos iš Ceiso pasakojimo: „Viskas rodė, kad jo veiksmai — ne 
grynas atsitiktinumas; jis du sykius, padaręs trumpas pertraukėles, puolė mus, ir abu 
sykius jo pasirinktoji kryptis buvo apskaičiuota taip, kad laivui būtų padaryta kuo 
daugiau žalos; jis puolė iš priekio, pasitelkdamas smūgiui priešpriešiais lekiančių objektų 
greitį, o tą padaryti buvo galima tik labai tiksliai manevruojant. Jo išvaizda buvo siau- 
binga, kupina įtūžio ir neapykantos. Jis atsiskyrė nuo bandos, kurią mes ką tik buvom 
prisiviję ir spėję nudobti tris jo draugus, ir tarsi keršijo už jų kančias". Kitoje vietoje: 
„Šiaip ar taip, turint omenyje visas aplinkybes, kadangi tas vyko mano akyse ir paliko 
įspūdį apskaičiuotos, tyčinės piktadarystės (nors daugelio tuometinių įspūdžių dabar 
nebegaliu atsiminti), aš įsitikinęs, jog taip manydamas neklydau". 

Stai jo mintys netrukus po laivo žūties, kai tamsią naktį plaukė velbotu, beveik 
praradęs viltį pasiekti kokį nors svetingą krantą. „Nebaisus buvo nei tamsus vandeny- 
nas, nei besikiloj antys vandenų kauburiai; baimė būti prarytiems nuožmaus uragano ar 
išmestiems ant nematomų uolų, kaip ir kitos įprastinės baimės, — visa tarytum neteko 
reikšmės; nykiai grimztantis laivas ir baugus kerštingas banginio pavidalas valdė mano 
mintis ligi išauštant kitai dienai". 

Kitoje vietoje (45 psl.) jis kalba apie „paslaptingą ir lemtingą žvėries puolimą". 
I Ant nn<!inhfi) 

pumpuodamas vandenį visais siurbliais, kuo greičiausiai nudūmė 
į artimiausią uostą remontuotis. Nesu prietaringas, tačiau šis komo- 
doro pasimatymas su banginiu byloja man apie Dievo pirštą. Argi 
Saulius iš Taršo“' nebuvo atverstas panašaus įbūgio? Patikėkit, 
su spermacetiniu banginiu menki juokai. 

O dabar leiskit pasiremti Langsdorfo“  „Kelionėm", kur kal- 
bama apie tą pačią, didžiai autorių dominančią aplinkybę. Langsdor- 
fas, kaip tikriausiai žinote, dalyvavo garsiojo rusų admirolo Kruzen- 
šterno ekspedicijoje, surengtoje mūsų amžiaus pradžioje. Septynioliktą 
savo knygos skyrių kapitonas Langsdorfas pradeda taip: „Gegužės sep- 
tynioliktą mūsų laivas buvo pasirengęs, ir rytojaus dieną mes jau plau- 
kėme atvira jūra į Ochotską. Oras buvo giedras ir ramus, tačiau 
spigino šaltis, ir mes vilkėjome kailiniais. Kelias dienas vėjo beveik 
nejutome, tik devynioliktą papūtė gaivus šiaurvakaris. Milžiniškas 
banginis, kone didesnis už mūsų laivą, plūduriavo paviršiuje, bet niekas 
jo nepastebėjo, kol laivas, plaukdamas visomis burėmis, atsidūrė 
virš jo ir nebegalėjo pasukti į šalį. Tokiu būdu patekom į baisiau- 
sią pavojų, nes tas gigantiškas padaras iškėlė ant nugaros laivą ma- 
žiausiai per tris pėdas virš vandens. Stiebai suvirpėjo, visos burės 
supliuško, ir mes išpuolėm į denį, neabejodami, jog būsim pataikę 
ant povandeninės uolos, tačiau išvydome jūrų pabaisą, be galo oriai 
ir išdidžiai nuplaukiančią šalin. Kapitonas D'Volfas““ tuoj pat 
nuskubėjo prie siurblių pažiūrėti, ar nenukentėjo nuo smūgio laivo 
korpusas, bet, laimė, jis išliko sveikutėlis". 

Tasai kapitonas D'Volfas, čia minimas kaip laivo vadas, yra kilęs 
iš Naujosios Anglijos ir dabar, praleidęs jūroje pilną neįprasčiausių 
nuotykių gyvenimą, gyvena Dorčesterio kaime netoli Bostono. Aš 
turiu garbę būti jo sūnėnas. Smulkiai iškamantinėjau jį dėl epizodo 
Langsdorfo knygoje. Jis patvirtino kiekvieną žodį. Tiesa, jų laivo 
būta nedidelio: jis rusų buvo pastatytas Sibiro pakrantėje ir mano 
dėdės įsigytas mainais už tą, kuriuo atplaukė iš gimtinės. 

Kitoje senamadiškų nuotykių knygoje, pilnoje narsių Žygių ir 
dorai aprašytų stebuklų, Lajonelio Veiferio, vieno iš senojo Dempi- 
ro“ bendražygių, kelionės užrašuose, aš aptikau pasakojimą, be galo 
panašų į cituotąjį iš Langsdorfo, tad neištveriu neįdėjęs jo čia kaip 
patvirtinimo, jeigu tik šito dar reikia. 

Įvyko tatai kelyje į Džono Ferdinando salą, kaip Lajonelis 
vadina dabartinį Chuaną Ferdinandą. „Plaukiant tenai — rašo jis — 
apie ketvirta valanda rvto. kai buvome už šimto penkiasdešimties 

mylių nuo Amerikos žemyno, visą mūsų laivą staiga sukrėtė baisus 
smūgis, nuo kurio žmones sukaustė toks siaubas, kad jie nebežinojo, 
nei ką galvoti, nei ką daryti, ir visi ėmė laukti mirties. Išties, smūgis 
buvo toks netikėtas ir stiprus, jog pamanėm, kad laivas užplaukė 
ant rifų, tačiau, kai atlėgo pirmas išgąstis ir nuleidome lotą, dugno 
neužčiuopėm... Nuo smūgio staigumo pašoko patrankos ant lafetų, 
o žmonės iškrito iš kabamų gultų. Kapitoną Devisą, miegojusį 
su pistoletu po galva, tiesiog svieste išsviedė iš kajutės!" Toliau Lajo- 
nelis bando suversti kaltę dėl šito smūgio žemės drebėjimui, tvirtinda- 
mas, jog apytikriai tuo pat metu smarkus žemės drebėjimas iš tiesų 
padarė daug žalos visoje Ispanijos valdų pakrantėje. Tačiau aš visiškai 
nenustebčiau, jeigu paaiškėtų, kad šitaip smogė niekieno nepaste- 
bėtas banginis, blandžią ryto valandą statmenai išniręs iŠ gelmės ir 
vos nepradaužęs laivo korpuso. 

Galėčiau pateikti ir daugiau vienaip ar kitaip sužinotų pavyzdžių 
apie spermacetiniu banginių jėgą ir piktavališkumą. Ne sykį banginiai 
vijosi juos puolančius velbotus iki pat laivo, ne sykį persekiojo ir 
pačius laivus, nekreipdami dėmesio į perstekes, smaigomas į juos nuo 
denio. Apie tai galėtų papasakoti anglų laivo „Pjuzi Holas" įgula; 
o banginio jėgą galėčiau pailiustruoti pasakojimais apie tai, kaip į ban- 
ginį įsmigusio žeberklo lyną per štilį pritvirtina denyje, ir ban- 
ginis tempia didžiulį laivą it arklys vežimą. Be to, daug sykių buvo 
pastebėta, jog' sužeistas spermacetinis banginis atsikvošėjęs dažnai 
nerodo aklo įniršio, o veikia gudriai ir piktavališkai, stengdama- 
sis sunaikinti priešininką. Iškalbaus vaizdingumo nestinga kad ir 
tokiai detalei: užpultas banginis dažnai išsižioja ir taip grėsmingai 
išbūna kelias minutes. Tačiau šiuosyk teks pasitenkinti dar vienu, jau 
paskutiniu pavyzdžiu, parodančiu, jog patys nuostabiausi šioje knygoje 
aprašyti įvykiai visai neprieštarauja akivaizdiems šiandienos faktams, 
o stebuklai (kaip ir visi pasaulio stebuklai) tėra pasikartojimas nuo 
amžių žinomų dalykų; todėl milijonąji kartą sykiu su Saliamonu 
sakom: „Iš tiesų, nėra nieko naujo po saule, amen". 

Šeštame krikščionybės amžiuje, tuo metu, kai Justinianas buvo 
imperatorius, o Belizarijus karo vadas, gyveno toksai Prokopijus, 
Konstantinopolio krikščionių magistratas. Kaip žinote, jis parašė savo 
laikų istoriją, daugeliu atžvilgių neįkainojamą knygą. Didžiausi 
žinovai visada laikė jį be galo teisingu ir patikimu istoriku, išskyrus 
vieną kitą nereikšmingą smulkmeną, nesusijusią su mūsų pasakojimu. 

Taiei toie savo istoriioie Prokooiius rašo, kad io prefektorystės 

Konstantinopolyje metais greta esančios Propontidos, kitaip sakant, 
Marmuro jūros gelmėse buvo sugautas milžiniškas jūrų siaubūnas, 
daugiau kaip penkiasdešimt metų skandinęs laivus tuose vandenyse. 
Faktas, juodu ant balto užrašytas istorijos analuose, nenuneigiamas. 
Bet ir neigti nėra reikalo. Kokiai gyvūnų rūšiai priklausė tas jūrų siau- 
būnas, istorijoje neminima. Faktas, jog skandino laivus, ir dar daugybė 
kitų priežasčių leidžia spėti, jog tai buvo banginis; dar daugiau — 
esu linkęs jį laikyti spermacetiniu banginiu. O kodėl, tuoj paaiš- 
kinsiu. Ilgai aš tikėjau, kad nei Viduržemio jūroje, nei su ja susi- 
jungiančiuose vandenyse  spermacetiniai banginiai niekada nėra 
gyvenę. Aš ir dabar tikrai manau, jog esamomis sąlygomis tenai 
negali ir negalėtų gyventi spermacetiniu banginių bandos. Tačiau 
vėliau atlikti tyrimai parodė, jog tais laikais būta atvejų, kai sperma- 
cetiniai banginiai pasirodydavę Viduržemio jūroje. Autoritetingi 
žmonės, kuriais galima pasikliauti, man pasakojo, kad britų komodoras 
Deivis aptiko spermacetinio banginio griaučius prie Barbarų “' kranto. 
Na, o jeigu karo laivas laisvai praplaukia pro Dardanelus, tai ir 
spermacetinis banginis gali tuo pačiu keliu nukeliauti iš Viduržemio 
jūros į Propontidą. 


Propontidbje, kiek man pavyko išsiaiškinti, nėra tų ypatingų 
organizmų, vadinamų planktonu, kuriais minta tikrieji banginiai. 
Bet aš turiu pagrindo tikėti, jog spermacetiniu banginių maistas — 
kalmarai ir sepijos — gludo šios jūros dugne, nes didžiulių pa- 
darų, nors ir ne pačių didžiausių, iš tos rūšies sutinkama jos pavir- 
šiuje. Jeigu dabar deramai sugretinsite visus šituos duomenis ir šiek 
tiek pamąstysite, jums pasidarys aišku, kad Prokopijaus aprašytasis 
jūrų siaubūnas, pusę šimtmečio daužęs Romos imperijos laivus, 
tikriausiai ir buvo spermacetinis banginis. 

Nors Ahabas, naikinamas karstos savo potroškių ugnies, tiek 
mintis, tiek veiksmus buvo nukreipęs į vieną tikslą — sugauti Mobi 
Diką, nors atrodė, jog šiai vienintelei aistrai jis pasirengęs paaukoti 
visus žemiškus siekius, vis dėlto, matvt. tiek nricimtis. tiek ilgametis 

papratimas pernelyg glaudžiai buvo jį susieję su pašėlusiu banginia- 
vimo verslu ir, siekdamas būsimo tikslo, jis negalėjo visiškai atsisakyti 
kitų banginių medžioklės. O jei buvo ne taip, vadinasi, jo turėta dar 
kitpkių, rimtesnių motyvų. Būtų pernelyg drąsu teigti — net turint 
omenyje vienatikslę jo maniją — kad dėl neapykantos Baltajam 
Banginiui jis nekentė visų spermacetiniu banginių apskritai arba kad 
manė juo daugiau jūros pabaisų nudobsiąs, juo didės tikimybė grei- 
čiau sutikti ir keršto objektą. Bet jeigu hipotezė būtų priimta, tai vis 
tiek yra papildomų priežasčių, kurios nors ir ne taip labai susiju- 
sios su siautingu jo dvasios apakimu, tačiau neabejotinai darė įta- 
kos jo veiksmams. 

Trokštamam tikslui pasiekti Ahabui buvo reikalingi įrankiai, 
o iš visų įrankių, kokiais naudojamasi po mėnuliu, dažniausiai 
genda žmonės. Ahabas, pavyzdžiui, žinojo, kad nors jo valdžia Star- 
bakui tam tikrais atžvilgiais stipri kaip magnetas, tačiau sielos toji 
valdžia nebuvo visiškai palenkusi, tai buvo vien fizinė viršenybė, 
kuriai kartais pasiduoda protas, o dvasia stovi atskirai. Starbako kū- 
nas ir prievartaujama valia priklausė Ahabui tol, kol tasai laikė magne- 
tą priglaustą jam prie smilkinio; ir jis žinojo, kad sielos gilumoje pirma- 
sis padėjėjas baisisi jo ketinimais, kad, progai pasitaikius, su džiaugsmu 
atsiribotų nuo jų arba net sužlugdytų juos. Gali prabėgti nemažai lai- 
ko, ligi jie ras Baltąjį Banginį. Ir Starbaką tolydžio ištiks neklusnumo 
kapitono vienvaldystei priepuoliai, jei kasdien nebus pasitelkiama ko- 
kių nors teigiamų smulkių poveikių. Tačiau ir tai dar buvo ne viskas; 
subtili Ahabo beprotybė akivaizdžiai reiškėsi sugebėjimu nuostabiai 
nujausti ir suvokti, kad reikia laikinai slėpti fantastiškai nedorą kelio- 
nės tikslą, nubrukti į šešėlį kraupią Šitos medžioklės prasmę (juk ne- 
daugelio drąsa pajėgia atsilaikyti prieš ilgai trunkančią meditaciją, 
neatsigaivinusi trumpalaike veikla), kad padėjėjų ir jūreivių mintys 
ilgose nakties vachtose turi būti užimtos kuo nors labiau artimu 
ir paprastu negu Mobi Dikas. Kad ir kaip audringai, kad ir su kokia 
aistra sveikino laukinė įgula Šitų gaudynių šūkį, viso pasaulio jūrei- 
vija — gan nepastovūs ir nepatikimi žmonės; juos veikia oro permai- 
nos, jie kvėpuoja tuo. kintamumu; ir verčiant juos siekti tolimo ir 
neaiškaus tikslo — nors didžiausi džiaugsmai vainikuotų pabaigą — 
būtina įterpti visokių kasdieninių darbų bei užsiėmimų, galinčių 
išlaikyti juos žvalius ir pasirengusius lemiamoms grumtynėms. 


Nebuvo Ahabas išleidęs iš akių ir dar vieno dalyko. Didžiausio 
susiiaudinimo akimirkomis žmonės su nanieka hlnškia i Sali silnna- 

dvasiškas dvejones, bet tos akimirkos — trumpaamžes. Įprasta, natū- 
rali iš molio padirbto žmogaus būsena, mąstė Ahabas, yra naudos 
troškimas. Tarkim, jog Baltasis Banginis uždegė mano laukinės 
įgulos širdis ir netgi pažadino tam tikrą riterišką kilnumą bei taurumą, 
tačiau ieškodami Mobi Diko, be dvasios pakilumo, jie turi gauti 
peno ir paprastiems, kasdieniniams potroškiams numalšinti. Juk net 
prakilnieji senų laikų riteriai kryžeiviai nepasitenkino dviejų tūkstan- 
čių mylių žygiu sausuma ir kautynėmis dėl šventojo grabo — jie 
neapsiėjo be įsilaužimų ir apiplėšimų, be svetimų kišenių iškratymo 
ir kitų dorybingų būdų pasirankioti atsitiktinių pajamų. Jeigu jiems 
būtų liepę tenkintis vien galutiniu romantiškų tikslu, daugelis būtų 
su pasibjaurėjimu nuo jo atsimetę! Aš neatimsiu, galvojo Ahabas, 
žmonėms vilties susižert pinigų — taip taip, skambių monetų. Dabar 
jie galbūt žiūri su panieka į pinigus, bet jei praeis keli mėnesiai be 
jokios vilties jų užsidirbti, vieną gražią dieną slaptos savanaudiškos 
mintys pakels maištą, o išlaidas, ko gero, teks padengti Ahabui. 


Buvo dar vienas dalykas, labiau susijęs su pačiu Ahabu. Impul- 
syviai ir tikriausiai per anksti atskleidęs pagrindinį, bet visiškai asme- 
ninį „Pekodo" kelionės tikslą, Ahabas dabar aiškiai suvokė, jog 
taip pasielgęs* pats sau užkirto kelius apsiginti, jei būtų apkaltintas 
valdžios užgrobimu; jūreiviai ir moraliai, ir teisiškai galėjo, jeigu 
tas jiems šautų į galvą ir pavyktų, blokšti į šalį paklusnumą ir netgi 
jėga atimti iš jo vadovavimą. Ahabas, aišku, stengėsi apsisaugoti net 
nuo menkiausios užuominos, apsisaugoti nuo visko, kas galėtų ištikti, 
jei slepiamos mintys plačiau pasklistų. O tam reikėjo, kad visavaldis 
jo protas, širdis ir ranka veiktų sutartinai, kad neatlyžtų budriai 
apskaičiuotas dėmesys net mažiausiam atmosferos poveikiui, galin- 
čiam duoti impulsą laivo įgulai. 

Tiek dėl šitų, tiek dėl daugelio kitų, pernelyg sudėtingų išreikšti 
žodžiais priežasčių Ahabas aiškiai matė, kad jis privalo iš paviršiaus 
būti ištikimas tikrajai banginiautojo paskirčiai, paisyti visų verslo 
papročių ir rodyti visiems žinomą savo banginių medžioklės aistrą. 

Šiaip ar taip, dabar jo balsas neretai išsigirsdavo denyje, jis šūkavo 
stiebų žvalgams, įsakinėjo jiems akylai stebėti horizontą ir praneši- 
nėti, jei pamatys net ir delfinus. Ir greit tas jo budrumas buvo atly- 
gintas. 

Buvo apniukus tvanki popietė, jūreiviai tingiai šlaistėsi po denį 
ar, parimę ant borto, be jokios minties žvelgė į plienines bangas. 
Mudu su Kvikegu ramiai audėm demblį mūsų velbotui. Aplink buvo 
tylu ir slogu, oras pilnas kažkokio laukimo, kažkokio džiugaus pažado, 
ir kiekvienas aptykęs jūreivis atrodė tarytum nematomas, įgludęs 
pats savyje. 

Audžiant demblį buvau Kvikego pagalbininkas, pažas. Aš tiesiau 
virvelių ataudus tarp ilgų metmenų su ranka vietoj šaudyklės, o šone 
stovintis Kvikegas kartkartėm įkišdavo tarp metmenų savo sunkų 
ąžuolinį kardą ir, atsainiai dilbsodamas į jūrų tolumas, į nieką nežiū- 
rėdamas ir negalvodamas, tarsi skietu tampriai primušdavo pratiestus 
ataudus, o virš laivo ir visos jūros karaliavo toks keistas snūdas, 
sudrumsčiamas tiktai duslaus medinio kardo dunksčiojimo, kad man 
ėmė rodytis, jog prieš mane — Laiko Audimo Staklės, o aš pats tiktai 
šaudyklė, aklai Šmėžuojanti pirmyn atgal ir audžianti Likimo audeklą. 
Štai tvirtai įtempti metmenys, suvirpinami tik persipinančių skersinių 
gijų. Tie metmenys, mąsčiau, tai būtinybė, ir aš savo paties ranka it 
šaudykle audžiu savąjį likimą tarp nejudrių jos siūlų. O tuo metu 
impulsyvus ir abejingas Kvikego skietas stumteli gijas vienąsyk 
įkypai, kitąsyk kreivai, čia smarkiau, čia silpniau, kaip kada pasitaiko, 
ir nuo Šito stumtelėjimo priklauso, kaip atrodys baigtas audinys, 
juk šito kardo galioje, mąsčiau aš, galutinis darbo vaizdas; tas nerū- 
pestingas, abejingas kardas — tai atsitiktinumas... taip, atsitiktinumas, 
laisva valia ir būtinybė... jokiu būdu vienas kito nepaneigiantys, 
o sąveiksmingai susipynę. Tiesūs būtinybės metmenys, kurių krypties 
niekas nepakeis, net silpnas virpciojimas tiktai sutvirtina jų stabilumą; 
laisva valia, galinti laisvai tiesti ataudus pro duotus metmenis; 
ir atsitiktinumas, kurio žaismą nors ir riboja tiesios būtinybės lini- 
jos, o laisva valia suteikia judesį iš šono, taigi nors priklauso nuo 
abiejų, atsitiktinumas valdo abu ir jo būna paskutinis smūgis, 
nulemiantis, kaip atrodys įvykiai. 


Šitaip mes audėm, audėm, bet staiga net krūptelėjau, išgirdęs 
keista earsa. tęsiama. nĖ7.fimi5Ska 1aukini ir „inimti Iaietmn 

kamuolėlis iškrito man iš rankų, aš įbedžiau akis į debesis, iš kur 
tarsi nukrito tasai sparnuotas balsas. Aukštai aukštai, ant salingo, sto- 
vėjo tasai pusprotis iš Gei Hedo—Teštiga. Nekantriai pasviręs ir tarsi 
skeptrą ištiesęs priekin ranką, jis, darydamas ūmias pauzes, vis rykčio- 
jo. Ko gero, tuo pačiu metu panašus šauksmas išsiveržė šimtams žval- 
gų, stirksančių aukštai virš denių visose jūrose, tik kažin, ar kur nors 
tasai senovės banginiautojų šūksnis išsivingiavo tokiomis žavingomis 
moduliacijomis, kaip iš indėno Teštigos plaučių. 

Teštiga tartum sklendė oru, taip siautulingai ir godžiai stebeily- 
damas horizontan, jog buvo panašus į pranašą ar aiškiaregį, išvydusį 
Likimo šešėlius ir laukiniu šaukimu skelbiantį, jog jie artėja. 

— Fontanas horizonte! Anava! Fontanas horizonte! Fontanas! 

— Kur, kur? 

— Dešinėj traverse, maždaug už dviejų mylių! Visa banda! 

Akimirksniu laivas atgijo. 

Spermacetinių banginių fontano švirkščiojimas toks tolygus ir 
ritmingas kaip laikrodžio tiksėjimas. Todėl banginiautojai nesumaišo 
jų su kitais gentainiais. 


— Uodegas parodė! — vėl pasigirdo Teštigos balsas; banginiai 
dingo po vandeniu. 
— Greičiau, stiuardai! — sušuko Ahabas.— Kiek laiko?! 


Spurga kūliais nusirito žemyn, pažiūrėjo į laikrodį ir atraportavo 
Ahabui. 

Atgręžtas prieš vėją laivas dabar ramiai suposi ant bangų. Teš- 
tiga pranešė, jog banginiai panėrė vandenin, plaukdami pavėjui, 
todėl mes neabejojom, kad išners tiesiai prieš laivo nosį. Nebuvo 
pagrindo įtarinėti, kad jie, panėrę gilumon viena kryptimi, pritaikys 
stebuklingą savo sugebėjimą — dengiami storo vandens sluoksnio, 
apsigręš ir didžiuliu greičiu nuplauks priešingon pusėn; šį sykį tas jų 
klastingas manevras buvo nereikalingas, nes jie nebuvo pasibaidę ir 
nenumanė, jog mes esam netoli. Tuo metu vienas jūreivis, nepriklau- 
santis velbotų įguloms ir privaląs būti laive, pakeitė indėną grotstie- 
byje. Žvalgai iš fokstiebio ir bezanstiebio nusileido į denį, statinaitės 
su lynais buvo pastatytos į vietas; keltuvai iškišti, už borto, grotrėja 
pasukta, ir trys velbotai pakibo virš bangų, nelyginant trys kuokštai 
jūros krapų nuo stačių pakrantės uolų. O nenustygstančios jų 
įgulos sustojo palei falšbortą, viena ranka įsitvėrę turėklų, o koją jau 
užkėlę ant planšyro. Taip atrodo karo laivo jūreiviai, pasirengę 
abordažu imti priešo laivą. 

Bet šitą lemiamą akimirką staiga suskambo šūksnis, atplėšęs visų 
žvilgsnius nuo banginių. Krūptelėję visi atsigręžė į niūrųjį Ahabą 
ir išvydo jį, stovintį su penkiom tamsiom šmėklom, rodos, ką tik 
išnirusiom iš oro. 

Šmėklos — taip šitie žmonės mums tuosyk atrodė — negirdimai 
ir greitai kitoje denio pusėje rišo trosus ir pritvirtinimus nuo vel- 
boto. Jis buvo laikomas atsarginiu, nors vadinosi kapitono velbotu, 
kadangi kabojo škancuose prie dešiniojo borto. Pirmagalyje dabar 
stovėjo aukšta tamsaus gymio žmogysta, o jos vienintelis baltas dantis 
kraupiai styrojo tarp pilkų it plienas lūpų. Jis buvo su gedulinga 
daigstyta kinietiška juodos medvilnės striuke ir tokiom pat plačiom 
juodom kelnėm. Visą šį juodmedišką niūrumą savotiškai vainika- 
vo blizgantis baltas tiurbanas, dengiantis į kasą supintus ir aplink 
galvą apsuktus plaukus. Jo sėbrai buvo ne tokie tamsūs, jų oda tu- 
rėjo ryškaus tigro gelsvumo, būdingo kai kuriems Filipinų čiabu- 
viams — rasei, pagarsėjusiai velniškų klastingumu, dėl to tiesiašir- 
džiai baltieji jūreiviai juos laiko paties šėtono samdomais šnipais ir 
parankiniais vandenyse, nors tikroji kontora, jūreivių manymu, 
esanti kažkur kitur. 


Laivo įgula vis dar apstulbusi nužiūrinėjo nepažįstamuosius, 
o tuo metu Ahabas šūktelėjo tiurbanuotajam penkiukės vadui: 

— Viskas paruošta, Fedala? 

— Viskas, — sušnypštė tasai. 

— Nuleist velbotus! — riktelėjo Ahabas per visą denį— Gir- 
dit? Nuleist velbotus! 

Jis taip sugriaudėjo, kad jūreiviai, nors ir apstulbę, kaipmat 
atsidūrė už planšyro; ėmė suktis skridiniai, trys velbotai garsiai šlep- 
telėjo į vandenį, ir vyrai it ožiai, mitriai ir be baimės, kaip tik jie 
vieni moka, sušoko nuo borto į juos, bangų sūpuojamus toli apa- 
čioje. 

Vos tik šie trys velbotai nusiyrė nuo laivo, iš už vairagalio išniro 
ketvirtas, irkluojamas penkių nepažįstamųjų, su stovinčiu Ahabu, 

kuris garsiai paliepė Starbakui, Stabui ir Flaskui plačiau pasiskleisti, 
kad aprėptų kuo didesnį vandens plotą. Tačiau visų akys buvo įsmeig- 
tos į tamsgymį Fedalą bei jo įgulą ir velbotuose įsakymas buvo 
teišgirstas puse ausies. 

— Atleiskit, kapitone?.. — paklausė Starbakas. 

— Pasiskleisti! — sušuko Ahabas.— Plačiau! Visi keturi velbotai! 
Ei, Flaskai, leiskis pavėjui! 

— Klausau, ponas kapitone! — linksmai atsiliepė mažasis Flas- 
kas, perkeldamas už nugaros didžiulį vairinį irklą.— Nagi, spustel- 
kim! — suragino jis savo įgulą — Nagi, dar kartelį! Šit banginis 
jau panosėj! Spustelkim! Ko spoksai į tuos geltonsnukius, Arči? 

— Šiaip sau, pone, — atsakė Arčis.— Jau seniai žinojau apie tai. 
Girdėjau juos triume. Ir Kabakai sakiau, jog ten kažkas yra. Ką, 
nesakiau, Kabaka? Jie, slapukai, zuikiais plaukė, ponas Flaskai. 

— Spauskit, spauskit smarkiau, šaunuoliai, pirmyn, vaikučiai, 
pirmyn, mažučiai,— progiesmiu raminamai varė Stabas, nes jo 
vyrai vis dar buvo sunerimę.— Ko taip tingiai nugaras lankstot, 
brolyčiai? Kur spoksot? Kapitono velbotas parūpo? Būta čia ko! 
Penkiais yrėjais padaugėjo — kas niums darbo, iŠ kur jie — kuo 
mūs daugiau, tuo mums linksmiau. Nagi, užgulam, stipriau! Spjaunam 
į visus pragaro katilus, velniai — neblogi vyrukai, šitaip, šitaip! 
Dabar jau visai gerai; toks mojis tūkstančio svarų vertas, tokiam 
yriui — visas bankas! Tegyvuoja auksinė spermaceto taurė, šaunuo- 
liai! Triskart valio, brolyčiai — jergutėliau! Ei, pamažiau, pamažiau, 
ne taip smarkiai — kur lekiat! Na, sukčiai, dabar kad irklai lūžtų! 
Nagi, šunėkai, dantim įsikandami O taip, taip, taip, gerai; dabar 
ramiau, ramiau! Gerai, gerai! Ilgą grybšnį, stipriau! Ei, ramiau, 
ramiau! Velniai jus rautų, dienvagiai, skarmaliai, gal užmigot. Gana 
knarkt, paspaudžiam irklus! Smarkiau, ar girdit? Stipriau nega- 
lit? Irkluosit jūs, ar ne? Kodėl, po šimtas paralių ir perkūnų, 
pairkluoti negalit? Taip duokit garo, kad braškėtų! Spauskit, kad 
akys ant kaktos iššoktų! Nagi! — Ir jis išsitraukė iš už diržo aštrų 
peilį — Visi kaip vienas, savo motinų vaikai, peilius šen, į dantis — ir 
plėšiam! O taip, o taip! Na va sukrutom, sukandom plieninius žąslus. 
Nagi, plėštelkim, jūs mano aukseliai! Plėštelkim, kabliai surūdiję! 


Stabo oraciją jūreiviams pateikiame visą, nes kalbėdavo su jais 
ypatingai, o ypač dėstydamas Šventus irklavimo priesakus. Bet iš 
ką tik pateikto pamokslo nereikia daryti išvados, kad jis kada nors, 
netekęs savitvardos, būtų užsipuolęs savo ganomuosius. Anaiptol, 

čia ir glūdėjo jo savotiškumas. Baisiausius žodžius jis mokėjo tarti 
taip šaipūniškai, o įniršį taip apskaičiuoti, kad tas tik pagardindavo 
šaipymąsi, ir kiekvienas yrėjas, girdėdamas tokį neįprastą raginimą, 
iš visos sveikatos užguldavo irklus, tarsi grumdamasis dėl gyvybės 
ir sykiu tarsi pokštaudamas. Be to, pats Stabas sėdėdavo toks išjuosas 
ir atsainus, taip atsidrėbęs sukiodavo vairinį irklą, taip plačiai Žiovau- 
davo, jog vien šis supriešinimas kerimai ramino įgulą. Be to, 
Stabas buvo labai keistuoliškas pokštautojas, o jo šmaikštavimai 
tokie dviprasmiški, kad pavaldiniams tolydžio tekdavo įtempti ausis 
jų klausant. 

Vykdydamas Ahabo paliepimą, Starbakas plaukė beveik kirs- 
damas Stabo kursą, ir, kai vienu metu jų velbotai atsidūrė greta, 
Stabas šūktelėjo pirmajam padėjėjui: 

— Ponas Starbakai! Ei, velbote iš kairės! Vieną žodelį, pone, 
jei galimai 

— Klausau! — atsiliepė Starbakas, nė per colį nepakreipęs akme- 
ninio veido ir vis taip pat tyliai, bet primygtinai ragindamas savo 
įgulą. 

— Ką manai apie tuos geltonodžius, pone? 

— Įsmuko kaži kaip į laivą prieš išplaukiant. („Smarkiau, smar- 
kiau, vyručiai!" — pusbalsiu savo įgulai; paskui vėl garsiai) Ne 
kokie reikalai, ponas Stabai! („Daugiau putulų, vyrai!") Bet nenuo- 
gąstaukit, viskas bus gerai. Svarbiausia, kad jūsiškiai gerai irklus 
užgultų, o paskui kaip bus — taip bus. (,„Stipriau, stipriau paspau- 
džiam, vyrai!") Mūsų laukia statinės spermaceto, ponas Stabai, juk 
dėl to čia ir atplaukėm. („Visi sykiu, vaikinai!") Spermacetas, svar- 
biausia spermacetas! Šiaip ar taip, tai mūsų pareiga; pareiga ir 
pelnas, ranka rankon! 

— Taigi ir aš panašiai galvoju — pradėjo savo monologą Stabas, 
valtims išsiskyrus.— Voš juos pamatęs, taip ir pamaniau. Tai šit 
kodėl senis vis lipdavo į triumą, taip dažnai laipiojo, kad Spurgai 
seniai kilo įtarimas. Suslėpė juos triume. Ir vis dėl Baltojo Banginio. 
Gerai, tebus taip. Ką Čia padarysi? Puiku! Paspaudžiam, vyrai! 
Šiandien dar vejamės ne Baltąjį Banginį! Pasidarbuokim! 

Daugeliui jūreivių netikėtas tų svetimšalių pasirodymas tokiu 
svarbiu momentu — nuleidžiant velbotus — sukėlė visai suprantamą 
prietaringą nuostabą, nors nepaprastas Arčio atradimas, apie kurį 
visi buvo girdėję, tik neteikę jokios reikšmės, buvo juos šiek tiek 
paruošęs šiam įvykiui. Nuostaba todėl buvo nebe tokia smarki, be to, ir 

Stabas ramiai bei įtaigiai paaiškino jų pasirodymą, taigi tuo tarpu 
išsisklaidė prietaringi jūreivių įtarimai, nors erdvės pačioms fantas- 
tiškiausioms spėlionėms, kiek čia įpainiotas niūrusis Ahabas, liko 
pakankamai. Aš tylomis prisiminiau savo matytus paslaptingus še- 
šėlius, blausų rytmetį Nantakete šmurkštelėjusius į „Pekodą", ir 
mįslingas keistojo Elijaus užuominas. 


į kairįjį flotilės sparną, jo velbotas lėkė pirmas, aplenkęs kitus, ir iš to 
buvo galima spręsti, kokia nepaprasta jėga buvo apdovanoti jo yrė- 
jai. Šitie tigro gelsvumo padarai, rodos, buvo iš plieno ir banginio 
ūsų> lyg prisukami, jie tolygiai stojo ir sėdo, galingais trūktelėjimais 
varydami valtį į priekį ne prasčiau negu garo mašina, plukdanti 
laivus Misisipe. Nusimetęs juodą striukę, Fedala irklavo už žeberkli- 
ninką, ir nuogas jo stuomuo aiškiai buvo matyti virš planšyro šo- 
kinėjančiam vandens regračio fone; kitame velboto gale Ahabas, 
atkišęs ranką lyg fechtuotojas pusiausvyrai išlaikyti, tvirtai darbavosi 
vairalazde kaip tūkstančius kartų lig tol, kol nebuvo sužalotas 
Baltojo Banginio. Ūmai jo ranka truktelėjo ir sustingo, ir visi 
penki irklai kaipmat apmirė ore. Suakmenėjęs velbotas ir suakmenė- 
jus įgula ėmė suptis ant bangų. Tuoj pat ir kiti trys velbotai sustojo. 
Banginiai buvo be tvarkos išnykę mėlynoje gelmėje, todėl 1š tolo 
nepavyko net krypties pamatyti, tačiau Ahabas, būdamas arčiau už 
kitus, spėjo ją pastebėti. 


— Nežiopsotl — sušuko Starbakas.— Kvikegai, stok! 


Guviai stryktelėjęs ant trikampio paaukštinimo velboto priekyje, 
Kvikegas išsitiesė visu ūgiu, godžiai budrias akis įsmeigęs į tą vietą, 
kur neseniai pradingo jų grobis. O kitame gale, tokioje pat trikampėje 
aikštelėje sulig planšyru, stovėjo patsai Starbakas, be baimės, mikliai 
balansuodamas bangų mėtomame velbote, tylomis žvelgdamas į 
milžinišką mėlyną vandenyno akį. 

Netoliese, taip pat be gyvybės ženklų, sūpavosi Fiasko velbotas, 
o patsai vadas nutrūktgalviškai buvo užsilipęs ant Iagreto, tvirto 
stulpo, einančio nuo kilio ir per kokias dvi pėdas iškilusio virš vaira- 
galio. Jo paskirtis — sulėtinti žeberklo lyno išsivyniojimą. Viršuje 
jis ne platesnis už delną, ir Flaskas stovėjo ant šito pjedestalo tarsi 
skęstančiame laive ant stiebo viršūnės, kuri tik ir liko dar nepanirusi. 
Nors trumpulis Flaskas buvo žemas ir striukas, tačiau jo polėkiai 
buvo aukšti ir didūs, todėl Iagreto jam buvo aiškiai per mažai. 

— Už trečios bangos nieko nematyti, pastatykit irklą, užsilipsiu 
ant jo! 

Išgirdęs šituos žodžius, Degu, stvarstydamasis abiem rankom 
už bortų, kad neparkristų, vikriai nusigavo į vairagalį ir Čia, išsitiesęs 
visu ūgiu, pasiūlė Flaskui, kaip pjedestalą, iškilius savo pečius. 

— Štai jums, pone, stiebas — kuo negeras! Lipat? 

— Aišku, ir dėkui tau, šaunuoli, nors galėtum būti dar penkias- 
dešimčia pėdų aukštesnis. 

Milžiniškas negras tvirtai įsirėmė pražergtomis kojomis į velboto 
šonus, pasilenkęs atstatė Flaskui delną it pakopą, o tada, padėjęs 
Fiasko ranką ant savo galvos su gedulingu pliumažu ir liepęs pašokti, 
kai jį kilstels, mikliai užšveitė jį, sveiką ir gyvą, sau ant pečių. Ir šit 
Flaskas stovėjo ten, patogiai laikydamasis už iškeltos Degu rankos. 

Naujokas visada stebisi matydamas, kaip paprastai, be įstangos 
banginių medžiotojas išlaiko pusiausvyrą, kai padūkusios ir įnoringos 
bangos svaido velbotą į visas puses. Dar nuostabiau matyti, kaip 
tokiam siautinyje jis stypso balansuodamas ant Iagreto viršūnės. O 
trumpulis Flaskas, stovintis ant milžino Degu pečių, buvo jau visai 
keistas reginys; kilnus negras, kupinas nesąmoningos barbariškos didy- 
bės, abejingai, ramiai, nerūpestingai svyravo visu kūnu sulig kiekvienu 
bangų kilstelėjimu, o šviesiaplaukis Flaskas ant plačių juodų jo pečių 
buvo panašus į snaigę. Laikantysis atrodė prakilniau už laikomąjį. 
Nors nenustygstantis, gyvas, aikštingas Flaskas net koja nekantriai 
trepteldavo, iš karališkos negro krūtinės nepasigirdo nereikalingo ato- 
dūsio. Ne sykį regėjau Aistrą ir Tuštybę panašiai trypiant gyvą didžia- 
dvasę žemę, tačiau žemė dėl to nei metų laikų kaitos atšaukė, nei 
sukimosi krypties keitė. 

Na o antrasis padėjėjas Stabas jokio toliaregiško nerimo nerodė. 
Gal, išbuvę deramą laiką paviršiuje, banginiai dabar ilgam nusileido 
į gelmes, o ne vien iš išgąsčio panėrė; jeigu taip, tada, kad laukti 
būtų nenuobodu, jis išrūkys pypkę. Stabas išsitraukė ją iš už skrybėlės 
kaspino, kur ji visada it plunksna kyšodavo įstrižai užkišta. Prisikimšo 
tabako, nykščiu suspaudė, bet vos spėjo brėžtelti degtuką į šiurkštų 
it Švitras savo delną, žeberklininkas Teštiga, kurio akys nelyginant 
dvi nejudrios žvaigždės žvelgė pavėjui, žaibiškai klestelėjo ant suolo 
ir skubiai sušuko: 

— Už irklų, už irklų! Pirmynl Antai jie! 

Sausumos gyventojas nebūtų pamatęs anei banginių, anei žuvelės, 
nieko, išskyrus į virsnes suplaktą balsvai žalsvą vandenį, o virš jo — 

lengvų ir retų garų debesėlius, kurie tirpo, vėjo nešami šalin tarsi 
putų draiskalai, nuplėšti nuo baltų bangų skiauterių. Oras aplinkui 
staiga suribuliavo, suvirpėjo lyg virš geležinės įkaitusios viryklės. Po 
tom oro bangom ir sūkuriais ir po plonu vandens sluoksniu plaukė 
banginiai. Pirmiausiai į akis krintantys iškvepiamo garo debesėliai 
yra tarytum jų heroldai ir šaukliai. 

Visi keturi velbotai dūmė dabar kiek įkabindami ten, kur kunku- 
liavo oras ir vanduo. Tačiau prisivyti buvo ne taip paprasta, nes 
sūkuringas purkštų apstas vis į priekį lėkė nelyginant veržlus srautas 
nuo kalnų. 

— Smarkiau, smarkiau, vyručiai,— labai tyliai, tačiau be galo 
įtemptai sušnabždėjo Starbakas, skvarbiu akylu žvilgsniu skrosdamas 
plynę priešais velbotą, lyg jo akys būtų dvi tikslių laivo kompasų 
rodyklės. Starbakas beveik nešnekino jūreivių, tylėjo ir jie. Tylą velbo- 
te — ir visada netikėtai — sudrumsdavo vien jo keistas kuždesys, 
čia šaižus įsakinėjant, čia švelnus prašant. 

Visai kitaip buvo plyštagerklio trumpulio Fiasko velbote. 

— Nagi, šūktelim iš visų koserių, brolyčiai! Spaudžiam ir stau- 
giam, žaibai jūs manieji! Nagi užsodinkit, užsodinkit mane tiesiai ant tų 
juodų nugarų; tik privykit, vaikinai, ir galit imt mano ūkį Vinjarde 
su žmona ir vaikais. Duodam, duodam garo! O jergau! Aš jau iš proto 
kraustausi! Antai, antai baltas vanduo! — Šūkalodamas jis nusiplėšė 
nuo galvos skrybėlę, trenkė ją sau po kojomis, sutrypė, o paskui 
paėmęs sviedė toli į bangas ir galiausiai ėmė spardytis ir blaškytis 
vairagalyje tarytum padūkęs mitulys eržiliukas prerijoje. 

— Tik pažvelkit į šitą vyruką — filosofiškai nutęsė Stabas, 
plaukdamas nelabai toli nuo Fiasko velboto, suspaudęs dantyse taip 
ir neuždegtą pypkę.— Atrodo lyg trenktas. Trenktas? Trenksim ir 
mes — gerai pasakyta — ir dar kaip trenksim! Linksmiau linksmiau, 
vaikučiai. Šiandien pudingas vakarienei — žvaliau. Spaudžiam, bro- 
liukai, užgulam, žindukliai, visi kartu. Bet kur, velniai rautų, taip 
lekiat? Pamažiau, pamažiau, svarbiausia, vyrai, lygiau. Jūs tik spustel- 
kit irklus ir neatleiskit, nieko daugiau mums nereikia. Kupros tegul 
braška, peiliai dantyse traška — štai ir viskas. Pamažiau, ar negalit 
pamažiau, girdit, kad jums kepenys ir plaučiai sprogtų! 

Tačiau žodžius, kuriuos mįslingasis Ahabas sakė savo tigro gelsvu- 
mo komandai, tuos žodžius mes praleisime; juk gyvename po palaimin- 
ta Evangelijos krašto saule. 

Tik įžūlūs, tikėjimo neišpažįstantys jūrų rykliai būtų drįsę klausytis 

Ahabo žodžių, kai tornado apniaukta kakta, kruvinų žudikiškų 
žvilgsniu, sukepusiom putom ant lūpų jis šuoliavo paskui grobį. 

O velbotai tebeskriejo pirmyn. Kartkartėm Flaskas imdavo kal- 
bėti apie „tą banginį", turėdamas galvoje prasimanytą pabaisą, neva 
plaukiančią po pat velboto nosimi ir, anot jo, erzinančią jį savo 
uodega, ir taip įtikinamai skambėjo šitie žodžiai, kad jūreiviai net 
baimingai dirsčiojo per petį. Tačiau tai kirtosi su taisyklėmis, mat 
yrėjas privalo užmerkti akis, į kaklą įsivaryti pleištą, nes jūros papro- 
čiai reikalauja, kad tokiomis kritiškomis valandėlėmis jie neturėtų 
jokių jutimo organų, išskyrus ausis, ir jokių kūno dalių, išskyrus 
rankas. 

Nuostabą ir šiurpą kėlė šis reginys! Milžiniškos visagalio vandeny- 
no bangos; augantis, kurtus kaukimas, joms ritantis pro aštuonis bor- 
tus, nelyginant gigantiškiems rutuliams riedant per neaprėpiamą žalią 
pievą; trumpas agonijos mirksnis, velbotui apmirštant ant aštrios kaip 
skustuvas keteros, rodos, tuoj tuoj perpjausiančios jį per pusę; ūmus, 
gilus kritimas į vandenų slėnių ir tarpeklių dugną; pakvaišęs ir despe- 
ratiškas lėkimas į kito kūbrio viršūnę; nesulaikomas, kraupus šliuoži- 
mas jo šlaitu — visa tai sykiu su vairininkų ir žeberklininkų šūks- 
niais, su trūksmingu garsiu yrėjų alsavimu, su pasakišku banginio 
kaulo baltumu šviečiančiu „Pekodu", visomis burėmis lekiančiu pas- 
kui velbotus tarsi paklaikus perekšlė paskui savo viščiukus,— viskas 
gniaužė kvapą. Nei naujokas kareivis, tiesiai iš žmonos glėbio pakliu- 
vęs į karštligišką pirmojo mūšio ugnį, nei velionio siela, pirmą sykį 
susidūrusi su nežinomais anapusinio pasaulio fantomais, niekas nepa- 
tiria stipresnių ir keistesnių įspūdžių negu žmogus, pirmą sykį įsiveržęs 
į užburtą putų ratą, kurio viduryje — spermacetinis banginis. 


Uruliuojantis baltas vanduo, kuriame plaukė medžiojamieji, darėsi 
vis labiau matomas fone besitelkiančių pilkšvai rudų šešėlių, nuo 
debesų krentančių ant vandens. Garų fontanai nebesimaišė pervien, 
o šmėsčiojo kairėje ir dešinėje — matyt, banginiai nuplaukė į abi 
puses. Velbotai taip pat išsiskyrė; Starbakas nusivijo tris banginius, 
pasukusius pavėjui. Iškėlę burę, mes skriejom, genami kylančio vėjo; 
velbotas taip padūkusiai lėkė, jog irkluoti buvo nebeįmanoma — irklai 
šoko nuo įkabų. 


Netrukus mes jau plaukėm per plačiai išsklidusią rūko maršką; 
nebebuvo matyti nei laivo, nei velbotų. 
— Vyrai, irkluojami — sukuždėjo Starbakas, plačiau išskleis- 

darnas burę.— Prieš škvalą dar spėsim nudobti banginį. Štai vėl bal- 
tas vanduo! Visai arti! Užgulkim! 

Netrukus iŠ kairėje ir dešinėje suskardusių šūksnių supratom, jog 
du kiti velbotai pataikė į banginius; tučtuojau pasigirdo ir Žaibiškas, 
švilpiantis Starbako kuždesys: „Stokis!" — ir Kvikegas su žeberklų 
rankoje pašoko ant kojų. 

Nors nė vienas yrėjas negalėjo matyti mirtino pavojaus priekyje, 
iš susirūpinusio Starbako veido jie suprato, jog lemiama akimirka 
atėjo; be to, girdėjo sunkų pliuškenimą, tarytum pusšimtis dramblių 
būtų pūškinęsi vandeny. O velbotas vis skriejo per miglas, ir bangos 
raitėsi ir šnypštė nelyginant įpykusių gyvačių iškeltos galvos. 

— Šit jo kupra. Nagi, smok, smok! — sukuždėjo Starbakas. 

Trumpas staigus garsas išsiveržė iš valties; tai Kvikegas sviedė 
žeberklą. Šitą sumaišties akimirką banga švystelėjo velbotą priekin, 
jis atsitrenkė tarytum į povandeninę uolą; burė pokštelėjo ir subliūš- 
ko, greta ištryško šutinančių garų fontanas, po mumis viskas susiūba- 
vo, sutirtėjo it per žemės drebėjimą. Pusiau uždusę jūreiviai buvo kas 
galva, kas kojom išsviesti į baltas tirštas škvalo putas. Škvalas, ban- 
ginis, Žeberklas — viskas susijaukė, ir banginis, vos kliudytas žeberk- 
lo, nuplaukė. , 

Velbotas buvo pilnas vandens, tačiau beveik nenukentėjęs. Plau- 
kiodami aplink jį, mes susirankiojom irklus, pririšom juos prie plan- 
Šyro ir susiropštėm į savo vietas. Sėdėjome iki kelių vandeny, apsėmu- 
siame španhautus ir bimsus, todėl mūsų nudelbtoms akims atrodė, jog 
esame koralų luote, išaugusiame iš vandenyno dugno. 

Įsismarkavęs vėjas jau staugte staugė, bangos daužėsi skydais; škva- 
las kriokė, braižė zigzagus, su trenksmu biro aplink mus tarsi preri- 
jomis bėganti balta ugnis, kurioje mes degėm nesudegdami, nemir- 
tingi mirties nasruose! Veltui šaukėmės kitų velbotų; per tokią audrą 
kviestis pagalbos — tai šaukti žarijas iš plykčiojančios liepsnos per 
įkaitusios krosnies kaminą. O putų draiskalai, skrajūs debesų kuokštai 
ir migla tamsėjo po nakties sparnu; laivo, kaip ir pirma, nebuvo ma- 
tyti. Audringai vilnijanti jūra niekais vertė mūsų bandymus išsemti 
velbotą. Irklais jau nebegalėjom irtis, jie tetiko vien kaip gelbėjimo 
plūdurai. Todėl perkirtęs virvę, kuria buvo tampriai apsukta neper- 
šlampama degtukų statinaitė, Starbakas vargais negalais uždegė žibin- 
tą, o tada, užkabinęs ant kažkokios karties, padavė Kvikegui — pra- 
rastų vilčių vėliavnešiui. Ir jisai sėdėjo velboto priekyje, aukštai 
iškėlęs bejėgi žiburį pačioje visagales nevilties širdyje. Ir sėdėjo jisai 

velboto priekyje, įkūnydamas ir simbolizuodamas žmogų, kuris pra- 
rado tikėjimą ir didžioje neviltyje beviltiškai laiko iškėlęs viltį. 

Permirkę, virpėdami nuo šalčio, nesitikėdami išvysti laivo ar vel- 
boto, žvelgėme į brėkštančią aušrą. Virš jūros tebepleiksojo rūkas, 
valties dugne gulėjo sudužęs, baigęs degti žibintas. Staiga Kvikegas 
pašoko ir prisiglaudė delną prie ausies. Visi išgirdom tylų laivavirvių 
ir stiebų girgždėjimą, anksčiau audros gožiamą. Garsas vis artėjo; 
pro tirštą rūką prasibrėžė didžiulio neaiškaus daikto kontūrai. Persi- 
gandę mes vos spėjom sušokti į vandenį, o „Pekodas" užlėkė ant mūsų 
velboto ir pasiglemžė jį po savim. 

Plūduriuodami ant bangų mes matėm, kaip apleistas velbotas aki- 
mirką pasisukiojo prieš laivo priekį it skiedra krioklio papėdėje, paskui 
milžiniškas laivas užčiuožė ant jo, numurdė po savimi, ir už vairagalio 
išniro tiktai palaidos nuolaužos. Mes vėl priplaukėm prie bangų svai- 
domų lentų ir galų gale buvom sėkmingai sukelti į laivą. Kiti velbotai, 
prieš užlekiant škvalui, spėjo nukirsti žeberklų lynus ir laiku grįžti 
į laivą. Visi manė, jog mes žuvome, tačiau senuoju kursu neplaukė, 
o ėmė dreifuoti, tikėdamiesi mūsų žūties vietoje dar aptikti kokį nors 
daiktinį įrodymą — irklą ar perstekės kotą. 

Būna tokių savotiškų akimirkų bei situacijų šiame keistame ir 
painiame dalyke, vadinamame gyvenimu, kai į beribę visatą Žmogus 
ima žiūrėti lyg į didžiulį pokštą, tačiau kas čia juokinga, išregzti sunko- 
ka, nors jis neblogai suvokia, kad šaipomasi tik iš jo paties. Vis dėlto 
panikai jis nepasiduoda ir diskutuoti nepuola. Jis nugurkia viską — 
įvykius, tikėjimus, religijas ir įsitikinimus, sunkumus, akivaizdžius ir 
nematomus, nors jie vienų gumbų ir mazgų, nugurkia kaip strutis, 
kurio tvirtas skrandis sudoroja viską — kulkas ir šautuvų titnagus. 
Na o smulkūs nemalonumai bei rūpesčiai, tokie kaip katastrofos, 
mirtini pavojai ir sužalojimai — visa tai, podraug ir pati mirtis jam 
atrodo tik geraširdiški spyriai bei smagūs niuksai pašonėn, kuriais 
vaišina jį neregimas, mįslingas senas pokštininkas. Toks nedažnas ir 

ypatingas dvasios nusiteikimas, apie kurį kalbėjau, apima žmogų 
didžiausių nelaimių valandą; jis užklumpa stipriausių ir niūriausių 
išgyvenimų įkarštyje, ir tai, kas prieš akimirką atrodė sklidina didžiau- 
sios prasmės, dabar atrodo vien menkas visatos pokštas. Nėra palankes- 
nės dirvos šitai žaismingai ir lengvasrovei nevilties filosofijai, kaip 
mirtini banginiavimo pavojai; kaip tik šitos nuotaikos pagautas, žvel- 
giau aš dabar į „Pekodo" žygį ir į jo tikslą — Baltąjį Banginį. 

— Kvikegai,— tariau, kai mane paskutinį įtempė į denį, kur 
veltui stengiausi drebulio krečiamas nusipurtyti vandenį — Kvikegai, 
drauguži, negi tokie dalykai dažni? 

Nors, kaip ir aš, permirkęs iki paskutinio siūlo, Kvikegas šaltų 
šalčiausiai leido man suprasti, jog tokie nutikimai dažni. 

— Ponas Stabai,— kreipiausi į šį garbų džentelmeną, stovintį 
per lietų aklinai susisagstytu vaškytinės apsiaustu ir ramiai rūkantį 
pypkę,— ponas Stabai, man regis, sykį girdėjau jus sakant, kad iš visų 
banginiautojų' mūsų pirmasis kapitono padėjėjas, ponas Starbakas, 
yra pats atsargiausias ir įžvalgiausias. Bet tada šuolis su išskleista bure 
per miglą ir- škvalą tiesiai ant plaukiančio banginio kupros turėtų 
būti banginiavimo išminties viršūnė? 

— O kaipgi. Prie Horno kyšulio man yra tekę nuleisti velbotą 
per audrą iš laivo, kuris buvo pramuštas kiaurai. 

— Ponas Flaskai,— kreipiausi į trumpulį trečiąjį padėjėją, stovin- 
tį netoliese — jūs patyręs banginių medžiotojas, 0 aš — naujokas. 
Gal pasakytumėt, ponas Flaskai, ar nekintamas mūsų verslo įstaty- 
mas būtinai reikalauja, kad yrėjai, sulenkę nugaras lėkdami tiesiai 
į savo žūtį, sėdėtų nusigręžę nuo jos? 

— Kam tiek skambių žodžių? — tarė Flaskas.— Taip, toks įstaty- 
mas. Norėčiau aš pamatyti įgulą, lekiančią veidu į banginį. Cha 
cha! Taip jis pabaltakiuotų, tokių gužynių pažaistų, kad tik laikykis! 

Taigi trys bešališki liudininkai suteikė man žinių, paaiškinančių 
viską. Todėl, turėdamas omenyje, kad škvalai, vartantys velbotus, po 
to nakvynės atviroje jūroje yra banginiavimo kasdienybė; kad lemia- 
mu banginio atakos momentu aš privalau patikėti savo gyvybę vairi- 
ninkui — žmogui, neretai tuo metu pametusiam galvą ir pasirengu- 
siam iš susijaudinimo kulnais pramušti velboto dugną; turėdamas 
omenyje, jog mūsų velbotą nelaimė ištiko daugiausia dėl to, kad 
Starbakas vijosi banginį per patį škvalą, nors Starbakas, šiaip ar 
taip, buvo laikomas apžiūriu banginiautojų; turėdamas omenyje, kad 
buvau šito nepaprastai pasaugaus žmogaus velboto įguloje; ir galu 

gale, turėdamas omenyje, į kokias beprotiškas gaudynes buvau pakliu- 
vęs per Baltąjį Banginį — vaduodamasis visais Šitais samprotavimais, 
nusprendžiau, jog dabar protingiausias žingsnis — nusileisti į kubriką 
ir parašyti testamentą. 

— Kvikegai,— tariau— eime, tu būsi mano advokatas, testamen- 
to vykdytojas ir paveldėtojas. 

Gal ir keista, kad iš visų žmonių daugiausia laiko rašydami testa- 
mentus ir paskutinės valios pareiškimus sugaišta jūrininkai, bet tikra 
tiesa, kad niekas kitas pasaulyje neturi didesnio palinkimo šitai tuščiai 
pramogai. Nuo tada, kai plaukioju jūromis, šis mano testamentas jau 
ketvirtas. Ir šiuosyk, baigęs minėtą ceremoniją, pajutau palengvėjimą: 
tarsi akmuo nuo krūtinės nusirito. Be to, visos dienos, kurios dar man 
skirtos, bus nelyginant Lozoriaus dienos po prisikėlimo,— grynas 
papildomas pelnas: tiek ir tiek mėnesių ir savaičių. Aš pragyvenau 
save ir savo mirtį, mano paskutinė valanda ir laidotuvės užrakintos 
mano skrynutėje. Ramus, patenkintas, dairiausi aplinkui nelyginant 
taikus vaiduoklis, su tyra sąžine sėdintis už grotų jaukaus šeimos 
kapo rūsyje. 

Tai šit kaip, galvojau, nejučia pasiraitodamas rankoves, o dabar 
duokit šen kad ir mirtį, kad ir pražūtį, be baimės su jomis pasigalynė- 
siu, ir silpnesnį tegu sau velniai nujoja. 

— Klausyk, Flaskai! — sušuko Stabas— Jeigu būčiau vienakojis, 
nieku gyvu neičiau į velbotą, nebent užkimšti dugne skylę savo medine 
pėda. Pašėlęs mūsų senis! 

— O man atrodo, kad čia nieko keisto — pasakė Flaskas— 
Jeigu visa koja būtų nupjauta, tai kitas reikalas. Tada jau jis nesusido- 
rotų, o jo vienas kelis sveikas ir kito nemažai likę. 

— Šito tai nežinau, brolau, nes nesu jo matęs klūpant. 


Banginiavimo verslą išmanantys žmonės nuo seno nesutaria, ar 

pavojingai rizikuoti šita gyvybe persekiojant banginius. Taip Tamerla-. 


no kariai neretai su ašaromis akyse ginčydavosi, ar turi būti nešama 
neįkainojama vado gyvybė į pačią kautynių, tirštumą. 

Kalbant apie Ahabą, minėtas dalykas įgyja bent kiek kitonišką 
prasmę. Jeigu atminsime, kad pavojaus metu žmogus ir ant dviejų 
kojų vos laikosi; jeigu atminsime, kad banginių gaudynės pilnos 
didžiausių, neįmanomiausių sunkumų, kai kiekviena akimirka gresia 
žūtimi, tad ar išmintinga tokiomis sąlygomis vienkojui žmogui leistis 
velbotu į medžioklę? Neabejoju, jog „Pekodo" savininkai visi kaip 
vienas atsakytų neigiamai. 


Ahabas puikiai žinojo, kad jo draugai Nantakete neprieštarautų, 
jeijis, išlaikydamas nepavojingą nuotolį, priplauktų velbotu prie mūšio 
lauko asmeniškai duoti nurodymų, tačiau mintis jam paskirti velbotą, 
kuriame per medžioklę pats bus vairininkas, ir netgi duoti penkis 
papildomus žmones to velboto įgulai, — tokia fantastiška mintis nie- 
kada nė vienam „Pekodo" savininkui nebuvo toptelėjusi. Todėl 
Ahabas ir nepradėjo derėtis su jais dėl papildomos įgulos ir net neužsi- 
minė apie tai. Tiesiog tyliai sutvarkė šitą reikalą, ir viskas. Ir ligi tol, 
kol nebuvo apgarsintas Arčio atradimas, "niekas laive ničnieko neįtarė, 
nors kai išplaukus jūreiviai baigė visų velbotu apžiūrą, kai ėmė retkar- 
čiais pastebėti Ahabą patį dirbantį atsarginius irklų kaiščius velbotui, 
kabančiam prie dešiniojo borto ir laikomam atsarginiu, kai jis net ėmė 
kruopščiai pjaustinėti nedideles medines lyno traukimo rites, įstatomas 
į lovelį velboto priekyje, kai visa tai buvo pastebėta, o ypač jo nuore- 
gumas išklojant atsarginės valties dugną dvigubu lentų sluoksniu 
(tikriausiai tam, kad geriau atlaikytų kaulinės jo kojos spaudimą), 
taip pat rūpinimasis geriau priderinti formą atraminės lentos, arba 
sviedžiamojo tašo, kaip kartais būdavo vadinama skersinė lenta velboto 
priekyje, ant kurios vienu keliu atsiklaupia žeberklininkas, sviesda- 
mas žeberklą arba darbuodamasis persteke, kai buvo pastebėta, kaip 
dažnai jis stovi šitame velbote, įrėmęs vienintelį savo kelį į pusapskritę 
įdubą lentoje, tai Šiek tiek gilindamas, tai lygindamas ją dailidės kal- 
tu — visa tai jau tada atkreipė dėmesį ir sukėlė susidomėjimą. Tačiau 
beveik visi manė, kad Ahabas šitaip kruopščiai ruošiasi tik lemiamoms 
Mobi Diko gaudynėms, kadangi buvo apskelbęs, jog ketina pats pri- 
baigti mirtingąjį siaubūną. Bet visi šie spėjimai anaiptol nesukėlė nė 
blausiausio įtarimo, jog jis yra parūpinęs šitam velbotui atskirą 
įgulą. 


Tačiau dabar, pasirodžius šmėkliškiems yrėjams, nuostabos likučiai 

išsisklaidė; banginiavimo laivuose nuostaba greitai išblanksta. Juo 
labiau kad į banginiavimo laivus, tuos plaukiojančius valkatas, papras- 
tai samdosi visų nebūtų nacijų padugnės ir atmatos, išlendančios į 
dienos šviesą iš neįmanomiausių mūsų planetos užkampių, iŠ tam- 
siausių skylių; o plaukiojimo metu laivai patys dažnai sugraibo tiesiai 
iš vandens keisčiausių atstumtųjų, bangų svaidomų po marias ant len- 
tos, sudužusio laivo nuolaužos, ant irklo, velboto, kanojos, apverstos 
japoniškos džonkos ir ko tik įmanoma; taigi net pats Belzebubas būtų 
galėjęs užsikarti laivo bortu ir nueiti kajutėn paplepėti su kapitonu, 
nesukėlęs denyje didesnio pagyvėjimo. 

Tačiau kad ir kaip ten būtų, aišku viena: pamėkliškieji jūreiviai 
netrukus įsijungė į laivo įgulą, nors laikėsi kiek nuošaliai, o jų tiurba- 
notasis vadas Fedala taip ir liko neatskleista mįslė. Iš kur jis atsirado 
mūsų kultūringame pasaulyje, kokie nesučiuopiami saitai siejo jį, kaip 
netrukus paaiškėjo, su nepaprastu Ahabo likimu, ir siejo taip stipriai, 
kad turėjo jam savotiškos įtakos — dievai žino, gal net valdžios, — 
viso to niekas gerai nenumanė. Tik nė vienas jūreivis negalėjo abejin- 
gai žiūrėti į Fedalą. Tokią būtybę civilizuoti, romūs vidutinės juostos 
gyventojai gali tik sapne susapnuoti, bet ir tai blausiai, tačiau panašių 
į ji galima tarpais pamatyti nesimainančiose Azijos bendruomenėse, 
ypač salose į rytus nuo žemyno — tuose izoliuotuose, amžinuose, 
nekintamuose kraštuose, kur net mūsų dienomis, šiais naujaisiais 
laikais, tebetvyro ankstyvųjų žemės kartų pirmapradiškumas, kada 
ryškiai prisimenamas pirmasis žmogus ir jo palikuonys, kurie, nežino- 
dami iš kur atsirado, laikė vienas kitą vaiduokliais ir klausinėjo Saulę 
bei Mėnulį, kodėl, kokiam tikslui jie buvę sukurti, kada, anot Pradžios 
Knygos, angelai — ir velniai, kaip priduria nekanoniniai rabinai'“,— 
iš tiesų tuokėsi su žmonių dukromis ir atsiduodavo žemiškai meilei. 


Ll skyrius 


PAMĖKLIŠKAS FONTANAS 


Ėjo dienos, savaitės, ir banginio kaulo baltumu šviečiantis „Peko- 
das", nestipraus vėjo genamas, perčiuožė keturis verslo rajonus: 
ties Azorų salomis, prie Žaliojo kyšulio, vadinamąjį Plato ties La Pla- 
tos upės žiotimis ir Kerolio rajoną — stulpais nepaženklintą plotą 

Ir šit, plaukiant per Kerolio vandenis, žvainą mėnesėtą naktį, kai 
bangos vyniojosi už borto nelyginant sidabro rietimai ir švelniai 
vibruojantis jų gurgėjimas kūrė tylą, pilną sidabro, o ne vienatvės, 
tokią tylią naktį tolumoje, tenai, kurlink žvelgė baltais putų purslais 
apkibęs „Pekodo" pirmagalis, pasirodė sidabro fontanas. Mėnulio 
apšviestas, jis atrodė kaip dangiškas tviskantis plunksnuotas dievas, 
iškilęs iš vandenyno dugno. Pirmas jį pastebėjo Fedala. Mat tomis 
mėnesėtomis naktimis jis įsilipdavo į grotstiebio viršūnę ir žvalgydavo 
taip pat akylai kaip dieną. Tačiau nors naktį pastebėtum ir pulkus 
banginių, kažin, ar bent vienas kapitonas iš šimto butų surizikavęs 
nuleisti velbotą. Nesunku todėl įsivaizduoti, kokio jausmo apimti žvilg- 
čiojo jūreiviai į seną azijietį, stypsantį stiebe tokiu netinkamu metu, 
kai danguje švietė jo tiurbanas ir mėnulis. Bet kai buvo tiek naktų 
išstovėjęs netardamas žodžio, kai po tokios tylos staiga pasigirdo 
nežemiškas jo balsas, skelbiantis, jog sutvisko mėnesienoje sidabro 
fontanas, visi' jūreiviai išsirito iš gultų, tarsi sparnuota dvasia būtų 
nusileidusi ant laivavirvių ir pašaukusi mirtingąją komandą. „Fonta- 
nas horizonte!" Arkangelo trimitas Paskutiniojo Teismo dieną nebūtų 
sukėlęs tokio virpulio, tačiau drebėjo vyrai ne iš baimės, o greičiau iš 
pasitenkinimo: Nes balsas, nors išsigirdęs neįprastu laiku, skambėjo 
taip valdingai, buvo sklidinas tokio karštligiško jaudulio, kad visi kaip 
vienas persiėmė troškimu tuoj pat leistis į gaudynes. 


Skubiai nuraišavo per denį Ahabas, įsakinėdamas išskleisti bramse- 
lius, bombramselius ir ištempti liselius. Prie rumpelio turėjo stoti 
pats nuovokiausias vairininkas. Ir Šit su žvalgais trijuose stiebuose, 
iškėlęs visas bures, laivas ėmė skristi. Keistas nirtus vėjas taip jį kėlė, 
stūmė į viršų, taip gulė į bures, kad atgijusio sklendžiančio denio 
nebejautei po kojomis; ir, laivui dumiant pirmyn, rodės, du priešai 
susigrūmė jame, vienas kėlė į viršų, danguosna, antras ginė į neįžiū- 
rimus tolius. Jeigu tuo metu kas nors būtų pažvelgęs į Ahabo veidą, 
būtų pamatęs, kad ir tenai kaunasi dvi jėgos. Gyvosios jo kojos žings- 
niai skardėjo gyvu aidesiu, tačiau kiekvienas negyvo strampo stukte- 
lėjimas dunksėjo it plaktuko trinkis į grabo dangtį. Per gyvenimą ir 
mirtį — štai per ką žygiavo tasai senis. Tačiau kad ir kaip veržliai 
bėgo laivas, kad ir kokiais nekantriais žvilgsniais lyg strėlėmis varstė 
tolius visų akys — sidabrinis fontanas tąnakt daugiau nebeištryško. 
Visi jūreiviai būtų galėję prisiekti, kad jį matė, bet antrą sykį niekas 
nebeišvydo. 


Užmarštin jau buvo beveik nugrimzdęs tas nakties nrietvkis. kai 

staiga, po kelių dienų, tą pat tykią valandą vėl išsigirdo šauksmas; vėl 
visi išvydo fontaną, ir vėl, vos gaudynėms buvo iškeltos visos burės, jis 
pradingo kaip nebuvęs. Taip kartojosi kas naktį, bet dabar tik stebėda- 
miesi žvelgėm į jį. Paslaptingai sutviksdamas tai mėnulio, tai žvaigž- 
džių šviesoje, jis kaipmat dingdavo dienai, dviem ar trim, ir sulig 
kiekvienu pasirodymu tarytum bėgo tolyn, vesdamas mus, viliodamas, 
traukdamas paskui save. 

Kadangi prietarai nuo amžių įleidę gilias šaknis į jūreivių pader- 
mę, kadangi nemažai dalykų, susijusių su „Pekodu", gaubė paslaptis, 
ne vienas jūreivis būtų galėjęs prisiekti, jog tą bet kur ir bet kada 
pasirodantį fontaną — nesvarbu, ar valanda gūdi, o platuma ir ilguma 
atokiausios,— jog tą nepavejamą fontaną Švirkščia visada tas pats 
banginis — Mobi Dikas. Kartais, pasirodžius tam greitai ištirpstan- 
čiam pamėnui, jūreivius apimdavo savotiškas siaubas, sakytum tasai 
miražas klastingai viliojo mus paskui save, idant galų gale toliausiose, 
visiškai neprijaukintose jūrose užpultų ir suniokotų. 

Tie trumpalaikiai nuogąstavimai, tokie migloti, bet grėsmingi, 
įgaudavo stebuklingos jėgos kontrastuodami su ypatingu oro giedru- 
mu, už kurio mėlynės, kaip mums dingojosi, buvo susigaužę kažin 
kokie šėtoniški kerai; o mes diena iš dienos plaukėm vis tolyn, per 
švelnias tyruojančias vandenų dykynes, tokias tykias, jog rodėsi, kad 
erdvės skiriasi ir visa, kas gyva, bėga nuo gedulingo mūsų laivo. 

Bet pagaliau, pasukus rytuosna, Gerosios Vilties kyšulio link, mus 
užpūtė stūgūs vėjai, mes ėmėm kopti į banguotus kalnus, slysti į dubu- 
rius, skrosti ilgus sujudusius bangynus; baltailtį „Pekodą" ūmūs vėjo 
šuorai ėmė vartyti nuo šono ant šono, įsiutęs laivas ėmė talžyti juodas 
vilnis taip, kad purkšiu dribsniai sidabrinių duženų lietumi ėmė lyti 
virš bortų; štai tada liovėsi visa, kas gyva, nykiai bėgę, tačiau iškilo 
vaizdai, dar slogesni negu iki tol. 

Prie pat mūsų bortų šmaižė vilnyse nepažįstami pavidalai, o už 
vairagalio debesiu sūkuriavo mįslingi jūrų krankliai. Kiekvieną ryt- 
metį regėdavom šitų paukščių vėrinius ant laivavirvių; nepaisydami 
bauginančių Šūkalojimų, jie ilgai nesijudindavo iš vietos, tarytum 
todėl be galo tinkamas tokiems benamiams padarams. Ir vis kilsavo 
kilsavo atilsio nežinanti juoda jūros krūtinė, tarsi nepailstančios jos 
vilnys būtų buvusios didžios pasaulio sielos sąžinė, sopulių varstoma 
ir atgailaujanti už sunkias nuodėmes, kurias buvo padariusi. 

senasis pavadinimas— Audrų ragas““, nes užliūliuoti išdavikiško šti- 
lio tylos, ilgai mus gobsčiusios, ūmai atsidūrėme viesulais subjurusioje 
jūroje, kur prasikaltusios sielos, pavirtusios paukščiais ir žuvimis, 
rodės, buvo pasmerktos amžinai plaukti ir nepasiekti tykaus uosto arba 
plaktis juodame ore bė jokio regračio. Tačiau ir tada baltasniegis ir 
nesikeičiantis, nukreipęs 1 dangų sidabrinį pliumažą, vis viliodamas 
paskui save, pasirodydavo kartkartėm vienišas fontanas. 

Per visą šį juodą stichijų siautulį, Ahabas, nors beveik ištisai ko- 
mandavo permirkusiam, grėsmingam deniui, buvo dar labiau paniuręs 
ir nešnekus, dar rečiau nei paprastai kreipdavosi į savo padėjėjus. 
AudromečČiu, kai visa, kas juda, denyje ir triumuose būna pritvirtinta, 
burės nuleistos, tenka nieko neveikiant laukti audros baigties. Tuomet 
kapitonas ir laivo įgula tampa fatalistais. Įrėmęs kaulinę koją įprasti- 
nėn įduobon, viena ranka tvirtai apgniaužęs vantus, valandų valandas 
išstovėdavo Ahabas, atgręžęs sustingusį veidą prieš vėją, kol nuo 
šlapdribos arba sniego gūsio sušaldavo jo blakstienos. O tuo metu 
jūreiviai, kuriuos šėlstantys vandenai, pragaištingai dūžtantys laiva- 
priekyje, išvydavo iš bako, sustodavo palei bortus škafute ir, kad 
lengviau būtų atsilaikyti prieš puolančias bangas, apsijuosdavo lynu, 
pritvirtintu prie falšboto, ir siūbuodavo toje kilpoje. Retai kas pasaky- 
davo kokį žodį, ir bežadis laivas su tarsi vaškinių figūrų įgula diena 
po dienos lėkė, skrosdamas demoniškų bangų eiklų pakvaišimą ir pa- 
laimą. Ir naktimis žmonės taip pat tylėjo, o vandenynas riaumojo, 
nebylūs kilpose taip pat sverdinėjo jūreiviai, bekalbis Ahabas taip pat 
stovėjo it prikaltas viesulų pagairėje. Net kai pailsusi jo prigimtis 
Šaukdavosi poilsio, ne gulte ieškojo jis atokvėpio. Amžių dienai įsirėžė 
Starbakui senojo kapitono vaizdas, kai sykį naktį, nusileidęs kajutėn 
užrašyti barometro parodymų, išvydo jį, sėdintį užmerktomis akimis, 
tiesų kaip stygą ant prisraigtuotos prie grindų kėdės, o lietaus ir ati- 
tirpusio sniego lašai pamažėle tekėjo ir krito ratu nuo jo apsiausto ir 
skrybėlės. Priešais ant stalo gulėjo neišvyniotas jūrlapis, kur, kaip mi- 
nėjome, buvo sužymėtos visos tėkmės ir srovės. Tvirtai sugniaužtas 
rankoje sūpavosi žibintas. Nors kūnas buvo tiesus kaip žvakė, galva 
buvo atlošta, o užmerktos akys nukreiptos 1 „kontrolierių"*, kybantį 
ant bimso palubėje. 


Baisus senis! — krūptelėjęs pagalvojo Starbakas. Net miegodamas 
per tokį uraganą laiko akis įsmeigęs į tikslą. 


* Kapitono kajutės kompasas vadinasi „kontrolierius", nes kapitonas gali patikrinti 
laivo kursą, neišeidamas iš kaiutės i deni. kur vra šturvalo Vrimna-iai (Aut rviūnh) 

„ALBATROSAS" 


Į pietryčius nuo Gerosios Vilties kyšulio, prie tolimųjų Krozė 
salų, kur plyti turtingi tikrųjų banginių medžioklės plotai, horizonte 
pasirodė burlaivis, vardu „Albatrosas", plaukiantis tiesiai į mus. Jam 
lėtai artinantis, iš žvalgybos posto fokstiebio viršūnėje, man, naujokui, 
atsivėrė puikus reginys — tolimojo plaukiojimo banginiavimo laivas, 
seniai palikęs savo uostą. 

Nušvitrintas bangų, nelyginant kokių veltuvų, jo* korpusas buvo 
baltas kaip krantan išmesti vėplio griaučiai. Ilgi rausvų rūdžių ruožai 
buvo išmarginę numirėliškai boluojančių bortų apačią, o visas ran- 
gautas ir takelažas panėšėjo į storas baltu šerkšnu aptrauktas medžio 
šakas. Laivas buvo iškėlęs tiktai apatines bures. Ir kraupokai atrodė 
jo ilgabarzdžiai žvalgai trijų plikų stiebų viršūnėse. Jie tarytum vilkėjo 
žvėrių kailiais — taip per ketverius plaukiojimo metus buvo sudriskę 
ir sulopyti jų drabužiai. Stovėdami prie stiebų prikaltuose geleži- 
niuose lankuose, jie siūbavo, svyravo virš bedugnės gilynės; ir nors 
mes, šešetas žvalgų, suartėjome ore taip, kad būtume galėję peršokti 
nuo vieno laivo stiebo į kito, tačiau, jų laivui lėtai šliuožiant pro mus, 
tie nelaimėliai nykiai perleido mus akimis ir nepratarė nė žodžio; 
tik iš apačios, nuo mūsų škancų, išsigirdo šūksnis: 

— Ei, „Albatrose"! Ar nematėt Baltojo Banginio? 

Bet vos anas kapitonas, persilenkęs per balzganą falšbortą, prisi- 
dėjo garsintuvą prie burnos, tasai kaži kaip išsprūdo ir nulėkė į jūrą, 
o vėjas taip įnirtingai sustūgo, jog niekais nuėjo pastangos jį perrėkti. 
Nuotolis tarp laivų vis didėjo. Ir visi jūreiviai tylomis pagalvojo apie 
šį blogą ženklą — patį pirmą ir jau nepavykusį bandymą sužinoti ką 
nors apie Baltąjį Banginį. Ahabas valandėlę tylėjo,— atrodė, jei ne 
dūkstantis vėjas, jis būtų liepęs nuleisti vėluotą ir pats nuplaukęs į 
„Albatrosą". Bet štai, pasinaudojęs palankiu vėju, jis čiupo garsintuvą 
ir visu balsu sušuko laivui, kurį pažino esant iš Nantaketo ir jau 
grįžtantį tėvynėn. 

— Ei, klausykit! Aš — „Pekodas" ir plaukiu aplink pasaulį! 
Praneškit, tegul siunčia laiškus į Ramųjį vandenyną! O jeigu lygiai po 
trejų metų dar nebūsiu namuose, tada tegu siunčia... 


Tuo metu paskui laivus nutįsusios putotos vagos persipynė, ir, 
paklusdami sav1emMmS nesnvnlciamipmc Hpmiame —i*-- - 

jau daugel dienų ramiai plaukiančių palei mūsų bortus, puolė šalin 
virpindamos plaukmenis ir prisigretino prie „Albatroso“. Nors Ahabas 
per begalinius savo plaukiojimus ne sykį buvo matęs tokių dalykų, 
tačiau visiems apsėstiesiems kiekvienas niekniekis atrodo labai reikš- 
mingas. 

— Bėgate nuo manęs? — tyliai ištarė jis, žvelgdamas iš viršaus 
į vandenį. 

Tuose paprastuose žodžiuose suskambo toks didis, bejėgis liūdesys, 
kokio dar niekada pakvaišęs senis nebuvo rodęs. Tada, atsigręžęs į vai- 
rininką, ligi tol laikiusį laivą prieš vėją, kad ne taip lėktų priekin, su- 
riko pirmykščiu valdingu balsu: 

— Rumpelį — į bortą! Kursas — aplink pasaulį! Laikytis šito 
kurso! 

Aplink pasaulį! Vienų šitų žodžių pakanka, kad pajustum pasidi- 
džiavimą; tačiau kur veda tasai kelias aplink pasaulį? Pro nesuskaito- 
mas negandas į tą pačią vietą, iš kur buvo iškeliauta, ir kur tie, kuriuos 
palikome, tebėra saugūs ir aplenkę mus. 

Jeigu šis pasaulis būtų bekraštė lygmė, jeigu pasukę saulėtekin 
vis priplauktume naujus tolius ir reginius, žavesnius ir puikesnius nei 
Kiklados arba Karaliaus Saliamono salos, tuomet kelionė turėtų 
žadinį. Tačiau vydamiesi sapnų fantomus arba kančiose persekiodami 
demoniškas vizijas, anksčiau ar vėliau paviliojančias mirtingųjų 
širdis, lėkdami paskui jas aplink žemę, atsiduriam bergždžiuose labi- 
rintuose arba, gavę skylę dugne, liekam pamesti pusiaukelėje. 

Tariama priežastis, dėl kurios Ahabas nenuplaukė į sutiktąjį ban- 
giniautojų laivą, buvo ta: vėjas ir jūra pranašavo audrą. Tačiau ir taip 
Ahabas — sprendžiant iš tolimesnio jo elgesio panašiomis aplinkybė- 
mis,— greičiausiai nebūtų plaukęs į „Albatrosą", jei tik jam būtų pasi- 
sekę išgirsti per garsintuvą neigiamą atsakymą į savo klausimą. Nes, 
kaip vėliau paaiškėjo, jis nejautė nė mažiausio poreikio bendrauti — 
nė penkių minučių — su kitų laivų kapitonais, jeigu jie neturėjo jį 
dominančių, godžiai laukiamų naujienų. Kad geriau visa tai suvok- 

tume, reikia plačiau pakalbėti apie senovinius papročius, nurodan- 
čius, kaip dera elgtis banginių medžioklės laivams susitikus svečiose 
jūrose, o ypač susitikus verslo rajonuose. 

Jeigu du nepažįstami žmonės, einantys per skursnius Pain Berenso 
smiltynus Niujorko valstijoje arba ne mažiau dyką Solsberio ly- 
gumą Anglijoje, jeigu iš netyčių susidūrę tokioje nesvetingoje plyno- 
je vietoje, tuodu negali praeiti nepasisveikinę, negali nesustoti valandė- 
lę, nepasidalinti naujienomis ar net prisėsti ir kartu atsipūsti, tai dar 
natūraliau, kad bekraštėse vandenyno dykynėse du banginių medžiok- 
lės laivai, pastebėję vienas kitą pačiame žemės pakraštyje — kur 
nors prie atkampios Faningo salos ar prie tolimųjų Gilberto salų, — 
aš manau, jog dar natūraliau, kad panašiomis aplinkybėmis tie laivai 
ne tik pasisveikina per garsintuvus, bet užmezga artimesnį, draugiš- 
kesnį, širdingesnį ryšį. Ypač jei abu įrašyti tame pačiame uoste, jeigu 
jų kapitonai, padėjėjai ir įgulos nariai pažįstami, taigi turi daug bran- 
gių širdžiai temų pašnekesiams apie namus. 

Neseniai į jūrą išsirengęs laivas tikriausiai gabena laiškų tiems, 
kurie plaukioja jau nebe pirmus metus; greičiausiai jis perduos porą 
laikraščių su metų ar dvejų vėlesne data negu paskutinis nučiupinė- 
tas anų egzempliorius. Už parodytą draugiškumą pradedančiam me- 
džioklę laivui bus atsilyginta naujausiomis žiniomis iš verslo rajono, 
į kurį jis plaukia, o tai pačios vertingiausios žinios. Iš dalies taip pat 
būna ir banginių medžioklės laivams, kurių keliai susikerta jau kokio 
nors banginiavimo ploto viduryje, net jeigu abu vienodai seniai yra 
išplaukę iŠ savo uosto. Juk vienas iš tų laivų galėjo būti gavęs paštą iš 
trečiojo, dabar jau toli esančio laivo, o tarp laiškų gali atsirasti skirtų 
sutiktojo laivo įgulai. Be to, jie gali pasidalinti banginiavimo naujie- 
nomis ir maloniai pasišnekučiuoti. Juk juos sieja ne tik abipusė jūreivių 
simpatija, bet ir savotiška giminystė, atsirandanti dėl bendros profesi- 
jos, dėl vienodų pavojų ir praradimų. 

Didelio skirtumo nėra nė tada, jei laivai iš skirtingų šalių, žinoma, 
jeigu jų vadai kalba ta pačia kalba, pavyzdžiui, kaip anglai ir ameri- 
kiečiai. Nors, tiesą pasakius, anglų banginiavimo laivų skaičius toks 
nedidelis, kad susitikimai būna reti, o jei ir įvyksta, jūreiviai sunkiai 
įveikia drovumą, nes anglai yra gan santūrūs, o jankiai šitą bruožą 
mėgsta tik tada, kai turi patys. Be to, anglų banginiautojai kartais 
ima riesti nosį, kad jie iš metropolijos, ir į liesą, išstypusį, be galo pro- 
vincialų nantaketietį Žiūri kaip į kokį vandenų pasaulio kaimo stuobrį. 

Kodėl anglų banginiautojai į amerikiečius žiūri iŠ aukšto, neaišku, 

kadangi krūvon sudėti jankiai per dieną nudobia vandenynuose dau- 
giau banginių, negu krūvon sudėti anglai per dešimtį metų. Bet tai viso 
labo menka anglų banginiautojų kliautis, ir Nantaketo jūreivis neima 
jos į širdį, tikriausiai todėl, kad neblogai žino ir kai kurias savo 
silpnybes. 

Vadinasi, iš visų laivų, pavieniui plaukiojančių jūroje, banginia- 
vimo laivams yra daugiausia priežasčių būti draugingiems — tokie jie 
ir yra. Visai kitaip elgiasi prekybos laivai; dažnai pasitaiko, jog, susitikę 
Atlanto viduryje, jie praplaukia, pasisveikinimo žodeliu nepersimetę, 
nužvelgdami vienas kitą su panieka kaip du dendžiai Brodvėjuje, tuo 
pat metu piktdžiugiškai skaičiuodami mintyse, kiek atsiėjo kitam visa 
takelažo įranga. Jeigu susitinka jūroje karo laivai, iš pradžių jie taip 
ilgai ir kvailai linkčioja, nuleidinėja iki pusės stiebo laivo vėliavas, kad 
tikro širdingumo ir broliškos meilės nelieka nė padujų. Na, o vergų 
pirklių susitikimas, ką gi, jie visada lekia trūkčiagalviais ir tik skuba 
kuo greičiau vienas nuo kito pasprukti. O Štai piratai, jeigu jų keliai 
susikryžiuoja kaip sukryžiuoti kaulai vėliavoje, jie pirmiausiai šaukia: 
„Kiek kaukolių?" — visai kaip bangi niautojai, kurie teiraujasi: „Kiek 
statinių?" Išgirdę atsakymą, piratai tuoj pat nešdinasi kas sau, kadangi 
jie visi prakeikti nevidonai ir nenori ilgiau matyti į save panašių. 

Tačiau pažvelkite į mielą, dorą, geraširdišką, draugišką, šaunų 
banginiavimo laivą! Ką daro banginiavimo laivas, sutikęs savo bendra- 
žygi daugmaž apypadoriu oru? Jis rengia „pabūvonę", dalyką, visiškai 
nežinomą kituose laivuose, kurie net šito žodžio nėra girdėję, 0 iš nety- 
čių išgirdę, tuoj ima šaipytis ir kartoti visokias paikas nesąmones apie 
„fontanininkus", „taukų lydytojus" ir panašiai. Kodėl prekybos, 
piratų, kodėl karo ir vergų pirklių laivai žvelgia su panieka į bangi- 
niautojus — sunku atsakyti. Imkim kad ir piratus, ką, gal jų užsiėmi- 
mas kilnesnis? Tikrai, kartais jis baigiasi paaukštinimu, bet tas paaukš- 
tinimas — kartuvės. Be to, šitaip iškilęs Žmogus praranda pamatą, 
būtiną tokioms aukštybėms. Taigi, mano akimis žiūrint, girtis savo 
padėties pranašumu piratas neturi rimto pagrindo. 

Bet kas yra toji „pabūvonė"? Nutrinsit smilių vartydami žodynus 
ir ieškodami Šito žodžio; profesorius Džonsonas nepakilo į tokias 

erudicijos aukštybės, jo nėra ir Nojaus Vebsterio“ skrynioje. Vis 
dėlto šį raiškų žodį jau daug metų vartoja penkiolika tūkstančių jan- 
kių. Be jokios abejonės, jį reikia apibrėžti ir įtraukti į žodyną. Dėl to 
ir pabandysiu moksliškai jį nusakyti. 

PABŪVONĖ (daiktav.) — draugiškas dviejų (ar daugiau) bangi- 

niavimo laivų susitikimas dažniausiai verslo rajone; pasisveikinusios 
įgulos lankosi vienos pas kitas, ir abu kapitonai susitinka viename 

Pradėjus kalbą apie pabūvonę, reikėtų nepamiršti dar vienos deta- 
lės. Kiekviena profesija turi savų ypatumų; yra jų ir banginių me- 
džioklės versle. Piratų, karo ar vergų laivo kapitonas, plukdomas į ki- 
tą laivą, sėdi valties vairagalyje, kur būna net minkšta sėdynė, ir daž- 
nai pats valdo nediduką lyg žaislinį rumpelį, išpuoštą margaspalvėmis 
virvelėmis ir kaspinais. Velboto vairagalyje atsisėsti nėra kur, nėra nei 
pagalvėlių, nei rumpelio. Kas čia būtų, jei kapitonus banginiautojus 
imtų gabenti jūra krėsluose ant ratukų tarytum senus, podagros 
kamuojamus oldermenus su palankinais; na, 0 rumpelio — tokio 
sumoteriškėjimo neleistų sau joks velbotas. Kadangi į pabūvonę iš- 
plaukia visa velboto įgula kartu su žeberklininku, šiuo atveju vairuo- 
jančiu velbotą, tai kapitonas, neturėdamas kur atsisėsti, stovi stačias 
tarytum pušis. Ir dažnai galima pamatyti, kaip kapitonas, jausdamas 
nuo abiejų laivų į save atkreiptus pasaulio žvilgsnius, iš paskutiniųjų 
stengiasi išlaikyti pusiausvyrą ir neprarasti orumo. Tas anaiptol nėra 
paprasta, kadangi už jo nugaros styro didžiulis vairinis irklas, tarpais 
vis suduodantis jam į užpakalį, o priekyje sėdinčio jūreivio irklas daužo 
jam per kelius. Taigi iš pryšakio ir iš užnugario spauste suspaustas, 
jis gali judėti tik į šonus, stovėdamas pražergtomis kojomis, bet tada 
ūmus ir stiprus velboto trūktelėjimas gali lengvai jį pargriauti, kadangi 
pamato ilgis be atitinkamo pločio mažai. ko vertas. Suremkit buku 
kampu du strypus ir pamatysit, kad jie nestovės. Be to, jokiu būdu 
negalima, tvirtinu aš, tam, visų žvilgsnių varstomam, pražergtom ko- 
jom balansuojančiam kapitonui bent kiek pasilaikyti, ko nors įsitverti; 
dažniausiai, demonstruodamas guvią savitvardą, jis susibruka ran- 
kas į kelnių kišenes, nors tikriausiai tos rankos, paprastai stambios 
ir sunkios, jam yra kaip balastas. Tačiau yra buvę tikrų atvejų, kai 
kapitonas kritiškų momentu — pavyzdžiui, atūžus škvalui,— stver- 
davo artimiausią yrėją už plaukų ir nepaleisdavo tarsi nepermal- 
daujama mirtis. 

LIV skyrius 
„TAUN HO" ISTORIJA 
(KAIP BUVO PAPASAKOTA „AUKSINĖJE UŽEIGOJE") 


Gerosios Vilties kyšulys ir vandenys aplink jį primena judrią dide- 
lio kelio kryžkelę, kur galima sutikti daugiau keliauninkų negu bet 
kur kitur. 

Netrukus po susitikimo su „Albatrosu" išvydome dar vieną namo 
grįžtantį banginiavimo laivą — „Taun Ho"*. Beveik visa jo įgula 
buvo poiineziečiai. Per neilgą pabūvone mes išgirdome pritrenkiančių 
naujienų apie Mobi Diką. Mūsų susidomėjimą Mobi Diku pašėlusiai 
padidino viena „Tauno Ho" istorijos aplinkybė, kuri tartum netiesio- 
giai ir atvirkštine prasme suteikė banginiui stulbinančią galią vykdyti 
Dievo nuosprendžius, tarpais ištinkančius žmones. 

Toji aplinkybė ir ypatingos jos pasekmės bei išvados, sudarančios 
lyg ir neregimąją tragedijos, kurią netrukus išgirsite, pusę, niekada 
nepasiekė kapitono Ahabo ir jo padėjėjų ausies. Mat apie slaptąją dalį 
nenumanė nė patsai „Taun Ho" kapitonas. Ją žinojo tik trys baltieji 
to laivo jūreiviai, kurių vienas, kaip paaiškėjo, persakė ją Testigai, 
pirma privertęs duoti baisią priesaiką niekam neprasitarti, tačiau tą 
naktį Teštiga ėmė klejoti per sapnus ir tiek prišnekėjo, kad pažadintas 
turėjo tik baigti pasakojimą. Tačiau tokį didžiulį įspūdį padarė jis 
„Pekodo" jūreiviams, toks, sakyčiau, neįprastas delikatumas juos 
apėmė, kad jie paslapties nepagarsino," ir ji neiškeliavo už kubriko 
sienų. Įpindamas, kur dera, į oficialią laive išgirstos istorijos versiją 
paslaptingą giją, pradedu savo pasakojimą, įamžinantį šią nepaprastą 
istoriją. 

Mane pagavo noras išsaugoti stilių, kuriuo kažkokio šventojo 
dienos išvakarėse pasakojau tą istoriją Limoje savo draugų ispanų 
ratelyje, kai patogiai atsidrėbę rūkėme „Auksinės užeigos" verandoje, 
išdabintoje storai paauksuotomis plytelėmis. Du iš šitų prašmatnių 
kavalierių, jaunieji donas Pedras ir donas Sebastijanas, buvo geri 

mano pažįstami; štai kodėl jie tolydžio pertraukinėjo pasakojimą klau- 
simais, į kuriuos deramu laiku susilaukdavo atsakymų. 


* Senovinis stiebo žvalgų Šūksnis, skelbiantis banginio pasirodymą; tebevarto- 
iamas ("Inlnnairii taln KA „ok 

„Porą metų prieš tai, kai pirmą sykį išgirdau apie įvykius, kuriuos 
ketinu jums, džentelmenai, papasakoti, „Taun Ho", banginių medžiok- 
lės laivas iš Nantaketo plaukiojo Čia, jūsų Ramiajame vandenyne, 
už kelių dienų kelio į vakarus nuo svetingos „Auksinės užeigos" ir 
kiek į šiaurę nuo pusiaujo. Vieną rytą jūreiviai, darbuodamiesi prie 
siurblių, pastebėjo, kad triume vandens daugiau negu paprastai. 
Nusprendė, jog kardžuvė bus pradūrusi laivo apkalą. Tačiau kapito- 
nas, tik dėl jam vienam žinomų priežasčių tikėjęsis nepaprastos sėk- 
mės šiose platumose, nenorėjo keisti kurso, o kadangi skylė tuo metu 
atrodė dar nedidelė ir visai nepavojinga, nors jos rasti korpuse nepa- 
vyko, nes trukdė gan smarkus bangavimas, tai laivas plaukė toliau, 
jūreiviai keitėsi prie siurblio, pumpavo neilgai ir nepersitempdami. 
Tačiau sėkmė jiems taip ir nešyptelėjo; dienos bėgo ir protėkis smar- 
kėjo, nors skylė nebuvo rasta. Dabar, jau kiek sunerimęs, kapitonas 
liepė iškelti visas bures ir plaukti į artimiausią uostą, kad būtų galima 
atlikti laivo remontą. 

Nors plaukti reikėjo tolokai, baimės, kad laivas nuskęs, nebuvo — 
nebent ištiktų kas nors visai nelaukta,— kadangi siurbliai veikė pui- 
kiai, ir trisdešimt Šeši jūreiviai keisdamiesi be ypatingų pastangų ga- 
lėjo išpumpuoti vandenį iš triumo, net jeigu ir dvigubai smarkiau būtų 
veržęsis. Beveik per visą kelionę palankūs vėjai ginė laivą, ir „Taun 
Ho" be lemtingų prietykių būtų saugiai pasiekęs uostą, jeigu pirmasis 
kapitono padėjėjas Rednis iŠ Vinjardo nebūtų grubiu valdingumu 
įsiutinęs Stylkilto, smarkaus vaikino, ežeriečio iš Bufalo. 

— Ežeriečio! Iš Bufalo! Būkit malonus, paaiškinkit, kur tie ežerai? 
Ir kas tas Bufalas? — pertraukė donas Sebastijanas, pasikeldamas 
hamake. 

— Miestas rytinėje mūsų ežero Erio pakrantėje, donai Sebasti- 
janai; bet malonėkit luktert, netrukus visa tai išgirsite. 

Tai štai, džentelmenai, tie vaikinai ežertečiai, p'aukiojantyy brigais 
ir tristiebėmis Škunomis, nenusileidžiančiomis didžiuliams ir tvirtiems 

laivams, išburiuojantiems iš jūsų senojo Kaljao į tolimąją Manilą, 
tie vaikinai pačiame viduryje mūsų uždaros sauskelių Amerikos turi 
nežabotos flibustjeriškos dvasios, kurią, kaip manoma, išauklėja tiktai 
atviras vandenynas. Glaudžiai susijusiems mūsų didiesiems gėlavande- 
niams ežerams — Eriui, Ontariju,, Huronui, Aukštutiniam ir Miči- 
ganui,— apsuptiems įvairiausių genčių bei tautų, nestinga vandenyno 
erdvių ir daugybės kitų kilnių jo savybių. Juose, kaip ir Polinezijos 
U3ndi>n«Ne irvsn vmVHinori saln S.ieriar kain ir nrie Atlanto vandenyno 

gyvena dvi didžios ir skirtingos tautos; jie atveria rytuose jūrų prieigas 
į mūsų apsčias kolonijas, įsikūrusias jų pakrantėse; šen bei ten į juos 
rūsčiai žiūri kranto pabūklų baterijos, ir nuo stačių uolų žvelgia į 
vandenį senovinės nepasiekiamojo Makino'“' patrankos; jie girdėjo, 
kaip griaudė flotilių saliutai, skelbiantys jūrų pergales; kartais smėlė- 
tus jų krantus užplūsdavo laukiniai barbarai, kurių dažyti raudoni 
veidai šmėsčiodavo kailinių vigvamų angose; ir lygų lygas aplinkui 
stūkso pirmykštės neįžengiamos girios, kur glaudžiomis eilėmis, 
nelyginant karaliai gotiškuose genealogijos medžiuose, stovi išlakios 
pušys; tose pačiose giriose slepiasi laukiniai Afrikos plėšrūnai ir 
švelniakailiai žvėreliai, iš kurių totorių imperatoriai siūdinasi drabu- 
žius; tuose ežeruose atsispindi grįstų sostinių — Bufalo ir Klivlen- 
do — namai, taip pat vinebagiškos sodybos“; jie plukdo ir puikiai 
aprūpintą takelažu bei įranga prekybos laivą, ir ginkluotą valstybės 
kreiserį, ir garlaivį, ir buko kanoją;, virš jų siaučia hiperborėjiški 
viesulai ir stiebus laužančios perkūnvėtrės, neužsileidžiančios toms, 
kurios čaižo, sūriuosius vandenis; ne naujiena jiems ir laivo sudu- 
žimas — ne sykį nakties metą, kai nematyti žemės, nors aplinkui 
žemynas, jie yra skandinę laivus su klykiančiais iš siaubo jūreiviais. 
Taigi, džentelmenai, žemyne išaugusiam Stylkiltui padūkęs vandeny- 
nas atrodė. gimtoji stichija, jis buvo nirtaus vandenyno kūdikis ir 
įžūlia narsa nenusileido nė vienam jūreiviui. O dėl Rednio, tai nors 
kūdikystėje jis ir gulėjo dykoje smėlėtoje Nantaketo pakrantėje, 
prigludęs prie motiniškos jūros krūtinės, nors vėliau ne sykį raižė 
mūsų rūsčiojo Atlanto ir jūsų mąsliojo Ramiojo vandenynų platumas, 
jis buvo toks pat kerštingas ir nesugyvenamas kaip ežerų jūreiviai, 
kur girių glūdumoje viską sprendžia peilis ir kerštas. Vis dėlto nanta- 
ketietis turėjo ir gerų bruožų; 0 tas ežerietis, nors tikras šėtonas, 
bet jeigu su juo būtų elgiamasi griežtai, tiesiai, bet paprastai, pripažįs- 
tant jo žmogiškas savybes, — o tai net niekingiausio vergo teisė, — jei 
su juo būtų taip elgiamasi, tasai Stylkiltas būtų ilgai galėjęs išlikti 
klusnus ir romus. Šiaip ar taip, toks jis visą laiką ir buvo, tačiau 
Rednis buvo pasmerktas, beprotystė jam buvo nulemta, o Stylkiltas... 
bet, džentelmenai, tuojau viską sužinosite. 


Po dienos ar daugiausia dviejų, kai „Taun Ho" pasuko į artimiau- 
sią salų uostą, skylė dar padidėjo, tiesa, tik tiek, kad siurbliams teko 
kasdien dirbti gal porą valandų daugiau. Žinokite, kad tokiame 
saugiame ir civilizuotame vandenyne kaip mūsų Atlantas kai kurie 

kelionės metu; bet pasitaiko ir taip: jeigu tykią naktį, kai miegas it 
medus lipdo blakstienas, budintis kapitono padėjėjas pamiršta siurb- 
lius, tai jau nei jis, nei jo laivabendriai niekada jų nė neprisimena, nes 
visa įgula švelniai nugrimzta į dugną. Net dykose laukinėse jūrose, 
toli į vakarus nuo jūsų, džentelmenai, laivuose įprastas daiktas gerą 
kelio tarpsnį nuplaukti visai įgulai dirbant pamainomis prie siurblių, 
aišku, jeigu kelias eina palei daugmaž pasiekiamą krantą arba jeigu 
egzistuoja kokia kita protinga išsigelbėjimo galimybė. Ir tik tada, 
jeigu prakiuręs laivas yra be galo toli, atvirame vandenyje, o arti 
nėra žemės, tik tada kapitonas ima šiek tiek nerimauti. 

Visiškai taip buvo ir „Taun Ho"; todėl kai pasirodė, kad protėkis 
dar padidėjo, jūreiviai šiek tiek sunerimo, ypač Rednis, pirmasis 
kapitono padėjėjas. Jis įsakė iškelti bombraselius ir įtempti sotus, 
kad burių plotas kuo labiau padidėtų. Aš neabejoju, kad Rednis 
nebuvo bailys; jis taip pat mažai suko galvą dėl savo gyvybės, kaip 
bet kuris kitas baimės nepažįstantis padūkėlis tiek jūroje, tiek sausu- 
moje. Todėl, jam šitaip susirūpinus laivo saugumu, jūreiviai ėmė 
spėlioti, ar tik jis nebūsiąs laivo dalininkas. Taigi tą vakarą, jiems 
dirbant prie siurblių, ant Rednio galvos pylėsi linksmos pašaipos, 
o pro jūreivių kojas sruvo gurgėdamas skaidrus — kaip kalnų šalti- 
nio — jūros vanduo, džentelmenai, ir, smarkiai verždamasis iš siurblių, 
tekėjo deniu ir krito nenutrūkstamu srautu į jūrą per pavėjinius 
Špigatus. 


Visiems gerai žinoma, jog kasdieniniame mūsų pasaulyje — tiek 
jūrų, tiek sausumos — neretai atsitinka, kad žmogus, pastatytas 
viršesnių už kitus, pamatęs esąs kurio nors smarkiai pralenktas 
išdidžiu vyriškumu, pradeda jausti tam žmogui pagiežą bei antipati- 
ją ir, ištaikęs progą, pasistengia taip suniokoti savo pavaldinio 
pranašumą, kad iš jo teliktų žiupsnelis dulkių. Teisinga ar ne mano 
nuomonė, džentelmenai, bet, šiaip ar taip, Stylkiltas buvo aukštas, 
kilnus vyras su romėno galva ir banguota auksaspalve barzda tarsi 
jūsų paskutinio vicekaraliaus karštakraujo žirgo gūnios kutai; jo pro- 
tas, širdis ir siela būtų tikę Karoliui Didžiajam, jeigu jis būtų 
Karolio Didžiojo sūnus. O pirmasis kapitono padėjėjas Rednis buvo 
bjaurus kaip mulas, taip pat užsispyręs ir piktavalis. Stylkilto jis 
nemėgo, ir Stylkiltas tą žinojo. 

Pastebėjęs ateinant kapitono padėjėją, Stylkiltas, sykiu su kitais 
jūreiviais pumpavęs vandenį, apsimetė, kad jo nemato, ir lyg niekur 
niftko linksmai šmaikštavo toliau: 

— Ėhė hė, brolyčiai, tai puikus vandenėlis pliaupia! Nagi, pa- 
kiškit kuris nors ąsotį, ir paragaukim. Velniai rautų, galėtume ir 
į butelius išpilstyti. Klausykit, vyručiai, visa mūsų Rednio dalis ište- 
kės per šitą skylę. Geriau jisai atsipjautų savąją korpuso dalį ir 
nubuksyruotų namo. Teisybę pasakius, brolyčiai, kardžuvė tiktai 
pradžią padarė, paskui jinai grįžo su gauja visokių žuvų — daili- 
džių, pjūklų, kirvių, ir visa šutvė ėmė džyrinti ir zulinti dugną, dar 
vieni kitus pataisydami. Jei dabar ateitų mūsų Rednis, patarčiau 
jam šokti per bortą ir išvaikyti juos. Jei ne — velniop nueis visas tavo 
turtas, pasakyčiau aš jam. Bet jis naivuolis, mūsų Rednis, be to, 
gražuolėlis, kokių reta. Žinot, vyručiai, visas likusis jo turtas inves- 
tuotas į veidrodžius. Kažin, ar nepadovanotų jis man, vargšeliui, 
savo nosies kopijos. 

— Velniai rautų! Kodėl siurblys nedirba? — užriaumojo Red- 
nis, apsimetęs, jog negirdėjo jūreivių pašnekesio.— Nagi, judinkitės, 
kad jus kur griausmas! 

— Klausom, pone— atsakė Stylkiltas, širdies gilumoje džiūgau- 
damas — Gyviau, gyviau užgulam, vyručiai! 

Ir siurblys sušnypštė kaip pusšimtis ugniagesių žarnų; jūreiviai 
ėmė darbuotis kaip patrakę, ir netrukus pasigirdo šniokštavimas, 
bylojantis, kad žmonių jėgos įtemptos iki paskutinės ribos. 

Sykiu su kitais baigęs darbą, Stylkiltas uždusęs pasitraukė nuo 
siurblio ir atsisėdo ant špilio, šluostydamasis varvantį prakaitą; jo 
veidas buvo raudonas kaip ugnis, akys krauju pasruvusios. Nežinau, 
džentelmenai, koks suktavirvis kipšas pakurstė Rednį prasidėti su 
tokiu žmogumi ir dar taip nusivariusiu, bet šitaip atsitiko. Lėtai ir 
išdidžiai prisiartinęs prie Stylkilto, kapitono padėjėjas liepė jam 
susirasti šluotą ir iškuopti denį, nepamirštant pašalinti kokčių dalykų, 
kuriuos paliko ištrūkusios iš gardo kiaulės. 

Denio valymas jūroje, džentelmenai, — tai darbas, atliekamas 
bet kokiu oru, išskyrus gal tik baisiausias audras; yra žinoma, 
kad jis būdavo atliekamas net skęstančiuose laivuose. Tokios, džen- 
telmenai, yra nekintamos jūrų tradicijos ir instinktyvus jūreivių 
pomėgis žiūrėti švaros; kitas net skęsdamas pirmiausia nusiprausia. 
Tačiau visuose laivuose šluota darbuojasi tik jungos, jeigu jų yra 
laivo įguloje. Be to, grupės, dirbusios prie siurblių, buvo sudary- 
tos iš pačių stipriausių „Taun Ho" jūreivių, o visų atletiškiausias 
Stylkiltas būdavo tolydžio skiriamas vyresniuoju, todėl, kaip ir jo 
rimu(Tai nrivalėin hiifi aflfti'Hžiamas nuo visokiu menku darbeliu. 

nesusijusių su jūreivystės priedermėmis. Šias smulkmenas išskaičiuoju 
todėl, kad geriau sųvoktumėt, kas įvyko tarp šitų dviejų žmonių. 

Bet ir čia dar ne viskas“ tuo įsakymu išmėžti denį Rednis 
norėjo įskaudint ir įžeisti Stylkiltą, tarytum spjauti jam į veidą. 
Tas aišku kiekvienam, plaukiojusiam banginių medžioklės laivu; 
visa tai ir, be abejonės, žymiai daugiau suprato ir šis miškų gyventojas, 
išgirdęs kapitono padėjėjo komandą. Valandėlę jis stovėjo, įbedęs 
kietą žvilgsnį tiesiai į piktas kapitono padėjėjo akis, jausdamas, kaip 
kalnas parako statinių kūpso jo krūtinėje, o be garso degantis dagtis 
artėja, artėja prie jų; tą jis jautė instinktyviai, bet tuo pat metu jį 
užplūdo keistas santūrumas ir nenoras dar labiau erzinti ūmų žmogų, 
jau ir taip praradusį savikliovą — dažniausiai toks vangumas užeina, 
jei iš viso užeina, tikrai bebaimiams žmonėms,— taigi toks keistas 
jausmas, džentelmenai, apėmė Stylkiltą. 

Ir todėl Stylkiltas įprastu balsu, gal tik kiek pakimusiu nuo 
didžiulio, nors laikino nuovargio, atsakė, jog denio valymas — ne 
jo darbas ir jis nedirbs. Po to, nė žodeliu neužsiminęs apie mėži- 
mą, parodė į tris vaikinus, pastoviai prižiūrinčius denį — jie nepum- 
pavo vandens, todėl visą dieną buvo dyki. Rednis prapliupo keiktis 
ir įsakmiai bei šiurkščiai pareikalavo besąlygiškai paklusti jo įsakymui, 
tuo pat metu artindamasis prie sėdinčio Stylkilto su iškeltu kubi- 
liaus kūju, kurį pastvėrė iš greta stovinčios statinės. 

Kažin, ar prakaitu apsipylęs ir įdirgęs nuo alinančio darbo prie 
siurblio Stylkiltas galėjo ilgai, — nepaisant iš pradžių sukilusio ne- 
aiškaus noro nesikivirčyti — kęsti tokį kapitono padėjėjo elgesi, ta- 
čiau, kaip ir pirma, stengdamasis slopinti ugnį, liepsnojančią krū- 
tinėje, atkakliai sėdėjo, nesijudindamas iš vietos, kol proto netekęs 
Rednis pakratė kūju prie pat jo veido, tūžmingai reikalaudamas 
vykdyti paliepimą. 

Stylkiltas atsistojo ir, lėtai traukdamasis už špilio, aiškiai pakartojo 
kapitono padėjėjui, atkakliai sekančiam iš paskos su grėsmingai 
iškeltu kūju rankoje, jog paklusti neketina. Tačiau matydamas, kad 
jo savikliova nedaro nė menkiausio įspūdžio, jis grėsmingai kilstelėjo 
ranką, norėdamas perspėti apakusį pusprotį, bet veltui. Taip jie 
pamažėle ėjo ratu aplink špilį, kol pagaliau, nusprendęs, jog trauk- 
tis gana, ir taręs sau, jog ištvėrė viską, kas įmanoma, Stylkiltas atsis- 

— Aš nemanau jūsų klausyti, ponas Redni, Padėkit kūjį, jei ne — 

Tačiau pasmerktasis kapitono padėjėjas, dar arčiau priėjęs prie 
ramiai- stovinčio ežeriečio, pakratė sunkų kūjį kone per colį nuo 
jo dantų, tuo pat metu paleisdamas srautą ausiai nepakeliamų, 
užgauliausių keiksmų. Nesitraukdamas nė per tūkstantąją colio da- 
li ir kiaurai verdamas Rednį nelinkstančia savo žvilgsnio geležte, 
Stylkiltas, sugniaužęs už nugaros dešinį kumštį ir nepastebimai trauk- 
damas jį artyn, tarė savo persekiotojui, kad jei tiktai kūjis palies jam 
skruostą, jis (Stylkiltas) užmuš jį. Bet, džentelmenai, kvailys jau 
buvo dievų paženklintas žūčiai. Kaip mat kūjis palietė Stylkilto 
skruostą, sekančią akimirką apatinis kapitono padėjėjo žandikaulis 
buvo sutriuškintas, ir jis pats parkrito ant liuko dangčio, spjaudydamas 
kraujais kaip banginis. 

Nespėjo riksmas pasiekti vairagalio, o Stylkiltas jau purtė bakš- 
tagą, einantį nuo stiebo viršūnės, kur stovėjo žvalgais du jo draugai. 
Abudu buvo kanaliečiai. 

— Kanaliečiai? — sušuko donas Pedras.— Daug matėme savo 
uostuose banginiautojų, bet niekada negirdėjome apie jūsų kana- 
lieČius. Atleiskit, bet kas jie ir kuo verčiasi? 

— Kanaliečiai, donas Pedrai, tai mūsų Didžiojo Erio kanalo 
valtininkai. Tikriausiai girdėjote apie tą kanalą? 

— O ne, pone, čia, šitoje nuobodžioje, karštoje, neapsakomai 
tingioje ir apdiržusioje šalyje, mes beveik nieko nežinome apie ener- 
gingąją jūsų Šiaurę. 

— Nejaugi? Ką gi, donas Pedrai, dar sykį pripilkit man tau- 
rę — puiki jūsų čiča'“. Taigi prieš pasakodamas toliau, paaiškinsiu 
jums, kas per vieni tie kanaliečiai, ir šitie faktai gal naujai nušvies 
mano istoriją. 

Tris šimtus šešiasdešimt mylių, džentelmenai, per visą Niujorko 
valstiją, per daugybę tirštai gyvenamų miestų ir klestinčių sodžių, per 
bekraštes, nykias, negyvenamas pelkes ir trąšius, įdirbtus laukus, už 
kuriuos nėra derlingesnių, per biliardines ir barus, per didžiųjų 
girių švenčiausias šventoves, per romėniškus viadukus, permestus 
skersai indėniškų upių, per saulėkaitą ir šešėlius, per laimingas ir 
suniokotas širdis, per plačias ir vis kitokias kilnios mohokų“' šalies 
žemes, 0 ypač per nesuskaitomas baltasnieges bažnyčias, kurių smailių 
virtinės kyšo nelyginant varstiniai stulpai, vienu nesibaigiančiu srautu 
teka venecijietiškai patvirkęs ir neretai nusikaltėliškas gyvenimas. Tai 
tikrų tikriausia laukinių žemė, džentelmenai; ten girdėti stabmeldžių 

lyje ir jaukioje, pilnoje globos jų užuovėjoje. Nes kažkokiu keistu 
lėmimų — kaip daugelio yra pastebėta, džentelmenai, — lyg piratai 
jūsų tėvynėje, visada įsikuriantys aplink teisingumo rūmus, nusidėjė- 
liai dažniausiai spiečiasi apie šventas vietas. 

— Kas ten — vienuolis eina pro šalį? — paklausė donas Pedras, 
žvelgdamas į sausakimšą aikštę ir juokais dėdamasis sunerimęs. 

— Mūsų bičiulio Šiauriečio laimė, jog ponios Izabelės inkvizici- 
ja Limoje jau pradeda silpti — nusijuokė donas Sebastijanas.— Pa- 
sakokit toliau, pone. 

— Prašom lukterėti — sušuko kažkuris iš klausytojų — Visų 
mūsų limiečių vardu norėčiau pareikšti jums, gerbiamas jūreivi, kad 
mes tikrai įžvelgėm jūsų delikatumą, kai savo palyginime nepakeitėte 
tolimosios Venecijos šiuolaikine Lima. O, tik nedėkokite ir nereikškite 
nuostabos — juk jūs žinote viso pajūrio patarlę: „Ydinga kaip Lima". 
Ji visiškai sutampa su jūsų pasakojimu; bažnyčių čia daugiau negu 
biliardo stalų, jos visada atdaros ir „ydingos kaip Lima". Kaip ir 
Venecija; aš buvau ten, šventame palaiminto evangelisto šventojo 
Morkaus miestel Teapvalo ją šventasis Dominykas“! Jūsų taurę, 
pone! Dėkoju, pilu jums, o dabar išgerkit! 

— Vaizdingai nusakę kanalietį ir jo užsiėmimus, džentelmenai, 
išvystume neprilygstamą dramos herojų — tokios gausios ir spalvingos 
jo ydos. Dienos bėga, o jis kaip Markas Antonijus tingiai plaukia žaliu, 
gėlėtu Nilu, atvirai linksmindamasis su raudonskruoste Kleopatra““, 
sirpindamas auksinę it persikas savo šlaunį saulėtame denyje. Tačiau 
krante visas jo glebumas išgaruoja. Kanalietis didžiuodamasis keičia 
savo išvaizdą į tikro bandito; žema. skrybėlė nulenktais kraštais, pa- 
puošta margaspalviais kaspinais, papildo didingą jo portretą. Jis kelia 
siaubą šypsulingai kaimų, pro kuriuos praplaukia, nekaltybei; tamsaus 
jo gymio ir beribio įžūlumo bijosi net miestai. Sykį, kai aš plaukiau 
kanalu, vienas kanalietis išgelbėjo mane iš bėdos; nuoširdžiai jam 
dėkoju; nenoriu būti nedėkingas, bet tas pasiryžimas paremti nelai- 
mėje nepažįstamą vargšą ir čia pat apiplėšti sutiktą turčių ir yra viena 
iš savybių, padedančių plėšikui gauti nuodėmių atleidimą. O apskritai, 
džentelmenai, apie tai, koks nežabotas kanalo gyvenimas, iškalbingai 
byloja faktas, kad mūsų nežabotas banginiavimo verslas pritraukia 
labiausiai užkietėjusius šios mokyklos mokinius ir kad iš visų žmonijos 
atstovų (išskyrus gal tik sidnėjiečius) mūsų kapitonas jais labiausiai 
nepasitiki. Nors ir keista, bet tūkstančiams mūsų kaimų paauglių ir 
jaunuolių, gimusių palei šį vandens kelią, išbandymų kupinas Didžio- 

jo Kanalo gyvenimas yra vienintelė galimybė iškeisti ramią pjūtį krikš- 
čionybės javų laukuose į beprotišką pagoniškų jūrų vagojimą. 

— Suprantu! Suprantu! — karštai sušuko donas Pedras, net čiča 
išsipylė ant jo sidabru siuvinėtų nėrinių rankogalių.— Visai nereikia 
keliauti! Visas pasaulis — ta pati Lima! Aš maniau, kad jūsų nuosai- 
kioje Šiaurėje Žmonės tokie šalti ir šventi kaip kalnai... Bet pasakokit 
toliau. 

— Aš sustojau toje vietoje, džentelmenai, kur Stylkiltas papurtė 
bakštagą. Vos jam spėjus /4 padaryti, jį apsupo trys kapitono padė- 
jėjai bei keturi žeberklininkai ir ėmė spausti prie borto. Tačiau tuo 
metu, nelyginant pragaištingos kometos, žaibiškai nusliuogė vantais 
du kanaliečiai ir šoko į patį tirštį padėti savo draugui nusigauti iki 
bako. Pagalbon puolė ir kiti jūreiviai, viskas susijaukė, susipynė, o 
narsusis kapitonas, laikydamasis atokiau nuo pavojaus, šokinėjo su 
persteke rankoje, rėkaudamas padėjėjams, kad tie nubruktų nuož- 
mųjį nevidoną į škancus. Kartkartėm jis prišokdavo prie besisukančio 
žmonių kamuolio ir smeigdavo persteke į vidurį, taikydamas į savo 
pykčio objektą. Tačiau Stylkilto ir jo nutrūktgalvių įveikti nepavyko; 
jie užgrobė baką; skubiai atridenę kelias milžiniškas statines ir išrikiavę 
jas abipus špilio, tie jūrų paryžiečiai pasislėpė už barikados. 

— Išlįskit, piratai! —+ užbaubė kapitonas, grasinamai mojuodamas 
dviem ką tik stiuardo atneštais pistoletais.— Išlįskit, galvažudžiai! 

Stylkiltas užšoko ant barikados ir perėjo per ją, nekreipdamas 
dėmesio į pistoletus; jis aiškiai parodė kapitonui, kad jo (Stylkilto) 
mirtis bus kruvino laivo maišto signalas. Širdies gilumoje būgštauda- 
mas, kad taip neatsitiktų, kapitonas kiek apmaldė savo toną, tačiau 
vis tiek įsakė maištininkams tuoj pat grįžti prie darbo. 

— Ar duodat žodį neliest mūsų, jei taip padarysim? — paklausė 
vadas. 

— Greičiau, prie darbo! Greičiau! Jokio žodžio neduodu! Darykit 
kas reikia! Gal paskandini laivą norit, tokiu laiku maištaudami. Prie 
darbo! — Ir vėl pakėlė pistoletą. 

— Paskandinti laivą? — sušuko Stylkiltas.— Ir tegul sau skęsta. 
Nė vienas iš mūsų negrįš prie darbo, kol neišgirsįm priesaikos, kad 
nepakeisite prieš mus rankos. Ką pasakysit, vyrai? — paklausė jis 
savo draugus. įnirtingas riksmas buvo atsakymas. 

Nė akimirką nenuleisdamas akių nuo kapitono, ežerietis apėjo 
barikadą, su pertrūkiais kalbėdamas: 

— Čia ne mūsų kaltė, mes to nenorėjom; aš juk prašiau padėti 

kūjį; vaikas ir tas suprastų; juk mane jis gerai pažįsta; aš jam pasakiau: 
neerzink buivolo; po galais, aš, rodos, pirštą susilaužiau į jo prakeiktą 
žandikaulį; vyrai, kur jūsų peiliai?) Kubrike? Nieko, brolyčiai, nusi- 
žiūrėki! sau handšpugą! Dėl dievo, kapitone, saugokitės; duokit mums 
žodį ir nedarykit kvailysčių; pamirškit visa tai; mes pasiruošę dirbti; 
elkitės su mumis žmoniškai, ir mes jums tarnausim, bet perti savęs 
neleisim! 

— Greičiau prie darbo! Nieko jums nežadu! Prie darbo, sakau 
jums! 

— Geriau paklausykit, kapitone! — sušuko Stylkiltas, įnirtingai 
mostelėjęs.— Tarp mūsų nemaža (ir aš iš tokių), parsisamdžiusių tik 
vienam plaukiojimui, ar ne? Ir jūs, pone, puikiai žinote, kad mes galim 
palikti laivą, jam išmetus inkarą pirmame uoste; kivirčytis mes neno- 
rim, tas mums ne prie širdies, geriausiai, kad būtų taika; dirbti mes 
pasirengę, bet periami nesiduosim! 

— Prie darbo! — suriaumojo kapitonas. 

Stylkiltas stabtelėjo, apžvelgė visus, tada tarė: 

— Štai ką aš jums pasakysiu, kapitone. Mes jūsų neliesim, jeigu 
jūs pirmi nepradėsit,— labai čia mums reikia nudėti tokį niekšelį, o 
paskui būti pakabintiems ant rėjos; bet kol jus nepažadėsite nieko 
mums nedaryti, tai ir mes nė piršto nepajudinsim. 

— Tada lipkit žemyn, į bako triumą, ir aš palaikysiu jus ten, kol 
atsikvošėsit. V apačią, ar girdėjot! 

+-— Tai ką, einam? — sušuko vadas savo bendražygiams. 

Dauguma ėmė priešintis, bet paskui, paklusdami Stylkiltui, pirma 
jo piktai niurgzdami nusileido į juodą duobę ir dingo joje it lokiai 
irštvoje. 

Kai vienaplaukė Stylkilto galva atsidūrė sulig deniu, kapitonas su 
savo šutve peršoko per barikadą, greitai užvožė liuko dangtį, suvirto 
ant jo ir garsiai šaukdami paliepė stiuardui atnešti sunkią varinę 
spyną, kabančią ant trapo. Tada, truputį pravėręs liuko dangtį, kapi- 
tonas kažką sušnabždėjo į plyšį maištininkų dešimtukui, uždarė liuką 
ir pasuko raktą spynoje, palikęs denyje kokį dvidešimt jūreivių, kurie 
iki tol buvo neutralūs. 


nyje, ypač prie kubriko ir priekinio liuko, kur, išlaužę pertvarą apačio- 
je, galėjo pasirodyti maištininkai. Tačiau tamsometis praėjo ramiai; 
jūreiviai uoliai darbavosi prie siurblių, kurių bilsmas nakties gūdu- 
moje tolydžio nykiai drebino visa laivą 

Auštant kapitonas išėjo iš kajutės ir, padunksėjęs į denį, liepė 
kaliniams grįžti į darbą; jie garsiai šūktelėjo atsisakydami. Tada jiems 
nuleido vandens ir numetė kelias saujas galėtų; po to, vėl pasukęs spy- 
noje raktą, kapitonas įsidėjo jį į kišenę ir grįžo į škancus. Panaši 
procedūra kartojosi dusyk per dieną tris paras; ketvirtą rytą po įpras- 
tinio paliepimo belaisviams grįžti į darbą pasigirdo įvairiabalsis bar- 
nis, o vėliau ir peštynių triukšmas; netikėtai pro liuko angą išsiveržė 
keturi jūreiviai ir pareiškė, jog stoja dirbti. Troškus dvokas ir pusba- 
džiavimas sykiu su neišvengiamo atpildo baime pastūmėjo juos atsi- 
duoti nugalėtojų malonei. Padrąsintas kapitonas pakartojo savo reika- 
lavimą likusiems, tačiau Stylkiltas grėsmingai šūktelėjo jam iš apačios, 
kad liautųsi pliauškęs niekus ir nešdintųsi iš kur atėjęs. Penktą rytą 
dar trys maištininkai išsprūdo į denį iš kibių draugų rankų, beviltiškai 
bandžiusių sulaikyti juos apačioje. Liko tik trys. 

— Ar ne pats geriausias laikas pasiduoti? — beširdiškai šaipy- 
damasis paklausė kapitonas. 

— Uždarykit mus, ar girdit? — sušuko Stylkiltas. 

— Būkit ramūs, — atsakė kapitonas, ir raktas brakštelėjo spynoje. 

Kaip tik tada, džentelmenai, pasipiktinęs septynių buvusių savo 
draugų neištikimybe, įskaudintas patyčių, apdujęs nuo ilgo kalėjimo 
triume, kur buvo tamsu kaip nevilties bedugnėje,— štai tada Stylkiltas 
pasiūlė abiem kanaliečiams, ligi šiol lyg ir neatsimetusiems nuo jo, 
išsiveržti į denį tuo metu, kai plaukiojančios tvirtovės įgula bus visa 
škancuose, ir, ginkluotiems aštriais peiliais banginio riebalams pjaustyti 
(ilgais, lenktais, su rankenom abiejuose galuose), švytruojant jais 
kairėn ir dešinėn, nubėgti nuo bugšprito iki hakaborto ir žūt būt pa- 
bandyti užgrobti laivą. Jis pats darys tik taip, nesvarbu, ar tiedu dėsis 
prie jo, ar ne. Šitoje skylėje jis nebeketino daugiau praleisti nė vienos 
nakties. Kanaliečiai sumanymui pritarė ir prisiekė sutinką daryti bet 
ką, tik kad nereikėtų pasiduoti. Maža to — abu susiginčijo dėl pirme- 
nybės iššokti į denį. Tačiau jų vadas ryžtingai pasipriešino, pasilikęs 
pirmumą sau, juoba kad draugai nenorėjo nusileisti vienas kitam, o 
abudu būti pirmi negalėjo, nes ant trapo telpa tiktai vienas žmogus. Ir 
dabar, džentelmenai, jums paaiškės, kaip šlykščiai pasielgė tie niekšai. 

Išgirdus pašėlusiai rizikingą pasiūlymą, abiejų širdyse ūmai įsižiebė 
išdavikiškas sumanymas: iššokti į denį ir pasiduoti pirmam iš visų trijų, 
nors ir paskutiniam iš dešimties sukilėlių, tokiu poelgiu bandant pel- 
nyti šiokį tokį pasigailėjimą. Tačiau kai Stylkiltas pareiškė ketinąs iki 
galo būti vadas, jie kažkokiu subtiliu niekšiškumo chemijos būdu 

sujungė lig tol atskirai brandintą išdavystės paslaptį ir, vos tik jų vadas 
užsnūdo, dviem žodžiais atvėrė vienas kitam savo sielas, surišo miegan- 
tį virvėmis, užkimšo burną pakulomis ir, atėjus vidunakčiui, ėmė 
šaukti kapitoną. 

Pajutęs, jog ore tvyro žmogžudystė ir tamsoje kvepia krauju, kapi- 
į baką. Po kelių minučių liukas buvo atidarytas, ir klastingi sąjungi- 
ninkai išmetė į denį savo vadą surištomis rankomis ir kojomis, tačiau 
besipriešinantį, ir tuoj pat šoko girtis pagavę Žmogų, norėjusį pralieti 
kraują. Tačiau juos kaipmat pastvėrė, nuvilko deniu lyg skerdenas 
ir, visus tris pririšę ant bezanstiebio vantų, lyg tris suketvirčiuotos 
mėsos gabalus paliko ligi ryto. 

— Šimtas kipšų,— plyšojo kapitonas, vaikščiodamas iš vieno galo 
į kitą priešais juos.— Net maitvanagiai tokių judošių neliečia. 

Išaušus jis sukvietė visus jūreivius ir, atskyręs buvusius maištinin- 
kus nuo nemaištavusių, pareiškė pirmiesiems tvirtai nusprendęs visus 
nuplakti,— nes taip reikia, iš teisybės, privaląs taip padaryti, — ta- 
čiau, atsižvelgdamas, kad laiku pasidavė, pasitenkins papeikimu, kurį 
ir pasakė, nešykštėdamas sodrių žodelių, 

— O jus, nepakarti pakaruokliai, — sušuko jis pasigręždamas į 
tris vyrus, kybančius ant laivavirvių, — aš smulkiai sukaposiu ir įmesiu 
į taukų lydymo katilus! — Tuoj stvėręs dervuotą virvagalį, kapitonas 
iš visos sveikatos ėmė dyžti abiejų išdavikų kupras, kol tie liovėsi rėkę, 
0 jų galvos nukrypo ant peties kaip paveiksluose vaizduojamų kartu 
su Kristumi nukryžiuotų piktadarių galvos. 

— Riešą per jus išsinarinau! — sušuko kapitonas.— O tau, garsu- 
sis kapotynių gaidy, surasim dar geresnę virvę. Nagi, ištraukit jam iš 
burnos kamšalą, ir pasiklausykim, ką jis užgiedos. 


Valandėlę nusilpęs maištininkas mėšlungiškai judino užtirpusius 
žandikaulius, paskui, skausmingai atlošęs galvą, sušvokštė: 

— Štai ką aš jums pasakysiu, o jūs įsidėkit į galvas: jeigu mane 
nuplaksit, aš jus pražudysiu! 

— Pamanykit? Tuoj pamatysi, kaip tavęs išsigandau! — Ir kapi- 
tonas užsimojo dervuota virve. 

— Geriau nepradėk! — sušvokštė ežerietis. 

— Na jau ne! — Ir vėl kapitono ranka pakilo smūgiui. 

Tačiau Stylkiltas sušnypštė kelis žodžius, kuriuos išgirdo tiktai 
kapitonas, ir visų jūreivių nuostabai jis atšlijo, skubiai perėjo kelis 

— Aš negaliu... atriškit... paleiskit jį, ar girdit? 

Kapitono padėjėjai jau puolė vykdyti įsakymo, bet juos sulaikė 
išblyškęs žmogus perrišta galva — tai buvo Rednis, pirmasis kapitono 
padėjėjas. Nuo pat lemtingojo smūgio jis išgulėjo savo gulte, tačiau tą 
rytą, išgirdės triukšmą, įveikė silpnumą, užlipo į denį ir matė viską, kas 
įvyko. Dėl sužeisto žandikaulio jis beveik negalėjo kalbėti, tačiau su- 
murmėjęs, kad gali ir mielai įvykdys tai, ko nesiryžta padaryti kapito- 
nas, stvėrė virvę ir žengė prie surišto priešo. 

— Baily! — sušnypštė Stylkiltas. 

— Tegu būsiu bailys, bet tu atsiimsi! — Rednis užsimojo, tačiau 
Srylkiltui vėl kažką sušvogždus, taip ir sustingo iškėlęs ranką. 

Tačiau tas truko neilgai ir bematant Rednis įvykdė savo ketinimą, 
nepaisydamas Stylkilto grasinimo, kad ir koks jis buvo. Po to visi trys 
maištininkai buvo atrišti, įgula stojo prie darbo, ir geležiniai siurbliai, 
varomi paniurusių jūreivių, vėl ėmė aidėti po laivą. 

Tą pačią dieną, vos sutemus, kai viena budinčiųjų pamaina nusi- 
leido į apačią, kubrike pasigirdo triukšmas; abu išdavikai tirtėdami 
iššoko į denį ir pripuolė prie kapitono kajutės durų, tvirtindami negalį 
būti su kitais. Nei įkalbinėjimai, nei niuksai, nei spyriai neprivertė jų 
grįžti į kubriką; galop jų pačių prašymu uždarė juos laivo triume, 
vienintelėje saugioje vietoje. Šiaip jokių maišto žymių nebuvo matyti. 
Priešingai, jūreiviai, tikriausiai Stylkiltui pasiūlius, nutarė laikytis 
griežčiausios tvarkos, klausyti net menkiausio įsakymo, o laivui 
atplaukus į uostą, visi sykiu jį palikti. Kad kuo greičiau baigtųsi kelio- 
nė, jie susitarė dar dėl vieno dalyko: neduoti ženklo pasirodžius bangi- 
niams. Mat nepaisant laivo skylės ir visų kitų pavojų, „Taun Ho" 
stiebų viršūnėse tebestovėjo žvalgai, ir kapitonas, kaip tą dieną, kai 
pirmąsyk įplaukė į šituos verslo vandenis, degte degė troškimu nuleisti 
velbotus ir pulti banginių medžioklėn, o Rednis bet kurią akimirką 
buvo pasirengęs iškeisti gultą į velbotą ir, nepaisydamas aprišto 
žandikaulio, nusukti pragaištingą banginio žandikaulį. 


Nors ežerietis įkalbėjo jūreivius elgtis klusniai, jis niekam nė žo- 
deliu neprasitarė (kol viskas buvo baigta) apie savo paties planą 
atkeršyti žmogui, sužeidusiam jį į širdį. Jis priklausė pirmojo kapitono 
padėjėjo Rednio pamainai, o tasai pakvaišėlis, nors ir atvirai kapitono 
perspėtas po įvykio prie bezanstiebio, tarytum pats lėkdamas į savo 
pragaištį, vėl nutarė vadovauti nakties vachtoms. Turėdamas galvoje 
tą ir dar kelias aplinkybes, Stylkiltas ir sugalvojo nuoseklų keršto 
planą. 

Naktimis Rednis mėgdavo sėdėti ant škancų planšyro, atsirėmęs 
ranka į velbotą, kabantį už borto, nors šitaip daryti prityrusiam jūrei- 
viui visiškai nederėjo. Nebuvo paslaptis, kad šitokia poza jis net nu- 
snūsdavo. Tarpas tarp velboto -ir laivo buvo nemenkas, o apačioje — 
jūra. Stylkiltas atidžiai apskaičiavo laiką: jo eilė stovėti prie Šturvalo 
buvo tarp antros ir trečios valandos trečią naktį po to, kai buvo išduo- 
tas. Kiekvieną laisvalaikio akimirką budėdamas apačioje, jis susikau- 
pęs kažką pindavo iš plonų virvelių. 

— Kas čia bus? — paklausė jį vienas laivabendris. 

— O pats kaip manai? Į ką panašu? 

— Gal į diržą kelionmaišiui, tik gan keistą. 

— Tikrai keistą — pritarė Stylkiltas, laikydamas jį ištiestoje ran- 
koje,— bet, manau, tiks. Beje, drauguži, baigiasi virvelės, gal bent 
kiek jų turi? 

Tačiau kubrike virvelių nebuvo. 

— Teks, matyt, prašyti tą nagą Rednį— ir Stylkiltas jau pakilo 
eiti. 

— Nejaugi prašysi jo? — sušuko jūreivis. 

— Kodėl ne? Negi, manai, atsisakys, ypač kai jam pačiam tas galų 
gale pravers? — Priėjęs prie pirmojo kapitono padėjėjo, Stylkiltas 
ramiai į jį pažvelgė ir paprašė virvelių pataisyti savo gultui. 

Jis gavo ko prašęs, tačiau nei virvelių, nei supinto diržo niekas 
daugiau neregėjo, o kitą naktį, kai Stylkiltas vyniojo apsiaustą, norė- 
damas pasikišti vietoj pagalvio, iš kišenės išriedėjo tinkleliu apipintas 
geležinis rutulys. Dvidešimt keturioms valandoms praėjus, Stylkiltas 
turėjo stoti prie Šturvalo — netoli žmogaus, įpratusio snūduriuoti virš 
kapo, kuris jūreiviui visada gatavai iškastas, — tada ir išmuš lemiama 
akimirka; ir nekantriomis sielos akimis Stylkiltas jau regėjo Rednį 
sustingusį ir pastirusį it lavoną su žaizda kaktoje. 

Bet, džentelmenai, nuo šio kruvino žygio būsimąjį nusikaltėlį 
išgelbėjo kažkoks paikšius. Ir nors Stylkiltas keršytoju netapo, už jį 
buvo atkeršyta su kaupu. Mat paslaptingu likimo lėmimu patsai Dan- 
gus ėmėsi vykdyti tą jo baisų sumanymą. 

Kitą dieną, vos aušrai prabrėškus, bet saulei dar nepatekėjus, įgulai 
plaunant denį, kaži koks paikšius iš Tenerifo, priėjęs prie borto pasi- 
semti vandens, netikėtai sušuko: 

— Banginis! Banginis! 

Viešpatie, bet koks banginis! Patsai Mobi Dikas! 

— Mobi Dikas! — sušuko donas Sebastiianas.— Šventai tv.m;- 

nykail Ponas jūreivi, nejaugi banginiai turi vardus? Ką jus vadinate 
Mobi Diku? 

— Tai garsus, baltut baltutėlis, mirtinas, bet nemirtingas baisūnas, 
donas Sebastijanai, bet tai per ilga istorija... 

— Papasakokit! Papasakokit! — ėmė šaukti mane apspitę jaunieji 
ispanai. 

— Ne, ponai! Tas neįmanoma, ponai! Negaliu dabar pasakoti 
visos šios be galo ilgos istorijos. Leiskit man pakvėpuoti grynu oru, 
ponai. 

— ČiČos! ČiČos! — sušuko donas Pedras — Mūsų šaunusis drau- 
gas nusilpo. Pripilkit tuščią jo taurę! 

— Nesirūpinkit, džentelmenai, valandėlę — ir aš vėl pasakoju. 
Taigi, džentelmenai, taip netikėtai išvydęs baltasniegį banginį už pen- 
kiasdešimties jardų nuo laivo, susijaudinęs jūreivis iš Tenerifo visiškai 
pamiršo susitarimą ir nejučia sušuko, nors trys žvalgai stiebuose, jau 
seniai pastebėję baisūną, tylėjo. Sujudo sukruto laivas. „Baltasis Ban- 
ginis! Baltasis Banginis!" — šaukė kapitonas, padėjėjai ir žeberklinin- 
kai, kurie, nepaisydami siaubingų girdų, svajojo nudobti šitą garsią 
ir nepaprastą žuvį; 0 atsargūs jūreiviai niūriai keiksnodami nužiūri- 
nėjo bauginančio grožio milžinišką pieno baltumo kauburį, švytintį 
tekančios saulės spinduliuose tarsi gyvas opalas žydroje rytmečio 
jūroje. Džentelmenai, keista lemtis tvyro viršum Šitų įvykių, tarytum 
viskas būtų buvę nulemta dar tada, kai patsai pasaulis nebuvo nu- 
brėžtas žemėlapiuose. Maištininkas Stylkiltas buvo priekinis irkli- 
ninkas pirmojo kapitono padėjėjo velbote; išsviedus žeberklą ir Red- 
niui atsistojus su persteke velboto priekyje, jis turėjo sėdėti greta ir 
pagal Rednio įsakymus tai atleisti, tai įtempti lyną. Ir dar — kai visi 
keturi velbotai buvo nuleisti į vandenį, jie turėjo plaukti pirmieji, ir 
Stylkiltas taip įnirtingai irklavo ir taip džiugiai šūkavo, kad per jo 
karingus šūksnius net kitų balsų nesigirdėjo. Kurį laiką jie kaip pa- 
dūkę yrėsi, po to žeberklininkai išsviedė žeberklus, ir Rednis šoko į 
velboto pirmagalį su persteke rankoje. Čia tasai žmogus stačiai pašėl- 
davo. Ir dabar pro aprištą žandikaulį suriko, kad jūreiviai užpluk- 
dytų jį ant banginio kupros. Stylkiltas smagiai traukė ir traukė lyną, ir 
velbotas lėkė tiesiog į akinamai baltas putas, susiliejančias su baisūno 
baltuma; netikėtai velbotas trenkėsi nelyginant į povandeninę uolą, 
smarkiai pakrypo, ir priekyje stovintis Rednis išlėkė lauk. Jam nukritus 
ant slidžios banginio kupros, velbotas atgavo pusiausvyrą ir tuoj pat 
bangos buvo nusviestas šalin, o Rednis nuslydo į jūrą kitoje banginio 


243 „Tauri Ho" istorija 


pusėje. Jis išniro pro purslų miglą, ir akimirką dar šiaip taip buvo 
galima įžiūrėti pro tą maršką, kaip karštligiškai jis bando pasislėpti 
nuo Mobi Diko akių. Tačiau banginis staiga tūžmingai puolė prie jo, 
stvėrė milžiniškais nasrais, pasistojo piestu virš vandens, tada nėrė 
galva žemyn ir dingo. 

Velbotui atsitrenkus į banginį, Stylkiltas iš karto atleido lyną, idant 
ištrūktų iš sūkurio; jis ramiai žiūrėjo į visa, kas darėsi prieš jo akis, ir 
kažką pats sau galvojo. Bet kai ūmai velbotą baisinga jėga trūktelėjo 
žemyn, jis nė akimirkos nesvarstydamas perkirto lyną peiliu ir banginis 
liko laisvas. Tačiau kiek paplaukęs Mobi Dikas vėl iškilo į paviršių, o 
jo nasruose raudonavo vilnonio Rednio megztinio skivytai. Visi keturi 
velbotai leidosi vytis Mobi Diką, bet neprivijo ir pagaliau visai pametė 
iš akių. 

Netrukus „Taun Ho" priplaukė uostą; vieta buvo dyka, laukinė, 
gyvenama vien čiagimių. Tą pačią dieną visi jūreiviai (išskyrus penkis 
ar šešis maršinius), vadovaujami Stylkilto, išlipo į krantą ir neskubė- 
dami dingo tarp palmių; vėliau paaiškėjo, kad jie pagrobė dvi didžiu- 
les Čiabuvių karo kanojas ir išplaukė iš salos. 

Likęs laive tik su saujele jūreivių, kapitonas kreipėsi į saliečius, 
prašydamas padėti susidoroti su tokiu sunkiu darbu: iškelti laivą iš 
vandens ir užtaisyti skylę. Tačiau saujelei baltųjų teko dieną naktį 
būti tokiems budriems su nepatikimais sąjungininkais, ir toks alinantis 
buvo taisymo darbas, jog kai laivas jau galėjo plaukti toliau, visi buvo 
taip nusilpę, jog kapitonas pabijojo su jais leistis į atvirą jūrą. Pasitaręs 
priekį dvi patrankas, užtaisė jas, laivagalyje sustatė į piramides muškie- 
tas ir, perspėjęs saliečius, kad tie nesumanytų savo pražūčiai artintis 
prie laivo, pasiėmęs vieną vyrą, pavėjui išplaukė geriausių velbotu 
už penkių šimtų mylių į Taitį pasisamdyti žmonių. 

Ketvirtą dieną jie pamatė didžiulę kanoją, stovinčią prie žemos 
koralų salelės. Kapitonas pasuko velbotą tolyn nuo jos, bet laukiniai 
leidosi jam pavymui, ir netrukus jis išgirdo Stylkilto balsą, įsakantį 
sustoti, jei nenorįs nukeliauti į dugną. Kapitonas išsitraukė pistoletą. 
Stovėdamas pražergtom kojom ant dviejų surištų kanojų pirmagalių, 
Stylkiltas niekinamai nusijuokė, pažadėjęs pasigirdus gaiduko spragte- 
lėjimui tą pat akimirką paskandinti kapitono velbotą. 

— Ko iš manęs nori? — sušuko kapitonas. 

— Kur plauki? Ir ko? — paklausė Stylkiltas.— Tik be išsisukinė- 
jimų. 

— | Taitį samdyti žmonių. 

— Gerai. Leiskit man valandėlei prie jūsų priplaukti — aš be- 
ginklis. 

Tą ištaręs Stylkiltas iššoko iš kanojos, priplaukė prie velboto ir 
įlipęs per kraštą atsistojo tiesiai prieš kapitoną. 

— Sunerk rankas, pone, pakelk galvą. O dabar kartok paskui 
mane: „Prisiekiu, jog Stylkiltui nuplaukus ištrauksiu velbotą į krantą 
ir išbūsiu saloje šešias dienas. Jeigu taip nepadarysiu, tegu mane 
nutrenkia žaibas". 

— Geras mokinys! — nusijuokė Stylkiltas.— AdioSi Senor!* — 
Ir iššokęs jūron nuplaukė pas savo draugus. 

Pažiūrėjęs, kaip velbotą ištraukė į krantą ir nuvilko po kokoso 
palmėmis, Stylkiltas nuplaukė toliau ir po kurio laiko pasiekė savo 
kelionės tikslą — Taitį. Ten jiems nusišypsojo laimė: į Prancūziją 
ruošėsi išplaukti du laivai, ir lyg tyčia jiems trūko kaip tik tokio skai- 
čiaus jūreivių, kokiam vadovavo Stylkiltas. Jie parsisamdė į tuos lai- 
vus ir amžinai išvengė pavojaus susitikti su savo senuoju kapitonu, 
jeigu šis būtų sumanęs nubausti juos pagal įstatymą. 

Dešimčiai dienų praėjus po prancūzų laivų išplaukimo, pasirodė 
velbotas, ir kapitonas pasamdė kelis daugiau ar mažiau civilizuotus 
taitiečius, šiek tiek pažįstančius laivą bei jūrą. Išsinuomojęs nedidelę 
vietinę Škuną, jis grįžo į savo laivą, ten rado tvarką ir vėl leidosi 
į kelią. 

Kur dabar Stylkiltas, džentelmenai, niekas nežino, o Nantaketo 
saloje Rednio našlė vis žvelgia į jūrą, kuri negyvėlių negrąžina, ir 
vis regi sapne Baltąjį Banginį, pražudžiusį josios vyrą. 


* * * 


— Jūs baigėte? — tyliai paklausė donas Sebastijanas. 

— Taip. 

— Tada meldžiu pasakyti iš teisybės, ar ši istorija tikrai tokia, 
kaip jūs papasakojote? Ji tokia įstabi! Ar iš patikimo žmogaus ją iš- 
girdote? Atleiskit, kad taip primygtinai kvočiu. 

— Atleiskit ir mums, ponas jūreivi, nes mes visi prisijungiame 
prie dono Sebastijano— sušuko likusieji, neslėpdami augančio susido- 
mėjimo. 


* Sudie, pone! (Zsp.) 

— Ar yra „Auksinėje užeigoje" Šventoji Evangelija, džentelme- 
nai? 

— Ne,— atsakė donas Sebastijanas.— Bet aš pažįstu vieną garbų 
kunigą netoliese, jis paskolins, jei paprašysiu. Einu atnešti, tik ar 
jūs apsisprendėt? Juk pasekmės rimtos? 

— Malonėkit kartu atsivesti ir kunigą, donas Sebastijanai. 

— Nors Limoje jau nebebūna autodafė,— tarė vienas iš klausy- 
tojų kitam,— tačiau bijau, kad mūsų draugui jūreiviui netektų susi- 
durti su arkivyskupais. Traukimės iŠ mėnesienos į šešėlį. Nesuprantu, 
kam visa tai. 

— Atleiskit, kad pasivijau, donas Sebastijanai, bet malonėkite 
pasiimti patį didžiausią egzempliorių, kokį tik rasite. 


— Štai ir kunigas su Šventąja Evangelija — iškilmingai tarė donas 
Sebastijanas, grįžęs su aukštu rimtu žmogumi. 

— Pirmiausia nusiimsiu skrybėlę. O dabar, garbusis kunige, ateikit 
labiau į šviesą ir laikykit Šventąją Knygą prieš mane taip, kad galėčiau 
uždėti ranką. 

Tepadeda man Dangus, prisiekiu garbe, kad jums, džentelmenai, 
papasakotoji istorija yra teisinga — tiek jos esmė, tiek svarbiausieji 
įvykiai. AŠ žinau, jog tai tiesa; viskas įvyko mūsų žemėje, aš esu buvęs 
tame laive, pažįstu jo įgulą, mačiausi ir kalbėjausi su Stylkiltu po 
Rednio mirties". 

Netruks daug laiko, ir aš nupiešiu jums — kiek tai įmanoma be 
drobės — tikrą banginio portretą, tokį, koks iškyla prieš banginiauto- 
jų akis, kai nebegyvas prišvartuojamas prie laivo ir juo net pasivaikš- 
čioti galima. Todėl pravartu pirma peržvelgti tuos stulbinamai netik- 
roviškus banginių atvaizdus, dar ir šiandien sausumos gyventojų pri- 
imamus už tikrą pinigą. Atėjo metas atverti pasauliui akis įrodant, kiek 
tuose paveiksluose aDeaulė.*;. 

Gali būti, kad šitų teptuko paklydimų šaltinis buvo senovės indų, 
egiptiečių ir graikų skulptoriai. Pradedant išmoningais, bet tikslumo 
ne itin paisiusiais laikais, kai šventovių marmuriniuose paneliuose, 
statulų pjedestaluose, skyduose, medalionuose, taurėse ir monetose 
delfinas būdavo vaizduojamas apsišarvavęs lyg Saladinas“ ir su šalmu 
lyg šventasis Jurgis, pradedant tais laikais, tokių netikslumų pilna ne 
tik populiariuose banginių atvaizduose, bet neretai ir moksliniuose. 

Galima neabejoti, kad seniausias apytikris banginio portretas yra 
garsiojoje Elefantos urvo pagodoje Indijoje. Brahmanai tvirtina, jog 
beveik nesuskaičiuojama daugybė statulų toje senoje pagodoje buvo 
sukurtos simbolizuoti visus užsiėmimus ir verslus, visas įsivaizduojamas 
žmogaus profesijas šimtus metų prieš joms atsirandant žemėje. Ne- 
nuostabu, kad ir mūsų kilnus banginiavimo verslas buvo numatytas. 
Induistinis banginis, apie kurį čia šnekame, yra toje sienos dalyje, kur 
vaizduojama, kaip Višnus įsikūnija į Leviataną, kurio mokslinis pa- 
vadinimas matsya-avatar: Ir nors toji skulptūra yra pusiau žmogus, 
pusiau banginis, taigi pastarojo tėra tiktai uodega, vis dėlto net ir toji 
nedidelė dalis pavaizduota visiškai neteisingai. Ji panašesnė į siaurė- 
jančią anakondos uodegą negu į plačias didingų banginio plaukmenų 
mentes. 


Bet aplankykite senas galerijas ir pažiūrėkite, kaip vaizduoja šią 
žuvį garsūs krikščionių tapytojai: jiems pavyko ne geriau negu prieš- 
tvaniniam induistui. Tai Gvido'““ paveikslas, kuriame Persėjas gelbsti 
Andromedą nuo jūrų baisūno banginio. Iš kur, kaži, ėmė Gvidas 
modelį tokiam neįsivaizduojamam padarui? Taip pat ir Hogartą“, 
nutapiusį šitą sceną paveiksle „Nužengiantis Persėjas",- ištinka-panaši 
nesėkmė. Grandiozinis Hogarto mėsos kalnas, vos per colį nugrimzdęs 
į vandenį, plūduoja jūros paviršiuje. Ant jo nugaros kažkoks dramblio 
balnas su baldakimu, o plačiai išžioti su iltimis nasrai, į kuriuos ritasi 
jūrų bangos, beveik nesiskiria nuo Išdavikų Vartų, pro kuriuos Temze 
plaukiama į Tauerį. Yra dar banginių senojo škoto Sibaldo atsklan- 
dose ir Jonos banginis senų Biblijos leidimų ir senų elementorių gra- 
viūrose bei estampuose. Apie juos nėra ko nė šnekėti! Na, o knygų 
įrišėjų banginiai, tartum vynuogienojai apsiviję laivo inkarą,— pa- 
auksuoti jų atvaizdai puošia nugarėles ir titulinius puslapius daugelio 
tiek senų, tiek naujų knygų, — gan vaizdingos būtybės, tačiau tai 
grynas fantazijos vaisius, sukurtas tikriausiai mėgdžiojant antikinius 
vazų piešinius. Nors visi laiko juos delfinais, aš skelbiu, jog tai ban- 
dymas pavaizduoti banginį, kadangi toks buvo pirminis sumanymas. 


247 Apie siaubingus banginių atvaizdus 


knygų įrišėjams pradėjus naudoti šį ženklą. Pirmasis jį panaudojo 
vienas senas italų knygų leidėjas maždaug penkioliktame amžiuje, 
Mokytumo Atgimimo epochoje, o tuo metu ir net palyginti netoli- 
moje praeityje delfinas buvo laikomas to Leviatano atmaina. 

Kitų senovinių knygų vinjetėse ir panašiuose papuošimuose kar- 
tais galima aptikti labai įdomių bandymų pavaizduoti banginius, iš 
kurių neišsenkančių kiaušų Čiurkšlėmis muša ir burga visokiausi fon- 
tanai, geizeriai, versmės, gydomieji Saratogos ir Baden Badeno“ 
šaltiniai. Keisčiausių banginių galima išvysti ir tituliniame „Mokslo 
pažangos"'“' pirmojo leidimo lape. 

Dabar palikime mėgėjiškus bandymus ir pažvelkime į tuos Le- 
viatanų portretus, kurie pretenduoja į tikroviškumą bei mokslingumą 
ir priklauso išmanančiųjų teptukui. Sename Hario kelionių aprašymų 
rinkinyje yra kelios iliustracijos, paimtos iš vienos olandiškos kelio- 
nių knygos, išleistos 1671 metais ir pavadintos „Banginiavimo žygis 
į Špicbergeną laivu „Jona Banžuvio Pilve"; škiperis Peteris Peter- 
sonas iš Frislandijos". Vienoje iš tų graviūrų banginiai pavaizduoti 
kaip didžiuliai rąstų plaustai tarp ledkalnių, o gyvomis jų nugaromis 
bėginėja baltieji lokiai. Kitoje graviūroje yra rimčiausia klaida — 
banginis pavaizduotas su vertikalia uodegos mente. 

Arba yra toks solidus tomas in Ouarto, parašytas vieno anglų 
laivyno pirmojo rango kapitono Kolneto ir pavadintas: „Kelionė 
už Horno kyšulio į Pietų jūras, norint išplėsti spermacetinių ban- 
ginių medžioklės plotus". Toje knygoje yra piešinys iš natūros, tu- 
rintis vaizduoti „Fiziterį, arba spermacetinį banginį, nupieštą pagal 
mastelį banginio, nudobto prie Meksikos krantų 1793 metų rugpjūčio 
mėnesį ir įkelto į laivą". Aš neabejoju, jog kapitonui, liepusiam at- 
likti šį teisingą paveikslą, rūpėjo, kad nebūtų prasilenkta su tiesa. 
Tačiau leisiu sau atkreipti dėmesį, sakykim, į banginio akį, kurios 
mastelį pritaikius suaugusiam spermacetiniam banginiui  paaiškėtų, 
jog ten ne akis, bet skliautinis penkių pėdų langas. O, mano šaunusis 
kapitone, kodėl nepadarei taip, kad pro tą akį žiūrėtų Jona? 

Net ir pačios sąžiningiausios gamtos mokslo kompiliacijos, skirtos 
švelnios jaunystės apšvietai, neišvengia bjaurių klaidų. Pažvelkim 
kad ir į visiems žinomą Goldsmito „Gyvąją gamtą". 1807 metų su- 
trumpintame Londono leidinyje yra iliustracijų, vaizduojančių neva 
banginį ir narvalą. Nenorėčiau pasirodyti nemandagus, tačiau tasai 
neišvaizdus banginis pernelyg primena kiaulę nukirstomis kojomis, 
na o į narvalą pakanka akį užmesti, kad apstulbtum, kaip galima 

mūsų devynioliktame amžiuje išsilavinusiems moksleiviams brukti 
tokį hipogrifą? 

Arba štai 1825 metais didysis natūralistas Bernaras Žermenas 
grafas de Lasepedas išleido banginių sistematikos mokslo veikalą 
su iliustracijomis, vaizduojančiomis skirtingų rūšių Leviatanus. Vi- 
sos iliustracijos čia netikslios, o apie grenlandinio banginio Mystice- 
tus (paprasčiau sakant, tikrojo banginio) atvaizdą, tai net Skorsbis, 
ilgus metus tyrinėjęs šitą rūšį, pareiškia, kad šitokio gamtoje nėra. 

Tačiau visą šią painiavą vainikuoja mokslingasis Frederikas 
Kiuvjė, garsiojo barono brolis. 1836 metais jis išleido. „Banginių 
istoriją", kurioje pateikiamas paveikslas, jo tvirtinimu, turįs vaiz- 
duoti spermacetinį banginį. Tam, kas sumanytų parodyti tokį piešinį 
bet kuriam Nantaketo gyventojui, ne pro šalį būtų iš anksto pasi- 
rūpinti, kaip kuo skubiau apleisti šitą salą. Žodžiu tariant, Frederiko 
Kiuvjė spermacetinis banginis — tai ne spermacetinis banginis, o 
kaži koks marmalas. Aišku, autorius neturėjo galimybės dalyvauti 
banginių medžioklėje (jo sferos žmonėms tokia proga retai pasitai- 
ko), bet vis dėlto norėčiau sužinoti, iš kur jisai ėmė tą piešinį? Gal 
iš ten, iš kur jo mokslinis pranokėjas toje srityje, Demarė“', pa- 
siskolino savo neprilygstamą išsigimėlį — iš kinų piešinių. Na o 
kas per smagūs vyrukai yra tie kinų piešėjai, mums parodo daugybė 
nuostabiausių puodelių ir lėkštučių. 


O ką galima pasakyti apie banginius, nupieštus iškabose prie var- 
velio krautuvėlių? Tai daugiausia Ričardai Tretieji“, banginiai su 
kupranugarių kupromis ir be galo nuožmūs; pusryčiams suriję tris 
keturis jūreiviškus raguolius, kitaip sakant, tris keturis velbotus, pil- 
nus jūreivių, tie išsigimėliai kapanojasi kraujo ir mėlynų dažų jū- 
roje. 

Bet galų gale nėra ko ir stebėtis dėl tų begalinių klaidų vaizduo- 
jant banginį. Spręskite patys. Dauguma šitų moksliškų paveikslų 
buvo piešta nusižiūrėjus į krantan išmestus padvėsusius banginius, 
ir čia tiek pat tiesos, kiek būtų paveiksle, vaizduojančiame kilnų gyvą 
laivą su išdidžiu korpusu ir galingu takelažu, pieštą Žiūrint į sudu- 
žusį padarą įlaužtu paskuigaliu. Nors drambliams yra tekę pozuoti 
savo natūralaus dydžio portretams, gyvi Leviatanai dar niekada nėra 
plūduriuodami laukę, kol bus nutapyti jų atvaizdai. Gyvą banginį 
visoje didybėje ir galybėje galima išvysti tiktai vandenyne, kurio 
gelmės bedugnės; didžiulis plaukiantis jo kūnas kaipmat dingsta mums 
iš akių lyg greitaeigis linijinis laivas, ir nė vienam mirtingajam ne- 


249 Apie siaubingus banginių atvaizdus 


skirta iškelti jo iš vandenų stichijos, nepažeidus galingųjų kalvų ir 
iškilumų. Jau nekalbėsime apie tai, koks milžiniškas skirtumas tarp 
jauno žinduklio banginio ir suaugusio platoniškojo Leviatano; bet 
jeigu kartais ir žinduklį banginį pavyksta užvilkti ant denio, jo ne- 
čionykščio, gyvatiško, vinkliai permainingo pavidalo nė pats velnias 
nesugebėtų tiksliai perteikti. 

Gal kai kas pagalvos, kad, apžiūrėjus plikus išmesto į krantą ban- 
ginio griaučius, galima gauti apytikslių duomenų apie jo išvaizdą. 
Deja dejai Viena iš keisčiausių Leviatano ypatybių yra ta, kad griau- 
čiai nieko nesako apie gyvą jo pavidalą. Štai Džeremio Bentamo““ 
griaučiai, pakabinti vietoj šviestuvo vieno iš jo testamento vykdy- 
tojų bibliotekoje, iškalbingai byloja apie seną kietakaktį džentelmeną 
utilitaristą ir neblogai perteikia visas kitas garbiojo Jeremijos ypa- 
tybes, tačiau iš Leviatano išnarstytų kaulų neišpešime nieko. Iš tie- 
sų, kaip sako didysis Hanteris, skeletas tiek teturi bendra su gyvu 
banginiu, pilnakraujų ir riebiu, kiek vabzdys su jį apvyturiavusia lė- 
liuke. Ryškiausiai tas nepanašumas krinta į akis galvos sandaro- 
je, apie kurią dar turėsime progos pašnekėti vėliau. Labai keistai 
jis pasireiškia ir šoniniame plaukmenyje, kurio kaulai mažne atitinka 
žmogaus rankos skeletą, tiktai be nykščio. Plaukmuo turi keturis tikrus 
kaulinius pirštus: smilių, didįjį, bevardį ir mažąjį. Tačiau jie amžiams 
paslėpti gyvo kūno pirštinėje, kaip Žmogaus pirštai būna medžiagi- 
nėje. „Kad ir kaip neapdairiai elgiasi su mumis kartais banginis — 
sykį pajuokavo Stabas— niekada nepasakysi, kad čiumpa mus pli- 
komis rankomis". 


Dėl išvardytų priežasčių, ar šiaip žiūrėsi, ar taip, tenka pripa- 
žinti, kad didysis Leviatanas — vienintelis gyvūnas pasaulyje, kuriam 
lemta amžių dienai likti neįkūnytam nei popieriuje, nei drobėje. 
Aišku, vienas portretas gali būti tikslesnis už kitą, tačiau nė vienas 
niekada nepataikys visiškai tiksliai. Todėl sužinoti, kaip iš tiesų atrodo 
banginis, galimybės šioje žemėje nėra. Ir vienintelis kelias susidaryti 
apytikslį jo gyvo vaizdinį — pačiam išplaukti jūron banginiauti; ta- 
čiau šitaip pasielgę jūs rizikuojate kiekvieną akimirką patirti katas- 
trofą ir amžinai nukeliauti į dugną. Štai kodėl, mano manymu, ne- 
verta būti per daug išrankiems, domintis Leviatanu. 

APIE TEISINGESNIUS BANGINIŲ ATVAIZDUS 
IR TIKROVIŠKUS BANGINIŲ MEDŽIOKLĖS 
PAVEIKSLUS 


Pakalbėjęs apie siaubingus banginių atvaizdus, jaučiu didelę pa- 
gundą paanalizuoti dar siaubingesnius pasakojimus apie banginius, 
randamus knygose, lygiai senose, lygiai naujose, ypač Plinijaus, Par- 
česo, Hakliujito, Hario, Kiuvjė ir kitų. Tačiau visa tai palieku nuo- 
šalyje. 

Man žinomi tik keturi išspausdinti didžiojo spermacednio ban- 
ginio atvaizdai: Kolneto, Haginzo, Frederiko Kiuvjė ir Bylo. Apie 
Kolnetą ir Kiuvjė kalbėjome ankstesniame skyriuje. Haginzo pieši- 
nys jau geresnis, bet visų geriausi, be abejonės, Bylo knygoje. Visi 
Bylo atvaizdai geri, išskyrus centrinę figūrą atsklandoje „Trys ban- 
giniai įvairiom padėtim" prieš antrąjį skyrių. Nors jo titulinis pusla- 
pis „Velbotai puola spermacetinį banginį", be jokios abejonės, su- 
kels kai kuriose svetainėse mandagų skepticizmą, jis nuostabiai tikslus 
ir labiausiai priartėja prie tikrovės. Kai kurie Dž. Roso Brauno pie- 
šiniai, vaizduojantys spermacetinį banginį, yra labai tikslūs, tačiau 
prastai išgraviruoti. Tai, beje, ne jo kaltė. 

Geriausi tikrojo banginio eskizai yra Skorsbio, tačiau jie tokio 
smulkaus mastelio, kad neperteikia norimo įspūdžio. Banginiavimo 
scena ten tik viena, o gaila, nes tokių paveikslų dėka — jeigu jie 
gerai nupiešti — galima bent apytikriai įsivaizduoti gyvą banginį, 
toki, kokį jį mato banginių medžiokliai. 

Apskritai labiausiai vykę, nors gal ir ne patys teisingiausi iš visų 
paveikslų, vaizduojančių banginius ir jų medžioklę, yra dvi didelės 
puikiai atliktos prancūziškos graviūros pagal kažkokio Garnerio pa- 
veikslus. Jose vaizduojama spermacetinio ir tikrojo banginio medžiok- 
lė. Pirmoje graviūroje matome kilnų galiūną, spermacetinį banginį, 
visoje didybėje tą akimirką, kai jis iškyla iš vandenyno gelmių tiesiai po 
velboto kiliu ir ant kupros aukštai į orą iškelia nykias sulaužytų lentų 
liekanas. Išlikęs sveikas velboto priekis siūbuoja ant banginio ke- 
teros, ir prieš jus tas vienintelis nesugaunamos akimirkos blyksnis, 
kai ten dar stovi irkluotojas, apgobtas verdančių banginio čiurkšlių 
smilkalų, pasiruošęs šuoliui į bedugnę. Viskas šiame paveiksle nuos- 
tabu. DUlku. teisinas Pnotnzei <./-+:—-- i 

šioje jūroje, mediniai sulaužyti žeberklų kotai įžambiai styro iš 
vandens, jūreivių galvos su visaip siaubo perkreiptais veidais 
pabirusios aplink banginį, o iš juodų audros apniauktų tolių artėja 
laivas. Anatominė banginio sandara ne be tam tikrų klaidų, tačiau 
paliksime jas nuošalyje, nes taip puikiai aš niekada nenupieščiau, 
dievaži! 

Antroje graviūroje pavaizduotas velbotas tą akimirką, kai jis bortu 
prisišlieja prie sraigėmis aplipusio milžiniško tikrojo banginio, kurio 
juodas, jūržolėmis apsivijęs kūnas sūpuojasi jūroje nelyginant apsa- 
manojusi Patagonijos uolų nuolauža. Stačiai kylanti stipri jo fontano 
čiurkšlė juoda it suodžiai; regint tokį dūmų stulpą, galima pamanyti, 
jog apačioje katiluose verda Šauni vakarienė. Jūrų paukščiai lasioja 
smulkius krabus, vėžiukus ir kitus jūros skanskonius bei gardumynus, 
kuriuos tikrasis banginis taip dažnai nešiojasi ant mirtinos savo 
nugaros. Storalūpis Leviatanas tuo metu dumia pirmyn, skrosdamas 
gilynę ir palikdamas tonas suplaktų baltų putų savo vagoje, o lengvu- 
tis velbotas Šokinėja ant bangų, tarsi palaikis luotelis, įtrauktas 
garlaivio sraigto. Taigi paveikslo priešakiniame plane pašėlusio grei- 
čio įspūdis, o tolumoje tarytum nuostabus meninis kontrastas tvaska 
veidrodinis štilio nugludintas jūros paviršius, subliuškusios kybu- 
riuoja bejėgio laivo burės ir kūpso nejudrus nudobto banginio kū- 
nas — įveikta tvirtovė, virš kurio kaip nugalėtojų ženklas ant ilgos 
karties, įsmeigtos į banginio kvėpavimo angą, tingiai plaikstosi bangi- 
niautojų vėliava. 

Kas per dailininkas buvo ar yra tasai Garneris, aš nežinau. Bet 
galvą dedu, jis arba pats pažįsta vaizduojamąjį objektą, arba yra 
gavęs puikių nurodymų iš patyrusio banginių medžiotojo. Apskritai 
prancūzai nuostabiai perteikia drobėje veiksmą. Imkit ir apžiūrėki! 
visą Europos tapybą — kur kitur rasite tokią galeriją gyvybe alsuo- 
jančio judesio, įkūnyto drobėse, kaip Versalio, triumfo salėje, kur 
žiūrovas pameta galvą verždamasis pro didžiąsias Prancūzijos kauty- 
nes, kur kiekvienas kardas — nelyginant šiaurės pašvaistės tvyksnis, 
o ginkluoti karaliai bei imperatoriai skrieja vienas paskui kitą tary- 
tum karūnuoti kentaurai. Šioje galerijoje turėtų būti vieta ir Garnerio 
jūrų kautynėms. 

Įgimtas prancūzų sugebėjimas pagauti daiktų įspūdingumą ypač 
ryškus drobėse ir graviūrose, vaizduojančiose banginiavimo scenas. 
Neturėdami nė dešimtos dalies anglų banginiautojų patyrimo arba 

šitas abi nacijas ir sukūrė vienintelius išbaigtus paveikslus, bent 
iŠ dalies perteikiančius tikrąją šio verslo atmosferą. Anglą bei ameri- 
kiečių piešėjai daugiausia tenkinasi sustingusių daiktų apybraižo- 
mis, tokiomis, kaip pavyzdžiui, nuštrichuotas banginio siluetas, ir 
tada įspūdžio stiprumas yra maždaug toks, kaip žiūrint į egiptiečių 
piramidės siluetą. Netgi šlovingasai Skorsbis, neginčijamas tikrųjų 
banginių žinovas, pateikęs paradinį portretą visu ūgiu, taip pat dvi 
ar tris meistriškas narvalų bei rusvųjų delfinų miniatiūras, skubiai 
bruka mums visą seriją klasikinių graviūrų, vaizduojančių velbotų 
kablius, kapones, kobinius, ir mikroskopiškai kruopščiai kaip Leven- 
hukas““ išdėlioja prieš drebančio pasaulio akis devyniasdešimt šešias 
padidintų Arkties sniego kristalų faksimiles. Aš nenoriu sumažinti 
šito neprilygstamo keliautojo nuopelnų (pats jį pagarbiai laikau 
veteranu), tačiau gaila, kad tokiame rimtame darbe jis neapsižiūrėjo 
ir nepateikė kiekvienai sniegulei raštiško parodymo, patvirtinto prie- 
saika, duota dalyvaujant Grenlandijos taikos teisėjui. 

Be puikiųjų Garnerio graviūrų, yra dar dvi vertos dėmesio pran- 
cūzų graviūros, atliktos žmogaus, pasirašančio „H. Diuranas". Viena 
jų, nors ir ne visiškai atitinka mūsų svarstymų temą, verta paminėti 
dėl ko kito. Joje vaizduojama tyki popietė prie Ramiojo vandenyno 
salų; prancūzų banginiavimo laivas stovi nuleidęs inkarą ramiame 
užutekyje, tingiai keliamas laivan gėlas vanduo, neitemptos burės ir 
ilgi palmių lapai tolimajame plane bejėgiškai karo bevėjam ore. 
Įspūdis labai stiprus, turint galvoje, jog prieš mus užsigrūdinę bangi- 
nių medžiokliai ir taip retai jiems pasitaikanti rytietiško poilsio valan- 
dėlė. Antroje graviūroje nuotaika kitokia: ten laivas stovi vidur 
vandenyno, pačiam leviataniško gyvenimo viduryje, šalia — tikra- 
sis banginis; laivas, darinėjantis skerdeną, prisišvartavęs prie jūrų 
baisūno tarsi prie molo, o iš jo jau skuba velbotas medžioti kitų, 
tolumoje matomų banginių. Žeberklai ir perstekės parengtos, trys 
yrėjai tvirtina stiebą, o nedidukas velbotas, ūmai užlėkus bangai, stovi 
stačias vandeny kaip žirgas piestu. Virš laivo nuo lydomų banginio 
taukų kyla pragariški dūmų tumulai tarytum virš gausybės kaimo 
kalvių, o iš priešvėjinės pusės atslenka juodas debesis, nešantis škvalą 
bei lietų ir raginantis užkaitusius jūreivius skubėti. 

APIE TAPYTUS, KAULINIUS, MEDINIUS, 

SKARDINIUS, AKMENINIUS  BANGINIUS; 

APIE BANGINIUS KALNUOSE IR TARP 
ZVAIGZDZIŲ 


Galbūt eidami į Londono dokus Tauer Hile esate sutikę elgetau- 
jantį luošį, laikantį rankoje lentutę su nutapyta tragiška scena, kurios 
metu jis neteko kojos. Ten yra trys banginiai ir trys velbotai, 
kurių vieną (tikriausiai su jame dar tebesančia netektąja sveiku- 
tėle koja) nasrais triuškina priešakinis banginis. Man pasakojo, jog 
begalę kartų per pastaruosius dešimt metų jis bruko visiems tą pa- 
veikslą ir rodė savo strampą, bet niekas nenorėjo juo tikėti. Tačiau 
dabar išmušė jo teisybės valanda. Trys jo banginiai pasirodė nė kiek 
ne blogesni už Vopingo aprašytuosius banginius, o jo strampas toks 
pat tikras kaip bet kuris Vakarų kirtaviečių kelmas. Tik ligi savo 
amžiaus galo pastatytas ant medgalio, nelaimingasai banginiautojas 
nerėžia nuo šitos improvizuotos tribūnos kalbų, o sielvartingai mąsto 
apie savo luošumą. 


Visame Ramiajame vandenyne, taip pat Nantakete, Nju Bedforde 
ir Seg Harbore galima aptikti gyvai pavaizduotų banginių ir bangi- 
nių medžioklės scenų, pačių banginiautojų išraižytų spermacetinių 
banginių dantyse, damų korsetų plokštelėse, gaminamose iš tikrojo 
banginio ūsų, ir panašiuose niekniekiuose, kuriuos banginių medžiok- 
liai labai nagingai padirba iš grubios pirminės medžiagos atspėjamomis 
poilsio valandomis vandenyne. Kai kurie jūreiviai turi nedideles dėže- 
les su smulkiais lyg dantisto instrumentais, tam tyčia skirtais kaulo 
raižymui. Tačiau dauguma darbuojasi tik kišeniniais peiliais, ir su Šiuo 
kone visagaliu jūreivišku instrumentu jie pavaizduos jums viską, ko 
įsigeisite, viską, ką tik gali pramanyti jūreiviška jų siela. 

Ilgas ištrėmimas iš civilizuoto krikščioniško pasaulio neišvengia- 
mai grąžina žmogų į tą būvį, į kurį kadaise buvo įstūmęs jį Vieš- 
pats, tai yra į vadinamąjį laukinio būvį. Tikras banginių medžiok- 
lis — toks pat laukinis kaip irokėzas. Ir aš pats laukinis, nepripažįs- 
tantis kitos valdžios, tik žmogėdrų Karaliaus, bet ir prieš jį esu pasiry- 
žęs maištauti kiekvieną akimirką. 

Nuo kitų žmonių namisėda laukinis skiriasi nepaprastu ama- 

steke yra išpuošti pačiais įmantriausiais, kruopščiausiais raižiniais 
ir yra toks pat žmogiško užsispyrimo pasiekimas kaip ir „Lotynų 
kalbos leksikonas". Juk visa ši pasakiška medinių nėrinių painybė 
buvo išskobta su kokia nors kriauklės atšaiža arba ryklio dantimi, 
ji pareikalavo daugybės kantrių kantraus darbo metų. 

Baltasis laukinis jūreivis niekuo nesiskiria nuo havajiečio lauki- 
nio. Taip pat stulbinamai kantriai, su tuo pačiu ryklio dantimi — 
kišeniniu peiliu jis išskaptuos kaulinę skulptūrą; gal ir ne taip tobu- 
lai, bet taip pat tankiai išpuoš ją raštais kaip senovės laukinis graikas 
Achilo skydą““ ir suteiks jai tą pačią laukinę ir įtaigią dvasią, kurios 
pilnos šaunaus vokiečių laukinio Albrechto Diūrerio““ graviūros. 

Medinių banginių, tai yra banginių, išdrožtų profiliu iš kilnios 
tamsių tašelių medienos, iš kurios Pietų jūrose gaminami ginklai, 
dažnai galima pamatyti amerikiečių banginiautojų kubrikuose. Kai 
kurie padirbti itin meistriškai. 

Senoviniuose smailiastogiuose užmiesčio namuose galima kartais 
pamatyti bronzinį banginį, pakabintą už uodegos kaip laukujų durų 
belstuką. Jeigu durininkas — miegų maišas, tada visų geriausia 
naudotis kūjagalviu banginiu. Tačiau Šitie banginiai beldikai retai 
kada turi kokią nors vertę panašumo požiūriu. Ant kai kurių sena- 
madiškų bažnyčių smailių galima išvysti skardinius banginius vėtrun- 
ges, tačiau jie iškelti į tokias aukštybės ir tikriausiai turi užrašą 
„Rankomis neliesti", todėl gerai apžiūrėti jų neįmanoma ir spręsti 
apie privalumus sunkoka. 

Kaulinguose žemės plotuose, kur lygumos aukštų kalnų papėdėse 
nusėtos fantastiškomis šūsnimis uolų nuolaužų, neretai aptinkame 
sustingusių formų, kurios primena suakmenėjusius Leviatanus, ligi 
pusės nugrimzdusius žolės jūroje, vėjuotą dieną dūžtančioje į juos 
žaliu bangomūšŠiu. 

Arba kalnuotuose kraštuose, kur keliauninką tolydžio supa iškilūs 
amfiteatrai, tai čia, tai ten, laimingai ištaikius vietą, laužytose kalnų 
apybraižose galima pamatyti banginio siluetą. Bet kad jį išvystum, 
turi būti apsigimęs banginių medžioklis; be to, jeigu nori grįžti ir 
pažvelgti į jį dar sykį, privalai laiku užfiksuoti tikslią ilgumą ir pla- 
tumą tos vietos, iš kur pirmą sykį išvydai Šį reginį, kuris yra ne kas 
kita, o tik atsitiktinumo žaislas, ir antrą sykį rasti tą pačią vietą gan 
varginantis darbas; panašiai ir Saliamono salos iki Šiai dienai mums 
yra terra incognita*, nors kadaise tenai vaikštinėjo su savo gofruota 

apykakle Mendanja““ ir jas aprašė senis Figeroja“. 

O šio iškilnaus objekto pakylėti, mes ir žvaigždėtose dangaus 
aukštybėse išvysime didžiuosius banginius ir juos vejančius velbotus, 
kaip rytų tautos, kurių galvos amžinai būdavo užimtos karais, regė- 
davo debesyse kovojančias armijas. Šitaip šiaurėje aš vijausi aplink 
ašigalį Leviataną, kuris sukosi ir sukosi, toldamas nuo manęs, žybčio- 
damas švytinčiais taškeliais, pirmą sykį man jį nubrėžusiais. O po 
spinduliuojančiais Antarkties dangumis Argonautų laivu lėkiau pas- 
kui žvaigždžių Banginį kaži kur už pačių galinių Hidros ir Skraidan- 
čios Žuvies“ apribų. 

O kaip norėčiau, fregatos inkarą paėmęs už žaboklę, žeberklus už 
pentinus, užsėsti ant šito banginio ir užlėkti užskrieti raitas į pa- 
dangių padanges, kad savo akimis galėčiau išvysti, ar iš tiesų 
legendinės dausos su daugybe šėtrų plyti išsistačiusios tenai, kur 
nesiekia mirtingas mano žvilgsnis! 

Pasukę nuo Krozė salų į žiemryčius, mes netrukus atsidūrėme 
plačiose smulkios geltonos planktono masės, kuria minta tikrieji ban- 
giniai, lankose. Lygų lygas liulėjo jos aplinkui, tarsi būtume plaukę 
per neaprėpiamą brandžių auksinių kviečių lauką. 

Antrą dieną išvydome daug tikrųjų banginių, bet spermacetinių 
vangiai plaukiojo tarp planktono, kuris likdavosi už nuostabių plau- 
šuotų burnos kutų, primenančių venecijietiškas žaliuzes, o iškoštas 
vanduo netrukdomai tekėjo pro jas laukan. 

Tarytum rytą šienpjoviai, kurie vienas šalia kito lėtai Čeksėdami 
dalgiais eina per aukštą rasotą lankos žolę, plaukė šitie baisūnai, 
keldami keistą, šiužantį, pjaunamą garsą, palikdami už savęs gelto- 
nuose vandenyse mėlynas pradalges*. 


* Toji vandenyno dalis, žinoma banginiautojams kaip „Brazilijos bankos", gavo 
šį vardą ne todėt, kad ten, kaip Njufaundleno bankoje, yra seklumų ir atšalų, o dėl 
savotiSko panašumo į pievą, kadangi šitose platumose plauko milžiniškos planktono 

Tačiau tiktai šitas garsas, kurį jie skleidė žiautarodami planktoną, 
ir darė juos panašius į šienpjovius. Nuo stiebų viršūnių milži- 
niški juodi jų kūnai, ypač kai jie trumpam sustodavo vietoje, užvis 
labiau panėšėjo į negyvus akmens luitus. Ir kaip didžiuliuose Indijos 
medžioklės plotuose atvykėlis gali praeiti pro miegantį dramblį, nė 
nepamanęs, jog tai dramblys, ir palaikes jį plika, juoda žemės paki- 
luma, taip atsitinka ir tam, kuris pirmą sykį išvysta jūroje šitos rūšies 
Leviatanus. Ir kai galop jūs vis dėlto įsitikinate, kad tai banginiai, vis 
tiek labai sunku būna patikėti, jog šitaip baisiai išplitusią masę, visas 
jos dalis, įdvasina tas pats gyvenimas, koks alma šunyje ar žirge. 

Tikrai, žiūrint į jūros gelmenų gyventojus, sunku patirti tą patį 
jausmą, kaip žiūrint į žemės padarus. Nors kai kurie senovės natūra- 
listai tvirtino, jog kiekvienas žemės gyvis turi savo atitikmenį jūroje, 
nors pakylėta mintim pasižvalgius, taip tikriausiai ir yra, tačiau, 
kalbant konkrečiai, kame, pavyzdžiui, rasti žuvį, kuri panėšėtų 
į išmintingą ir gerą šunį? Gal tik visų keikiamas ryklys turi šiokių 
tokių analogijų. 

Nors sausumos profesijų Žmonėms jūrų gyventojai kelia priešiš- 
kumą ir pasibjaurėjimą, nors vandenynai mums amžina terra in- 
cognita ir Kolumbas praplaukė virš nesuskaitomų nepažįstamų 
pasaulių tik tam, kad atrastų vieną nepažįstamą paviršinį pasaulį 
Vakaruose, nors begales tų, kurie leidosi tyrinėti vandenų pasaulio, 
ištiko pačios baisiausios negandos ir nelaimės, nors pakanka akimirką 
stabtelėti, pamąstyti ir išsyk išvystame, jog kad ir kaip giriasi kūdikis 
žmogus savo žiniomis ir pramanais, kad ir kaip įteiklus laiko bėgsmas 
didina tas žinias ir tą pramanumą, vis tiek amžių amžiais, iki pat 
Paskutiniojo Teismo dienos jūra tyčiosis iš žmonių, žudys juos ir į 
šipulius daužys išdidžiausias, tvirčiausias fregatas, nors nuo panašių 
potyrių kartojimosi žmogus yra praradęs tą nuo amžių su vandenynu 
susijusią baimę. 

Pirmas mums žinomas laivas plaukiojo vandenyne, kuris su 
grynai portugališku kerštingumu užliejo visą pasaulį ir nepaliko nė 
vienos našlės. Tas pats vandenynas kilsuoja aplink mus ir šiandieną, 
tas pats vandenynas ir šiemet skandina mūsų laivus; Taip, paiki mir- 
tingieji, Nojaus tvanas dar nepasibaigė, dar ir šiandien dengia jis du 
trečdalius mūsų gražiojo pasaulio. 

Kuo gi skiriasi jūra nuo sausumos, jei žemės stebuklai vande- 
nyje visiškai nebe stebuklai? Antgamtinis siaubas apėmė žydus, kai 

nai prarijo juos, o juk mūsų laikais nėra dienos, kad gyva jūra nepra- 
sivertų ir neprarytų laivo su visa įgula. 

Bet jūra priešiška ne tiktai žmogui, kuris jai svetimas, ji Žiauri ir 
savo vaikams; pranokdama net tą persą, išskerdusį savo svečius, 
ji nežino gailesio net savo pačios priveistoms būtybėms. Nelyginant 
džiunglėse besiblaškanti nuožmi tigrė, galinti iš netyčių nuspausti 
tigriuką, jūra ištrenkia ant uolų net galiūnus banginius ir palieka 
juos greta apgailėtinų laivo duženų. Nežino jūra nei gailesčio, nei 
kitos valdžios, tik savąją. Šniokštuodamas ir prunkšdamas tarytum 
patrakęs karo žirgas be raitelio, savavalis vandenynas ritasi per mūsų 
žemės rutulį. 

Pagalvokit, kokia klastinga jūra: pačios kraupiausios būtybės 
praplaukia beveik nematomos po vandeniu, išdavikiškai slėpdamosi 
po širdžiai tokia miela žydryne. Pagalvokit, kokie Velniškai išvaizdūs 
ir gražūs būna kartais patys nuožmiausi jos gyventojai, pavyzdžiui, 
neprilygstamai tobulos formos ryklys. Pagalvokit apie visuotinę jūrų 
kraugerystę, kai visi imbuviai medžioja viens kitą ir nuo pirmos 
pasaulio sukūrimo dienos kariauja amžiną karą. 

Pagalvokite apie tai, o paskui atsigręžę pažvelkite į mūsų žalią, 
švelnią, be galo romią žemę, palyginkite jas— jūrą ir žemę — ar 
nepastebite keistos analogijos savyje? Kaip kraupus vandenynas iš 
visų pusių supa žydinčią žemę, taip ir žmogaus sieloje yra savas 
Taitis, sava džiaugsmų ir ramybės sala, aplink kurią uruliuoja nesu- 
vokiamo gyvenimo baugesiai. Tesaugo jus Viešpats! Nesumanykite 
palikti šitos salos, galit niekada nebesugrįžti! 

Lėtai skrosdamas planktono lankas, „Pekodas", kaip ir pirma, 
plaukė į žiemryčius, Javos salos link; švelnus brizas nešė laivą pirmyn, 
ir trys aukšti smailūs stiebai siūbavo virš veidrodinių vandenų lyg 
trys liaunos palmės lygumoje. Ir vis dar prorečiais sidabrinėmis mėne- 
sėtomis naktimis pasirodydavo vienišas viliojantis fontanas hori- 
zonte. 

Bet vieną skaidrų mėlyną rytmetį, kai virš jūros ištvino kažkokia 

ruotas saulės takas ant vandens atrodė nelyginant aukso pirštas, 
priglaustas prie bangų, kad neišduotų paslapties, kai žiežirbuojančios 
bangos kažką šnabždėdamos vilnijo į tolį toje bedugnėje, iki pat 
regračio tvyrančioje rimtyje, Degu, stovintis grotstiebio viršūnėje, 
išvydo keistą regėjimą. 

Tolumoje iš vandenų dugno lėtai ėmė kilti kažkoks baltas pavi- 
dalas, jis vis artėjo ir artėjo prie paviršiaus, vaduodamasis iš gelmių 
žydrio, ir pagaliau suspindo tiesiai laivo kelyje, tarytum ką tik nuo 
kalnų nusprūdusi sniego lavina. Akimirką tvykstelėjęs paviršiuje, jis 
taip pat lėtai vėl ėmė nirti gilyn ir išnyko. Paskui vėl iškilo, tyliai 
tvaskėdamas. „Neatrodo, jog tai būtų banginis, bet gal čia Mobi 
Dikas?" — pamanė Degu. Baltasis fantomas vėl nugrimzdo į gelmę, 
bet kai dar sykį pasirodė, negras šaižiai suriko, tarsi durklu perrėžda- 
mas tylą ir pažadindamas visus iš snūdulio: 

— Štail Štai jisl Kyla! Tiesiai prieš mus! Baltasis Banginis! 
Baltasis Banginis! 

Tą pat akimirką, tarsi spiečiančios bitės prie šakų, šoko prie 
rėjų jūreiviai. Vienplaukis karštoje saulėje Ahabas atsistojo prie 
bugšprito, ranką atkišęs į užpakalį, kad kiekvieną akimirką galėtų 
duoti vairininkui ženklą, o godus jo žvilgsnis skvarbė tolumą ten, kur 
rodė aukštybėse sustingusi ištiesta Degu ranka. 

Ar tasai nebylus vienišas tolydžio pasirodantis nakties fontanas 
buvo paveikęs Ahabą, kad dabar jis siejo ramybę ir tylą su neapken- 
čiamuoju banginiu, ar jį apgavo jo paties nekantra, tačiau vos įžvelgęs 
vilnyse baltą pavidalą, tuoj pat davė ženklą skubiai leisti velbotus 
į vandenį. 


Netrukus vilnyse jau suposi keturi velbotai, 1, Ahabui nusku- 
bėjus pirmam, visi leidosi vytis grobį. Greit jis nugrimzdo; iškėlę irklus 
mes laukėme jo, ir štai! toje pat vietoje jis vėl pamažėle iškilo. Tą pat 
akimirką visos mintys apie Mobi Diką išgaravo, ir mes gaksojome 
akis išsproginę į patį nuostabiausią reginį, kokį slaptingos jūrmarių 
gelmės yra kada nors atskleidusios žmonėms. Prieš mus pleiksojo 
milžiniška minkšta masė furlongo““ ilgio ir pločio, besimainančios 
balsvai rusvos spalvos, ir iš jos vidurio į visas puses ėjo aibė ilgų 
čiuptuvų, kurie raitėsi, rangėsi nelyginant anakondų kamuolys, pasi- 
rengęs aklai stverti viską, kas tik pasitaikys netoliese. Nebuvo 
matyti nei priekio, nei galo, nei pradžios, nei pabaigos, jokių jutimo 
organų ar instinkto žymių, tik suposi ant bangų fantomas, nečionykštė, 
beformė, atsitiktinė evvvbės anraiška. 

Kai tyliai gliurktelėjęs jis vėl pamažėle dingo, Starbakas, neat- 
plėšdamas akių nuo toje vietoje sukunkuliavusio vandens, baugiai 
sušuko: 

— Jau geriau susitikti ir susikauti su Mobi Diku, negu išvysti 
tave, baltasis vaiduokli! 

— Kas Čia toks, pone? — paklausė Flaskas. 

— Milžiniškas aštuonkojis, kurį pamatę nedaug banginių me- 
džioklių tegrįžta namo papasakoti apie šį susitikimą. 

Tačiau Ahabas neištarė nė žodžio; apsukęs velbotą, jis nuplaukė 
link laivo, tada ir kiti tylėdami nusekė paskui jį. 

Kad ir su kokiais prietarais būtų sieję banginiautojai šio padaro 
pasirodymą, jau vien reginio neįprastumas teikė jam grėsmingos 
svarbos. Išvysti aštuonkojį pasitaiko taip retai, kad jūreiviai, nors 
ir vieningai laiko jį pačiu didžiausiu gyvu vandenynų padaru, 
tačiau apie tikrą jo prigimtį ir išorę nutuokia labai miglotai, tačiau 
tas visiškai netrukdo tikėti, kad jis yra vienintelis spermacetinių 
banginių maistas. Taip yra dėl to, kad visi kiti banginiai maitinasi 
paviršiuje ir net galima stebėti, kaip jie tą daro, 0 spermacetiniai 
banginiai maistą tiekiasi nepasiekiamose gelmėse, ir mums tenka logi- 
nio išvedžiojimo būdu spręsti, kas tas maistas galėtų būti. Kartais 
ypač atkakliai persekiojami jie atryja kažką panašaus į aštuonkojo 
čiuptuvus, siekiančius net dvidešimt ar trisdešimt pėdų ilgio. Manoma, 
kad aštuonkojis tais čiuptuvais būna įsikibęs į vandenyno dugną, ir 
tik spermacetinis banginis, skirtingai nuo kitų rūšių turintis dantis, 
įstengia jį atplėšti. 

Man regis, galima pamatuotai spėti, jog vyskupo Pontopidano 
tai vėl nusileisti į dugną, kaip rašo vyskupas, ir dar kai kurios ypaty- 
bės be galo tiksliai sutampa. Na, o tą neįtikėtiną vyskupo jam priski- 
riamą dydį reikėtų kiek pakoreguoti. 

Dalis natūralistų, kuriuos pasiekė gandai apie čia nupasakotą 
būtybę, skiria ją sepijų klasei, tačiau pagal tam tikras išorines žymes 
jis gali priklausyti jai tik kaip Enakas'' savo genčiai. 

Kad geriau būtų suprasta banginių medžioklės scena, kurią netru- 
kus aprašysime, taip pat būsimos scenos, turiu pašnekėti apie magišką, 
o kartais pragaištingą žeberklo lyną. 

Iš pradžių banginiautojų vartojami lynai buvo gaminami iš 
geriausios rūšies kanapių, šiek tiek aprūkytų derva, bet skirtingai negu 
kiti trosai — nedervuotų, mat nors derva ir suteikia kanapių pluoš- 
tui lankstumo, būtino vyniojant, ir pats lynas tampa klusnesnis 
jūreivio rankose, vis dėlto įprastinis kiekis dervos per daug sukie- 
tintų žeberklo lyną, ir jo jau nebūtų galima sudėti standžiomis rin- 
gėmis; be to, kaip dabar ima suprasti daugelis jūreivių, derva visai 
nesuteikia lynui tvirtumo ir patvarumo, o tik padaro jį lygesnį, labiau 
žvilgantį. 

Pastaraisiais metais amerikiečių banginiavimo laivuose kanapinius 
lynus beveik išstūmė Manilos lynai, todėl kad abakos ir laukinio 
banano pluoštai, iš kurių jie gaminami, nors ir greičiau susidėvi už 
kanapinius, tačiau yra tvirtesni, gerokai minkštesnį ir elastingesni; 
be to, pasakyčiau (kadangi kiekvienas daiktas turi estetine pusę), 

jie daug gražesni, labiau puošiantys laivą negu kanapiniai. Kanapinis 
lynas — tai tamsiaodė juoduke tarytum indėnė, o Manilos lynas — 
auksaplaukė čerkesaitė. 


Žeberklo lyno storis — tik du trečdaliai colio. Pažvelgęs nė 
nepagalvosi, kad jis toks stiprus. Iš patyrimo tačiau žinome, jog 
kiekviena iš jo penkiasdešimt vienos gijos išlaiko šimto dvidešimties 
svarų svorį, o visas lynas, ko gero, išlaikytų bene tris tonas. Žeberklo 
lynas, vartojamas banginių medžioklėje, paprastai būna dviejų Šimtų 
jūros sieksnių. Velboto vairagalyje jis ringėmis sudedamas į sta- 
tinaitę, bet ne kaip gyvatukas distiliavimo aparate, o kaip apskritas 
sūris, standžiais, kietais, glaudžiai sugulančiais „sluoksniais“ — kon- 
centrinėmis spiralėmis, beveik be jokio plyšelio, išskyrus „širdelę" — 
siaurutėlaitę vertikalią angą, susidarančią pačiame Šito virvinio sūrio 
viduryje. Kadangi menkiausias mazgelis ar kilpa, susidarę lynui 
lekiant iš velboto, gali ištraukti į jūrą kieno nors ranką, koją ar net 
visą žmogų, lynas į statinaitę dedamas be galo atidžiai. Kitą sykį 

vavirvių ir nuleidžia žemyn per skrystį, kad vyniodamasis ringėmis jis 
niekur nesusisuktų ar nesusimazgytų. 

Anglų velbotuose vietoj vienos statinaitės laikomos dvi, ir lynas 
per pusę sudedamas į abi. Šis būdas turi privalumų, kadangi 
statinaitės būna žymiai mažesnės ir lengviau telpa velbote, neapsun- 
kina jo taip kaip amerikiečių statinaitė — kone trijų pėdų skersmens 
bei atitinkamo aukščio, o velbotui, sukaltam iš pusės colio storio lentų, 
tai nemenkas svoris, mat nors dugnas, kaip ir plonas ledas, gali 
išlaikyti gan didelį, lygiai išdėstytą svorį, bet tuoj įlūžta, spau- 
dimui susitelkus į vieną vietą. Kai amerikietišką statinaitę uždengia 
dažytu brezento gabalu, atrodo, kad velbotas gabena banginiams 
dovanų pašėlusiai didelį vestuvinį tortą. 

Abu lyno galai paliekami lauke; apatinis galas su kilpa ištrau- 
kiamas per statinaitės viršų ir laisvai nukąra per jos kraštą. Tam yra 
du sumetimai. Pirma: kad lengviau būtų galima pririšti prie jo 
gretimo velboto lyną, jei sužeistas banginis nuners taip giliai, kad 
nusitemps su žeberklų visą tos statinaitės lyną. Tokiais atvejais 
banginis yra paprasčiausiai perduodamas nelyginant elio bokalas iš 
vieno velboto kitam, nors pirmasis visada lieka netoliese, jei pori- 
ninkui prireiktų pagalbos. Antra: taip yra daroma bendro saugumo 
sumetimais, nes jei apatinis lyno galas būtų pritvirtintas prie velboto, 
sužeistas banginis, kartais kone akies mirksniu nusitempiantis po 
vandeniu visą lyną, būtinai nusitemptų į jūrų sietuvas ir pasmerk- 
tąjį velbotą, o jau tada jokie šaukliai jo nebesurastų. 


Prieš nuleidžiant velbotą gaudynėms, viršutinis lyno galas ištrau- 
kiamas iš statinaitės, išvedamas vairagalyje už lagreto, tada nutie- 
siamas per visą valties ilgį kryžmai tarp dviejų irkluotojų eilių, užme- 
tant ant irklų kotų taip, kad irkluojant jis brūkši vyrams per riešus, 
iki pat pirmagalio, kur yra trinkelė su švininiu kliuzu — loveliu, iš 
kurio išsmukti jam neleidžia medinis kaištis, ilgumo sulig žąsies 
plunksna. Pirmagalyje lynas iškariamas už borto it girlianda, paskui 
vėl įkeliamas į vidų; čia, priekyje, dalis lyno — kokie dešimt ar dvi- 
dešimt sieksnių (vadinamų priešakiniu lynu) susukama ir suguldoma, 
o Hkęs vėl keliauja išilgai borto į vairagalį, kur pritvirtinamas prie 
trumpos virvės, kuri jau rišama prie paties žeberklo; tačiau prieš tai su 
ta virve dar atliekama tokių paslaptingų manipuliacijų, kad išvardyti 
jas visas būtų pernelyg nuobodu. 


Taigi žeberklo lynas apipina velbotą, apnarsto ir apraizgo viso- 

čiam naujokui jie atrodo tarytum indų fakyrai, publikos pramogai 
apsiviję rankas ir kojas nuodingomis gyvatėmis. Ir pirmą sykį atsi- 
sėdęs į šitą kanapinį labirintą, iš visų jėgų užsiguldamas irklą, joks 
mirtingos motinos sūnus negali nuvyti minties, jog bet kurią niekam 
nežinomą akimirką — tą akimirką, kai bus sviestas žeberklas, — 
visos šitos siaubingos kilpos bematant atgis lyg suringuotas žaibas; 
vos apie tai pagalvojus, šiurpas nudrengia iki pat kaulų smegenų, ir 
visas pavirsti drebutiena. Tačiau papratimas... nuostabu, ko tik ne- 
padaro papratimas! Niekada prie savo raudonmedžio stalo neišgir- 
site tokių linksmų šmaikštavimų, tokio garsaus kvatojimo, tokių sma- 
gių pokštų, tokių vykusių atšovimų, kaip virš baltų puscolio storumo 
kedrinių velboto lentų, kur šeši jūreiviai, sudarantys jo įgulą ir tarsi 
pakaruokliai apnarplioti virvėmis, su kilpomis ant kaklo neria tie- 
siai į mirties nasrus nelyginant Šeši Kalė piliečiai“', einantys pas 
karalių Eduardą. 

Dabar tikriausiai nesunkiai įsivaizduosite, kodėl tokie dažni ban- 
ginių medžioklėje nelaimingi atsitikimai — retkarčiais pažymimi net 
spaudoje, kai išsivyniojančio lyno apraizgytas jūreivis išlekia į jūrą 
ir dingsta. Sėdėti velbote, kai lynas lekia paskui žeberklą, tolygu 
sėdėti visu greičiu lekiančio, švilpiančio ir šnypščiančio garvežio 
viduje tarp gausybės jus kliudančių besisukančių velenų, šmaižan- 
čių stūmoklių, ratų. Ir dar blogiau: iš visų pusių apsuptas mirtinų 
pavojų, jūs net negalite pasėdėti nekrutėdamas, nes velbotas siūbuoja 
tarytum lopšys ir esate be jokio įspėjimo mėtomas iš šono į šoną, todėl 
tik puikus mokėjimas balansuoti, tik didžiausia valios bei energijos 
įtampa padeda jums išvengti Mazepos'' likimo ir nebūti nuneštiems 
ten, kur net visareginti saulė neįstengia nukeliauti iš paskos. 

Ir dar: kaip štilis, beveik visada įtvyrantis prieš audrą ir ją pra- 
našaujantis, yra mums baisesnis negu pati audra, kadangi štilis — 
tiktai audros kiautas, slepiantis ją viduje; kaip iš pažiūros nekaltas 
šautuvas kad slepia mirtiną paraką, kulką ir patį šūvį, taip ir grakšti 
lyno nejudrybė, tyliomis gyvatiškomis kilpomis apsivijusi yrėjus, dar 
neparodžiusi savo esmės kelia didesnį siaubą negu kiti pavojai. Ar ver- 
ta toliau kalbėti? Juk visi Žmonės yra apraizgyti žeberklo lyno. Visi 
gimstame su virve ant kaklo, bet tiktai tada, kai ima veržtis netikėta, 
žaibiška mirties kilpa, mes suvokiame bežadę, rafinuotą, amžiną gy- 
venimo grėsmę. Ir jeigu jūs filosofas, tai savo velbote jaučiate ne 
daugiau baimės, negu sėdėdamas vakare prie židinio, kai šalia guli 

Aštuonkojo pasirodymas Starbakui buvo bloga lemiantis ženklas, 
bet Kvikegui jis turėjo visiškai kitą prasmę. 

— Kai tu matyti aštuonkojis,— tarė laukinis, stovėdamas aukš- 
tai kabančio velboto pirmagalyje ir galąsdamas savo žeberklą,— 
tada tu greitai matyti ir spermacetinis banginis. 

Kita diena buvo tokia tyli ir tvanki, jog „Pekodo" jūreiviai, ne- 
turėdami jokių ypatingų darbų, vargais negalais gynėsi nuo snau- 
dulio, keliamo be galo plynos jūros. Tos Indijos vandenyno dalies, 
per kurią mes plaukėme, negalėtume pavadinti, anot banginiautojų, 
gyva vieta; čia rečiau tepasirodo delfinai, skraidančios žuvys ir kiti 
džiugūs judriųjų vandenų gyventojai negu, sakykim, prie La Pla- 
tos arba Peru pakrantės. 

Buvo mano eilė budėti fokstiebio viršūnėje, ir, atsirėmęs į nu- 
karusius bramvantus, aš mieguistai lingavau užkerėtame ore. Pasku- 
tinis ryžto lašas ištirpo tame snūdulingame būvyje, netekusi realy- 
bės nuovokos mano siela paliko kūną, nors jis tebesiūbavo ne- 
lyginant švytuoklė, nesustojanti dar ilgai po to, kai pirmąjį postūmį 
suteikusi jėga seniai pradingusi. 

Prieš užmarščiai visiškai apgalint mane, dar spėjau pamatyti, 
kad žvalgai grotstiebyje ir bezanstiebyje jau miega. Ir štai visi trys, 
jau be gyvybės, kabojome ant laivavirvių, o apačioje tuo pačiu taktų 
maksėjo nosim virš rumpelio vairininkas. Ir bangos tingiai kinknojo 
glebiom skiauterėm, ir per mieguistą vandenyno plynę Rytai link- 
čiojo Vakarams, o visiems linksėjo viršuje kybanti saulė. 

Staiga tarytum burbuliukai ėmė sproginėti prieš mano užmerk- 
tus vokus, rankos lyg gniaužtuvai suspaudė vantus; kažkokia nema- 
toma, gailestinga jėga sulaikė mane, ir krūptelėjęs nubudau. Aure: 
arčiau negu už keturiasdešimties sieksnių nuo pavėjinio borto plaukė 
bangomis didžiulis spermacetinis banginis tarytum apverstas fre- 
gatos korpusas blykčiojančia kaip veidrodis saulės spinduliuose plačia, 
žvilgančia, etiopinio atspalvio nugara. Tingiai sūpuodamasis ban- 
gumoje ir ramiai švirkščiodamas garų gaubiamą fontaną, banginis 
atrodė kaip tuklus biurgeris, rūkantis pypkę šiltą popietę. Deja, varg- 
šas bangini, ta pypkė tau buvo paskutinė. Lyg burtų lazdele moste- 

balsų iš visų pusių sykiu su žvalgais sušuko, kaip sušunka visada, 
pamatę didžiulę žuvį, iš lėto ir tolygiai švirkščiojančią tviskančių 
sūrių purslų fontanus į orą. 

— Paruošti velbotus! Laivą į vėją! — sušuko Ahabas ir, pa- 
klusdamas savo paties komandai, staigiai truktelėjo rumpelį, nelauk- 
damas, kol tą padarys vairininkas. 

Netikėti riksmai laive tikriausiai išgąsdino banginį, ir, mums dar 
nespėjus nuleisti velbotų, jis didingai apsigręžė ir nuplaukė šalin, 
bet taip ramiai ir oriai, kad net vanduo beveik nesuputojo jam iš 
paskos, todėl Ahabas tikėdamasis, jog vis dėlto jis mūsų nepastebėjo, 
įsakė velbotuose kalbėtis pašnabždomis, o irkluoti trumpaisiais irklais. 
Jei ne Štilis, būtume galėję negirdimai plaukti iškėlę burę. O dabar 
susėdom ant bortų ir tarsi Ontario indėnai ėmėm irtis — greitai ir ty- 
lomis. Staiga mums taip iriantis pabaisa švystelėjo gigantiška uode- 
ga, statmenai iškėlė ją keturiasdešimt pėdų iš vandens ir nunėrė lyg 
prasivėrusios pragarmės prarytas bokštas. 

— Uodegą parodė! — pasigirdo šūksnis, ir tuoj pat Stabas, iš- 
sitraukęs degtuką, ėmė degtis pypkę, nes stojo atokvėpio valandėlė. 
Deramam laiko tarpui praėjus, banginis išnėrė į paviršių tiesiai 
priešais pypkoriaus velbotą, ir, būdamas prie banginio arčiau už ki- 
tus, Stabas galėjo tikėtis, jog sėkmingos medžioklės šlovė šį sykį ati- 
teks jam. Dabar jau buvo aišku, jog banginis pastebėjo persekiotojus. 
Todėl tyla ir kiti atsargumai pasidarė nebereikalingi. Trumpieji irk- 
lai buvo padėti į šalį, ir jūreiviai ėmė garsiai darbuotis ilgaisiais. O 
Stabas, vis dar papsėdamas pypkutę, ėmė raginti savo įgulą. 

Taip, dabar didžiosios žuvies elgesys labai pasikeitė. Kaitinama 
gresiančio pavojaus, ji plaukė iškėlusi virš vandens galvą, įkypai 
kyšančią iš pačios įmaišyto burbuliuojančio raugo*. 

— Vejamės, vejamės, vyrai! Tik rfeskubėkit, laiko daug turim — 
bet vejamės, vejamės kaip Šimtas velnių! — šūkavo Stabas, dūmams 
veržiantis iš burnos kartu su žodžiais.— Dabar paspaudžiam, toliau 
užsimojam, giliau užkabinam, Teštiga. Spustelk, Tešai, brolyti — 


* Vėliau papasakosim, kokia lengva spermacetinio banginio galva. Nors iŠ 
pažiūros masyviausia, ji yra plukniausia jo dalis. Todėl jis lengvai gali iškelti ją 
iš vandens ir visada taip daro, kai reikia ypač greitai plaukti. Be to, priešakinė jo gal- 
vos dalis yra tokio pločio ir taip nuotakiai įžambėja į apačią, jog iškėlęs galvą, sper- 
macetinis banginis iš lėtaeigio bukasnukio galeono pavirsta smailianosiu Niujorko 

spaudžiam visi; tik lengviau, lengviau, nesikarščiuokit, mano agur- 
kėliai, šalčiau, šalčiau, vejamės jį kaip mirtis ir tūkstantis velnių, 
taip, kad numirėliai kapuose stati atsistotų, brolyčiai, daugiau nieko 
nereikia. Užgulam irklus! 

— U hū! Va hy! — atsakydamas sušuko raudonodis Teštiga se- 
novinį indėnų kovos šūksnį ir iš nekantrumo taip trūktelėjo irklu, 
kad visi yrėjai loštelėjo atgal. 

* M laukinį jo klyksmą atsiliepė kiti balsai, tokie pat pašėlę ir nuož- 
mūs. 

— Ky hy! Ky hy! — rėkė Degu, siūbuodamas pirmyn ir atgal 
lyg narve besiblaškantis tigras. 

— Ka la! Kū lū! — baubė Kvikegas, lyg dorodamas sultingą 
bifšteksą. 

Taip irklais ir šūksniais raižė velbotai vandenyno paviršių. Sta- 
bas, kaip ir pirma, lėkė priekyje, vis ragindamas savo yrėjus ir pūs- 
damas dūmus. Kaip išprotėję varėsi jūreiviai, kol pasigirdo lauktasis 
įsakymas: 

— Stokis, Teštiga! Žiebk jam! 

Nuskriejo žeberklas. 

— Atgal! 

Jūreiviai ėmė irtis atgal, ir tą pačią akimirką kažkas karš- 
tas ėmė Švilpdamas lėkti pro jų riešus. Tai buvo magiškasis lynas. 
Prieš sekundę Stabas dar spėjo du sykius apsukti jį aplink lagretą, 
ir dabar nuo pasiutusiu greičiu išsivyniojančių ringių kilo melsvas 
kanapinis dūmelis ir maišėsi su tolygiai iš Stabo pypkės pasirodan- 
čiais tabako dūmų kamuoliais. Prieš aplėkdamas lagretą, deginantis 
lynas braukė per plikus Stabo delnus, nuo kurių kaip tyčia buvo nu- 
kritusios pirštinės — ketvirtainiškos dygsniuoto brezento nuoraižos, 
kartais dėvimos panašiais atvejais. Jausmas buvo toks, lyg laikytum 
dviašmenio kardo geležtę, kurią priešininkas visaip stengiasi išsukti 
ir ištraukti tau iš rankų. 

— Sušlapink lyną, sušlapink lyną! — sušuko Stabas yrėjui, sė- 
dinčiam prie statinaitės, ir tas, nusitraukęs nuo galvos skrybėlę, 
pasėmė jūros vandens*. 


* Kad nors iš dalies parodyčiau, koks tai būtinas veiksmas, pasakysiu, jog 
senovėje olandų banginių medžioklės laivuose iš statinaitės lekiančiam lynui sušla- 
pinti būdavo naudojama plaušinė šluota, o kituose laivuose tam reikalui būdavo 
speciali medinė s/mtnv*ž T * M,, -=- - 

Lynas dar kelis sykius buvo apsuktas aplink lagretą ir pritvir- 
tintas. Dabar velbotas tarsi ryklys lėkė per putulus. Stabas pasikeitė 
vietomis su Teštiga — iš vairagalio į priešakį, o tokioje šokinėjan- 
čioje sumaištyje tai buvo gan virtus reikalas. 

Įsitempęs virš velboto lynas virpėjo kaip styga, ir atrodė, jog vel- 
botas turi du kilius ir abiem — vienu vandenyje, kitu ore,— skro- 
džia iš karto dvi priešiškas stichijas. Nesibaigianti purslų vėduoklė 
tryško nuo pirmagalio, nenutrūkstamai kliokiantis verpetas kunkulia- 
vo už paskuigalio; nuo menkiausio krustelėjimo velboto viduje, kad ir 
mažuoju pirštu, jis būtų pasisukęs mėšlungiškai virpančiu bortu į prie- 
kį ir apsivertęs. Taip jie skriejo pirmyn, iš visų jėgų įsitvėrę suoliukų, 
kad nebūtų išsviesti į putotą jūrą, o aukštasis Teštiga su vairiniu 
irklų net buvo susirietęs trilinkas, kad svorio centras būtų kuo že- 
miau. Atrodė, jie jau pralėkė ir Atlantą, ir visą Ramųjį vandenyną, 
kai pagaliau apsilpęs banginis ėmė šiek tiek mažinti greitį. 

— Vyniok lyną! Vyniok! — šūktelėjo Stabas priešakyje sėdin- 
čiam jūreiviui. 

Ir visi yrėjai, pasigręžę veidu į banginį, ėmė vynioti lyną, trauk- 
dami prie banginio vis dar greitai lekiantį velbotą. Ir šit jie jau plaukia 
šonas prie šono. Stabas, tvirtai įstatęs kelį į lyno tvirtinimo tašą, įtai- 
sytą velboto pirmagalyje, ėmė smaigyti banginį persteke, o yrėjai 
pagal jo komandą tai yrėsi atgal, norėdami išsiveržti iš siaubingai 
kliokiančių putulų, tai pirmyn, kad Stabui būtų patogų smogti. 

Raudoni srautai tarsi kalnų upokšniai sruvo siaubūno šonais. 
Skausmo varstomas jo kūnas daužėsi dabar nebe vandenyje, o krau- 
juje, kuris burgėjo virė per kokį šimtą sieksnių už jų. įkypi saulės 
spinduliai žaidė šitam raudonam ežere jūros viduryje, mesdami at- 
švaitus ant jūreivių veidų, ir jie atrodė tarsi raudonodžiai. O tuo metu 
iš banginio kvėpavimo angos trūksmingai be perstojo veržėsi baltų 
garų stulpai, ir tumulas po tumulo mušėsi dūmai iš velboto vado bur- 
nos; sviedęs perstekę, pririštu prie jos lynu Stabas ištraukdavo ją, 
sulinkusią, ir keliais skubiais smūgiais į velboto šoną ištiesinęs, vėl 
ir vėl svaidė į banginį. 

— Prisiirkit arčiau, arčiau! — sušuko Stabas, kai silpstančio 
banginio įniršis ėmė slopti — Dar, dar arčiau! — Ir velbotas pri- 
plaukė prie pat banginio šono. 

Ir tada, toli persilenkęs per bortą, Stabas lėtai įsmeigė į žuvį ilgą 
aštrią savo perstekę ir ėmė varyti vis giliau ir giliau, atsargiai sukio- 
damas, tarsi čiuopdamas banginio kūne auksinį laikrodį, kurį tasai 

prarijo ir kurį Stabas bijo sudaužyti prieš ištraukdamas. Tačiau auk- 
sinis jo ieškomas laikrodis buvo giliai slypinti žuvies gyvybė. Ir šit 
jis pasiekė ją! — atgijęs iš priešmirtinio stingulio, siaubūnas ėmė 
taip daužytis savo kraujo jūroje, apsigaubė tokia neperžvelgiama 
kraupiai glergiančių tikšmenų uždanga, jog pavojuje atsidūręs vel- 
botas davėsi atgal ir vargais negalais aklai išsigavo iš tos šiurpios 
dumsos į skaisčią dienos šviesą. 

Bet pagaliau banginio siautulys aprimo, jis vėl pasirodė priešais 
velbotą; jo šonai lėtai kilo ir dubo, kvėpavimo anga trūkčiojamai plė- 
tėsi ir gniaužėsi, iš jos veržėsi kimūs trumpi agonijos šniokštavimai. 
Staiga tiršto tamsiai raudono kraujo fontanas tarytum juodos vyno 
drumzlės ištryško į siaubo apimtą orą ir krisdamas atgal ėmė čiurkš- 
lėmis tekėti nejudriais banginio šonais į jūrą. Sprogo širdis! 

— Jis nebegyvas, ponas Stabai! — tarė Degu. 

— Taip, abi pypkės baigė degti! — Išsitraukęs iš burnos pypkę, 
Stabas iškratė virš bangų pelenus ir pastovėjo valandėlę, mąsliai 
žiūrėdamas į milžinišką lavoną — savo rankų darbą. 


LXII skyrius 
ŽEBERKLO SVIEDIMAS 


Keli žodžiai apie epizodą, aprašytą ankstesniame skyriuje. 

Pagal nusistovėjusią banginiavimo tvarką, nuleidus į jūrą velbo- 
tą, vairagalyje, vairininko vietoje, laikinai sėdasi vadas, tas, kuris nu- 
dobs banginį, o žeberklininkas, arba banginio pritvirtinto jas, iriasi 
priekiniu, vadinamuoju žeberkliniu irklu. Kad žeberklas įsmigtų į ban- 
ginį, reikia stiprios, veržlios rankos; kitą sykį šitą sunkų ginklą tenka 
nusviesti dvidešimt trisdešimt pėdų. Be to, žeberklininkas per gau- 
dynes, kad ir kokios alinamai ilgos jos būna, visą laiką darbuojasi 
irklu, ir ne bet kaip, o rodydamas kitiems antžmogiškos ištvermės 
pavyzdį, ne tik iria kiek įkabindamas, bet ir kuo garsiau raginamai 
šūkaloja; o ką reiškia visa gerkle rėkti, kai raumenys taip įsitempę, 
kad vos nesprogsta, gali įsivaizduoti tik tas, kuris pats tą išbandė. Aš, 
pavyzdžiui, negaliu tuo pat metu iš širdies rėkti ir su galva dirbti. Ir 
štai, varydamasis iš paskutiniųjų ir rėkaudamas, nuilsęs žeberklinin- 
kas, sėdintis nugara į žuvį, išgirsta karštligišką komandą: „Stokis 

ir sviesk!" Dabar jis turi ištraukti iš vandens ir pritvirtinti savo irklą, 
sėdėdamas pasigręžti, čiupti nuo laikiklio žeberklą ir, sutelkęs pasku- 
tines jėgas, stačias sviesti jį į banginį. Tad nenuostabu, kad, apskri- 
tai imant, banginių medžioklėje iš penkiasdešimties sviestų žeberklų 
tik kokie penki pasiekia tikslą; nenuostabu, kad taip dažnai belaimius 
žeberklininkus keikia ir skiria į žemesnes pareigas; nenuostabu, jog 
kai kuriems net gyslos sprogsta velbote; nenuostabu, kad banginių 
medžioklės laivai negrįžta kitą kartą net ketverius metus, nes turi 
prisitirpdę tik keturias statines taukų; nenuostabu, jog daugelis laivų 
savininkų laiko banginių medžioklę nuostolingu verslu,— juk me- 
džioklės sėkmė priklauso nuo žeberklininko, o kaip galima išsunkus 
iš žmogaus visus syvus pareikalauti jų lemiamą akimirką?! 

Arba, jei žeberklas pataikė sėkmingai, tai stoja dar viena kritiška 
akimirka, kai banginis puola bėgti, o velboto vadas ir žeberklininkas, 
keldami didžiausią pavojų ir sau, ir kitiems, taip pat leidžiasi bėgti: 
vienas iš priekio į vairagalį, o kitas — jam priešais. Jie keičiasi vie- 
tomis, ir mažojo laivo vadas atsistoja ten, kur jam ir dera stovėti — 
pirmagalyje. 

Kad ir ką kalbętų kiti, aš tvirtinu, jog tai paika ir visiškai nerei- 
kalinga. Vadas turi būti laivo priekyje nuo pradžios iki pabaigos; 
jis turi sviesti ir žeberklą, ir perstekę, o irklo jokiu būdu neimti nė į 
rankas, nebent tik būtiniausiu, neišvengiamu atveju. Žinau, jog per 
gaudynes greitis kiek sulėtės, tačiau ilgalaikis įvairių tautų bangi- 
niautojų patyrimas įtikino mane, kad daugiausia medžioklės nesėk- 
mių ištinka jokiu būdu ne dėl banginio greitumo, o dėl anksčiau 
aprašytosios žeberklininko būsenos. 

Kad žeberklas tikrai pasiektų tikslą, šio pasaulio žeberklininkai 
turi jį šviesdami pašokti ant kojų ne po sunkiausio triūso, 0 po visiš- 
ko atilsio. 


LXII!1 skyrius 


LAIKIKLIS 


Nuo kamieno atsišakoja storosios šakos, o nuo jų smulkesnės 
šakelės. Taip ir brandi tema užsiaugina skyrius. 

Laikiklis, apie kurį užsiminėme ankstesniame puslapyje, vertas 
atskiro pašnekesio. Tai ypatingos formos dviejų pėdų ilgio strypas 


jai Laikiklis 


su įrantymais, stačiu kampu įtaisytas prie dešiniojo borto pačiame 
velboto priekyje; į jį įstatomas medinis žeberklo kotas, o pats že- 
berklas, nuogas ir dantytas, nuožulniai kyšo priekyje. Taigi ginklas 
visada žeberklininkui po ranka, ir jis gali stverti jį taip greitai, kaip 
vakarų girių medžioklis nusitraukia nuo sienos šautuvą. Paprastai 
į laikiklį būna įstatyti du žeberklai, atitinkamai vadinami pirmuoju 
ir antruoju. 

Tačiau abu šitie žeberklai atskiromis virvėmis pririšti prie lyno, 
kad būtų galima sviesti juos vieną po kito 1 tą patį banginį, ir jei 
nuo gyvūno trūkčiojimų vienas iššoks, gal kitas pasiliks įsmigęs. Taip 
padidėja sėkmės šansas. Tačiau labai dažnai pasitaiko, kad pajutęs 
kūne pirmąjį žeberklą, banginis tą pat akimirką taip karštligiškai 
išsviesti antrojo. Kadangi ir antrasis žeberklas pririštas prie lyno, o 
lynas jau lekia paskui banginį, žeberklą žūt būt reikia išmesti kuo 
toliau nuo velboto, kitaip įgula atsidurs baisiame pavojuje. Papras- 
tai žeberklas įmetamas į vandenį, o tą padaryti be ypatingos rizikos 
leidžia atsarginės priešakinio lyno ringės (kurias minėjome anks- 
tesniame skyriuje). Ir vis dėlto kartais dėl to nutinka itin tragiškų 
nelaimių. 

Toliau — antrasis žeberklas riuo išmetimo akimirkos tampa siaubu 
visiems; aštrūs jo dantys kyburiuodami ant lyno daro aplink velbotą 
ir banginį nirtulingus kurbetus, jie gali sumazgioti lyną, gali perkirsti 
ji, gali visur paskleisti pražūtingą sumaištį. Ir sustabdyti jį pavyksta 
tik tada, kai banginis sugaunamas ir nugaišta. 

Dabar įsivaizduokite, kaip visa tai atrodo, kai keturi velbotai 
kaunasi su vienu banginiu, nepaprastai stipriu, gudriu ir klastin- 
gu, kai dėl visų šitų jo savybių ir dar dėl tūkstančio pražūtingų suta- 
pimų, tokių įprastų pavojingame mūsų versle, aplink jį vienu metu 
ima mataruoti aštuoni ar dešimt antrųjų žeberklų. Nes juk kiek- 
viename velbote yra po kelis žeberklus, kuriuos galima pririšti prie 
lyno, jei pirmasis pražūva nesėkmingai nusviestas. Visi šie dalykai 
čia dėstomi labai nuodugniai, kad deramai būtų suprasti kai kurie 
itin svarbūs ir itin painūs tolimesni aprašymai. 

LXIV skyrius 
STABO VAKARIENĖ 


Stabas nudobė savo banginį gana toli nuo laivo. Buvo tylmetis, 
ir, padare trijų velbotų tandemą, ėmėm pamažėle tempti savo tro- 
fėjų prie „Pekodo". Dabar, kai mes, aštuoniolika vyrų, trisdešimt 
šešiomis rankomis ir šimtu aštuoniasdešimčia pirštų valandą po va- 
landos įsiręžę vilkome jūra tą nejudrų griozdišką lavoną, o jis ta- 
rytum iŠ vietos nejudėjo, visi akivaizdžiai įsitikinome, koks milži- 
niškas tasai kūnas. Juk Kinijos didžiajame Hen Ho kanale, ar kaip 
jis ten vadinasi, keturi ar penki vyrai eidami pakrante traukia sunkiai 
prikrautą džonką po mylią per valandą, o tas grandiozinis laivas, 
kurį mes buksyravome, judėjo į priekį taip lėtai, tarsi jo triumai būtų 

Sutemo, bet kelią mums rodė trys blausūs žibintai ant „Pekodo" 
grotstiebio, o kai priplaukėm arčiau, išvydom, kaip Ahabas nuleido 
už falšborto dar vieną žibintą. Abejingai nužvelgęs kūpsantį banginį, 
jis, kaip iprasta, nurodė, kaip palikti jį per naktį, tada, atidavęs Ži- 
bintą vienam iš jūreivių, nuėjo į savo kajutę ir nebesirodė ligi ryto. 

Nors siųsdamas velbotus į banginio gaudynes, kapitonas Ahabas 
buvo veiklus kaip visada, dabar, kai tas padaras buvo nudobtas, jį 
apėmė savotiškas nepasitenkinimas, nekantra ar nusivylimas, ta- 
rytum šitas negyvas kūnas būtų jam priminęs, kad Mobi Dikas dar 
gyvas ir laisvas, ir nors tūkstantis kitų banginių būtų prišvartuoti 
prie „Pekodo", jie nė per nago juodymą nepriartins prie didžio, klie- 
desingo tikslo. Neilgai trukus ,„Pekodo" denyje pasigirdo tokie gar- 
sai, kad buvo galima pamanyti, jog įgula ketina viduryje vandenyno 
išmesti inkarą; sunkios grandinės buvo velkamos deniu ir žlegėda- 
mos leidžiamos pro kliuzus. Bet šitomis žvangančiomis grandinėmis 
turėjo būti sukaustytas ne laivas, o milžiniškas lavonas. Prišvartuotas 
gaiva prie laivagalio, o uodega prie pirmagalio, juodas banginio kū- 
nas dabar guli prisišliejęs prie laivo, ir nakties tamsyje, nematomais 
pavertusiame stiebus ir laivavirves, abu — laivas ir banginis — pa- 
nėši į du vienan jungan sukinkytus kolosališkus jaučius, kurių vienas 
tebestovi, o kitas — guli*. 


* Čia derėtų paminėti vieną smulkmeną. Kai banginis švartuojamas prie laivo, 
saugiausias ir patikimiausias būdas jį išlaikyti — tai pririšti už uodegos, bet kadangi dėl 

Dabar niūrusis Ahabas buvo ramybės įsikūnijimas,— tokį bent 
jį regėjo denyje — o jo antrasis padėjėjas Stabas, pergalės įkaitin- 
tas, neiprastai, nors labai geraširdiškai karščiavosi. Jis taip smarkiai 
švaistėsi, kad santūrusis Starbakas, oficialus jo viršininkas, tyliai 
pasišalino, palikęs jį laikinai vadovauti visiems darbams. Netrukus 
iškilo aikštėn viena gan keista aplinkybė, iš dalies paaiškinanti, ko- 
dėl Stabas buvo taip pagyvėjęs. Šis smaliūgas be galo mėgo banginieną. 

— Bifšteksą, bifšteksą prieš man atsigulant! Ei, Degu! Lipk per 
bortą ir išpjauk man gabalą iš nugaros. 

Tebūnie visiems žinoma, kad nors padūkę banginiautojai pap- 
rastai neverčia priešų — kaip to reikalauja didžiojo karo doktri- 
na — tuoj pat padengti einamųjų karo išlaidų (bent jau iki grobio 
realizavimo), kai kurie iš tų nantaketiečių didžiai vertina Stabo pa- 
minėtą spermacetinio banginio skerdenos dalį, būtent nugarinės 
file, išrėžtą iš paskuigalio netoli uodegos. 

Apie vidurnaktį bifšteksas buvo išpjautas, iščirškintas, ir Stabas, 
šviečiant dviem spermacetiniams žibintams, iškilmingai ėmė kirsti 
savo spermacetinę vakarienę, stovėdamas prie špilio tarsi prie baro 
stalo. Bet ne jis vienas vaišinosi tą naktį banginieną. Derindami savo 
žlebsenimą su jo šniaukštimu, šimtai ir tūkstančiai ryklių, knibždan- 
čių aplink negyvą Leviataną, puotavo su pasiskonėjimu draskydami 
riebų jo kūną. Kubrike jūreiviai ne sykį nubudo nuo smarkaus jų 
uodegų dunksčiojimo į laivo korpusą, vos per kelis colius nuo mie- 
gančiųjų širdžių. O pasilenkus per bortą, buvo galima net matyti 
juos (kaip pirma girdėti),— jie purliojo juodame nykiame vandenyje 
ir, apsivertę ant nugaros, plėšė iš banginio kūno apskritus žmo- 
gaus galvos dydžio gabalus. Toks ryklių puotavimas tiesiog stulbina. 
Kaip jie geba iškąsti iš lygaus slidaus paviršiaus tokius taisyklingus 
gabalus, yra viena iš begalinės visatos mįslių. Žymė, paliekama ban- 
ginio kūne, nepaprastai panaši į skylę, staliaus išgręžiamą varžtui 
„sukti. 

Nors dūmų ir siaubo tvaiko pilname jūrų kautynių pragare 
rykliai, tarytum alkani šunes prie stalo, kur kapojama kruvina mė- 
sei lanksčiausia, tai net kai banginis nebegyvas, ji nugrimzta giliai į vandenį ir iš velboto 
įeįmanoma jos pasiekti ir pakišti po ja grandinę. Tačiau šis keblumas įveikiamas gana 
šmoningai: nuo laivo, pritvirtintas prie jo vienu galu, nuleidžiamas neilgas stiprus lynas 
:u medine plūde kitame gale ir grimzdu per vidurį. Lynas mikliai užmetamas, ir plūdė 
iškyla kitoje banginio pusėje; paskui lyną eina grandinė, taigi tokiu būdu banginis apjuo- 
siamas grandine ties pačia siauriausia vieta, ten, kur uodega pereina į plačias plauk- 
nenų mentės. (Aut. pastaba) 

sa, sukiodamiesi aplinkui godžiai žvilgčioja į denius, pasirengę suryti 
kiekvieną jiems numestą negyvėlį; nors narsiems mėsininkams ant 
denio stalų žmogėdriškai pjaustant gyvą vienas kito mėsą savo 
paauksuotais ir išgražintais peiliais, rykliai savo deimantuotais nasrais 
taip pat riedamiesi pjausto po stalu mėsą, tik negyvą, ir nors sukeitus 
juos vietomis būtų vienas ir tas pat — tiek tų, tiek anų nuožmiai 
žvėriška veikla; nors ryklių esti kiekvienoje per Atlantą plaukiančio 
vergų laivo palydoje, paslaugiai sekančioje iš paskos, kad visada 
būtų po ranka, jeigu prireiks skubiai nugabenti kur nors paketą 
arba padoriai palaidoti mirusį vergą; ir nors galima pateikti dar 
panašių pavyzdžių, kai tinkamoje aplinkoje, tinkamomis aplinky- 
bėmis bei sąlygomis rykliai didžiulėmis drauguomenėmis susirenka į 
triukšmingas puotas, vis dėlto niekada ir niekur neišvysite tokių 
nesuskaičiuojamų jų tuntų, taip linksmai ir džiugiai nusiteikusių, 
kaip aplinkui negyvą spermacetinį banginį, prišvartuotą jūroje nak- 
čiai prie laivo. Jeigu jums neteko regėti šito vaizdo, tada neskubėkite 
spręsti, ar dera garbinti velnią ir ar būtina jį ramdyti. 

Tačiau kol kas Stabas tiek pat menkai paisė žlebsenimo, sklindan- 
čio iš greta vykstančio banketo, kiek rykliai paisė epikūrietiško jo 
lūpų čepsėjimo. 

— Koke, koke! Kur tas senas Kūčkailis? — pagaliau sušuko 
Stabas, plačiau prasižergdamas, lyg norėdamas suteikti vakarienei 
tvirtesnį pamatą, ir tuo pat metu tarsi perstekę smeigdamas šakutes 
į mėsą — Ei tu, koke! Plauk Čionai, koke! 

Senas negras, nelabai džiūgaudamas dėl to, kad buvo ištrauktas 
iš šilto guolio tokiu netinkamu paros metu, atklibinkščiavo iš kam- 
buzo, mat jo, kaip ir daugumos negrų, buvo prastos kelių girnelės, 
kurių jis neištviskindavo taip kaip kitų savo rykų,— seniokas Kūč- 
kailis, kaip jis buvo pramintas laive, atšlempojo kinkuodamas, pasi- 
ramsčiuodamas krosnies žnyplėmis, grubiai padirbtomis iš dviejų 
ištiesintų statinės graižų; klusniai atgangrinęs šis senas juodaodis 
sustojo kaip įbestas kitoje špilio — Stabo puotos stalo — pusėje, 
tada, abiem rankomis atsirėmęs į savo dvikoję lazdą, dar žemiau 
palenkė gunktelėjusią nugarą ir pakreipęs galvą atkišo priekin tą 
ausį, kuria geriau girdėjo. 


— Koke,— prabilo Stabas, skubiai dėdamasis į burną vos raus- 
telėjusį mėsos gabalą — ar tau neatrodo, kad bifšteksas perkep- 
tas? Be reikalo, koke, taip smarkiai jį išmušei; dabar jis per minkštas. 
Ar nesu šimtą kartų sakęs, jog skanus banginio bifšteksas turi būti 


273 Stabo vakarienė 


kietas? Pažiūrėk į ryklius, matai, jiems labiau patinka, kai jis kietas 
ir žalias. Na ir susirovė jie ten! Eik, koke, pašnekėk su jais; pasakyk, 
kad niekas jiems netrukdo padoriai ir saikingai vaišintis, tik tegul 
taip netriukšmauja. Po perkūnais, aš savo paties balso nebegirdžiu. 
Eik, koke, ir pasakyk jiems, ką liepiau. Še, laikyk žibintą, — jis Čiupo 
vieną žibintą nuo savo stalo — o dabar eik ir išdrožk jiems pamokslą. 

Gižiai paėmęs atkištą žibintą, senis Kūčkailis nušlubavo per 
denį borto link; tada viena ranka nuleidęs žibintą kuo arčiau vandens, 
idant geriau matytų savo ganomuosius, kita ranka iškilmingai moste- 
lėjo žnyplėmis ir, toli persilenkęs per bortą, švapsėdamas ėmė 
rentauti rykliams pamokslą, kurį Stabas, negirdimai prisėlinęs iš 
užnugario, visą išklausė: 

— Klausykit, broliai, man čia liepė įšakyt jums baigti šitą 
prakeiktą triukšmą. Girdit? Gana, velnio išperos, čepsėt! Ponas 
Štabas pasakė — galit kimšt į prakeiktus pilvus norŠ iki pačių iliu- 
minatorių, tik, po galais, nuštokit kaip velniai siautę! 

— Koke,— įsiterpė Stabas, netikėtai pliaukšteldamas seniui per 
petį — Klausyk, koke, kad tau akys išsprogtų, ar galima šitaip 
velniuotis pamokslaujant? Taip nusidėjėlių neatversi! 

— Tada pats Sakykit pamokslą. 

Negras niūriai nusigręžė, ketindamas eiti. 

— Ne, koke, varyk toliau, varyk. 

— Nu, tada... Numylėtieji broliai... 

— Gerai! — pagyrė Stabas— Švelnumu reikia, įkalbinėjant. Gal 
tada pavyks. 

Ir Kūčkailis posmavo toliau: 

— Iš prigimimo jūš, rykliai, labai rajūš, bet aš jums, broliai, 
viš dėlto pasakysiu, kad apsirijimas — tai... baikit, po velnių, uode- 
gom daužę! Juk nė vieno žodžio neišgiršit, jei, po galais, taip daužy- 
šit uodegom ir kelsit tokias velnio rietyneš! 

— Koke,— susuko Stabas, stvėręs jį už apykaklės, — nedrįsk 
piktžodžiauti! Kalbėk su jais džentelmeniškai. 

Ir pamokslas dar sykį buvo pradėtas iš naujo: 

— Dėl rajumo, broliai, nelabai juš kaltinu: tokia jau jūsų 
padermė, ir nieko neveiksi; bet jūš turit nugalėti nedorą savo pri- 
gimimą, va kaip. Kad jūš rykliai — aišku kaip dieną, bet perga- 
lėkit savyje ryklius ir tada iš karto pasidarysite angelai, neš kiekvie- 
nas angelas yra nugalėtas ryklys. Klausykit, broliai, pabandykit 

girdit? Argi vienas ryklys turi mažiau teisių į šitą banginį negu 
kitas? Nė vienas iš jūsų, velniai rautų, neturi teisių į šitą banginį; 
taš banginis priklauso dar kitam. Žinau, vienų jūsų žabtai didesni 
negu kitų, bet juk kitą kartą dideliems žabtams duotas mažas 
pilvas, todėl dideliais žabtais reikia ne ryti, o tik atkasti taukų 
mažiems rykliukamš, kurie patys negali prašibrukti. 

— Puiku, KūČkaili!— sušuko Stabas.— Cia. jau krikščioniškai; 
pliek toliau. 

— Kam čia toliau šnekėti, ponas Štabai, prakeikti galvažudžiai 
viš tiek kaip pasiute pešis ir uodegom vienas kitą daužys; jie nė žodžio 
negirdi. Ko čia pamokslauti tokiems rajūnams, kol jie neprisikimšo 
šavo bedugnių pilvų; o jau kai prišikimš, tai nė viena ausim nebe- 
ŠiklaušyŠ; tada paners šau į dugną ir užmigs kaip užmušti kur 
nors ant koralų ir jau per amžių amžius nieko nebeklaušyšŠiš. 

— Dievaži, KūČkaili, ir aš taip manau; todėl palaimink juos, 
ir einu toliau vakarieniauti. 

Tada Kūčkailis ištiesė rankas virš žuvų tunto ir garsiai, šaižiai 
sušuko: 

— Prakeikti broliai! Kelkit šau velnionišką triukšmą, kimškitėš 
prakeiktus Šavo pilvus, kol šprogšit,— o tada tegu juš velniai nujojai 

— O dabar, koke, — tarė Stabas, vėl ėmęs vakarieniauti prie 
špilio,— stok kur stovėjai, priešais mane, ir atidžiai klausykis. 

— Klausau,— atsakė Kūčkailis, vėl pasikūprinęs virš žnyplių 
mėgstama poza. 

— Tai štai, — prabilo Stabas, gerai prisikimšęs burną.— Dabar 
aš vėl pakalbėsiu apie bifšteksą. Visų pirma, kiek tau metų, koke? 

— Kuo čia dėtas bifšteksas? — nepatenkintas suniurnėjo senis. 

— Tylėk! Kiek tau metų, koke? 

— Sako devyniasdešimt, — niūriai burbtelėjo kokas. 

— Vadinasi, pragyvenai šiame pasaulyje kone šimtą metų, taip 
ir neišmokęs iškepti banginio bifštekso? — sulig paskutiniu žodžiu 
Stabas skubiai nurijo dar vieną didžiulį kąsnį lyg tai būtų klausimo 
tąsa. — Kur tu gimei, koke? 

— Kelte, plaukiant per Roanoką““. 

— Cia tai bent! Kelte! Keista. Bet aš norėjau sužinoti, koke, 
kokiam krašte esi gimęs? 

— Jau sakiau, Roanokoš krašte,— irzliai burbtelėjo negras. 

— Ne, Šito tu nesakei; bet tuoj aš tau viską paaiškinsiu. Tu turi 

grįžti 1 tą kraštą ir gimti iš naujo, jeigu nemoki iškepti banginio 
bifštekso. 

— Tegu mane perkūnas trenkia, jei dar kada jums kepsiu— 
piktai suniurzgė negras, gręždamasis eiti. 

— Atgal, koke; nagi, duok savo žnyples, o dabar paragauk kąs- 
nelį šito bifštekso ir pats pasakyk, gerai jis iškeptas, ar ne? Imk, jei 
sakau, — ir jis atkišo negrui žnyples.— 5e, ragauk. 

Vos girdimai sučepsėjęs raukšlėtomis lūpomis, negras sušvap- 
sėjo: 

— Pats skaniausias bifšteksas, geresnio nešu ragavęs, o jau 
sultingas, sultingas... 

— Koke,— tarė Stabas, vėl prasižergdamas,— ar eini į bažnyčią? 

— Ėjau vieną kartą pro Šalį Keiptaune, — niūriai atsakė 
senis. 

— Ką? Tu sykį ėjai pro šventą bažnyčią Keiptaune ir nugirdai 
dabar ateini čia ir taip baisiai man meluoji, a? — tarė Stabas.— Kur 
tu tikiesi pakliūti? 

— V šavo lovą — burbtelėjo tas, vėl pasigręždamas eiti. 

— Stok! Stovėk! Kur pakliūsi po mirties, koke? Tai siaubingas 
klausimas. Ką tu į jį atsakysi? 

— Kai Šitas Šenaš negras numirs, — lėtai ištarė senis, visas susyk 
pasikeitęs, net balsas kitaip suskambo: — pats jisai niekur neiš, nusileis 
šventas angelas ir pasiims jį. 

— Pasiims? O kaip? Gal ketvertu pakinkyta karieta, kaip pranašą 
Eliją“? Ir kur jis tave neš? 

— Tenai, — pasakė Kūčkailis, iškilmingai iškėlęs žnyples sau 
virš galvos. 

— Šit kaip, koke, vadinasi, miręs tikiesi pakliūti ant mūsų 
grotstiebio viršūnės, ar ne? O ar žinai, kad kuo aukščiau lipi, 
tuo šalčiau darosi? Į grotstiebį, tik pamanykit! 

— Aš visiškai taip nesakiau, — vėl suniuro Kūčkailis. 

— Sakei „ten" ir parodei žnyplėmis į viršų. Pats pažiūrėk, 
kur rodo tavo žnyplės. O gal tikiesi įlįsti į dangų pro maršo landą“? 
To tai jau nebus, ir teks tau, koke, kartis vantais, kaip ir visiems 
kitiems. Keblus reikalas, tačiau teks, neišsisuksi. Bet kol kas mudu 
dar ne danguje. Padėk žnyples, koke, ir klausyk mano komandos. 
Ar girdi? Kai aš įsakinėju, kepurę turi laikyti vienoje rankoje, 
o kitą prispausti prie širdies. Ką? Ar čia tavo širdis? Cia tavo 

kepenys! Aukščiau, aukščiau! Štai taip. Dabar gerai. Taip laikyk 
ir klausykis mano žodžių įdėmiai. 

— Klausau,— ištarė senis, laikydamas abi rankas taip, kaip 
buvo įsakyta, ir bejėgiškai kraipydamas seną galvą, tarsi bandy- 
damas tuo pat metu atkišti abi ausis. 

— Tai štai, koke, tavo bifšteksas buvo toks blogas, kad aš 
pasistengiau kuo greičiau jį sunaikinti, aišku? O dabar aš tave 
pamokysiu, kaip neperkepinti bifštekso, kai gaminsi kitą mano asme- 
niniam stalui, štai čia, ant špilio. Tu turi paimti bifšteksą viena 
ranka, o kita parodyti jam iš tolo degančią pliauską ir tada nešti 
į stalą, girdi? O rytoj, koke, kai mes darinėsim banginį, nepamiršk 
būti netoli ir nučiupti krūtinės pelekų galų; užsūdysi juos. Na, o 
uodegos pelekus užmarinuosi. Dabar gali eiti. 

Bet nespėjo Kūčkailis nė trijų Žingsnių nueiti ir vėl buvo 
pašauktas. 

— Klausyk, koke, rytoj vakarienei pagaminsi man maltinių. 
Girdėjai? Dabar irkis šalin. Ei, stop! Nusilenkt reikia prieš nueinant. 
Stok, palauk! O pusryčiams — banginio kukulių. Įsidėk į galvą. 

— Kad ji, po paraliaiš, banginis šuėštų, ne jiš banginį. Galvą 
dedu, jiš dar didesnis ryklys už tikrą ryklį — sušvapsėjo senis 
klibinkščiuodamas sau ir, taip išmintingai pareiškęs, nuėjo į guolį. 


LXV skyrius 
BANGINIS KAIP PATIEKALAS 


Faktas, kad mirtingas žmogus vartoja maistui gyvūną, kuris 
maitina jo lempą, ir kaip Stabas valgo jį, taip sakant, juo pačiu 
pasišviesdamas, šis faktas gali atrodyti toks stulbinamai nenatūralus, 
kad čia būtinas nedidelis nukrypimas į istorijos ir filosofijos sritį. 

Yra raštiškų liudijimų, jog prieš tris šimtus metų tikrojo banginio 
liežuvis Prancūzijoje buvo laikomas nepaprastu skanėstu ir pardavi- 
nėjamas labai aukštomis kainomis. Taip pat žinoma, kad Henriko 
Aštuntojo laikais vienas rūmų virėjas buvo gausiai apdovanotas 
už nuostabų padažą keptam delfinui, kuris, kaip atsimenate, irgi 
yra banginis. Beje, ir mūsų dienomis delfino mėsa yra laikoma 
gardėsiu. Iš jos pagaminti kukuliai, didumo sulig biliardo kamuoliu, 

uždaryti įvairiais prieskoniais ir ištroškinti atrodo kaip veršienos 
arba vėžlienos. Senovėje šį patiekalą ypač vertino Danfermlaino““ 
vienuoliai. Jie gaudavo iš karaliaus dideles dotacijas delfinams pirkti. 

Tiesą pasakius, banginių medžiokliai visada būtų laikę bangi- 
nieną pirmarūšiu patiekalu, jei jos nebūtų tiek daug, bet kai sėdi 
priešais šimto pėdų ilgio mėsos paštetą, apetitas kažkaip savaime 
prapuola. Mūsų dienomis tik visiškai neprietaringi jūreiviai, tokie 
kaip Stabas, valgo banginienos patiekalus; o Šit eskimai — ne tokie 
išrankūs. Visi žinome, kad jie ir maitinasi banginiena, ir surenka 
gausų aukštarūšio varvelio derlių. Vienas iš garsiausių eskimų 
gydytojų, vardų Zogranda, rekomenduoja bangtaukius kaip ypač tin- 
kamą ir sultingą maistą kūdikiams. Ir tai primena man, kad saujelė 
anglų, banginių medžioklės laivo netyčia paliktų Grenlandijoje, 
išgyveno tenai kelis mėnesius, misdami senais banginienos rėžiais, 
likusiais pakrantėje išlydžius taukus. Olandų banginiautojai vadina 
Šituos rėžius sklindžiais, ir jie iš tikrųjų labai į sklindžius panašūs, 
tokie pat rusvi, traškantys ir kvepia kaip ką tik išvirtos Amsterdamo 
Šeimininkių spurgos. Apskritai jie atrodo taip gardžiai, kad net 
išrankiausi smaližiai negali susilaikyti jų nepafagavę. 

Dar labiau nuo banginienos, kaip civilizuoto patiekalo, atbaido 
jos riebumas. Banginis — milžiniškas jūrų bulius prizininkas, perne- 
lyg riebus, kad būtų skanus. Pažvelkite kad ir į jo kuprą, kuri galėtų 
būti toks pat skanėstas kaip bizono sprandinė (ypač gardus ir retas 
patiekalas), jei nebūtų vienų taukų. Arba spermacetas, koks jis švelnus 
ir tąsus, tarsi vaiskus, apstingęs dviejų mėnesių kokoso riešuto 
pienas; ir vis dėlto jis per riebus pakeisti karvės pieną. Tiesa, daugelis 
banginiautojų yra išradę būdų juo įmirkyti kitus maisto produktus. 
Ilgų nakties vachtų metu jūreiviai dažnai sudeda galėtas į didžiules 
statines su spermacetu ir palaiko, kol jos prisigeria. Ne sykį pats 
esu taip šauniai vakarieniavęs. 


Puikiu patiekalu yra laikomos jauno spermacetinio banginio 
smegenys. Kiaušas perskeliamas kirviu ir iš jo išimami du balzgani 
pusrutuliai (visiškai kaip du dideli pudingai), po to jie sumaišomi 
su miltais ir verdamas nuostabus patiekalas, skoniu primenantis 
veršiuko smegenis, be galo vertinamas epikūriečių; o juk visiems 
Žinoma, kad koks nors dendis epikūrietis pastoviai misdamas ver- 
šiuko smegenimis net pats įgyja šiek tiek smegenų ir pradeda atskirti 
savo galvą nuo veršiuko, o tam, žinia, reikalingas nepaprastas nuovo- 
kumas. Štai kodėl vienas liūdniausiu repiniu. kuriiirK: tralima ičvveti — 


LXVI skyrius 278 


tai jaunas dendis, sėdintis prie stalo priešais išmintingą veršiuko 
galvą. Ji priekaištingai žvelgia į ji, lyg sakydama: „Ir tu, Brutai!" 

Vis dėlto, mano. manymu, kranto žmonės bjaurisi vartoti bangi- 

nieną maistui ne dėl to, kad ji labai riebi; iš dalies taip yra dėl 
anksčiau minėto samprotavimo: kaip gali žmogus valgyti ką tik 
nudobtą jūrų gyvūną, ir dar juo pačiu pasišviesdamas? Juk nėra 
abejonės, kad pirmasis žmogus, nužudęs jauti, buvo paskelbtas 
Žudiku, gal net pakartas; bent jeigu jį būtų teisę jaučiai, jis šito 
nuosprendžio tikrai nebūtų išvengęs, nes ir yra jo vertas kaip bet 
koks žudikas. Nueikite šeštadienio vakarą į mėsos turgų ir pasigro- 
žėkite miniomis gyvų dvikojų, spoksančių į begalines virtines negyvų 
keturkojų. Negi toks reginys nenušluosto nosies žmogėdroms? Žmo- 
gėdroms? O kas iš mūsų ne žmogėdra? Tikrai, Fidžio salos žmogėdrai, 
kurs juodai dienai užsisDdo savo ruselyje liesą misionierių, tam 
apdairiam laukiniui, sakau aš, Paskutiniojo Teismo dieną bus lengviau 
negu tau, civilizuotas ir apsišvietęs gurmane, prikalantis prie grindų 
žąsį ir puotaujantis išpampusiomis jos kepenimis — savo mėgstamu 
pate-de-foie-gras *. 

O šit Stabas — jis kerta banginį, jo paties taukais pasišviesda- 

mas, ar ne? Ir nuo to jo poelgis atrodo dar žiauresnis, taip? Bet tada 
pažvelk, mano civilizuotas ir apsišvietęs gurmane, kramtantis bifšteksą, 
į savo peilio rankeną: iš ko jinai padaryta? Ar tas kaulas ne jaučio, 
tikro brolio to gyvulio, kurį dabar valgai? O kuo krapštinėjiesi 
dantis, sudorojęs tą riebią Žąsį? To paties paukščio plunksna. O kokia 
plunksna rašė oficialius cirkuliarus Draugijos prieš žiaurų elgesį su 
žąsinais sekretorius? Juk naudotis plieninėmis plunksnomis toji Drau- 
gija nutarė tik prieš mėnesį ar du. 


LXVI skyrius 
RYKLIŲ SKERDYNĖS 
Kai nudobtas spermacetinis banginis po ilgo sekinančio triūso 


naktį prišvartuojamas prie laivo, Pietų jūrose doroti jis pradedamas 
paprastai ne iš karto. Tai sunkus, daug laiko atimantis darbas, ir jame 


+ Žąsies kepenų paštetas (pranc). 

turi dalyvauti visa įgula. Stai kodėl pagal įsigalėjus; paprotį tokiu 
atveju nuleidžiamos visos burės, laivas pasukamas prieš vėją, ir visi 
eina žemyn miegoti ligi išauštant, tik paskiriami budėtojai — kas 
valandą po du žmones, — kad įgula iš eilės žiūrėtų denyje tvarkos. 

Bet kartais, ypač Ramiajame vandenyne ties pusiauju, šitas 
būdas netinka, kadangi pririštą banginį apsupa tokios nesuskaitomos 
ryklių gaujos, kad, palikus jį, sakykim, šešioms valandoms, iš ryto 
palei bortą kyburiuos tiktai pliki griaučiai. Kitose šio vandenyno da- 
lyse, kur tų padarų nėra tiek daug, siaubingą jų ėdrumą galima 
kartais šiek tiek pažaboti, energingai maišant vandenyje aštriu 
flenšeriniu kastuvu*, nors kartais juos tas tik užkaitina. Tačiau 
šį sykį prie „Pekodo" viskas buvo kitaip, nors, aišku, žmogui, prie 
tokių reginių nepripratusiam, naktį pažvelgus iŠ laivo būtų pasirodę, 
kad jūra — didžiulis apskritas sūris, o rykliai — kirminai. 

Šiaip ar taip, kai pavakarieniavęs Stabas paskyrė budėtojus ir į de- 
nį užlipo Kvikegas su dar vienu jūreiviu, ryklių ramybė buvo sutrikdy- 
ta, kadangi tiedu jūreiviai tuoj pat nuleido už borto lopšius doroti 
banginiams ir tris žibintus, metančius ilgus šviesius ruožus į burgan- 
čią jūrą, ir ėmė darbuotis ilgais flenšeriniais kastuvais, dobdami 
ryklius triuškinančiais smūgiais į kiaušą — vienintelę jų pažeidžiamą 
vietą. Tačiau putotame susipynusių, vienas kitą kandžiojančių priešų 
chaose medžiokliams ne visada pavykdavo pataikyti į tikslą, ir tada 
dar geriau atsiskleisdavo beribis šitų padarų kraugeriškumas. Sužeisti 
jie ne tik godžiai draskė išvirtusius vienas kito vidurius, bet rietėsi 
kaip elastingi lankai ir ėdė savo pačių dublius; taip vienas ryklys 
galėjo daug sykių praryti savo grobus, tuoj pat išvirstančius pro 
Žiojinčią žaizdą. Ir tai dar ne viskas. Šitų padarų net lavonai ir 
Šmėklos kelia pavojų. Matyt, kažkoks panteistinis gyvastingumas 
lieka net šitų padarų nukirstose kūno dalyse ir kauluose, jis neišnyksta 
nė tada, kai, regis, ryklio gyvybė jau užgesusi. Pabandęs užčiaupti 
negyvas žudikiškas žiaunas vienam rykliui, kurį jūreiviai įkėlė į denį, 
norėdami nudirti odą, vargšelis Kvikegas vos neliko be rankos. 


* Flenšerinis kastuvas, kuriuo dorojamas banginis, gaminamas iš geriausios rū- 
šies plieno, yra maždaug žmogaus plaštakos praskėstais pirštais dydžio, savo forma 
panašus į taip pat vadinamą sodo instrumentą, tik jo kraštai yra nė kiek neužlenkti ir 
viršus žymiai siauresnis už apačią. Tas ginklas visada būna gerai išgaląstas ir dirbant 
kelis sykius pustomas kaip skustuvas. Jo rankena — tvirta dvidešimties trisdešimties 
nėdu kartis. (Aut. pastaba) 

— Kvikegas nerūpėti, koks dievas padarė ryklys — iš skausmo 
sūpuodamas aukštyn žemyn ranką, pasakė laukinis.— Gal Fidži dievas, 
gal Nantaketas dievas; bet dievas, kas ryklys padarė, tas dievas — pra- 
keiktas indėnas. 


LXVII skyrius 
DOROJIMAS 


Visa tai vyko šeštadienio naktį, bet koks po jos atėjo sekmadienis! 
Dėl tarnybinių pareigų banginiautojai nė vienas jo nešventė. Balsvai 
gelsvas „„Pekodas" buvo paverstas skerdykla, o visi jūreiviai pavirto 
mėsininkais. IŠ šono būtų atrodė, jog mes aukojame jūrų dievams 
dešimt tūkstančių nupenėtų jaučių. 

Pirmiausia buvo pakelti milžiniški dorojimo skrysčiai, suside- 
dantys, be kitų griozdiškų dalių, iš viso ryšulio žaliai dažytų blokų, 
tokių sunkių, kad vienas žmogus jų nebūtų pakėlęs; toji milžiniška 
vynuogių kekė buvo įkelta į grotstiebį ir gerai pritvirtinta prie 
grotmarso, patikimiausios vietos virš denio. Plieninio troso galas, 
prasirangęs pro visus sąryzgius, buvo nutemptas iki keltuvo, o 
didžiulis apatinis skrysčių blokas pakibo tiesiai viršum banginio; 
prie to bloko buvo pritaisytas masyvus kablys — hakas, sveriantis 
apie šimtą svarų. Ir šit, pakibę už borto lopšiuose, kapitono padėjė- 
jai Starbakas ir Stabas ilgais kastuvais pradeda banginio kūne virš 
šoninio plaukmens kirsti skylę hakui. Paskui aplink skylę iškertamas 
platus puslankis, įstatomas hakas ir kone visa įgula, sustojusi prie 
keltuvo, ima traukti, plėšdama kokią nors laukinę dainą. Tuoj pat 
laivas ima krypti, atgyja kiekvienas jo korpuso sraigtelis nelyginant 
seno namo vinys žiemos naktį; laivas krūpčioja, dreba ir linksi 
dangui įbūgusiais stiebais. Vis smarkiau ir smarkiau svyra laivas link 
banginio, kiekvienam dūstančio keltuvo trūktelėjimui talkina bangos 
postūmis; pagaliau pasigirsta garsus drykstelėjimas, laivas pliaukš- 
telėjęs atsitiesia, ima sūpuotis, ir virš borto pergalingai iškyla skrystis, 
vilkdamas ant hako išplėštą pusapvalį pirmos lašinių juostos galą. 
Kadangi lašiniai gaubia banginį taip kaip žievė apelsiną, tai ir lupami 
jie kaip apelsinas — spirale. Keltuvas nesustodamas traukia, ir ta jėga 
priverčia banginį suktis vandenyje aplink savo aši- lašiniai Hirpom<“ 

nuo jo lygia juosta pagal liniją, vadinamą „randu", kurią kastuvais 
įkerta Starbakas su Stabu, ir toji juosta kyla aukštyn, aukštyn, kol pa- 
galiau paliečia grotstiebio viršūnę. Jūreiviai nustoja sukti keltuvą; ku- 
rį laiką milžiniška kraujuojanti masė siūbuoja tarsi nukarusi iš dan- 
gaus, ir visi denyje esantys jūreiviai turi spėti laiku nuo jos išsisukti, 
antraip ji gali, trenkus per ausį, išsviesti užsižiopsojusį už borto. 

Dabar į priekį išeina vienas iš žeberklininkų, rankoje laikyda- 
mas ilgą, aštrų ginklą, vadinamą flenšeriniu kardu, ir, nutaikęs 
tinkamą momentą, mikliai iškerta nemažą skylę palei siūbuojančios 
lašinių juostos apačią. Į tą skylę įkišamas antrų didžiulių skrysčių 
hakas, ir taip pasiruošiama tolesniam darbui. Tada puikusis fechtuo- 
tojas mostu paliepia visiems pasitraukti į šalį, daro dar vieną 
meistrišką išpuolį ir keliais galingais įžambiais smūgiais perkerta 
lašinių juostą į dvi dalis; taigi dabar trumpa apatinė dalis laikosi 
ant antrojo hako, o ilgas viršutinis gabalas, vadinamoji gūnia, jau 
laisvai kyburiuoja, ir ją galima leisti žemyn. Jūreiviai vėl užplėšia 
dainą, ir, kol vieni skrysčiai lupa nuo banginio antrą lašinių juostą 
ir kelia aukštyn, kitų skrysčių trosas yra pamažėle leidžiamas, ir 
pirmoji juosta keliauja tiesiai Žemyn pro pagrindinį liuką į neapsta- 
tytą svetainę, vadinamą „taukų kamera". Toje apytamsėje patalpoje 
kelios miklios rankos guldo ilgą gūnios juostą ringėmis, ir ji atrodo 
lyg gyvas susipynusių gyvačių kamuolys. Taip ir eina darbas: vienas 
skrystis tempia aukštyn, kitas leidžia žemyn; banginis ir keltuvas 
sukasi, kėlėjai plėšia dainą; „taukų kameros" darbininkai deda 
braška, ir kiekvienas jūreivis kartkartėm sodriai nusikeikia— saky- 
tum patepa mechanizmą, kad sklandžiau eitųsi darbas. 


LKVIII skyrius 
GŪNIA 


Nemaža laiko paskyriau Sitam neaiškiam dalykui — banginio 
odai. Ne sykį šnekėjausi šia tema su patyrusiais jūreiviais bangi- 
niautojais jūrose ir mokslo žmonėmis sausumoje. Pradinė mano 

Klausimas štai koks: kas yra banginio oda ir kur ji yra? Dabar 
jūs jau žinote, kas yra lašiniai. Tas sluoksnis panašus į tamprią 
smulkiapluošte jautieną, tik daug kietesnis, elastingesnis ir tankesnis, 
0 jo storis svyruoja nuo aštuonių — dešimties iki dvylikos — penkio- 
likos colių. 

Jei iš pradžių mintis, kad gyvūno oda galėtų būti tokios konsis- 
tencijos bei storio, pasirodytų jums paika, vis dėlto tai dar ne argu- 
mentas ją paneigti; mat banginio kūnas neturi jokio kito tampraus 
dangalo, tik tuos lašinius, o kas yra gyvūno oda, jei ne pakankamo 
tankio išorinis apdangalas? Tiesa, nuo nesužaloto negyvo banginio 
galima ranka nukrapštyti be galo ploną, permatomą plėvelę, šiek 
tiek panašią į ploniausią želatinos sluoksnį, minkštą ir švelnų kaip 
šilkas; bet taip būna tik tol, kol ta plėvelė neišdžiūvusi, nes tada ji 
susitraukia, sustorėja, pasidaro kieta ir trapi. Aš turiu kelias tokias 
išdžiūvusias nuoplaišas ir naudoju kaip žymeklius knygose apie 
banginius. Jau minėjau, jog tai permatoma medžiaga, ir, padėjęs 
tokį gabalėlį ant knygos puslapio, aš bandau įsivaizduoti, kad jis 
Šiek tiek didina šriftą. Šiaip ar taip, malonu skaityti apie banginius 
pro jų, taip sakant, akinius. Bet aš noriu pasakyti štai ką. Tą nepapras- 
tai ploną, į želatiną panašios medžiagos sluoksnį, kuris, pripažįstu, 
gaubia visą banginio kūną, derėtų laikyti ne paties gyvūno oda, 
bet, sakykim, jo odos oda, nes būtų juokinga tvirtinti, kad tikroji 
milžino banginio oda plonesnė ir švelnesnė už naujagimio. Tačiau 
pakaks apie tai. 


Jeigu pripažinę, kad lašinių sluoksnis yra banginio oda, prisimin- 
sime, kad toji didžiulio spermacetinio banginio oda duoda iki šimto 
statinių taukų; jeigu prisiminsime, kad Šitie išlydyti taukai pagal 
svorį sudaro tik tris ketvirtadalius, o ne visą banginio apvalkalo 
substanciją, — tada jau galima apytikriai įsivaizduoti, koks gigantiškas 
yra gyvūnas, kurio tik dalis išorinės dangovės duoda visą ežerą 
skysčio. Jei dešimt statinių sveria toną, vadinasi, gryno taukų svorio 
gauname dešimt tonų, o tai trys ketvirtadaliai bendros vieno bangi- 
nio odos masės. 

Gyvo spermacetinio banginio oda, kiek gali pamatyti žmogaus 
akis, irgi yra vienas iš daugelio jo stebuklų. Beveik visada ji būna 
tankiai išbrūkšniuota įžambių susikertančių linijų, panašiai kaip 
puikiausios italų štrichinės graviūros. Tačiau tos linijos atrodo 
ne įspaustos anksčiau minėtame želatinos sluoksnyje, o prasišviečia 

žvitri dėmesinga akis įžvelgia pro štrichus kaip tikroje graviūroje 
kažkokias kitas apybraižas. Ir tos apybraižos hieroglifinės, taip 
sakant, jeigu mįslingi raštai piramidžių sienose vadinasi hieroglifai, 
tai šis pavadinimas čia yra tinkamiausias. Aš puikiai įsiminiau hierog- 
lifų užrašą ant vieno spermacetinio banginio ir vėliau buvau stačiai 
sukrėstas, kai aptikau jį kažkokiame paveikslėlyje, vaizduojančiame 
senovės indėnų rašmenis, iškirstus garsiosiose Misisipės aukštupio 
uolose. Kaip ir tie paslaptingi akmenys, mįslingai išrašytas banginis 
ligi šiai dienai yra neiššifruotas. Beje, tos indėnų uolos primena 
man dar vieną dalyką. Be visų kitų stebuklų, kuriuos mums pateikia 
spermacetinis banginis, mes dažnai matome, kad ant nugaros, o ypač 
ant šonų tiesios linijos dingsta po gausiais, visiškai netaisyklingų, 
atsitiktinių kontūrų giliais brėžiais. Man atrodo, kad tos Naujosios 
Anglijos pakrantės uolos, kurios, Agasiso“' nuomone, yra paženklintos 
smarkių susidūrimų su milžiniškais plaukiojančiais ledkalniais,— man 
atrodo, kad tuo atžvilgiu jos labai panašios į spermacetinius bangi- 
nius. Aš taip pat spėju, kad banginiai įgyja tų brėžių priešiškuose 
susidūrimuose su kitais banginiais, nes daugiausia esu matęs jų turint 
didelius suaugusius patinus. 


Dar keli žodžiai apie odą, teisingiau, riebalinį banginio apval- 
kalą. Jau esu minėjęs, kad diriamas jis nuo banginio ilgomis juosto- 
mis, kurios vadinamos gūniomis. Kaip ir dauguma jūros terminų, 
tai vykęs ir taiklus žodis. Nes riebalų sluoksnis iš tikrųjų gobia ban- 
ginį kaip gūnia, arba antklodė, o gal dar tiksliau, kaip indėniškas 
pončo, užsimaunamas per galvą ir siekiantis uodegą. Turėdamas 
tokią šiltą gūnią, banginis puikiai jaučiasi bet kokiose platumose, 
bet kokiu metų ir paros laiku. Tik pamanykim, kas atsitiktų grenlan- 
diniam banginiui žiaudriose, ledinėse Šiaurės jūrose, jeigu jis nevil- 
kėtų šituo šiltu surdutu? Tiesa, yra ir kitų gan žvitrių žuvų tuose hi- 
perborėjų vandenyse, tačiau tai šaltakraujės žuvys, neturinčios plau- 
čių, žuvys, kurių pilvas — ne pilvas, o šaldytuvas; tai padarai, galintys 
pasišildyti pavėjinėje ledkalnio pusėje, kaip keliauninkas pasišildo 
prie užeigos židinio; o banginis, kaip ir žmogus, turi plaučius ir šiltą 
kraują. Kraujui sušalus, jis miršta. Ir tikrai nuostabu — jei, žinoma, 
jums dar nebuvo teisingai paaiškinta,— kad toji milžiniška būtybė, 
kuriai kūno šiluma reikalinga taip pat, kaip ir Žmogui, tikrai nuos- 
tabu, kad ji visą gyvenimą praleidžia iki viršugalvio pasinėrus į le- 
dinį Arkties vandenį, kuriame nelaimingą jūreivį, netyčia iškritusį 


LXIX skyrius 284 


ledinio lauko, kaip gintare kartais randa museles! Bet jūs dar labiau 
nustebsite sužinoję, kad bandymais nustatyta, jog šiaurėje banginio 
kraujas karštesnis negu Borneo negro kraujas viduvasaryje. 

Štai, man regis, kame akivaizdus pavyzdys, kuo pranašus tvir- 
tas individualus gyvybiškumas, kuo pranašios storos sienos ir erd- 
vus būstas. O žmogau! Žavėkis ir stenkis pats būti kaip banginis! Ir 
saugok savo šilumą tarp ledų. Gyvenk šiame pasaulyje, sykiu pri- 
klausydamas ne šiam pasauliui. Nesikarščiuok ties pusiauju, išsaugok 
kraujotaką ašigalyje. Nelyginant šventojo Petro katedros kupolas 
ir nelyginant didysis banginis bet kokiu oru saugok, o žmogau, sa- 
vo paties temperatūrą! 

Tačiau kaip lengva ir beprasmiška duoti tokius patarimus! Kiek 
nedaug pastatų vainikuoja toks kupolas kaip šventojo Petro kated- 
ros, kiek nedaug gyvų būtybių dydžiu prilygsta banginiuil 

LAIDOTUVES 


— Atkabint grandines! Paleisti griaučius už borto! 

Didžiuliai skrysčiai atliko savo darbą. Nuluptas balsvas begalvis 
banginis boluoja tarytum marmuro antkapis; spalvą jis pakeitė, ta- 
čiau dydis tarytum liko toks pat. Grandiozinis, kaip ir pirma. Pama- 
žėle jis tolsta tolsta nuo laivo, vanduo aplinkui jį verda ir tyška nuo 
besočių ryklių, dangų trikdo klykaujančių paukščių sparnų vasno- 
jimas, o jų snapai tarsi daugybė užgaulių durklų sminga į jo šonus. 
Vis tolyn ir tolyn nuo mūsų plaukia tasai milžiniškas baltas begal- 
vis fantomas, ir sulig kiekvienu sieksniu auga žudikiškas triukšmas, 
keliamas ryklių jūros paviršiuje ir paukščių debesio danguje. Va- 
landų valandas mes matom šitą koktu reginį nuo dreifuojančio laivo 
denio. Po giedra 1r švelnia dangaus žydryne, skaisčiu malonios jū- 
ros paviršiumi, gaivaus ir linksmo brizo genamas, vis plaukia ir to- 
linasi šitas milžiniškas mirties kalnas, kol pagaliau dingsta akimis 
neapmetamame plote. 

Tai pačios liūdniausios, kupinos skaudžiausiu pasityčiojimo lai- 
dotuvės! Plaukiojantys maitėdos prisistatė kilniu juodu apdaru, su- 

gyvenime mažai kas iš jų būtų padėjęs banginiui, jei tas būtų pa- 
kliuvęs į bėdą, tačiau į šermenų puotą jie dievobaimingai sulekia 
iš visų pašalių. O juodoji mūsų žemės maitėdyste, net galingiausiam 
banginiui nėra nuo tavęs išsigelbėjimo! 

Bet čia dar ne galas. Išniekintame kūne ilgai gyvena kerštinga 
dvasia ir sklando virš jo, skleisdama nuogandą. Pastebėtas nedrą- 
saus karo laivo arba klajojančio atradėjų laivo, kai iš tolo nematyti 
paukščių debesų, tik saulės spinduliuose kažkas baltuoja, apsuptas 
plataus baltų putų žiedo,— tą pat akimirką nekenksmingas banginio 
lavonas drebančiais pirštais įrašomas į laivo žurnalą: atsargiai — 
seklumos, rifai, lūžtančios bangosl Jr dar daug metų baimingai lenk- 
sis laivai šitos vietos, šokinės per ją, kaip šokinėja lygiame takelyje 
besmegenės avys, nes ten stryktelėjo per pakištą lazdą jų vadas. Štai 
jums ir išgarbstytieji precedentai, štai jums tradicijų nauda, štai už- 
sispyręs senų tikėjimų gajumas, neturintis šaknų žemėje, o dabar 
netgi nesklandantis ore! Štai ji — ortodoksija! 

Taigi gyvas banginis kelia siaubą priešams, o po mirties bejėgė 
jo dvasia kelia pasaulyje paniką. 

O ar tu, mano drauge, tiki dvasiom? Juk yra dvasių ne tik Kok 
Leine““, ir žymiai rimtesni už daktarą Džonsoną žmonės tiki jo- 
mis. 

SFINKSAS 


Negalim praleisti nepaminėję, kad prieš pradedant dirti lašinius, 
Leviatanui nukertama galva. Banginio galvos nukirtimas yra moksli- 
nis anatominis žygdarbis, kuriuo patyrę banginių chirurgai labai 
didžiuojasi, ir ne be pagrindo. 

Atkreipkite dėmesį, kad banginis neturi nieko panašaus į kaklą; 
priešingai, toje vietoje, kur tarytum susijungia galva ir kūnas, kaip 
tik toje vietoje ir yra pati banginio storuma. Taip pat atminkite, kad 
chirurgui tenka daryti operaciją iš viršaus, aštuonioms ar net de- 
šimčiai pėdų skiriant jį nuo paciento, o tą pacientą beveik užstoja 
drumstos bangos, dažnai įnoringos ir nerimstančios. Ir dar turėkit 
omenyje, kad šiomis itin nepalankiomis aplinkybėmis jis turi įsigauti 

mėmis dirbdamas, nė nepažvelgęs į galinčią bet kuriuo metu užsi- 
traukti angą, privalo, meistriškai išvengdamas visų gretimų drau- 
džiamų zonų, atidalinti stuburą tame vieninteliame taške, kur jisai 
jungiasi su kaukole. Ar nevertas visokeriopos nuostabos Stabo gy- 
rius, jog jis gali nukirsti bet kuriam spermacetiniam banginiui galvą 
per dešimt minučių? 

Nukirsta galva lieka trosu prikabinta už laivagalio, kol banginis 
bus lupamas. Po to, jei banginis nedidelis, galva įkeliama į denį 
ir nepaprastai rūpestingai išdarinėjama. Tačiau to padaryti su su- 
augusio Leviatano galva neįmanoma, nes stambaus spermacetinio 
banginio galva yra kone trečdalis jo kūno, ir bandymas pakabinti 
tokį svorį net ant tvirtų banginių medžioklės laivo skrysČių tolygus pa- 
stangoms sverti olandišką svirną juvelyro svarstyklėmis. 


Dabar, kai „,„Pekodo" banginis jau be galvos ir nudirtas, galva 
ties laivo šonu buvo ištraukta iš vandens, bet tik iki pusės, kad ją vis 
dar prilaikytų gimtoji stichija. Ir štai, baisiam svoriui taip tempiant 
grotmarsą žemyn, kad įsiręžęs laivas smarkiai krypo ant šono, o rėjos 
tarsi kranai kyšojo virš bangų, šita kraujuojanti galva kybojo prie 
„Pekodo" juosmens, kaip milžino Holoferno galva prie Juditos“ 
diržo. 

Padarius tą darbą, atėjo vidudienis, ir laivo įgula nusileido že- 
myn pietauti. Virš denio, neseniai triukšmingo, o dabar nuščiuvu- 
sio, įsikaraliavo tyla. Begalinė bronzinė ramybė tarsi visatos gel- 
tonas lotosas išskleidė vieną po kito tykius beribius žiedlapius virš 
jūros. 

Nedaug praėjo laiko, ir į šią tylą, į šį kurtinį iš kajutės įžengė 
pats vienas Ahabas. Kiek pasisukiojęs po priekinį denį, sustojo, pa- 
žvelgė pro bortą, tada lėtai nuėjo prie grotstiebio, paėmė ilgą Stabo 
kastuvą, numestą po to, kai buvo nukirsta banginio galva, ir, įsmei- 
gęs ji į apatinę kabančios masės dalį, kitą galą pasibruko sau po 
pažastim ir taip stovėjo, įrėmęs dėmesingą žvilgsnį į milžinišką 
galvą. 

Galva buvo juoda, tarsi su kapišonu, ir, kybodama vidur tokios 
begalinės tylybės, ji atrodė kaip Sfinkso galva dykumoje. ,„Prabilk, 
o didžioji, garbioji galva — tyliai ištarė Ahabas.— Nors ir neturi 
barzdos, tu atrodai gauruota, nes apkibusi jūržolėmis; prabilk, di- 
džioji galva, ir atskleisk glūdinčią tavyje paslaptį. Joks nardyto- 
jas nėra giliau už tave nardęs. Ta galva, kuri dabar blizga dangaus 

niekam nežinomi vardai ir flotilės, kur palaidotos neišsipildžiusios 
viltys ir surūdiję inkarai; žudikiškame žemės fregatos triume, kur 
kaip balastas sukrauti milijonų skenduolių kaulai; ten, toje kraupioje 
vandenų karalijoje, tavo gimtieji namai. Tu buvai, kur niekada nė- 
ra buvęs joks naras ar povandeninis varpas; tu miegodavai šalia jū- 
reivių, kurių negalinčios užmigti motinos savo gyvybės kaina būtų 
pirkusios iš tavęs šitą teisę. Tu regėjai, kaip mylimieji stipriai apsi- 
kabinę šokdavo į jūrą iš degančio laivo ir širdis prie širdies dingda- 
vo po džiūgaujančiomis bangomis, ištikimi vienas kitam, kai pats 
dangus sulaužė jiems ištikimybę. Tu regėjai, kaip lėkė per bortą vi- 
dunaktį piratų nužudyto kapitono lavonas; daug valandų grimzdo 
jis į dar gilesnio vidunakčio nepasotinamus nasrus, o žudikai saugiai 
buriavo vis tolyn ir tolyn — ir skubūs žaibai bėgo per laivą, turė- 
jusį parvežti ištikimą vyrą į nekantrų, išsiilgusį glėbį. O galva! tu 
matei pakankamai, idant sudaužytum į druzgus planetas ir Abraomą 
paverstum bedieviu, bet tu nė žodžio nenori ištarti!" 


— Laivas horizonte! — pasigirdo džiūgaujantis balsas nuo grot- 
stiebio. 

— Šit kaip? Ką gi, gera naujiena, — sušuko Ahabas, ūmai iš- 
sitiesdamas, ir perkūndebesiai nuslinko nuo jo kaktos — Tas gyvas 
balsas vidur mirtinos ramybės galėtų nukreipti geru keliu dar ne 
visiškai žuvusį žmogų... Kur? 

— Trys rumbai į dešinę, ponas kapitone. Plaukia su vėju į mus. 

— Dar geresnė žinia. Gal čia pats apaštalas Paulius plaukia, 
norėdamas atgabenti vėją į mano bevėjystę! O gamta, o Žmogaus 
siela! Kiek daug neišsakomų dalykų jungia jus! Mažiausias materi- 
jos atomas turi puikų antrininką sieloje. 


LXXI skyrius 
„JEROBOAMO" ISTORIJA 


Petis petin artėjo mūsų link laivas ir vėjas, tačiau vėjas buvo 
greitesnis, ir netrukus „Pekodas" ėmė suptis ant bangų. 
Tuo metu pro žiūroną jau buvo galima įžiūrėti nepažįstamo lai- 

banginių medžioklės laivas. Tačiau jis buvo toli priešvėjinėje pusėje 
ir, matyt, skriejo į kitus verslo rajonus, tad „Pekodui" nebuvo 
vilties ji pasivyti. Todėl iškėlėm vimpelą ir ėmėm laukti atsa- 
kymo. 

Čia reikia paaiškinti, -kad, panašiai kaip karo laivai, kiekvienas 
amerikiečių banginiavimo laivas turi savo vimpelą; visi šitie vimpelai 
yra surinkti vienoje knygoje ir prie kiekvieno pažymėtas laivo var- 
das; ir tokią knygą turi kiekvienas kapitonas. Šitaip banginių me- 
džioklės laivų kapitonai gali nesunkiai pažinti vienas kitą atviroje jū- 
roje, net jei atstumas tarp jų ir nemažas. 

Pagaliau, sekdamas „Pekodo" pavyzdžiu, nepažįstamasis iškėlė 
savo vimpelą; paaiškėjo, jog tai „Jeroboamas"““ iš Nantaketo. Pa- 
sukęs rėjas išilgai laivo, kad greitis sumažėtų, laivas priartėjo prie 
„Pekodo" iš pavėjinės pusės ir nuleido velbotą, kuris greitai pri- 
plaukė, bet vos jūreiviai, Starbakui sukomandavus, pasiruošė nu- 
leisti trapą vizito atvykusiam kapitonui, tas, stovėdamas velboto 
vairagalyje, staiga sumojavo rankomis, rodydamas, kad šito visiškai 
nereikia. Paaiškėjo, kad „Jeroboame" siaučia epidemija ir kapitonas 
Meihju bijo apkrėsti „Pekodą". Nors nei jis, nei velboto įgula ne- 
buvo epidemijos paliesti, nors jo laivas stovėjo pusės patrankos šūvio 
atstumu nuo mūsiškio ir tyras jūros vanduo bei nesuteptas oras sruvo 
tarp mūsų, vis dėlto, griežtai laikydamasis sausumos karantino prie- 
sakų, jis ryžtingai atsisakė lipti į „Pekodą". 

Tačiau pabendrauti tai nekliudė. Laikydamiesi per kelis jardus 
nuo „Pekodo", darbuodamiesi irklais, „Jeroboamo" jūreiviai plaukė 
lygiagrečiai su laivu, kuris su prispaustomis prie stiebų burėmis sun- 
kiai skrodė vandenį (kadangi tuo metu iš priekio papūtė stiprus 
gaivus vėjas); ir nors kartkartėm pačiuptas bangos velbotas šiek tiek 
aplenkdavo „Pekodą", tačiau tuoj pat sumaniai būdavo grąžinamas 
atgal. Šitaip, nuolatos pertraukiamas tokių ar panašių manevrų, 
mezgėsi tarp velboto ir laivo pašnekesys, tiesa, pauzėms atsirasti 
nestigo ir kitų priežasčių. 

Tarp „Jeroboamo" velboto yrėjų buvo žmogus, savo išvaizda 
išsiskiriantis net keistoje banginiautojų bendrijoje, kur įgulos suda- 
rytos beveik iš neeilinių asmenų. Jis buvo nedidukas, smulkus, 
dar jaunas vyrukas, strazdanoto veido, labai ilgais geltonais plau- 
kais. Vilkėjo ilgaskvernį nežmoniško fasono švarką kažkokios 1šblu- 
kusio riešutmedžio spalvos, pasiraitęs pernelyg ilgas rankoves virš 
riešų. Jo akys fanatiškai žibėjo. 

Vos' tik „Pekodo" jūreiviai geriau įsižiūrėjo į atvykėlius, Stabas 
sušuko: 

— Tai jis! tai jis! Tas ilgaskvernis juokdarys, apie kurį mums 
pasakojo „Taun Ho" vyrai! 

Stabas prisiminė neseniai iš sutiktų „Taun Hb" banginiautojų 
išgirstą keistą pasakojimą apie „Jeroboamą" ir vieną jo jūreivį. Anot 
jų, taip pat pagal kai kuriuos vėlesnius nusakymus, minėtas juok- 
darys buvo įsigijęs tiesiog nuostabios galios kone visai „Jeroboamo" 
įgulai. Jo istorija buvo tokia. 

Atkilęs jis buvo iš pakvaišėlių Niskajunos“' šeikerių“' bend- 
ruomenės, kur pagarsėjo kaip pranašas; ne sykį nusileisdavo į slaptus 
tų apdujėlių susirinkimus tiesiai iš dangaus pro lubų angą ir skelb- 
davo, jog greitai bus pralieta septintoji Viešpaties rūstybės taurė“ — 
butelis, kurį nešiojosi liemenės kišenėje ir kuriame, kaip manoma, 
buvo ne parakas, bet opiumas. Paskui nesuvokiamo apaštališko įgei- 
džio genamas jis paliko Niskajuną, nusidangino į Nantaketą, ap- 
sukriai, kaip moka tik bepročiai, apsimetė normaliu žmogumi ir 
parsisamdė jūreiviu į „Jeroboamą", kaip tik išplaukiantį į medžioklę. 
Jis buvo priimtas į įgulą, bet vos tik laivas atsidūrė jūroje ir krantas 
dingo, jo beprotybė vėl įsiplieskė. Jis pasigarsino esąs arkangelas 
Gabrielius ir liepė kapitonui šokti per bortą. Be to, paskelbė mani- 
festą, kur pasivadino visų salų. išvaduotoju ir didžiuoju Okeanijos 
ganytoju. Nesvyruojantis pasitikėjimas, skelbaujant tokius dalykus, 
tamsus, įžūlus nerimstančios karštligiškos vaizduotės Žaismas, krau- 
pūs tikro pamišimo ženklai — dėl viso to Gabrielius didumos ne- 
mokšiškų jūreivių akyse atrodė kone šventasis. Svarbiausia, jo bi- 
jojo. Kadangi laive iš tokio žmogaus maža naudos, juo labiau kad 
dirbti jis sutikdavo tik tada, kai įsigeisdavo, kapitonas, skirtingai negu 
įgula neitikėjęs pranašystėmis, mielai būtų juo atsikratęs, tačiau ar- 
kangelas, suuodęs ketinimą išvaryti ji pirmame uoste, įtūžęs pareiškė, 
nimas bus įvykdytas. Jo įtaka pasekėjams buvo tokia didelė, jog ga- 
lop visi jūreiviai sugužėjo pas kapitoną ir pareiškė, kad jei išlaipinsiąs 
Gabrielių, nė vienas iš jų nepasiliksiąs laive. Kapitonas buvo pri- 
verstas atsisakyti Šito sumanymo. Jūreiviai taip pat neleido blogai 
elgtis su Gabrielium, kad ir ką tas sakytų ar darytų, todėl pamažėle 
Gabrielius ėmė naudotis visiška laisve. Pasekmės buvo tokios: ar- 
kangelas už nieką laikė kapitoną ir jo padėjėjus, o kai prasidėjo epi- 
demija, jis visiškai įsikaraliavo: pareiškė, jog tai maras ir nuo jo vieno 

priklauso, ar jis baigsis. Jūreiviai, daugiausia vargšai tamsuoliai, 
drebėte drebėjo, kiti net keliaklupsčiavo prieš jį, jam paliepus reikš- 
dami pagarbą kaip dievui. Tokie dalykai gali pasirodyti neįtikėtini, 
tačiau, kad ir kaip keista, tas tiesa. Apskritai fanatikų istorijose pri- 
trenkia ne tiek jų beribis savęs apgavimas, kiek beribis sugebėjimas 
apgaudinėti ir kvailinti kitus. Bet metas pagaliau grįžti prie „Pekodo". 

— Aš nebijau epidemijos, bičiulį — pasakė Ahabas, pasilenkęs 
per falšbortą, kapitonui Meihju, stovinčiam savo velboto vairaga- 
lyje.— Lipk į laivą. 

Bet tuoj pat stryktelėjo nuo suolo Gabrielius. 

— Atmink, atmink karštinę, geltoną ir tulžingą! Saugokis baisio- 
jo maro! 

— Gabrieliau! Gabrieliau! — sušuko kapitonas Meihju.— Arba 
tu... 

Tačiau tuo metu banga Švystelėjo velbotą į priekį, ir jūros šniokš- 
timas nuslopino žodžius. 

— Ar nematėte Baltojo Banginio? — paklausė Ahabas, vos tik 
velbotas susilygino su „Pekodu". 

— Atmink, atmink savo velbotą, sudaužytą ir paskandintą! Sau- 
gokis baisios uodegos! 

— Dar syki sakau tau, Gabrieliau, kad... 

Tačiau lyg kokia piktoji dvasia vėl siūbtelėjo velbotą pirmyn. 
Pašnekesys buvo nutrauktas, vienas po kito nugrumėjo tolyn keli 
baugūs volai, bet dėl nesuvokiamo vandenyno įgeidžio nė vienas ne- 
kilstelėjo velboto ant savo keteros. Tuo tarpu ištrauktoji spermace- 
tinio banginio galva smarkiai sudunksėjo į laivo korpusą, ir arkan- 
gelas Gabrielius nužiūrėjo ją taip baimingai, kaip arkangelui lyg ir 
nederėjo. 

Kai toji interliudija baigėsi, kapitonas Meihju pradėjo niūrų pa- 
sakojimą apie Mobi Diką, ir kiekvieną sykį, kai paminėdavo jo vardą, 
ji pertraukdavo Gabrielius bei įshlžusi jūra, tarsi sudariusi su juo 
sutartį. 


Paaiškėjo, kad netrukus po to, kai „Jeroboamas" paliko gimtąjį 
uostą, jis sutiko kitą banginių medžioklės laivą, ir iš jo įgulos suži- 
nojo, kad yra jūrose banginis Mobi Dikas ir kad jis pridaro daug 
baisių dalykų. Godžiai įsiurbęs naujas žinias, Gabrielius iškilmingai 
perspėjo kapitoną, kad nedrįstų persekioti Šito banginio, jei siau- 
būnas būtų pastebėtas iŠ „Jeroboamo", pripaistė, kad Baltajame Ban- 
ginyje isikūniies patsai špilrp-Hn Hioi.-./“ —-——— " 

ja. Tačiau kai po metų ar kelerių Mobi Diką pastebėjo stiebų žvalgai, 
pirmasis kapitono padėjėjas Meisis degte užsidegė noru su juo susi- 
remti; ir kai pats kapitonas, nepaisydamas arkangelo grasinimų ir 
perspėjimų, mielai jam tą leido, Meisis sugebėjo įkalbėti penkis jū- 
reivius sėsti su juo į velbotą. Su jais jis leidosi į gaudynes, ilgas ir 
varginančias, ir tik po daugybės nesėkmingų bandymų pagaliau pa- 
vyko jam sužeberkluoti banginį. Tuo metu Gabrielius, įsiropštęs į 
pačią grotstiebio viršūnę, įnirtingai  mojuodamas ir grūmodamas 
laisvąja ranka, pranašavo šventvagiškiems savo dievybės priešams 
greitą ir siaubingą žūtį. Ir Šit jau pirmasis kapitono padėjėjas 
Meisis stovi velboto priekyje, padūkusiai kaip visa banginiautojų 
padermė keikdamas banginį ir laukdamas tinkamos akimirkos smeigti 
jau iškeltą perstekę. O varge, staiga didžiulis baltas šešėlis pakyla 
virš jūros, o nuo jo greito vėduokliško judesio apmiršta visų yrėjų 
širdys. Sekančią akimirką nelaimingasis velboto vadas, pilnas gy- 
vybės ir įniršio, išsviedžiamas aukštai į orą ir, nubrėžęs didelį lanką, 
įkrenta į jūrą maždaug už penkiasdešimties jardų. Nė viena velboto 
lenta nebuvo sulaužyta, yrėjams nė plaukas nuo galvos nenukrito, 
tiktai kapitono padėjėjas Meisis amžinai dingo po vandeniu. 


Turime atkreipti dėmesį, kad nelaimingi atvejai, panašūs į ap- 
rašytąjį, pasitaiko gana dažnai. Kartais visi, išskyrus taip kraupiai 
žuvusį, lieka sveikut sveikutėliai; dažnokai tokiais atvejais būna nu- 
daužiamas velboto pirmagalis arba kartu su nelaimėliu išlekia suolas, 
ant kurio jis ką tik stovėjo. Bet visų nuostabiausia yra tai, jog žuvusio 
kūne, kai jį pavyksta rasti, nebūna nė mažiausio smurto ženklo, o 
žmogus miręs. 

Nelaimė ir Meisio dingimas po vandeniu buvo puikiai matyti nuo 
laivo. Ėmęs klykti: „Rūstybės taurė! Rūstybės taurė!" — Gabrielius 
privertė siaubo pagautus jūreivius nutraukti medžioklę. Tas šiurpus 
įvykis dar padidino arkangelo įtaką, kadangi uoliems jo pasekėjams 
ėmė rodytis, jog jis iš anksto viską nuspėjęs, o ne Šiaip švaistęsis miglo- 
tomis pranašystėmis, kurių kiekvienas jo vietoje galėjo pažerti, ti- 
kėdamasis, jog kai kurios gal ir išsipildys. Jis tapo viso laivo siaubu. 

Kai Meihju baigė pasakojimą, Ahabas ėmė klausinėti tokių da- 
lykų, kad „Jeroboamo" kapitonas negalėjo susilaikyti savo ruožtu 
nepasiteiravęs Ahabo, ar tik Šis neketinąs progai pasitaikius kautis 
su Mobi Diku. „Taip",— atsakė jam kapitonas Ahabas. Tą pat aki- 
mirką Gabrielius vėl pašoko, įsmeigė į senąjį kapitoną degančias 

— Atmink, atmink šventvagį — mirusį — ten, gelmėje! Saugokis 
šventvagio likimo! 

Ahabas vangiai nusigręžė, po to tarė kapitonui Meihju: 

— Kapitone, aš ką tik prisiminiau paštą; rodos, maiše su laiš- 

Kiekvienas banginiavimo laivas išplaukdamas pasiima daug laiš- 
kų įvairiems laivams, bet įteikimas adresatams visiškai priklauso nuo 
susitikimo iš netyčių keturiuose pasaulio vandenynuose. Dauguma 
šių laiškų taip ir nepasiekia adresato, o kiti patenka į reikiamas ran- 
kas tik po dvejų ar trejų klajonių metų. 

Netrukus Starbakas grįžo su laišku. Jis buvo apgailėtinai sulam- 
dytas, sudrėkęs, pelėsių dėmėmis išmargintas, kadangi visą laiką 
išgulėjo tamsioje kajutės spintelėje. Tokiam laiškui pati tinkamiausia 
įteikėja būtų buvusi Mirtis. 

— Negali įskaityti? — sušuko Ahabas— Duok jį man. Tikrai, 
užrašas beveik nusitrynęs... Kas gi čia? 

Kol jis apžiūrinėjo laišką, Starbakas paėmė ilgą flenserinio kas- 
tuvo kotą ir peiliu įskėlė galą, kad būtų galima įkišti laišką ir taip 
paduoti į velbotą. 

Tuo metu Ahabas, laikydamas laišką, murmėjo: 

— „Har...", taip, „Hariui“ (moteriška keverzonė... neabejoju, 
žmona rašo)... Aha... „Hariui Meisiui, „Jeroboamo" laivas"... bet 
juk tai Meisiui, o jis nebegyvas! 

— Vargšas vyrukas! Ir dar nuo žmonos! — atsiduso Meihju— 
Ką gi, duokit jį šen. 

— Ne, pasilik sau! — sušuko Gabrielius Ahabui— Juk greitai 
paskui jį nukeliausi. 

— Kad tu tais prakeiksmais paspringtum! — sustūgo Ahabas.— 
Kapitone Meihju, paimk laišką. 

Paėmęs iš Starbako nelemtą laišką, Ahabas įbruko jį į perskeltą 
karties galą ir atkišo per bortą į velbotą. Tuo tarpu yrėjai laukdami 
nustojo irkluoti, velbotą panėšėjo link „Pekodo" vairagalio, ir laiš- 

kas lyg per stebuklą pakliuvo tiesiai į godžias Gabrieliaus rankas. 
Pačiupęs laišką, jis stvėrė nuo velboto dugno didelį peilį, persmeigė 
juo voką ir nusviedė atgal į laivą. Peilis nukrito prie Ahabo kojų. 
O Gabrielius suspigo savo draugams užgulti irklus, ir maištingasis 
velbotas galvotrūkčiais nulėkė nuo „Pekodo". 


Kai jūreiviai po pertraukos stojo toliau doroti banginio lašiniu. 

LXXII skyrius 
BEŽDŽIONĖS PASAITAS 


Triukšmingame bruzdulyje darinėjant banginį jūreiviams tenka 
daug bėgioti pirmyn ir atgal. Tai žmonės reikalingi čia, tai vėl visus 
šaukia ten. Niekas nestovi vietoje, nes tuo pat metu visur yra kokio 
nors darbo. Panaši padėtis ir žmogaus, sumaniusio aprašyti Šitą sce- 
ną. Todėl mums teks šiek tiek grįžti jau nueitu keliu. Kaip minėjome, 
pirmąją skylę banginio nugaroje, kur paskui įstatomas hakas, 1š- 
kus, griozdiškas hakas buvo įkištas į tą skylę? Jį ten įtvirtino ne- 
perskiriamas mano draugas Kvikegas, ir jo, kaip žeberklininko, pa- 
reiga buvo nusileisti šiuo tikslu siaubūnui ant nugaros. O labai dažnai 
aplinkybės priverčia žeberklininką išbūti ant banginio per visą do- 
rojimą. Banginis, atsiminkit, beveik visas paniręs į vandenį, išskyrus 
tą plotą, kuriame vyksta darbas, todėl nelaimingas žeberklininkas 
kapanojasi apačioje, dešimt pėdų žemiau denio, tai ant banginio, 
tai vandenyje, o milžiniškas kūnas sukasi po juo nelyginant malūno 
volas. Šį sykį Kvikegas vilkėjo škotų kalniečių apdaru — marški- 
niais ir puskojinėmis,— kuris, mano manymu, jam labai tiko, o nie- 
kas, išskyrus mane, kaip netrukus skaitytojas įsitikins, neturėjo 
geresnės progos jį stebėti. 

Kadangi aš buvau to laukinio priekinis irkluotojas (irklavau 
antruoju pirmagalio irklu), mano smagi pareiga buvo dabar padėti 
jam, šokant šitą įmantrų šokį ant banginio nugaros. Visi tikriausiai 
esate matę italą rylininką, vedžiojantį su ilgu pasaitu šokančią bež- 
džionę. Visai taip ir aš nuo laivo palei statų bortą vedžiojau Kvikegą 
po jūrą su „beždžionės pasaitu", kaip jį vadina banginiautojai, pri- 
rištu prie stipraus brezentinio jo diržo. 

Juokai juokais, bet tai buvo darbas, pavojingas mums abiem. 
Mat — tą būtina pasakyti iš pat pradžių — beždžionės pasaito buvo 
pritvirtinti abu galai: vienas prie plataus brezentinio Kvikego diržo, 
kitas — prie mano siauro odinio. Taigi tam tikram laikui, kad ir kas 
nutiktų, mudu buvome sujungti ir neperskiriami; ir jeigu vargšas 
Kvikegas būtų skendęs, paprotys ir garbė reikalavo, kad aš neper- 
kirsčiau virvės, o leisčiau jai ir mane nusitempti į gelmes. Žodžiu, 
buvome kaip Siamo dvyniai per atstumą, Kvikegas buvo mano ne- 

kratyti pavojingų giminiškų priedermių, sutvirtintų kanapiniu saitu. 

Taip ryškiai ir metafiziškai aš buvau įsisąmoninęs savo padėtį, kad 
atidžiai sekdamas Kvikego judesius jutau, jog mano asmenybė ištirpo 
akcinėje dviejų partnerių bendrovėje, jog laisva mano valia patyrė 
mirtiną smūgį ir jog kito klaida ar nesėkmė gali pasmerkti mane, 
niekuo neprasikaltusį, nepelnytoms nelaimėms ir mirčiai. Tariau, kad 
tai savotiškas Apvaizdos tarpuvaldis; juk negalėjo ji pati, būdama ne- 
paperkamai bešališka, sąmoningai sankcionuoti tokią skaudžią ne- 
teisybę. Tačiau rutuliodamas toliau savo mintį ir vis kartkarčiais 
ištraukdamas virve Kvikegą iš vandens, kad nebūtų suplotas kaip 
blynas, atsidūręs tarp banginio ir laivo, — rutuliodamas toliau savo 
mintį, aš supratau, jog mano dabartinė padėtis visiškai nesiskiria nuo 
kiekvieno mirtingojo padėties, nebent tiek, kad siamiški saitai daž- 
niausiai sieja žmogų iš sykio su keliais mirtingaisiais. Bankrutuoja 
jūsų bankininkas — jums galas; atsiunčia apsirikęs jūsų vaistininkas 
nuodingų tablečių — jūs nebegyvas. Tiesa, galite paprieštarauti, kad 
visų šitų ir galybės kitų gyvenimo blogybių galima išvengti, būnant 
itin apdairiam. Tačiau kad ir kaip atsargiai elgiausi su pasaitu, kar- 
tais Kvikegas timptelėdavo taip smarkiai, kad aš kone išlėkdavau 
per bortą. Be to, niekaip neįstengiau pamiršti, jog galiu nors iŠ kailio 
išsinerti, — mano valioje tiktai vienas pasaito galas*. 


AŠ jau užsiminiau, kad man dažnai tekdavo traukti vargšą Kvi- 
kegą, nuslystantį nuo besisukančio ir siūbuojančio banginio į vandenį 
prie laivo borto. Tačiau jam grėsė pavojus ne tik būti suplotam. Ne- 
kraujo, rykliai, tie pasiutę padarai, vėl vibždėjo aplinkui lyg bitės 
avilyje. 

Ir tarp ryklių stovėjo dabar Kvikegas, retkarčiais toje grumda- 
lynėje net koja juos paspirdamas. Gal tai skamba neįtikėtinai, tačiau 
turėdami tokį grobį, kaip negyvas banginis, rykliai, kitomis progo- 
mis ryjantys viską, kas papuola, tuosyk retai liečia Žmogų. 

Vis dėlto galvažudiškų jų įpročių pamiršti nederėjo ir išmintin- 
giausia buvo nenuleisti nuo jų akių. Todėl be pavadžio, kuriuo aš 
retsykiais trūkteldavau vargšą Kvikegą, kad per daug nesuartėtų su 


* Beždžionės pasaitas yra kiekviename banginių medžioklės laive, tačiau tik 
„Pekode" beždžionė ir vedlys surišami. Sitą patobulinimą įvedė ne kas kitas, o Stabas, 
kad gyvybe rizikuojantis žeberklininkas turėtų kuo patikimiausią pasaito laikytojo 

nuožmiausiai atrodančio ryklio nasrais, jis dar buvo saugomas ir 
kitaip. Kybodami lopšyje už borto, TeŠtiga ir Degu be paliovos 
švaistėsi virš Kvikego galvos aštriais flenšeriniais kastuvais, 
dobdami ryklius kiek siekė jų mojis. Galit neabejoti, tas jų uolumas 
buvo išties be galo nesavanaudiškas ir kilnus. Jiems tikrai rūpėjo 
vien Kvikego gerovė, tačiau taip karštai skubant padaryti jam gera — 
kai ir jį, ir ryklius beveik slėpė kruvinai drumstas vanduo, — jie 
neatsargiais savo kastuvais rizikavo greičiau nukirsti žmogui koją 
negu rykliui uodegą. O vargšas Kvikegas, kuris dusdamas ir galuo- 
damasis darbavosi prie didžiulio geležinio kablio, vargšas Kvikegas 
tikriausiai meldėsi Jodžui, patikėdamas savo gyvenimą saviems 
dievams. 

Ką gi, mielas mano drauge ir kraujo broli, mąsčiau aš, sulig 
kiekvienu bangos siūbtelėjimu tai trukteldamas, tai atleisdamas pa- 
vadį — juk galų gale koks čia skirtumas? Argi tu neįkūniji visų kartu 
ir kiekvieno atskirai šiame banginių medžioklės pasaulyje? Bedugnis 
vandenynas, kuriame tu dūsti — tai gyvenimas, rykliai — tavo prie- 
šai, kastuvai — draugai, o tavo padėtis tarp vienų ir kitų — kaip 
tarp kūjo ir priekalo, vargšas drauguži. 

Bet galvą aukščiau! Tavęs laukia malonumas, Kvikegai! Nes kai 
visai nusivaręs, pamėlusiomis lūpomis ir išraudusiomis akimis lau- 
kinis užsiropščia pagaliau grandinėmis į laivo denį ir stovi visas 
šlapias ir virpėdamas palei falšbortą, prie jo prieina stiuardas ir mie- 
laširdingai, užjaučiamai žvelgdamas paduoda jam... ko? Karšto grogo? 
Kur ten! Paduoda jam, o dievai! puodelį drungno praskiesto imbie- 
rinio gėrimo! 

— Imbieras? Negi čia imbieru kvepia? — įtariai klausia eida- 
mas artyn Stabas— Tikrai, imbieras.— Ir jis dėbteli į puodelį, iš 
kurio dar negurkštelta. Tada apstulbęs stovi akimirką, paskui skubė- 
damas eina prie sutrikusio stiuardo ir lėtai sako: — Imbierinis van- 
denėlis? Gal malonėsi, ponas Spurga, papasakoti apie jo privalumus. 
Imbierinis vandenėlis! Negi imbieras tinkamiausias kuras, Spurga, 
berneli, įžiebt ugniai šito dantimis kalenančio žmogėdros kūne? Im- 
bieras! Kas yra, po velnių, imbieras? Anglis? Malkos? Degtukai? 
Pintis? Parakas? Klausiu, kas tasai velnio imbieras, kurį ką tik pa- 
kišai su puodeliu mūsų vargšui Kvikegui? 

— Tai vis kažkokios blaivininkų draugijos išmonės,— netikė- 
tai pridūrė jis, kreipdamasis į Starbaką, ką tik atėjusį nuo bako — 

stebėdamas kapitono padėjėjo išraišką, pridūrė: — O stiuardui, po- 
nas Starbakai, pakako įžūlumo pakišti šitą kalomelį, šitą vidurius 
leidžiančią mikstūrą Kvikegui, ką tik dirbusiam ant banginio! Gal, 
pone, jis vaistininkas, o ne stiuardas? Ir dar, pone, leisk paklausti, 
negi tai tinkama priemonė gaivinti skenduoliams? 

— Na ne— ištarė Starbakas— visiškai niekam tikus priemonė. 

— Matai, matai, stiuardai, — sušuko Stabas,— mes tave išmo- 
kysim, kaip gydyti mūsų žeberklininkus; čia tavo vandenėliai nereika- 
lingi, o gal tu sumanei mus nunuodyti? Nusigvelbei mūsų gyvybės 
draudimo polisus ir nori, mus numarinęs, įsidėt sau į kišenę premi- 
jas, ar ne? 

— Kuo aš čia dėtas? — suaimanavo Spurga — Tetulė Čeritė 
atnešė jį į laivą; ji liepė niekada neduoti žeberklininkams svaiginamųjų 
gėrimų, o tik tą — kaip ji vadino — imbierinį antpilą. 

— Imbierinį antpilą? Ak tu, imbierinis pašlemėke! Še tau! 
O dabar dumk žemyn į savo podėlį ir atnešk ko nors geresnio. Ro- 
dos, sakau teisybę, ponas Starbakai? Juk kapitonas įsakė: žeberk- 
lininkui, dirbančiam ant banginio — grogas. 

— Gerai, — tarė Starbakas— tik daugiau jo nebemušk ir... 

— Bet aš niekada smarkiai neužsimoju, jei po ranka ne banginis 
ar kas nors panašaus, o šitas vyriukas tik pelė. Dar ką norėjai pasa- 
kyt, pone? 

— Tik tiek: eik su juo ir atnešk, ko reikia. 

Kai Stabas vėl grįžo į denį, vienoje rankoje jis laikė tamsią 
gertuvę, o kitoje lyg ir arbatos dėžutę. Gertuvėje buvo stiprus bren- 
dis, ir jį įteikė Kvikegui; antroje — tetulės Čeritės dovana, ir ji be 
gailesčio buvo atiduota bangoms. 

STABAS IR FLASKAS NUDOBIA TIKRĄJĮ BANGINI, 
O TADA SNEKUCIUOJASI PRIE JO 


Reikia nepamiršti, kad grandiozinė spermacetinio banginio galva 
vis dar kybo prie „Pekodo" borto. Tačiau teks jai dar pakabėti, kol 

reikalų, ir galvai galim padėti tik melsdami dangų, kad išlaikytų 
skryčiai. 

Per praėjusią naktį ir pusę sekančios dienos „Pekodas" nudrei- 
favo į tokius vandenis, kur geltoni šen bei ten išsimėtę planktono 
lopiniai aiškiai rodė, jog čia esama tikrųjų banginių, tos Leviatanų 
atmainos, kurią užtikti netoliese šiuo metu mažai kas tikėjosi. Nors 
i tų apgailėtinų padarų medžioklę visa įgula vieningai žvelgė su 
panieka, nors „Pekodui" visiškai nebuvo pavesta jų medžioti, nors 
ištisi jų pulkai jau buvo praplaukę pro šalį prie Krozė salų ir niekas 
nė nemanė nuleisti velbotų,— kaip tik dabar, kai buvo prišvartuotas 
spermacetinis banginis ir kai jam buvo nukirsta galva, didžiai visų 
nuostabai buvo paskelbta, jog šiandien, progai pasitaikius, reikės su- 
medžioti tikrąjį banginį. 

Ilgai laukti neteko. Pavėjinėje pusėje buvo pastebėti aukšti fon- 
tanai, ir du velbotai — Stabo ir Fiasko — leidosi į sekionę. Jie yrėsi 
vis tolyn ir tolyn, ir pagaliau net stiebų žvalgai pametė juos iš akių. 
Bet staiga iš laivo aukštybių buvo pastebėta, kaip iškilo kunkuliuo- 
jantis balto vandens kalnas, ir netrukus buvo pranešta, jog vienas, 
o gal ir abu velbotai prisitvirtino žeberklais prie banginio. Dar pras- 
linko valandėlė, ir abu velbotai pasirodė kuo aiškiausiai — banginis 
juos tempė tiesiai į „Pekodą". Siaubūnas taip priartėjo prie laivo, kad 
iš sykio net pasirodė, jog sumanė klastingai jį taranuoti, tačiau netikė- 
tai, įsukęs smarkų verpetą už keturiasdešimt pėdų nuo laivo, jis 
dingo iš akių, lyg būtų palindęs po kiliu. „Kirsk, kirsk lyną! — šaukė 
iš laivo velbotams, kurie, atrodė, tuoj tėkšis į laivo korpusą. Tačiau 
jų statinaitėse dar buvo lyno pakankamai, be to, ir banginis jau ne 
taip smarkiai grimzdo, todėl jie skubiai atleido kuo daugiau lyno 
ir iš visų jėgų užgulė irklus, kad spėtų apiplaukti laivą pro priekį. 
Kelias akimirkas jų likimas kabėjo ant plauko; atleidinėdami lyną, 
tempiantį į vieną pusę, jie tuo pat metu iš visų jėgų irklavo į kitą, 
o baisi jėga juos traukė į dugną. Bet atkovoti jiems reikėjo vos kelias 
pėdas. Jie nepasidavė ir laimėjo; tačiau tuo metu ūmus tirtesys lyg 
žaibas perbėgo visu laivo korpusu: tai įsitempęs lynas perbraukė 
per dugną ir staiga išniro laivo priekyje; standus ir gaudžiantis, jis 
taip virpėjo, kad tikšmenys lėkė į šalis ir krito ant vandens it stiklo 
duženos; kiek tolėliau pasimatė ir banginis, tad velbotai galėjo vėl 
netrukdomai skrieti pirmyn. Tačiau pailsęs gyvūnas sumažino greitį ir, 
aklai keisdamas kryptį, ėmė lenkti „Pekodo" paskuigalį, vilkdamas 
paskui save velbotus ir brėždamas uždarą ratą. 

Tuo metu velbotai vis traukė ir traukė lyną, kol pagaliau 
atsidūrė prie pat banginio iš abiejų pusių, ir Stabas su Flasku ėmė 
darbuotis perstekėmis; taip sukant ratą po rato apie „Pekodą", vyko 
kova, ir tuntai ryklių, pirma knibždėjusių aplink negyvą spermace- 
tinį banginį, dabar puolė prie šviežiai plūstelėjusio kraujo ir godžiai 
gėrė iš kiekvienos naujos žaizdos, kaip tikriausiai izraeliečiai gėrė iš 
vis naujai ištrykštančių prasivėrusios uolos šaltinių“. 

Galų gale banginis iššvirkštė juodą fontaną, baisingai trūkte- 
lėjo, susivėmė ir, apsivertęs ant nugaros, ėmė sūpuotis ant bangų. 

Abiejų velbotų vadams rišant trosus prie jo plaukmenų ir kitaip 
ruošiantis buksyravimui, tarp jų užsimezgė pašnekesys. 

— Nesuprantu, kam seniui prireikė šito pridvisusių lašinių kal- 
no? — ištarė Stabas, su pasibjaurėjimu galvodamas apie darbuotę 
prie tokio niekingo Leviatano. 

— Kam prireikė? — persiklausė Flaskas, ringuodamas laisvą 
lyno galą velboto priekyje — Argi nesi girdėjęs, jei vienu metu 
prie laivo dešiniojo borto yra kybojusi spermacetinio banginio galva, 
o prie kairiojo — tikrojo banginio galva, nejaugi, Stabai, nesi girdė- 
jęs, kad toksai laivas niekada nepaskęs? 

— Kodėl? 

— To aš nežinau, tik girdėjau šitaip kalbant tą gumigutinį vai- 
duoklį Fedalą, o jis tikriausiai žino visas laivų nuolaimas. Bet kartais 
man rodosi, kad savo kerais jis atneš mūsų laivui pražūtį. Nepatinka 
jis man, Stabai. Ar pastebėjai, kaip lyg gyvatės galva kyšo jo iltis? 

— Kad jis paskęstų! Aš į ji nė akies krašteliu nedėbteliu, bet 
jei pasitaikys, kad tamsią naktį jis atsistos prie borto, o arti nieko 
nebus, jau tada, Flaskai, pamatysi... — ir Stabas reikšmingai parodė 
abiem rankom į gelmę.— Taip, Flaskai, įsidėk šituos žodžius į galvą! 
Man regis, kad tasai Fedala — persirengęs šėtonas. Negi tu tiki 
šitom niekų pasakom, kad jis tūnojęs triume? Būk ramus, jisai velnias. 
O uodegos nematai todėl, kad ją slepia; tikriausiai susivynioja ir 
nešiojasi kišenėje. Po velniui Prisimeni, kaip jis visada reikalauja 
pakulų prisikimšti savo batų nosims? 

— Apsiavęs jis ir miega, ar ne? Juk net gulto neturi, ne sykį 
mačiau, kaip brinkso naktį ant lyno ritinio. 

— Aišku, vis per tą prakeiktą uodegą; tikriausiai tada išvynioja 
ją ir nuleidžia į ritinio vidurį. 

— Ir kam seniui jo prireikė? 

— Ko gero, yra sudaręs kokią sutartį ar sandėrį. 

— Sandėrį? Dėl ko? 

— Matai, senis iškvaišęs dėl to Baltojo Banginio, todėl velnias 
ir sukasi aplink jį; jeigu jie sukirs rankas dėl sidabrinio laikrodžio 
ar sielos, ar dar ko nors, tada velnias atiduos jam Mobi Diką. 

— Žinai, Stabai, tu jau persūdei,— kaip tas Fedala tą padarys? 

— Nežinau, Flaskai, bet velnias — suktas bernas ir piktavilys. Juk 
esi girdėjęs, kaip vieną sykį prisistatė į seną flagmaną“' toks džentel- 
menų džentelmenas mosčiodamas uodega ir klausia, ar senasis admiro- 
las savo kajutėje. Na, admirolas buvo kajutėje ir klausia velnią, ko jam 
reikia. Velnias kanopa bruožtelėjo ir sako: „Man reikia Džono". 
— „Kam"? — klausia admirolas, „Kas tau darbo! — atkerta įtūžęs 
velnias.— Reikia, ir viskas". — „Tai imk",— sako admirolas. Ir die- 
važi, Flaskai, tegu aš prarysiu šitą banginį, jei buvo ne taip — varg- 
šeliui Džonui nė mirktelt nespėjus, velnias užleido ant jo azijinę 
cholerą. Pala, pala — jau visai aną pusę baigėt? Tada iriamės, tem- 
piam jį ir prišvartuosim prie borto. 

— Rodos, kažkur esu girdėjęs šitą istoriją — tarstelėjo Flaskas, 
abiem velbotams vargingai velkant sunkią naštą prie laivo — Tik 
kur — neatsimenu. 

— Gal „Trijuose ispanuose"“? Tų trijų kruvinų žudikų nuoty- 
kiuose? Ar esi skaitęs, Flaskai? Turbūt iš ten. 

— Ne, regėt šitos knygos neregėjau, nors esu girdėjęs apie ją. 
Bet geriau, Stabai, tu man pasakyk, ar velnias, apie kurį pasakojai, 
ir tas mūsiškis „Pekode",— tas pats. 

— O ar aš ir tas žmogus, kur padėjo tau nudobti banginį — ne 
vienas ir tas pats? Argi velnias negyvena per amžius? Ar yra koks 
dvasiškis, nešiojęs dėl velnio gedulą? Ir jeigu velnias turėjo raktą 
atsirakinti admirolo kajutę, tai, manai, didelis čia jam vargas šmurkš- 
telt į laivą pro kliuzą? A, Flaskai? 

— O kiek, tavo manymu, Fedalai metų? 

— Matai mūsų grotstiebį? — tarė Stabas, rodydamas į laivą— 
Tegul čia bus vienetas. Dabar surink visų statinių graižus iš „„Pekodo" 
triumo ir sustatyk iš eilės už stiebo vietoje nulių, gerai. Tik jie net 
Fedalos metų pradžios neparodys. Nors viso pasaulio statinių grai- 
žus surinktum, vis tiek pristigtų nulių. 

— Bet klausyk, Stabai, turbūt šiek tiek pasigyrei, žadėdamas, 
progai pasitaikius, išskraidinti Fedalą į jūrą? Jei jis iš tiesų toks senas, 
kad nulių neužtenka, ir jei gyvens amžinai, tai kam jį svaidyti per 
bortą, ką? 

— Bent jau gerai išsimaudys. 

— Juk įlis atgal. 

— Vėl įmesiu, visą laiką taip maudysiu. 

— O jeigu jam šaus į galvą ir tave išmaudyti, o paskui dar 
paskandinti, ką tada darysi? 

— Tegul tik pabando; aš jam taip Žiebsiu į paakį, kad ilgai 
gėdysis parodyti pamėlusį snukį admirolo kajutėje, nekalbant jau 
apie apatinį denį, kur gyvena, arba viršutinį, kur taip mėgsta šmaižio- 
ti. Kad jį kur kipšas, tą velnią, Flaskai, negi tu manai, kad aš jo išsi- 
gąsiu? Kas gi jo bijo, išskyrus senąjį admirolą, nedrįstantį stverti ir 
grandinėmis surakinti, nors jis to nusipelnęs, bet leidžiantį jam šlais- 
tytis ir grobti žmones; bene jis net sutartį yra pasirašęs, kad visus 
velnio pagrobtus žmones dar jam iščirškinti padės. Geras admirolas! 

— Manai, Fedala nori pagrobti kapitoną Ahabą? 

— Manau? Pats, Flaskai, netrukus pamatysi. Bet dabar jau 
aš akių nuo jo nenuleisiu, ir jeigu tik kas nors ne taip — capt jį 
už pakarpos ir sakau: „Tu, Belzebubai, geriau nepradėk!" O jeigu 
ims spyriotis, dievaži, stvėręs už uodegos, išlupsiu ją iš kišenės, 
nuvilksiu prie gervės, o ten taip pasukiosiu ir patampysiu, kad su 
visa šaknim ji išlėks — matysi; ir šitaip apdorotas, jis išsinešdins ten, 
iš kur atsibeldė, nebejausdamas, kaip smagiai mataruoja tarp kojų 
uodega. 

— O ką, Stabai, veiksi su uodega? 

— Ką veiksiu? Grįžęs namo parduosiu piemeniui kaip botagą, 
ir tiek. 

— Geriau pasakyk, Stabai, ar taip ir galvoji, kaip dabar sakai 
ir kaip pirma kalbėjai? 

— Galvoju ar negalvoju, bet mes jau priplaukėm laivą. 

Nuo denio pasigirdo įsakymas švartuoti banginį prie kairiojo 
borto, kur jau kybojo paruoštos grandinės ir visa kita. 

— Ar nesakiau? — tarė Flaskas.— Matysi, greitai šita galva ims 
suptis ant skrysčių priešais spermacetinę. 

Netrukus Fiasko žodžiai pasitvirtino. Ir jei pirma „Pekodas" 
buvo smarkiai pakrypęs nuo sunkios spermacetinio banginio galvos 
į dešinę, tai dabar, pakabinus kitą galvą kaip atsvarą, jis atsitiesė, 
nors, kaip suprantate, našta dar pasunkėjo. Taigi jei prie vieno borto 
jūs pasikabinate Loko““ galvą, ji nusvarina jus į vieną pusę, bet 
užnerkit kitoje pusėje Kanto“ galvą — ir jūs vėl stovite tiesiai, 
nors jūsų padėtis apverktina. Yra protų, kurie šitaip ir balansuoja visą 

gyvenimą. Kvaili padarai! greičiau šveiskit per bortą abi tas perkūn- 
galves ir pamatysite, kaip pasidarys lengva ir paprasta plaukti. 

Prišvartuoto prie borto tikrojo banginio darinėjimas mažai kuo 
skiriasi nuo spermacetinio banginio darinėjimo, tik spermacetiniam 
atidalijama visa galva, o tikrajam banginiui iš pradžių išpjaunamos 
ir užkeliamos į denį lūpos ir liežuvis su priaugusiais prie gomurio 
garsiaisiais banginio ūsais. Tačiau šį sykį nė viena iš suminėtų pro- 
cedūrų nebuvo atliekama. Abiejų banginių kūnai liko plūduriuoti 
už vairagalio, o dviejų galvų svarinamas laivas nuplaukė sau, panašus 
į nešulinį mulą, kinkuojantį su dviem perkrautais krepšiais. 

Tuo metu Fedala tylomis* nužiūrinėjo tikrojo banginio galvą, 
retsykiais nukreipdamas akis nuo gilių jos raukšlių į savo delno 
linijas. O Ahabas stovėjo taip, kad paršas“' buvo jo šešėlyje; jei 
nuo paršo ir krito šešėlis, tai, visiškai susiliejęs su Ahabo šešėliu, 
gal tik ilgino pastarąjį. Visus tuos dalykus regėdami, darbais užsiėmę 
jūreiviai spėliojo fantastiškiausias spėliones. 

SPERMACETINIO BANGINIO GALVA. 
LYGINAMASIS VAIZDAS 


Dviejų banginių galvos sudėtos greta, pasekim jų pavyzdžiu, 
sujunkim ir savo galvas draugėn. 

Spermacetinis ir tikrasis banginis — tai žymiausi didžiojo Levia- 
tanų ordino in Folio nariai. Tik šiuos banginius žmogus pastoviai 
medžioja. Nantaketiečiai juos laiko visų jiems žinomų banginių 
rūšių priešingybėm. Kadangi skirtingi orutiniai požymiai labiausiai 
krinta į akis jų galvų sandaroje, o abi galvos šiuo metu kabo prie 
„Pekodo" bortų ir mes galim laisvai vaikščioti deniu nuo vienos 
prie kitos, tai aš norėčiau sužinoti, ar begali pasitaikyti geresnė proga 
pasigilinti į praktinę cetologiją? 

Iš pirmo žvilgsnio mus apstulbina tų galvų kontrastingumas. 
Aišku, abi labai masyvios, tačiau spermacetinio banginio galva 
pasižymi tam tikra matematine simetrija, kurios, deja, stinga tikrojo 
banginio galvai. Spermacetinio banginio galva charakteringesnė. 
Ir žiūrėdami į ją, nejučia suvokiame, kaip nepalyginamai prana- 

šesnė begalinė jos didystė. O dabar tą didyste dar pabrėžia viršu- 
galvio spalva — pilkšvai taškuota, bylojanti apie nemenką amžių 
ir didžią patirtį. Žodžiu, čia toks banginis, kurį medžiokliai vadina 
„Žilagalviu". 

Dabar atkreipkime dėmesį į tai, kuo šios galvos mažiausiai ski- 
riasi, tai yra, į svarbiausius jų organus — ausis ir akis. Labai gerai 
įsižiūrėjus, pačiuose abiejų galvų pakraščiuose, maždaug ten, kur 
turėtų būti skruostikauliai, galima aptikti nedideles be vokų akis, 
panašias į kumeliuko, neproporcingai mažas, lyginant su milžiniš- 
komis galvomis. 

Toji ypatinga šoninė banginio akies padėtis rodo, kad jis nieko 
nemato nei prieš save, nei už savęs. Kitaip sakant, banginio akis 
yra maždaug ten, kur žmogaus ausis; ir jūs patys galite įsivaizduoti, 
kaip jums sektųsi, jeigu matytumėt viską tik iš šono, ausimis. 
Paaiškėtų, kad jūsų regos laukas siekia apie trisdešimt laipsnių į 
priekį ir tiek pat atgal. Ir jeigu pikčiausias jūsų priešas eitų vidury 
dienos tiesiai į jus, iškėlęs rankoje durklą, tepamatytumėt jį tiek, kiek 
jam sėlinant jums iš užnugario. Žodžiu, turėtumėt, taip sakant, dvi 
nugaras ir tuo pat metu du priešakius (iš šonų), nes kur, galų gale, 
yra žmogaus priešakys, jei ne ten, kur jo akys? 

Ir dar, kiek siekia mano atmintis, gyvūnų akys dažniausiai yra 
įsodintos taip, kad regimoji jų galia susilietų, perduodama smegenims 
vieną, o ne du vaizdus; banginio akys beviltiškai atskirtos daugybės 
kubinių pėdų mėsos kaip du ežerai lomoje su kūpsančiu tarp jų 
didžiuliu kalnu; dėl to tikriausiai gaunami du visiškai atskiri vaizdai, 
atkeliaujantys iš dviejų tarpusavyje nesusijusių organų. Todėl banginis 
aiškiai regi vieną vaizdą dešinėje, kitą — toki pat aiškų — kairėje, 
o visa, kas yra tarp jų, jam turbūt absoliuti dumsa ir nebūtis. Kitais 
žodžiais tariant, žmogus žvelgia į pasaulį iš savo sarginės pro vieną 
dvivėrį langą. Tačiau banginiui abu šie plyšiai įstatyti atskirai, 
todėl nors langai du, vaizdas, deja, prastesnis. Šitos banginių regė- 
jimo ypatybės nereikia pamiršti juos medžiojant; teprisimena ją ir 
skaitytojas kai kuriose sekančiose scenose. . 

Kalbant apie Leviatano regą būtų galima pagvildenti vieną 
labai įdomų ir painų klausimą. Tačiau turėsiu pasitenkinti tik keliomis 
užuominomis. Kadangi žmogaus akys šviesoje atmerktos, pats matymo 
aktas yra nevalingas; tai yra, žmogus negali nematyti prieš jį esančių 
daiktų. Tačiau patirtis mus moko, jog žmogus, kad ir kokį platų 
daiktų ratą gali akimis aprėpti, nesugeba tuo pat metu atidžiai ir 

pilnai apžiūrėti dviejų daiktų — nesvarbu, didelių ar mažų,— nors 
jie būtų visiškai greta vienas kito. Bet jeigu jūs įstengtumėt visiškai 
atskirti tuos du daiktus ir apsupti kiekvieną absoliučios tamsos ratu, 
tada, norėdami sutelktai apžiūrėti vieną, laikinai turėtumėt paša- 
linti iš sąmonės kitą. O kaip tada būna banginiui? Abi jo akys, aišku, 
mato tuo pat metu, bet nejaugi jo smegenys talpesnės, įvairiapusiš- 
kesnės ir subtilesnės negu žmogaus ir jis gali atidžiai apžiūrinėti 
vienusyk du atskirus daiktus, vieną vienoje pusėje, kitą — kitoje? 
Jei taip, juo verta žavėtis ne mažiau negu žmogumi, sugebančiu 
tuo pat metu įrodinėti dvi Euklido teoremas. Gerai pagalvojus toks 
palyginimas visai galimas. 

Gal tatai vien tuščias vaizduotės žaismas, bet man visada atrodo, 
jog kai kurių banginių beprasmiškas greičio ir krypties kaitaliojimas, 
bėgant nuo trijų ar keturių velbotų, jų nedrąsa ir keistas gašlu- 
mas visa tai, mano manymu, kyla dėl bejėgiško, valios sąmyšio, 
atsirandančio dėl dvilypės diametraliai priešingos regos. 

Ne mažiau, negu banginio akys, yra įdomios ir jo ausys. Jeigu jūs 
dar nesusipažinę su Leviatanų gimine, tada galėsite valandų valandas 
tyrinėti šias dvi galvas, bet taip ir neatrasite šito organo. Banginio 
ausis neturi išorinio kaušelio, o pati skylutė irgi tokia maža, kad į ją 
sunkiai įlįstų net žąsies plunksna. Ji yra kiek tolėliau už akį. Kalbant 
apie ausis, reikia pasakyti, kad šiuo požiūriu tarp spermacetinio 
ir tikrojo banginio yra didelių skirtumų. Pirmojo ausis turi išorinę 
angą, 0 antrojo ji visiškai dengiama lygios membranos ir iš išorės 
nematoma. 

Ar ne keista, kad toks didžiulis padaras regi pasaulį tokiomis 
nedidelėmis akimis ir girdi perkūnijas mažesnėmis nei kiškio ausimis? 
Bet jeigu jo akys būtų tokios plačios kaip didžiojo Heršelio““ teles- 
kopo linzės, o ausys tokios erdvios kaip katedros prieangis, negi 
jis toliau matytų ar geriau girdėtų? Jokiu būdu ne. Kam tada jūs 
stengiatės „didinti" savo protą? Geriau darykite jį subtilesnį. 

O dabar, pasitelkę visus įsivaizduojamus svertus ir garo mašinas, 
apverskime spermacetinio banginio galvą, paskui, pasistatę kopėčias, 
užsilipkime ant jos ir pažvelkime į žiomenis; jei ši galva nebūtų atkirsta 
nuo kūno, mes netgi įstengtume su žibintų rankoje nusileisti į ban- 
ginio skrandžio didžiąją Kentukio Mamutų olą. Bet geriau įsitver- 
kime už šito danties ir apsidairykime. Kokia daili ir valyva burna, nuo 
grindų iki lubų išklota ar išklijuota balta žvilgančia pienele kaip 
atlasinė nuotakos suknelė. 

O dabar išlįskime laukan ir apžiūrėkime tą kolosalų apatinį 
žandikaulį, panašų į ilgą siaurą didžiulės tabakinės dangtį, tik su 
vyriu iš galo, o ne iš šono. Jeigu jums pavyks iškelti jį virš galvos, 
kad pasimatytų eilės dantų, jis jums pasirodys kaip šiurpios nuleidžia- 
mosios grotos; deja, tokios jos ir yra buvusios daugeliui nelaimingų 
jūreivių, viršum kurių susiskliaudė su baisinga jėga! Tačiau dar 
kraupiau būna, kai staiga pamatai niūrų spermacetinį banginį toli jū- 
roje plaukiant išžiotais nasrais, ir siaubingas, kokių penkiolikos 
pėdų ilgumo jo žandikaulis eina stačiu kampu žemyn visai kaip 
burlaivio bugšpritas. Banginis ne nugaišęs, jis paprasčiausiai blogos 
nuotaikos; gal ko nors susisielojęs, pasidavęs melancholijai ir tokiam 
inertiškumui, kad žandikaulio raumenys atsileido, ir jis šitaip plaukia, 
nederama išvaizda darydamas gėdą visai banginių padermei, kuri, 
be abejo, savo ruožtu trokšta uždėti jam antsnukį. 


Dažniausiai apatinis žandikaulis — nesunkiai išnertas įgudusio 
specialisto — įkeliamas į denį, kad ištraukus baltus dantis būtų 
papildytos banginio kaulo atsargos, iš kurios Žvejai meistruoja viso- 
kiausius keistus daiktus, tarp jų lazdas, skėčių rankenas ir rimbo 
kotus. 

Po ilgo varginančio kėlimo žandikaulis užtraukiamas į denį 
lyg inkaras, ir deramu laiku — praslinkus kelioms dienoms po visų 
kitų darbų — Kvikegas, Degu ir Teštiga, visi trys puikūs dantų 
rovikai, imasi darbo. Kvikegas aštriu flenšeriniu kastuvu įpjauna 
dantenas, po to žandikaulis priveržiamas prie asinio varžto, viršuje 
pakabinami skrysčiai, ir su jais raunami iš eilės dantys, kaip Mičigano 
jaučiai kad rauna senų ąžuolų kelmus naujoje kirtavietėje. Dantų 
paprastai būna keturiasdešimt du; senų banginių jie labai nuzulinti, 
tačiau gedimo nepaliesti ir neužplombuoti kaip žmonių. Vėliau 
žandikaulis pjūklu supjaustomas juostomis, kurios naudojamos sta- 
tomų namų pastoliams. 

TIKROJO BANGINIO GALVA. 
LYGINAMASIS VAIZDAS 


Perėję į kitą denio pusę gerai įsižiūrėkime į tikrojo banginio 


galvą. 
Kaip kilnią spermacetinio banginio galvą teisingiausia būtų 

palyginti su romėnų karo vežimu (ypač iš priekio, kur ji taip 
glotniai suapvalėja), taip tikrojo banginio galva, pirmąsyk užmetus 
akį, atrodo panaši į nelabai grakštų milžinišką batą, kurio nosis 
kaip galeono pirmagalis. Prieš du šimtus metų vienas olandų keliau- 
tojas palygino šitos galvos formą su bato kurpaliu. Tiktai tas 
kurpalis toks didelis, kad bate puikiausiai galėtų apsigyventi senutė 
iš vaikiškos pasakos su visa kirbine vaikų ir vaikaičių. 

Bet artėjant prie tos didžiulės galvos, jos apybraižos ima keistis, 
priklausomai nuo vietos, iš kurios žiūrite. Jeigu užsilipsite ant viršaus 
ir pažvelgsite į dvi „f“ pavidalo kvėpavimo angas, tai pati galva 
pasirodys kaip milžiniškas kontrabosas, o tie plyšiai — figūrinės 
ipjovos dėkoje. Arba jeigu kaip reikiant įsižiūrėsite 1 keistą skiaute- 
rės pavidalo gumbą ant viršugalvio — tą žalią, kiaukutais apaugusį 
iškilumą, kurį Grenlandijoje vadina karūna, o Pietų jūrose — tikrojo 
banginio kyku, jei sutelksite visą dėmesį vien į šitą keterą, jums 
pasirodys, jog galva — tai milžiniškas ąžuolo stuobrys su paukščių 
lizdu šakumoje. Šiaip ar taip, stebint gausybę gyvų krabų, gūžtau- 
jančių tame „kyke", toks palyginimas negali neateiti į galvą, jei tik 
jūsų vaizduotėn neįstrigęs kitas verslo terminas — „karūna", taip 
pat vartojamas kalbant apie šitą gūbrį; tačiau šiuo atveju jūs panorė- 
site įsivaizduoti pabaisišką galiūną karūnuotu jūrų valdovu, kuriam 
šitą žalią diademą stebuklingai sulipdė jūrgyviai. Bet jeigu šis ban- 
ginis — karalius, tai jis yra labai niūrus karalius. Aure, kokia atvipusi 
apatinė lūpa! Kokia niauri, pilna pasidygėjimo grimasa, pagal laivo 
dailidės išmatavimą, beveik dvidešimties pėdų ilgio ir penkių pėdų 
pločio grimasa, iš kurios bus gauta penki šimtai galonų taukų! 


Kaip vis dėlto apmaudu, kad tas nelaimėlis turi kiškio lūpą. 
Ir sprogymė beveik pėdos ilgio. Tikriausiai jo motina būdama dienose 
plaukiojo netoli Peru ir matė, kaip nuo žemės drebėjimo įtrūko 
krantas. Per tą lūpą nelyginant per slidų slenkstį prasmunkam į 
burną. Dievaži, jei būtume Makino tvirtovėje, pamanyčiau, kad 
patekome į indėnų vigvamą. Gerasai Dieve! Negi šiuo keliu ir įėjo 
Jona7 Dvylikos pėdų aukštyje lubos gan staigiai kyla į viršų tarsi ten 
būtų tikras smailiakraigis stogas, o nuo šonkaulėtų, išlenktų, plau- 
kuotų skliautų iš abiejų pusių karo, tarkim, po kokius tris šimtus tų 
nuostabių kardo pavidalo banginio ūsų plokštelių; eidamos nuo viršu- 
tinės gomurio dalies arba „karūnos" kaulų, jos sudaro tas veneci- 
jietiškas žaliuzes, apie kurias jau buvo kitur probėgšmom kalbėta. 
Tų plokštelių kraštai turi šerių kutus, pro kuriuos tikrasis banginis 

jės plaukia per planktono jūrą. Centrinėje banginio ūsų užuolaidų 
dalyje yra įvairių keistų ženklų, įduobų bei protarpių, ir pagal juos 
kai kurie patyrę banginių medžiokliai moka apskaičiuoti banginio 
amžių, kaip pagal rieves apskaičiuojamas ąžuolo senumas. Ar pati- 
kimas šitas metodas, sunku patikrinti, tačiau jame esama analogiškos 
tikimybės. Na, o pripažinę šitą metodą, turėsime patikėti, jog kai kurie 
banginiai sulaukia žymiai vyresnio amžiaus, negu iš pirmo žvilgsnio 
pasirodytų įmanoma. 

Dėl tų užuolaidų senovėje būta pačių keisčiausių prasimanymų. 
Parčeso rinkinyje vienas jūrų keliaunininkas vadina juos „baken- 
bardais", augančiais banginio žiomenyse*; kitas vadina juos „kiau- 
lės šeriais", o Hakliujito knygoje kažkoks senas džentelmenas štai 
kaip įmantriai rašo: „Abiejose viršutinio žandikaulio pusėse auga po 
du šimtus penkiasdešimt plaukmenų, kabančių abipus liežuvio". 

Visi puikiai žinome, kad iš tų „kiaulės šerių", „plaukmenų", 
„usų", „užuolaidų“ ar kaip tik norit, gaminami korsetai ir kitos 
mūsų damų dusinimo priemonės. Tačiaujų pareikalavimas seniai ėmė 
mažėti. Auksiniai banginio ūsų laikai baigėsi, nužengus nuo sosto 
karalienei Onai“, kai tokie madingi buvo platūs apatinių sijonų 
lankai. 

Ir panašiai kaip senovės damos, kurios linksmai skraidžiojo, 
įbruktos, taip sakant, į banginio nasrus, mes šiandieną taip pat 
lengvabūdiškai lendame per liūtį prisiglausti po tais pačiais banginio 
žiomenimis, kadangi šiuolaikinis skėtis — tai palapinė, ištempta ant 
banginio ūsų karkaso. 

Tačiau dabar pamirškime valandėlę visas tas užuolaidas bei 
ūsus ir, stovėdami tikrojo banginio žiotyse, dar sykį apsidairykime. 
Argi tas tvarkingas, iš visų pusių mus supantis kolonų miškas 
nesukelia minties, jog atsidūrėme viduryje didžiųjų Harlemo vargonų 
ir gėrimės tūkstančiais jų vamzdžių? Po vargonais paklotas minkš- 
čiausias turkiškas kilimas — liežuvis, kuris atrodo prilipęs prie burnos 
grindų. Jis labai švelnus ir riebus, lengvai plyšta, keliamas į denį. 
Štai jis dabar prieš mus, ir aš iš akies sumetu, jog jis bus šešių 
barelių, tai yra iš jo bus prilydyta šešios statinės taukų. 


* Tai mums primena, kad tikrasis banginis iŠ tiesų turi kažką panagaus į 
bakenbardus, o gal greičiau ūsus — kelis baltus plaukus viršutinėje apatinio žandi- 
kaulio dalyje. Tie kuokštai kartais suteikia paprastai rimtam banginiui gan pikta- 
darišką išraišką. (Aut. pastaba) 

Dabar jau turbūt įsitikinote, jog iš pat pradžių sakiau teisybę: 
spermacetinio banginio ir tikrojo banginio galvos nepanašios. Taigi 
susumuodamas viską kartoju: tikrojo banginio galva neturi didžiulio 
spermaceto šulinio, neturi jokių kaulinių dantų, jokio ilgo atsikišusio 
apatinio žandikaulio, tokio būdingo spermacetiniam banginiui. Antra 
vertus, spermacetinis banginis neturi banginio ūsų užuolaidų, neturi 
milžiniškos apatinės lūpos, jo liežuvio yra tik užuomazgos. Ir dar: 
tikrasis banginis turi dvi išorines kvėpavimo angas, o spermacetinis 
banginis — tiktai vieną. 

Pažvelkite paskutinį sykį į šitas iškilnias, lyg su kapišonais galvas, 
kol juodvi guli greta, nes greit viena be pėdsako nugrims į jūrų 
gelmių nežinią, o antroji irgi netrukus nukeliaus iš paskos. 

Ar pastebit, kokia spermacetinio banginio galvos išraiška? Tokia 
pati, kokia buvo jam sutinkant mirtį, tik pačios giliosios raukšlės 
kaktoje kažkaip apnykusios. Man regis, jog plati jo kakta yra kupina 
netrikdomos prerijų ramybės, kylančios dėl filosofinio abejingumo 
mirčiai. O dabar atkreipkite dėmesį į kitos galvos išraišką. Matot, 
kaip kietai sučiaupta ta nepaprasta apatinė lūpa, atsitiktinai laivo 
borto prispausta? Ar nebyloja toji galva apie neapsakomą ryžtą mir- 
ties akivaizdoje? Manau, jog tikrasis banginis buvo stoikas, o sperma- 
cetinis banginis — platonikas, paskutiniais metais patyręs Spinozos 
įtaką. 

Prieš amžinai išsiskiriant su spermacetinio banginio galva, no- 
rėčiau, kad jūs, kaip nuovokus fiziologas mėgėjas, atkreiptumėte 
dėmesį į jos vaizdą iš priekio — į tą vientisą sutelktumą. Prašau ją 
apžiūrėti vien tam, kad susidarytumėte teisingą, neperdėtą nuomonę 
apie tai, kokia taranavimo jėga galėtų joje glūdėti. Tatai be galo 
svarbu, nes tada jūs arba pasidarysite reikiamas išvadas, arba visada 
su nepasitikėjimu žiūrėsite į vieną iš pačių kraupiausių, bet dėl to ne 
mažiau teisingą įvykį rašytinėje žmonijos istorijoje. 

Jūs esate matę, kad plaukdamas spermacetinis banginis atstato 
vandeniui beveik stačią savo galvos priekinę plokštumą; esate matę, 
kad apačioje ta plokštuma smarkiai nusklembta atgal ir sudaro įdubą 

siauram lyg bugšpritas apatiniam žandikauliui; esate matę, kad dėl 
to jo burna atsiduria po galva, maždaug tokioje padėtyje, kokioje 
atsidurtų jūsų burna, jeigu ji būtų pasmakrėje. Ir dar matėte, kad 
nosies banginis visiškai neturi, o tai, kas atstoja nosį — jo kvėpavimo 
anga — yra viršugalvyje; jo akys ir ausys yra galvos šonuose, kone 
per vieną trečdalį galvos ilgio nuo priekio. Dabar jau turbūt patys 
supratote, kad priešakinė spermacetinio banginio galvos dalis — mir- 
tina, akla siena, be jokio organo, jokio jautraus atsikišimo. Ir dar 
prisiminkite, kad tik pačioje nusklembtosios dalies apačioje yra 
kažkokios kaulinių darinių užuomazgos; ir tik už dvidešimties pėdų 
nuo kaktos rasite jo kaukolę. Taigi visa ši milžiniška bekaulė masė 
panaši į vilnų prikimštą maišą. Ir pagaliau, nors netrukus bus paro- 
dyta, kad tame maiše yra tam tikras kiekis švelniausių taukų, jūs 
turite dabar susipažinti su ta substancija, kuri taip tvirtai saugo šį 
subtilų lobyną. Kiek anksčiau esu aprašęs lašinių sluoksnį, gaubiantį 
banginio kūną, kaip kad žievė gaubia apelsiną. Visai taip pat yra 
apgaubta ir galva; skirtumas tas, kad gaubtuvas ne toks storas, tik labai 
tankus, ir neišbandžius sunku tuo net patikėti. Pats tvirčiausias, 
smailiausias žeberklas, pati aštriausia perstekė, sviesta pačios galin- 
giausios žmogaus rankos, kaipmat atšoka nuo jo. Atrodo, jog sper- 
macetinio banginio kakta grįsta arklių kanopomis. Pojūčių ji tik- 
riausiai jokių neturi. 


Ir dar pagalvokite apie vieną dalyką. Kai du Ost Indijos bendro- 
vės laivai netyčia susiduria sausakimšame uoste, ką tokiu atveju 
daro jūreiviai? Matydami, kad smūgis neišvengiamas, jie nekabina 
už borto kokių nors kietų — geležinių ar medinių — daiktų. Ne, 
jie smūgį atremia dideliais apvaliais tvirtų storų jaučio odų maišais, 
prikimštais pakulų arba kamščio. Ir tie maišai narsiai, be skausmo 
priima gniuždantį smūgį, nuo kurio į šipulius išlakstytų ąžuoliniai 
handšpugai ir į druzgus geležinės dalbos. Jau vien šis pavyzdys 
puikiai pailiustruoja tą akivaizdų faktą, prie kurio artėju. Tačiau 
dar noriu jį papildyti hipotetine man šovusia prielaida: kadangi pap- 
rastos Žuvys turi vadinamąsias plaukiojamąsias pūsles, kurios pagal 
norą gali išsiplėsti ir susitraukti, o spermacetinis banginis, mano ži- 
niomis, tokio įtaiso neturi, tai atsižvelgiant į, rodos, nepaaiškinamą 
tų banginių įprotį plaukiant čia visiškai panerti galvą, čia aukštai 
iškelti virš vandens, atsižvelgiant į nepaprastą, galvą gaubiančio ap- 
valkalo elastingumą, atsižvelgiant į unikalią jo galvos vidinę sandarą, 
man kilo mintis, kad jos paslaptingi  akyti medaus  koriai 

turi, ko gero, ligi šiol neišaiškintą ryšį su išorės oru ir dėl to gali 
būti atmosferos suslegiami ir išplečiami. Jei taip, tik įsivaizduokim, 
kas per neįveikiamybė jėgos, kuriai talkina pati neapčiuopiamiausia, 
didžiausią griaunamą galią turinti stichija. 

Dabar įsidėmėkite štai ką. Stumdama pirmyn tą kurčią, nepra- 
mušamą, nesužeidžiamą sieną, už kurios susitelkusi pati plukniausia 
medžiaga, plaukia gigantiška gyva masė, apie kurios dydį galime 
spręsti tik pagal apimtį — kaip apie rąstų krūvą; ir visa ji, tarytum 
pats mažiausias vabalėlis, paklūsta vienai ir tai pačiai valiai. Taigi 
kai vėliau aprašysiu šito gigantiško siaubūno charakterį ir jo kūne 
slypinčią neapsakomą jėgą, kai pavaizduosiu kai kuriuos, palyginti 
nežymius, triuškinančius jo žygius, tikiuosi, kad nubloškę į šalį ne- 
išmanėlišką nepatiklumą, būsite pasirengę išklausyti net tai, kaip 
spermacetinis banginis pralaužė Darjeno sąsmauką““ ir sumaišė At- 
lanto bei Ramiojo vandenynų vandenis, ir nė akim nemirktelsit. 
Nes jeigu nepripažįstate banginio, tada Tiesos klausimais esate tik 
sentimentalus provincialas. Tačiau pasižiūrėti Tiesai į akis pajėgia 
tik milžiniškos salamandros; kokie tad menki provincialų šansai? 
Atmenate, kas ištiko Saise silpnadvasį jaunuolį“, kilstelėjusį tos 
kraupiosios deivės šydą? 


LXXVU skyrius 
DIDŽIOJI HEIDELBERGO STATINĖ*" 


Sit ir atėjo metas semti spermacetą. Bet kad teisingai suvoktumėte, 
kaip tas vyksta, privalote įsivaizduoti įdomią šito nuostabaus rezer- 
vuaro vidinę sandarą. 

Jeigu spermacetinio banginio galvą laikysime pailgų stačiakam- 
piu, tai nuožulniąja plokštuma jį galima įstrižai padalinti į du pleišti- 
nius trikampius*, kurių vienas, apatinis, bus kaulinis darinys — kiau- 
šas ir žandikauliai, o viršutinis — riebalų masė be jokių kaulų; plati 
priekinė dalis — tai matoma, statmena banginio kakta. Kaktos vidury- 


* PleiStinis trikampis — ne Euklido terminas. Jis priklauso grynai jūros mate- 
matikai. Man regis, apibrėžimo jam dar niekas nėra davęs. Pleištinis trikampis — geo- 
metrinis kūnas, kuris skiriasi nuo paprastojo trikampio tuo, jog į galą smailėja iš 
vienos pusės, užuot smailėjes iš abiejų. Taip pat naudojamas spaustuvininkų. (Aut. 


nastaba) 

je horizontaliai perskirkime viršutinį pleištą pusiau ir gausime dvi 
beveik lygias dalis, kurias ir be mūsų gamta yra atskyrusi vidine 
storos kremzlės pertvara. 

Apatinė dalis, vadinama trinka,— tai milžiniški ištisiniai riebalų 
koriai iš kokių dešimties tūkstančių akučių, kurias sudaro susipynu- 
sios tamprios ir elastingos baltos skaidulos. Viršutinė dalis, praminta 
skrynia — tai tikrų tikriausia spermacetinio banginio didžioji Hei- 
delbergo statinė. Ir kaip tą garsiąją statinę iš priekio puošia mįslingi 
raižiniai, taip ir milžiniškoje, raukšlėtoje banginio kaktoje pilna 
keisčiausių emblemiškų brėžių, dabinančių šią stebuklingą statinę. 
Be to, kaip garsioji Heidelbergo “statinė visada būdavo pripilama 
geriausių Reino slėnio vynų, taip ir ši banginio statinė yra pilna 
pačios brangiausios rūšies riebalų vyno — didžiai garsingo sperma- 
ceto, neapsakomai tyro, skaidraus, aromatingo. Be priemaišų šitos 
brangios medžiagos jokioje kitoje banginio dalyje nerasime. Kol ban- 
ginis gyvas, spermacetas visiškai skystas, tačiau banginiui nugaišus, 
susilietęs su oru, jis kaipmat ima tirštėti, ir, lyg pirmam plonam ledo 
sluoksneliui traukiant vandens paviršių, susidaro gražios kristalų 
pavidalo adatos. Iš didelio spermacetinio banginio skrynios gaunama 
apie penki šimtai galonų spermaceto, neskaitant to kiekio, kuris 
neišvengiamai išsitaško, išsipila per kraštus, išteka, prasisunkia ar kaip 
kitaip pražūna sudėtingos išsėmimo procedūros metu, nors stengiamasi 
išgelbėti viską, kas tik įmanoma. 


Nežinau, kokia prašmatnia ir brangia medžiaga buvo viduje 
išklota garsioji Heidelbergo statinė, tačiau net ir prabangiausios 
nėra ko nė lyginti su šilkine perlamutro spalvos pienele, kuria 
kaip karališka mantija išmušta iš vidaus spermacetinio banginio 
skrynia. 

Spermacetinio banginio Heidelbergo statinė, kaip matysime, užima 
visą viršutinės galvos dalies ilgi, o kadangi — kaip jau kitur buvo 
minėta — galva sudaro trečdalį gyvūno ilgio, tai, atskaičiavę tą ilgi 
iš aštuoniasdešimt pėdų padoraus dydžio banginio, gauname daugiau 
kaip dvidešimt šešių pėdų aukščio statinę, jei ji bus keliama į laivą 
vertikalioje padėtyje. 

Atkertant spermacetinio banginio galvą, chirurgas darbuojasi savo 
instrumentu visiškai prie pat tos vietos, kur vėliau bus daroma anga į 
spermaceto telkinius; štai kodėl jis turi būti nepaprastai apdairus, kad 
nevikriu, neatsargiu judesiu prieš laiką neįsibrautų į šventovę ir be 
naudos nepralietų to, kas ioie laikoma. Ir toii salva, nimiantnnin crnin 

į viršų, bus iškelta iš vandens ir palikta kyboti ant milžiniškų skrysčių, 
kurių kanapiniai linkiai karo už borto tarytum ištisas virvių labirintas. 

Po visko, ką esu čia išdėstęs, prašau jus dalyvauti itin nuostabioje 
ir šį sykį vos tragiškai nesibaigusioje didžiosios spermacetinio bangi- 
nio Heidelbergo statinės atkimšimo procedūroje. 


LXXVIH skyrius 
CISTERNA IR KIBIRAI 


Miklus kaip katė Teštiga užsliuogia vantais į viršų, stačias pereina 
per grotrėją ir sustoja tiksliai virš kybančios už borto statinės. Jo 
rankoje lengva virvė, vadinama gordeniu, tai lynas su kabliu gale, 
permestas per vieno skriemulio bloką. Pritvirtinęs bloką po grotrėja, 
Teštiga nuleidžia žemyn vieną galą, kurį jūreiviai denyje pagauna 
ir iš visų jėgų įtempia. Tada kitu galu indėnas mikliai nuŠliuožia, 
lyg nukrenta iš dangaus tiesiai ant banginio viršugalvio. Tenai, — vis 
dar žymiai aukščiau už savo draugus, kuriems kažką žvaliai šūk- 
čioja — jis atrodo kaip turkų muedzinas bokšto viršūnėje, kvie- 
čiantis tikratikius maldai. Gavęs iš apačios su virve aštrų trumpakotį 
flenšerinį kastuvą, jis ima kruopščiai ieškoti tinkamos vietos atkimšti 
statinei. Daro tą nepaprastai kruopščiai, bilsnoja lyg lobio ieškotojas 
seno namo sienas, ieškodamas plytų mūrinyje aukso. Kai pagaliau 
atsargios paieškos baigtos, prie laisvojo gordenio galo pririšamas 
medinis kibiras su geležiniu lanku, visiškai toks, kokiu iš šulinio se- 
miamas vanduo; antrąjį gordenio galą tvirtai laiko keli įgudę jūrei- 
viai kitoje denio pusėje. Šit jie užkelia kibirą, indėnas jį pastveria, o kiti 
paduoda jam ilgą ilgą kartį. Įrėmęs kartį į kibirą, Teštiga spusteli jį 
žemyn ir nugramzdina į statinę, kibiras dingsta, tada jis duoda ženklą 
jūreiviams, laikantiems gordenį, ir kibiras vėl pasirodo, visas api- 
putojęs, sakytum su ką tik pamelžtu pienu. Indėnas atsargiai leidžia 
iš aukštybių lygmalą indą, jį sučiumpa jau laukiantis jūreivis ir 
greitai išpila į didžiulį kubilą. Po to kibiras vėl lekia į viršų, ir 
visa procedūra kartojama, kartojama tol, kol gili cisterna išsemiama 
iki dugno. Į pabaigą Testigai tenka vis smarkiau ir smarkiau užsi- 
gulti ilgą kartį, vis giliau ir giliau gramzdinant kibirą, kol pagaliau 
visa dvidešimties nėdn karfis nrarlincsta hancen'nin imlvn“ 

„Pekodo" jūreiviai šitaip darbuodamiesi jau buvo pripylę kelis 
kubilus kvapnaus spermaceto, bet staiga atsitiko baisi nelaimė. Ar tas 
padūkęs indėnas, būdamas neapdairus ir neatsargus, akimirką atgniau- 
žė ranką, kuria buvo įsikibęs už lynų, laikančių prie borto banginio 
galvą, ar vieta, kur stovėjo, buvo nepatikima ir slidi, o gal pats velnias 
sumanė šį kritimą, nesiteikęs paaiškinti motyvų, — kaip buvo iš tiesų, 
niekas nebūtų galėjęs pasakyti, tačiau staiga, kai iš angos gliurgtelėjęs 
išniro aštuonioliktas ar devynioliktas kibiras — dieve mano! — varg- 
šas Teštiga, lyg dar vienas kibiras į šulinį, nulėkė galva žemyn į tą 
milžinišką Heidelbergo statinę ir dingo, tik pasigirdo kraupus riebalų 
glergesys. 


— Žmogus iškrito! — sušuko Degu, pirmas atsikvošėjęs vi- 
suotiniame siaubo stingulyje.— Greičiau kibirą! 

Jis įbruko vieną koją į kibirą, kad nenusprūstų, jei išsirieba- 
lavęs gordenis išslystų iš rankų, ir jūreiviai užkėlė jį ant banginio gal- 
vos, Testigai nespėjus nugrimzti iki jos dugno. Bet tuo metu prasidėjo 
tikra velniava. Pažvelgę per bortą jūreiviai išvydo, kad negyva galva 
ėmė judėti, kilnotis vandenyje, lyg jai būtų dingtelėjusi kokia puiki 
mintis; iš tikrųjų ten daužėsi vargšas indėnas, agoniškais judesiais 
matuodamas pražūtingą gelmę, kurion grimzdo. 

Tą akimirką, kai Degu, stovėdamas ant banginio galvos, trūk- 
čiojo gordenį, kažkaip užsikabinusį už pagrindinių, visą svorį laikan- 
čių lynų, pasigirdo garsus braškėjimas, ir siaubo apimti jūreiviai išvy- 
do, kaip vienas iš dviejų didžiulių hakų, ant kurių kabėjo galva, 
ištrūko, o milžiniška virpanti masė, kreivai pakibusi už borto, taip 
įsisiūbavo, kad laivas sudrebėjo, ėmė girtai virtuoti nuo šono ant šono, 
tarytum atsitrenkęs į ledkalnį. Vienintelis hakas, ant kurio dabar 
laikėsi visas svoris, atrodė, tuoj tuoj nutrūks, juo labiau kad galva 
smarkiai siūbavo. 

— Lipk žemyn! Lipk žemyn! — rėkė jūreiviai Degu, tačiau 
negras, viena ranka įsitvėręs sunkių skrysčių, ant kurių galėjo išsilai- 
kyti galvai atitrūkus, išpainiojo įkliuvusį gordenį ir įbruko kibirą į 
perkrypusį šulinį, kad prasmegęs žeberklininkas nusitvertų jo ir 
būtų jį galima ištraukti. 

— Eik iš ten, dėl dievo! — šaukė Stabas— Juk ne šovinį į vamzdį 
grudi! Niekuo jam nepadėsi. Tik sutrenksi geležiniu lanku per 
galvą. Eik, girdi! 

I — Ei, saugokitės! — pasigirdo riksmas lyg būtų sprogusi ra- 
eta. 

Ir tą pat akimirką milžiniška galva perkūniškai trinktelėjusi nu- 
trūko ir pūkštelėjo į jūrą tarytum Stalo uola į Niagaros krioklį; 
laivas atvirto į kitą pusę taip, kad net blizganti varinė apkala 
pasimatė; ir visi apmirė be žado, pro storą tirštą tikšmenų maršką 
žiūrėdami į Degu, skriejantį ant siūbuojančių skrysčių tai virš denio, 
tai virš bangų, o tuo metu vargšas, gyvas palaidotas Teštiga negrįžta- 
mai grimzdo į jūros dugną! Bet nespėjo išsisklaidyti žilpinantys garai, 
o virš falšborto jau švystelėjo nuoga figūra su abordažiniu kardų 
rankoje. Sekančią akimirką garsus pliaukštelėjimas paskelbė, kad 
mano narsusis Kvikegas puolė pagalbon. Visi susigrūdo prie borto 
ir apmirusiomis širdimis ėmė skaičiuoti burbulus vandens pavir- 
šiuje. O sekundės bėgo, ir nei skęstančiojo, nei gelbėtojo nebuvo 
matyti. Tuo metu keli jūreiviai nuleido valtį ir kiek nusiyrė nuo laivo. 

— Antai! Antai! — staiga suriko Degu nuo savo jau nebesisupan- 
čios laktos virš denio, ir mes visi pamatėme, kaip iš mėlynų bangų 
iškilo žmogaus ranka; keistokas tai buvo vaizdas, lyg ranka butų 
iškilusi iš žolės virš kapo. 

— Abu! Abu! Matau abu! — vėl džiugiai suriko Degu, ir netru- 
kus visi pamatėm, kaip Kvikegas narsiai kasasi viena ranka, kita 
tvirtai sugniaužęs ilgus indėno plaukus. Abudu buvo įtempti į lau- 
kiančią valtį ir skubiai įkelti į laivą, bet Teštiga dar ilgai negalėjo 
atsigauti, Kvikegas taip pat neatrodė labai šauniai. 

Tačiau kaip buvo atliktas tas kilnus gelbėjimo žygis? Labai pap- 
rastai. Kvikegas nunėrė paskui lėtai grimztančią galvą, keliais kardo 
kirčiais iškirto naują skylę apačioje, paskui metė kardą, kyštelėjo į 
vidų kuo giliau savo ilgą ranką ir ištraukė vargšą Teštiga už galvos. 
Jis tvirtino, kad iš sykio sučiupo koją, tačiau puikiai žinodamas, kad 
tai ne pagal taisykles ir gali sukelti komplikacijų, įbruko ją atgal ir, 
stipriai stumtelėjęs bei mikliai pasukęs, pervertė indėną kūlio, todėl 
antru bandymu tas jau keliavo senu, išbandytu keliu — galva į priekį. 
Na o didžioji banginio galva laikėsi kuo puikiausiai. 

Štai taip narsaus Kvikego nepaprastų akušerinių gabumų dėka 
sėkmingai baigėsi Teštigos išgelbėjimas arba, teisingiau pasakius, 
atėjimas į pasaulį, vykęs pačiomis nepalankiausiomis ir beviltiškiau- 
siomis sąlygomis; ir tos pamokos jokiu būdu nedera pamiršti. Akušeri- 
jos reikia mokyti sykiu su fechtavimu, boksu, jodinėjimu bei irkla- 
vimu. 

Aš žinau, kad šitas nepaprastas indėno iš Gei Hedo nuotykis 

tikriausiai yra matę arba girdėję apie įkritusius į cisterną ar į 
statinę; tokie nuotykiai gan dažni, ir priežastys, juos sukėlusios, būna 
menkesnės negu tos, dėl kurių Teštiga įpuolė į tokį slidžiašonį sper- 
macetinio banginio šulinį. 

Tačiau gali būti, jog įžvalgus skaitytojas nustebs: „Kaip čia yra? 
Mes manėme, kad skaidulinga, spermaceto prisisunkusi banginio gal- 
va — pati lengviausia, plukniausia jo kūno dalis, o jūs sakote, kad ji 
skęsta skystyje, kurio lyginamasis svoris žymiai didesnis. Ką, įkliu- 
vo!?" Nieku būdu ne, įkliuvot jūs pats; mat kai vargšas Teštiga ten 
įkrito, didžioji spermaceto dalis buvo išsemta, lengvos substancijos 
nebeliko, o kremzlinės šulinio sienos, dusyk suvirintos ir apkaustytos, 
kaip jau minėjau, yra daug sunkesnės už jūros vandenį ir skęsta 
tarsi švinas. Tačiau šiuosyk skubiai nuskęsti neleido kitos, nepašalintos 
galvos dalys, todėl galva grimzdo labai lėtai, tolygiai, dėl to ir pavyko 
Kvikegui tą žaibišką akušerinį žygdarbį atlikti bėgčiomis, jei taip 
galima pasakyti. Tikrai tai buvo bėgštus išgelbėjimas. 

Na o jeigu Teštiga būtų žuvęs toje galvoje, jo žūtis būtų buvus 
be galo graži; jis būtų uždusęs balČiausiame, švelniausiame, aro- 
matingiausiame spermacete, ir jo grabas, katafalkas ir kapas būtų bu- 
vus banginio slaptoji vidinė buveinė, jo sanctum sanctorum*. Galima 
prisiminti tik dar vieną gardesnį myrį — saldžią mirtį Ohajo bitininko, 
kuris ieškodamas drevėje medaus, rado tokią daugybę, kad per smar- 
kiai persilenkęs, buvo jo įtrauktas — taigi mirė medumi išbalzamuo- 
tas. O kokia, pagalvokit, galybė žmonių panašiai yra įklimpus į Pla- 
tono medaus bitkorius ir užmigusi juose saldžiu amžinu miegui 


LXXIX skyrius 
PRERIJA 


Nė vienas fizionomistas, nė vienas frenologas dar nebandė paty- 
rinėti Leviatano veido linijų, apčiupinėti jo galvos gumbų. Tokio su- 
manymo sėkmės šansas ne didesnis negu Lafaterio““ bandymo 
apžiūrėti Gibraltaro uolos raukšles arba Galio mėginimo užlipus 
kopėčiomis apčiupinėti Panteono kupolą. Tačiau savo garsioje 
knygoje Lafateris samprotauja ne tik apie įvairius žmonių veidus, 

jis įdėmiai studijuoja Žirgų, paukščių, gyvačių ir žuvų veidus ir 
smulkiai aptaria įvairiopų jų išraiškų niuansus. Visai taip pat 
Galis bei jo mokinys Špurcheimas nepraleido progos pareikšti samp- 
rotavimų ne tik apie žmogaus, bet apie įvairiausių gyvų padarų 
frenologines ypatybes. Ir nors man stinga kvalifikacijos būti pionie- 
riumi taikant šitas dvi pusiau mokslines disciplinas Leviatanui, vis 
dėlto pabandysiu. Aš imuosi visko ir pasiekiu tiek, kiek įstengiu. 

Fizionomisto požiūriu, spermacetinis banginis — anomali būtybė. 
Jisai neturi nosies. Kadangi nosis — centrinė ir matomiausia veido da- 
lis ir kadangi kaip tik ji suteikia musų minai baigiamąjį štrichą, 
Šito išorinio organo trūkumas labai smarkiai paveikia banginio 
išraišką. Ir kaip įveisiant vaizdingą parką ar sodą nepavyks jo 
išbaigti, neįrengus matomoje vietoje kokio nors obelisko, kupolo, 
statulos ar bokšto, taip ir veidui stigs harmonijos, jeigu jame nekyšos 
nosies varpinė su prapjovimais. Pabandykit numušti nosį Fidijo““ 
Dzeusui ir pamatysite, koks apgailėtinas vaizdas! Tačiau Leviatanas 
yra toks kolosališkas, visos jo proporcijos tokios didingos, kad tas trū- 
kumas, kuris taip išbjaurintų skulptūrinį Dzeusą, jam joks trūkumas. 
O ne, jis dar padidina Leviatano orumą. Nosis banginiui visiškai nerei- 
kalingas daiktas. Kai iškilę į fizionom'mę kelionę jūs savo keturirkle 
valtimi lenkiate milžinišką jo galvą, jūsų pagarbaus žavesio nė akimir- 
kai neaptemdo mintis apie nosį, už kurios jį būtų galima pavedžioti. O 
kaip neatstoja kartais Šita įkyri mintis, kai žvelgiate į galingą karū- 
nuotą parapijos seniūną savo soste. 

Fizionomijos požiūriu impozantiškiausiai spermacetinis banginis 
atrodo iš priekio. Tada jis tiesiog neprilygstamas. 

Pilna minčių aukšta žmogaus kakta yra lyg jaudriai aušrą pra- 
našaujantys Rytai. Garbanota ramioje ganykloje besiganančio buliaus 
kakta yra paženklinta kilnumo. Aukštyn kalnų tarpekliais sunkų 
pabūklą stumiančio dramblio kakta — didinga. Tiek žmogaus, tiek 
gyvulio kakta yra panaši į didžiulį auksinį antspaudą, kuriuo vokie- 
čių imperatoriai tvirtindavo savo įsakus. Joje įrašyta: „Tądien sutvėrė 
mano ranka. Viešpats". Tačiau daugumos gyvulių, o kartais net 
žmonių kaktos — tik rėžis Alpių pievos palei sniego liniją. Nedaug 
tėra kaktų, kurios kaip Šekspyro arba Melanchtono““ būtų iškilusios 
taip aukštai ir nusileidusios taip žemai, kad akys atrodytų tarytum po- 
tvynių nežinantys, amžini, tyri kalnų ežerai, o kaktos raukšlėse 
vaidentųsi šakotų minčių pėdsakai, kuriuos susekėt nusileidę čia 
numalšinti troškulio, kaip Šiaurės Škotijos medžiokliai suseka sniege 

elnio pėdsakus. Visoms gyvoms būtybėms būdinga dieviškas, didis 
ir galingas kaktos orumas, tačiau spermacetinio banginio tas kaktos 
orumas yra tiek daug didesnis, kad žiūrint į jį tiesiai iš priekio, dievy- 
bės esimas ir blogio galybė jaučiama kur kas stipriau, negu žiūrint į 
kitus gyvus padarus. Nes jūs regite ne kokią nors apibrėžtą vietą, ir Čia 
nėra nė vieno ryškaus bruožo: nei nosies, nei akių, nei ausų, nei 
burnos, nei apskritai veido, kurio jis nė neturi, o tik platų kaktos 
skliautą, išvagotą mįslių ir nešantį nebylią žūtį velbotams, laivams, 
žmonėms. Ir iš profilio toji neapsakoma kakta nesumažėja, nors, 
aišku, iš šono jos didybė nebe taip gniuždo. Užtat iš profilio labiau 
matoma ta horizontali, pusapvalė įduba kaktos viduryje, kuri, 
anot Lafaterio, žmogaus kaktoje yra genialumo ženklas. 

Čia dabar? Spermacetinis banginis ir genialumas? Nejaugi sper- 
macetinis banginis rašė knygas arba sakė kalbas? O ne, didžiausias 
banginio genialumas tas, kad jis niekada jo neįrodinėjo. Dar labiau 
tą genialumą pabrėžia piramidinė banginio tyla. Ir tai man kelia 
mintį, kad jei didysis spermacetinis banginis būtų žinomas senovėje 
jauniems Rytams, anų laikų vaikiškai magiška mintis būtų jį sudie- 
vinusi. Juk sudievino tais laikais žmonės Nilo krokodilą dėl to, kad 
jis neturi liežuvio, o spermacetinis banginis taip pat jo neturi, tei- 
singiau, jo liežuvis toks mažas, kad paerzinti jūsų jis negali. Jeigu 
ateityje kokia nors aukštos civilizacijos poetinė nacija sugebės parsi- 
vilioti atgal linksmus senovės Pavasario dievus ir vėl pasodins juos į 
sostą mūsų egocentriškame danguje bei ištuštėjusiose kalvose, kur 
seniai jau nebešoka elfai ir fėjos, tada, tikėkit manimi, didysis sper- 
macetinis banginis bus Šito Olimpo Dzeusas. 

Šampoljonas“ iššifravo raukšlėtus granito hieroglifus. Tačiau 
nėra pasaulyje Šampoljono, kuris galėtų iššifruoti egiptietiškas žmo- 
gaus ar kokios kitos būtybės veido paslaptis. Fizionomika, kaip ir bet 
kuris mokslas, — neilgaamžis prasimanymas. Ir jeigu seras Viljamas 
Džonsas“, mokėjęs trisdešimt kalbų, neįstengė perskaityti, kas 
parašyta paprasčiausio valstiečio veide, negalėjo įspėti gilesnės ir 
subtilesnės prasmės, tai negi pavyks mažaraščiui Izmaeliui perskai- 
tyti kraupius chaldėjiškus rašmenis spermacetinio banginio kaktoje? 
Štai toji kakta. Skaitykite patys, jeigu mokat. 

Fizionomistui spermacetinis banginis pasirodė esąs sfinksas, o 
frenologui jo kaukolė tikriausiai bus geometrinis apskritimas, ir 
veltui jis vargs matuodamas jo kvadratūrą. 

Suaugusio gyvūno kaukolė bus ne mažiau kaip dvidešimties 
pėdų ilgio. Jeigu atskirtume apatinį žandikaulį, tai iš šono kaukolė 
atrodytų lyg nuožulni plokštuma ant visiškai lygaus pagrindo. Tačiau 
gyvam banginiui — kaip mes jau žinome — tą nuožulnumą išlygina 
ir papildo milžiniška trinkos masė ir spermaceto rezervuaras. Kau- 
kolės viršuje yra pailgas krateris, kurį ir užpildo visa ši masė, o 
apačioje yra kita ertmė, retai didesnė negu dešimties pėdų ilgio bei 
pločio, ir ten guli gniūžtelė šito siaubūno smegenų. Smegenys yra už 
dvidešimties pėdų nuo kaktos, paslėptos už galingų bastionų lyg 
vidinė Kvebeko citadelė už plačių įtvirtinimų. Smegenys kaip 
brangenybių dėžutė taip įslaptintos kaukolėje, kad aš pažinojau 
banginių medžioklių, atkakliai tvirtinusių, jog spermacetinis banginis 
neturįs kitų smegenų, tik daug kubinių jardų spermaceto drebu- 
tienos. Visa vienų klosčių, juostų, vingių, ta paslaptinga galvos dalis 
jiems atrodo kur kas tinkamesnė vieta banginio išminčiai glūdėti. 


Aišku, frenologijos požiūriu, gyvo nepaliesto Leviatano galva — 
gryna apgaulė. Tikrų jo smegenų nei pamatyti, nei juo labiau 
apčiuopti neįmanoma. Banginis, kaip ir visa, kas šioje žemėje galinga, 
tikrojo veido pasauliui nerodo. 

Jeigu išsemsite iš kaukolės visą spermacetinį balastą ir pažvelgsite 
į ją iš užnugario, kur ji plačiausia, jus apstulbins jos panašumas į 
žmogaus kaukolę, į ją žiūrint iŠ to paties taško. Iš tiesų, pabandykite 
padėti šitą kaukolę (sumažintą iki žmogiškų matmenų) tarp Žmogaus 
kaukolių, tai neįstengsite atskirti, kuri kam priklauso, o pastebėję 
viršugalvyje įdubas jūs, kaip frenologas, tarsite: „Tas žmogus neturi 
nei savo vertės suvokimo, nei garbingumo". Ir šitie du neiginiai sykiu 
su teigiamu grandiozinių jo matmenų ir neapsakomos jėgos faktu 
leis jums susidaryti teisingą, nors ne itin džiuginančią išvadą, kas 
apskritai yra neribota jėga. 

Bet jeigu pagal banginio smegenų sąlyginį mažumą jūs nuspręsite, 
kad ir vingių jose maža, aš pasiūlysiu jums kitą mintį. Atidžiai ap- 

į vėrinį miniatiūrinių kaukolių, kurių kiekviena turi rudimentinių 
analogijų su tikra kaukole. Vokiečiai tvirtina, jog slanksteliai — tai 
nevisiškai išsivysčiusios kaukolės. Tačiau ne jie pirmieji pastebėjo 
tą keistą panašumą. Man jį sykį nurodė vienas draugas svetim- 
šalis, pademonstravęs nužudyto priešo skeletą, iš kurio slankstelių 
buvo sudėliojęs bareljefą smailianosės savo pirogos pirmagalyje. 
Ko gero, frenologai daro klaidą, kam neplečia savo tyrimų srities 
ir nenusileidžia iš smegenų nugarkauliu. Aš įsitikinęs, jog svar- 
biausi Žmogaus charakterio bruožai atsispindi jo stubure. Ir, susi- 
pažindamas su jumis, aš verčiau apčiupinėčiau jūsų nugarą, 0 ne 
galvą. Dar niekada plonas stuburo stulpas nėra laikęs didelės ir 
kilnios sielos. Didžiuojuosi savo stuburu tarsi tvirtu ryžtingų vėliavos 
kotu, ir teplevėsuoja toji vėliava viso pasaulio akivaizdoje. 
Pabandykim pritaikyti Šitą nugarkaulio frenologijos šaką sper- 
macetiniam banginiui. Jo kaukolės ertmė pereina į pirmą kaklo 
slankstelį, ir šiame slankstelyje prasidėjęs nugarkaulio kanalas yra 
dešimties colių skersmens, aštuonių colių aukštumo ir turi trikampio 
formą. Pereidamas iš slankstelio į slankstelį, kanalas siaurėja, bet 
labai pamažu, ir dar ilgai nepraranda didelio savo pločio. Savaime 
suprantama, kanalas pilnas stuburo smegenų, — tos pačios keistai skau- 
dulingos substancijos, kaip ir galvos smegenys, ir tiesiogiai jungiasi 
su galvos smegenimis. Ir dar — išėjęs iš kaukolės, nugarkaulio kana- 
las daug pėdų yra beveik tokio pat pločio, kaip ir galvos smegenys. 
Taigi ar nebūtų išmintinga frenologiškai panagrinėti spermacetinio 
banginio stuburo smegenis? Juk iš viso to, kas buvo anksčiau pasakyta, 
aišku, jog palyginti nepaprastai mažus jo galvos smegenų matmenis 
su kaupu kompensuoja neapsakomo dydžio stuburo smegenys. 
Užuominą gavę, išvadas tesidaro patys frenologai, aš tik norėjau, 
laikinai pasirėmęs nugarkaulio teorija, pritaikyti ją spermacetinio 
banginio kuprai. Toji karališka kupra kūpso, jei neapsirinku, virš 
paties stambiausio slankstelio, pakartodama išorėje iškilius jo kontūrus. 
Pagal reliatyvią padėtį aš pavadinčiau tą aukštą kuprą spermacetinio 
banginio jėgos arba nepažabojamo drąsumo organu. O kad didysis 
siaubūnas nepažabojamai drąsus, jūs turėsite progos įsitikinti. 

„PEKODAS" SUSITINKA 
„MERGELĘ" 


Atėjo likimo nuskirtas metas, ir mes susitikome laivą „Jung- 
frau" su škiperiu Dėriku de Deru iš Bremeno. 

Kitąsyk didžiausi banginių medžiokliai pasaulyje olandai ir vo- 
kiečiai dabar atsidūrė kažkur gale, tačiau retsykiais jų vėliava 
dar suplevėsuoja erdviose Ramiojo vandenyno platumose bei ilgu- 
mose. 

Nežinia kodėl, bet „Jungfrau“ žūt būt norėjo pareikšti mums 
pagarbą. Priplaukusi netoli „Pekodo" ji apsigręžė, nuleido velbotą, 
ir kapitonas, nekantriai stovintis jo priekyje, o ne vairagalyje, buvo 
atgabentas iki mūsų. 

— Ką jis ten laiko? — sušuko Starbakas, rodydamas į kažko- 
ki daiktą, siūbuojantį vokiečio rankoje— Negali būti! Nejaugi 
lempą? 

— Tai jau ne— tarė Stabas— Kokia ten lempa, juk tai kavinu- 
kas, ponas Starbakai. Tas geraširdis žmogus plaukia pas mus, 
norėdamas pavaišinti kava iš savo indo; matot, kas ten dar stovi šalia 
jo? Didelė skardinė? Ten tikriausiai karštas vanduo. Puikus vyras 
tas vokietis. 

— Nesąmonė! — sušuko Flaskas.— Aišku, jog tai lempa ir skar- 
dinė taukams. Jam baigėsi taukai, todėl ir plaukia pas mus pa- 
prašyti. 

Nors ir labai keistai atrodo, kad taukus tiekiantis laivas verslo 
rajone skolinasi taukų iš sutiktųjų, ir nors tas patvirtina seną pa- 
tarlę, jog batsiuvys vaikšto basas, vis dėlto kartais panašių dalykų 
iš tiesų pasitaiko; ir šį sykį kapitonas Dėrikas de Deras, kaip paskelbė 
Flaskas, be jokios abejonės, vežėsi 1 „Pekodą" tuščią lempą. 

Jam įlipus į denį, Ahabas trumpai jį apklausė, tarytum nė ne- 
pastebėjęs, ką tasai laiko rankoje, tačiau vokietis darkyta anglų 
kalba greitai paaiškino, kad nėra net girdėjęs apie Baltąjį Banginį, tuoj 
pat nukreipė šneką apie lempą bei skardinę taukams, pasakė, kad 
jam, kapitonui, tenka gultis visiškoje tamsoje, kadangi iš Bremeno 
pasiimti taukai baigėsi iki paskutinio lašo ir jie neturi iš kur gauti, nes 
dar nesumedžiojo nei vienos netgi skraidančios žuvelės; baigdamas jis 


*1A:. 12 IN MN 4-r- tri/N.i i Naontontao"  VianoinifilitNiti 


LXXXI skyrius 320 


žodžiais tariant, tai yra tuščias, ir todėl visiškai pateisina savo 
vardą „Jungfrau", arba „Mergelė". 


Gavęs to, ko reikia, Dėrikas išplaukė, tačiau, jam dar nepasiekus 
savo laivo, abiejų laivų žvalgai kone vienusyk pamatė banginius; ir 
Dėriką pagavo tokia nekantra, kad jis tik apgręžė velbotą, nė ne- 
stabtelėjęs atiduoti į laivą lempos bei skardinės, ir puolė vytis Levia- 
tano — to lempų degalo. 

Medžiojamieji padarai buvo pamatyti pavėjinėje pusėje, todėl 
Dėriko ir trys kiti velbotai, nuleisti iš vokiečių laivo, buvo smarkiai 
atsiplėšę nuo „Pekodo". Banginių būrys buvo nedidelis — aštuoni. 
Pajutę pavojų, jie dabar lėkė viena greta tiesiai prieš vėją, liesdamiesi 
šonais lyg aštuoni žirgai viename kinkinyje. Plati putota vaga dryko 
paskui juos, tarsi jie būtų vynioję jūros paviršiuje didžiulį pergamento 
ritinį. 

Ta vaga, daug sieksnių atsilikęs nuo visų, plaukė milžiniškas 
kuprotas senis patinas; sprendžiant pagal jo lėtumą bei keistas gelsvas 
prieaugas, kuriomis buvo aplipęs kūnas, jį tikriausiai kankino išsilie- 
jusi tulžis arba kokia kita negalė. Vargu ar tas banginis priklausė 
priekyje plaukiančiam būriui; paprastai tokiems garbingiems Levia- 
tanams draugingumas nebūdingas. Tačiau jis kaip pririštas plaukė 
jų kilvateriu, nors tikriausiai už jų susidaranti srovė tik trukdė jam, 
nes po plačia jo kakta virte virė balzganos virsnės, atsirandančios 
susidūrus dviem priešiškiems srautams. Jo fontanas trykšČiojo neaukš- 
tai, retai, su įstanga; lyg užsikosėdamas švirkštė jis trūkinėjančią, 
slopstančią čiurkšlę, jo kūną tampė keistos vidinės konvulsijos, ir 
kažkas veržėsi laukan pro kitą, pasislėpusį galą, net vanduo ten mar- 
mėjo ir burbuliavo. 


— Ar neturit kas nors vaistų nuo skausmo? — paklausė Sta- 
bas— Man regis, jam pilvą diegliai varsto. Dievulėliau, jūs tik pama- 
nykit, ką reiškia kentėti visą akrą dieglių! Pikti vėjai švenčia ten 
bepročių Kalėdas, brolyčiai! Pirmą sykį girdžiu, kad priešinis vėjas 
pūstų nuo vairagalio; ar jūs kada nors matėt, kad banginis šitaip 
trasiotų? Vairą pragaišino, ar ką? 

Kaip prie Indostano krantų lėtai artėjantis perkrautas Ost Indijos 
laivas su įbūgusių arklių kroviniu denyje krypsta į vieną pusę, bedasi 
nosimi į vandenį, pritupia ant paskuigalio ir virtuoja nuo bangos ant 
bangos, taip ir šitas senas banginis kilnojo garbų savo kūną ir, vis 

netolygiai — dešiniajame jo borte vietoje plaukmens buvo tiktai 
striukas strampas. Ar neteko to plaukmens grumtynėse, ar toks buvo 
nuo prigimimo — sunku pasakyti. 

— Lukterk, seni, mes tuoj sutvarstysim tau sužeistąją ranką! — 
riktelėjo žiaurusis Flaskas, rodydamas į lyno ringes šalia savęs. 

— Žiūrėk, kad tavęs paties jis nesutvarstytų! — sušuko Starba- 
kas— Spaudžiam, nes jį nučiups vokiečiai. 

Visi velbotai tose pašėlusiose lenktynėse taikėsi tik į šitą žuvį, 
kadangi banginis buvo ne tik pats stambiausias, todėl ir vertin- 
giausias laimikis, bet svarbiausia todėl, kad plaukė žymiai arčiau, 
o kiti dūmė taip smarkiai, kad nebuvo jokios vilties jų privyti. ,„Peko- 
do" velbotai jau buvo spėję aplenkti tris vokiečių valtis, ir tik Dėriko 
velbotas, žymiai anksčiau šokęs vytis, lėkė priekyje, nors atstumas 
tarp jo ir varžovų amerikiečių kiekvieną akimirką mažėjo. „Pekodo" 
jūreiviai bijojo tik vieno dalyko: kad būdamas jau gana arti banginio, 
jis nesviestų žeberklo pirmas, jiems nespėjus jo privyti ir aplenkti. 
Pats Dėrikas savo sėkme visiškai neabejojo ir kartkarčiais tyčio- 
damasis mojavo jiems su lempa. 

— Begėdis, nedėkingas šuo! — sušuko Starbakas.— Ką tik pripy- 
liau jam skardinę išmaldos, o jis dar šaiposi ir erzina mane! — 
Ir įprastu šnabždesiu suragino: — Nagi, parodykim jam, vyrai! Uži! 
Čiupkit! 

— Štai ką aš jums pasakysiu, šaunuoliai, — Šūkavo savo yrė- 
jams Stabas— mano tikėjimas neleidžia man pykti, bet šitą velnio 
vokietį aš su visais kaulais suryčiau. Spaudžiam, ar girdit? Negi 
leisim tokiam nevidonui nušluostyt mums nosį? O brendžio ar 
nepasiilgot? Statau statinaitę brendžio tani, kas šiandien irkluos ge- 
riausiai. Smarkiau, smarkiau, kodėl nė vienam gyslos nesprogsta? Kas 
ten inkarą nuleido? Visai nematau, kad bent kiek judėtume į priekį, 
štilis užėjo, ar kas? Ei, ei, velboto dugnas jau žole apžėlė, o stiebas, 
dievaži, pumpurus leidžia! Negerai, vyručiai! Tik pažiūrėkit į vokietį! 
Daugiau parako, vyrai! Tai ar bus ugnies, ar nebus? 

— Oho, kokius putulus suplakė! — rėkė Flaskas, šokinėdamas 
aukštyn ir žemyn.— O kokia kupra!.. Kalnai banginienos... Guli kaip 
rąstagalys!: Na vyručiai, spaudžiam! Šiandien vakarienei sklindžiai 
ir austrės, keptos midijos ir šviežios bandelės... Spaudžiam, spau- 
džiam, vyrai! Šimtas statinių laukia... Nepaleiskim, nepaleiskim!.. 
Jūs tik pažiūrėkit į tą vokietį... varykit, varykit, vaikinai!.. Koks jis 

trys tūkstančiai dolerių... bankas, visas bankas! Anglijos bankas! 
Nagi, dar sykį, dar, dar! Ką dabar daro tas vokietis? 

Tuo metu Dėrikas švystelėjo į beprivejančius jį velbotus iš 
pradžių lempą, paskui ir visą skardinę su taukais, tikriausiai turėda- 
mas dvejopą tikslą: sulėtinti greitį artėjančiam priešui ir padidinti sau, 
stipriai pasistumiant vairagalyje. 

— Ak tu besarmati, tu nususęs olandei — sušuko Stabas— Nagi, 
vaikinai, užgulam kaip rudaplaukiai kipšai iš penkiasdešimt tūkstan- 
čių linijinių laivų. Kaip, Teštiga, ar pasiruošęs sulūžti stuburą į 
dvidešimt du gabalus, gindamas senojo Gei Hedo garbę? Ką sakai, 
Teštiga? 

— Ech, plėškim kaip velniai! — sušuko indėnas. 

Įniršę, kutrinami vokiečio patyčių, trys „Pekodo" velbotai dabar 
plaukė kone greta, ir atstumas tarp jų ir Dėriko vis mažėjo. Visi trys 
nia, laisva, riteriška poza, kaip vadai, kai baigia pasivyti grobį, ir 
guviais šūksniais ragino irkluotojus: „Šauniai Iekiam! Valio tvirta- 
rankiams mūsų yrėjams! Šalin vokietį! Pralenksim jį ir be palankaus 
vėjo!" 

Bet anksčiau pradėjusio vytis Dėriko pranašumas buvo toks 
didelis, kad tikriausiai jis ir būtų laimėjęs. Šias lenktynes, jei pati 
lemtis nebūtų lėmusi vienam yrėjui „pagauti krabo". Ir kol nevykėlis 
irkluotojas skubiai traukė per giliai nuleistą irklą ir velbotas kone sėmė 
vandenį, o Dėrikas svaidė žaibus ir griaustinius — štai tada smagiai 
pasijuto Starbakas, Stabas ir Flaskas. Garsiai šūktelėję, jie iš visų 
jėgų davėsi pirmyn ir paistrižai prisigretino prie vokiečio. Dar 
akimirka, ir visi keturi velbotai atsidūrė visai nebetoli banginio, o į 
abi puses nuo velbotų virto putodamos bangos. 


Vaizdas buvo klaikus, skaudus, iš proto varantis. Dabar banginis 
plaukė iškėlęs galvą, tolydžio skausmingai švirkščiodamas vandens 
čiurkšlę ir siaubo agonijoje daužydamas šoną vieninteliu savo 
plaukmeniu. Tai dešinėn, tai kairėn puldinėjo jis ir vis tiek, skrosdamas 
kiekvieną bangos kauburį, mėšlungiškai grimzdo arba virstelėjęs 
ant šono kėlė danguosna savo vienišą plaukmenį. Taip sykį regėjau 
paukštį su pamuštu sparnu sukant ore netaisyklingus ratus, veltui 
bandantį išvengti pirato vanago nagų. Tačiau paukštis turi balsą ir 
gailiu rykavimu išsako savo siaubą, o šito nebylaus jūrų milžino balsas 
buvo sukaustytas ir įkalintas jo kūno buveinėje, jis neturėjo kito balso, 
tik tą trūkinėjanti švokštimą, kuris vertėsi nm irvAna/jmA 


323 „Pekodas" susitinka „Mergelę“ 


kėlė beribį gailestį, nors masyviu savo kūnu, žandikaulių nuleidžiamo- 
siomis tvirtovės grotomis, visagale uodega jis galėjo įvaryti siaubą 
drąsiausiam iŠ jo gailinčių narsuolių. 

Dėrikas, matydamas, kad dar kelios akimirkos ir „Pekodo" vel- 
botai aplenks jį, nutarė neatiduoti savo grobio be kovos ir išbandyti 
laimę prieš išsprūstant paskutinei vilčiai — sviesti žeberklą iš tolo. 

Bet vos spėjo jo žeberklininkas atsistoti, trys tigrai — Kvike- 
gas, Teštiga ir Degu — instinktyviai pašoko ant kojų ir, išsirikiavę 
įstriža linija, vienusyk paleido savo dantinius, ir prašvilpę viršum 
vokiečio galvos, trys Nantaketo žeberklai įsmigo į banginį. O žilpinan- 
tys putų purslai, o baltoji ugnie! Banginis šoko pirmyn kaip beprotis, 
ir trys amerikiečių velbotai praskriejo pro vokiečių ir taip bloškė jį 
Šonan, kad išvertė į vandenį patį Dėriką bei apstulbusį jo žeberklininką 
ir perlėkė per juos. 

— Ei, sviestinės, nebūgštaukit! — sušuko Stabas, akies krašteliu 
spėjęs Žžvilgterėti jų pusėn.— Tuojau jumis bus pasirūpinta: paskui 
mus plaukia visas tuntas ryklių, pats mačiau — tie sanbernarai visada 
ateina bėdos ištiktiems keleiviams į pagalbą. Valio! Tai bent plaukiam! 
Stačiai ne velbotai, o saulės spinduliai! Valio! Mes lekiam lyg trys 
skardinės, pririštos pasiutusiai pumai prie uodegos! Ar matėt, broly- 
čiai, kaip dumia pakinkytas dramblys per lauką, ratų stipinai tik 
mirga ir galima kiekvienu mirksniu išlėkti lauk, jei pataikysi ant 
kupsto. Valio! Štai kaip jaučiasi jūreivis, keliaudamas pas velnius į 
pragarą — štai koks nesibaigiantis nuožulnus skrydis! Valio! Kurjeris 
banginis neša amžiną žinią į požemio karalystę! 

Tačiau siaubūnas lėkė neilgai. Mėšlungiškai įkvėpęs, garsiai pliau- 
kštelėjęs, jis staiga paniro. Trys lynai grikšėdami ėmė lėkti aplink 
lagretus, net griovelius gremždami medyje, o žeberkluiinkai, būgš- 
taudami, kad banginis nenusitemptų viso lyno, kiek jėgos leidžia 
stengėsi sulaikyti jo slydimą, užkabinę virvėmis rūkstančias ringes, 
kol pagaliau visų trijų velbotų nosys, tempiamos lynų, kone stat- 
menai nyrančių gelmėn iš švino lovelių, beveik susilygino su van- 
dens paviršiumi, o vairagaliai net pasistojo stati aukštai virš vandens. 
Banginis netrukus liovėsi nėrės, ir kurį laiką visi likosi tokioje keistoje 
padėtyje, bijodami atleisti lyną. Nors ne vienas velbotas yra taip 
žuvęs, nutemptas gelmėn, tačiau kaip tik šituo būdu, vadinamuoju 
„prilaikymu", kaip tik šituo gyvos mėsos pasmeigimu aštriais kabliais 
dažnai pavyksta priversti skausmo nukankintą Leviataną išnerti į 
«xnrii-8in  tiiici/i ntidS  n**onilštiriwfis nriftšn  nersfekes. Tačiau iau 

nekalbant apie pavojų, vis dėlto abejotina, ar tai pats tinkamiausias 
būdas; juk logiškiau yra galvoti, kad kuo ilgiau sužeistas banginis 
išbus po vandeniu, tuo greičiau išseks jo jėgos. Kadangi Leviatano 
kūno paviršius toks milžiniškas — suaugusio spermacetinio banginio 
jis siekia du tūkstančius kvadratinių pėdų,— vandens slėgimas yra 
didžiulis. Visiems žinoma, koks stebinantis mums yra atmosferos 
slėgimas, net čia, oro supamoje žemėje; kokia tad sunki turi būti 
našta banginio, laikančio ant pečių dviejų šimtų jūros sieksnių van- 
dens koloną! Tai turėtų prilygti penkiasdešimčiai atmosferų. Vienas 
banginių medžioklis suskaičiavo, jog lygiai tiek sveria dvidešimt 
linijinių laivų su visomis patrankomis, maistu, visais reikmenimis 
ir įgulomis. 

Ir koks kranto Žmogus, žiūrėdamas į šituos tris velbotus, tylu- 
tėliai bangų sūpuojamus po amžina vidudienio žydryne, žiūrėdamas 
į vandenis, iš kurių sietuvos nesklido nei dejonės, nei šauksmai, kurių 
švelniai ribuliuojančiame paviršiuje nebuvo regėti nė vieno burbu- 
10,— koks kranto žmogus būtų galėjęs pagalvoti, kad gilumoje, 
po šita nesudrumsčiama ramybe, raitosi ir virpa agonijoje pats di- 
džiausias jūrų galiūnas? Prie velbotų pirmagalių nematyti nei vieno 
statmenai nusileidusio aštuonių colių lyno. Ar įmanomas daiktas, 
kad ant tų trijų plonų gijų būtų kabojęs didysis Leviatanas ne- 
lyginant senovinio savaitei užvedamo laikrodžio pasvaras? Kabojęs 
ant ko? Ant trijų skiedrų. Nejaugi čia tas pats padaras, apie kurį 
kadaise taip pergalingai buvo pasakyta: „Kalavijas, kurs jį ištiktų, 
negalės išlikti, nei ietis, nei šarvas. Geležis jam kaip šiaudai ir varis 
kaip supuvęs medis. Neprivers jo bėgti vyras kilpininkas; krislais 
jam virsta vilpstynės akmenys. Kūjis jam kaip šapas, ir jis juokiasi 
iš švilpiančios ieties"““? Nejaugi čia tas pats padaras? Štai šitas 
banginis? Ir kodėl neišsipildo pranašų žodžiai! Nesgi su tūkstančio 
eiklių kojų Jėga uodegoje Leviatanas buvo nuskubėjęs pakišti galvos 
po vandenyno kalnais ir pasislėpti nuo „Pekodo" iečių! 


Nuožulniai šviečiant apyvakario saulei, nuo velbotų žemyn ėjo 
tokie ilgi ir platūs šešėliai, kad juose lengvai būtų radusi pavėnę 
pusė Kserkso““ armijos. Kaip kraupu tikriausiai sužeistam banginiui 
regėti tuos grandiozinius vaidinuoklius, šliuožiančius viršum jo 
galvosi 

— Pasiruošt, vyrai; jis sujudėjo! — sušuko Starbakas, nes ūmai 
visi trys lynai suvirpo vandenyje, lyg stebuklingu L atsiųsdami 
j viršų priešmirtinius hano-inin rri».ragi«,- *—-5-— 

kapitono padėjėjas, sėdėdamas ant suoliuko. Tučtuojau lynai, tempę 
pirmagalius žemyn, atsileido, ir velbotai net pašoko kaip nedide- 
lės ledo lytys, kai nuo jų į jūrą sugriūna gludus pulkelis baltų- 
jų lokių. 

— Trauk! Trauk! — vėl suriko Starbakas.— Jis kyla. 

Varvantys lynai, dar prieš valandėlę kietai įsitempę, plačiais 
skubiais žiedais dabar ėmė lėkti 1 velbotų dugną, ir per du laivo ilgius 
nuo medžiotojų išniro banginis. 

Banginio judesiai aiškiai rodė, kad jis visiškai išsimušęs iš jėgų. 
Dauguma sausumos gyvūnų turi venose tam tikrus vožtuvus, lyg 
šliuzo perdorius, kurie sužeidus tuoj pat sustabdo, bent dalinai, 
kraujo plūdimą viena kryptimi. Banginis jų neturi; viena iš jo savybių 
ir yra ta, kad jo kraujo indai be jokių vožtuvų, todėl, net tokiam 
smailam daiktui kaip žeberklas įsmigus į kūną, mirštamas kraujoplūdis 
nusausina visą arterinę jo sistemą, o kai didelėje gelmėje dar prisi- 
deda baisus vandens slėgis, tada, galima sakyti, gyvybė teka iš jo 
nenutrūkstama srove. Tačiau jo kraujo atsargos tokios milžiniškos 
ir tokie gausūs bei atokūs vidiniai jų Šaltiniai, kad banginis plūsta 
krauju gana ilgai, visai kaip per sausmetį ilgai teka upė, kurios 
ištakos yra tolimų nematomų kalnų versmės. Šit ir dabar, kai velbotai 
jau visai šalimais ir net rizikingai praplaukė pro besidaužančią uodegą, 
kai perstekė po perstekės susmigo jam į šonus, iš kiekvienos žaizdos 
vis ištrykšta nesibaigianti kraujo srovė, o iš kvėpavimo angos gal- 
voje vis dar retsykiais skubiai pliūpteli į dangų išgąstinga drėgmė. 
Pro čia kraujas dar nepasirodė, nes dar nebuvo sužeistas nė vienas 
gyvybiškai svarbus organas. Jo gyvybė, kaip išmintingai sako ban- 
giniautojai, dar buvo nepaliesta. 


Glaudžiu ratu apsupo velbotai banginį, ir dabar visas jo kūno 
viršus, net ir tos dalys, kur paprastai slypi po vandeniu, buvo aiškiai 
matyti. Pasirodė ir jo akys, tikriau sakant, tos vietos, kur pirma buvo 
akys. Kaip nuvirtusio kilnaus ąžuolo iškritusių šakų kiaurymėse 
susitelkia keisti svetimkūniai, taip ir iš šitų vietų, kur kadaise būta 
banginio akių, dabar kyšojo akli gumbai, keliantys sopulingą pagailą. 
Tačiau pasigailėjimo jam nebuvo. Nors ir be galo senas, nors viena- 
rankis, nors apakęs, turėjo palydėti gyvybę ir atsisveikinti su Šiuo 
pasauliu, kad būtų kuo apšviesti linksmus vestuvių pokylius ir kitus 
žmonių pasilinksminimus, taip pat kad būtų galima užlieti Šviesa 
prakilnias bažnyčias, kur per pamokslus aukštinama romi santarvė 

banginis pagaliau pakrypo, ir persekiotojai pamatė keistą, balzganą, 
maždaug statinaitės dydžio ataugą, arba gumburą, Žemai ant šono. 

— Puiki vieta! — sušuko Flaskas.— Leiskit, aš jį pakutensiu. 

— Stok! — suriko Starbakas.— Nebereikia! 

Tačiau jautriaširds Starbakas pavėlavo. Prašvilpė perstekė, 
iš piktžaizdės ištryško čiurkšlė, ir banginis, pervertas nepakeliamo 
skausmo, švirkštelėjęs kraujo fontaną, aklo padūkusio įniršio nudreng- 
tas, puolė savo kankintojo velbotą, apipildamas valtis ir džiūgau- 
jančius jūreivius kraujo putą srautais ir apteršdamas bortus. Fiasko 
velbotas apsivožė. Tačiau tai buvo paskutinis mirštančio gyvūno 
smūgis. Ir dabar visiškai nukraujavęs, išsekęs, jis bejėgiškai siūbavo 
ant bangų šalia sudaužyto velboto, gulėdamas ant šono gaudė orą, 
bejėgiškai pliaukšėdamas ore plaukmens strampu, paskui ėmė lėtai 
suktis suktis lyg gęstantis pasaulis, atkišo dangui balkšvą savo pilvo 
slaptybę, išsitiesė kaip rąstas ir nugaišo. Liūdniausias vaizdas buvo jo 
paskutinis atodūsis. Tarytum nematoma ranka pamažėle užsuko 
galingą srovę, ir stačiaČiurkŠlė kolona vis slūgo, slūgo, nykiai dūstamai 
gurgėdama — toks buvo paskutinis, ilgas gaištančio banginio fon- 
tanas. 

Dar velbotai nesulaukė priplaukiant laivo, o jau ėmė rodytis 
žymių, jog banginis paskęs su visais nepraimtais savo lobiais. Tuoj 
pat, Starbakui paliepus, jis buvo keliose vietose pririštas lynais, 
ir trys velbotai pavirto trimis plūdurais, laikančiais banginį. 
Laivui priplaukus, jis buvo be galo atsargiai pergabentas prie 
borto, stipriai pritvirtintas patikimiausiomis grandinėmis, kadangi 
buvo matyti, jog nelaikomas tuoj pat nugrims kaip akmuo. 

Ir taip pasitaikė, kad sulig pirmu flenšerinio kastuvo kirčiu 
apatinėje anksčiau aprašyto gumburo dalyje buvo rastas pilno ilgio 
surūdijęs žeberklas. Nudobtų banginių kūnuose dažnai randamos 
Žeberklų nuolaužos, apaugusios mėsa taip, kad nematyti jokio ženklo, 
ir nė mažiausias iškilumas išorėje nerodo tos vietos; todėl tikriau- 
siai ne žeberklas, o kas kita buvo suluošinę banginį. Dar keistesnis 
buvo kitas radinys: netoli nuo žeberklo, visiškai nepastebimas iš šalies, 
jo kūne glūdojo akmeninis perstekės antgalis. Kas paleido į jį akme- 
ninę perstekę? Kada? Galbūt ją sviedė vakarų pakrantėje koks nors 
Šiaurės Amerikos indėnas seniai prieš tai, kai buvo atrasta Amerika? 

Nėra žinios, kokių dar stebuklų būtų buvę galima aptikti toje 
gigantiškoje skrynioje. Bet visus tolimesnius atradimus teko blokšti 
i Sali. kadaneHA. traukiamas wi<a Ilanion ; „aitto. —XI- i..-—-- 

laivas ėmė tiesiog gulti šonu ant vandens. Viskam vadovaujantis 
Starbakas taip atkakliai tebelaikė banginį, kad laivas būtų tikrai 
apvirtęs, jeigu ir toliau būtų nepaleidęs banginio iš savo geležinio 
glėbio, tačiau kai buvo duota komanda juo atsikratyti, įtempti trosai 
ir grandinės buvo taip prisispaudę prie laivo šonų, kad jų atrišti jau 
buvo nebeįmanoma. O „Pekode" viskas perkrypo. Nuo borto iki 
borto reikėjo eiti kaip smailiausio stogo šlaitu. Laivas duso ir dejavo. 
Atsidūrę nenatūralioje padėtyje falšborto ir kajučių kauliniai papuo- 
šimai atšoko. Veltui handšpugais ir laužtuvais bandė jūreiviai nu- 
stumti nepajudinamas grandines, sumažinti jų spaudimą į španhau- 
tus; banginis jau taip giliai buvo nugrimzdęs, kad pasiekti gran- 
dinių galų buvo neįmanoma, o kiekvieną akimirką sunkiajam 
kūnui, rodėsi, dar augo tonų tonos, ir laivas jau buvo beapvirstąs. 

— Palauk, palauk, ar girdi? — šaukė banginiui Stabas— Ko 
taip velniškai skubi paskęsti? Po perkūnais, vyručiai, reikia ką nors 
daryti, kitaip mums amen. Ko ten krapštotės; gana, meskit tuos 
handšpugus ir tegul geriau kas nors nubėga ir atneša maldaknygę ir 
peilį. Kirsim grandines. 

— Peilis? Taip, taip! — sušuko Kvikegas ir, stvėręs sunkų daili- 
dės kirvį, išsikišęs pro iliuminatorių iš visos sveikatos ėmė plienu 
kapoti storiausią geležinę grandinę. 

Nuo smūgių pasipylė žiežirbos, tačiau Kvikegas tesuspėjo smogti 
tik kelis kartus, toliau pasidarbavo pati sunkmė. Siaubingai pokšte- 
lėję, įsitempę lynai trūko, laivas atgavo pusiausvyrą, ir banginis 
nugrimzdo į dugną. 

Tai, jog kartais neišvengiamai skęsta ką tik nudobti sperma- 
cetiniai banginiai, — labai keistas, bet dar nė vieno banginių medžiok- 
lio nepaaiškintas reiškinys. Paprastai negyvas spermacetinis ban- 
ginis lieka plūduriuoti, aukštai iškėlęs virš vandens pilvą arba šoną. 
Jeigu skęstų tiktai seni, liesi, sugurusiomis širdimis gyvūnai, kurių 
riebalų pagalvės supliuškusios, o reumato susukti kaulai apsunkę, tada 
paaiškinti galėtume neįprastu tų banginių lyginamuoju svoriu, kai 
kūne nebėra pluknios medžiagos. Tačiau taip nėra. Net jauni banginiai 
pačiame savo jėgų žydėjime, kilniausių potroškių kupini, be laiko 
išplėšti iš šilto pavasarinio gyvenimo potvynio su visu aistra virpančiu 
riebalų sluoksniu, net šitie raumeningi nepailstantys plaukikai taip 
pat kartais skęsta. 


Reikia pasakyti, jog su spermacetiniais banginiais tokių nema- 

nuskendusiam spermacetiniam banginiui tenka dvidešimt tikrųjų 
banginių. Tą rūšių skirtumą, be jokios abejonės, galima paaiškinti 
žymiai didesniu tikrojo banginio kaulų kiekiu; vien tik jo garsiosios 
venecijietiškos žaliuzės sveria virš tonos, o spermacetinis banginis 
tuo neapsunkintas. Būna, tiesa, dar ir taip, jog praėjus kelioms va- 
landoms ar net dienoms, nuskendęs banginis išplaukia į paviršių ir 
dar geriau laikosi ant vandens negu gyvas. Tačiau Šita priežastis aiški. 
Jame susikaupia dujos; jis klaikiai išsipučia lyg gigantiškas oro balio- 
nas. Tada nė karo laivas neišlaikytų jo po savimi. Medžiodami ban- 
ginius Naujosios Zelandijos seklumose ir įlankose, jūreiviai pastebėję, 
kad banginis pradeda skęsti, su ilga virve pritaiso plūdurą, tada ban- 
giniui dingus po vandeniu lieka ženklas, kur jis iškils. 

Nedaug spėjo laiko praslinkti po to, kai banginis paskendo, o 
žvalgai „Pekodo" stiebuose jau pranešė, kad „Jungfrau" vėl leidžia 
velbotus, nors vienintelį matomą fontaną švirkščiojo finvalas,— dėl 
greitumo visiškai neprivejamas banginis. Tačiau finvalo čiurkšlė tokia 
panaši į spermacetinio banginio, kad nepatyrę jūreiviai dažnai jas 
supainioja. Štai kodėl Dėrikas su savo drąsūnų kariauna leidosi vytis 
šį nesugaunamą padarą. Iškėlusi visus laivasparnius, „Mergelė" nu- 
buriavo paskui keturis savo velbotus, ir jie visi dingo pavėjinėje pusėje 
už regračio, iškilę narsion ir beviltiškon sekionėn. 

Taip, mano drauge, nestinga pasaulyje finvalų, nestinga ir Dė- 
rikų. 


LXXXII skyrius 
BANGINIAVIMO LIAUPSĖ IR GYRIUS 


Yra tokių sričių, kurioms geriausias analizės būdas — nuoseklus 
pakrikumas. 

Kuo giliau nyru į banginiavimo studijas, skverbdamasis iki pačių 
ištakų, tuo stipresnį įspūdį man daro didis banginių medžioklės šlo- 
vingumas ir senumas, ypač kai aptinku, kiek garsių pusdievių, kiek 
herojų ir visokiausių pranašų vienaip ar antraip yra prisidėję prie jo 
išaukštinimo, ir mane persmelkia džiugesys, pagalvojus, kad ir aš pats, 
nors ir užimdamas kuklias pareigas, priklausau šitai išliaupsintajai 

Pirmasis banginių medžioklis buvo Dzeuso sūnus Persėjas; ir am- 
žinai mūsų verslo šlovei reikia pasakyti, jog pirmasis banginis, tapęs 
karingos mūsų brolijos auka, buvo nudobtas ne dėl niekingų sava- 
naudiškų tikslų. Tai buvo mūsų profesijos riterystės laikai, kai ginklą 
keldavome tiktai nuskriaustajam apginti, o ne pripilti žmonių lempas 
taukų. Visiems žinoma puiki Persėjo ir Andromedos istorija, kaip 
nuostabi karaliaus duktė Andromeda buvo prikalta prie uolos jūros 
pakrantėje ir kaip banginiautojų princas Persėjas tą akimirką, kai 
Leviatanas jau buvo benusinešąs ją į jūrą, nė nevirptelėjęs prisiartino, 
nudobė pabaisą žeberklu, išgelbėjo karalaitę ir vedė ją. Tai buvo pui- 
kus ir meniškas žygis, koks ne visada pasiseka net geriausiems žeberk- 
lininkams mūsų dienomis — mat Leviatanas buvo nudobtas pirmu 
žeberklo sviedimu. Ir te niekas neišdrįsta sudvejoti šita prieštvanine 
istorija, kadangi senovės Jopėje, dabartinėje Jafoje, Sirijos pakran- 
tėje, vienoje pagonių šventovėje daug amžių stovėjo didžiuliai bangi- 
nio griaučiai, kurie, kaip tvirtina miesto legendos ir vietiniai gyven- 
tojai, buvę to paties siaubūno. Romėnams užėmus Jopę, griaučiai 
triumfališkai buvo pergabenti Italijon. Ypač svarbi ir daugiareikšmė 
šitos istorijos aplinkybė yra ta, jog kaip tik iš Jopės išplaukė ir Jona. 


Panaši į Persėjo ir Andromedos nuotykius — o kitų tvirtinimu, 
netiesiogiai iš jos ir kilusi — yra garsi šventojo Jurgio ir slibino isto- 
rija; ir aš tvirtinu, jog tasai slibinas yra banginis, nes senosios kronikos 
nuolatos painioja slibinus su banginiais ir dažnai sukeičia net jų pava- 
dinimus. „Tujen esmi kaip liūtas vandenyse ir slibinas jūrose"““,— 
sako Ezekielis, aiškiai turėdamas galvoje banginį, o kai kuriuose Bib- 
lijos tekstuose ir vartojamas šitas žodis. Be to, kaip apmažtų šventojo 
Jurgio žygdarbio šlovė, jei jis būtų nudobęs žeme šliaužiojantį roplį, 
o ne stojęs į aršią kovą su didžiuoju jūrų siaubūnų. Bet kuris žmogus 
gali užmušti gyvatę, bet tik Persėjui, šventajam Jurgiui ir kokiam 
nors Kofinui iš Nantaketo pakanka narsos drąsiai susiremti su ban- 
giniu. 

Te mūsų neklaidina Šiuo siužetu nutapyti šiuolaikiniai paveikslai, 
mat nors būtybė, su kuria kaunasi šaunus senovės banginiautojas 
šventasis Jurgis, ir yra šiek tiek panaši į grifą, nors visada vaizduojama, 
jog kautynės vyksta žemėje, o patsai Šventasis sėdi ant žirgo, tačiau 
prisimindami beribį tų laikų tamsuoliškumą, kai joks dailininkas ne- 
mokėjo nutapyti banginio, ir turėdami omenyje, jog tiek Persėjo, tiek 
šventojo Jurgio banginis galėjo iššliaužti į jūros krantą, turėdami 
omenyje, jog šventasis Jurgis galėjo būti pasibalnojęs didžiulį ruonį, 

tą jurų žirgą — visa tai turėdami galvoje, nenusikalsime nei šventai 
legendai, nei seniausiems piešiniams, laikydami vadinamąjį slibiną 
ne kuo kitu, o didžiuoju Leviatanu. Ir tikrai, pateikus šią istoriją griež- 
tos, viską įžvelgiančios ir suvokiančios tiesos akivaizdoje, ištinka tas 
pats, kas andai ištiko filistiečių Žvėries-žuvies-paukščio stabą, vardu 
Dagonas““, kuris, pastatytas prieš Izraelio skrynią“, neteko arklio 
galvos, abiejų letenų, ir liko tiktai liemuo — jo žuvies dalis. Vadinasi, 
Anglijos sargas ir globėjas yra banginiautojas, vienas iš šauniųjų mūsų 
brolių, o mes, Nantaketo žeberklininkai, turime visišką teisę laikyti 
save kilnaus šventojo Jurgio ordino nariais. Ir todėl tegu šito garbiojo 
ordino riteriai (kurių nė vienas, drįstu teigti, priešingai negu didysis 
jų patronas, banginio nė akyse nėra regėjęs) nežiūri iš aukšto į Nan- 
taketo gyventojus, kadangi net su vilnonėmis jūrinikėmis ir rieba- 
luotomis kelnėmis mes esame kur kas už juos vertesni šventojo Jurgio 
ordino. 

Ar įsileisti į mūsų tarpą Heraklį, svarsčiau ilgai. Nors, pagal graikų 
mitologiją, tasai senovės Kroketas““ ir Kitas Karsonas“, tasai petin- 
gas šaunių žygių atlikėjas, buvo banginio prarytas ir atrytas, tačiau 
kažin, ar šito pakanka, kad jį jau būtų galima laikyti banginiautpju. 
Niekur nėra pasakyta, kad jis nudobė žeberklų savąją žuvį, nebent 
padarė tą sėdėdamas jos viduje. Vis dėlto jį galima laikyti banginių 
medžiotoju per prievartą; jeigu ne jis banginį, tai jį banginis tikrai 
buvo pagavęs. Todėl skelbiu jį mūsų bendragenčiu. 

Patys garbiausi ir prieštaringiausi autoritetai teigia, jog šita graikų 
istorija apie Heraklį ir banginį kildintina iš dar senesnės hebraiškos 
istorijos apie banginį ir Joną, arba atvirkščiai, juk jos iš tiesų labai 
panašios. Tad jeigu paskelbiau saviškiu pusdievį, kodėl neprijungus 
čionai ir pranašo? 

Tačiau mūsų ordino sąrašas nesibaigia herojais, šventaisiais pus- 
dieviais ir pranašais. Dar reikia įvardinti mūsų Didijį Magistrą, nes 
kaip kilmingi senovės karaliai mes savo brolijos šaknis aptinkame tarp 
pačių didžiųjų dievų. Prisiminkime tą nuostabią rytietišką legendą 
iš Šastrų“", anot kurios, kraupusis Višnus, vienas iš indų trejybės 
dievų, pats dieviškasis Višnus pasirodo besąs mūsų Viešpats; Višnus, 
kuris pirmajam savo žemiškajam įsikūnijimui amžių amžiams išsirinko 
ir pašventino banginį. Kai Dievų Dievas Brahma, sakoma Šastrose, 
po eilinio pasaulio išnykimo sumanė vėl jį sukurti, jis pagimdė Višnu, 
idant tasai vadovautų šiam darbui, tačiau paaiškėjo, kad Vedos, mis- 
tiškosios knygos, kurias Višnus žūt būt turėio išstudiiuoti. 1 

kūrimo ir kuriose tikriausiai buvo tam tikrų praktinių žinių pradedan- 
tiesiems architektams, tos pačios Vedos gulėjo jūrų dugne; tada Viš- 
nus įsikūnijo į banginį ir jo pavidalu panėręs į gilių giliausias sietuvas 
išgelbėjo šventuosius foliantus. Tad ar negalime pavadinti Višnaus 
banginininku? Kaip kad žmogų, jojantį ant arklio, vadiname raiti- 
ninkų? 

Persėjas, šventasis Jurgis, Heraklis, Jona ir Višnus! — štai jums 
narių sąrašas! Koks klubas, išskyrus banginiautojų, gali pasigirti tokiais 
vardais? 


LXXXIU skyrius 
JONA ISTORIJOS POŽIŪRIU 


Ankstesniame skyriuje buvo užsiminta apie senovinę Jonos ir 
banginio istoriją. Vis dėlto kai kurie nantaketiečiai nelabai tiki šituo 
istoriniu pasakojimu. Bet juk buvo skeptiškai nusiteikusių graikų bei 
romėnų, kurie, skirdamiesi iš tikratikių savo laikų pagonių, taip pat 
abejojo pasakojimu apie Heraklį ir banginį arba apie Arioną ir del- 
finą, tačiau, šiaip ar taip, jų abejonės minėtų padavimų tikrurnu nė 
kiek nesumažina paties padavimų tikrumo. V 

Pagrindinė priežastis, dėl kurios vienas senas Seg Harboro bangi- 
nių medžioklis netikėjo hebrajų legenda, buvo ši: namie jis turėjo labai 
seną ir retą Biblijos leidinį su keistenybiškiausiomis ir visiškai nemoks- 
linėmis iliustracijomis; vienoje iš tų iliustracijų buvo pavaizduotas 
Jonos banginis su dviem fontanais virš galvos — o šia savybe pasižymi 
tiktai tie Leviatanai (tikrasis banginis ir į jį panašūs), apie kuriuos 
žvejai sako: „Toks ir bandele paspringtų",— mat jo labai siaura ryk- 
lė. Tiesa, vyskupas Džebas“' turi paruoštą atsakymą. Visai nebūtina, 
sako vyskupas, manyti, kad Jona buvo užmūrytas banginio pilve, lai- 
kinai jis galėjo susirasti prieglobstį ir kokioje nors burnos kertėje. 
Ir tikriausiai garbusis vyskupas sako tiesą. Juk tikrojo banginio nas- 
ruose nesunku įtalpinti porą kortų stalelių ir patogiai susodinti lošė- 
jus. Galėjo būti ir taip, kad Jona įsitaisė kiaurame dantyje, bet, tiesa, 
tikrasis banginis dantų neturi. 

Antra priežastis, kurią pateikė Seg Harboras (tokia buvo ir jo pra- 
vardė), grisdamas savo netikėjimą, buvo kažkokie neaiškumai dėl 

įkalinto pranašo kūno ir banginio skrandžio sulčių sąveikos. Tačiau 
ir šitą prieštaravimą galima laikyti atmestu, nes, vieno vokiečių eg- 
zegeto“ nuomone, Jona prisiglaudė nebegyvo banginio kūne — 
kaip kad prancūzų kareiviai Rusijos kampanijos metu pasidarydavo 
iŠ savo kritusių arklių palapines ir įsiropšdavo į jų vidų. O 
kažkokie komentatoriai europiečiai išaiškino dar geriau: esą, išmestą 
per bortą iš Jopės laivo Joną tuoj pat ištraukė kitas laivas, kurio pir- 
magalyje buvo išskobtas banginis ir kuris, manau, tikriausiai taip ir 
vadinosi — „Banginis“, kaip nūnai kai kurie laivai vadinasi „Ryk- 
lys", „Žuvėdra“ arba „Erelis“. Nestigo ir mokytų egzegetų, teigusių, 
kad Jonos knygoje minimas banginis, — tai paprasčiausia gelbėjimo 
pūslė, oro pripūstas maišas, prie kurio mirtino pavojaus ištiktas pri- 
plaukė pranašas ir taip išvengė žūties jūrų gylynėje. Taigi, atrodo, 
kad vargšas Seg Harboras jau visiškai sutriuškintas. Tačiau jis turėjo 
dar vieną priežastį netikėti. Tokią, jei gerai prisimenu: banginis pra- 
rijo Joną Viduržemio jūroje, o po trijų dienų išvėmė kažkur už trijų 
dienų kelio nuo Ninevijos, miesto ant Tigro upės kranto, o šitą miestą 
nuo bet kokio Viduržemio jūros taško skiria didesnis negu trijų dienų 
kelias. Kaip dabar? 


Bet ar nebuvo įmanoma banginiui pristatyti pranašo į Ninevijos 
apylinkes kokiu nors kitu keliu? Buvo. Jis galėjo atgabenti jį aplin- 
kiniu keliu pro Gerosios Vilties kyšulį. Tačiau nekalbant apie kelionę 
per visą Viduržemio jūrą ir dar žygį aukštyn Persų įlanka ir Raudo- 
nąja jūra, pagal šitą versiją išeina, kad per tris dienas buvo apke- 
liauta aplink visą Afriką, nekalbant jau apie plaukimą iki Ninevijos 
aukštyn Tigru, per sekliu banginiui. Be to, sakydami, kad Jona tais 
senais laikais apiplaukė Gerosios Vilties kyšulį, mes atimsime šitos 
įžymios vietos atradimo garbę iš Bartolomėjaus Diaso, šlovingo 
atradėjo, ir paversime visą naująją istoriją melagyste. 

Tačiau šitie kvaili senojo Seg Harboro samprotavimai tik įrodo 
paiką jo proto išdidumą — savybę, juo labiau smerktiną todėl, kad 
net ir tuos žinių trupinius jis buvo susigraibstęs vien iš jūros ir 
saulės. Kartoju, tas byloja tik apie paiką bedievišką jo išdidumą 
ir niekingą velnio sukurstytą maistą prieš garbiąją dvasininkiją. 
Nes, kaip tvirtina vienas katalikų kunigas portugalas“, jau pati 
mintis apie Jonos kelionę į Nineviją aplink Gerosios Vilties kyšulį dar 
labiau padidina Dievo stebuklo šlovę. O taip ir yra. Didžiai išsimokslinę 
turkai iki Šiol šventai tiki istoriniu pasakojimu apie Joną. Dar prieš 
tris šimtus metų vienas anglu keliauninkas sename Hario sudarvtame 

kelionių aprašymų rinkinyje pasakoja apie Jonos garbei pastatytą 
turkų mečetę, kurioje dieną naktį be jokio aliejaus dega stebuklinga 
lempa. 


LXXXIV skyrius 
KŪLIAVERSTIS 


Idant karieta riedėtų lengvai ir greitai, jos ašys ištepamos rie- 
balais; siekdami maždaug to paties tikslo, kai kurie banginiautojai 
panašią procedūrą atlieka savo velbotams: taukais įtrina jų dugną. 
Ir nėra ko abejoti, kad ši visiškai nekenksminga procedūra yra 
naudinga, nors riebalai ir vanduo — priešiški dalykai; riebaluotas 
daiktas lengviau slysta, o šiuo atveju svarbu, kad velbotas narsiai 
lėktų vilnimis. Kvikegas didžiai tikėjo įtrynimu taukais, ir vieną rytą, 
netrukus po to, kai vokiečių laivas „Jungfrau“ išnyko iš akiračio, su 
didesniu negu paprastai įkarščiu ėmė darbuotis prie savo velboto 
dugno; palindęs po kybančiu už borto velbotu, jis taip uoliai pradėjo 
trinti, tarsi norėdamas nuimti gausų plaukų derlių nuo plikų valties 
lentų. Jis dirbo tarsi verčiamas kokio nujautimo. Ir netrukus tas 
nujautimas pasitvirtino. 


Vidudienį buvo pastebėti banginiai; bet vos laivas priplaukė ar- 
čiau, jie apsigręžė ir galvotrūkčiais puolė netvarkingai bėgti ne- 
lyginant Kleopatros barkos iš Akcijaus“. 

Velbotai vis tiek vijosi, ir priešakyje lėkė Stabas. Pagaliau 
Teštiga pataikė į vieną su žeberklu, tačiau banginis, nė nemanydamas 
nerti į gilumą, pasiuto dar greičiau dumti jūros paviršiumi. Nuo ne- 
paliaujamo tempimo žeberklas anksčiau ar vėliau visada ištrūksta. 
Todėl reikia arba dobti banginį su persteke, arba susitaikyti su neiš- 
vengiamu praradimu. Tačiau pritraukti velbotą prie banginio buvo 
neįmanoma, jis lėkė kaip tūžmingas viesulas. Kas liko daryti? 

Iš visų nuostabiausių pramanų ir išmonių, rankų miklybių ir 
įvairiausių buklysčių, kurių tenka griebtis įgudusiam banginiautojui, 
niekas negali prilygti subtiliam perstekės manevrui, vadinamam 
kūliaversčiu. Nei špaga, nei rapyra, nei įmantriausi jų dūriai negali 
prilygti Šiam veiksmui. Tas būdas naudojamas tik tada. kai baneinis 

beprotiškai bėga; ir labiausiai stulbina milžiniškas atstumas, per kurį 
stebėtinai taikliai paleidžiama ilga perstekė iš pašėlusiai siūbuojančio, 
visu greičiu lekiančio velboto. 

Nuo plieninio antgalio iki medinės rankenos galo perstekė yra 
dešimties—dvylikos pėdų ilgio, jos kotas žymiai plonesnis negu že- 
berklo ir gaminamas iš daug lengvesnės medienos — pušies. Prie 
perstekės tvirtinama plona, bet labai ilga virvė — perlynis, kuriuo 
po paleidimo perstekė vėl susigrąžinama į velbotą. 

Dabar dar reikia pasakyti, kad žeberklą irgi galima leisti kaip 
persteke, tačiau tas daroma labai retai, o jei ir daroma, tai dažniausiai 
nesėkmingai, kadangi žeberklas yra daug sunkesnis ir ttumpesnis, o tai 
rimti trūkumai sviedžiant į tolį. Todėl paprastai pirmiausia reikia 
žeberklu prisitvirtinti prie banginio, o jau tada leisti persteke. 

Dabar pažvelkite į Stabą, į žmogų, mokantį išlaikyti nuovokų 
šaltakraujiškumą ir linksmą savitvardą didžiausio pavojaus valandą, 
į žmogų, tarytum tyčia sukurtą pasižymėti leidžiant perstekę. Pažvel- 
kit: šit jisai stovi stačias šokinėjančiame skriejančio velboto pirma- 
galyje; velbotą už lyno traukiantis putų gaurais apsimuturiavęs 
banginis yra už keturiasdešimties pėdų. Lengvai iškėlęs gulsčią 
ilgą perstekę, dviem trim žvilgtelėjimais patikrinęs, ar ji tiesi, Stabas 
švilpaudamas paima perlynio ringę į vieną ranką ir suspaudžia kumšty- 
je laisvąjį galą. Paskui, laikydamas perstekę ties diržo sagtimi, ima 
taikytis į banginį, nusitaikęs pamažu nuleidžia koto galą, tuo pat 
metu iškeldamas smaigalį, ir dabar ginklas stovi stačias jo delne, o 
smaigalys blykčioja penkiolikos pėdų aukštyje. Stabas šiek tiek panašus 
į žonglierių, ant smakro laikantį ilgą kartį. Dar akimirka, ir žvilgantis 
plienas žaibiškai, nepastebimos jėgos pastūmėtas, išskrieja oran, nu- 
brėžia virš putotos erdvės prašmatnų aukštą lanką ir suvirpa, įsmigęs 
į gyvą banginio kūną. Ir jau nebe žiežirbuojantį vandenį švirkščia 
banginis, o savo raudoną kraują. 


— IŠmušėm  volę! — sušunka Stabas.— Šiandien juk liepos 
ketvirtoji — švenčių šventė; te visur trykšta vyno fontanai! Neblogai 
būtų, jei iš ten lietųsi senas Orleano viskis arba senas „Ohajas", 
o visų geriausiai — senoji „Monongahela"“! Ech, liepčiau tada, 
mano drauge Teštiga, pakišti puodelį po čiurkšle,ir paleistume jį ratu! 
Dievaži, brolyčiai, išsivirtume puikaus punšo jo kvėpavimo angoje 
ir iš gyvos taurės pagurkšnotumėm gyvo gėrimėlio! 

Daug sykių, palydimas tokių linksmų žodžių, kartojamas meistriš- 
kas kūliaverstis, ir kaskart perstekė klusniai erižta Das šeimininką 

it kurtas ant pasaito. Banginis ima daužytis agonijoje, žeberklo lynas 
nukąra, o perstekės leidėjas, kryžmai susidėjęs rankas, atsisėda ant 
priešakinio suolelio ir tylėdamas žiūri, kaip milžinas gaišta. 

Kad šešis tūkstančius metų — ir dar kažin kiek milijonų amžių 
prieš tai — tarsi nesuskaitomi purkštuvai didieji banginiai švirkščia 
fontanus visose jūrose, laistydami paslaptingus gelmenų sodus; 
kad per pastaruosius kelis šimtmečius tūkstančiai medžioklių buvo 
visiškai greta šitų fontanų ir savo akimis apžiūrinėjo žiežirbuojan- 
čias čiurkšles — tas tiesa, vis dėlto ligi pat šitos palaimingos akimirkos 
(1851 metų nuo Kristaus gimimo, gruodžio šešioliktos vidudienio, pen- 
kiolikos su ketvirčiu minutės po pirmos) vis dar lieka neišaiškinta, ar 
tie fontanai yra vandens čiurkšlės, ar vien garai — o juk tai svarbus 
dalykas. 


Panagrinėkime šitą klausimą ir kai kurias įdomias su juo susiju- 
sias smulkmenas. Visiems žinoma, kad sumaniai įtaisytų žiaunų dėka 
žuvų padermė kvėpuoja oru, ištirpusiu toje stichijoje, kurioje ji plau- 
kioja, todėl kokia nors silkė ar menkė gali šimtą metų išgyventi pasau- 
lyje ir nė sykio nekyštelėti galvos iš vandens. Tačiau dėl nepaprastos 
vidinės sandaros aprūpintas tikrais, į žmogaus panašiais plaučiais, ban- 
ginis gali gyventi tiktai įkvėpdamas laisvą atmosferos orą. Štai dėl ko 
jam būtina pastoviai lankytis viršutiniame pasaulyje. Per burną įkvėpti 
jis negali, nes normalioje padėtyje spermacetinio banginio burna 
nugrimzdusi mažiausiai aštuonias pėdas į vandenį, o trachėja su ja 
nesujungta. Ne, jis įkvepia orą tiktai per kvėpavimo angą, 0 toji 
yra pačiame viršugalvyje. 


Jei pasakysiu, kad kiekvienai gyvai būtybei kvėpavimas — gyvy- 
binė funkcija, nes tada iš oro įtraukiama tam tikra substancija, kuri 
vėliau, kontaktuodama su krauju, perduos jam gaivingų savybių, tai, 
manau, neapsiriksiu, nors gal busiu ir papiktnaudžiavęs moksliškais 
žodžiais. Tarkim, kad taip, tada turime pripažinti: jeigu Žmogui pa- 
vyktų vienu įkvėpimu pritraukti oro į visą kraują, po to jis galėtų 

užspausti Šnerves ir ilgam atidėti sekantį įkvėpimą. Žodžiu tariant, 
po to žmogus galėtų gyventi nekvėpuodamas. Kad ir kaip tas 
nenormalu, tačiau banginis šitaip gyvena visą valandą, o kartais 
ir daugiau, neįkvėpdamas gelmėje ir niekaip kitaip negaudamas nė 
dalelytės oro, nes, jei prisimenate, žiaunų jis neturi. Kaip jam tai 
pavyksta? Abiejose jo nugarkaulio pusėse tarp šonkaulių yra įmantrus 
Kretos labirintas panašių į vermišelius kraujagyslių, kurios po įkvė- 
pimo maksimaliai išsipučia nuo deguonim prisodrinto kraujo. Taigi 
jis visą valandą, o gal net daugiau nešasi savyje per tūkstantsieksnes 
gilumas gyvybinės energijos sankaupas,kaip kupranugaris, eidamas 
per bevandenes dykumas, keturiuose papildomuose skrandžiuose 
kad nešasi gausias geriamo vandens atsargas. Anatomijos požiūriu 
to labirinto egzistavimas — nenuneigiamas faktas, o kad juo besire- 
mianti teorija pagrįsta ir teisinga, mane įtikina kitaip nepaaiškinamas 
atkaklus Leviatano įprotis — anot banginiautojų — išpurkšti visus 
savo fontanus. Noriu pasakyti štai ką. Iškilęs į paviršių, nesutrikdytas 
banginis praleidžia tenai visada griežtai apibrėžtą laiko tarpą. Saky- 
kim, jis išbūna vienuolika minučių ir iššvirkščia per tą laiką septy- 
niasdešimt fontanų, tai yra padaro septyniasdešimt įkvėpimų ir 
iškvėpimų; vadinasi, kiekvieną sykį iškilęs, jis prabus lygiai tiek pat 
laiko. Jeigu, vos spėjus kvėptelti kartą, kitą, jį išgąsdinsit ir jis nuners 
į gilumą, vis tiek būtinai turės vėl iškilti į paviršių papildyti oro sty- 
giaus. Ir kol neatliks visų savo septyniasdešimties įkvėpimų ir iš- 
kvėpimų, nepaners po vandeniu ilgajam tarpsniui. Reikia pasakyti, 
jog skirtingiems individams įkvėpimų skaičius skiriasi, bet tam pačiam 
banginiui jis visada vienodas ir nesikeičiantis. Dėl ko banginis stengtųsi 
žūt būt išpurkšti visus savo fontanus, jeigu jam nereikėtų prieš galuti- 
nai paneriant prisipildyti oro rezervuaro? Ir, deja, visiškai aišku, 
jog tik būtinybė reguliariai išnirti į paviršių ir užtraukia banginiui 
mirtinus pavojus, nes nei kabliuku, nei tinklu neįmanoma pagauti 
gigantiškojo Leviatano, plaukiojančio tūkstantsieksnėje gelmėje, kur 
nepatenka saulės spindulys. Taigi ne tiek tavo miklumas, o medžio- 
tojau! kiek didžios būtinybės atneša tau pergalę! 


Žmogus alsuoja nuolatos, ir jo vieno įkvėpimo pakanka vos 
dviem trim Širdies tvinksniams; todėl kad ir kuo jis užsiėmęs, miega 
ar būdrauja, būtinai turi kvėpuoti, antraip jį ištiks mirtis. O sperma- 
cetinis banginis kvėpuoja tiktai septintąją savo gyvenimo dalį — tik 
savo gyvenimo savaičių sekmadieniais. 

Jau buvo sakyta, kad banginis kvėpuoja per kvėpavimo anga; ieigu 

dabar, visiškai nenusikalsdami teisybei, pridursime, kad įkvepiamas 
oras sumišęs su vandeniu, tada, mano manymu, galėsim gauti paten- 
kinamą paaiškinimą, kodėl banginis neturi uoslės; juk tiktai jo kvėpa, 
vimo anga gali būti bent apytikriai lyginama su nosimi, 0 ji taip užsi- 
kimšusi tom dviem stichijom, kad sugebėjimo užuosti nėra ko nė 
tikėtis. Tačiau banginio fontano paslaptis — ar jis yra iš vandens, ar iš 
garų — dar toli gražu nėra išaiškinta. Tvirtai pasakyti galima tik tiek: 
uoslės organų banginis neturi. O kam jie jam? Juk vandenynuose 
nėra nei rožių, nei žibučių, nei odekolono. 

Ir dar. Kadangi trachėja jungiasi su kvėpavimo anga kanalu ir 
tame ilgame kanale — panašiai kaip Didžiajame Erio kanale — yra 
daugybė šliuzų (atsidarančių ir užsidarančių), sulaikančių iš apačios 
atplūstantį orą arba iš viršaus besiveržiantį vandenį, todėl banginis 
balso neturi; žinoma, jeigu nesumanysite jo užgauti, pareiškę, kad keis- 
tas gaudesys — tai jo sniaukrojimas. Bet vėlgi, apie ką banginiui kal- 
bėti? Nedaug tėra man pasitaikę gelmių padarų, kurie būtų turėję ką 
pasakyti šitam pasauliui, nebent pavograuti ką nors pelnant duonos 
kąsnį. Dar dėkui dievui, kad šis pasaulis toks puikus klausytojas. 

Spermacetinio banginio kvėpavimo kanalas, kurio pagrindinė 
paskirtis — oro perdavimas, yra horizontalus, kelių pėdų ilgio ir 
eina visai netoli paviršiaus, bet ne per vidurį, o šiek tiek pasidavęs 
į šoną; tas nepaprastas kanalas labai panėši į dujotiekio vamzdį, 
nutiestą vienoje gatvės pusėje. Bet tada vėl kyla klausimas, ar tas 
dujotiekio vamzdis yra sykiu ir vandentiekio vamzdis; kitais žodžiais 
tariant, ar spermacetinio banginio fontanas yra tik jo iškvepiami 
garai, ar jo iškvepiamas oras susimaišo su vandeniu, kurio jis 
prisitraukia per burną ir iššvirkščia per kvėpavimo angą? Nustatyta, 
jog banginio burna netiesiogiai jungiasi su kvėpavimo anga, tačiau 
įrodyti,.kad tas ryšys pasitarnauja vandens iŠšvirkštimui, negalima. 
Sakytume, kad banginiui svarbiausia išleisti vandenį maitinantis, 
kai prisitraukia jo kartu su maistu. Tačiau spermacetinio banginio 
maistas yra giliai jūrų dugne, o jau ten, kad ir kaip norėtų, fontano 
neišsvirkštų. Be to, jeigu įdėmiai į jį įsižiūrėtume ir su laikrodžiu 
rankoje pasektume jo elgesį, pamatytume, kad nesutrikdyto banginio 
fontanų dažnumas tiksliai sutampa su normaliu kvėpavimo dažnumu. 


Bet kam visi šitie įkyrūs postringavimai? Sakyk tiesiai! Juk matei 
banginio fontanus, tai ir klok mums, iš ko jie sudaryti; negi tu negali 
atskirti vandens nuo oro? Mano mielas pone, Šiame pasaulyje ne taip 
lengvai paaiškinami net patys paprasčiausi dalykai. Aš visada ir laikiau 

pačius paprasčiausius dalykus pačiais painiausiais. O dėl banginio 
fontano, tai jūs galite net išsimaudyti jame, taip ir nesupratę, iš ko jis 
sudarytas. 

Centrinę banginio fontano čiurkšlę slepia baltasniegė žilpinanti 
migla, tad kaip nustatyti, ar ten krinta vanduo, jei kiekvienąsyk, jums 
prisiartinus pakankamai arti apžiūrėti fontano, baisiai susijaudinęs 
banginis ima taip daužytis, kad vanduo pradeda kristi kaskadomis. 
O jeigu tokią akimirką jums pasirodys, kad vis dėlto įžvelgėte baltoje 
čiurkšlėje atskirus lašus, kaip sužinoti, jog tai ne susikondensavę jo 
iškvepiami garai arba ne drėgmės lašai, atsitiktinai iš išorės patekę į 
kvėpavimo angą, kuri yra pačiame banginio viršugalvyje? Juk net 
ramiausiai plaukdamas per tykią vidudienio jūrą su iškelta, saulės 
išdžiovinta kupra tarsi koks dromaderas dykumoje, net tada banginis 
visada nešasi ant galvos nedidelį baseiną, panašiai kaip uolose net per 
baisiausią kaitrą galima kartais aptikti daubą, sklidiną lietaus vandens. 


O medžiokliams irgi neišmintinga būti per daug smalsiems, norint 
patirti banginio fontano esmę. Neverta pernelyg arti prie jo lįsti ir kišti 
i ji nosį. Prie šito fontano neateisi su ąsočiu, kurį prisipylęs galėtum 
ramiai nusinešti. Mat jeigu išorinė dulksninė fontano marška nors 
lengvutėliausiai jus paliečia — o tas neretai atsitinka medžiojant ban- 
ginius,— oda ima tiesiog degte degti nuo tos ėdžios medžiagos. O aš 
pažinojau vieną žmogų, kuris moksliniu ar kokiu kitu tikslu dar ar- 
čiau prilindo prie fontano čiurkšlės, ir jam nuo skruosto ir rankos 
visiškai nusinėrė oda. Dėl to banginių medžiotojai banginio fontaną 
laiko nuodingų ir jo šalinasi. Be to, aš dar girdėjau ir beveik tikiu, 
kad-fontano čiurkšlė, pataikiusi žmogui į akis, jį apakina. Stai kodėl, 
mano manymu, protingiausia, ką gali padaryti tyrinėtojas, — laikytis 
kuo toliau nuo to mirtinojo fontano. 

Vis dėlto kurti hipotezes galime, nors jų įrodyti ir ką nors nu- 
statyti negalime. Mano hipotezė šit kokia: banginio fontanas — tai 
migla. Padaryti tokią išvadą, be kitų priežasčių, mane paskatino mintis 
apie spermacetinio banginio didybę ir orumą; aš į jį žiūriu ne į kaip 
eilinį sekliavandenį padarą, kadangi tvirtai yra nustatyta, jog skir- 
tingai nuo kitų banginių, jis niekada nesutinkamas atsalose ar 
pakrantėse. Jis sykiu iškilus ir gelmingas. O aš įsitikinęs, kad nuo visų 
galvų, kurios apdovanotos iškilumu ir gelme, ar tai būtų Platono, Piro- 
no, Šėtono, Jupiterio, Dantės ar kieno kito galva, visada kyla kažkoks 
vos regimas ūkas — ženklas, kad tenai darbuojasi giliausios mintys. 
Sykį, kurdamas nedidelį traktatą apie Amžinybę, aš iš smalsumo pasi- 

stačiau priešais save veidrodį ir netrukus išvydau jame atsispindint 
kažkokį atmosferos sruvenimą ir virpėjimą virš savo galvos. O tai, 
kad vis drėko mano plaukai, gilioms mintims naršant galvoje, išgėrus 
šešis puodelius, karštos arbatos slopų vasaros vidudienį mansardoje 
su plonu malksnų stogu, buvo tik papildomas mano prielaidos 
argumentas. 

Ir kaip prakilniai išaukština toji hipotezė mūsų akyse galingą, migla 
apsiklėsčiusį siaubūną, didingai plaukiantį ramiais tropikų vande- 
nimis su baltų garų baldakimu, susidariusių dėl nepermanomų min- 
čių virš didžiulės aptakios galvos, o tuos garus — kaip kartais pasi- 
taiko — dar puikina vaivorykštė, tarytum patsai dangus būtų paženkli- 
nęs jo apmąstymus! Suprantat, juk vaivorykštės — ne giedro oro 
viešnios; savo švytėjimu jos persmelkia tiktai garus bei ūkanas. Visiškai 
taip pat tirštose ir blausiose mano dvejonių miglose tai čia, tai ten 
tvyksteli dieviškas nujautimas, peršviesdamas mano rūką dangišku 
spinduliu. Ir už tai aš dėkingas Viešpačiui, nes visi abejoja, daugelis 
neigia, tačiau mažai kas abejodami ar neigdami yra buvę nusmelkti 
nujautimo. Abejonė visomis žemės tiesomis ir kai kurių dangaus tiesų 
nujautimas — toks derinys nepaverčia žmogaus nei tikinčiu, nei be- 
dieviu, tačiau moko vienodai žvelgti ir į vienus, ir į antrus. 

Kiti poetai gieda liaupses švelnioms antilopės akims arba'žavin- 
gam amžinai skraidžiojančios paukštės plunksnų apdarui; nebūdamas 
toksai iškilnus, ašen apgiedu uodegą. Paties didžiausio spermacetinio 
banginio uodega prasideda labiausiai susiaurėjusioje, maždaug Žžmo- 
gaus kūno apimties vietoje, bet vien tik uodegos viršaus plotas yra 
mažiausiai penkiasdešimt kvadratinių pėdų. Tvirtas apskritas kamie- 
nas persiskiria į plačias, galingas, plokščias uodegos plaukmens 
mentes, pamažėle sulaibėjančias iki vieno colio storio. Išsišakojimo 
vietoje tos mentės šiek tiek užeina viena ant kitos, o paskui išsiskiria 
į priešingas puses tarsi sparnai, ir tarp jų lieka nemažas tarpas. Ir nėra 
gyvo padaro, kuris turėtų tokio tobulo gražumo linijas kaip išlenktos 
vidinės šitų menčių briaunos. Suaugusio banginio uodega pačioje 
plačiausioje vietoje yra daugiau kaip dvidešimties pėdų ilgio. 

Visa toji galūnė iš pirmo žvilgsnio atrodo tampri susiraizgiusių 

sausgyslių sampyna, bet perkirskite uodegą ir aptiksite, kad ji yra iš 
trijų aiškiai atsiskiriančių sluoksnių: viršutinio, vidurinio ir apatinio. 
Apatinio ir viršutinio sluoksnių skaidulos ilgos, horizontalios, o vidu- 
rinio — labai trumpos, einančios skersai tų, kur išoriniuose sluoks- 
niuose. Toji trijų sluoksnių vienybė suteikia uodegai jėgos kaip niekas 
kitas. Archeologui tuoj mintyse kiltų įdomi paralelė tarp šio vidurinio 
sluoksnio ir plono senovės Romos akmeninių statinių plytų tarpsluoks- 
nio, tikriausiai teikusio senoviniams mūriniams tvirtumo. 

Bet, tarytum nesitenkindama ta begaline raumeningos Leviatano 
uodegos jėga, gamta apraizgė, apmuturiavo jo kūną įmantriausiu 
raumenų skaidulų bei gijų tinklu, kuris, eidamas abiem papilvės 
pusėm, pasiekia uodegos mentes ir išvien susipynęs su jų audiniu dar 
padidina jo galybę, todėl visa neapsakoma banginio jėga tarsi susi- 
koncentruoja jo uodegoje. Tad jei pasauliui būtų lemtas visiškas 
sunaikinimas, tik uodegai ir pakaktų nuojėgumo tą darbą atlikti. 

Bet tokia stulbinanti jėga nedarko grakščios judesių vinklybės; 
beveik vaikiškas lengvumas išvinguriuoja iš šito galios titanizmo. 
Ir judesys įgauna ypatingo, pribloškiančio grožio. Tikra jėga niekada 
nekliudo grožiui ir harmonijai, dažniausiai iŠ jos jie ir kyla; ir visur, 
kur tik įsikūnijęs akinamas šio pasaulio grožis, jėga neatsiejamai susi- 
pynusi su kerais. Atimkite įtemptus raumenis, kūpsančius visame 
marmuriniame Heraklio torse, ir žavesys dings. Kai ištikimasis Eker- 
manas kilstelėjo lininę paklodę, kuria buvo uždengtas nuogas Gėtės 
lavonas, jį apstulbino plati kaip romėnų triumfo arka krūtinės ląsta. 
Ir prisiminkit, kokia galybė trykšta iš kūnų Mikelandželo paveiks- 
luose, net kai jis.tapo Dievą Tėvą žmogaus pavidalu. O kad ir kiek 
dieviškos meilės būtų sudėta į švelnaus, garbanoto, hermafroditiško 
sūnaus atvaizdą italų drobėse, geriausiai išreiškiančiose šią idėją, tie 
paveikslai, stokojantys raumeningumo, byloja vien apie tą neigiamą, 
moterišką paklusnumo ir kantrybės jėgą, kuri kiekvienam, ja per- 
siėmusiam, sudaro išskirtinį jo mokymo bruožą. 

Subtilus organo, apie kurį kalbu, lankstumas yra toks nuostabus, 
jog nesvarbu, ar banginis juo naudojasi žaisdamas, ar iŠ rimtųjų, 
ar įtūžęs, uodega visada išlinksta stulbinamai grakščiai. Čia jos 
nepralenkia net mažutė fėjos ranka. 

Uodegai būdingi penki pagrindiniai judesiai. Pirmas — plaukiant 
pirmyn būti plaukmeniu; antras — mūšio metu pavirsti kuoka; tre- 
čias — daryti posūkiams; ketvirtas — ką nors išsviesti į viršų; penk- 
tas — statmenai pakilti nyrant į dugną. 

Pirma. Būdama horizontali, Leviatano uodega juda kitaip negu 
visų jūros gyvūnų uodegos. Ji niekada nevizguliuoja. Ir žmogui, ir 
žuviai vizguliavimas — silpnumo ženklas. Banginiui jo uodega — 
vienintelė judėjimo priemonė. Tai pariesdamas ją po pilvu, tai staigiai 
ištiesdamas, siaubūnas gali žaibiškais trūksniais visu greičiu lėkti 
pirmyn. O šoniniais plaukmenimis jis tik vairuoja. 

Antra. Įdomu pažymėti, kad kovodamas su sau lygiais sperma- 
cetinis banginis naudoja tik kaktą ir žandikaulį, o susidūręs su žmo- 
gumi dažniausiai paniekinamai teškia uodega. Puldamas velbotą, ban- 
ginis ūmai nusuka nuo jo plaukmenį, kuris grįždamas atgal žiebia 
smūgį. Jeigu ore niekas nesukliudo ir smūgis pasiekia tikslą, jis 
neatremiamas. Jo neišlaiko nei žmogaus šonkauliai, nei velboto 
španhautai. Vienintelis išsigelbėjimas — išsilenkti smūgio, o jeigu jis 
ištinka jus iŠ šono, prieš tai kliudęs vandenį, tada iš dalies dėl gero 
velbotų pluknumo ir dėl atsparumo medžiagų, iš kurių jis padirbtas, 
blogiausiu atveju atsiperkamą španhautų įskilimu, dviem trim išlauž- 
tom lentom ir sprogyme šone. Tie povandeniniai šoniniai smūgiai tokie 
dažni banginių medžioklėje, kad į juos žiūrima kaip į paprasčiausią 
vaikų žaidimą. Tik nusivilks kas nors durtinį, ir skylė užkimšta. 

Trečia. Įrodyti aš negaliu, bet, mano manymu, banginio lytė- 
jimas susikoncentravęs uodegoje, nes jos jautrumas tegali būti 
lyginamas tiktai su dramblio straublio jautrumu. Toji savybė ypač 
išryškėja judinant uodegą į šalis, kai banginis su grynai mergišku glos- 
numu lėtai ir atsargiai vedžioja iš šono į šoną jūros paviršiumi kolo- 
sališka uodegos mente; ir jeigu paliečia kad ir jūreivio ūsą, vargas 
tam jūreiviui su visais jo ūsais ir kitu labu. O koks lipšnus tas pradinis 
apČiupinėjimas! Jeigu toji uodega galėtų ką nors suimti, aš tuoj pat 
prisiminčiau Darmonodo dramblį, kuris dažnai lankydavosi gėlių 
turguje ir žemai nusilenkęs teikdavo damoms puokštes, paskui švelniai 
apkabindavo straubliu jas per juosmenį. Ir dėl daugelio kitų prie- 
žasčių gaila, kad banginis negali uodega suimti daiktų, nes aš girdėjau 
dar apie vieną dramblį, kuris sužeistas mūšyje, atlošė straublį ir išsi- 
traukė strėlę. 

Ketvirta. Nepastebimai prisėlinę prie banginio per tariamai 
ramią dykos jūros plynę, jūs galite užklupti jį tokiu metu, kai, numojęs 
ranka į sunkiasvorį savo orumą, jis šėlioja kaip kačiukas priešais 
židinį. Bet ir jo žaidime vis tiek juntama jėga. Plačios uodegos mentės 
čia Švysteli aukštai į orą, čia vėl daužiasi į vandenį, ir baisus trenksmas 
nugruma mylių mylias. Jums net m H as»ciroH,tJ A 


' 

patranka, o jeigu dar pastebėsite kitame jo kūno gale dūmų vainiką 
virs galvos, tai, ko gero, pamanysite, kad rūksta iš pabūklo vamzdžio. 

Penkta. Kadangi paprastai plaukiančio Leviatano uodegos mentės 
yra panirusios daug giliau negu jo kupra, todėl iš paviršiaus jų visiškai 
nematyti; tačiau, ketindamas nerti į gilumą, jis vertikaliai iškelia 
virš vandens uodegos plaukmenis ir kokį trisdešimt pėdų kūno, akimir- 
ką suvirpa ore, o tada neria it strėlė į gilumą. Neskaitant dieviškojo 
šuolio, apie kurį dar bus kalbama, nėra gyvojoje gamtoje didinges- 
nio reginio už tą banginio uodegos iškėlimą. Gigantiška uodega, iš- 
kilusi iš bedugnių gelmenų, rodos, mėšlungiškai veržiasi aukštyn, į 
dangų. Taip sapne aš esu regėjęs didingą Šėtoną, kančioje tiesiantį 
iš ugninio pragaro duburio milžinišką leteną su aštriais nagais. Tačiau 
stebint tokias scenas, visų svarbiausia yra jūsų nuotaika; jeigu ji kaip 
Dantės, jums pasimatys velniai, jeigu kaip Izaijo“' — arkangelai. 
Sykį, kai stovėjau žvalgų mūsų laivo stiebe, o saulėtekis raudonai 
dažė dangų ir jūrą, išvydau rytuose didžiulę kaimenę banginių; jie 
greitai plaukė į saulę ir ūmai visi vienu kartu iškėlė danguosna uode- 
gas. Man pasirodė, kad niekada nėra pasaulis regėjęs tokio didingo 
nusilenkimo dievams, netgi Persijoje, toje ugnies garbintojų tėvy- 
nėje. Ir kaip Ptolemėjas Filopateris““, liudijęs už afrikietišką dramblį, 
tada būčiau galėjęs iškilmingai prisiekti, kad banginis — pats dievo- 
baimingiausias iš visų gyvų padarų. Juk dar karalius Juba““ tvirtino, 
jog senovės karo drambliai dažnai sveikindavo rytą visiškoje tyloje 
iškėlę straublius į dangų. 


Į atsitiktinę Šio skyriaus kai kurių banginio ir dramblio ypatumų 
paralelę, kalbant apie uodegą ir straublį, neturi būti žiūrima kaip į 
bandymą lyginti šituos priešingus organus, o juo labiau kaip į bandymą 
lyginti tuos du gyvūnus, nesgi net galingiausias dramblys yra tik 
mažutis terjeras greta Leviatano, o straublys — tik lelijos stiebelis 
šalia Leviatano uodegos. Pats nuožmiausias dramblio straublio 
smūgis atrodo it žaismingas takštelėjimas damos vėduokle lyginant 
su kurtinamu trenkimu milžiniškų banginio uodegos menčių, kurios 
ne sykį yra vieną paskui kitą išsviedusios į orą velbotus su irklais ir 
yrėjais, visai kaip indų fokusininkas išmeta į viršų sviedinius*. 


* Nors bet kokie banginio ir dramblio dydžių lyginimai tiesiog absurdiški, nes 
dramblio ir banginio gretinimas — tai gretinimas mopso su drambliu, bet vis dėlto jie 
turi įdomių panašybių ir tarp jų — fontaną. Yra žinoma, kad drambliai dažnai 
prisitraukia straublius vandens ar smėlio ir, iškėlę juos virš galvos, paleidžia 
čiurkSlę. (Aut. pastaba) 

Kuo daugiau aš galvoju apie galiūnišką banginio uodegą, tuo 
labiau apgailestauju, kad nesugebu jos aprašyti. Kartais jos jude- 
siai nepadarytų gėdos ir žmogaus rankai, nors jų prasmė taip ir 
lieka visiškai neaiški. Plaukiant didžiulei banginių bandai, tie 
mįslingi judesiai kartais tokie stulbinantys, jog, girdėjau, banginiau- 
tojai laiko juos giminingais masonų ženklams; jie mano, kad šitaip 
banginis visiškai sąmoningai kalbasi su išoriniu pasauliu. Ir banginio 
kūnui nestinga pačių keisčiausių ir nesuvokiamiausių judesių, kurie 
yra mįslė net labiausiai patyrusiems jūreiviams. Kad ir kaip aš skaidau 
į dalis Leviatano kūną, nė per colį neprasismelkiu į gelmę; nieko 
nežinau ir niekada nesužinosiu. Ir jeigu aš tiek menkai teišmanau apie 
uodegą, tai ką besakyti apie jo galvą? O juo labiau kaip perprasti 
jo veidą, jeigu veido jis visiškai neturi? Tujen išvysi mano kuprą ir ma- 
no uodegą, rodos, sako jis, tačiau manojo veido neregėsi. Bet ir 
apie kuprą ne viską žinau; o dėl veido — tai kad ir kokias užuominas 
jis darytų, dar sykį kartoju, kad jo veido nėra. 

Ilgas ir siauras Malakos pusiasalis, toli į pietryčius išsidavęs nuo 
Birmos žemės, yra pats piečiausias visos Azijos kyšulys; Tankia grandi- 
ne nuo jo nusitęsia Sumatros, Javos, Balio ir Timoro salos, su daugybe 
kitų sudarančios milžinišką molą, arba dambą, jungiančią Aziją 
su Australija ir atskiriančią netrikdomas Indijos vandenyno platumas 
nuo tankiai išsibarsčiusių Rytų salynų. Tame mole banginiams ir 
laivams keliose vietose iškirsti vartai, kurių įžymiausi — Sundos ir 
Malakos sąsiauriai. Iš vakarų į Kiniją plaukiantys laivai įneria į Ki- 
nijos jūras Sundos sąsiauriu. 

Šitas siauras Sundos sąsiauris skiria Sumatrą nuo Javos; jis yra 
pačiame milžiniškos salų dambos viduryje, it tvirtovės saugomas 
skardingo žalio rago, jūreivių praminto Javos Kakta; tas sąsiauris labai 
panašus į centrinius didžiulės mūrais apsitverusios imperijos vartus; 
o prisiminus neišsemiamus prieskonių, šilkų, brangakmenių, aukso, 
dramblio kaulo lobynus, sukauDtus tūkstančiuose T?vtn Ilim taivii> 

ateina į galvą mintis, jog gamta, jau kurdama žemę, gan apdairiai 
pastatė kaip ir užtvarą apsaugoti šias brangenybes nuo viską glemžian- 
čio Vakarų pasaulio. Sundos sąsiaurio krantų negina neįveikiamos 
tvirtovės, saugančios kelią į Viduržemio jūrą, Baltiją ir Propontidą“'. 
Rytų žmonės nereikalauja kaip danai, kad nuleidusios marselius jiems 
vergiškai lankstytųsi nesibaigiančios pavėjui plaukiančių laivų proce- 
sijos, kaupinos neįkainojamų rytietiškų gėrybių, amžių amžius, dieną 
naktį laivuojančios tarp Sumatros ir Javos. Tačiau lengva ranka 
atmesdami niekingas ceremonijas, jie neatsisako žymiai vertesnio 
atmokesčio. 


260 


Nuo neatmenamų laikų piratiški malajiečių proa“' tūno pavė- 
singuose Sumatros pakrančių užtakiuose bei salelėse ir, netikėtai atkir- 
tę sąsiauriu plaukiantiems laivams kelią, grasindami ietimis reika- 
lauja duoklės. Europos laivai tiek sykių surengė jiems kruvinas 
skerdynes, kad piratų narsa bent kiek apmažo, bet vis dėlto ir šiandien 
dar girdim, jog anglų ar amerikiečių laivas buvo negailestingai 
paimtas abordažu ir apiplėštas šiuose vandenyse. 

Gaivaus ir palankaus vėjo genamas artinosi „Pekodas" prie 
sąsiaurio; Ahabas ketino pro jį patekti į Javos jūrą, o tada, nusis- 
tatęs kursą į šiaurę, praplaukti tas vandenų platumas, kur, anot 
girdų, retsykiais lankosi spermacetiniai banginiai, paskui prašliuožti 
palei pačias Filipinų salyno pakrantes ir atsidurti į rytus nuo Japo- 
nijos kaip tik prasidedant didžiajam banginiavimo sezonui. Taigi, 
baigdamas kelionę aplink pasaulį ir artėdamas prie pusiaujo Ramia- 
jame vandenyne, „Pekodas" bus pabuvojęs visuose verslo rajonuose, 
o jau ten po visų nesėkmingų gaudynių Ahabas tvirtai tikėjo 
įvyksiant lemiamą mūšį su Mobi Diku labiausiai pastarojo lankomose 
jūrose ir tuo metų laiku, kai protingiausia tikėtis jo ten pasirodant. 

Bet keistas dalykas — negi naršydamas vieną vandenų sritį po 
kitos, Ahabas niekur nestabteli prie kranto? Ar jo įgula troškulį mal- 
šina oru? Vandens pasipildyti jis tikrų tikriausiai sustoja? Taigi kad 
ne. Šit jau kiek laiko ugniniu ratu kaip cirko arena bėga saulė, ir jai 
nereikia kito peno, tik to, kuris joje pačioje. Visai kaip Ahabui. 
Ir dar, įsidėmėkit,— kaip banginiavimo laivui. Tuo tarpu, kai kitų 
triumai prikimšti svetimų, į tolimus uostus gabenamų prekių, pa- 
saulio klajūnas banginių medžioklės laivas neturi jokio krovinio, 
tik save patį ir savo įgulą su jos ginklais bei reikmenimis. Talpiame 
triume į butelius išpilstytas visas ežeras. Ir ne beverčiai Švino ir gele- 
žies luitai, o visokia ūkio padarynė yra jo balastas. Jis gabenasi vandens 

atsargų daugeliui metų. Tyro puikaus nantaketietiško vandens, kuris 
net trejus metus išbuvęs triume Nantaketo jūreiviui Ramiajame 
vandenyne atrodo gardesnis nei tas surstelėjęs skystimas, tik vakar 
parsigabentas plaustais iš Peru ar Vest Indijos upeliūkščių. Štai 
kodėl, nors kiti laivai, plaukdami iš Niujorko į Kiniją ir atgal, 
užsuka į tuziną uostų, banginių medžioklės laivas per tą patį laiko 
tarpsnį dažnai nė žemės kraštelio neišvysta, ir jo įgula tesusitinka tik 
tokių, kaip ir jie patys, amžinų keliauninkų. Taigi jei atnešite jiems 
žinią apie naują pasaulinį tvaną, jie tepasakys: „Nieko, vyrai, štai 
Nojaus laivas!" 

Kadangi ties vakariniais Javos krantais netoli Sundos sąsiaurio 
buvo nudobta daug spermacetinių banginių ir apskritai šis rajonas 
banginiautojų laikomas verslo sritimi, tai „Pekodui" artinantis prie 
Javos Kaktos, nuo denio žvalgams buvo tolydžio šūkčiojama ne- 
žiopsoti. Bet šit ir žali, palmėmis apaugę skardžiai pasirodė laivaprie- 
kio dešinėje, patenkintos šnervės jau užuodė gaivią cinamono kvaptį, 
o horizonte dar nebuvo pastebėta nė vieno fontano. Ir tik kai laivas, 
praradęs viltį sutikti banginių, jau buvo beiplaukiąs į sąsiaurį, viršuje 
pasigirdo įprastinis džiugus šūksnis, ir netrukus mus pasveikino nepa- 
prastai didingas reginys. 

Užbėgant už akių reikia pasakyti, jog nepaliaujamai medžiojami 
visuose keturiuose vandenynuose, spermacetiniai banginiai nebeplau- 
kioja kaip seniau mažais atskirais būriais; dažniausiai jie sutinkami 
didžiulėmis kaimenėmis, kuriose kartais galima suskaityti tiek galvų, 
kad, atrodo, ištisos jų tautos sudarė iškilmingą sutartį ir abipusės 
pagalbos bei paramos paktą. Dėl šio spermacetinių banginių polinkio 
burtis į milžiniškus karavanus kartais galima kelias savaites ar mėne- 
sius plaukti verslo rajonais ir neišvysti nė vieno fontano, o paskui 
ūmai būti apstulbintam, regis, vienusyk  ištryškusių tūkstančių 
čiurkšlių. 

Toli priekyje, kairėje ir dešinėje už dviejų ar trijų mylių nuo 
laivo, plačiu puslankiu, užimančiu pusę regračio, nesibaigiančia 
grandine žaismingai tryško ir žiežirbavo vidudienio ore banginių 
fontanai. Ne taip kaip griežtai vertikalus dviČiurkšlis tikrojo banginio 
fontanas, išsišakojantis viršuje į du srautus it svyruoklio gluosnio laja, 
vienačiurkšlis, į priekį palinkęs spermacetinio banginio fontanas yra 
kerotas baltų garų santirštis, tolydžio ištrykštantis į orą ir nukren- 
tantis pavėjinėje pusėje. 

garuojančių čiurkšlių, pavieniui išvingiuojančių į orą ir matomų 
pro melzganą oro ribėjimą, panėšėjo į tūkstančius džiugiai rūkstančių 
kaminų virš milžiniško miesto, kuris gardžiakvapį rudens rytą pasirodo 
nuo kalno jojančiam raiteliui. 

Kaip žygiuojanti per nedraugišką kalnų tarpeklį kariuomenė 
stengiasi paspartinti žingsnius, norėdama kuo greičiau išeiti iš pavojin- 
gos tarpukalnės ir vėl išsiskleisti palyginti saugiame slėnyje, taip ir toji 
grandiozinė banginių flotilė skubinosi per sąsiaurį, tolydžio glausdama 
flangus ir plaukdama sutelkta, pusračiu išlinkusia rikiuote. 

Iškėlęs visas bures, „Pekodas" leidosi paskui juos; žeberklininkai 
su savo įnagiais rankose garsiai šūkavo, stovėdami dar nenuleis- 
tuose velbotuose. Jei tik vėjas nepasikeis, buvo galima tvirtai tarti, 
jog praplaukusi Sundos sąsiaurį milžiniška banginių kareivija išsiskleis 
Rytų jūrų vandenyse, bet tik tam, kad geriau išvystų, kaip apmažės 
jų skaitlius. Ir kas žino, gal patsai Mobi Dikas plaukia Šiame sutelkti- 
niame karavane nelyginant šventas baltasis dramblys Siamo kara- 
liaus karūnavimo procesijoje? Taigi iškėlę Ūselius virš Iiselių, mes 
nuskriejom pirmyn, varydamiesi prieš save Leviatanus, bet staiga 
išsigirdės Teštigos balsas primygtinai suragino atkreipti dėmesį 
į kažką už laivagalio. 

Tarsi pakartodamas puslankį mūsų priekyje, tenai pasirodė 
antras puslankis. Tai buvo atskiri baltų tikšmenų stulpeliai, čia 
iškylantys, čia nukrintantys it banginių fontanai, tik visai pradingti 
jie nepradingdavo, o vis trykščiojo į viršų. Nukreipęs į juos žiūronus, 
Ahabas skubiai pasigręžė ant kaulinės kojos ir sušuko: 

— Skubiai į stiebusi Ruošti gordenius ir kibirus — drėkinti 
bures. Mus vejasi malajiečiail 

Tarytum įkiršinti per ilgo ir per atsargaus tykojimo už kyšulio, kol 
„Pekodas" įplauks į sąsiaurį, nuožmieji azijiečiai dabar jį vijosi kaip 
patrakę. Tačiau 1r eiklusis „„Pekodas", genamas gaivaus palankaus 
vėjo, kaip patrakęs vijosi banginius, todėl tamsiaodžiai filantropai, 
skubindami jį link jo paties tikslo — it rimbai ir pentinai, tik darė 
neįkainojamą paslaugą. Bent šitaip atrodė Ahabui, su žiūronais po 
pažastimi vaikštinėjančiam pirmyn ir atgal po denįį čia pažvelgiančiam 
į siaubūnus, kuriuos vijosi, čia atsigręžiančiam į kraujo ištroškusius 
piratus, kurie jį ginė. Tačiau kai žvilgsniu jis perbėgo žalias sienas 
vandenų tarpeklio, kuriuo plaukė jo laivas, kai pagalvojo, jog čia 
ir jo keršto kelias, kai pamanė, jog pro tuos pačius vartus ir perse- 

nuožmūs piratai ir klaikūs bedievybės velniai pragariškai ragina 
jį savo keiksmais,— visoms šioms mintims praskriejus sąmonėje, 
Ahabo kakta apniuko ir išsivagojo tarytum smėlėta pakrantė, 
pagraužta audroto potvynio, neįstengusio tačiau pasiglemžti to, 
kas tvirtai stūkso savo vietoje. 

Bet mažai ką iš tos nutrūktgalvių įgulos vargino panašios 
mintys, ir kai toli toli palikęs piratus, „Pekodas", aplenkęs Koketu 
kyšulį, išlėkė pagaliau į atvirą jūrą, žeberklininkai labiau liūdėjo, 
kad greitieji banginiai pernelyg tolo nuo laivo, negu džiūgavo, kad 
laimingai paspruko nuo malajiečių. Tačiau jie vis plaukė paskui 
banginius, ir tie pagaliau ėmė mažinti greitį; laivas palengva artėjo 
prie jų; kadangi vėjas ėmė rimti, buvo duotas įsakymas nuleisti 
velbotus. Bet vos tik banginių kaimenę kažkoks stebuklingas instink- 
tas perspėjo apie besiartinančius tris velbotus — nors tie dar buvo už 
visos mylios,— ji tuoj pat susitelkė pulkan, išsirikiavo gretomis ir 
batalionais taip, kad jų fontanai atrodė it žybčiojantys į gubas 
sustatyti durtuvai, ir padvigubinusi greitį nudūmė pirmyn. 

Nusimetę drabužius, vien su baltiniais mes iš visos galios užgulėm 
irklus, bet po kelių valandų plūkimosi jau ketinome liautis vijęsi, 
tačiau visuotinis sąmyšis banginių gretose parodė, kad pagaliau juos 
ištiko tas nesuvokiamas pasyvaus neryžtingumo priepuolis, kurį 
pamatę banginių medžiokliai sako, jog banginiai nukeipo. Glaudi 
karinė kolona, kuria jie tik ką taip greitai ir ryžtingai plaukė, dabar 
išsidriekė, ir atrodė, jog banginiai, panašiai kaip indų karaliaus 
Poro drambliai mūšyje su Aleksandru, išprotės suparalyžiuoti baimės. 
Pasklidę į visas puses, jie suko plačius ratus arba plaukinėjo be tikslo 
tai viena, tai kita kryptimi, švirkšdami trumpus storus fontanus, bylo- 
jančius apie panišką sutrikimą. Ypač keistai atrodė banginiai, kurie 
tarytum pusiau paskandinti laivai visiškai sustingę sūpavosi jūros 
paviršiuje. Jei čia būtų ne Leviatanai, o avių banda, trijų nuožmių 
vilkų genama per ganyklą, kažin, ar ji būtų galėjusi parodyti didesnį 
įbūgį. Bet šitokie bailumo priepuoliai būdingi beveik visiems bandos 
gyvūnams. Liūtakarčiai Vakarų bizonai, klajojantys dešimttūkstan- 
tinėmis bandomis, yra sprukę nuo vieno raitelio. Arba imkim žmones, 
sugintus į teatro parterio aptvarą; užsiminus apie gaisro pavojų, 
jie trūkčiagalviais puola prie durų ir grumdosi, mirtinai spaudžia, 
dusina, trypia vienas kitą. Todėl protingiau nešūkčioti stebintis 
keista banginių baime, nes kad ir kaip kvailai elgtųsi gyvuliai, žmogus 

Nors dauguma banginių, kaip sakyta, dar plaukė smarkiai, būtina 
paaiškinti, jog visa banda nei tolo, nei traukėsi, o laikėsi vietoje. 
Kaip visada tokiais atvejais, velbotai tuoj pat išsiskyrė, ir kiekvienas, 
pasirinkęs banginį bandos pakraštyje, leidosi link jo. Nė trims minu- 
tėms nepraėjus, Kvikegas sviedė žeberklą; sužeista žuvis tėškė 
mums į veidus akinamą čiurkšlę putų ir puolusi bėgti it žaibas nusi- 
tempė mus į bandos vidurį. Nors panašiom aplinkybėm sužeisto 
banginio taktika nėra netikėta, tikriau sakant, ko nors panašaus 
visada reikia laukti, vis dėlto su ja yra susijusios pačios pragaištin- 
giausios banginiavimo negandos. Nes kai eiklus siaubūnas nusitempia 
jus į patį paklaikusios kaimenės vidurį, jūs tariat sudie apdairiam 
gyvenimui, — jis dabar virsta vien karštligišku drebuliu. 

Apakęs ir apkurtęs banginis lėkė pirmyn, tarsi vildamasis, jog 
tik greitis padės atsikratyti į nugarą įsisiurbusios geležinės dėlės, 
o mes, skrosdami baltą rėžį jūros paviršiuje, tolydžio rizikavom 
susidurti su apkvaitusiais aplink besiduodančiais jūrų gyvūnais; mūsų 
velbotas priminė laivą, audromečiu atsidūrusį tarp ledų ir dabar 
bandantį išsiveržti painiais kanalais ir protėkiais, nors ledo lytys 
kas akimirką gali susiglausti ir jį sutraiškyti. 

Bet Kvikegas nė kiek nesutrikęs vyriškai vairavo velbotą, Čia 
apiplaukdamas siaubūną, iškilusį tiesiai mūsų kelyje, čia išsilenkda- 
mas kito, gigantiška uodega švystelėjusio mums virš galvų, o Star- 
bakas visą laiką stovėjo velboto priekyje su persteke rankoje, vaiky- 
damas tuos banginius, kuriuos galėjo pasiekti toli nesviesdamas 
ginklo. Be darbo nesėdėjo ir yrėjai, nors, šitaip susiklosčius aplinky- 
bėms, jie buvo laikinai atpalaiduoti nuo tiesioginių pareigų. Dabar 
jų darbas daugiausia buvo laidyti gerkles. 

— Iš kelio, komodore! — šaukė vienas milžiniškam vienkupriui, 
staiga iškilusiam į paviršių ir akies mirksniu galinčiam paskandin- 
ti mus. 

— Nagi tu, nuleisk uodegą! — rėkė antras kitam, ramiai besivė- 
duojančiam šia galūne prie pat mūsų borto. 

Kiekviename velbote paprastai yra labai išmoningas įtaisas, 
kadaise išrastas Nantaketo indėnų ir vadinamas valkčiu. Tai du 
vienodo dydžio rąstigaliai, kryžmai sukalti; per vidurį prie jų pririšama 
gana ilga virvė su kilpa gale, kuria lengvai ir greitai gali būti 
prikabintas žeberklas. Valktis dažniausiai naudojamas medžiojant 
pasibaidžiusių banginių bandoje. Mat tada aplinkui būna daugiau 

giniai sutinkami ne kas dieną, todėl reikia griebti kiek tik įmanoma. 
Ir jeigu jūs negalite nudobti visų vienu sykiu, tada bent reikia pa- 
kirpti jiems sparnus, kad būtų galima vėliau, laisvalaikiu pribaigti. 
Štai tada ir pasitarnauja valkčiai. Jų savo velbote turėjome tris. 
Pirmas ir antras jau buvo sėkmingai išmesti, ir mes matėme, kaip 
vargingai sprunka banginiai, tįsiantys paskui save valkčius, sukelian- 
čius didžiulį šoninį pasipriešinimą. Jų judesiai buvo suvaržyti it 
kalinių, kuriems ant kojų uždėtos geležinės grandinės su rutuliu. 
Tačiau metant per bortą trečią valktų, tas sunkus kerėpla užkliudė 
vieną velboto suoliuką ir išmušė jį lauk, o yrėjas atsidūrė valties 
dugne. Jūra tuoj pat kliūstelėjo pro šviežias bortų žaizdas, bet mes 
užkišom skyles, įbrukę kelerius marškinius bei kelnes, ir laikinai 
sustabdėm vandenį. 


Mums niekaip nebūtų pavykę nusviesti tų trijų žeberklų su 
valkčiais, jeigu mus į bandos tirštį tempęs banginis nebūtų ėmęs 
plaukti lėčiau; be to, vis labiau braunantis į banginių kaimenės vidurį, 
pakvaišęs bruzdesys ir pragaištinga netvarka pakraščiuose ėmė rimti. 
Nuo trūkčiojimų žeberklas pagaliau ištrūko, ir mus tempęs banginis, 
puolęs į šoną, pradingo iš akių, tada mąžtant velboto greičiui, kurį 
buvo suteikęs paskutinis trūktelėjimas, mes, prašliuožę tarp dviejų 
banginių, įplaukėme tiesiai į bandos centrą, tarsi kalnų srautu 
būtume nusileidę į ramų slėnio ežerą. Čia audra, kaukianti siauruose 
banginių kaimenės pakraščių tarpekliuose, buvo girdima, tačiau 
nejuntama. Šiame vidiniame plote jūra atrodė it švelnus atlaso gaba- 
las, banginiautojų žodžiais tariant, sliduva, padarinys švelnaus skysčio, 
kurį išleidžia banginiai visiškos ramybės akimirkomis. Taip, mes 
atsidūrėme vidur tos stebuklingos rimties, kuri, sakoma, glūdi kiekvie- 
nos audros Širdyje. O iš toliausių tolių, nuo išorinių koncentrinių 
ratų sklido griausmas ir buvo matyti, kaip banginiai nedideliais 
būriais po aštuonis—dešimt skrieja ratu it cirko Žirgų kinkinys per 
areną, skrieja prisispaudę šonas prie šono, ir atrodė, jog milžinas 
jojikas, atsistojęs viduriniams gyvūnams ant nugarų, taip pat būtų 
galėjęs skrieti ratu. O Čia, ties nematoma besisukančios bandos 
ašimi, banginiai ilsėjosi, taip glaudžiai sugulę vienas prie kito, kad 
mums nebuvo jokios galimybės išsigauti laukan. Reikėjo dairytis tar- 
peklio toje gyvoje, mus supančioje sienoje, praleidusioje į vidų, o 
paskui susivėrusioje ir mus įkalinusioje. Mes stengėmės laikytis ežero 
centre, ir prie mūsų kartais priplaukdavo nedidelės romios patelės 

Milžiniškas banginių užimamas plotas, įskaitant didžiulius tarpus 
tarp besisukančių išorinių ratų ir įskaitant atstumą tarp atskirų 
tuose ratuose besisukančių grupių, buvo ne mažesnis kaip trys kvad- 
ratinės mylios. Šiaip ar taip — nors tokiu metu tasai matas galėjo 
būti apgaulingas — iš žemo mūsų velboto atrodė, jog fontanai šokčioja 
ligi paties regračio. Užsimenu apie tai todėl, kad patelės ir jaunikliai 
buvo lyg specialiai uždaryti vidiniame aptvare ir dėl milžiniško paskli- 
dusios kaimenės dydžio, o gal dėl jaunumo ir naivumo negalėjo su- 
vokti tikrosios sustojimo priežasties; nežinia dėl ko, bet šie pilni 
nekaltybės ir neišmanymo banginiukai, retsykiais nuo ežero krantų 
aplankantys nejudrią mūsų valtį, rodė nuostabią drąsą ir ramybe, o 
gal sutramdytą baimę, kuria negalima nesižavėti. Tarytum kiemsargiai 
šunys jie uostinėjo mus, priplaukdami prie pat borto, paliesdami 
ji šonu, kol mums net ėmė rodytis, jog kokie kerai bus taip staigiai pri- 
jaukinę juos. Kvikegas tapšnojo jiems per galvą, Starbakas kasė 
persteke nugaras, tačiau, būgštaudamas dėl pasekmių, nedrįso kol kas 
rimtai jos panaudoti. 


Bet po nuostabiuoju paviršiaus pasauliu, pažvelgę per bortą, 
mes matėme kitą, dar keistesnį gilumų pasaulį. Ten po vandenų 
skliautais plūkavo peninČios motinos ir tos, kurios, sprendžiant iš 
neapsakomos juosmens apimties, greit turėjo tapti motinomis. Ežero 
gelmės, kaip jau užsiminiau, buvo labai skaidrios; ir panašiai kaip 
motinos krūtį žindantys žmonių kūdikiai ramiu nejudriu žvilgsniu 
žvelgia kažkur į Šalį, lyg tuo pat metu gyventų du skirtingus gyve- 
nimus — siurbdami žemišką maistą, dar ir dvasiškai puotautų kažko- 
kiais nežemiškais prisiminimais,— taip ir jaunieji banginiukai, rodės, 
žiūrėjo į mus, bet tuo pat metu ir pro šalį, tarytum naujagimėms 
jų akims mes būtume buvę tik jūržolių kuokštai. Pavirtusios ant 
Šonų, ramiai mus apžiūrinėjo ir motinos. Vienas iš šitų mažylių, 
sprendžiant iš tam tikrų požymių, išgyvenęs vos vieną dieną, buvo apie 
keturiolikos pėdų ilgio ir maždaug šešių pėdų apimties. Tai buvo mažas 
išdykėlis, nors jo kūnas dar nebuvo spėjęs išsitiesti iš tos be galo 
nepatogios padėties, kokia dar visai neseniai gulėjo motinos įsčiose, 
kur banginis, pabrukęs uodegą po galva, pasirengęs  galuti- 
niam šuoliui tūno įsitempęs it mongoliškas lankas. Švelnūs šoniniai 
jo plaukmenys ir uodegos mentės dar buvo susirangiusios, suglamžy- 
tos tarytum ką tiktai iš svečių kraštų atkeliavusio naujagimio ausys. 

— Lynas! Lynas! — sušuko Kvikegas, pasilenkęs per bortą.— 

— Kas tau, brolyti, nutiko? — nustebo Starbakas. 

— Žiūrėti ten— tarė Kvikegas, rodydamas žemyn. 

Ir kaip tada, kai banginis su įsmigusiu žeberklu, iŠringaves iš sta- 
tinaitės šimtus sieksnių lyno, deramą laiką išbuvęs gelmėje, vėl išplau- 
kia į paviršių, o paskui jį iš vandens išnyra atsipalaidavusios virvinės 
spiralės, taip ir dabar Starbakas išvydo nestangrias ponios Leviatan 
bambagyslės kilpas, kuriomis jauniklis vis dar atrodė pririštas prie 
motinos. Neretai įnirtingų gaudynių skuboje Šio natūralaus raiščio 
motinos galas susipina su kanapiniu lynu, todėl pagaunamas ir jau- 
niklis. Šiame užburtame tvenkinyje mums tarsi atsiskleidė slapčiau- 
sios jurmarių slaptys. Mes pamatėme, kaip gelmėse meilės žaidimus 
žaidžia jauni Leviatanai*. 

Taigi apsupti siaubo ir baugesio ratų, laisvai ir be baimės tie mįs- 
lingi padarai gyveno savo taikų gyvenimą; taip, giedrai ir nerūpestin- 
gai pramogavo. Bet juk ir aš tornadų audrinamame savo esybės At- 
lanto vandenyne amžinai išsaugau vidinę nebylią rimtį, ir nors milži- 
niškos, niekada nenusileidžiančios negandų planetos sukasi aplink 
mane, ten, mano sielos slaptynėje, aš maudausi švelniuose amžino 
džiaugsmo spinduliuose. 

Kol mes šitaip plūduriavome tarsi pakerėti, tam tikros žymės tolu- 
moje rodė, jog kiti velbotai, vis dar keldami sąmyšį, darbuojasi ban- 
ginių kariuomenės pakraščiuose arba gal grumiasi pirmojo rato viduje, 
kur buvo vietos ir galimybės saugiai pasitraukti. Tačiau įsiutę bangi- 
niai su valkčiais, kartkartėmis aklai perkertantys čia vieną, Čia kitą 
ratą, buvo niekas palyginti su tuo, kas netrukus atsiskleidė prieš mūsų 
akis. Paprastai, sužeberklavę ypatingai stiprų ir miklų banginį, me- 
džiokliai stengiasi perpjauti jam kelių sausgysles, kitaip sakant, suluo- 
šinti ir sudarkyti milžinišką jo uodegos plaukmenį. Tam naudojamas 
trumpakotis flenšerinis kastuvas su virve, kuria partraukiamas atgal 
į velbotą. Vienas banginis (kaip vėliau sužinojome), sužalotas į tą 


* Spermacetiniai banginiai, kaip ir visos Leviatanų rūšys, bet skirtingai negu 
kitos žuvys, dauginasi ištisus metus; maždaug po devynių mėnesių patelė atsiveda vieną 
jauniklį, nors žinoma atvejų, kai atvedama Ezavas ir Jokūbas'' — variantas, kuriam 
numatyti du speniai, įdomiai esantys abipus analinės angos, bet pačios krūtys eina į vir- 
šų. Jeigu medžioklės metu banginiautojo žeberklas sužeidžia šitą maitinančios motinos 
dalį, į vandenį plūsteli pienas sumišai su krauju, ir daug sieksnių aplinkui jūra nusidažo 
dvispalviais dryžiais. Banginio patelės pienas labai saldus ir tirštas; žmonės ne sykį jo 
ragavo; jis puikiai tinka su braškėm. Kupini abipusės simpatijos, banginiai mylisi 

vietą, bet ne itin smarkiai, ištrūko ir puolė šalin nuo velboto, nusitemp- 
damas pusę žeberklo lyno; iš skausmo jis dabar siautėjo tarp besisu- 
kančių ratų nelyginant vienišas bebaimis raitelis Arnoldas“ mūšyje 
prie Saratogos, skleisdamas paniką, kur tik pasirodydavo. 

Kad ir kokia skausminga buvo banginio žaizda, kad ir koks šiurpus 
patsai vaizdas, tačiau buvo dar viena priežastis, kodėl jis kėlė visai 
kaimenei tokį baisų nuogąstį, priežastis, iš pradžių per atstumą mums 
nesuvokiama. Tik vėliau mes susigaudėm, jog kažkaip visiškai nesu- 
prantamai banginio įsipainiota žeberklo lyne, taip pat jo pasprukta 
su įsmigusiu flenšeriniu kastuvu, kurio palaida virvė susinarpliojo su 
žeberklo lynu, apsisukusiu aplink uodegą, ir pamažėle ištraukė kastuvą 
iš kūno. Taigi paklaikęs iš skausmo, banginis taškydamas bangas nuož- 
miai daužė lanksčia uodega ir švaistėsi aštriu kastuvu, žeisdamas ir 
žudydamas savo draugus. 

Siaubingasis ginklas tarytum pažadino visą kaimenę iš stingulio. 
Pirmiausia sujudo banginiai mūsų ežero pakraščiuose, jie ėmė burtis, 
atsitrenkdami vienas į kitą tarsi kilsčiojami silpstančių iš toli atsiritu- 
sių bangų; paskui pamažėle ėmė kilsuoti ir pulsuoti patsai ežeras; 
pradingo iš akių povandeniniai vedybiniai ir vaikų kambariai, ir vidi- 
nėse orbitose banginiai ėmė suktis vis glaudesniais guotais. Taip, 
artėjo užsitęsusios ramybės pabaiga. Pasigirdo negarsus, bet vis au- 
gantis gausmas; ir šit jau visa banginių kariuomenė nelyginant griau- 
dėjančios lytys didžiojoje Hudzono upėje, pavasarį pradėjus eiti le- 
dams, ėmė grūstis centre, lyg jie būtų ketinę susirioglinti vienas ant 
kito į aukštą kalną. Kaipmat Starbakas ir Kvikegas pasikeitė vietomis; 
Starbakas perėjo į vairagalį. 

— Už irklų! Už irklų! — šnibždomis paliepė jis, stvėręs už vai- 
rinio irklo.— Tvirčiau užgulkit irklus, kiečiau sugniaužkit sielas! 
Nagi, pasiruošti Atsistumk nuo jo, Kvikegai — nuo štai šito banginio! 
Durstelk jam! Žiebk! Stok stok — nesėsk! Smarkiau, vyrai, trūktelim; 
nežiūrim jų nugarų — lekiam tiesiai ant jų! Ant jų! 

Velbotą tuo metu beveik suspaudė du milžiniški juodi kūnai, tepa- 
likę siaurutėlaitį Dardanelų sąsiaurį tarp ilgų savo šonų. Desperatišku 
trūksniu mes išsigavom į kiek atviresnę vietą, bet tučtuojau teko sku- 
biai trauktis ir ieškoti kito plyšio. Ne sykį pabuvę per plauką nuo pra- 
žūties, pagaliau skubiai įšliuožėme ten, kur neseniai sukosi vienas iš 
išorinių ratų ir per kurį dabar į centrą iš visų pusių sumišai lėkė bangi- 
niai. Už sėkmingą išsigelbėjimą sumokėjom nebrangiai — prapuolė 

velboto priekyje baidė sutiktus banginius ir staigus milžiniškos uodegos 
smūgio sukeltas viesulas prašvilpė jam virš galvos. 

Kad ir koks chaotiškas, padrikas buvo visuotinis subruzdimas, 
netrukus jis įgavo tikslingumo; susimetę į glaudų guotą, banginiai 
greičiau nei pirma puolė bėgti. Toliau medžioti buvo beprasmiška, 
tačiau velbotai dar ilgai plaukinėjo, norėdami surasti banginius su 
valkčiais ir pasiimti Fiasko nudobtą ir pažymėtą banginį. Žymeklis 
yra vėliavėlė ant ilgos karties, kurių kiekvienas velbotas turi kelis ir 
kuris, jeigu netoliese yra ir daugiau medžiojamų banginių, įsmeigia- 
mas tiesiai į plūduriuojantį negyvo banginio kūną, kad lengviau būtų 
jį iš tolo pastebėti ir kad būtų žinomas savininkas, kuriam priklauso 
grobis, jei prie jo priplauktų svetimo laivo velbotai. Pasibaigusios 
medžioklės rezultatai akivaizdžiai rodė, kokia išmintinga banginiauto- 
jų patarlė — kuo daugiau banginių, tuo mažiau laimikio. Iš visų su 
valkčiais banginių pasiimtas buvo tik vienas. Kitiems kol kas pavyko 
pasprukti, bet — kaip pamatysime, — netrukus jie atiteko medžiok- 
liams, tik ne „Pekodo". 

MOKYKLOS IR MOKYTOJAI 


Ankstesniame skyriuje buvo papasakota apie milžinišką sperma- 
cetinių banginių daugybę, arba kaimenę, ir pateikta spėlionių apie 
galimas tokių milžiniškų susibūrimų priežastis. 

Nors kartkartėm sutinkamos ir tokios didžiulės armijos, vis dėlto, 
kaip skaitytojas tikriausiai pastebėjo, net ir dabar pasitaiko nedidelių 
pakrikų būrių nuo dvidešimties iki penkiasdešimties galvų. Tokie 
būriai vadinami mokyklomis. Paprastai jie dvejopi: vieni beveik tik 
iš patelių, o kiti — iŠ jaunų agnių patinų, ar bulių, kaip juos vadina 
jūreiviai. 

Patelių mokyklai visada meiliai ir rūpestingai vadovauja stambus 
patinas, suaugęs, bet nesenas; pavojui iškilus, jis galantiškai pridengia 
savo damų atsitraukimą. Po teisybei, šis džentelmenas — tai sibaritas 
turkų sultonas, plaukiantis sau per vandenų pasaulį, apsuptas visų 
haremo vilionių bei glamonių. Kontrastas tarp šito turko ir jo,sugu- 

jo damos, net visiškai suaugusios, teprilygsta trečdaliui vidutiniško 
patino. Palyginti tai grakštūs padarai, ne daugiau kaip pusės tuzino 
jardų per juosmenį. Ir vis dėlto negalime teigti, kad apskritai joms 
nebūdingas paveldėtas en bon point*. 

Įdomu stebėti, kaip toksai haremas su savo valdovu lėtai keliauja 
bangomis, It miesto dabišiai jie amžinai dykinėja, tingiai ieškodami 
kokių nors naujybių. Juos galima sutikti pačiame tropinio sezono 
įkarštyje ties pusiauju, kur jie galbūt grįžo praleidę vasarą Siaurės 
jūrose, išvengę nemaloniai alinančių vasaros karščių. Pakankamai 
pasivaikštinėję pusiaujo  promenadomis, jie pasuka į Rytų jūras, 
vildamiesi vėsaus sezono, ir taip vėl pasprunka nuo per daug aukštų 
temperatūrų. 

Kai šitų giedriai romių kelionių metu milordui banginiui krenta į 
akis kas nors įtartina, jis, padvigubinęs dėmesį, ima sekti įdomią 
savo šeimynėlę. O jei koks nors sutiktas, nedovanotinai įžūlus jaunas 
Leviatanas išdrįsta per daug konfidencialiai prisiartinti prie vienos 
iŠ damų, su kokiu dorybingu įniršiu užsipuola jį mūsų paša, kaip 
nuveja šalin! Na ir laikai, jei tokie pasileidę jauni plevėsos gali 
brautis į palaiminto namų židinio šventovę! Tačiau kad ir kaip paša 
stengiasi, jis negali užkirsti pačiam padūkiausiam Lotarijui““ kelio 
į savo patalą, nes, deja! — visų žuvų patalas vienas. Ir kaip sausumoje 
dėl damų neretai kyla aršios besivaržančių gerbėjų dvikovos, taip ir 
banginiai kartais pradeda mirtinas kovas, ir vis iš meilės. Jie fechtuo- 
jasi ilgais apatiniais žandikauliais ir sukryžiavę juos stengiasi įrodyti 
savo pranašumą, kaip briedžiai, suremiantys kautynėse ragus. Žinoma 
daug atvejų, kai sugauti banginiai turėjo neišdildomų žymių, likusių 
po tokių grumtynių, — randų suraižytas kaktas, išlaužtus dantis, išsu- 
kinėtus plaukmenis, o kartais net išsuktus žandikaulius. 

Bet jeigu šeimyninės laimės drumstėjas sprunka šalin nuo pasiry- 
žusio jį pamokyti haremo valdovo, tada labai įdomu stebėti patį val- 
dovą. Jis švelniai įsispraudžia milžinišku kūnu į haremo vidurį ir ten, 
erzinamai arti nuo jaunojo Lotarijo, mėgaujasi vedybine laime ne- 
lyginant dievotasis Saliamonas, nuolankiai garbinantis Viešpatį vidur 
tūkstančio savo sugulovių. Jei tik netoliese yra kitų banginių, medžiok- 
liai niekada nesilaiko į tokį Didijį Sultoną, nes tie Didieji Sultonai 
taip iššvaisto save meilei, kad labai mažai beturi riebalų. 

Na o sūnūs ir dukros, kuriuos jie paleidžia į šitą pasaulį — ką gi, 
Šitiems sūnums ir dukroms tenka pasirūpinti savimi patiems, geriausiu 
atveju pasitenkinti motinos parama. Mat kaip ir visi klajojantys 
meilužiai, kuriuos galėtume Čia išvardinti, milordas Banginis, jausda- 
mas didžiulį potraukį buduarui, yra visiškai abejingas vaikų kamba- 
riui; būdamas didelis keliauninkas, palieka paskui save visame pasau- 
lyje bevardes atžalas, ir visi jo vaikai jam svetimi. Bet ateina laikas, 
kai Jaunystės karštis atslūgsta, kai padaugėja metų ir melancholijos, 
kai išmintis apdovanoja prakilnaus atilsio valandėlėmis, trumpiau sa- 
kant, kai nuoilsis apima persisotinusį Turką, tada meilę moterims pa- 
keičia meilė poilsiui ir dorybei, ir mūsų Sultonas įžengia į naują savo 
gyvenimo tarpsnį — bejėgiškumo, atgailos ir atsargumo tarpsnį; jis 
atsižada sosto, klajoja vienišas tarp dienovidinių ir lygiagrečių, 
murmėdamas poterius ir įspėdamas jaunus Leviatanus nedaryti klaidų, 
kurias pats darė meilingos jaunystės laikais. 


Kadangi banginių haremą medžiokliai vadina mokykla, šito hare- 
mo ponas ir valdovas, pagal verslo terminologiją, yra mokytojas. 
Ir kaip kertasi su logika — nors čia glūdi žavingiausia ironija,— jog 
nustojęs lankyti mokyklą, jis, keliaudamas per pasaulį, neskiepija ki- 
tiems to, ko pats ten išmoko, o postringauja, kaip visa tai kvaila. 
Mokytojo titulas jam, aišku, perėjęs nuo paties haremo pavadinimo, 
tačiau kai kas mano, jog tas, kuris šitaip įvardijo Banginį Sultoną, 
tikriausiai buvo prisiskaitęs Vidoko“" memuarų ir susidaręs vaizdą, 
koks puikus kaimo mokytojas buvo tas garsusis prancūzas savo 
jaunystės dienomis ir kokia prigimtis tų magiškų žinių, kurias jis įkalė 
į kai kurių savo mokinių galvas. 


Atsietumas ir vienatvė, kuriems pasmerkia save senatvėje banginis 
mokytojas, laukia ir visų kitų senyvų spermacetinių banginių. Vieni- 
šius — kaip vadinamas atsiskyrėlis Leviatanas, beveik visada būna 1a- 
bai senas. Panašiai kaip garbusis samanotabarzdis Danielis Bunas““, 
jis dabar netrokšta šalia savęs nieko kito, tik Gamtos, ją jis ima sau 
į žmonas vidur vandenų tyrų, ir ji pasirodo esanti geriausia iš žmonų, 
nors ir turi daugel niūrių paslapčių. 


Kitokios mokyklos, kurias sudaro vien jauni, gyvastingi patinai, 
yra didžiausia priešingybė mokykloms haremams. Mat banginių pate- 
lės yra labai baugščios, o jauni patinai, arba, kaip jie vadinami, sep- 
tyniatoniai buliai, yra karingesni už visus Leviatanus ir susitikti su 

viai pilkšvieji banginiai, kurie retai sutinkami, tačiau kaunasi kaip 
niūrūs velniai, įsiutę nuo katorgiškos podagros. 

Septyniatonių bulių mokyklos didesnės negu haremai. Tarsi jaunų 
studentų minia, pilna karingumo, linksmybės ir išdaigų, jie trankosi 
po pasaulį taip nutrūktgalviškai ir patrakusiai, kad nė vienas apdairus 
agentas nesutiktų pasirašyti jiems draudimo poliso, kaip nesutiktų 
apdrausti Harvardo ar Jeilip padaužos. Tačiau tas jų dūkumas neilga- 
amžis; pasiekę tris ketvirtadalius maksimalaus savo dydžio, jie išsi- 
skirsto kas sau ir naršo vandenynus, ieškodamiesi nausėdijos, tai yra 
haremo. 

Vyrų ir moterų mokyklos skiriasi dar ir abiejų lyčių tarpusavio 
santykiais. Jeigu, pavyzdžiui, jūs nudobsite vieną iš septyniatonių 
bulių — aiman! — draugai pames jį likimo valiai. Bet pabandykit 
sužeisti haremo banginę, jos draugės tuoj pat rūpestingai apsups ją 
ir kartais taip atkakliai ir ilgai nesitrauks, kad pačios taps medžiotojų 
aukomis. 

PRITVIRTINTA ŽUVIS 
IR PALAIDA ŽUVIS 


Ano skyriaus užuomina apie pametamus banginius ir kartis su 
vėliavėle reikalauja paaiškinti tuos įstatymus ir taisykles, kurie egzis- 
tuoja banginiavimo pasaulyje ir kurių dėka banginis su vėliavėle gali 
būti laikomas didingu simboliu bei emblema. 

Keliems banginiavimo laivams medžiojant viename rajone, neretai 
atsitinka, jog banginį sužeberkluoja vienas laivas, tačiau, banginiui 
pasprukus, jį pribaigia ir pasigauna kitas; čia netiesiogiai šliejasi ir 
daugybė smulkių atsitiktinumų, tačiau visi jie susiję su tuo pačiu 
dalyku. Pavyzdžiui, po ilgos ir alinančios medžioklės prie laivo korpuso 
prišvartuotas banginis smarkios audros gali būti atplėštas; toli vėjo 
nuneštas jis gali atitekti kitam banginių medžioklės laivui, kuris visiška- 
me štilyje ramutėliausiai, nerizikuodamas nei gyvybėmis, nei žeberk- 
lais, prisitrauks jį prie savo borto. Tas galėtų sukelti įnirtingiausių 
ir nuožmiausiu ginču, ieigu banginiautoiai neturėtu visiems nanašiems 

Rodos, vienintelis oficialus banginiavimo kodeksas, patvirtintas 
valstybinio įstatymleidystės akto, egzistavo Olandijoje. Jį pasirašė 
Generalinės Valstijos 1695 metais nuo Kristaus gimimo. Nors jokia 
kita tauta niekada neturėjo rašyto banginiavimo kodekso, vis dėlto 
amerikiečių banginių medžiokliai šioje srityje buvo patys ir įstatymų 
leidėjai, ir tų įstatymų saugotojai. Jie sukūrė nuostatų sistemą, glaustu 
išraiškingumu pralenkiančią ir Justiniano pandektus“, ir kinų „Ko- 
votojų draugijos už nesikišimą į svetimus reikalus" nuostatus. Taip, 
šituos nuostatus būtų galima iškalti ant karalienės Onos fartingo““ 
arba žeberklo barzdos ir nešioti ant kaklo — tokie jie lakoniški: 

I. Pritvirtinta žuvis priklauso lyno savininkui. 

II. Palaida žuvis priklauso tam, kuris pirmas ją pagaus. 

Tačiau didžiausią keblumą ir sudaro šio nuostabaus kodekso 
stulbinantis lakoniškumas, kadangi jis reikalingas plačių ir nuodugnių 
komentarų. 

Pirma: kas yra pritvirtinta žuvis? Pritvirtinta laikoma gyva ar 
negyva žuvis, sujungta su banginių medžioklės laivu ar velbotu, ku- 
riame yra žmonių arba bent vienas žmogus, sujungta bet kuo — stiebu, 
irklų, devyniacoliu trosu, telegrafo laidu, nors ir voratinklio gija, 
nesvarbu kuo. Žuvis taip pat laikoma pritvirtinta, kai į ją įsmeigta 
vėliavėlė ar koks kitas nuosavybės ženklas, kol minėtąją Žymę pali- 
kusi pusė rodo, jog gali pasiimti šią žuvį arba jog ketina tą padaryti. 

Tokie yra moksliniai komentarai, tačiau patys banginiautojai kar- 
tais vietoj jų pavartoja smarkių žodžių arba dar smarkesnių niuk- 
sų — Kouko kumščio komentarus Litltonui““. Aišku, teisingiausi ir 
garbingiausi banginių medžiokliai visada pripažįsta, jog esama ypatin- 
gų atvejų, kai būtų didžiausia moralinė skriauda pareikšti savo teises 
į banginį, pagautą ir nudobtą kitų. Tačiau tokių skrupulingų ne- 
daug. 

Prieš penkiasdešimt metų Anglijoje vyko keistas teismo procesas 
dėl banginio pasisavinimo, ir jame ieškovai pareiškė, jog po sunkių 
gaudynių Šiaurės jūrose, kai jiems (ieškovams) pagaliau pavyko 
sužeberkluoti žuvį, didžiulis gyvybei iškilęs pavojus privertė juos ne 
tik paaukoti savo lynus, bet ir velbotą. Po tam tikro laiko atsakovai 
(kito laivo įgula) susidūrė su banginiu, sužeberklavo jį, nudobė ir, 
prisitraukę prie laivo, pasisavino prie ieškovų akių. Šiems pabandžius 
protestuoti, atsakovų kapitonas tik pirštais spragtelėjo jiems prieš 
nosis ir atrėžė, jog pasilaikys jų lynus, žeberklus bei velbotą, kurį buvo 

Tada ieškovai pareikalavo atlyginti banginio padarytus nuostolius: 
atlyginti už lynus, žeberklus ir velbotą. 

Atsakovus procese gynė ponas Erskinas; lordas Elenbaras teisė- 
javo. Sakydamas ginamąją kalbą, sąmojingasis Erskinas savo teigi- 
niams paremti pasirinko neseniai vykusią bylą dėl vedybinės ištiki- 
mybės sulaužymo, kai vienas džentelmenas, bergždžiai bandęs sutram- 
dyti nedorą savo žmonos būdą, galop paliko ją vieną gyvenimo jūroje, 
tačiau keliolikai metų prabėgus ėmė gailėtis šito žygio ir iškėlė ieškinį 
nuosavybės teisėms atgauti. Erskinas tada gynė žmonos interesus 
ir pareiškė, kad nors tasai džentelmenas pirmasis sužeberklavo minė- 
tąją damą, nors tam tikrą laiką turėjo ją pritvirtinęs ir tik baisiai 
slegiamas nedoro jos būdo galop paliko, tačiau palikta jinai tapo 
palaida žuvimi; taigi kai savo ruožtu ją antrąsyk sužeberklavo kitas 
džentelmenas, dama tapo pastarojo džentelmeno nuosavybe sykiu 
su visu joje jau styrančiu žeberklu. 


Dabartinėje byloje Erskinas apsiribojo pareiškęs, jog banginio 
ir damos pavyzdžiai puikiai iliustruoja vienas kitą. 

Mokytasis teisėjas su deramu dėmesiu išklausęs visų šitų samprota- 
vimų, taip pat ir prieštaravimų, neginčijamai nusprendė štai ką: dėl 
velboto, tai jis priteisiamas ieškovams, kadangi jie paliko jį gelbėdami 
gyvybes, bet dėl ginčijamo banginio, žeberklų ir lynų, tai jie priklausą 
atsakovams — banginis todėl, kad pagavimo metu buvęs palaida žuvis, 
o žeberklai ir lynas todėl, kad nuo tos akimirkos, kai žuvis ištrūko, jie 
tapo jos (žuvies) nuosavybe, taigi tas, kuris vėliau tą Žuvį pasigavo, 
įgijo teisę ir į juos. Banginį pasigavo atsakovai, ergo, minėtieji daiktai 
priklausą jiems. 


Paprastas žmogus, išgirdęs mokyto teisėjo sprendimą, tikriausiai 
su juo nesutiktų. Bet jeigu prisikastume iki pirminės šio klausimo uolie- 
nos, tai du didieji principai, sudarantys anksčiau cituotą banginiavimo 
dvigubo įstatymo pamatą ir ką tik minėtame teismo procese lordo 
Elenbaro panaudoti bei išsamiai paaiškinti — tiedu įstatymai apie 
pritvirtintą žuvį ir palaidą žuvį, gerai pagalvojus, pasirodytų esą 
visos žmogiškos jurisprudencijos pagrindas, kadangi, nepaisant įmant- 
raus ažūrinio skulptoriškumo, Įstatymo Rūmai, panašiai kaip filistie- 
čių rūmai, rymo tik ant dviejų stulpų“. 


Ar ne visų lūpose posakis: „Nuosavybė — pusė įstatymo"? — ne- 
svarbu, kokiu būdu įgyta. Bet dažniausiai nuosavybė — tai visas 

Respublikos vergų““ raumenys ir sielos, jei ne pritvirtinta žuvis, 
nuosavybė, kuri yra visas įstatymas? Kas besočiui namo savininkui 
yra paskutinis našlės pusskatikis, jei ne pritvirtinta žuvis? O kas 
marmuriniai rūmai štai tam nedemaskuotam niekšui, pasikabinusiam 
ant durų varinę lentelę vietoj karties su vėliavėle, kas, jei ne 
pritvirtinta žuvis? O kas tie žudikiški procentai, kuriuos makle- 
ris Mardokėjus“'' lupa iš nelaimingo, subankrutavusio, nusigyvenusio 
vargetos, duodamas jam paskolą šeimai išmaitinti; ar tie žudikiški 
procentai — ne pritvirtinta žuvis? O kas yra šimto tūkstančių svarų 
pajamos, kurias arkivyskupas Sielų Gelbėtojas atsiima nuo skursnios 
duonos ir sūrio riekelės, skirtos šimtams tūkstančių nusialinusių duon- 
pelnių (kurie ir be jokio Sielų Gelbėtojo tikrai nueis į dangų); kas tie 
apvalučiai šimtas tūkstančių, jei ne pritvirtinta žuvis? Kas yra 
paveldimieji lordo Mulkio miestai ir kaimai, jei nei pritvirtinta žuvis? 
Kas yra vargšė Airija grėsmingajam žeberklininkui Džonui Bu- 
liui““, jei ne pritvirtinta žuvis? Kas apaštališkajam žeberklo sviedė- 
jui broliui Džonatanui yra Teksasas“, jei ne pritvirtinta žuvis? 
Ir visais šiais atvejais, argi Nuosavybė — ne visas įstatymas? 


Jeigu pritvirtintos žuvies doktrina taip plačiai taikoma, tai jau 
apie jai giminingą palaidos žuvies doktriną nėra ko nė šnekėti. Ji tinka 
visam pasauliui ir begalinei visatai. 

Kas, jei ne palaida žuvis, buvo Amerika 1492 metais, kai Ko- 
lumbas įsmeigė į ją Ispanijos vėliavą ir paliko šitaip pažymėtą savo 
karališkiesiems globėjui ir globėjai? Kas buvo Lenkija carui? Arba 
Graikija turkams? Arba Indija anglams? Ir pagaliau, kas bus Meksika 
Jungtinėms Valstijoms? Tai vis palaidos žuvys. 

Kas yra Žmogaus Teisės ir Tautų Laisvės, jei ne palaidos 
žuvys? Kas yra visi religijos postulatai? Argi mikliems prisiskaitėliams 
ir raidėdoms mąstytojų mintys — ne palaidos žuvys? Ar ir pats mūsų 
žemės rutulys — ne palaida žuvis? Ir jūs pats, skaitytojau, negi 
jūs — ne palaida žuvis ir tuo pat metu — pritvirtinta žuvis? 


XC skyrius 360 


XC skyrius 
GALVOS AR UODEGOS 


„De balena vero sufficil, si rex habeat caput, et re- 
gina caudam". 
Bracton"“, I. 3, c. 3.* 


Lotyniška citata iš Anglijos Įstatymų knygų reiškia, jog bet kam 
pagavus banginį prie šitos šalies krantų, karalius, kaip Didysis Gar- 
bės Žeberklininkas, turi gauti galvą, o karalienei turi būti pagarbiai 
įteikta uodega. Tačiau šitaip padalinti banginį — tas pats, kas 
obuolį perpjauti per pusę: viduryje nieko nelieka. Kadangi tasai 
įstatymas šiek tiek pakeista forma ir šiandien tebegalioja Anglijoje 
ir kadangi jis tam tikrais atžvilgiais yra keistas nukrypimas nuo 
bendro pritvirtintos žuvies ir palaidos žuvies įstatymo, čia jis nag- 
rinėjamas atskirame skyriuje tais pačiais mandagiais sumetimais, 
kokiais anglų geležinkelių vadovybė nesigaili lėšų išlaikyti atskirų 
vagonų karaliaus šeimos nariams. Pradžioje, kaip įdomų minėto 
įstatymo tebegaliojimo faktą, pasistengsiu jums papasakoti vieną atvejį, 
įvykusį ne seniau kaip prieš trejus metus. 

Regis, kažkur netoli Duvro, Sendvičio ar kurio kito iš Penkių 
Uostų'* keliems doriems jūreiviams po sunkios medžioklės pavyko 
nudobti ir išvilkti į krantą puikų banginį, pastebėtą toli atviroje 
jūroje. Visi Penki Uostai yra dalinėje ar kokioje kitokioje savotiško 
policininko, vadinamo lordu Valdytoju, valdžioje. Kadangi šį postą 
jis gauna tiesiai iš karūnos, visos valdovo pajamos, įplaukiančios 
iš Penkių Uostų teritorijos, atitenka jam. Kai kas vadina šitą 
postą sinekūra. Tačiau iš tiesų taip nėra. Mat lordas Valdytojas visą 
laiką dirba — glemžia jam priklausančias pajamas, kurios ir priklauso 
jam tik dėl šio glemžimo. 

Taigi kai šitie varguoliai, saulės nudeginti žvejai, basi, pasiraitę 
kelnes virš kaulėtų kelių, sunkiai išvilko riebią savo žuvį į sausumą, 
tikėdamiesi gauti pusantro šimto svarų sterlingų už brangius taukus 
bei banginio ūsus, ir mintyse pasidalinę pelną, jau siurbčiojo su žmo- 
nomis kvapnią arbatą, 0 su draugais stiprų elį, į sceną įžengė 
didžiai mokytas, kupinas krikščioniškos mielaširdystės džentelmenas 


* Iš banginio bus gana, jei karalius gaus banginio gaivą, o uodegą — kara- 

su Blekstouno foliantu po pažastim““ ir, uždėjęs šitą tomą ant bangi- 
nio galvos, prabilo: 

— Šalin rankasl Toji žuvis, ponai, pritvirtinta žuvis. Aš konfis- 
kuoju ją kaip priklausančią lordui Valdytojui. 

Išgirdę tokius žodžius, vargšai Žvejai, pagarbios baimės — grynai 
angliško jausmo apimti, nežinojo, ką sakyti, ir visi sykiu ėmė įnirtin- 
gai krapštytis pakaušius, tuo pat metu liūdnai žvilgčiodami čia į ban- 
ginį, čia į nepažįstamąjį. Tačiau šitaip reikalų nepataisysi ir mokyto 
džentelmeno su Blekstouno foliantu kietos širdies nesuminkštinsi. 
Galop vienas žvejys, ilgai krapštės pakaušį, įsidrąsino prabilti: 

— Atleiskite, pone, bet kas yra tasai lordas Valdytojas? 

— Hercogas. 

— Bet juk hercogas šitos žuvies nepagavo? 

— Žuvis jo. 

— Mums grėsė dideli pavojai, mes rizikavom gyvybėm, na ir 
išlaidų turėjom, tad negi viskas atiteks hercogui, o mes už savo triūsą 
ir nuospaudas gausim Šnipštą? 

— Žuvis jo. 

— Nejaugi hercogas toks skursna, jog turėjo griebtis tokio 
pragyvenimo būdo? 

— Žuvis jo. 

— Aš tikėjausi iš savo dalies padėti nelaimingai, ligų prie lovos 
prikaustytai motinai. 

— Žuvis jo. 

— Ar hercogas nepasitenkintų ketvirtadaliu ar puse žuvies? 

— Žuvis jo. 

Trumpiau tariant, banginis buvo atimtas, parduotas, irjo malonybė 
hercogas Velingtonas“ gavo visus pinigus. Galvodamas, jog tam tikrų 
atžvilgiu į šį atvejį vis dėlto galima, nors ir stokojant rimtesnio pag- 
rindimo, žiūrėti kaip į nevisiškai teisingą, vienas doras miesto dvasi- 
ninkas pagarbiu laišku kreipėsi į jo malonybę, maldaudamas kuo 
rimčiau apgalvoti šį atsitikimą su nelaimingais žvejais. Į tai milordas 
hercogas atsakė (abu laiškai paskelbti), jog kaip tik taip jis pasielgęs, 
jau gavęs visus pinigus ir kad būsiąs labai dėkingas gerbiamam džen- 
telmenui, jei ateityje jis (gerbiamas džentelmenas) neskubėsiąs kištis 
į ne savo reikalus. Nejaugi tai tas pats narsus senas kareiva, dabar ant 
trijų savo karalystės kampų prievarta renkąs išmaldą iš vargetų? 

Nesunku pastebėti, jog šiuo atveju teisę savintis banginį hercogui 
buvo suteikęs siuzerenas. Todėl mums būtina išsiaiškinti, kokiu 

pagrindu ši teisė priklauso siuzerenui. Ką sako įstatymas, mes jau 
žinome. Tačiau Šit kaip jį pagrindžia Plaudonas““. Prie kranto 
pagautas banginis priklauso karaliui ir karalienei „dėl savo neprilygs- 
tamų savybių". Ir giliamintiškiausi komentatoriai pripažįsta, jog tai 
nenuneigiamas argumentas. 

Bet kodėl galva atitenka karaliui, o uodega karalienei? Kaip tą 
paaiškinsite, gudrieji įstatymininkai? 

Savo traktate „Karalienės auksas, arba pinigai segtukams" kažkoks 
Viljamas Prinas'“, senovės autorius ir Karaliaus Suolo Teismo““ 
narys, samprotauja taip: ,,„ Uodega atitenka karalienei, idant karalienės 
garderobui nestigtų banginio ūsų". Aišku, tas buvo parašyta tada, 
kai standūs juodi grenlandinio, arba tikrojo, banginio ūsai dažniausiai 
buvo naudojami damų korsetams. Tačiau juk minimieji ūsai yra ne 
banginio uodegoje, o galvoje; taigi čia klaida, ir gan didelė tokiam 
išmintingam įstatymininkui kaip Prinas. Ir negi karalienė undinė, kad 
jai turėtų būti įteikiama uodega? Čia, ko gero, glūdi slapta alegorinė 
prasmė. 

Yra dvi karališkosios žuvys, šitaip tituluojamos anglų įstaty- 
mininkų,— banginis ir eršketas; abi yra (su tam tikromis išlygo- 
mis) karūnos nuosavybė, oficialiai sudaranti vieną dešimtąją regu- 
liarių valstybės pajamų. Nežinau, ar koks kitas autorius yra apie 
tai užsiminęs, bet, man regis, logiškai samprotaujant, eršketą reikėtų 
dalinti taip pat kaip banginį, karaliui įteikiant be galo tvirtą, ne- 
pramušamą žuvies galvą, simboliniu požiūriu pabandžius su humoru 
pagrįsti tai abipusiu panašumu. Ir šitaip, ko gero, ims atrodyti, jog 
viskas pasaulyje, net įstatymai, turi prasmę. 


XCI skyrius 
„PEKODAS" SUSITINKA „ROŽĖS PUMPURĄ" 


„Bergždžios buvo pastangos rasti Leviatano pilve 
ambros, nes smarvė buvo nepakeliama". 


Seras T. Braunas „Išplitę paklydimai" 


Nuo paskutinės aprašytosios banginiavimo scenos praėjo savaitė 
ar dvi, ir, mums lėtai plaukiant mieguista, pasimiglojusia vidudienio 
jūra, daugybė nosių „Pekodo" denyje pasirodė esančios kur kas 

budresni sargai negu trys poros akių stiebuose. Nuo vandens pakvipo 
ypatingai ir nelabai skaniai. 

— Iš ko norit lažinuos,— tarė Stabas— jog kažkur netoliese 
plūduriuoja pora banginių, kuriuos andai pakutenom. Aš taip ir ma- 
niau, kad anksčiau ar vėliau jie išplauks kiliu į viršų. 

Netrukus ūkas priešakyje išsisklaidė, ir tolumoje mes išvydome 
laivą, kurio sutrauktos burės aiškiai bylojo, jog prie borto prišvartuo- 
tas banginis. Priplaukę arčiau, pamatėme prancūzų vėliavą, o debesys 
sparnuotų jūros plėšrūnų, sklandančių virš jo ir krentančių iš aukštu- 
mos, sakė, jog banginis prie borto, anot žvejų, išpampęs, tai yra 
toks, kuris pats jūroje nugaišo ir plūduriavo ant bangų kaip niekam 
nepriklausantis lavonas. Nesunkiai galima įsivaizduoti, kokią nepa- 
kenčiamą smarvę skleidžia toksai mėsos kalnas; blogesnę negu asirų 
miestas per marą, kai gyvieji nebeįstengia palaidoti savo mirusiųjų. 
Ir iŠ tiesų, kai kurie žmonės taip nepakelia šitos smarves, kad net 
godumas nepriverstų jų prisišvartuoti tokią žuvį. Tačiau pasitaiko 
jūreivių, kurie mielai tą daro, nors tokios žuvies taukai žemiausios 
kokybės ir nė iš tolo nepanašūs į rožių aliejų. 

Silpstančio vėjo atginti arčiau, mes pamatėme, kad prie prancūzų 
bortų ne vienas, o du banginiai; ir antrasis dar labiau sudvisęs nei 
pirmasis. Tiesą pasakius, tai buvo vienas iš tų keistų banginių, kurie 
visiškai išsekę padvesia nuo kaži kokios siaubingos dispepsijos, arba, 
paprasčiau tariant, viduriavimo, ir negyvi jų kūnai lieka visiškai be 
riebalų. Vis dėlto, kaip paaiškės atitinkamoje vietoje, joks išmintingas 
banginių medžioklis niekada nesuka nosies nuo tokio radinio, net jei 
apskritai šalinasi išpampusių banginių. 

Tuo metu „Pekodas" taip prisiartino prie nepažįstamo laivo, 
kad Stabas net ėmė dievagotis, jog atpažįsta savo flenšerinio kastuvo 
kotą, įsipainiojusį lyno kilpose, susimazgavusiose apie vieno banginio 
uodegą. 

— Šaunūs, šaunūs vyrukai! — užkrečiamai kvatojo jis, stovėda- 
mas „Pekodo" priekyje.— Tikri Šakalai! Aš jau seniai žinojau, kad tie 
varlinėtojai prancūzai nė velnio neišmano banginių medžioklėje; 
kitąsyk jie nuleidžia velbotus, lūžtančią bangą palaikę spermacetinio 
banginio fontanu, taip, arba išplaukia iŠ savo uosto prisikimšę triumus 
lajinių žvakių ir žnyplių nuodagams, nes puikiai žino, jog. taukų, kurių 
prisitieks, vos užteks pamirkyti dagtį kapitono Šviestuve; taip taip, 
visa tai mums seniai žinoma; bet jūs tik pažvelkit į tą varlinėtoją, kaip 
iis džiaugiasi svptimnmiV— — 

kaip jis patenkintas, jog gali apgramdyti kaulus anos neįkainojamos 
žuvies, kabančios prie kito borto! Tai skursnosl Paleiskim, vyru- 
čiai, ratu skrybėlę ir labdaringai padovanokim jam lašelį taukų. 
Nes tų taukų, kurių prisitirpdys iš mūsų banginio, net kalėjimo 
kamerai nepakaks apšviesti, ne, net mirtininkų kamerai. Na, o dėl 
antrojo banginio, tai aš apsiimu gauti daugiau taukų suskaldęs ir iš- 
lydės tris mūsų stiebus negu jie iš tos šūsnies kaulų, nors, geriau 
pagalvojus, ten galėtų būti Šio to vertesnio negu taukai; taip, ambros. 
Įdomu, ką apie tai mano mūsų seniokas? O pabandyt vertėtų. 
Taip, aš už tai. — Tą sakydamas, jis pasuko į škancus. 

Tuo metu oras visai aptyko, užėjo štilis, tai „„Pekodas" norom 
nenorom pakliuvo į šitos smarvės spąstus, ir nebuvo jokios vilties 
ištrūkti, kol pakils bent menkiausias vėjelis. Išėjęs iš kajutės, Stabas 
susišaukė savo įgulą ir nuplaukė velbotu nepažįstamo laivo link. 
Lenkdamas jo pirmagalį, jis atkreipė dėmesį, jog taip, kaip ir tinka 
įmantriam prancūzų skoniui, drožlinis forštevenis buvo panašus į 
milžinišką palinkusį gėlės stiebą; jis buvo nudažytas žaliai, vietoj 
spyglių prikaltas varinių smaigų, o gale — taisyklingas skaisčiai 
raudonos spalvos bumbulas. Apačioje stambiomis aukso raidėmis 
parašyta „Bouton de Rose" — „Rožės pumpuras"; taip poetiškai 
vadinosi tas aromatingasis laivas. 

Nors Stabas ir nesuprato „Bouton" prasmės, žodis „Rose“ 
sykiu su iškalbingu bumbulu forštevenio gale pakankamai nusakė 
jam pavadinimo esmę. 

— Medinė rožytė, ar ne — sušuko jis, neatitraukdamas delno 
nuo nosies.— Neblogai sumanyta; o jau kvapas, kad jį kur kipšas, 
tai kvapas! 

Norėdamas užmegzti pokalbį su prancūzais denyje, Stabas turėjo, 
aplenkęs pirmagalį, priplaukti iš dešinės pusės prie išpampusio ban- 
ginio ir kalbėtis tiesiai per jį. 

Prisistatęs kur reikia ir vis dar užsiėmęs nosį, Stabas suriaumojo: 

— Ei, jūs iš „Rožės pumpuro"! Ar yra koks nors pumpuras, 
mokantis angliškai? 

— Yra,— atsiliepė kažkas ryškia Gernsio salostartim; vėliau pa- 
aiškėjo, jog tai pirmasis kapitono padėjėjas. 

— Tada sakyk, drauguži rožės pumpure, ar nematėt Baltojo 
Banginio? 

— Kokio banginio? 

— Baltojo Banginio — spermacetinio banginio — Mobi Diko 
ar neregėjot? 

— Niekad nė negirdėjom apie tokį banginį. Cachalot Blanche! 
Baltasis Banginis — ne. 

— Ką gi, tada puiku ir viso gero; aš netrukus vėl prie jūsų 
priplauksiu. 

Ir, skubiai nusiyręs prie „Pekodo", kur škancuose pasilenkęs per 
plansyrą jo ataskaitos laukė Ahabas, Stabas susidėjo delnus kaip 
garsintuvą ir sušuko: 

— Ne, ponas kapitone! Ne! 

Tą išgirdęs Ahabas tuoj pat nuėjo, o Stabas grįžo pas prancūzus. 

Dabar jis pamatė, kad gernsietis stovi ant horizontalaus kyšulio 
už borto ir darbuojasi flenšeriniu kastuvu, užsirišęs ant nosies savo- 
tišką maišiuką. 

— Kas yra tavo nosiai? — pasiteiravo Stabas— Nulūžo? 

— Geriau jau ji būtų nulūžusi arba jos iš viso neturėčiau! — 
atšovė gernsietis, kurio jo dirbamas darbas, regis, visai nedžiugi- 
no— O tu ko saujoj laikai savąją? 

— Šiaip sau! Ji ne tikra, o vaškinė, todėl ją reikia prilaikyti. 
Puiki dienelė, ar ne? Oras, sakyčiau, kaip gėlyne; ar nenumestum 
mums kvapnesnės puokštės, ką, rožės pumpure? 

„ — Kokio velnio tau čia reikia? — staiga įtūžęs užbaubė gern- 
S1etIs. 

— Šalčiau, brolyti — juk kaip tik šalčio jums ir stinga; kodėl 
neapdedat banginių ledu, kol prie jų darbuojatės? Bet gana juokų; 
ar žinai, rožės pumpure, jog bergždžias darbas bandyti išgauti iš 
tokių banginių bent lašą taukų? IŠ viso šito sudžiūvėlio griaučių 
taurelės nepripildysit. 


— Man tas aišku kaip dieną, bet mūsų kapitonas tuo netiki; čia 
jo pirmoji banginių medžioklė, o prieš tai turėjo odekolono fabriką. 
Na, bet lipk į denį, jei ne manęs, gal bent tavęs paklausys, ir aš išsi- 
vaduosiu nuo to bjauraus darbo. 

— Kad įtikčiau jums, mieliausias ir maloniausias drauge, aš 
pasiryžęs viskam,— atsakė Stabas ir tuoj pat įlipo į denį. 

Ten pamatė keistą reginį. Jūreiviai raudonos spalvos vilnonėmis 
megztomis kepurėmis su kutais ruošė sunkius keltuvus banginienai 
kelti. Tačiau darbavosi jie pamažėle, šnekučiavosi greitakalbe, ir jų 
nuotaika neatrodė pakili. Visų nosys it utlegariai buvo užverstos i 

kvėptelėti gryno oro. Kai kurie, bijodami susigriebti kokią cholerąi 
mirkė pakulas į degutą ir kišosi prie šnervių. Kiti, nulaužę beveik 
visą pypkės kandiklį, dūmino it pasiutę, kad šnervės būtų pilnos 
tabako dūmų. 

Stabą pritrenkė Šūksnių ir prakeiksmų krioklys, plūstantis iŠ 
kapitono būdelės laivagalyje; pažvelgęs į tą pusę, jis išvydo už pra- 
virų durų įtūžusį veidą. Tai buvo iškankintas laivo gydytojas, kuris 
po bergždžių protestų prieš tos dienos darbą, niršdamas nulindo į 
vairagalio būdelę („kabinetą", jo žodžiais tariant), norėdamas iš- 
vengti užkrato, bet negalėjo susilaikyti kartkartėm garsiai neišliejęs 
pagraudenimų ir prakeiksmų. 

Visa tai pastebėjęs, Stabas suvokė, kad situacija jam palanki, 
ir, pasigręžęs į gernsietį kapitono padėjėją, pasišnekučiavo su juo; 
paaiškėjo, jog tasai nekenčia kapitono, tuščiagarbio ir neišmanėlio, 
užvirusio visą Šią negardžią ir nuostolingą košę. Tinkamai pakreipęs 
pokalbį, Stabas netrukus išsiaiškino, jog gernsietis nė girdėt nėra 
girdėjęs apie jokią ambrą. Todėl ir Stabas liežuvio kur nereikia 
nekišo, nors šiaip buvo toks atviras ir draugiškas, kad dviese jie 
greitai surezgė, kaip apmulkinti ir išjuokti kapitoną, šiam nė ne- 
suabejojus jų nuoširdumu. Planas buvo toks, jog gernsietis, dėdamasis 
vertėju, sakys kapitonui viską, ką pats panorės, bet taip, lyg tai būtų 
Stabo žodžiai, o Stabas galės pliaukšti nesąmones, kokios tik jam 
Šaus į galvą pašnekesio metu. 


Tuo metu iš kajutės pasirodė ir numatytoji auka. Tai buvo ne- 
aukštas, tamsgymis žmogus, per geibus būti jūrų vilku, tačiau su 
didžiuliais ūsais ir žandenomis; vilkėjo jis raudoną aksominę liemenę, 
o iš šoninės kišenėlės kyšojo laikrodžio grandinėlė su brelokais. 
Šitam džentelmenui Stabas tuoj pat buvo mandagiai pristatytas, 
ir gernsietis apsimetė uoliai verčias pokalbį. 

— Ką jam pirmiausia pasakyti? — paklausė jis. 

— Na,— tarė Stabas, nužiūrėdamas aksominę liemenę ir laik- 
rodį su brelokais,— pradžioje gali pasakyti, kad atrodo jis tikras 
mažvaikis, nors aš ir nesidedu teisėju. 

— Pone,— prabilo prancūziškai gernsietis, kreipdamasis į savo 
kapitoną, — jis sako, jog vakar jie susitiko kitą laivą, kuriame, 
užsikrėtę karštlige nuo išpampusio banginio, prišvartuoto prie jų borto, 
į aną pasaulį nukeliavo kapitonas su pirmuoju padėjėju ir šešiais 
jūreiviais. 

Tą išgirdęs, kapitonas krūptelėjo ir panoro smulkiau apie viską 
sužinoti. 

— Ką dabar sakyti? — paklausė gernsietis Stabą. 

— Jei jis taip lengvai nugurkia viską, pasakyk, kad geriau jį 
apžiūrėjęs, neabejoju, jog jis tiek pat tinka į banginiavimo kapitonus 
kiek Sant Jago beždžionė. Pasakyk jam, kad jis — orangutangas. 

— Pone, jis prisiekia ir dievažijasi, jog tas antras, liesasis, bangi- 
nis daug pavojingesnis nei išpampėlis; žodžiu tariant, pone, jis mal- 
daute maldauja, jeigu mums brangios gyvybės, perkirsti grandines ir 
atsikratyti šitų Žuvų. 

Tuoj pat kapitonas puolė į priekinį denį ir garsiai paliepė jūrei- 
viams nutraukti darbus prie pakabinamųjų keltuvų ir skubiai per- 
kirsti lynus bei grandines, laikančius banginius prie laivo. 

— Na, o dabar? — paklausė gernsietis, kapitonui grįžus prie 


— Dabar... leisk pagalvoti; taip, dabar, manau, jam galima pasa- 
kyti, kad... kad... tiesą pasakius, aš apmulkinau jį, o gal (į šalį) ir dar 
kai ką. 

— Pone, jisai sako, jog džiaugiasi galėdamas bent kiek mums 
padėti. 

Tą išgirdęs, kapitonas ėmė prisiekinėti, jog dėkingi turį būti jie 
(turėdamas galvoje save ir pirmąjį padėjėją), ir baigdamas pakvietė 
Stabą į kajutę išgerti butelį bordo. 

— Jis nori, kad išgertum su juo stiklą vyno — pasakė vertė- 
jas. 

— Širdingai jam padėkok ir pasakyk, jog prieš mano principus 
gerti su žmogumi, kurį apmulkinau. Apskritai pasakyk, kad aš skubu 
grįžti į savo laivą... 

— Pone, jis sako, kad jo principai neleidžia jam gerti vyno; 
bet jeigu ponas nori dar pagyventi ir išgerti vyno šiame pasaulyje, 
tada privalo nuleisti keturis velbotus ir nutempti laivą nuo šitų ban- 
ginių, nes per tokį štilį jie patys šalin nenuplauks. 

O Stabas jau leidosi į savo velbotą ir iš ten sušuko gernsiečiui, 
jog turįs valtyje ilgą lyną ir padėsiąs, kiek jėgos leis, nutempti nuo jų 
laivo lengvesnįjį banginį. Ir kol prancūzų velbotai tempė laivą į vieną 
pusę, Stabas mielaširdingai tempėsi banginį į kitą, demonstratyviai 
išvyniojęs lyną beveik visu ilgiu. 

Netrukus papūtė lengvas vėjelis; Stabas apsimetė, jog atkabino 
savąjį lyno galą ir paleido banginį; prancūzų laivas susikėlė velbotus 

ir ėmė tolti, o „Pekodas" tuo metu įsiterpė tarp jo ir Stabo. Tada 
Stabas tuoj pat priplaukė prie plūduriuojančio banginio ir sušukęs 
„Pekodui", ką ketina daryti, nuskubėjo rinkti bedieviškos savo apga- 
vystės vaisių. Stvėręs aštrų flenšerinį kastuvą, jis ėmė rausti duobę 
banginio kūne, kiek už šoninio plaukmens. Galėjo ateiti į galvą 
mintis, kad jis kasa rūsį jūroje; ir kai pagaliau kastuvas atsitrenkė į 
liesus šonkaulius, atrodė, jog jis aptiko senovės Romos indų šukes, 
palaidotas riebiame Anglijos priemolyje. Didžio jaudulio apimti jo 
velboto jūreiviai, degdami nekantrumu kaip aukso ieškotojai, uoliai 
padėjo savo vadui. 

O nesuskaitomi jūrų paukščių būriai sukosi aplinkui, nardė į 
vandenį, šaižiai rykaudami ir kvykaudami, pešdamiesi. Stabo veide jau 
ėmė brėžtis neviltis, juolab kad neapsakomas smarsas vis stiprėjo, 
bet staiga iš pačios maro tirštynės plona srovele prasimušė skanus 
kvapas, kuris tekėjo per bjauriausių dvoksmų tvaną, bet nesimaišė su 
juo, kaip viena upė, įtekėjusi į kitą, dar ilgai teka nemaišydama 
savo vandenų su svetimais. 

— Radau, radau! — džiaugsmingai sušuko Stabas, kažką čiuopda- 
mas tamsiose gelmėse.— Kapšas pinigų! 

Paleidęs kastuvą, jis sugrūdo abi rankas į duobę ir ištraukė rieš- 
kučiose kažką panašų į Vindzoro muilą arba seną supelėjusį sūrį, 
nepaprastai riebų ir labai kvepiantį. Jį lengvai galėjai įspausti pirštu* 
0 jo spalva buvo lyg geltona, lyg peleninė. Tai, mielieji draugai, ir 
buvo ambra, už kurios unciją bet kuris vaistininkas moka aukso ginėją. 
Šešios pilnos rieškučios buvo ištrauktos, bet žymiai daugiau negrįžta- 
mai nukeliavo į jūros dugną; mes būtume galėję dar ko nors pelnyti, 
jei ne garsus nekantraus Ahabo šūksnis, liepęs Stabui viską metus 
grįžti į denį, nes kitaip laivas amžinai su juo atsisveikins. 

Ta ambra — be galo įdomi medžiaga, o jos užimamą reikšmingą 
vietą komercijoje liudija faktas, jog 1791 metais Anglijos Bendruo- 
menių rūmuose atvirame posėdyje tuo klausimu buvo išklausytas 
kažkoks nantaketietis kapitonas Kofinas. Mat ir tuo metu, ir net 
visai neseniai ambros kilmė, kaip ir pati ambra, buvo mįslė, laukianti 

įminimo. Nors jos pavadinimas yra prancūziško žodžio ambergris 
vertinys, reiškiantis „pilkas gintaras", nuo gintaro ji labai skiriasi. 
Juk gintaras, nors paprastai randamas jūros pakrantėje, kartais aptin- 
kamas ir žemėje, žemyno gilumoje, o ambra nerandama niekur kitur, 
tiktai jūroje. Be to, gintaras — kieta, skaidri, trapi ir bekvapė me- 
džiaga, naudojama kandiklių, rožančių ir įvairių papuošalų gamybai, 
o ambra — minkšta kaip vaškas ir tokia gardžiakvapė, tokia aroma- 
tinga, kad labai plačiai naudojama parfumerijoje, dedama į smilkytu- 
vus, aromatingąsias žvakes, perukų pudrą ir pomadas. Turkai vartoja 
ją kulinarijoje, taip pat neša į Meką, kaip kvapieji smilkalai nešami į 
šventojo Petro katedrą Romoje. Kai kurie vyndariai įmeta po kruope- 
lytę ambros į raudonąjį vyną dėl kvapo. 


Ir kas galėtų pagalvoti, kad visi Šitie prašmatnieji ponai ir ponios 
naudojasi medžiaga, aptinkama niekinguose ligoto banginio viduriuo- 
se! Bet taip yra. Vieni laiko ambrą banginio sutrikusio virškinimo 
priežastimi, kiti — pasekme. Išgydyti tokią negalę gan sunku, nebent 
prirašius banginiui tris velbotus Brandreto piliulių“, o jam prarijus 
atsitraukti dėl atsargos kuo toliau, kaip daro kalnakasiai sprogdindami 
uolas. 


Aš pamiršau pasakyti, kad ambroje buvo rastos kažkokios kietos 
apskritos kaulinės plokštelės, kurias Stabas iš sykio palaikė jūreiviš- 
komis kelnių sagomis, bet vėliau paaiškėjo, kad tai ambra apibėgę 
nedidelių galvakojų kaulai. 

Bet jeigu tyriausią gardžiakvapę ambrą galima rasti tik šitokiame 
trūnėsyje, nejau tas nieko nereiškia? Prisiminkite, ką sako šventasis 
Petras Laiške korintiečiams apie gendantį kūną ir negendantį; kaip 
sėjami negarbėje kelsis garbėje““. Taip pat atgaivinkit atmintyje 
žinomą Paracelso“' posakį apie tai, iš ko gaunamas brangusis mus- 
kusas. Ir nepamirškit to keisto fakto, jog iš visų prastai kvepiančių 
dalykų bjauriausiai atsiduoda odekolonas pirminėje gamybos stadi- 
joje. 

Mielai užbaigčiau šitą skyrių anksčiau pateiktu kreipimusi, tačiau, 
deja, negaliu, kadangi privalau paneigti dažnai banginių medžiok- 
liams keliamą kaltinimą, kuriam priešiškai nusiteikę žmonės kaip 
netiesioginį įrodymą pasitelks tai, kas buvo papasakota apie du pran- 
cūzų pasigautus banginius. Anksčiau šitame tome buvo paneigti šmei- 
žikiški banginiavimo profesijos užsipuolimai, skelbiantys ją purvinu ir 
nevalyvu amatu. o dahar rpilria nanpi'oti m LL 

Kai kas skleidžia gandus, jog banginiai visada bjauriai atsiduoda. 
Kur tokio niekingo melo šaknys? 

Manyčiau, jos siekia tuos laikus, kai į Londoną maždaug prieš 
du šimtus metų atplaukė iŠ Grenlandijos pakrančių pirmieji banginių 
medžiokliai. Anie, kaip ir dabartiniai medžiokliai, nelydė banginio tau- 
kų jūroje (priešingai negu Pietų jūromis plaukiojantys banginiauto- 
jai), bet, sukapoję lašinius mažais gabalėliais, prikimšdavo pro skylę 
didžiules statines ir šitaip pargabendavo namo, nes dėl trumpo ledi- 
nuotųjų jūrų medžioklės sezono ir netikėtų žiaurių audrų nieko 
kitaip nepadarysi. Taigi prieplaukoje, kai būdavo atidaromas triumas 
ir pradedamas gabenti į viršų šitas banginienos kapinynas, tvaikas 
pasklisdavo toks, koks pakiltų sukasus senas miesto kapines, ketinant 
pastatyti čia gimdymo namus. 

Iš dalies aš spėju, jog šitam piktam banginiautojų šmeižtui galėjo 
padėti faktas, jog kadai kadės Grenlandijos pakrantėje buvo olandų 
kaimas, vadinamas Šmerenburgu““, arba Smerenbergu (pastarąją 
formą aptinkame mokslingojo Fogo fon Šlako didžiajam darbe 
„Apie kvaptis" — patikimiausioje knygoje šiais klausimais). Kaip ga- 
lima spręsti iš paties pavadinimo (smer — taukai, berg — laikyti), 
kaimas įsikūrė tam, kad olandai galėtų Čia, negabendami į Olandiją, 
lydyti jų flotilių tiekiamus banginių taukus. Tai buvo krosnių, lydymo 
katilų ir taukų sandėlių telkinys, ir kai darbas virte virdavo, tvaikas 
kildavo ne iš maloniųjų. Tačiau banginiaujant Pietų jūrose viskas 
yra kitaip; per ketverių metų plaukiojimą laivas prisilydo pilną 
triumą taukų, nesugaišdamas lydymui nė penkiasdešimties dienų, 0 į 
statines išpilstyti taukai — beveik bekvapiai. Tikra tiesa, jog banginis, 
gyvas ar negyvas, jeigu su juo deramai elgiamasi, jokiu būdu nėra 
laikytinas dvokiančiu, 17 banginiautojo nepažinsi iš kvapo, kaip 
viduramžiais žmonės dėjosi pažįstą žydą. Ir kaip gali banginis būti ki- 
toks, o ne kvapnus, jei jo sveikata visada kuo puikiausia; jis visada 
juda; niekada nesėdi tarp keturių sienų, nors ir ne visada gryname 
ore. Sakau jums, spermacetinio banginio uodegos mojis virš bangų 
paskleidžia aromatą, panašų į tą, kurį palieka sijonais peršlamėjusi 
per jaukią svetainę muskusu išsikvėpinusi dama. Su kuo būtų galima 
palyginti spermacetinio banginio kvapingumą, turint galvoje jo dydį? 
Gal su tuo aromatingąja mira įtrintu garsiuoju drambliu, brangakme- 
niais išpuoštomis iltimis, kuris buvo išvestas pro indų miesto vartus 
pagerbti Aleksandrą Didįjį? 

Praėjus vos kelioms dienoms po susitikimo su prancūzų laivu, 
vienas labai svarbus įvykis nutiko nelabai svarbiam „„Pekodo" įgulos 
nariui; didžiai apverktinas įvykis, pasibaigęs tuo, jog mūsų patrakęs 
ir pasmerktas laivas įsigijo pastovią gyvą nuolaimą, pranašaujančią 
pačias didžiausias jam skirtas pragaištis. 

Banginiautojų laive ne visa įgula išplaukia velbotais. Keli jūrei- 
viai, vadinami tvarkytojais, paliekami tvarkytis laive, kol velbotai 
persekioja banginius. Paprastai jie tokie pat tvirti, kaip ir velbotų ko- 
mandų vyrai. Bet jeigu tarp jūreivių pasitaiko geibus, nevikrus ar 
pobailis, toks jau, aišku, lieka laive. Taip „Pekode" visada likdavo 
negriukas, pramintas Pipinu, trumpiau Pipu. Vargšelis Pipas.' Jūs jau 
apie jį girdėjote ir tikriausiai prisimenate jo tamburiną tą dramatišką, 
pilną nykaus džiūgavimo vidunaktį. 

Iš pažiūros Pipas ir Spurga buvo puiki pora nelyginant juodas ir 
baltas poniai, pramogai sukinkyti į vieną vežimą. Bet nelaimėlis Spurga 
iš prigimties buvo geibus ir gan bukas, o Pipas, nors pernelyg jausmin- 
gas, buvo guvus ir linksmas berniukas, kupinas džiugaus, širdingo, 
meilaus linksmumo, būdingo jo genčiai, švenčiančiai visas šventes bei 
iškilmes su tobulesne, laisvesne savimarša negu bet kokia kita rasė. 
Negrų kalendorius turėtų būti iš trijų šimtų šešiasdešimt penkių Nepri- 
klausomybės dienų ir Naujųjų metų. Ir prašom nesišypsoti, kai rašau, 
jog šitas juodaodis berniūkštis turėjo spindesio, nes ir juoduma gali 

spindėti, — pažvelkit į tvaskančius juodmedžio panelius karalių 
kambariuose. Tačiau Pipas mylėjo gyvenimą, jo taikius nekaltus malo- 
numus, todėl kraupus banginių medžioklės verstas, jį įtraukęs, labai 
nublukino jo spindesį; nors netrukus pamatysime, jog visa, kas laikinai 
jame sugniužo, likimo lėmimu pabaigoje grėsmingai sužėravo paslap- 
tinga nesuvaldoma ugnimi, kurios nerealioje Šviesoje jis išryškėjo de- 
šimtsyk ryškiau negu tada, kai gimtajame Konektikute pagyvindavo 
kaimo pasilinksminimus pievoje, melodingais šūksniais ir užkrečiamu 
juoku paversdamas apskritą horizontą žvangučių žvaigždėmis ap- 
vedžiotu tamburinu. Taigi nors skaisčioje dienos Šviesoje tyravande- 
nis brilianto lašas ant balto kaklo su melsvomis gyslelėmis žiba 
meiliai, tačiau kai apsukrus juvelyras rodo jums šitą nuostabiausiai 
tviskantį briliantą, tai paguldo jį tamsiame fone ir apšvietimą duoda 

ne saulės, o kažkokių antgamtiškų dujų. Štai tada ir tvyksteli tobulai 
' ydingas akinantis jo blizgesys, tada nedorai žėrintis briliantas, kažkada 
simbolizavęs dievišką krištolinį dangų, atrodo tarsi karūnos brangak- 
menis, pavogtas iŠ Pragaro karaliaus. Bet grįžkime prie mūsų pasa- 
kojimo. 

Atsitiko taip, jog po nuotykio su ambra vienas Stabo velboto 
yrėjas pasitempė rankos sausgyslę, ir nelaimėlio vieton laikinai buvo 
paskirtas Pipas. 

Jau pirmą kartą Stabui su juo išplaukus, Pipas pernelyg nerimavo, 
bet, laimė, tą sykį arti prie banginių priplaukti nepavyko ir Pipas 
per daug neapsigėdino, nors Stabas, stebėjęs jį, vėliau atskaitė jam 
pamokslą, kaip svarbu ugdyti narsą, nes jos visada gali prireikti. 

Antrą sykį velbotas pasivijo banginį; ir kai žuvis, pajutusi šone 
aštrųjį žeberklą, tėškė kaip paprastai uodega, ji pataikė į velboto dug- 
ną, tiesiai ten, kur sėdėjo vargšelis Pipas. Neįveikiamo siaubo apimtas 
berniukas su visu irklu šoko iš velboto; krisdamas užkliuvo krūtine 
už palaido lyno, nusitempė jį ir, pliūkštelėjęs į vandenį, iŠ sykio jame 
susipainiojo. Tą akimirką sužeistas banginis puolė bėgti, lynas ėmė 
žaibiškai, tiestis— ir vaje! vargšelis Pipas atsidūrė tarp putų ties 
velboto nosimi, negailestingai tempiamas lyno, kelis sykius apsivijusio 
aplink jo krūtinę ir kaklą. 

Velboto priekyje stovėjo TeŠtiga. Jis liepsnojo medžioklės įkarščiu. 
Siutas jį apėmė, kad Pipas taip įbūgo. Stvėręs peilį iš makšties, jis 
iškėlė aštrius ašmenis virš lyno ir, pasigręžęs į Stabą, klausiamai 
šūktelėjo: „Kirsti?" O Pipo pamėlęs pridusęs veidas maldaute mal- 
davo: „Kirsk, dėl dievo meilės!" Visa tai užtruko neilgai, gal pusę mi- 
nutės. 

— Kirsk, velniai jį nujotų! — suriaumojo Stabas. 

Taip mes praradom banginį, o Pipas buvo išgelbėtas. 

Kai vargšas negriukas šiek tiek atsitokėjo, ant jo pasipylė jūreivių 
riksmai ir keiksmai. Ramiai leidęs nuslūgti nevaržomų plūdimų srau- 
tui, Stabas ramiu, dalykišku, nors šiek tiek pašaipiu tonu oficialiai 
išbarė Pipą ir baigdamas neoficialiai davė jam vieną itin naudingą 

patarimą. Jo esmė tokia: niekada nešok iš valties, Pipai, išskyrus... 
bet toliau ėjo kažkas neapibrėžta, kaip ir visi išmintingi patarimai. 
Nors apskritai Sėdėk velbote yra tikrasis banginiautojų moto, tačiau 
pasitaiko atvejų, kai žymiai protingesnis yra Šok i$ velboto. Štai 
kodėl, tarsi susigriebęs, jog duodamas Pipui geranoriškus patarimus 
grynu pavidalu, palieka jam per daug erdvės pateisinti būsimą iššo- 


373 Atstumtasis 


kimą, Stabas staiga bloškė šalin visus pamokymus ir užbaigė ryžtingai 
įsakydamas: 

— Kitą sykį, Pipai, sėdėk velbote, nes, kaip kažin ką, jei vėl 
iššoksi, tavęs nebegriebsim lauk; įsidėk sau į galvą. Mes negalim 
dėl tavęs prarasti banginio; banginį Alabamoje galima parduoti trisde- 
šimt kartų brangiau negu tave, Pipai. įsidėk tai į galvą ir daugiau 
nešokinėk iš velboto. 

Tikriausiai Stabas dar netiesiogiai užsiminė, kad nors žmogus myli 
savo artimą, tačiau jis yra pinigadirbys, ir tasai polinkis dažnai trukdo 
pasireikšti jo geranoriškumui. 

Tačiau mes visi dievų rankose, ir Pipas antrą sykį iššoko iš 
velboto. Aplinkybės buvo panašios, kaip ir ano stryktelėjimo, tik šį 
sykį jis neužsikabino krūtine už lyno ir todėl, kai banginis leidosi bėgti, 
Pipas buvo pamestas jūroje nelyginant lagaminas, paliktas žmogaus, 
baisiai skubančio į traukinį. Deja! Stabas savo žodį išlaikė. O buvo 
tokia nuostabi, dosninga, mėlyna diena; žiežirbuojanti jūra, rami ir 
vėsi, lygut lygutėlė plytėjo ligi paties horizonto nelyginant aukso 
lakštas, auksakalio neaprėpiamai išplaktas. ŠokČiodama aukštyn 
žemyn juoda Pipo galva kyščiojo kaip grūdelis toje jūroje. Niekas ne- 
pakėlė peilio Pipui iššokus iš velboto ir pasilikus vandenyje. Stabas 
sėdėjo atgręžęs nepermaldaujamą nugarą, o banginis lėkė it su spar- 
nais. Per tris minutes visa mylia bekraščio vandenyno jau skyrė 
Pipą nuo Stabo. Ir iš paties jūros vidurio nukreipė vargšas Pipas 
juodą garbanotą galvelę link saulės, tokios pat vienišos atstumtosios, 
tik kur kas iškilesnės ir skaistesnės. 

Ramiu oru plaukioti atvirame vandenyne įgudusiam plaukikui 
taip pat lengva, kaip važinėtis lingine karieta sausumoje. Nepakeliama 
tiktai siaubinga -vienatvė. Visų minčių susitelkimas vien apie save vidu- 
ry šitos bejausmės nepabaigiamybės! o Viešpatie! kas galėtų jį nusaky- 
ti? Ar pastebėjote, kaip štilio metu jūreiviai maudosi atviroje jū- 
roje — jie glaudžiasi prie savo laivo ir nedrįsta nuplaukti į šalį. 

Bet negi Stabas iš tiesų pametė vargšą negriuką likimo valiai? 
Ne, bent jau neketino šitaip padaryti. Paskui jį plaukė dar du 
velbotai, ir jis, be abejo, tikėjosi, jog jie netrukus užtiks Pipą ir paims, 
nors, tiesą pasakius, medžiokliai panašiais atvejais nelabai linkę rū- 
pintis nelaimės ištiktais bailiais; ir tokie atvejai gan dažni; vadinamuoju 
bailiu banginiautojai bjaurisi be gailesčio, beveik kaip kariuomenėje 
ir laivyne. 

Tačiau atsitiko taip, kad užpakaliniai velbotai, nepastebėję Pipo, 

vienoje pusėje staiga pamatė banginius, pakeitė kursą ir leidosi į 
gaudynės, o Stabo velbotas buvo jau taip toli ir jis pats su savo 
įgula taip įsitraukęs į sekionę, jog regratis aplink Pipą ėmė negandingai 
plėstis. Visiškai atsitiktinai jį galų gale išgelbėjo „Pekodas", bet nuo 
tos akimirkos negriukas pakilo į denį jau kvaišelis; tokiu bent jį 
visi laikė. Jūra tyčiodamasi išliūliavo mirtingą jo kūną, bet paskan- 
dino nemirtingą sielą. Nors galutinai nepaskandino. O nusinešė ją 
gyvą į nuostabiąsias gelmes, kur prieš nejudrias jos akis šmaižiojo 
nuo jūrų dugno iškilę keisti pirmapradžio pasaulio būtybių šešėliai, 
kur godišius vandenis, vardu Išmintis, rodė jam šūsnis slaptų brangeny- 
bių, kur tarp džiugių, beširdžių, visada jaunų amžinybių Pipas regėjo 
begales lyg praamžis visuresancių koralinių vabzdžių, kurie po 
vandenų skliautu išsistatė gigantiškas savo visatas. Jis išvydo Viešpaties 
pėdą ant audimo staklių paminos ir pabandė apie tai papasakoti, todėl 
jūreiviai apskelbė jį pamišusiu. Mat žmogaus beprotybė yra dan- 
gaus išmintis; žmogus, išklydęs iš žemiškos prasmės ribų, prisiartina 
prie aukščiausiosios išminties, proto akyse visada absurdiškos ir pa- 
trakusios, ir tada — laimė ar nelaimė — jis tampa nepalenkiamas ir 
abejingas kaip ir jo Dievas. 

Apskritai nesmerkite Stabo per daug rūsčiai. Banginiaujant tokie 
atvejai nereti, o iš tolimesnio pasakojimo bus matyti, kad ir man 
nutiko kažkas panašiai. 


XCIV skyrius 

Šitaip brangiai įgytas Stabo banginis buvo atvilktas prie „Pekodo" 
borto, kur buvo atliktos visos smulkiai nupasakotos operacijos, kaip 
antai: kapojimas, skerdenos įkėlimas, taip pat Heidelbergo statinės 
išsėmimas. 

Vieniems jūreiviams dirbant šiuos darbus, kiti vilko šalin statines, 
vos tik jos būdavo pripildomos spermaceto. Paskui, atėjus laikui, 
tasai spermacetas būdavo rūpestingai paruošiamas išlydymui, bet apie 
tai vėliau. 

Vesdamas spermacetas taip susikristalizavo, jog kai aš su keliais 
jūreiviais atsisėdau priešais sklidiną didžiulę, kaip imperatoriaus 
K"/MTstnnHnn  vnnia. namar.iau keistai sukietėjusius erumulus, olau- 

klojančius nesustingusiame skystyje. Mums buvo pavesta maigyti tuos 
grumulus, kad jie vėl ištirptų. Koks saldus, gardžiakvapis užsiėmi- 
mas! Nenuostabu, jog senovėje spermacetas buvo tokia mėgstama kos- 
metinė priemonė! Kaip jis nuvalo! kaip suminkština! kaip atgaivina! 
kaip maloniai nuramina! Vos kelias minutes palaikęs jame panardintas 
rankas, pajutau, jog mano pirštai pasidarė kaip unguriai, lyg pradėjo 
rangytis bei riestis spiralėmis. 

Ir kai po 1lgo galavimosi prie keltuvo dabar sėdėjau sau denyje 
patogiai susikryžiavęs kojas po giedra dangaus mėlyne, laivui ramiai 
šliuožiant tingiai vėjelio išpūstomis burėmis, maudydamas rankas tarp 
minkštų švelnių per valandą išaustos, sutankėjusios medžiagos gur- 
vuolėlių, jausdamas, kaip jie gniūžta tarp mano pirštų, kaip ištrykšta 
it vynas iš brandžių vynuogių kekių visa jų apstybė, kvėpdamas 
tyriausią aromatą, visiškai tokį kaip pavasario žibuoklių dvelki- 
mas, — prisiekiu jums, tuo metu aš gyvenau kvepiančiose lankose, pa- 
miršęs siaubingą mūsų priesaiką, buvau tarsi nusiplovęs ir rankas, 
ir širdį tame nenusakomame spermacete; aš beveik buvau įtikėjęs 
senu Paracelso laikų prietaru, jog spermacetas turi retos galios maldy- 
ti pykčio karštį: maudydamasis toje vonioje, aš jaučiausi kaip 
Dievas, neturįs širdyje nei priešiškumo, nei keršto, nei pagiežos. 

Spaudyk! spaudyk! spaudyk! Visą begalinį rytą! Ir aš spaudžiau 
spermacetą, kol mane užplūdo keistas kvaitulys, ir nejučiomis ėmiau 
spaudyti savo draugų rankas, per klaidą palaikęs jų pirštus minkštais 
spermaceto gniužulėliais. Tokį perteklingą, prielankų, draugingą, mei- 
lų jausmą sukėlė šitas darbas, kad aš vis spusčiojau jų rankas, su meile 
žvelgiau į akis, tarsi norėdamas pasakyti: „O brangieji mano būties 
pakeleiviai, liaukimės buvę gaižiai pikti, pamirškime pašaipas ir pa- 
vydą! Gana, paspauskime vieni kitiems rankas; ne, geriau patys 
pavirskime vienu kietu gniužulu ir išspauskime savo sielas į bendrą 
tyriausio gėrio spermacetą". 


Kad galėčiau amžinai spaudyti ir spaudyti spermacetą! Nes dabar, 
kai per ilga sukaupta patirtis parodė, jog žmogui visada tenka artinti 
prie žemės arba bent jau nuleisti prie žemesnės padalos įmanomos 
laimės įnoringo vaizdinio rodyklę, jog jis turi ieškoti palaimos ne 
intelekto ar fantazijos valdose, bet savo žmonoje, širdyje, lovoje, stale, 
balne, židinyje, kaime,— dabar, visa tai suvokęs, aš mielai spaudyčiau 
spermacetą amžinai. Sapnuose ir nakties regėjimuose aš mačiau ilgas 
rojaus angelų voras, ir visi buvo sumerkę rankas induosna su 

Bėje, šnekant apie spermacetą ir spermacetinio banginio ruo- 
šimą lydymui, reikia aptarti dar kelis su šia procedūra susijusius 
dalykus. 

Pirmi eilės tvarka minėtini vadinamieji baltieji riebalai, gaunami 
iš siauriausios žuvies dalies ir iš uodegos plaukmens stormenos. Tai 
sausgyslių ir raumenų tešla, bet turi ir šiek tiek riebalų. Atskyrus 
baltuosius riebalus nuo banginio, jie iš pradžių sukapojami į nedi- 
delius pailgus gabalus, o tada siunčiami į smulkintuvą. Iš šono 
žiūrint, jie panašūs į Berkšyro marmuro luitus. 

Slyvų pudingų vadinami atskiri banginienos gabalai, įvairiose 
vietose tarytum prilipę prie lašinių gūnios ir neretai gerokai papil- 
dantys riebalų atsargas. Iš šono žiūrint, tai tiesiog gaivinanti, puotai 
nuteikianti, išvaizdžiausia banginienos dalis. Jau pats pavadinimas by- 
loja apie itin sodrią, skaisčią jos spalvą — baltasniegę ir auksinę 
su gyslutėmis ir visą nutaškuotą skaisčiai raudonos ir violetinės spalvos 
dėmelėmis. Tai rubinų slyvos citrininiame fone. Vos susilaikai jo 
neparagavęs — nepadeda nei protas. Prisipažįstu, jog sykį, slapčia 
užlindęs už fokstiebio, atsikandau šito pudingo. Skonis buvo maždaug 
toks, tarsi būčiau atsikandęs kotleto, išpjauto iŠ karališkos kulšies 
Liudviko Storojo“, nužudyto paskutinę medžioklės sezono dieną tais 
metais, kai Šampanėje itin užderėjo vynuogės. 


Yra dar viena itin keista medžiaga, su kuria susiduriame doro- 
dami banginį, tačiau ją tiksliai aprašyti be galo painu. Ji vadinama 
glitesomis; taip ją praminė banginiautojai, ir tokia ji yra. Neapsakomai 
klampi ir valkšni; dažniausiai aptinkama spermaceto statinėse, ilgai 
spermacetą minkius ir po to perkošus. Aš manau, jog tai sulipusios 
labai plonos plėvių skiautės, kuriomis būna iš vidaus išklotas banginio 
spermaceto rezervuaras. 

Terminas „atmatos" priklauso, iš teisybės, tikrųjų banginių me- 
džiokliams, bet jį kartais vartoja ir spermacetinių banginių gaudytojai. 
Tuo žodžiu apibūdinama tamsi lipni medžiaga, nugramdoma nuo 
grenlandinio, arba tikrojo, banginio nugaros ir paprastai storai ap- 
traukianti denius tų apgailėtinų laivėkų, kurie medžioja šiuos nie- 
kingus Leviatanus. 

Žnyplės. Iš esmės šis žodis ne išimtinė banginiautojų leksikos 
nuosavybė. Tačiau jų lūpose jis įgyja ypatingą prasmę. Banginiauto- 
jams žnyplės — tai trumnas kifttas ev<:lin<m «l1/ka;4 AMT Gfopini— 

iš uodegos siaurymės; jis paprastai būna colio storio, o kitais matme- 
nimis maždaug prilygsta kauptukui. Aštriuoju jo kraštu lyg odiniu 
grandikliu perbraukus per riebaluotą denį, jis kažkokiu nesuvokiamu 
būdu stebuklingai panaikina visus nešvarumus. 

Jeigu panorėsite geriau išsiaiškinti šituos painius dalykus, tuoj 
pat nusileiskite į taukų kamerą ir išsamiai pasišnekėkite su jos im- 
buviais. Šią patalpą jau minėjome kaip vietą, kur sudedamos nuo 
banginio nuluptos lašinių juostos. Atėjus kapojimo metui, naujokui 
taukų kamera tampa siaubų vieta, ypač naktį. Viename kampe, švie- 
čiamame blausaus žibinto, padaroma vietos žmonėms. Paprastai dir- 
bama poromis — vienas jūreivis darbuojasi su smeigena ir kobiniu, 
kitas su kastuvu. Banginiautojų smeigena panaši į tuo pat vardu vadi- 
namą abordažinį fregatos ginklą. Kobinys beveik toks kokiu pri- 
traukiama valtis. Tuo kobiniu jūreivis užkabina lašinių rėžį ir sten- 
giasi išlaikyti, kad neišslystų, kai laivas krypuoja nuo šono ant šono. 
Tuo metu kitas jūreivis, atsistojęs ant tų lašinių, kastuvu statmenai 
kapoja juos prie pat savo kojų panešamais gabalais. Kastuvas išga- 
ląstas kiek tik įmanoma; jūreiviai dirba basi; lašiniai, ant kurių stovi 
žmogus su kastuvu, kiekvieną akimirką nelyginant rogės gali išslysti 
jam iš po kojų. Tad ar reikia didžiai stebėtis, jei kartais jūreivis 


nams visada trūksta kojų pirštų. 


XCV skyrius 
SUTANA 


Jeigu jūs atsidurtumėte „Pekodo" denyje dorojant banginį ir 
jeigu sumanytumėte nueiti iki špilio, jums būtinai kristų į akis ir 
sukeltų smalsumą vienas labai mįslingas daiktas, gulintis išilgai kai- 
riojo borto prie špigatų. Nei nuostabus rezervuaras milžiniškoje 
spermacetinio banginio galvoje, nei neapsakomas apatinio žandikaulio 
dydis, nei pasakiška uodegos plaukmens simetrija, — niekas nenuste- 
bintų jūsų labiau negu šis akies krašteliu išvystas paslaptingas ko- 
nusas — ilgio kaip pats aukščiausias Kentukio gyventojas, ties pag- 
rindu beveik pėdos skersmens, juodut juodutėlis kaip Jodžas, Kvikego 
juodmedžio stabas. Tai iš tiesų stabas, tiksliau sakant, senovėje stabu 

Maachos, Judėjos karalienės, giraitėse ir už kurio garbinimą jos 
sūnus, karalius Asa, nuvertė ją nuo sosto, sukapojo stabą ir sudegino 
kaip bjaurenybe prie Kedrono upės, kaip apie tai miglotai pasakojama 
Pirmos Karalių knygos penkioliktame skyriuje. 

Pažvelkite į jūreivį, vadinamą pjaustytojuų; jis ateina čionai su 
dviem pagalbininkais, užsiverčia sau ant nugaros didžioką, kaip jį 
vadina jūreiviai, ir sulinkęs trilinkas šiaip taip nulinguoja lyg grena- 
dierius, išnešantis nebegyvą draugą iš mūšio lauko. Numetęs jį bake, 
pradeda nerti juodą jo odą, kaip afrikietis medžiotojas lupa milžinišką 
smauglį. Baigęs darbą, išverčia odą lyg kelnių klešnę, gerai ją 
ištempia, šitaip ji kone dusyk paplatėją, ir pagaliau pakabina džiūti 
ant laivavirvių. Po tam tikro laiko ji nukabinama; nurėžęs tris pėdas 
nuo smailėjančio galo ir išpjovęs Šonuose skyles rankoms, pjaustyto- 
jas užsitraukia ją ant savęs. Dabar jis pilnu kanoniniu savo ordino 
apdaru. Nuo neatmenamų laikų tik toks apdaras patikimai saugo jo 
profesijos žmones, atliekant neįprastas tarnybines pareigas. 

O tos pareigos — lašinių gabalų pjaustymas prieš dedant į kati- 
lus; tai daroma ant tokio medinio stovo arklio, galu atremto į bortą, 
ir smulkūs gabaliukai krinta į talpų apačioje stovintį kubilą vienas po 
kito lyg prirašyti lapai nuo ugningo oratoriaus tribūnos. Dorybingais 
juodais rūbais, stovintis iš visur matomoje sakykloje, akių nenu- 
leidžiantis nuo „Biblijos lapų"* — koks puikus kandidatas į arki- 
vyskupus, koks šaunus Romos popiežius būtų šis pjaustytojas! 


XCVT skyrius 
TAUKŲ LYDYKLA 


Be kabančių velbotų, dar vienas išorinis banginiavimo laivo 
požymis yra taukų lydykla. Tai keistas statinys, kur tvirtas mūras 
neįprastai suderintas su ąžuolu ir kanapėmis. Atrodo, jog į laivą iŠ lau- 
ko būtų perkelta plytų degimo krosnis. 

Taukų lydykla įrengiama tarp fokstiebio ir grotstiebio, erdviausioje 
denio dalyje. Rąstai po ja klojami ypač tvirti, galintys išlaikyti masy- 

Mž „Biblijos lapųt Biblijos lapui" — tolydžio Saukia pjaustytoju padėjėjai. 
Sis Šūksnis ragina būti atidžiam ir pjaustyti lašinius kuo ploniau, kadangi tokie spar- 
čiau lydosi ir taukų gaunama daugiau, o galbūt ir eeresnės kokvbės. (Aut nfminhn 

vųji plytų ir kalkių skiedinio statinį, dešimties pėdų ilgio, aštuonių 
pėdų pločio ir penkių pėdų aukščio. Taukų Iydyklos pamatas į denį 
neįleidžiamas, tačiau mūrinės sienos patikimai pritvirtinamos sunkiais 
geležiniais veržtuvais iš visų pusių ir prisraigtuojamos tiesiai prie 
denio rąstų. Taukų Iydyklos šonai apkalami lentomis, o viršus akli- 
nai uždengiamas dideliu, nuožulniu, sandariai prispaudžiamu dangčiu. 
Nuėmus dangtį, matyti du dideli katilai, kiekvienas kelių barelių 
talpos. Kol jais nesinaudojama, jie užlaikomi nepaprastai švariai. 
Kartkartėm jie ištrinami muilo akmeniu ir smėliu, kol ima tviskėti 
it sidabrinės punšo taurės. Nakties vachtų metu kai kurie begėdžiai 
seni jūreiviai įsiropščia į tuos katilus ir susirangę nusnūsta. Kai katilai 
blizginami ir kiekviename šalia kits kito būna po jūreivį — nemaža 
slaptų minčių iškeliauja pro tas geležines lūpas. Be to, čia kaip tik ta 
vieta, kur žmogų apninka matematinės meditacijos. Kairiajame 
„Pekodo" Iydyklos katile, muilo akmeniui uoliai raitant spirales aplink 
mane, man pirmą sykį paaiškėjo nuostabus geometrijos dalykas: 
kūnas, slystantis cikloide, pavyzdžiui, mano muilo akmuo, paleistas 
iš bet kurio taško, atsidurs apačioje per tą patį laiką. 


Atstumus nuo priekio dangtį, atsiveria gryno mūro siena su gilio- 
mis krosnių žiotimis tiesiai po katilais. Prie tų žiočių pritaisytos sun- 
kios geležinės durys. O kad baisus pakurų karštis nepersiduotų deniui, 
po visa taukų lydykla įrengiamas seklus rezervuaras. Pro tunelį užnu- 
garyje tekantis vanduo visą laiką papildo išgaruojančias atsargas. 
Iškištų dūmtraukių nėra; dūmai verčiasi pro visus užpakalinės sienos 
plyšius. O dabar grįžkime Šiek tiek atgal. 

Buvo maždaug devynios valandos vakaro, kai „Pekodo" taukų 
Iydyklos pakuros pirmą kartą per šį banginiavimo reisą turėjo būti 
įkurtos. Šį darbą prižiūrėjo Stabas. 

— Viskas paruošta? Tai liuką šalin, ir paleiskite. Ei, koke, kurk 
ugnį! 

Tą padaryti buvo nesunku, kadangi laivo dailidė kasdien grūdo į 
pakurą drožles. Šioje vietoje reikia priminti, jog banginiaujant taukų 
Iydyklos tik iš pradžių kūrenamos medžiu. Paskui jis naudojamas 
tik įkurti pagrindinį kurą. Žodžiu tariant, paskui į pakurą eina iš- 
tirpintų lašinių susisukusios juostos, kurios dabar vadinamos nuograu- 
žomis arba guriniais, bet jose dar yra likę nemažai riebalų. Tais 
guriniais ir minta ugnis. Visai kaip tuklus liepsnojantis kankinys arba 
susideginti nutaręs mizantropas, banginis sykį uždegtas yra Dats sau 

Juk kvėpuoti jais — stačiai košmaras, o kvėpuoti tenka, ir ne tik 
kvėpuoti, bet tam tikrą laiką vien juose ir gyventi. Nuo lydyklos 
tvoskia toks neapsakomas smarsas, koks tikriausiai tvyro aplink indų 
laidojimo laužus. Jis atsiduoda kairiuoju Paskutiniojo Teismo fligeliu 
ir yra puikus argumentas įrodinėjant, jog egzistuoja pragaras. 

Apie vidurnaktį taukų lydykla veikė visu pajėgumu. Mes jau 
buvom atsikratę banginio griaučių, iškėlę bures; vėjas pūtė gaiviau, 
tamsa virš vandenyno tyrų buvo nepermatoma. Bet šitą tamsą laižė 
nuožmūs ugnies liežuviai, retsykiais išsiveržiantys iš aprūkusių kros- 
nies plyšių ir apšviečiantys kiekvieną takelažo virvę, tarsi jomis būtų 
bėgusi garsioji graikiška ugnis“. Liepsnojantis laivas nepermal- 
daujamai lėkė pirmyn lyg į kokį kerštingą žygį. Taip deguto ir sieros 
prikrauti narsiojo hidriečio Kanario““ brigai išplaukė iš vidurnakčio 
uostų su didžiulėmis ugnies skepetomis vietoje burių, pasuko tiesiai 
į turkų fregatas ir apgobė jas didžiu gaisru. 

Lydyklos dangtis gulėjo nukeltas, ir priešais žioravo platus židinys. 
Jame šmėsčiojo pragariški stabmeldžių žeberklininkų, amžinųjų 
banginiavimo laivo kūrikų siluetai. Didžiulėmis ilgakotėmis Šakė- 
mis jie mėtė šnypščiančius lašinių bryzus į kunkuliuojančius kati- 
lus arba maišė po jais ugnį, o iš pakurų iššokę gyvatiški liepsnų lie- 
žuviai taikėsi pastverti juos už kojų. Nykiais tumulais tolyn ritosi 
dūmai. Kaskart bangai siūbtelėjus laivą, siūbteldavo ir verdantys ka- 
tiluose taukai, nesitverdami iš noro tykštelti žeberklininkams, į veidus. 
Priešais lydyklos pakurą, kitame plataus medinio židinio gale, buvo 
špilis. Juo buvo naudojamasi kaip sofa. Ištaikę valandėlę tenai ilsė- 
davosi budintieji, žiūrėdavo į raudoną ugnies karštį, kol akys imdavo 
skausmingai degti. Jų Šiurkštūs veidai, apsinešę suodžiais ir ap- 
sipylę prakaitu, susišiaušusios barzdos ir netikėtai ryškus barbariškas 
dantų blykstelėjimas ūmai išnirdavo iš tamsos įnoringoje akinančios 
liepsnos šviesoje. Ir kada jie pasakojo viens kitam apie bedieviškus 
savo žygius, kada linksmais žodžiais porino savo siaubų pasakas, 
kada laukinis jų juokas nelyginant liepsnų liežuviai iŠ pakurų kilo į 
dangų, 0 priešais juos žeberklininkai šiurpiai mojavo didžiulėmis 
dantytomis šakėmis ir semtuvais, kada vėjas stūgavo, bangos statė 
krūtines, o laivas dejuodamas smigo į bangas, tačiau tvirtai lakdino 
raudoną savo pragarą tolyn ir tolyn į jūros ir nakties tamsumas, 
su panieka graužė baltą kaulą ir tūžmiai spjaudė į šalis baltus purs- 
lus,— tada veržlusis „Pekodas" su savo laukiniu kroviniu, pilnut pilnu- 

mą, atrodė kaip regimą pavidalą įgijęs maniakiškas kapitono sielos 
kliedas. 

Taip man atrodė, kai budėjau prie rumpelio ir ilgas valandas 
žodžio nepratardamas vedžiau ugnies laivą jūros keliu. Pats tuosyk 
tamsybių gobiamas, aš tik geriau regėjau, kokie raudoni, kokie 
paklaikę, kokie vaiduokliški visi kiti. Tie kipšų šešėliai, tolydžio šmai- 
žantys man prieš akis pusiau dūmuose, pusiau ugnyje, galų gale 
sukėlė ir mano sieloje panašias vizijas, ir aš pamažėle pasidaviau 
mįslingam snūdui, visada apimančiam mane vidunaktį prie rumpelio. 

Tačiau tą naktį nutiko ypač keistas (ir lig šiol neišaiškintas) da- 
lykas. Atsitokėjęs po trumpo miego stačiomis, aš siaubo nusmelktas 
pajutau įvykus kažką baisaus. Banginio kaulo rumpelis, į kurį buvau 
atsirėmęs, bakstelėjo man į šoną; ausyse pasigirdo duslus ką tik 
vėjyje sušnarusių burių dūzgesys; man atrodė, jog aš atsimerkęs, bet 
po miego pirštais nesąmoningai dar plėšiau vokus. Ir vis tiek 
kompaso, pagal kurį turėjau laikytis kurso, prieš mane nebuvo, nors tik 
prieš valandžiukę žiūrėjau į jį, lygiai apšviestą naktouzo žibinto. 
Prieš mane buvo juoda tamsybė, kartkartėm pamėkliškai nublykštanti 
įuo raudonio plyksnių. Už visus viršesnis buvo pojūtis, kad tas greitai 
ekiantis daiktas, kuriame stoviu, lekia ne į tolimus uostus priekyje, 
3et tolyn nuo visų uostų. Baisus veriantis klaikas, lyg mirtį pajutus, 
įusiaubė mane. Rankos ėmė spazmiškai grabalioti, ieškodamos 
+umpelio, tačiau man pasivaideno, jog per kažkokius burtus jis 
itsidūrė kitoje pusėje. Dieve mano! Kas gi čia man nutiko? — pama- 
liau. Ir ūmai suvokiau: trumpai užsnūdęs, aš pasisukau ir dabar 
tovėjau veidu į paskuigalį, o nugara į laivo priekį ir kompasą, 
akimirksniu apsigręžiau ir dar spėjau suvaldyti laivą, kad vėjas 
įo neapsuktų. Koks džiaugsmas, koks palengvėjimas užplūsta išsi- 
vadavus iš antgamtinių nakties haliucinacijų, išvengus mirtino pavo- 
jaus atsidurti už borto! 


Nežiūrėk per ilgai ugniai į akis, o žmogau! Nesvajok, padėjęs ranką 
int vairo! Neatgręžk nugaros kompasui, paklusk pirmam rumpelio 
tuktelėjimui, nepasitikėk netikra ugnimi, kurios raudoname švytė- 
ime viskas atrodo vaiduokliška. Rytoj saulės šviesoje padangė vėl bus 
;1edra; tie, kurie žybčiojo kaip velniai liepsnos liežuviuose, švelnioje 
yto Šviesoje bus visiškai kitokie; puikioji, auksinė, džiaugsmingoji 
aulė — vienintelis tikras šviestuvas, visi kiti — apgavikai! 

Tačiau net saulė nepaslepia nei nykių Virdžinijos liūgyniu. nei 

milijonų mylių dykumų ir sopulių po mėnuliu. Nepaslepia saulė nei 
vandenyno, tamsiosios mūsų planetos pusės, užimančios net du jos 
trečdalius. Štai kodėl mirtingasis, kurio sieloje daugiau džiaugsmo 
nei liūdesio, tasai mirtingasis negali būti teisingas — jis arba apsime- 
tėlis, arba nenuovoka. Taip pat ir knygos. Teisingiausias iš Žmonių 
buvo Sielvartingasai Vyras, o teisingiausia iš knygų — Saliamono 
Ekleziastas“, tobulai nugludintas skausmo plienas. „Viskas tuš- 
tybė"“". VISKAS. Šitas užsispyręs pasaulis dar ne iki galo suvokė 
nekrikščionišką Saliamono išmintį. Tačiau tas, kuris daro didelį lanks- 
tą aplink ligonines ir kalėjimus ir skuba per kapines, tas, kuris 
mieliau šneka apie operą, o ne apie pragarą, tas, kuris Kauperį, 
Jangą“, Paskalį, Ruso vadina vargšais ligoniais ir visą nerūpestingą 
savo gyvenimą priesaikauja Rablė, kaip pakankamai išmintingo ir 
todėl linksmo kūrėjo, vardu — ne, tam žmogui netinka sėdėti ant kapo 
akmens ir skverbtis sykiu su stebuklingos bedugnės minties valdovu 
Saliamonu po drėgna velėna. 


Bet netgi Saliamonas sako: „Žmogus, pametęs išminties kelią, 
liks (tai yra dar gyvas būdamas) mirusiųjų bendrijoje"“. Tad nepa- 
siduokit ugnies kerams, antraip nebeskirsite, kas priekyje, kas užpaka- 
lyje, apmirsite, kaip ašen tą naktį. Esama išminties, kuri yra širdgėla, 
bet esama širdgėlos, kuri yra beprotybė. Taip pat esti sielų, kuriose 
susisukęs lizdą Ketskilo““ aras, galintis vienodai lengvai nunirti į 
tamsiausias bedugnes ir iškilti į padebesius, išnykti saulėtose erdvėse. 
Ir net jeigu jis visą laiką sklando tarpeklyje, šitas tarpeklis yra kal- 
nuose, tad ir žemiausiai nusileidęs, kalnų aras sklando aukščiau už. 
visus slėnio paukščius. 


XCVU skyrius 
LEMPA 


Jeigu sumanytumėt, palikę „Pekodo" taukų lydyklą, nusileisti į 
kubriką, kur miega kitos pamainos jūreiviai, jums akimirką pasivai- 
dentų, jog esate skaisčiai apšviestame mauzoliejuje, kur laidojami 
šventaisiais paskelbti karaliai ir didžiūnai. Anava lyg iš akmens 
ištašytos nebylios skulptūros guli jūreiviai savo trisienėse ąžuolinėse 

Prekybos laive lempa jūreiviui tokia pat retenybė kaip karalienių 
pienas. Rengtis tenka tamsoje, valgyti tamsoje, gulti tamsoje — tokia 
jau jūreivio dalia. Tačiau banginiautojas ieško šviesos peno, tai ir 
gyvena šviesoje. Savo guolį jis paverčia Aladino žibintų ir ten gula 
miegoti, taigi pačioje nakties tamsumoje juodas laivo korpusas neša 
savyje skaisčią šviesą. 

Pažvelkit, kaip laisvai banginiautojas, susirinkęs visus savo žibin- 
tus — dažniausiai tik senus butelius ir flakonus, prieina prie varinio 
lydyklos katilo, kur aušta taukai, ir prisipila nelyginant bokalus elio 
iš statinės. Ir degina jis tyriausią iš degalų, neperdirbtą ir todėl nė 
kiek neužterštą skystį, nežinomą saulės, mėnulio ir žvaigždžių švies- 
tuvams, išrastiems žemėje. Jis saldus lyg sviestas, sumuštas pavasarį iš 
balandžio pievų žolės. Banginiautojas pats susimedžioja sau taukų, 
kad neabejotų jų šviežumu ir natūralumu, kaip prerijų keliauninkas 
pats susimedžioja sau paukštį ar žvėrį vakarienei. 


XCVIII skyrius 
IŠPILSTYMAS IR APSIKUOPIMAS 


Jau buvo pasakota, kaip žvalgai stiebuose iš tolo pastebi didijį 
Leviataną, kaip jis persekiojamas vandenų tyruose, kaip nudobiamas 
gelmenų slėniuose, kaip švartuojamas palei bortą, kaip jam nukertama 
galva ir (tuo pat pamatu, kaip senovėje budeliui atitekdavo mirtim 
nubaustojo drabužiai) jo ilgaskvernis su įklotais surdutas tampa bude- 
lio nuosavybe, kaip deramu laiku jis nukeliauja į katilus ir kaip jo sper- 
macetas, taukai ir kaulai, nelyginant Sidrachas, Mizachas ir Abdena- 
gas“', išeina iš ugnies sveikut sveikutėliai, todėl belieka pateikti pas- 
kutinį šios aprašymų dalies skyrių, apdainuojantį, jei man bus leista 
taip pasakyti, romantinę taukų išpilstymo į statines procedūrą ir tų 
statinių nuleidimą į triumą, kur Leviatanas vėl sugrįžta į gimtąją gelmę 
ir plaukia po vandeniu, tik, deja! jau niekada nebeiškils ir nebešvirkš 
fontanų. 

Kol šilti taukai lyg karštas punšas pilstomi į šešiabarelines stati- 
nes, vidunakčio jūrai svaidant ir mėtant laivą, didžiulės apverstos ant 
šono statinės guli dugnas prie dugno, bet kartais jos pasileidžia riedėti 

sulaiko ir vėl sustato į vietas; ir iš visų pusių girdėti „tuk, tuk, 
tuk!" — tai kaukši dešimtys plaktukų, nes kiekvienas jūreivis dabar 
ex Officio* yra kubilius. 

Pagaliau paskutinė pinta supilta į statinę, taukai atšąla, tada ati- 
daromi didieji liukai, prasiveria laivo viduriai, ir statinės nukeliauja 
žemyn, į savo paskutinę poilsio vietą jūroje. Šį darbą atlikus, liukai 
vėl uždengiami hermetiškai, sakytum užmūrijami. 

Tai, man regis, vienas iŠ pačių reikšmingiausių banginiautojo 
gyvenimo įvykių. Šiandien deniai dar pasruvę krauju ir taukais, 
šventieji škancai nepagarbiai užversti didžiuliais supjaustytos banginio 
galvos luitais, aplink tarytum alaus daryklos kieme pilna didžiulių 
aprūdijusių statinių, nuo taukų lydyklos dūmų dar suodini ir aprūkę 
falšbortai, jūreiviai vaikštinėja nuo galvos iki kojų taukini, ir visas 
laivas tarsi nebe laivas, o patsai didysis Leviatanas, ir visur kurtinamas 
trinksėjimas. 

Tačiau prabėga diena, kita, jūs apsidairote, įsiklausote — laivas 
tarytum tas pats, bet jei ne išdavikai velbotai ir taukų lydykla, galė- 
tumėt prisiekti, jog stovite tykiame prekybos laive, kurio kapito- 
nas — skrupulingas švareiva. Neperdirbtas spermacetas pasižymi 
nepaprastomis valomosiomis savybėmis. Dėl to banginiavimo laivų 
deniai niekad neatrodo tokie balti kaip „po taukų", anot jūreivių. Be 
to, iš pelenų, surinktų sudeginus visas banginio liekanas, lengvai pada- 
romas labai stiprus šarmas, ir jeigu kur nors laivo bortas dar lipnus nuo 
banginio šono, ta vieta mikliai nušveičiama Šarmu. Šlapiais skudurais 
jūreiviai kruopščiai nutrina falšbortus, ir jie vėl švarutėliai. Apatinės 
laivavirvės nuvalomos nuo suodžių. įvairiausi padargai taip pat 
rūpestingai nugramdomi ir padedami į vietą. Didysis dangtis, uoliai 
nublizgintas, grįžta ant lydyklos ir paslepia abu katilus; visos statinės 
nuridenamos, visi trosai suringuojami ir nežymiai sukaišiojami į 
kampus; ir kai darniai pasidarbavusi įgula pagaliau baigia šituos atsa- 
kingus darbus, jūreiviai 1ma praustis patys, persirengia nuo galvos 
iki kojų ir galop išeina į nepriekaištingai baltą denį gaivūs ir įraudę 
lyg jJaunikiai, iššokę tiesiai iš elegantiškosios Olandijos. 

Pakiliai jie vaikšto deniu po du, po tris ir šmaikščiai postrin- 
gauja apie svetaines, sofas, kilimus ir ploniausius batistus — ar ne- 
išklojus takais denio, ar nepakabinus ant laivavirvių portjerų ir ar 
ne puikus sumanymas mėnesienai šviečiant išgerti arbatos bako veran- 


* Pagal pareigas (/ot.). 

doje. Bet kokia užuomina apie taukus, kaulus ar lašinius šitų išsi- 
parfūmavusių jūreivių akivaizdoje būtų gryniausia įžūlybė. Jie nė 
girdėti nenori apie tai, apie ką jūs iš tolo bandot užvesti kalbą. 
Gana, ir geriau atneškite mums servetėles! 

Bet pažvelkit: antai aukštybėse, visų trijų stiebų viršūnėse, stovi 
trys žvalgai ir atidžiai dairosi, ar nepamatys vėl banginių, o juk 
pagauti jie vėl išderglios senus ąžuolinius baldus ir būtinai paliks 
bent mažutėliausią riebalų dėmelę. Taip, ir dažnai po sunkiausio 
devyniasdešimt šešias valandas trukusio darbo, kai nebuvo paisoma 
nei dienos, nei nakties, kai tiesiai iš velboto, kur skausmingai išsi- 
narindami riešus jie nuo ryto ligi vakaro irklavo, lėkdami paskui 
įsitempusį lyną, grįžo į denį tampyti begalinių grandinių, sukti 
sunkaus keltuvo, kapoti, pjaustyti, svilti apsipilant prakaitu, rūkytis 
dviguboje ugnyje — tropikų saulės ir tropikų taukų lydyklos, kai 
viskam pasibaigus, vos spėjus apsikuopti, išsiplauti, kai laive švaru 
kaip pieninėje, kaip dažnai vargšeliai, segdamiesi švarių marškinių 
apykaklę, krūpteli išgirdę amžinąjį šūksnį: „Fontanas horizonte!"... ir 
vėl dumia susikauti su kitu banginiu ir viską pradėti iš pradžių! Bet, 
mano draugai, juk tai žmogaus žudymas! Tačiau šitoks yra gyvenimas. 
Nes vos mes, mirtingieji, po sunkaus plūkesio ištraukiame iŠ didžiulės 
šito pasaulio skerdenos kruopelytę brangiojo spermaceto, o paskui 
su neapsakoma kantrybe apsivalome nuo bjaurasties ir išmokstam 
gyventi čia, švariame sielos tabernakulyje, vos tą padarome, tuoj 
Fontanas horizonte! — dvasia ištrykšta į viršų, ir vėl plaukiame susi- 
kauti su kitu pasauliu, ir visa senoji jauno gyvenimo rutina prasideda 
iš pradžių. 

O metempsichoze! O Pitagore, miręs skaisčioje Graikijoje prieš 
du tūkstančius metų, toks geras, toks išmintingas, toks švelnus; per 
praeitą medžioklę aš plaukiau su tavimi palei Peru pakrantę... ir, 
būdamas kvailas, naivus, nepatyręs jaunuolis, mokiau tave sudurti 
virvės galus! 


XCIX skyrius 
DUBLONAS 


Jau esam minėję, jog Ahabas buvo įpratęs vaikštinėti po škancus, 
darydamas posūkius prie naktouzo ir grotstiebio; tačiau tarp daugybės 
kitiJ naaiškinimo reikalinen dalvku nebuvo nridurta. I O E kartais tokiu 


XCIX skyrius 386 


pasivaikščiojimų metu, nykioms mintims itin apnikus, jis sustodavo 
galiniuose savo maršruto punktuose ir pastovėdavo keistai žvelgda- 
mas į priešais esantį daiktą. Kai užtrukdavo prie naktouzo, žvilgsniu 
primygęs smailėjančią kompaso strėle, tas žvilgsnis aštria siekio 
sutelktimi smigdavo it ietis. O kai vėl pradėjęs žingsniuoti sustodavo 
prie grotstiebio ir kai tas pats veriantis žvilgsnis perverdavo prie 
stiebo prikaltą auksinę monetą, jis tebebūdavo kupinas to paties Žiau- 
raus ryžto, tik gal kiek sumišusio su kažkokiu atšiauriu ilgesiu ar net 
viltimi. 

Tačiau vieną rytą, darant posūkį ties dublonu, Ahabas lyg 
iš naujo susidomėjo keistais jame iškaltais atvaizdais ir įrašais, tarsi 
tik dabar būtų susiejęs slaptą juose glūdinčią prasmę su vienatiksliu 
savo kliedesiu. Juk visuose daiktuose glūdi kokia nors prasmė, kitaip 
tie daiktai būtų beverčiai, ir apskritas mūsų pasaulis — beprasmis 
tuščias nulis, išparduotinas vežimais, kaip daroma su kalvomis aplink 
Bostoną, norint užpilti kokią nors Paukščių Tako klampynę. 

O tasai dublonas buvo padirbtas iš aukso grynuolio, iškasto gelmėse 
didingų kalvų, nuo kurių į vakarus ir į rytus savo auksingąsias 
smiltis plukdo ne vienas Paktolas““. Ir nors čia jį supo geležinių varžtų 
rūdys ir varinių smaigų patina, vis dėlto, neprieinamas ir nepasiekia- 
mas bet kokiai bjaurasčiai, jis buvo išsaugojęs ekvatorinį savo tviske- 
sį. Nors atsidūręs ten, kur sukiojosi nežabota įgula, kur pro šalį toly- 
džio praslinkdavo visais nusikaltimais suteptos rankos, nors ilgomis 
kaip gyvenimas naktimis jis būdavo gobiamas tamsos, galinčios 
pridengti bet kokį gribišiaus žygį, vis dėlto kiekvienas saulėtekis 
apaušdavo dubloną ten, kur saulėlydis jį buvo vakarykščiai palikęs. 
Mat tasai dublonas buvo ypatingas, skirtas baimingą pagarbą ke- 
liančiam tikslui; todėl kad ir kokie nuožmiai palaidi buvo jūros pap- 
ročiai, jūreiviai gerbė jį kaip Baltojo Banginio talismaną. Kartais 
nykiomis nakties vachtos valandomis jie spėliodavo, kam jis atiteks 
ir ar jo savininkas sulauks dienos, kai galės jį išleisti. 

O tos prakilnios auksinės Pietų Amerikos monetos yra tarsi 
Saulės medaliai arba suvenyrai tropikų groženybėms atminti. Čia 
palmės, alpakos, ugnikalniai, saulės diskai, žvaigždės, ekliptikos, 
gausybės ragai ir prašmatnios vėliavos susipina tokiame perteklingame 
apstume, kad, regis, net brangusis auksas tampa dar brangesnis, 
dar akinamiau tvaska, nesgi yra išėjęs iš rafinuotų monetų kalyklų, 
pilnų ispaniškos poezijos. 


Tflin imi nnsitaikp kriH ppknrlin" rlnhlnnas hnvo puikiausias 

tos rūšies dirbinys. - Apskritu jo pakraščiu buvo. iškaltos raidės: 
REPUBLICA DEL ECUADOR, OUITO. Vadinasi, skaisčiosios 
monetos tėvynė buvo pačiame pasaulio centre, ties didžiuoju ekva- 
toriumi, ir vadinosi jo vardu; ji buvo nukalta kažkur Anduose, nevys- 
tančios vasaros šalyje, nežinančioje, kas yra ruduo. Šis užrašas 
tarytum rėmino tris Andų viršukalnės; iš vienos veržėsi ugnis, ant 
kitos stūksojo bokštas, o ant trečios giedojo gaidys; visa tai buvo 
aprietusi Zodiako dalies arka su jos įprastiniais kabalistiniais ženklais, 
o kertinis akmuo — Saulė — buvo kaip tik įžengianti į lygiadienio 
tašką po Svarstyklėmis. 

Priešais šitą ekvatorinę monetą ir atsistojo dabar Ahabas, ir tai 
neliko kitų nepastebėta. 

— Visada esti kažkas egoistiška kalnų viršūnėse, bokštuose ir 
kituose didinguose, aukštybėsna iškilusiuose daiktuose; anava trys 
Šėtoniškai išdidžios viršukalnės. Tvirtasis bokštas — tai Ahabas; ugni- 
kalnis — tai Ahabas; narsus, neįbauginamas, pergalingas paukštis — 
taip pat Ahabas; visur Ahabas, ir šis apskritas aukso gabalas — 
tik atvaizdas kito, apskritesnio rutulio, kuris tarytum stebuk- 
lingas veidrodis visiems, į jį pažvelgusiems, atspindi tiktai jų pačių 
mįslingą esmę. Daug prisikentės, bet maža naudos turės tas, kuris 
paprašys pasaulį išspręsti šitą mįslę: pasaulis negali išspręsti pats 
savęs. Man regis, kad tos kaltinės saulės kažkoks raudus veidas; 
bet žiūrėk! o, taip! ji įžengia į audrų ženklą — lygiadienį! O juk 
tik prieš šešis mėnesius išriedėjo iŠ kito lygiadienio — Avino ženklo! 
Iš vienos audros į kitą! Kas bus, tas! Kęsmuose gimęs turi gyventi 
kančiose ir mirti sopuliuose! Kas bus, tas! Ne taip lengvai mes 
pasiduosim sielvartui! Kas bus, tas! 

— Tikriausiai ne fėjų pirštai, o velnių nagai kalė šitą monetą 
ir iki šiai dienai paliko savo atspaudus, — sumurmėjo Starbakas, 
atsiremdamas į falšbortą.— Senis tarytum skaito kraupų Baltazaro 
užrašą“. Aš nesu atidžiai apžiūrėjęs monetos. Štai jis lipa apačion; 
eisiu jos patyrinėti. Tamsus klonis tarp trijų galingų, dangų remiančių 
kalnų viršūnių, panašių į Trejybę kažkokiam blausiam žemės 
simbolyje. Taip, vadinasi, Dievas aptvėrė mus šiame Mirties 
klonyje; ir virš mūsų tamsybės vis dar šviečia Teisingumo 
saulė — lyg švyturys, lyg viltis. Žemyn pažvelgę išvystam apipelėjusią 
tamsaus slėnio dirvą, bet vos pakeliam akis, skaisti saulė jau skuba 
mūsų pasveikinti. Deia. didžinii sanlA npnn'taite i. D ynogos 

mūsų žvilgsnis! Si moneta su manim kalba teisingai, išmintingai, 
tykiai, bet liūdnai. Verčiau paliksiu ją, kad Tiesa išdavikiškai ne- 
palaužtų manęs. 

— Stai nuėjo monetą apžiūrėjęs Mogolas,— prie taukų lydyklos 
pradėjo savo monologą Stabas— o paskui jį ir Starbakas; abiejų 
veidai, aš pasakysiu, kone devynių sieksnių ilgio. Ir tik dėl to, kad 
abu žiūrėjo į aukso gabalą, į kurį, — jei tik jis atitektų man, o aš pats 
atsidurčiau Negrų kalvoje arba Korliero įlinkyje — tikrai ilgai 
nespoksočiau, o kuo greičiau prašvilpčiau. Hm! mano nuomone, kurios 
nelabai kas paiso, viskas keistai atrodo. Regėjau dublonų ir per 
ankstesnius reisus; senoviškų Ispanijos dublonų, Peru dublonų, 
Čilės dublonų, Bolivijos dublonų ir Popajano“" dublonų; taip pat 
regėjau nemažai auksinių moidorų ir pistolių, džonų, pusdžonių, 
ketvirtdžonių“'. Kuo jau taip stulbinamai pritrenkiantis tas Ekvadoro 
dublonas? Prisiekiu Golkonda“'! reikia eiti ir vieną sykį pačiam 
pasižiūrėti. Ėhė! Čia tikrai pilna visokių ženklų ir stebuklų! Stai čia, 
ko gero, tai, ką senis Baudičius savo „Vadove" vadina Zodiaku, 
kaip ir mano kalendorius, gulintis apačioje. Eisiu jo atsinešti, nes 
jeigu, kaip girdėjau, galima išsišaukti velnius su Dabolio „Aritmeti- 
ka", aš pabandysiu iššaukti šitų keistų kriukių prasmę su Masačiusetso 
kalendoriumi. Stai jis. Dabar pažiūrėkim. Ženklai ir stebuklai; ir sau- 
lė, ji visada tarp jų. Hm hm hm; štai jie... žygiuoja sau... gyvi ir sveiki! 
Avinas, Jautis ir abudu Dvyniai. Gerai, o saulė rieda tarp jų. Aha, mo- 
netoje ji kaip tik žengia per slenkstį iš vienos į kitą šitų dvylikos ratu ei- 
nančių svetainių. Nagi, knygele! geriau pagulėk čia; jums, knygoms, 
reikia žinoti savo vietą. Jūs teduodat mums plikus žodžius ir faktus, 
o mintis susigraibyti mes turime patys. Todėl nereikia man daugiau 
Masačiusetso kalendoriaus, Baudičiaus „Vadovo“ ir Dabolio „Arit- 
metikos". Ženklai ir stebuklai, a? Gaila, jei šituose ženkluose nėra 
nieko stebuklingo, o stebukluose nieko ženklingo! Bet kažkur turi 
būti mįslės raktas; palaukit... ts-s, tyliau! Šimts perkūnų, aš jį radau! 
Klausyk, dublone, tavo Zodiakas — Žmogaus gyvenimas vienam ap- 
skritam knygos skyriuje; tiesiai iš jos aš jį tuoj perskaitysiu. Nagi, 
kalendoriau, šen! Pradėsim? Štai Avinas — ištvirkęs šuo, jis veisia 
mus žemėje; po to Jautis — jis pirmiausia duria mums ragais; 
toliau Dvyniai — tai Yda ir Dorybė; mes siekiam Dorybės, bet staiga 
pasirodo Vėžys ir nusitempia mus atgal, o čia, einant nuo Dorybės, 
vidur kpiin įriili rianmniantis Liūtas — iis tūžmineai mums kelis sykius 

Mergelę — mūsų pirmąją meilę; susituokiam su ja ir manom, jog bū- 
sime laimingi per amžius, bet štai prieš mus išdygsta Svarstyklės — 
laimė pasveriama, ir pasirodo, kad jos stinga; mes kamuojamės nuliū- 
dę, bet Viešpatie! staiga pašokam, kadangi iš užnugario mums įgelia 
Skorpionas; mes gydomės žaizdą, bet fiu-u! iš visų pusių į mus ima 
lėkti strėlės, — tai linksminasi Šaulys. Traukiame susmigusias strėles, 
bet... greičiau į šalį! atlekia taranas Ožiaragis; jis atidumia galvotrūk- 
čiais ir nusviedžia mus kažin kur; o ten Vandenis paleidžia mums tvaną 
ant galvų ir paskandina; ir šit pabaigoje mes jau paskendę miegame su 
Žuvimis. Štai jums pamokslas, įrašytas aukštame danguje, kuriuo saulė 
apkeliauja kiekvienais metais, bet vis dėlto kiekvieną sykį lieka sveika 
gyva. Džiugiai ji rieda ten, aukštybėse, per vargus ir negandas; džiugiai 
čia, apačioje, keliauja sau Stabas. Niekada nenukabinti nosies — toks 
mano šūkis! Lik sveikas, dublone! Bet pala, štai eina trumpulis Flas- 
kas; neriu už lydyklos ir pasiklausysiu, ką jis paporins. Žiū, atsistoja 
prieš monetą; tuoj ką nors sakys. Jau pradeda. 


— Nieko" aš čia nematau, tiktai auksinį apvalainą daikčioką, 
atiteksiantį tam, kuris pirmas aptiks vieną tokį banginį. Ir ko visi į jį 
taip spokso? Tiesa, jis vertas Šešiolikos dolerių, ir jeigu cigaras kainuo- 
ja du centus, tai išeina devyni šimtai šešiasdešimt cigarų“. Aš ne- 
rūkau dvokiančios pypkės kaip Stabas, bet cigarus mėgstu, o čia 
iš karto devyni šimtai šešiasdešimt cigarų; štai kodėl Flaskas kopia 
aukštyn jų pasidairyti. 

— Nežinau, protinga tai ar kvaila; jeigu iš tikrųjų protinga, tada 
išrodo gan kvaila, o jeigu iš tikrųjų kvaila, tada kažkodėl atrodo gana 
protingai. Bet ts-s! čionai" ateina seniokas iŠ Meno salos, kuris prieš 
išplaukdamas į jūrą tikriausiai važnyčiojo laidotuvių katafalką. Jis 
taikosi pavėjui prieiti prie dublono; ėhė, apeina stiebą iš kitos pusės; 
a, ten prikalta pasaga; O Štai vėl grįžta prie monetos. Ką visa tai 
reiškia? Ts-s! jis kažką šnabžda — balsas, kaip išklerusio kavos malū- 
nėlio. Ištempsiu ausis ir pasiklausysiu! 

— Jeigu skirta aptikti Baltąjį Banginį, tatai įvyks po mėnesio ir 
vienos dienos, kai saulė bus viename iš Šitų ženklų. Aš domiuosi 
ženklais ir nuvokiu jų žymes; prieš keturias dešimtis metų mane 
šito išmokė viena sena Kopenhagos burtininkė. Kokiame ženkle 
bus tada saulė? Pasagos ženkle, nes štai pasaga tiesiai prieš auksą. 
O kas yra pasagos ženklas? Tai liūtas, riaumojantis ir ryjantis liūtas. 
Ech laive, senasis laivei Sena mano galva kreta galvojant apie 

— Čia dar vienas to paties teksto paaiškinimas. Žmones visokie, 
o pasaulis — vienoks. Pasislėpsiu dar sykį! Ateina Kvikegas visas 
išsitatuiravęs, toks kaip tie Zodiako ženklai. Ką pasakys tas žmo- 
gėdra? Teprasmengu aš skradžiai, bet jis lygina ženklus; apžiūrinėja 
savo šlaunį, tikriausiai mano, kad saulė yra jo šlaunyje arba blauzdoje, 
o gal žarnose, juk taip apie astronomiją postringauja kaimo senės. 
Po šimts, jis tikrai kažką atrado prie šlaunies — tikriausiai ten Šau- 
lys. Ne, jis nežino, ką veikti su šituo dublonu; jam jis sena saga iš 
kažin kokio karaliaus kelnių. Bet greičiau atgal! Čionai ateina tas 
šėtoniškas vaiduoklis Fedala, uodegą, kaip paprastai, susisukęs ir 
paslėpęs, o į batų nosis prisikimšęs pakulų. Ką jis, tas velniasnukts, 
pasakys? O, tik padaro kažkokį ženklą šitam ženklui ir nusilenkia; 
ten, monetoje, yra saulė, 0 jis — ugnies garbintojas, tas tiesa. Oho! 
Dar vienas. Čionai ateina Pipas — vargšas berniukėlis! Geriau jis 
būtų miręs arba aš; man jis kelia baimę. Jis irgi sekė visus šituos 
aiškintojus — tarp jų ir mane,— o dabar Štai pats ateina pasižiūrėt 
monetos, ir koks nežemiškas to kvaišelio veidas! Vėl slėpkis ir pasi- 
klausyk. Tss! 

 - Aš žiūriu, tu žiūri, jis žiūri; mes žiūrime, jūs žiūrite, jie 
žiūri. 

— Kad tave kur griausmas, jis mokosi iš Murėjaus „Gramatikos"! 
Mankština smegenis, vargšelis. Bet ką jis dabar sako — tyliau! 

— Aš žiūriu, tu žiūri, jis žiūri; mes žiūrime, jūs žiūrite, jie žiūri. 

— A, kala atmintinai — ts-s! Štai vėl. 
= Aš žiūriu, tu žiūri, jis žiūri; mes žiūrime, jūs žiūrite, jie 
žiūri. 

— Na, čia jau juokinga. 

— Aš, tu ir jis; mes, jūs ir jie, visi — šikšnosparniai; 0 aš — 
varna, ypač kai tupiu šitos pušies viršūnėje. Kar! kari kar! kar! 
kar! kar! Ar aš ne varna? O kur kaliausė? Štai ji stovi: du kaulai 
įkišti į senas kelnes, o dar du — į seno švarko rankoves. 

— Kažin, ar jis mane turi galvoje? Malonu girdėti!.. Vargšas 
berniūkštis! — nors pasikark. Šiaip ar taip, kol kas paliksiu Pipą 
vieną. Su kitais man nesunku, nes jų protas be jokių gudrybių, 
o šitas per daug gudriai pamišęs mano sveikam protui. Taigi išeinu, 
0 jis tegul sau murma. 

— Štai laivo bamba — Šis dublonas, ir visiems nagai svyla jį nu- 
sukti. Rp.t nahanHvlfit micnlrti oauo hamho Vac- to-Hi knt-9 Da+ ..Al 

nasi, prasti reikalai. Cha cha! Seni Ahabai! Baltasis Banginis — jis pri- 
kals tave. Tai pušis. Mano tėvas sykį nukirto pušį Tolando apylinkėj ir 
rado į ją įaugusį sidabro žiedą, vestuvinį kokios nors senos juodės žie- 
dą. Kaip jis ten atsidūrė? To paties jie paklaus ir mirusiųjų prisikėlimo 
dieną, kai bus sužvejotas šitas senas stiebas su dublonu po grublėta 
kiaukutų žieve. O auksel brangusis aukse! — greit paslėps tave savo 
brangenybių dėžėj žalias šykštuolis! Tss! tssl Po pasaulius vaikšto 
gervuogiaudamas Dievas. Koke! Ei, kokel Kukuok! Džene! ei, ei, ei, ei, 
ei, Džene, Džene! Prikepk mums kukurūzinių paplotėlių! 

KOJA IR RANKA. „PEKODAS" IŠ NANTAKETO 
SUSITINKA „SEMJUELĮ ENDERBĮ" IS LONDONO 


— Ei! Sveiki! Ar nematėt Baltojo Banginio? 

Taip šūktelėjo Ahabas pro „Pekodo" vairagalį plaukiančiam laivui 
su Anglijos vėliava. Prisispaudęs garsintuvą prie lūpų, senis stovėjo 
savo velbote, kybanČiame škancuose, tad jo kaulinę koją aiškiai matė 
anglų kapitonas, nerūpestingai atsilošęs savo velboto pirmagalyje. Tai 
buvo tamsiai įdegęs, stambus, geraširdis, malonios išvaizdos, maždaug 
šešiasdešimties metų vyras, vilkįs tamsiai mėlyną dukslų apkritusį pus- 
paltį; viena rankovė buvo tuščia ir plevėsavo jam už nugaros nelygi- 
nant siuvinėta pelerina. 

— Ar nematėt Baltojo Banginio? 

— O šitą ar matot? — pasigirdo atsakymas, ir anglų kapitonas 
pakėlė puspalčio klosčių slepiamą ranką, padirbtą iš balto spermaceti- 
nio banginio kaulo su mediniu galu, panašiu į plaktuką. 

— Nuleisti mano velbotą! — karstai sušuko Ahabas, nublokšda- 
mas Šalia gulėjusius irklus.— Pasiruošti 

Nepraėjo nė minutė, ir Ahabas, neišlipdamas iš mažojo savo laivo, 
kartu su įgula buvo nuleistas į vandenį ir netrukus priplaukė prie 
anglų. Bet čia jo laukė nenumatyta kliūtis. Susijaudinęs Ahabas 
pamiršo, kad nuo to laiko, kai neteko kojos, jis niekada nebuvo 
lipęs jūroje į jokį laivą, išskyrus savąjį, nes Čia buvo tam tikras labai 

O atviroje jūroje iŠ velboto įlipti į laivą nelengva niekam, išskyrus 
tuos, kurie, kaip pavyzdžiui, banginiautojai treniruojasi kone kas va- 
landą, nes didžiulės bangos čia iškelia velbotą kone iki pat falšborto, 
Čia ūmai nusviedžia žemyn kone iki pat kilio. Todėl, būdamas 
bekojis, Ahabas stovėjo prie anglu, laivo, kur, aišku, nebuvo jam 
reikalingo įtaisymo, ir jautėsi pavirtęs nerangiu sausumos naujoku, 
beviltiškai žiūrinčiu į besikaitaliojantį aukštį, kurį pasiekti beveik ne- 
turėjo vilties. 

Tikriausiai jau buvo minėta, jog bet koks, kad ir menkiausias 
kliuvinys, nors ir netiesiogiai susijęs su Ahabo nelaime, visada jam 
sukeldavo siutą ir įniršį. O šį kartą pyktį dar didino du svetimo laivo 
dailiai ornamentuotą trapą, iš sykio nė nepamanę, jog vienakojui 
žmogui bus per sunku pasinaudoti tais virviniais turėklais. Tačiau 
nesusipratimas truko neilgai, kadangi laivo kapitonas iš pirmo žvilgs- 
nio susivokė ir garsiai šūktelėjo: 

— Aišku, aiškul Nuimti trapai Gyviau, vaikinai, nuleist didžiuo- 
sius skrysčius! 

Laimė, jog prieš dvi dienas jie dorojo banginį, ir didysis keltuvas 
dar buvo ant stiebo, o masyvus hakas, švarus ir išblizgintas, kybu- 
riavo virš denio. Jis mikliai buvo nuleistas Ahabui, ir šis, iš karto 
suvokęs sumanymą, permetė savo vienintelę koją per kablį (tarsi atsi- 
sėdo ant inkaro nagų arba obels šakumoje), o paskui, davęs ženklą, 
tvirtai įsikibo į keltuvo lyną ir tuo pat metu padėjo save kelti, ranko- 
mis traukdamasis aukštyn. Netrukus jis buvo atsargiai perkeltas 
per falŠbortą ir pamažėle nuleistas ant špilio. Atkišęs kaulinę ranką 
Širdingai pasisveikinti, priėjo anglų laivo kapitonas, ir Ahabas, atstatęs 
kaulinę koją ir sukryžiavęs ją su kauline ranka (tarsi dvi kardžuvės 
kad sukryžiuoja savo kardus), sutriūbavo lyg vėplys: 

— Taip taip, draugužil Kaukštelkim kaulu į kaulą! Paties ranka 
ir mano koja! Ranka, kuri niekada nesudrebės, ar ne? Ir koja, kuri 
niekada nebėgs. Kur pats matei Baltąjį Banginį? Ir ar seniai? 

— Baltąjį Banginį— tarė anglas, rodydamas į rytus kauline 
ranka ir sielvartingųu žvilgsniu žiūrėdamas išilgai jos, lyg ji būtų 
žiūronai.— Mačiau jį štai ten, ties pusiauju, praeitą sezoną. 

— Ir jis nutraukė pačiam ranką, ar ne? — paklausė Ahabas, 
pasirėmęs į anglo petį, lipdamas nuo špilio. 

—- Taip, bent jau prie to prisidėjo; 0 pačiam nutraukė koją? 

— Pernai aš pirmą sykį medžiojau ties pusiauju — pradėjo ang- 
las— ir apie Baltąjį Banginį visai nebuvau girdėjęs. Vieną dieną 
mes nuleidom velbotus ir ėmėm vytis nedidelę keturių ar penkių bangi- 
nių bandą, ir mano velbotas vieną sužeberklavo; tai buvo ne bangi- 
nis, o tikras cirko žirgas, jis vis suko ir suko aplink mus, tad mano 
vyrams reikėjo tik ramiai sėdėti sukrovus savo paskuigalius ant 
išorinio borto, kad neapvirstume. Bet ūmai iš vandenyno dugno 
iškilo didžiulis banginis; galva ir kupra balta it pienas, o visas vienų 
raukšlių ir dumšlių. 

— Jis, jis! — sušuko Ahabas, kuris klausėsi sulaikęs kvapą. 

— O kairiajame borte ties peleku styro žeberklai. 

Aha, aha — mano, mano žeberklai! — sušuko Ahabas, ne- 
žmoniškai jaudindamasis.— Toliau! 

— Tada leisk man pasakyti — geraširdiškai tarė anglas— Taigi 
va, šitas žilagalvis baltakupris prosenis suputoja jūrą, įsiveržia į ban- 
dos vidurį ir ima įnirtingai graužti lyną. 

— Aha, suprantu! Norėjo jį perkąsti ir išvaduoti pagautą žuvį... 
senas triukas... aš jį pažįstu. 

— Nežinau, kaip ten atsitiko,— pasakojo toliau vienarankis ka- 
pitonas, — tiktai jam kandžiojant, lynas įsipainiojo tarp jo dantų ir gan 
tvirtai užsikabino, bet mes šito nežinojom, todėl, kai pradėjom vynioti 
lyną, staiga — dunkst! atsitrenkėm tiesiai į jo kuprą, o anas bangi- 
nis nuplaukė sau, nesitverdamas iš laimės! Pamatęs, kaip viskas pakry- 
po ir kad prieš mus atsidūrė toks puikus banginis — pats didžiausias 
ir puikiausias banginis, pone, kokį tik man teko matyti — aš nu- 
sprendžiau nudobti jį, nors,jis virte virė iš įsiūčio. Būgštaudamas, 
kad netyčia užsikabinęs lynas neatsinarpliotų arba neištrūktų iš- 
rovęs dantį (nes mano velboto yrėjai — tikri velniai), būgštaudamas 
dėl viso šito, aš peršokau į savo pirmojo padėjėjo pono Mauntopo 
velbotą (štai, beje, susipažinkit, kapitone — Mauntopas; Mauntopai,— 
ponas kapitonas); — taigi, kaip sakiau, aš peršokau į Mauntopo 
velbotą, tuo metu plaukusį greta mūsiškio, ir, stvėręs pirmą pasitai- 
kiusį žeberklą, suvariau šitam proproseniui. Po perkūnais, pone— 
kad jį kur griausmas! — tą pačią akimirką apakau abiem akim kaip 
šikšnosparnis — viskas aptemo, išnyko nuo juodų putų, tik aukštai 
virš mūsų lyg marmuro bokštas ore pakibo banginio uodega. Čia jau 
kabink irklais nekabinęs — tuščias darbas; ir Šit man aklai grabi- 
nėjant — o juk pats vidudienis, ir saulė žilpina it visi karaliaus karūnos 

norėjau mesti į banginį, uodega ūmai užgriūna ant mūsų kaip Limos 
bokštas, perskelia velbotą pusiau, taip perskelia, kad iš jo vieni šipu- 
liai telieka, o patsai baltakupris atatupstas praplaukia pro nuolaužas 
lyg pro kokias skiedreles. Mes visi atsidūrėm vandenyje. Vengdamas 
siaubingos uodegos smūgio, įsitveriau į savo žeberklo kotą, styrantį 
jo šone, ir akimirką laikiausi kaip koks prielipas. Bet atsiritusi banga 
mane nubloškė šalin, tą pat akimirką banginis smarkiai davėsi pirmyn 
ir nunėrė gelmėn it žaibas, o to prakeikto antrojo žeberklo barzda, 
lėkdama pro šalį, įsmigo štai čia (jis sudavė delnu kiek žemiau 
peties); taip, įsmigo štai čia ir nusitempė mane tiesiai į pragaro lieps- 
nas, kaip tuosyk atrodė, bet staiga, dėkui dievui, ji perrėžė visą 
raumens mėsą — išilgai kaulo — ir išlindo prie pat riešo, o aš 
iškilau į paviršių; na, o visa kita jums papasakos šitas džentelmenas 
(beje, prašom susipažinti, kapitone,— daktaras Bangeris, laivo gydyto- 
jas; Bangeri, drauguži,—čia kapitonas). Na, Bangeri, klok, kaip 
buvo toliau. 


Džentelmenas, į kurį taip familiariai buvo kreiptasi, visą laiką 
stovėjo netoliese, bet jo išvaizda nerodė, jog tai inteligentiškos profe- 
sijos žmogus laive. Veido jis buvo nepaprastai apskrito, bet šaltakrau- 
jiško; vilkėjo išblukusią mėlyną vilnone palaidine ar marškinius, sulo- 
pytas kelnes; iki tol jis vedžiojo akimis nuo smeigto, laikomo vienoje 
rankoje, į tablečių dėžutę — kitoje, kartkartėm kritiškai žvilgterdamas 
į kaulines abiejų suluošintų kapitonų galūnes. Tačiau kapitono pri- 
statytas Ahabui, jis mandagiai linktelėjo ir tuoj pat ėmė vykdyti 
paliepimą. 

— Žaizda buvo stulbinamai sunki, — pradėjo banginiavimo laivo 
gydytojas, — ir, paklausęs mano patarimo, kapitonas Bumeris pasuko 
mūsų senuką „Semą"... 

— „Semjuelis Enderbis" — tai mano laivas,— pertraukė viena- 
rankis kapitonas, kreipdamasis į Ahabą.— Klok toliau, drauguži. 

— Pasuko mūsų senuką „Semą" į žiemius, norėdamas pasprukti 
nuo svilinančių pusiaujo karščių. Bet niekas negelbėjo... Aš da- 
riau, ką galėjau, budėjau prie jo naktimis, griežtai žiūrėjau dietos... 

— Iš tikrųjų griežtai, — įsiterpė patsai pacientas ir staiga pasikei- 
tusiu balsu pridūrė: — Kiekvieną vakarą taip prisisiurbdavo su manim 
karšto punšo, jog apakęs nebematydavo, nė kur tvarstį rišti; ir į lovą 
mane vilkdavo girtas lyg dūmas ne anksčiau kaip trečią ryto. Po per- 
kūnais! Jis sėdėjo su manim kiauras naktis ir griežtai žiūrėjo dietos! 

BangerisI (Juokis, Bangeri, maitos vaike, juokis! Pats žinai, koks esi 
velnio neštas ir pamestas šunsnukis.) Na, bet varyk toliau, drauguži, 
nes geriau nudvėst nuo tavo rankos, negu būt išgelbėtam kito gydy- 
tojo. 

— Mano kapitonas, kaip tikriausiai pastebėjote, gerbiamas po- 
ne— tarė netrikdomai giedria išraiška Bangeris, nusilenkdamas 
Ahabui,— kartais mėgsta pajuokauti; jis dažnai sukuria tokių ir pa- 
našių istorijėlių. Tačiau galiu paaiškinti — en passant“, kaip sako 
prancūzai, — kad aš pats, tai yra Džekas Bangeris, neseniai priklausęs 
dvasiškių luomui, esu absoliutus blaivininkas; aš niekad negeriu... 

— Vandens! — sušuko kapitonas — Taip, jis niekada vandens 
negeria; nuo vandens jį ištinka apopleksija; nuo gėlo vandens jį apima 
hidrofobija; bet pasakok toliau — pasakok apie ranką. 

— Aš ir pasakoju,— ramiai tarė daktaras.— Aš kaip tik ketinau 
pažymėti, bet kapitonas- Bumeris šmaikščiai mane pertraukė,— kad, 
nepaisant visų mano rūpesčių ir pastangų, žaizda ėjo blogyn ir blogyn; 
tiesą pasakius, pone, tai buvo pati baisiausia atvira žaizda chirurgijos 
praktikoje: daugiau nei dviejų pėdų ilgio. Išmatavau ją lotu. Žodžiu 
sakant, ranka pradėjo juoduoti, aš žinojau, kuo tas gali baigtis, ir ją 
amputavau. Bet su šita kauline ranka aš neturiu jokio ryšio; tokie da- 
lykai prieštarauja taisyklėms, — jis mostelėjo rankos pusėn smeig- 
tu,— čia kapitono, ne mano darbas; paliepė laivo dailidei ją padirbti 
ir gale užmauti tą kuoką-plaktuką, kad galėtų smegeninės skaldyti, 
kaip sykį pabandė su manąja. Kartais jį apima velniškas siutas. Matote 
šitą duobę, pone? — jis nusiėmė kepurę ir, nubraukęs plaukus, parodė 
kiauše didelę apvalią įdubą/nė kiek nepanašią į randą ar užgijusią 
žaizdą.— Taigi kapitonas papasakos jums, kaip ji atsirado; jis Žino. 


— Supratimo neturiu — atsakė kapitonas— šito reikėtų klausti 
tavo motušę; tu tikriausiai toks gimei. Ak tu, pakaraila nesušutęs, 
tu Bangeri! Visame vandenų pasaulyje nerasi kito tokio! Kai tu, 
šunsnuki, pakratysi kojas, mes tave įkišim į sūrymą, — tokį niekbylį 
reikia išsaugoti būsimoms kartoms. 

— O Baltasis Banginis? — sušuko Ahabas, lig šiol nekantriai 
laukęs, kada baigsis abiejų anglų žodžių kapotynės. 

— O! — sušuko vienarankis kapitonas.— Taip, taip! Po to, kai jis 
panėrė, ilgai jo nematėm; iš tiesų, kaip jau buvau užsiminęs, tada aš dar 
nežinojau, koks banginis iškrėtė man šį pokštą, ir tik vėliau, grįžę 


* Beje (pranc). 

prie pusiaujo, išgirdome apie Mobi Diką — taip kai kur jį vadina, 
ir tada aš supratau, kad Čia jo būta. 

— Ir daugiau jūsų keliai nebuvo susikryžiavę? 

— Buvo. Dusyk. 

— Bet įsmeigti žeberklo nepavyko? 

— Net ūpo bandyti nebuvo; ar negana vienos prarastos rankos? 
Ką aš veikčiau ir antrosios netekęs? Be to, manau, kad Mobi Dikas 
labiau mėgsta ryti, o ne kandžioti. 

— Ką gi,— įsiterpė Bangeris— duok jam už jauką savo kairę 
ranką, ir jis grąžins dešinę. Ar žinote, džentelmenai, — jis rimtai ir 
metodiškai nusilenkė abiem kapitonams,— ar žinote, džentelmenai, 
jog banginio virškinimo organai Dieviškosios Apvaizdos yra taip 
nesuvokiamai sutvarkyti, jog jis nesuvirškintų net vienos Žmogaus 
rankos? Ir jis tą Žino taip pat. Todėl tai, ką apsirikę laikote Baltojo 
Banginio pagieža, iš tikrųjų yra jo negrabumas. Jis nė nemano ryti 
jūsų rankos ar kojos, jis tiktai apsimeta, norėdamas pagąsdinti. Tačiau 
kartais jam atsitinka tas pat, kas nutiko vienam senam Ceilono 
fakyrui, buvusiam mano pacientui; jis apsimesdavo, jog ryja kišeni- 
nius peilius, bet vieną gražią dieną peilis iš netyčių pateko į skrandį 
ir išbuvo ten dvylika mėnesių ar daugiau, tik kai daviau jam vimdo- 
mųjų, peilis išėjo gabaliukais, matot. Jis negalėjo suvirškinti peilio 
ir įjungti į savo organizmo sistemą. Taip, kapitone Bumeri, jeigu 
tik mikliai suveiksi ir nutarsi užstatyti vieną ranką, kad padoriai 
palaidotum antrąją, tada ranka — tavo, tik duok banginiui dar vieną 
progą prisiartinti, ir viskas. 

— Ne, Bangeri, nuolankiai dėkoju,— atsakė anglų kapitonas — 
Tegul jis paspringsta ta'ranka, kuri jam atiteko, nes dabar jau 
nieko nebepadarysi, o tuosyk aš nežinojau, su kuo turiu reikalą; bet 
antrosios jis nematys. Gana jau man Baltųjų Banginių; sykį vijausi 
ir daugiau nebenoriu. Žinoma, jį nudobti didelė garbė, ir spermaceto 
iš jo — visas triumas, bet, paklausykit, geriausia būti nuo jo kuo toliau. 
Ar sutinki su manim, kapitone? — ir jis dirstelėjo į kaulinę koją. 

— Galbūt. Tačiau jo gaudynės nesiliaus. Tie prakeikti dalykai, 
nuo kurių geriau laikytis kuo toliau, kartais labiausiai vilioja. Jis 
traukia kaip magnetas. Prieš kiek laiko matei jį paskutinį sykį? 
Kurlink jis nuplaukė? 

— Palaimink mano sielą ir nutrenk pragarmėn šėtoną! — sušuko 
Bangeris ir pasilenkęs ėmė eiti ratu aplink Ahabą, kaip šuo keistai 
jį uostinėdamas.— Na ir kraujas to Žmogaus — atneškit termometrą! 

Jis virimo taške! Nuo jo pulso dreba denio lentos! Pone!.— Ir 
išsitraukęs iš kišenės Iancetą, daktaras puolė prie Ahabo rankos. 

— Šalin! — suriaumojo Ahabas, nublokšdamas jį prie falšbor- 
to.— Yrėjai, į vietas! Kurlink jis nuplaukė? 

— Gailestingasai Dieve! — sušuko anglų kapitonas, kuriam buvo 
skirtas paskutinis klausimas.— Kas yra? Man regis, jis nuplaukė į ry- 
tus... Ar jūsų kapitonas ne kuoktelėjęs? — pašnabždom paklausė jis 
Fedalą. 

Tačiau Fedala, prisidėjęs pirštą prie lūpų, jau šliuožė per 
bortą į velbotą prie vairinio irklo, ir Ahabas, prisitraukęs didžiulį 
skrystį, įsakė laivo jūreiviams jį nuleisti. 

Beregint jis jau stovėjo velboto gale, ir maniliečiai darbavosi 
irklais. Veltui šaukė jam anglų kapitonas. Nugara į jo laivą, o akme- 
niniu veidu į savąjį Ahabas stovėjo tiesus it styga, iki jie pasiekė 
„Pekodą". 

Kol dings iš akių anglų laivas, reikia papasakoti, kad jis plaukė 
iš Londono ir buvo pavadintas vardu velionio Semjuelio En- 
derbio, Londono pirklio, įsteigusio banginiavimo namus „Enderbis 
ir sūnus" — namus, kurie, mano kuklia banginiautojo nuomone, ma- 
žai kuo tenusileido susijungusiems karališkiems Tiudorų ir Burbonų 
namams, žiūrint istorinio jų vaidmens. Kiek laiko prieš mūsų Vieš- 
paties 1775-uosius metus egzistavo minėtieji namai, gausingi mano 
banginiavimo dokumentai aiškiai neatsako, tačiau tais pačiais (1775) 
metais jie išruošė pirmuosius Anglijoje laivus reguliariai sperma- 
cetinių banginių medžioklei; tiesa, dar kone prieš keturias penkias 
dešimtis metų (nuo 1726) mūsų narsieji Kofinai ir Meisiai iš Nan- 
taketo bei Vinjardo didžiulėmis flotilėmis medžiojo šitus Leviatanus, 
bet tik Šiaurės ir Pietų Atlante, niekur kitur. Tebus šioje vietoje raštu 
užfiksuota, kad nantaketiečiai buvo pirmieji žmonės, pradėję medžioti 
spermacetinius banginius su civilizuotu geležiniu žeberklu, ir kad ištisą 
pusę šimto metų jie buvo vieninteliai visame žemės rutulyje, kurie 
taip medžiojo. 

1778 metais išvaizdus laivas „Amelija“, pritaikytas specialiai šiam 
tikslui, įrengtas vien enereineuiu Endei-hiu Ipšnmis narčiai onmi.,.i/i 

Horno kyšulį, ir anglai pirmieji iš visų nacijų nuleido velbotus Pietų 
jūrose. Kelionė buvo vykdoma su išmanymu, viskas klostėsi sėkmin- 
gai, ir kai „Amelija“ grįžo su pilnais triumais brangiojo spermaceto, 
jos pavyzdžių netrukus pasekė kiti — ir anglų, ir amerikiečių — lai- 
vai, ir nuo tol vartai į plačias Ramiojo vandenyno verslo sritis buvo 
atidaryti. Nepasitenkindami šituo geru darbu, nepailstamieji versli- 
ninkai nenusiramino: Semjuelis ir visi jo sūnūs — tikslų jų skaičių 
težino jų motina — patys viskam vadovaudami ir, manau, gerokai 
lėšų įdėję, įtikino Britanijos valdžią pasiųsti į tiriamąją banginiavimo 
kelionę Pietų jūromis karinį šliupą „Garsusis“. Vadovaujamas pirmo 
rango kapitono, „Garsusis“ atliko garsią kelionę ne be tam tikros 
naudos, tačiau nežinia, ar didelės. Bet čia ne viskas. 1819 metais 
tie patys prekybos namai išruošė žvalgomąjį banginiavimo laivą ir 
išsiuntė į bandomąją medžioklę prie tolimųjų Japonijos krantų. Tasai 
laivas — vykusiai pavadintas „Sirena" — šauniai atliko bandomąjį 
reisą, ir nuo tada visi sužinojo apie didžiuosius Japonijos pakrančių 
banginių medžioklės rajonus. Per šitą garsią banginių medžioklę 
„Sirenai" vadovavo kapitonas Kofinas iš Nantaketo. 


Tebus pašlovinti visi Enderbiai, kurių banginiavimo namai, manau, 
egzistuoja ligi šiai dienai, nors jų įkūrėjas, Semjuelis Enderbis, tik- 
riausiai jau seniai plaukioja ano pasaulio Pietų jūromis. 

Jo vardu pavadintas laivas buvo iš tiesų vertas šitos garbės; tai buvo 
greitaeigis ir visais atžvilgiais puikus laivas. Aš sykį buvau jame 
vidunaktį prie Patagonijos krantų ir gėriau jo kubrike puikų flipą““. 
Šauni buvo toji mūsų pabūvonė, ir visi pasirodė esą puikūs vy- 
rai, — visi iki vieno. Tebūnie jų gyvenimas trumpas, o mirtis linksma. 
Beje, toji šauni pabūvonė, įvykusi daug daug metų po to, kai senasis 
Ahabas buvo į jį įkėlęs kaulinę koją, primena man kilnų saksonišką 
to laivo svetingumą; ir tepamiršta mane mano pastorius ir teprisi- 
mena šėtonas, jei kada nors tai išdils man iš atminties. Flipas? Aš 
paminėjau flipą? Taip, mes kliukinom jį dešimties galonų per valandą 
greičiu; ir kai užlėkė škvalas (nes prie Patagonijos škvalingos 
vietos), ir visi — tarp jų ir svečiai — buvo pašaukti į viršų rifuoti 
bramselių, mes buvom taip nusikaušę, kad turėjom viens kitą 
tempti ant rėjų trosais, o ten, nieko nebenusituokdami, suraitėme 
kartu su burėmis ir savo apsiaustų skvernus, todėl, kol audra liovėsi 
kaukusi, kybojome ten kietai surifuoti kaip perspėjimas visiems ne- 
blaiviems jūreiviams. Stiebai, laimė, per bortą neišlėkė; mes pamažėle 
nusiropštėme žemyn tokie blaivūs, jog teko vėl išmesti po burnelę 

flipo, nors dėl nežmoniškai sūrių putų, tykštančių pro liuką, gėrimas 
man pasirodė ir per sūrus, ir per daug praskiestas. 

O jautiena buvo puiki — tampri, bet sultinga. Vieni sakė, jog 
tai buivoliena, kiti ginčijo ją esant kupranugariena, o kas iš tiesų ten 
buvo, spręst nesiryžtu. Vaišino ir kukuliais, mažais, bet sočiais, si- 
metriškai apskritais, tačiau visai nesuyrančiais. Man dingojosi, kad 
nugurkęs junti juos ridinėjant pilve. O per daug pasilenkus į priekį, 
jie, ko gero, galėjo išriedėti iš tavęs kaip biliardo rutuliai. Dar 
duona — juk be jos neapsieisi; be to, ji buvo antiskorbutinė; trumpai 
drūtai, duonoje buvo vienintelio šviežio jų maisto“. Na, bet kubrike 
šviesa akių nebadė, ir visai lengvai, kramtydamas duoną, galėjai 
pasitraukti kur nors į tamsesnį kampą. Tačiau šnekant apie visą 
laivą — nuo stiebų viršūnių iki rumpelio,— turint omenyje koko kati- 
lų dydį, įskaitant gyvąjį katilą — jo paties atšerplėjusį pilvą nuo pirma- 
galio iki vairagalio, aš pareiškiu, jog „„Semjuelis Enderbis" — šaunus 
laivas, garsus vaišingumu ir gausa, puikus ir stiprus laivas su rinktine 
įgula ir kapitonu, šaunuoliais nuo skrybėlių viršaus iki pakulnių. 

Tačiau kaip, jūsų manymu, galėtume paaiškinti tokį nepaprastą 
svetingumą, kuriuo garsėjo ,„Semjuelis Enderbis" ir kai kurie kiti, 
nors ir ne visi man žinomi anglų banginių medžioklės laivai, visada 
pasiruošę bet ką pavaišinti jautiena, duona, konservais ir pokštu ir 
ilgai nepailstantys valgyti, gerti, juoktis? Tuoj pasakysiu. Tokios 
dosnios anglų banginiavimo laivų vaišės yra specialių istorinių 
studijų objektas. O aš niekada, jei tik būdavo reikalas, neven- 
giau istorinių banginiavimo tyrinėjimų. 

Banginių medžioklėje anglų pirmtakai buvo olandai, danai ir ze- 
landiečiai; iš jų anglai perėmė daug lig šiol tebevartojamų ter- 
minų; taip pat — ir tas žymiai svarbiau, senovinį jų paprotį gyventi 
plačiai, daug valgyti ir gerti. Ir jei anglų prekybos laive jūreiviai pap- 
rastai kenčia stygių, banginių laive to niekada nepasitaiko. Taigi 
šitas nesaikingas anglų banginiautojų svetingumas nėra normalus ar 
įprastas, o atsitiktinis ir netipiškas, vadinasi, kilęs dėl ypatingų aplin- 
kybių, kurias nurodysime ir kiek vėliau iškelsime aikštėn. 

Studijuodamas Leviatanų medžioklės istorijas, syki užtikau seną 
olandišką foliantą, kuris, sprendžiant iš drėgno banginių kvapo, 
turėjo būti apie banginiavimą. Vadinosi jis „„Danas Kuperis", todėl 
nusprendžiau, jog tai bus neįkainojami kokio nors amsterdamiečio 
kubiliaus memuarai, kadangi kiekviename banginiavimo laive yra ku- 

khameris". Bet mano draugas, daktaras Snodhedas, didžiai mokytas 
vyras, olandų žemaičių ir vokiečių aukštaičių dialektų profesorius 
Kalėdų Senio ir Švento Ryko Koledžuose, gavęs iš manęs šią knygą 
kartu su dėže spermacetinių žvakių už triūsą ir prašomas ją išvers- 
ti, — tas pats daktaras Snodhedas, vos spėjęs akį užmesti į viršelį, ėmė 
man tvirtinti, jog „Kuperis" reiškia ne „kubilius", o „pirklys“. Žodžiu 
sakant, tas senovinis olandų žemaičių foliantas nagrinėjo olandų 
verslus, ir tarp kitų ten buvo labai įdomus skyrius apie banginiavimą. 
Kaip tik šitame skyriuje, pavadintame „Smeer" — „Lašiniai", aš 
radau ilgą ir smulkų sąrašą produktų, kurių būdavo prikemšami šimto 
aštuoniasdešimties olandų banginių medžioklės laivų podėliai ir vira- 
linės; iš to sąrašo, daktaro Snodhedo išversto, aš išrašiau šias eilutes: 


400 000 svarų jautienos 
60 000 svarų Frislendo kiaulienos 
150 000 svarų džiovintos žuvies 
550 000 svarų galėtų 
72 000 svarų šviežios duonos 
2 800 puodynių sviesto 
20 000 svarų Tekselio ir Leideno sūrio 
144 000 svarų sūrio (tikriausiai prastesnės rūšies) 
550 kibirų džino 
10 800 statinių alaus 

Paprastai statistikos lentelės būna troškinamai sausos, tačiau šiuo- 
syk viskas yra priešingai, kadangi skaitytojas pilte užpilamas statinė- 
mis, kibirais, kvartomis, pintomis gero džino ir geros linksmybės. 

Tuo metu aš paaukojau tris dienas, norėdamas uoliai suvirškinti 
visą šitą alų, jautieną, duoną, ir man šovė daug gilių minčių, kurias 
būtų galima pritaikyti transcendentiškai ir platoniškai; o paskui aš ir 
pats susidariau pagalbinę lentelę, kiek apytiksliai kiekvienam olandų 
žemaičių žeberklininkui tenka žuvies ir viso kito toje senovinėje floti- 
lėje, medžio j ančioje banginius prie Grenlandijos ir Špicbergeno. Visų 
pirma apstulbina grandioziniai suvartojamo sviesto bei Tekselio ir 
Leideno sūrio kiekiai. Man atrodo, jog taip atsitinka dėl išvardintų 
riebių produktų slidumo, dar padidėjusio dėl minėtų žmonių rieba- 
luoto užsiėmimo ir ypač dėl to, kad jie medžioja ledinėse Šiaurės jū- 
rose, prie pat eskimų žemės krantų, kur čiabuviai kelia viens į kito 
sveikatą taures su riebiu ratų tepalu. 

Alaus kiekis — dešimt tūkstančių aštuoni šimtai statinių — taip 

tų kraštų vasarą ir visas olandų banginių medžioklės laivo reisas, įskai- 
tant kelią iki Špicbergeno ir atgal, tetrunka kokius tris mėnesius; jeigu 
paskirstysim po trisdešimt žmonių kiekvienam iš šimto aštuoniasde- 
šimties jų banginiavimo flotilės laivų, gausim penkis tūkstančius ke- 
turis šimtus olandų žemaičių jūreivių, tai kiekvienam jų tenka po dvi 
statines alaus dvylikai savaičių, neskaitant gero priedo — tūkstančio 
šešių šimtų penkiasdešimties kibirų džino. Na o kad žeberklininkai, 
prisisiurbę šitiek džino ar alaus, įstengtų pastovėti velboto pirmaga- 
lyje ir dar gerai nusitaikyti į galvotrūkčiais dumiantį banginį, atrodo 
neįtikėtinas dalykas. O vis dėlto jie stovėdavo ir pataikydavo. Tiesa, 
reikia nepamiršti, jog visa tai vyko tolimoje šiaurėje, kur alus gerti 
sveika; mūsų žeberklininkams ties pusiauju alus sukeltų mieguistumą 
stiebo viršūnėje ir galvos svaigulį velbote ir daug būtų liūdnų prara- 
dimų Nantaketui bei Nju Bedfordui. 

Tačiau gana; pakankamai buvo pasakyta parodant, kad senovės 
blandų banginiautojai prieš du ar tris šimtus metų mėgo smagiai pagy- 
/enti ir kad anglų banginiautojai nepaniekino tokio puikaus įpročio. 
Mes, sako jie, kai plaukioji tuščiais triumais ir nieko geresnio negali 
»auti iš pasaulio, tai bent gauk iš jo gerus pietus. Taip grafinas ir iš- 
trinamas. 


CH skyrius 
LAPINĖ ARSAKIDŲ SALOSE 


Iki šiol, aprašinėdamas spermacetinį banginį, aš daug kalbėjau 
apie nuostabią jo išorę ir tik retais atvejais — šį bei tą apie vidinę 
sandarą. Tačiau norėdamas jį nuodugniai ir teisingai perprasti, turiu 
atsegioti jį dar toliau, atrišti keliaraiščius, numauti kojines, išnerti 
pačių tolimiausių kaulų sąnarių kabliukus iš kilpų 17 jums parodyti 
jį galutinai apnuogintą, kitaip sakant, jo gryną skeletą. 

Bet kaip čia gali būti, Izmaeli? Iš kur tu, paprastas velboto yrėjas, 
gali žinoti, kas slypi banginio gelmėse? Ar daugžinys Stabas, užsilipęs 
ant kabestano, skaitė tau cetologijos paskaitas ir su keltuvu pakėlęs 
demonstravo banginio šonkaulį? Pasiaiškink, Izmaeli. Argi tu gali 
išdėlioti denyje suaugusį Leviataną, kaip išdėlioja dubenyje virėjas 
keptą paršiuką? Aišku, negali. Iki šiol, Izmaeli, tu teisingai pasakojai 

apie tai, ką matei savo akimis, tačiau nebandyk savintis išimtinės 
Jonos teisės — teisės kalbėti apie sijas, rąstus, gegnes, kraigą, sker- 
sinius ir kolonas, sudarančius Leviatano karkasą, ir, ko gero, apie 
taukų kubilus, pienines, sviesto sandėlius, sūrių džiovyklas jo viduje. 

Prisipažįstu, jog nuo Jonos laikų mažai kam iš banginiautojų 
pavyko įsigauti itin giliai po suaugusio banginio oda, tačiau man pa- 
sitaikė puiki proga ištyrinėti miniatiūrinę jo anatomiją. Sykį 1 laivą, 
kuriuo aš plaukiojau, buvo įkeltas mažas spermacetinis banginiukas, 
sugautas dėl savo maišo, arba kapšo, iš kurio daromos makštys že- 
berklams ir perstekėms. Turbūt nemanote, kad aš praleidau tokią 
progą ir didžpeiliais bei kaponėmis nesulaužiau antspaudų ir neper- 
skaičiau visko, kas slypėjo tame jauname banginiuke? 

O dėl tikslaus išmanymo apie gigantiško visiškai suaugusio banginio 
kaulus, už šitas retas žinias aš esu dėkingas velioniui aukštavaldžiui 
savo draugui Tranko, Arsakidų salyno Trankė salos karaliui. Mat 
prieš daugelį metų, kai dar plaukiojau prekybos laivu „Alžyro bėjus", 
Trankė salos karalius buvo pakvietęs mane praleisti kelias Arsakidų 
šventės dienas jo nuošalioje palmių viloje Pupeloje, pajūrio klonyje 
netoli Bambukų miesto, kaip jūreiviai vadino jo sostinę. 

Mano aukštavaldis bičiulis Tranko, be kitų privalumų, apdovano- 
tas karšta meile barbariškoms įvairenybėms, turėjo surinkęs Pupeloje 
visokiausių retenybių, kokias galėjo sugalvoti pačių išradingiausių 
jo valdinių fantazija — daugiausia be galo nuostabiai išpjaustinėtų 
medžio gabalų, šlifuotų kriauklių, inkrustuotų iečių, brangių irklų, 
kanojų ir aromatingų medžių, taip pat ir visokiausių gamtos keiste- 
nybių, kurias sunkiai stebuklų prikrautos bangos vasalės sudėjo ant 
jo kranto. 


Tarp pastarųjų įžymiausias buvo milžiniškas spermacetinis bangi- 
nis, po vienos itin ilgos ir baisios audros rastas nebegyvas krante, 
galvą įrėmęs į kokoso palmę, kurios nusvirę plunksniniai lapai atrodė 
kaip žalias jo fontanas. Kai didžiulis kūnas liko be storų apdangalų 
ir saulė išdžiovino bei nupilkšvino nuogus kaulus, skeletas buvo atsar- 
giai pergabentas į Pupelos klonį, kur jį priglobė didinga prakilnių 
palmių šventovė. 

Ant jo šonkaulių buvo prikabinėta karo trofėjų, slanksteliai iš- 
raižyti mįslingais Arsakidų analų hieroglifais, kaukolėje žyniai kurstė 
negęstančią kvapnią ugnį, ir paslaptingoji banginio galva tarsi tebe- 
švirkštė paūkavusį fontaną, o siaubingas apatinis žandikaulis kybojo 

ant šakos ir siūbavo virš maldininkų kaip tas kardas ant plauko, kuris 
kadaise taip išgąsdino Damoklą. 

Reginys buvo neapsakomas. Miškas žalias nelyginant samanos 
Lediniame slėnyje“, medžiai aukšti ir išdidūs, pilni tekančių gyvybės 
sulčių, darbšti žemė apačioje lyg audimo staklės su jose ištemptu praš- 
matniu kilimu, kur šliaužiantys vynuogių metūgiai pynė foną, o 
gyvos gėlės — raštus. Visi medžiai, visos apsunkusios jų šakos, visi 
krūmai, paparčiai, žolynai, pažadų pritvinkęs oras — viskas nepaliau- 
jamai judėjo. Didžioji saulė lapijos nėriniuose atrodė lyg skraji šau- 
dyklė, audžianti nevystančią žalumą. Ak, uolioji audėja! neregimoji 
audėja!., stabtelk!., atsakyk man! — kurlink teka tavo audimas? ko- 
kiems rūmams iškloti jis skirtas? kam tas nepaliaujamas triūsas? At- 
sakyk, audėja! — sulaikyk savo ranką! — tik vieną žodį! Ne, šaudyklė 
nardo... nesustodami plaukia nuo staklių lamstai, vingiuoja bėga 
neišsenkančiu srautu gėlių kilimas. Dieviškoji audėja, ji audžia; ap- 
kurtusi nuo staklių bildesio, ji negirdi mirtingojo balso; ir mus, žiūrin- 
čius į tas stakles, taip pat apkurtina šis triukšmas, ir tik atsitolinę 1š- 
girstame tūkstančius jo gožtų balsų. Tas pats nutinka ir tikruose 
fabrikuose. Žodžiai, kurių negirdime greta besisukančių verpstų, tie 
patys žodžiai, ištrūkę laukan pro atvirus pusrūsio langus, aiškiai 
išsigirsta už sienos. Šitaip paaiškėja daug niekšysčių. Todėl būk at- 
sargus, 0 mirtingasai! nes kol bilda didžiulės pasaulio staklės, toli gali 
būti nugirstos slaptingiausios tavo mintys. 


Ir šit vidur žalių, nepailstamu gyvenimu srūvančių audimo staklių 
Arsakidų giraitėje tingiai ilsisi milžiniškas, baltas, šventas skeletas — 
kolosališkas dykūnas! Tačiau ant šito jį supančio nesibaigiančio žalio 
lamstuoto audimo, permainingo ir dūzgiančio, tasai galingas dykūnas 
irgi panašus į nagingą audėją; apsivijęs vynuogienojų audeklu, kas 
mėnesį vis žalesnis ir žalesnis, bet pats — tiktai skeletas. Gyvenimas 
apraizgė Mirtį, Mirtis lyg rėmas laikė Gyvenimą; niūri deivė susituokė 
su jaunu Gyvenimu ir pradėjo garbiniuotagalvį stebuklą. 

Todėl kai su aukštavaldžiu Tranko aplankiau šį nuostabų banginį, 
kai išvydau jo kaukolės altorių ir netikrų dūmų giją, kylančią ten, kur 
kadaise tryško tikras fontanas, aš nustebau, kodėl karalius laiko baž- 
nyčią savo įdomybių kolekcijos egzemplioriumi. Jis tik nusijuokė. 
Dar labiau nustebau, kai žyniai ėmė prisiekinėti, jog toji dūmų sruo- 
ga — tikras banginio fontanas. Aš pavaikščiojau pirmyn atgal palei 
skeletą... praskleidžiau į šalis vynuogienojus... įžengiau pro šonkau- 

lius... 17 su keliarode Arsakidų siūlų kamuolio gija ilgai klajojau““, 


Cll skyrius 404 


+landžiojau tarp ūksmingų įvijų kolonadų ir altanų. Bet mano ka- 
muolys netruko išsivynioti ir, sekdamas siūlu atgal, aš išnėriau į lauką 
toje pat vietoje, kur buvau įėjęs. Viduje nesutikau nė gyvos dvasios: 
nieko ten nebuvo, išskyrus kaulus. 

Nusipjovęs žalią rykštę matuoklę, aš dar sykį įnėriau į skeleto 
vidų. Pro angas kaukolėje mane pamatė žyniai matuojant paskutinio 
šonkaulio aukštų. „Kas čia! — ėmė šaukti jie— Kaip drįsti matuoti 
mūsų dievą! Čia vien mūsų teisė!" „Gerai, žyniai, — tai kokio, jūsų 
nuomone, jis ilgio?" Bematant įsiplieskė ginčas dėl pėdų ir colių; jie 
ėmė bubinti matuoklėmis viens kitam per makaulę — smūgiai dunksė- 
jo didžiulėje kaukolėje, ir, ištaikęs patogią progą, aš skubiai užbaigiau 
savo matavimus: 

Tuos rezultatus ketinu dabar jums pateikti. Tačiau pirmiausia 
noriu pareikšti, kad tie skaičiai yra ne kokie mano sugalvoti. Mat yra- 
ne vienas skeleto autoritetas, ir jūs galite patikrinti mano tikslumą. 
Girdėjau, jog Anglijos mieste Halyje, viename iš tos šalies banginiavi- 
mo uostų, yra Leviatanų muziejus, turintis kelis puikius finvalų ir 
kitų banginių egzempliorius. Taip pat esu girdėjęs, jog Mančesterio 
muziejuje Nju Hempšyre yra, kaip tvirtina jo savininkai, „vienintelis 
Jungtinėse Valstijose puikus grenlandinio, arba upinio, banginio 
egzempliorius". Be to, Anglijoje, Jorkšyro miestelyje Berton Kons- 
teblyje, toks ponas Klifordas Konsteblis turi spermacetinio banginio 
skeletą, tiesa, vidutinio dydžio, nė iš tolo neprilygstantį mano draugo 
karaliaus Tranko milžinui. 


Abu į krantą išmesti negyvi banginiai ir jų skeletai atiteko savinin- 
kams panašiomis aplinkybėmis. Karalius Tranko pasičiupo banginį 
todėl, kad taip norėjo, o ponas Klifordas — kad buvo šitų vietų val- 
dovas. Visi pono Klifordo banginio kaulai buvo sujungti vyriais; taigi 
kaip didžiulę komodą jūs galite atidarinėti ir uždarinėti visas jo kaulų 
ertmes, išskleisti šonkaulius it milžinišką vėduoklę ir visą dieną suptis 
ant jo apatinio žandikaulio. Ketinama pakabinti spynas ant nuleidžia- 
mųjų jo durų bei langinių, ir liokajus su livrėja, žvangindamas raktų 
ryšuliu prie diržo, galės vedžioti būsimus lankytojus. Ponas Klifordas 
ruošiasi imti dviejų pensų mokestį už įėjimą į „Šnabždesių galeriją" — 
kupros keterą, trijų pensų — už teisę pasiklausyti aido smegenų oloje 
ir šešių pensų — už galimybę pasigrožėti neprilygstamu vaizdu nuo 
kaktos. 

Skeleto matmenys, kuriuos dabar pradėsiu vardyti, nurašyti ver- 
batim* iš mano dešinės rankos, kur man prašant jie buvo ištatuiruoti, 
nes tuometinėse patrakusiose mano klajonėse tai buvo vienintelis 
patikimas būdas išsaugoti tokias vertingas statistikos žinias. Kadangi 
vietos buvo nedaug, mat norėjau kitas kūno dalis palikti kaip tuščius 
puslapius tuosyk kuriamai poemai,— bent jau tas dalis, kurios dar 
buvo neištatuiruotos — per daug nesukau galvos dėl kelių atliekamų 
skeleto colių, kadangi apskritai coliams visai ne vieta tarp tikrų 
banginio matmenų. 


C1II skyrius 


BANGINIO SKELETO IŠMATAVIMAI 


Pirmiausia noriu pateikti vieną asmenišką samprotavimą apie 
gyvą Leviataną, kurio skeletas netrukus bus išstatytas parodai. Tas 
samprotavimas gali dar būti naudingas. 

Kruopščiais mano apskaičiavimais, šiek tiek besiremiančiais kapi- 
tono Skorsbio kalkuliacijomis, itin stambus šešiasdešimties pėdų ilgio 
grenlandinis banginis sveria septyniasdešimt tonų; kruopščiais mano 
apskaičiavimais, kartoju, pats stambiausias spermacetinis banginis — 
nuo aštuoniasdešimties penkių iki devyniasdešimties pėdų ilgio ir kone 
keturiasdešimties pėdų ties pačiu stormeniu, toks spermacetinis ban- 
ginis sveria ne mažiau kaip devyniasdešimt tonų; taigi, jei toną apy- 
tikriai prilyginsime trylikai žmonių, vadinasi, banginis bus gerokai 
sunkesnis už visą kaimą su jo tūkstančiu šimtu gyventojų. 

Tad ar nemanot, kad to Leviatano smegenys turėtų būti kaip 
jaučių jungas, kad galėtų jį išjudinti? 

Visaip pademonstravęs jums jo kaukolę, kvėpavimo angą, žandi- 
kaulius, dantis, uodegą, kaktą, plaukmenis ir kitas dalis, dabar nuro- 
dysiu vien tai, kas yra įdomiausia neuždengtame jo skelete. Kadangi 
gigantiška banginio kaukolė apima labai didelę skeleto dalį, kadangi 
yra pati sudėtingiausia jo dalis, kadangi šiame skyriuje apie ją jau 
nebus užsiminta, — jūs būtinai šio pasakojimo eigoje turite tolydžio 


* Žodis žodin (Zot.). 

ją laikyti mintyse ar po pažastimi, kitaip nesusidarysite teisingo visumos 
vaizdo, kurį čia pradedame analizuoti. 

Trankė salos spermacetinio banginio ilgis buvo septyniasdešimt 
dvi pėdos; taigi pilnai apsivilkęs ir išsitempęs visu ilgiu,būdamas gyvas 
jis siekė devyniasdešimt pėdų — mat lyginant su kūnu skeletas yra 
penktadaliu trumpesnis. Iš tų septyniasdešimties dviejų pėdų kaukolei 
ir žandikauliams tenka apie dvidešimt, ir tik penkiasdešimt — pačiam 
stuburui. Prie atkarpos, siekiančios kone trečdalį jo ilgio, pritvirtintas 
stiprus apskritas Šonkaulių krepšys, kuriame kadaise buvo gyvybiškai 
svarbūs organai. 

Man ta milžiniška kaulinė krūtinė kartu su ilgu lygiu stuburu, toli 
nutįsusiu tiesia linija, atrodė labai panaši į didžiulio laivo griaučius 
ant stapelio, kai pritvirtinta tėra tik koks dvidešimt plikų špantų — 
šonkaulių, o kilis — dar tiktai ilgas atsijęs rąstas. 

Šonkaulių abiejose pusėse buvo po dešimt. Pirmasis, žiūrint nuo 
kaklo, šešių pėdų ilgio; antrasis, trečiasis ir ketvirtasis vis ilgesni už 
pirmąjį, baigiant penktuoju, vienu iš centrinių šonkaulių, aštuonių 
pėdų ir kelių colių ilgio. Sekantys Šonkauliai atitinkamai trumpėjo, 
o paskutinis, dešimtasis, tebuvo vos penkių pėdų su trupučiu. Jų storis 
iš esmės proporcingas ilgiui. Viduriniai šonkauliai labiausiai išlinkę. 
Kai kur Arsakidų salelėse jie naudojami kaip lieptai per upelius. 

Žiūrėdamas į tuos šonkaulius, negaliu vėl nesistebėti aplinkybe, 
ne sykį šioje knygoje jau minėta, kad banginio skeletas neparodo tikro 
išorinio apvalkalo dydžio. Pats ilgiausias Tranko skeleto šonkau- 
lis, vidurinysis, buvo ties pačiu gyvos žuvies stormeniu. Minimo 
banginio didžiausias aukštis turėjo būti ne mažiau šešiolikos pėdų, o 
atitinkamas šonkaulis — tik aštuonių su trupučiu. Taigi Šonkaulis 
pusiau teatspindėjo tikrą gyvo banginio kūno dydį. Be to, ten, kur 
dabar regėjau vien pliką stuburkaulį, anksčiau viską gobė daugybė 
tonų mėsos, raumenų, kraujo, vidurių. Toliau, vietoje plačių plauk- 
menų mačiau tik kelis išsukiotus baltus sąnarius, o ten, kur kažkada 
buvo sunki, didinga, tačiau bekaulė uodega — nieko, visiška tuš- 
tuma! 

Kaip beviltiška ir kvaila, pagalvojau, baugščiam, pasaulio nema- 
čiusiam žmogui bandyti teisingai įsivaizduoti nuostabųjį banginį, 
apžiūrinėjant vien negyvą išsekusį skeletą, gulintį šioje ramioje girai- 
tėje. Ne. Tik mirtinų pavojų tirštyje, tik įpykusios uodegos sukeltame 
sūkuryje, tik gilioje bekraštėje jūroje galima patirti tikrą ir gyvą tiesą 
apie banginį visoje jo kūno didybėje. 

Bet imkim stuburą. Geriausias būdas jį apžvelgti — tai su kelia- 
muoju kranu pakelti už vieno galo visus jo slankstelius. Nelengvas 
uždavinys. Bet dabar, kai tą padarėme, stuburas labai panėši į Pom- 
pėjaus koloną“. 

Iš viso yra daugiau nei keturiasdešimt tarpusavyje nesukabintų 
slankstelių. Apskritai imant jie guli tarytum milžiniški grubiai tašyti 
akmenų blokai horizontalioje sunkaus gotikinio bokšto mūrinio eilėje. 
Pats didžiausias, vidurinysis, kone trijų pėdų pločio ir daugiau nei 
keturių aukščio. Mažiausias, ten, kur stuburas susiaurėdamas pereina 
į uodegą, yra tik dviejų colių aukščio ir panėši į biliardo kamuolį. 
Man sakė, kad būta ir mažesnių slankstelių, tik juos išmėtė padaužos 
žmogėdriukai, žynių vaikai, kurie jais žaidė kaip su marmuro rutu- 
liukais. Taigi, kaip matom, net didžiausio iš visų gyvų padarų stuburas 
nusmulkėja į paprastą vaikų žaislelį. 


CIV skyrius 
IŠKASAMAS BANGINIS 


Milžiniškas banginio kūno dydis — pati tinkamiausia tema, lei- 
džianti perdėti, išsiplėsti, apskritai daugžodžiauti. Suspausti jo ne- 
įstengtume, net jei ir bandytume. Banginis visiškai pagrįstai galėtų 
reikalauti, kad būtų nagrinėjamas tik prašmatniuose in Folio tomuose. 
Nebekartosiu, kiek furlongų yra nuo kvėpavimo angos iki uodegos 
ir kiek jardų per juosmenį, pakaks įsivaizduoti gigantiškas žarnų 
ringes, didžiuliais ritiniais gulinčias jame it stori lynai ar švartfalai, 
sukrauti apatiniame linijinio laivo denyje. 

Ėmęsis uždavinio susidoroti su Leviatanu, privalau dabar įrodyti 
savo visažinystę šioje srityje, nepraleisti nė mažiausio embrioninio 
mikrobo jo kraujyje, stačiai išversti jį išvirkščią. Aprašius didžiumą 
jo elgsenos gyvenamoje stichijoje bei anatominės sandaros ypatumų, 
man belieka nušviesti jį archeologiniu, fosiliniu, prieštvaniniu po- 
žiūriu. Taikomi ne Leviatanui, o bet kuriam kitam gyvūnui — skruz- 
dei ar blusai, tie svarūs epitetai galėtų pasirodyti per daug pompastiški. 
Tačiau viskas keičiasi, kai kalbama apie Leviataną. Užsibrėžęs šitokį 
tikslą, turėsiu sverdėti po svariausių žodyno žodžių našta. Ir čia reikia 
pasakyti, jog kiekvieną sykį, kai šitų tyrinėjimų metu man tekdavo 

žvilgtelėti į žodyną, aš visada naudodavausi didžiuliu Džonsono tomu 
in Ouarto, tyčia tam reikalui nusipirktu, nes dėl nepaprasto apkūnumo 
tas įžymusis leksikografas labai tiko būti sudarytojų žodyno, kuriuo 
galėtų naudotis autorius, rašantis, kaip aš, apie banginius. 

Mes dažnai girdim apie rašytojus, kurie auga ir didėja sykiu su 
pasirinktąja tema, nors ji atrodo visiškai eilinė. Kas tada bus man, 
rašančiam apie patį Leviataną? Mano raidės nejučia išvirsta didžio- 
siomis plakatinėmis. Duokit šen kondoro plunksną! Duokit Vezuvijaus 
kraterį vietoje rašalinės! Draugai, prilaikykite mane už rankų! Nes 
kol plunksna išvedžioju mintis apie Leviataną, jos taip išsekina mane, 
jog kone alpstu nuo neaprėpiamai plataus jų užmojo, tarytum su- 
imančio savin visų mokslų ratą, visas banginių, žmonių ir mastodontų 
kartas, esamas, praėjusias, būsimas, sykiu su visomis besisukančiomis 
imperijų panoramomis ir žemėje, ir visatoje, nepaliekant nuošalyje 
nė jos priemiesčių. Tokie ir šitaip išdidinantys yra plačios ir dosnios 
temos privalumai! Patys išaugam iki jos dydžio. Sukurti galingą knygą 
reikia galingos temos. Niekas ir niekada neparašys reikšmingo ir i1- 
gaamžio veikalo apie blusą, nors buvo daug bandžiusių tą padaryti. 


Imdamasis iškasamų banginių temos, aš pateikiu savo kaipo geolo- 
go įgaliojamuosius raštus, tvirtindamas, jog permainingo savo gyve- 
nimo metais esu buvęs ir mūrininkas, ir puikus griovių, kanalų, šu- 
linių, vyninių, rūsių bei visokių kitokių rezervuarų kasėjas. Taip pat 
norėčiau pradėdamas priminti skaitytojui, kad ankstyvuose geologi- 
niuose sluoksniuose randamos dabar beveik išnykusių pabaisų suakme- 
nėjusios liekanos, o vėlesni reliktai, aptinkami vadinamose terciaro 
formacijose, tikriausiai yra pereinamoji arba bent jau jungiamoji 
grandis tarp priešistorinių būtybių ir tų, kurių tolimi protėviai, kaip 
pasakojama, buvo sulipę į Nojaus laivą; visi ligi šiol rasti banginiai 
priklauso terciaro periodui, kuris yra paskutinis prieš paviršinės 
formacijas. Ir nors nė vienas iš jų neatitinka jokios dabartinės rūšies 
banginių, tačiau bendrais bruožais yra jiems giminingi ir visiškai 
teisėtai gali stoti į iškasamų banginių gretą. 

Priešadominių banginių liekanų, jų kaulų bei skeletų nuolaužų 
per pastaruosius trisdešimt metų buvo rasta Alpių papėdėje, Lom- 
bardijoje, Prancūzijoje, Anglijoje, Škotijoje ir Liuizianos, Misisipės 
bei Alabamos valstijose. Iš įdomesnių radinių yra kaukolės nuolauža, 
aptikta 1779 metais Paryžiuje, Dofino gatvėje — trumputėje gatve- 
lėje, išeinančioje kone tiesiai į Tiuilri rūmus, taip pat kaulai, iš žemės 
ištraukti Napoleono laikais, kasant didžiuosius Antverpeno dokus. 

Pasak Kiuvjė, šie fragmentai priklausą kažkokioms visai nežinomoms 
Leviatanų rūšims. 

Tačiau, be abejo, pats nuostabiausias iš visų banginių reliktų yra 
beveik visas milžiniškas kažkokio išnykusio siaubūno skeletas, 1842 
metais rastas Alabamoje teisėjo Krėjaus plantacijoje. Pagarbios bai- 
mės ištikti lengvatikiai vergai iš gretimų apylinkių jį palaikė puolusių 
angelų kaulais. Alabamos mokslo vyrai paskelbė, jog tai didžiulis 
roplys, ir pavadino jį Bazilozauru. Tačiau kai keli kaulai buvo nuga- 
benti už vandenyno anglų anatomui Ovenui, paaiškėjo, jog tariamasis 
roplys yra banginis, nors seniai išnykusios rūšies. Tai vaizdi iliustra- 
cija ne sykį šioje knygoje minėtam faktui, jog banginio skeletas mažai 
ką sako apie tikras jo kūno formas. Todėl Ovenas perkrikštijo pabaisą 
Zuglodonu ir savo ataskaitoje Londono geologų draugijos posėdyje 
paskelbė jį vienu iš keisčiausių gyvūnų, kuriuos pasikeitimai žemėje 
išbraukė iŠ gyvųjų tarpo. 

Kai aš stoviu tarp šitų galingų Leviatano skeletų, kaukolių, ilčių, 
žandikaulių, šonkaulių ir slankstelių, iŠ dalies panašių į nūnai gyvenan- 
čius jūros siaubūnų kaulus, bet tuo pat metu giminingų išnykusiems 
priešistoriniams Leviatanams, neįsivaizduojamai už juos senesniems, 
mane tarsi tvanas nuneša atgal į tuos nuostabius amžius, kai net laikas, 
galima sakyti, dar nebuvo prasidėjęs, nes laikas prasidėjo sykiu su 
žmogumi. Čia pilkas Saturno““ chaosas ritasi viršum mano galvos, 
o pro krūpčiojančią blausumą protarpiais išvystu poliarines amžiny- 
bes, kai ledo bastionų pleištai dar brovėsi į dabartinių tropikų sritis 
ir visame dvidešimt penkių tūkstančių mylių pasaulio apskritimo 
plote nebuvo nė pėdos gyvenamos žemės. Tuomet visas pasaulis pri- 
klausė banginiui ir jis, visų gyvų būtybių karalius, brėžė savo pėdsaką 
išilgai dabartinės Alpių ir Himalajų linijos. Kas dar gali pateikti tokią 
genealogiją kaip Leviatanas? Ahabo žeberklas praliejo kraują, senesnį 
negu faraonų. Matuzalis'“ prieš banginį — vaikas. Aš dairausi Še- 
rno“, norėdamas paspausti jam ranką. Siaubu mane sukausto visi 
šitie priešmoziniai, bepriežastiniai, neapsakomi baugesiai banginio, 
egzistavusio prieš laiko pradžią, todėl turinčio egzistuoti ir tada, kada 
žmonijos amžiai bus seniai pasibaigę. 


Ne tik gamtos dagerotipuose Leviatanas paliko priešadominius 
pėdsakus, ne tik klintims bei mergeliui įsakė įamžinti senovinį savo 
biustą, — egiptietiškose lentelėse, kurių archaiškumas leidžia jas pačias 
priskirti iškasenoms, mes randame abejonės nekeliančių jo plauk- 
menų atspaudų. Maždaug prieš penkiasdešimt metų vienoje didžio- 

sios Denderos Šventovės"" patalpoje buvo rasta granito lubose lip- 
dytinė bei tapytinė planisfera, pilna kentaurų, grifų ir delfinų, panašių 
į groteskines figūras, kurias dangaus skliaute apgyvendina ir šiuolai- 
kinės tautos. Tarp jų plaukė, kaip kadaise, senas Leviatanas, ir plaukė 
jis šitoje planisferoje šimtmečius prieš tai, kai į lopšį buvo paguldytas 
išmintingasis Saliamonas. 

Nedera praleisti dar vieno banginio senumo liudijimo, kokį teikia 
jo paties kaulinis potvaninis pavidalas, pavaizduotas didžiai gerbiamo 
Džono Leo, ne sykį keliavusio po Berberiją: 

„Netoli pajūrio jie turi Šventovę, kurios sijos ir gegnės padirbtos 
iš banginių kaulų, nes tose vietose vilnys dažnai išmeta į krantą siau- 
bingo dydžio banginių. Paprasti žmonės tiki, jog dėl Slaptingos galios, 
Dievo suteiktos šitai Šventovei, nė vienas banginis negali praplaukti 
pro Šalį, neištiktas staigios baigties. Tačiau iš teisybės abipus Šventovės 
yra apie dvi mylias į jūrą išsikišusių uolų virtinė, ant kurios užplaukę 
Banginiai susižeidžia. Kaip stebuklas Šventovėje laikomas neapsakomo 
ilgio Banginio Šonkaulis, jis stovi išlinkimu į viršų ir atrodo nelygi- 
nant arka, kurios ties viduriu nepasiektų žmogus, sėdintis ant kupra- 
nugario. Tasai šonkaulis (rašo Džonas Leo''), sakoma, jau ten išbu- 
vęs šimtą metų, prieš man jį išvystant. Jų metraštininkai tvirtina, 
kad Pranašas, skelbęs Mahometo pasirodymą, išėjo iš tos Šventovės, 
o kiti ryžtasi tvirtinti, kad patsai pranašas Jona buvęs banginio atrytas 
prie šventovės pamato". 

Šioje afrikietiškoje Banginio Šventovėje aš ir palieku jus, skaity- 
tojau, o jeigu jūs. esate iš Nantaketo ir dar banginiautojas, vadinasi, 
tyliai joje pasimelsite. 


CV skyrius 


AR BANGINIŲ DIDUMAS MAŽĖJA? 
AR JIE IŠNYKS? 


Kadangi tasai Leviatanas atkakliai plaukia pas mus iš pačių amži- 
nybės ištakų, pravartu paklausti, ar kartoms keičiant kartas jis neišsi- 
gimė, ar nesumažėjo, lyginant su grandioziniais savo proseniais? 

Tačiau tyrinėjimai ne tik parodo, kad šiandieniniai banginiai 
viršija dydžiu tuos, kurių suakmenėjusios liekanos randamos terciaro 

periode (įskaitant griežtai apibrėžtą geologinį periodą prieš žmogaus 
pasirodymą), bet ir liudija, kad toje pačioje terciaro sistemoje bangi- 
niai, priklausantys vėlesnėms formacijoms, buvę stambesni negu jų 
pirmtakai. 

Iš visų iki šiol eksponuotų priešadominių banginių pats didžiau- 
sias yra ankstesniame skyriuje minėtas Alabamos banginis, bet ir jo 
skeleto ilgis nesiekė septyniasdešimties pėdų. Tačiau aš mačiau, kad 
matavimo juosta, pridėta prie didžiulio šiuolaikinio banginio griaučių, 
rodė septyniasdešimt dvi pėdas. Ir girdėjau patyrusius banginiautojus 
pasakojant apie sumedžiotus spermacetinius banginius, kurių ilgis 
siekęs kone šimtą pėdų. 


Bet ar negalėtų taip būti, kad nors mūsų laikų banginių matmenys 
didesni už visų ankstesnių geologinių periodų banginių, tačiau nuo 
Adomo laikų jie vis dėlto spėjo išsigimti? 

Be abejonės, ne kitokią turėtume padaryti išvadą, jeigu patikėtume 
tvirtinimais tokių džentelmenų kaip Plinijus ir kiti antikos natūra- 
listai. Nes Plinijus mums pasakoja apie banginius, kurie gyvi užimdavę 
kelių akrų plotą, o Aldrovandis'"" — apie tokius, kurių ilgis būdavęs 
aštuoni šimtai pėdų — tai stačiai ne banginiai, o virvių fabrikai ar 
tuneliai po Temze! Tačiau ir Kuko natūralistų, Benkso bei Solende- 
rio, laikais mes sutinkame vieną daną, Mokslų akademijos narį, kuris 
tvirtina islandišką banginį (anot jo, reydan-siskur, tai yra raukšlėta- 
pilvi) turint šimtą dvidešimt jardų, arba tris šimtus šešiasdešimt pėdų 
ilgio. O prancūzų natūralistas Lasepedas pačioje detalios banginio 
istorijos pradžioje (trečiame knygos puslapyje) nepagaili tikrajam 
banginiui šimto metrų, arba trijų šimtų dvidešimt aštuonių pėdų. O 
juk šis veikalas buvo atspausdintas net 1825 metais po Kristaus gimimo. 


Tik kažin, ar bent vienas banginių medžioklis patikės Šitais pasa- 
kojimais? Nepatikės. Šiandieniniai banginiai yra tokie pat dideli kaip 
*" jų. protėviai Plinijaus laikais. Ir jeigu kada nors nueisiu ten, kur 
dabar Plinijus, aš, banginiautojas (bent jau geresnis banginiautojas 
negu jis), turėsiu drąsos jam tą pasakyti. Mat nesuprantu, kaip čia 
yra: jeigu Egipto mumijos, palaidotos tūkstančius metų prieš tai, kai 
gimė Plinijus, išmatuotos su visais sarkofagais, yra mažesnės negu 
mūsų Kentukio gyventojas su puskojinėmis ir jeigu raguočiai bei kiti 
gyvūnai, išraižyti seniausiose Egipto ir Ninevijos lentelėse'“, žino- 
ma, atitinkamai sumažinti, aiškiai rodo, jog dabartinė veislinė nušerta 
prizinė Smitfildo'' karvė ne tik prilygsta, bet žymiai pranoksta dydžiu 

riebiausią iš riebiausių faraono karvių, tai šių faktų akivaizdoje ne- 
galiu pripažinti, kad iš visų gyvų būtybių išsigimė tiktai banginiai. 

Tačiau lieka dar viena problema; ją dažnai svarsto tamsesnieji 
Nantaketo gyventojai. Ar, turint omenyje beveik visažinius žvalgus 
stiebų viršūnėse, sugebančius pralaivuoti nūnai net Beringo sąsiauriu 
ir iki tolimiausių pasaulio slaptaviečių bei seifų, turint omenyje tūks- 
tančius žeberklų ir perstekių, išsviedžiamų palei visų žemynų pakran- 
tes, — ar ilgai Leviatanai išlaikys tokio plataus masto medžioklę, tokias 
negailestingas skerdynes; ar nebus jie pagaliau išnaikinti visuose 
vandenyse ir paskutinis banginis, kaip paskutinis žmogus išrūkęs 
paskutinę pypkę, išgaruos su paskutiniu dūmu? 

Palyginę kuprotas banginių kaimenes su kuprotomis bizonų ban- 
domis, kurios dar prieš kokius keturiasdešimt metų, pasklidusios 
dešimtyse tūkstančių Ilinojaus ar Misisipės prerijų akrų, purtė gele- 
žinius karčius ir niūriai dėbčiojo iš po griausmo pritvinkusių kaktų 
ten, kur dabar plyti tirštai gyvenamos upių sostinės, kur mandagus 
makleris parduoda žemės po dolerį už colį, šitaip palyginus, regis, 
piršte peršasi nenuneigiama išvada, jog ir medžiojami banginiai ne- 
truks sulaukti greito išnaikinimo. 

Tačiau reikia iš visų pusių apsvarstyti Šį klausimą. Nors visiškai 
neseniai — mažiau nei trunka vienos žmonių kartos gyvenimas, 
bizonų skaičius Ilinojuje Žymiai viršijo gyventojų sąrašą šiandieninia- 
me Londone ir nors šiandien bizonų neliko anei ragų, anei kanopų, 
nors šitokio stebuklingo išnykimo kaltininkė buvo žmogaus ietis, vis 
dėlto iš esmės skirtingas banginių medžioklės pobūdis ryžtingai pa- 
neigia tokį negarbingą Leviatanų galą. Keturiasdešimt žmonių, viena- 
me laive ištisus keturiasdešimt aštuonis mėnesius medžiojantys sperma- 
cetinius banginius, mano, jog jiems nepaprastai pasisekė, ir dėkoja 
Dievui, jeigu pagaliau namo vežasi taukų, išlydytų iš keturiasdešimties 
banginių. Tuo tarpu senovėje, kanadiečių ir indėnų medžiotojų bei 
traperių laikais, Vakaruose,— kai tolimieji Vakarai (kur saulėlydžių 
saulė vis dar pateka) buvo žmogaus kojos neliesti dyki plotai, toks 
pat skaičius mokasinuotų žmonių, sėdę ant žirgų, o ne į burlaivius, 
per tiek pat mėnesių būtų nudobę ne keturiasdešimt, o keturiasdešimt 
tūkstančių bizonų, jei ne daugiau; ir šį teiginį prireikus visada gali 
patvirtinti statistika. 

Taip pat, gerai apsvarsčius, negalima laikyti įrodymu, jog sperma- 
cetiniams banginiams gresia laipsniškas išnykimas, pavyzdžiui, to 
fakto, kad seniau (sakykim, antroje praeito šimtmečio pusėje) tie 

Leviatanai, plaukiojantys nedideliais būriais, būdavo sutinkami daž- 
niau negu dabar, todėl verslo reisai užtrukdavo ne taip ilgai ir naudos 
duodavo žymiai daugiau. Tačiau, kaip jau buvo kažkur sakyta, ban- 
giniai savisaugos tikslais ėmė plaukioti didžiuliais karavanais, taigi 
anų dienų išsisklaidę vienišiai, porelės, būriai ir mokyklos mūsų die- 
nomis susijungė į didžiules, bet plačiai išsisklaidžiusias ir retai sutin- 
kamas armijas. Štai ir viskas. Taip pat klaidinga yra manyti, kad jeigu 
banginių rūšys, iš kurių gaunami banginio ūsai, nustojo lankytis tose 
vietose, kur kadaise jų buvo gausybė, tai jos irgi nyksta. Jos papras- 
čiausiai nuvytos nuo kyšulio prie nerijos, ir jeigu vienų pakrančių 
jau nebedžiugina jų fontanai, galit neabejoti, jog kokį nors kitą toli- 
mesnį krantą visai neseniai nustebino ligi tol nematytas reginys. 

Ir dar dėl tų ką tik minėtų Leviatanų; jie turi dvi stiprias tvirtoves, 
kurios pagal bet kokią žmogišką tikimybę tikriausiai liks amžinai 
neįveikiamos. Kaip speiguoti šveicarai, priešams įsiveržus į jų slėnius, 
pasitraukia į savo kalnus, taip ir tikrieji banginiai, išstumti iš pusiaujo 
jurų savanų ir pievų, juk gali apsigyventi poliarinėse savo citadelėse — 
pranėrę pro paskutines skaidrias sienas ir barjerus, iškilti vidur ledo 
laukų bei properšų ir su panieka žvelgti į visus Žmogaus mėginimus 
atsekti paskui juos į užburtą amžino gruodžio ratą. 

Tačiau kadangi vienam nudobtam spermacetiniam banginiui 
tenka turbūt penkiasdešimt tikrųjų banginių, todėl kai kurie kubriko 
filosofai vis dėlto padarė išvadą, jog šitoks esminis naikinimas jau 
žymiai išretino šių gyvūnų batalionus. Bet nors pastaruoju metu vien 
tik amerikiečiai šiaurės vakarų pakrantėje kasmet nudobia ne mažiau 
kaip trylika tūkstančių šios rūšies banginių, yra argumentų, kuriems 
net šito skaičiaus nepakanka svariai įrodyti pesimistinio požiūrio 
teisingumą. 

Visai natūralu, kad išgirdus apie tokią daugybę pačių grandio- 
ziŠkiausių žemės rutulio padarų, kyla nepasitikėjimas, tačiau ką tada 
sakytume Goa istorikui Artui, kai jis pasakoja, jog Siamo karalius 
per vieną medžioklę nudobė keturis tūkstančius dramblių; kad tuose 
kraštuose dramblių ne mažiau negu naminių galvijų vidutinio klimato 
šalyse? Taigi, atrodo, nėra jokios priežasties abejoti, kad jeigu dramb- 
lių, kuriuos ištisus tūkstantmečius medžiojo ir Semiramidė““, ir 
Poras, Hanibalas“ bei visi paskesnieji Rytų monarchai, — jeigu 
jų ligi šiol išliko tokia gausybė, tai juo labiau nestinga tikimybės, jog 
ir didieji banginiai ištvers visas žmogaus medžiokles, nes ganyklos, 
kuriose jie gali pasklisti, lygiai du sykius didesnės už visą Aziją, abi 


CVI skyrius 414 


Amerikas, Europą ir Afriką, olandų kolonijas ir visas vandenynų 
salas krūvon sudėtas. 

Be to, reikia atsižvelgti, kad laikant banginius ilgaamžiais, išgyve- 
nančiais po Šimtą metų ir daugiau, jūrose pastoviai plaukioja kelios 
suaugusių banginių kartos. O ką tai reiškia, veikiai galime suprasti 
įsivaizdavę, jog iš visų kapų, šeimos rūsių, šventorių išėjo visi per 
pastaruosius septyniasdešimt penkerius metus mirę vyrai, moterys ir 
vaikai, ir pridėję visą šitą nesuskaitomą daugybę prie dabartinio žemės 
gyventojų skaičiaus. 

Štai kodėl, atsižvelgę į visus tuos dalykus, mes skelbiame banginį 
nemirtingą kaip rūšį, kad ir koks netvarus jis būtų kaip individas. 
Jis plaukiojo jūrose seniai prieš žemynams išneriant iš vandens; jis 
kadaise plaukiojo ten, kur dabar stovi Tiuilri, Vindzoras ir Kremlius. 
Per tvaną jis paniekino Nojaus laivą, ir jeigu pasaulį kaip Nyderlan- 
dus vėl užlies vanduo, kad išnaikintų visas jo žiurkes, ir tada amžinasis 
banginis vis tiek išliks ir iškilęs ant pačios aukščiausios pusiaujo tvano 
keteros iššvirkš į dangų putotą iššūkį. 


CVITI skyrius 
AHABO KOJA 


Skubėdamas palikti londoniškį „Semjuelį Enderbį", kapitonas 
Ahabas neapsiėjo be tam tikro nedidelio asmeninio nuostolio. Jis taip 
energingai nušoko ant savo velboto suoliuko, jog nuo smūgio įskilo 
kaulinė jo koja. O kai grįžęs į „Pekodo" denį ir įstatęs ją įprastinėn 
įduobon jis staiga apsigręžė duoti vairininkui įsakymą (kaip papras- 
tai, kad tvirčiau vestų laivą), įskilęs kaulas taip persimetė, kad nors 
ir nelūžo, nors iš išvaizdos tebebuvo tvirtas, Ahabui jau nebeatrodė 
patikimas. 

Ir tikrai, nebuvo nieko keista, jog Ahabas, nepaisant kiaurai jį 
smelkiančios beprotiškos drąsos, kartais skyrė nemažai dėmesio tam 
negyvam kaului, ant kurio iš dalies stovėjo. Mat prieš pat „Pekodui" 
išplaukiant iš Nantaketo, vieną vakarą jį rado tysantį be sąmonės 
ant žemės; stačiai nesuvokiamu ir, regis, nepaaiškinamu atsitiktinumų 
kaulinė jo koja buvo taip smarkiai išnirusi iš savo vietos ir įsibedusi 

it kuolas jam į slėpsnas, jog vos nepersmeigė kiaurai; tik didžiausiu 
vargu šią baisiai skausmingą žaizdą tepavyko užgydyti. 

Ir Štai tada kliedesingoje jo sąmonėje įsirėžė mintis, jog visos jo 
patiriamos kančios — tai vis tiesioginė senosios nelaimės pasekmė; 
taip pat jam atrodė, jog be galo aiškiai suvokia šit kokį dalyką: jei pats 
nuodingiausias liūgynų roplys tęsia savo giminę taip pat neišvengiamai 
kaip ir saldžiabalsis girios giesmininkas, tai lygiai taip pat ir su tokiu 
pat sėkmingumu nelaimingi įvykiai savaime veisia panašius į save. 
O iš tikrųjų gal net sėkmingiau, mąstė Ahabas, nes Sielvarto protėvių 
ir palikuonių šaknys toliau siekia negu Džiaugsmo protėvių ir palikuo- 
nių. Jau neminint to, tam tikri kanoniniai mokymai tvirtina, kad kai 
kurios natūralios žemiškos linksmybės bus ne tik bevaikės anapusinia- 
me pasaulyje, bet po jų netgi ateis Džiaugsmo bergždybė nelyginant 
pragaro neviltis, o kai kurios žiauriai nedoros negandos net anapus 
kapo veis amžinai augančią kančių ainiją— taigi giliau į viską pažvel- 
gę, aiškiai išvystame nelygybę. Nes, galvojo Ahabas, net didžiausioje 
žemiškoje palaimoje slypi kokia nors nereikšminga menkystė, o kiek- 
vieno sielos skausmo dugne — mįslingas prasmingumas, kai kurių 
žmonių skausme netgi arkangeliška didybė; ir tos akivaizdžios išvados 
nepaneigia net uoliausias jos kilmės atsekimas. Eidami tų žiaurių 
negandų genealogijos pėdsakais, pagaliau prieiname savaiminę dievų 
pirmagimystę ir prieš linksmas šienapjūtės saules bei tyliai skamban- 
čias pjūties pilnatis turime pripažinti, jog patys dievai ne visada links- 
mi. Neišdildoma įgimta liūdesio žymė žmogaus kaktoje — tai tik 
skausmo antspaudas tų, kurie ten pasirašė. 


Nenoromis išaiškėjo čia paslaptis, kuri turbūt paprasčiausiai galėjo 
būti atskleista ir anksčiau. Sykiu su daugybe kitų dalykų, liečiančių 
Ahabą, kai kam visada buvo mįslė, kodėl jis gan ilgą laiką prieš iš- 
plaukiant „Pekodui" — taip pat ir vėliau — buvo atsiskyręs kaip koks 
didis dalailama ir tarsi ieškojo bežadžio prieglobsčio marmuriniame 
mirusiųjų senate. Kapitono Pelego sugalvota priežastis jokiu būdu 
nebuvo pakankama, nors iš tiesų, kalbant apie slaptas Ahabo sielos 
gelmes, kiekvienas naujas aiškinimas vien tirštino daugiareikšmę 
tamsą, o ne skleidė aiškumo šviesą. Tačiau galiausiai viskas iškilo 
aikštėn; bent jau šis dalykas. Jo laikino atsiskyrimo priežastis ir buvo 
toji nelaimė. Ir dar reikia pasakyti, kad akyse to siauro 
ir vis mažėjančio rato žmonių, dėl vienų ar kitų priežasčių turinčių 
privilegiją kiek lengviau prieiti prie Ahabo, net to baikštaus rato akyse 
minėtoji nelaimė, kurios niūrusis Ahabas nesiteikė kaip nors paaiškinti, 

apsigaubė paslaptingais baugesiais, nesvetimais šmėklų ir graudžių 
aimanų pasauliui. Taigi iš didžio atsidavimo savo kapitonui jie nutarė 
kiek tik galėdami slėpti šį dalyką nuo visų kitų, ir todėl tik po geroko 
laiko žinia pasklido ,„Pekode". 

Kad ir kaip ten buvo — turėjo ar neturėjo ryšių žemiškasis Aha- 
bas su nematomu paslaptingu oro stichijų sinodu bei kerštingais kuni- 
gaikščiais, pragaro ugnies monarchais, dėl kojos jis ėmėsi konkrečių 
žygių: išsikvietė dailidę. 

Vos prieš jį atsistojo tasai pareigūnas, Ahabas nedelsiant liepė 
jam pasiruošti dirbti naują koją, o padėjėjams davė nurodymų aprū- 
pinti dailidę visais kauliniais banginio žandikaulių ramsčiais ir sijomis, 
sukauptomis per ligtolinį plaukiojimą, kad būtų galima atrinkti pačią 
stipriausią, geriausios kokybės medžiagą. Tą atlikus, dailidei buvo 
liepta padirbti koją per naktį, taip pat pagaminti visus tvirtinimus, 
nors kai kurių dar buvo likę nebepatikimojoj kojoj. Ir dar buvo nuro- 
dyta ištraukti iš triumo lig tol dykai stovėjusį laivo žaizdrą, o kalviui, 
kad sparčiau vyktų darbas, buvo įsakyta tuoj pat pradėti kalti visas, 
kokių gali prireikti, geležines dalis. 

Atsisėskite patogiai kaip sultonas tarp Saturno mėnulių, pažvelkite 
iš aukštai į atskirą abstraktų žmogų, ir jis jums pasirodys stebuklas, 
didystė, liūdesys. Bet iš to paties taško pažvelkite į žmoniją, kaip visu- 
mą, ir didžioji jos dalis — tiek nūdienė, tiek praeities — pasirodys 
jums vien nereikalingų dublikatų knibždėlynas. Tačiau nors visų 
menkiausias, nors visiškai netinkantis atsistoti į vieną gretą su prakil- 
nios žmogiškos abstrakcijos pavyzdžiais, „Pekodo" dailidė nebuvo 
dublikatas; taigi dabar jis įžengia į sceną. 

Kaip daugelis jūromis plaukiojančių dailidžių, o ypač banginių 
medžioklės laivais, jis apytikriai, bet pakankamai mokėjo įvairiausių 
amatų bei darbų, giminingų jo paties darbuotei, nesgi nuo dailidės 
amato kaip nuo senovinio kamieno atsišakoja visi tie nagingi meistra- 
vimai, kur vienaip ar kitaip kaip medžiaga naudojamas medis. Tačiau 

be viso to, kas apie jį buvo sakyta ankstesnėje apibendrinančioje 
pastaboje, „Pekodo" dailidės niekas negalėjo pakeisti prireikus sku- 
biai padirbti tuos sunkiai įvardijamus, gudrius mechaninius įtaisus, 
be kurių niekaip neišsiverčia didelis laivas, trejus ar ketverius metus 
plaukiojantis tolimose necivilizuotose jūrose. Nes, nekalbant apie 
laiku atliekamus tiesioginius darbus: sudaužytų velbotų arba įskilusių 
rėjų sutaisymą, blogai išdrožtų irklų menčių formos patobulinimą, 
mažų storastiklių iliuminatorių įstatymą denyje ar laivo apkalos 
naujo skersinio prikalimą ir dar daugybės darbų, atitinkančių specia- 
lią jo paskirtį, jis puikiai mokėjo ir kitų, pačių įvairiausių, tiek rimtų, 
tiek įgeidingų. 

Vienintelė didi scena, kur jis atliko tuos įvairius vaidmenis, buvo 
jo varstotas — ilgas, griozdiškas, grubiai sukaltas stalas su visokių 
dydžių spaustuvais, geležiniais ir mediniais. Išskyrus tą metą, kai prie 
laivo būdavo prišvartuoti banginiai, varstotas visada stovėdavo skersai 
denio, patikimai prinaituotas prie galinės taukų lydyklos sienos. 

Ima ir užsikerta per didelis kaištis, nebelenda į jam skirtą skylę, 
dailidė sugniauš jį kuriais nors visada paruoštais spaustuvais ir nieko 
nelaukdamas nudildys kiek reikia. Pagaus laivininkai užklydusią 
keistaplunksnę kranto paukštę, tuoj iš plonai supjaustytų banginio 
ūso rykštelių bei spermacetinio banginio kaulo lankų dailidė dirba 
jai į pagodą panašų narvelį. Išsinarina riešą irkluotojas — dailidė 
taiso skausmą raminantį pavilgą. įsigeidė Stabas visų savo irklų mentes 
padabinti skaisčiai raudonomis žvaigždėmis, ir, keisdamas mediniuose 
spaustuvuose irklą po irklo, dailidė uoliai paišo jam žvaigždyną. Šaus 
kokiam nors jūreiviui į galvą mintis pasikabinti ryklio kaulo auskarus, 
dailidė jau gręžia jam ausis. Įsisopo kam nors dantis, dailidė išsiima 
reples ir tekštelėjęs delnu per varstotą kviečia jį sėstis, tačiau vargšelis 
raivosi iš skausmo ir trukdo užbaigti operaciją; pasukęs didžiųjų me- 
dinių spaustuvų rankeną, dailidė liepia įkišti apatinį žandikaulį, jeigu 
jūreivis vis dėlto nori, kad dantis būtų išrautas. 

Taigi tasai dailidė buvo pasirengęs viskam, tačiau vienodai viskam 
abejingas, niekam nejaučiąs pagarbos. Dantys jam buvo nelyginant 
kaulų gabalai, galvos nelyginant medžio trinkos, o žmones jis telaikė 
kažkuo panašiu į kabestanus. Atrodė, jog tokia plati veikimo sritis, 
tokia gausybė talentų, toks išradingumas ir nagingumas turėjo byloti 
apie nepaprastai gyvą intelektą. Tačiau iš tiesų buvo kitaip. Visų 
labiausiai šis žmogus atkreipdavo dėmesį beasmeniu abejingumu, 
sakau — beasmeniu, nes dailidė taip susiliedavo su aplinkine daiktų 

nepabaigiamybe, jog atrodė neatsiejamas nuo bendro abejingumo, 
pastebimo visame regimajame mūsų pasaulyje, kuris nepaliaujamai, 
įvairiopai keisdamasis, vis tiek tvyro amžiname rimties būvyje ir igno- 
ruoja jus, net jeigu jūs kasate pamatus katedroms. Tačiau retsykiais 
šitas dailidės pusiau grėsmingas abejingumas, nestokojąs, kaip matome, 
įsišaknijusios kietaširdystės, retsykiais jis būdavo keistai atmiešiamas 
kažkokio sukriošusio, prieštvaninio linksmumo, dusulingo, klibinkš- 
Čiuojančio su ramentais, pamarginto žilstelėjusiu sąmoju, tokio, koks 
tikriausiai padėjo stumti nakties vachtas dar barzdotame Nojaus laivo 
bake. Gal Šito seno dailidės būta amžino gyvenimo klajūno, per bega- 
lines keliones pirmyn ir atgal ne tik neapaugusio samanomis, o at- 
virkščiai — nutrynusio nuo savo bortų viską, kas buvo prie jų prilipę? 
Jis buvo plikai abstraktus, nedaliai vientisas, bekompromisiškas lyg 
ką tik gimęs kūdikis, gyvenąs be mąslaus dėmesio tiek šiam, tiek anam 
pasauliui. Beveik galėjai tarti, jog tas keistas kompromisų nebuvimas 
stačiai ribojasi su tamsybiškumu, nes daugybės amatų jis ėmėsi tarytum 
ne tiek proto ar instinkto skatinamas ar bent todėl, kad buvo to išmo- 
kytas, ir ne sąveikaujant tiem trims tolygiems ar netolygiems moty- 
vams, 0 paprasčiausiai dėl kažkokio aklo, spontaniško primityvaus 
poreikio. Jis tebuvo rankų darbo triūslys; jo smegenys, jeigu jų kada 
nors turėjo, senų seniausiai buvo sutekėjusios į pirštų raumenis. 
Jis buvo kaip tas neprotaujantis, bet vis dėlto labai naudingas šefil- 
diskas instrumentas, multum in parvo*, kuris tėra bent kiek didėlesnis 
už kišeninį peiliuką, tačiau turi ne vien įvairių dydžių geležčių, bet ir 
atsuktuvų, kamščiatraukių, repliukių, ylų, pieštukų, liniuočių, nagų 
dildelių, gilintuvų. Taigi viršininkams sumanius panaudoti dailidę 
kaip atsuktuvą, tereikėjo atidaryti atitinkamą skyrelį, ir atsuktuvas jau 
gatavas; užsimanius replių, tereikėjo stverti jį už kojų, ir replės jūsų 
rankose. 


Vis dėlto, kaip buvo anksčiau užsiminta, tas visų instrumentų 
rinkinys, tas atlenkiamas užlenkiamas dailidė nebuvo nei paprasta ma- 
šina, nei automatas. Jeigu jo ir neturėta sielos įprastine šio žodžio 
prasme, jame būta kažko beveik nesučiuopiamo, ir toji nesučiuopia- 
mybė kažkaip saviškai atlikdavo jo pareigas. Ko ten būta — ar gyvsi- 
dabrio esencijos, ar kelių elnio pantų nuoviro lašų, sunku pasakyti. 
Tačiau, šiaip ar taip, tas kažkas gyveno jame jau šešios dešimtys metų, 
jei ne daugiau. Ir kaip tik tai, tas nesuvokiamas, gudrus gyvenimo pra- 


* Daug mažame (/ot.). 

das, liepė jam didžią paros dalį sakyti monologą, bet taip, kaip nepro- 
taujantis ratas sako monologą dardėdamas; o gal greičiau jo kūnas 
buvo sarginė, ir vienišas oratorius viduje — sargas, nepaliaujamai 
šnekąs, kad neužmigtų. 

DENIS. PIRMOJI NAKTIES VACHTA 


(Dailidė stovi prie varstoto ir, šviečiant dviem žibintams, 
stropiai dilina spaustuvais tvirtai suspaustą kojai skirtą kaulo 
gabalą. Aplink primėtyta banginio kaulo nuolaužų, diržų at- 
raižų, veltinio gabalų, sraigtų ir visokiausių įrankių. Priekyje, 
kur darbuojasi kalvis, plyksČioja raudonos žaizdro liepsnos) 


— Velniai rautų šitą dildę, velniai rautų šitą kaulą! Kas turi būti 
kieta, tas minkšta, o kas turi būti minkšta, tas kieta. Tokia dalia tų, 
kurie iš seno žandikaulio dirba blauzdikaulį. Pabandysim kitą. Aha, 
dabar jau geriau (čiaudo) Aapcy, tos kaulų dulkės (Čiaudo)... 
juk jos (čiaudo)... kaip kažin ką, jos (čiaudo)... po šimts kipšų, man 
žodžio ištarti neduoda! Štai ko susilaukia senis, dirbdamas su negyva 
medžiaga. Pjauk gyvą medį, dulkių neregėsi; rėžk gyvą kaulą — taip 
pat (čiaudo). Ei, darbuokis, senas Rūkly, greičiau duok Šen apkaustą 
ir sankabą su sraigtu, aš tuoj viską paruošiu. Viena laimė (čiaudo), kad 
nereikia daryti kelio sąnario, tada tikrai tektų galvą pasukti, bet 
padirbti blauzdikaulį — vieni niekai, nelyginant kartį apyniams iš- 
pjauti; tiktai norėčiau gražiai nupoliruoti. Laiko, laiko; jeigu turėčiau 
laiko, aš jam tokią dailią koją sumeistruočiau (čiaudo), kad 
gražesne ir dama netrepsėjo po svetainę. Visos tos elnenos kojos ir 
blauzdos, kur išstatytos vitrinose, nė iš tolo jai neprilygtų. Anos 
vandens prisigeria, todėl įvaro reumatą ir reikia jas gydyti (čiaudo) 
visokiom voniom ir įtrynimais, visai kaip gyvas. Bet dabar, kol dar 
nenupjoviau, reikia pakviesti jo mogoliškąją didenybę ir pažiūrėti, 
ar ilgis geras; kažkodėl atrodo, jog bus trumpoka. Aha! kulnas stuksi; 
sekasi mums; Čia jis ateina, ne kas kitas, aišku. 

AHABAS (artindamasis) 
(Šioje scenoje dailidė kartkarčiais vis nusičiaudo) 


Na kaip, žmonių darytojau? 

Pačiu laiku, ponas kapitone. Jums leidus, ponas kapitone, pažy- 
mėsiu ilgį. Leiskit pamatuoti, pone. 

Pamatuoti koją! Gerai. Ką gi, jau nebe pirmas kartas. Pridėk ją. 
Taip, laikyk ten pirštą. Neblogi tavo spaustuvai, dailide; nagi leisk 
pabandyti, kaip jie laiko. Taip taip, kietai suspaudžia. 

O, ponas kapitone, jie gali kaulus sulaužyti — atsargiau, atsar- 
giau! 

Nebijok, man patinka stiprus spustelėjimas; mėgstu jausti šitame 
slidžiame pasaulyje ką nors, kas gerai laiko. O ką ten daro Prome- 
tėjas? — norėjau pasakyti kalvis — ką jis daro? 

Tikriausiai, ponas kapitone, kala sankabą. 

Teisingai. Vadinasi — bendras darbas; jis aprūpina raumenis. Pa- 
siutusiai raudoną ugnį ten įkūrė. 

O kaipgi, ponas kapitone; reikia, kad geležis įkaistų iki baltumo 
dirbant tokį sudėtingą darbą. 

Hm hm. Vadinas, reikia. Dabar manau, kad ne veltui senasis 
graikas Prometėjas, kuris, anot šnekų, dirbo žmones, buvo kalvis ir 
įkvėpdavo jiems ugnies, nes kas sukurta ugnyje, turi ugniai ir priklau- 
syti; taigi ir pragaro tikriausiai esama. Kaip lekioja suodžiai! Tai 
tikriausiai liekanos, iš kurių tas graikas pridarė afrikiečių. Dailide, 
kai jis baigs kalti sankabą, liepk nukalti porą geležinių raktikaulių 
ir menčių; yra mūsų laive prekijas, kurį gniuždo nepakeliama našta. 

Ką, ponas kapitone? 

Pala, jeigu jau Prometėjas ėmėsi darbo, užsakysiu jam visą žmogų 
pagal savo brėžinį. /mprimis*, ūgio kad būtų penkiasdešimties pėdų 
su puskojinėm; toliau — krūtinė kaip Temzės tunelis; toliau — kojos, 
kad būtų augte įaugusios į žemę; toliau — rankos trijų pėdų per 
riešus; širdies visiškai nereikia, kakta — vario; ketvirtis akro rink- 
tinių smegenų; ir... reikia pagalvoti, ar užsakyti jam akis, kad matytų, 
kas lauke? Ne, bet viršugalvyje tebūna ypatingas langas apšviesti tam, 
kas viduje. Taigi priimk įsakymą ir eik šalin. 

Hm, norėčiau žinoti, apie ką ir su kuo jis dabar šneka? Ar man 
čia stovėti? (į Šalį) 


* Visų pirma (/ot.). 

Niekam tikus architektūra, kai sukuriamas aklas kupolas kaip kad 
Šitas. Ne ne ne; privalau turėti žibintą. 

Cha! Prašau! Čia yra du, man užteks vieno. 

Ko švieti man į akis šituo vagių gaudytoju? Šviesa į akis 
blogiau negu į smilkinį įremtas pistoletas. 

Aš maniau, ponas kapitone, jog kalbat su manim, dailide. 

Dailidė? Juk tai... bet ne... labai švarus ir, pasakyčiau, ypatin- 
gai poniškas tavo, dailide, darbas; o gal verčiau norėtum darbuotis 
su molių? 

Kaip? Su moliu? Su moliu, ponas kapitone? Bet juk tai purvas; 
molį mes paliekam grioviakasiams, pone. 

Na ir nenaudėlis! Ko tu vis Čiaudai? 

Iš kaulų eina daug dulkių. 

Tada pasimokyk ir numiręs nesilaidok gyviesiems po nosimi. 

Klausau? o! a! suprantu; taip... o dieve mano! 

Klausyk, dailide, tu laikai save tikru Šito amato meistru, taip? 
Tai sakyk, ar bus galima geru žodžiu paminėti tavo darbą, jei aš, 
stovėdamas ant kojos, kurią dabar dirbi, jausiu toje vietoje kitą, tai 
yra, savo senąją, prarastą koją, tą iš mėsos ir kraujo? Ar įstengsi 
tujen išvyti senąjį Adomą? 

Po teisybei, ponas kapitone, jau pradedu kai ką suvokti. Taip, esu 
girdėjęs tų keistų dalykų; sako, žmogus, netekęs stiebo, niekada 
visiškai nenustoja jautęs savo pirmykščio rangauto, jam vis kur nors 
dursteli. Nuolankiai klausiu, ponas kapitone, ar taip yra iš tikrųjų? 

Taip, žmogau. Žiūrėk, dėk savo gyvą koją čia, kur kažkada buvo 
mano; dabar akims čia tik viena koja, o sielos akims — dvi. Ten, 
kur tu jauti tvinksint gyvybę, ten, tiksliai toje pat vietoje, jaučiu ir aš. 
Argi tai ne mįslė? 

Nuolankiai drįsčiau ją pavadinti neįspėjama, ponas kapitone. 

Tada klausyk. Iš kur tu žinai, kad kokia nors vientisa, gyva, 
mąstanti būtybė nestovi nematoma ir nesusiliejusi su tavimi ten, kur 
tu pats stovi, aha, ir stovi tavęs nepaisydama? Nejaugi visiškos vie- 
natvės valandomis tu nesibijai, kad tavęs slapčiomis kas nors klausosi? 
Palauk, neatsakyk! Ir jeigu aš vis dar jaučiu deginantį skausmą 
sutrupintoje kojoje, nors jos jau seniai nebėra, kodėl tada ir tu, dailide, 
neturėtum amžinai jausti deginančių pragaro kančių ir be kūno? 

Dieve mielaširdingas! Po teisybei, ponas kapitone, jeigu jau viskas 
taip pakrypo, turiu geriau pagalvoti, man regis, jog aš nieko nesusi- 
graibau. 

Klausyk, avigalviams nėra ko samprotauti... Kiek dar sugaiši prie 
šitos kojos? 

Kokią valandą, ponas kapitone. 

Tada gadink ją toliau, paskui atneši man (Pasigręžia eiti). O gy- 
venime! Štai aš — išdidus kaip graikų dievas, tačiau skolingas šitam 
mulkiui už kaulo gabalą, ant kurio stoviu. Tebus prakeiktas tas mir- 
tingųjų abipusis prasiskolinimas, negalįs apsieiti be buhalterijos knygų. 
Norėčiau būti laisvas kaip vėjas, bet mano vardas įrašytas viso 
pasaulio skolininkų knygose. Aš toks turtingas, jog galėčiau pasi- 
rungti su lobingiausiais pretoriais““ išparduodant varžytinėse Romos 
imperiją (kuri ir buvo visas pasaulis), bet esu skolingas net už savo 
liežuvį, kuriuo dabar giriuosi. O dangau! Pasiimsiu tiglį ir išsitirpinsiu 
jame iki paskutinio slankstelio. Taip! 


DAILIDĖ (Vėl imdamasis darbo) 


Taigi, taigi! Stabas jį geriausiai pažįsta, ir Stabas visada sako, 
kad jis keistas; nieko kito, tik tą vieną tinkamą žodį — keistas; keistas, 
sako Stabas; keistas, keistas, keistas; taip visą laiką ir kala ponui Star- 
bakui — keistas, keistas, keistas, labai keistas. O čia jo koja! Ir dar 
kai pagalvoju, tai juk jis su ja ir miega! Vietoj žmonos — banginio 
žandikaulio gabalas! Ir tai jo koja; ant jos jis stovės. Ką jis ten sakė 
apie vieną koją, stovinčią trijose vietose, ir visas tris vietas — viename 
pragare? Kaip ten buvo? Ah! Nesistebiu, kad taip pašaipiai į mane 
žiūrėjo. Kartais ir aš moku gudriai suregzti mintį, kaip kiti sako, bet 
tik kartais, kai pasiseka. Ir tokiam mažam striukiui kaip aš niekada 
nereikia bristi giliomis vietomis paskui išstypusius it gervės kapito- 
nus; vos tik vanduo pasieks smakrą, jau ir šauki — gelbėkit, skęstu! 
O štai toji gervės koja! ilga ir plona, kaipgi! Paprastai Žmonėms 
užtenka vienos poros kojų visam gyvenimui, užtenka todėl, kad 
elgiasi su jom gailestingai, kaip senos silpnaširdės damos gailestingai 
elgiasi su savo senais karietų.arkliais. Bet Ahabas... jis žiaurus važny- 
čiotojas. Antai vieną koją mirtinai nuvarė, kita vos gyva, tai dabar 
dėvi kaulines. Ei, Rūkly, nešk šen savo varžtus ir pabaikim, kol dar 
neatėjo triūbuodamas prisikėlimo šauklys kviesti visų kojų, tikrų ir 
dirbtinių, kaip kad aludariai ateina surinkti senų alaus statinių, idant 
vėl jas pripiltų. Tai bent koja! Visai kaip gyva, nudildyta puikiai; rytoj 
jis stovės ant jos ir skaičiuos aukštį sekstantu. Ehe! Vos nepamiršau 
nupoliruoti ovalinės plokštumos, kur jis skaičiuoja platumas. Taip, 
taip, — šen kaltą, dildę ir švitrinį popierių! 

Kitą rytą, kaip reikalauja taisyklės, jūreiviai pumpavo vandenį 
iš laivo triumo, bet staiga su vandeniu ėmė gana gausiai tekėti rieba- 
lai; matyt, apačioje prakiuro statinės. Visi susirūpino, ir Starbakas 
nusileido į kajutę pranešti apie nesėkmę*. 

Tuo metu plaukdamas į žiemryčius, „„Pekodas" artinosi prie 
Formozos ir Basi salų, tarp kurių yra subtropinis kelias iš Kinijos 
jūrų į Ramųjį vandenyną. Todėl Starbakas užtiko Ahabą sėdint prie 
išskleisto stambaus rytų salynų žemėlapio; greta buvo ir kitas, smulkus 
Japonijos salų — Nipono, Matsumaji“ ir Sikokaus — rytų pakrančių 
žemėlapis. įrėmęs savo naują baltasniegę kaulinę koją į prisraigtuoto 
prie grindų stalo koją, su ilgu atlenktu peiliu rankoje šis nuostabus 
senis sėdėjo nugara į duris ir raukydamas antakius iš naujo Žymėjosi 
senus maršrutus. 

— Kas ten? — paklausė jis, išgirdęs žingsnius prie durų, bet 
neatsigręždamas. — Į. denį! Nešdinkis! 

— Suklydot, kapitone; čia aš. Pone, triume teka taukai. Reikia 
pastatyti keltuvus ir atidaryti triumą. 

— Pastatyti keltuvus ir atidaryti triumą? Dabar, kai mes jau 
artinamės prie Japonijos, plūduriuoti čia savaitę ir keisti senus 
statinių graižus? 

— Arba, ponas kapitone, mes tą padarysime, arba per vieną 
dieną prarasime taukų daugiau, negu prisilydysime per visus metus. 
Tą, dėl ko atplaukėme dvidešimt tūkstančių mylių, verta išsaugoti, 
pone. 

— Verta verta; jei tik mes tą gausim. 

— Aš, ponas kapitone, kalbu apie taukus triume. 

— O aš apie tai nei kalbėjau, nei galvojau. Nešdinkis! Tegul 
teka! Aš ir pats visur teku. Aha! Kiauras kiaurame, ne tik pilnas 
kiaurų statinių, bet ir tos kiauros statinės kiaurame laive — žymiai 
blogiau negu „Pekode". Ir vis dėlto aš nestoju taisyti savo skylių, nesgi 


* Banginių medžioklės laivuose, turinčiuose nemažą kiekį taukų, du sykius per 
savaitę j triumą būtinai nuleidžiamas šlangas ir statinės apipilamos jūros vandeniu, 
kuris paskui dalimis išpumpuojamas siurbliais. Šitaip neperdžiūsta statinės, o tolydžio 
išpumpuodami vandenį, jūreiviai iš karto pastebi pradėjus bėgti brangųjį krovinį. 

kas rastų jas giliai nugrimzdusiame korpuse; O jei ir rastų, kaip 
užkimštų siaučiant baisiai gyvenimo audrai? Starbakai! Aš neleisiu 
atidaryti triumo. 

— Ką pasakys savininkai, ponas kapitone? 

— Tegu savininkai atsistoja Nantaketo pakrantėje ir pabando 
perrėkti taifūnus. Kas Ahabui darbo? Savininkai, savininkai. Amžinai 
tu, Starbakai, tauški man apie tuos niekingus savininkus, lyg tie 
savininkai būtų mano sąžinė. Paklausyk, vienintelis tikras savinin- 
kas — tas, kuris įsakinėja; ir įsidėmėk, mano sąžinė yra šito laivo 
kilyje. Drožk į denį! 

— Kapitone Ahabai,— ištarė nuraudęs pirmasis padėjėjas, eida- 
mas gilyn į kajutę su tokiu keistai pagarbiu ir atsargiu narsumu, 
jog atrodė, kad jis ne tik visaip vengia išoriškai parodyti savo pasi- 
kliovimą, bet ganėtinai jo stokoja ir viduje.— Geresnis už mane žmo- 
gus galėtų atleisti jums tai, ko niekada nedovanotų jaunesniam 
žmogui, taip, ir laimingesniam žmogui, kapitone Ahabai. 

— Velniava! Negi jau tiek įsidrąsinai, kad imi smerkti ma- 
ne?.. Į denį! 

— Ne, ponas kapitone, dar ne; aš jūsų labai prašau. Ir aš drįstu, 
pone, būti atlaidus! Negi nesuprasim viens kito geriau negu ligi šiol, 
kapitone? 

Ahabas stvėrė užtaisytą muškietą iš stovo (kajutės baldo, esančio 
vos ne kiekviename laive, medžiojančiame banginius Pietų jūrose) 
ir, atstatęs ją Starbakui į krūtinę, sušuko: 

— Vienas yra Dievas — žemės Valdovas, ir vienas kapitonas — 
„Pekodo" Viešpats. ( denį! 

Pažvelgus į blyksinčias pirmojo padėjėjo akis ir degančius skruos- 
tus, galėjo ateiti į galvą mintis, jog jį iš tikrųjų nutvilkė ugnis iš 
vamzdžio. Tačiau, sutramdęs savo jausmus, jis gana ramiai apsisuko; 
išeidamas iš kajutės, akimirką stabtelėjo tarpduryje ir tarė: 

— Jūs įskaudinot mane, bet neįžeidėt, ponas kapitone, todėl 
nesakau, kad saugotumėtės Starbako — jūs tik pasijuoktumėt,— bet 
tegul Ahabas pasisaugo Ahabo; saugokitės savęs, ponas kapitone. 

— Jis darosi narsesnis, bet vis dėlto klauso; didžiai apdairus 
narsumas! — sumurmėjo Ahabas, Starbakui išėjus.— Kaip ten jis pa- 
sakė: „Tegul Ahabas pasisaugo Ahabo",— čia kažkas slypi! 

Rūsčiai suraukęs kaktą, Ahabas ėmė vaikštinėti pirmyn ir atgal 
po ankštą kajutę, nejučia pasiramsčiuodamas muškieta lyg lazda, 


425 Kvikegas savo grabe 


bet netrukus gilios raukšlės kaktoje išsilygino, ir, pastatęs muškietą 
į vietą, Jis išėjo į denį. 

o tada riktelėjo jūreiviams: — Sutraukti bramselius! Formarselį ir 
bezanmarselį surifuoti, atsukti grotrėją! Pastatyti keltuvą ir atidaryti 
didijį triumą! 

Turbūt bergždžiai spėliotume, kas paskatino Ahabą šį sykį taip 
pasielgti su Starbaku. Gal čia buvo teisingumo blykstelėjimas, o gal 
paprasčiausias apdairumas, esamomis sąlygomis griežtai raginęs vengti 
menkiausio — nors ir laikino — vieno iš pagrindinių, laivo vadų prie- 
šiškumo. Kad ir kaip ten būtų, Ahabo įsakymas buvo įvykdytas ir 
triumas atidarytas. 


CX skyrius 
KVIKEGAS SAVO GRABE 


Po kruopščios apžiūros paaiškėjo, jog paskiausiai į triumą nu- 
leistos statinės visiškai sveikos, vadinasi, prakiurusių reikia ieškoti 
kažkur žemiau. Kadangi oras buvo ramus, jūreiviai skverbėsi vis 
giliau ir giliau į triumą, drumsdami apatinių eilių didžiulių statinių 
sunkų įmygį ir varydami šituos milžiniškus kurmius iš vidunakčio 
juodumos į dienos šviesą viršuje. Ir taip giliai buvo nusigauta, ir tokios 
senos, tokios laiko apgraužtos, tokios apipelijusios atrodė gigantiškos 
statinės, jog netyčia imdavai akimis ieškoti apsamanojusio kerti- 
nio akmens — statinės su kapitono Nojaus monetomis, apklijuotos 
skelbimais, bergždžiai įspėjančiais apkvaitusį seną pasaulį apie būsimą 
tvaną. Viena po kitos į viršų keliavo statinės su geriamu vandeniu, 
duona, sūdyta mėsa, ryšuliai statinių šulų ir krūvos statinių graižų, kol 
pagaliau denius taip užvertė, jog buvo sunku jais ir pereiti, ir nuo 
kiekvieno žingsnio garsiai aidėjo dyki triumai, lyg būtume vaikščioję 
virš tuščių katakombų; ir jūra svaidė mėtė laivą nelyginant didžiulį, 
oro pilną butelį. ,„Pekodo" galva pasidarė sunki kaip studento, tuščiu 
pilvu iškalusio visą Aristotelį. Gerai dar, kad taifūnai nesugalvojo 
tuomet mūsų aplankyti. 

Kaip tik tuo metu mano vargšą bičiulį ir neperskiriamą draugą 
stabmeldį Kvikegą sugriebė karštinė, per kurią jis vos nenukeliavo 
į aną, amžinąjį, pasaulį. 

Reikia pasakyti, jog banginių medžioklėje sinekūros nežinomos; 
garbė ir grėsmė žengia petis petin, ir kuo ant aukštesnės pakopos 
pakyli, tuo sunkiau dirbi, kol pagaliau tampi Kapitonu. 

Taip buvo ir vargšui Kvikegui, kuris kaip žeberklininkas ne tik 
privalėjo atlaikyti visą gyvo banginio įniršį, bet — kaip jau anksčiau 
matėme — kopti audrotoje jūroje ant negyvos jo kupros, o pagaliau 
turėjo leistis į triumo protamsą ir, braukdamas prakaitą šitame pože- 
miniame kalėjime, visą dieną galynėtis su vos pajudinamomis stati- 
nėmis ir prižiūrėti jų sustatymą. Trumpai drūtai, žeberklininkai 
laive — tai, anot jūreivių, juodnugariai. 

Vargšas Kvikegas! Kai pusė triumo jau buvo ištuštinta, reikėjo 
jums pasilenkti ties liuku ir pažvelgti į vidų, kur vien su apatinėmis 
vilnonėmis kelnėmis išsitatuiravęs laukinis keturpėsčias ropojo tarp 
pelėsių ir glitėsių tarytum dėmėtas žalias driežas šulinio dugne. 
Ir šuliniu arba ledaine tapo tam vargšui stabmeldžiui triumas, kur, 
nors buvo sukaitęs iki prakaito, jis, net keista, siaubingai peršalo, per- 
šalimas perėjo į karštinę, ir pagaliau po kelių kankinamų dienų pa- 
guldė jį į gultą visiškai prie pat mirties slenksčio. Jis nyko ir nyko per 
tas kelias begalines dienas, ir atrodė, iš jo teliko vien kaulai ir 
tatuiruotė! Bet nors jis visas sumenko, skruostikauliai išsišovė, jo akys 
tarytum ėjo didyn ir didyn, ėmė ypatingai švelniai blizgėti ir iš ligos 
gelmių žvelgė į mus maloniai, bet rimtai, drauge nuostabiai bylo- 
damos apie nemirtingos jo sielos sveikatą, kuri nei ėjo blogyn, nei 
gniužo nuo mirties artėjimo. Kaip ratilai vandenyje, kurie silpdami 
plinta vis plačiau, taip ir jo akys vis didėjo ir didėjo nelyginant 
Amžinybės ratai. Baimė, kurią sunku išreikšti žodžiais, būtų užplūdusi 
jus, jei būtumėt sėdėję prie to nykstančio laukinio gulto ir regėję jo 
veide tokius keistus dalykus, kokius matė stovintys šalia mirštančio 
Zoroastro'“. Nes tai, kas iš tiesų žmoguje yra stebuklinga ir baugu, 
dar niekada nebuvo išsakyta žodžiais ar aprašyta knygose. Taip ir 
prisiartinimą Mirties, sulyginančios visus, įspaudžiančios visų veiduose 
paskutinį tiesos apreiškimą, žodžiais teisingai išsakyti galėtų tik tas, 
kuris jau miręs. Stai kodėl — pakartokim dar sykį — nė vieno mirš- 
tančio chaldėjo arba graiko galvoje neskriejo kilnesnės bei šventesnės 
mintys negu tos, kurių slaptingi Šešėliai šliaužė vargšo Kvikego veidu, 
jam tykiai gulint siūbuojančiame gulte, ir atrodė, kad jūra nori švelniai 
jį nubanguoti į galutinį atilsį, o neregimas vandenyno potvynis kelia vis 
aukščiau ir aukščiau link jam skirtų dausų. 


Nė vienas „Pekodo" jūreivis nebetikėjo, jog Kvikegas pasveiks, 

na o pats Kvikegas, ką jis galvojo apie savo ligą, aiškiai bylojo tai, 
kokios keistos paslaugos jis mūsų paprašė. Pilką ryto vachtos prieš- 
aušrio valandą jis pasišaukė vieną jūreivį ir, paėmęs jį už rankos, 
pasakė, jog Nantakete jam teko matyti nedidelius luotus iš tamsaus 
medžio, panašaus į tą, iš kokio jo gimtojoje saloje daromos karo 
pirogos; pasiklausinėjes jis sužinojo, jog kiekvieną Nantakete mirusį 
banginių medžioklį paguldo 1 tokią tamsią kanoją, ir mintis, kad ir jis 
galėtų būti taip pašarvotas, didžiai jam patikusi, nes tai būtų panašu į 
jo tautos paprotį, pagal kurį išbalzamuotas miręs karys pagul- 
domas į pirogą ir paliekamas bangoms plukdyti į žvaigždžių saly- 
nus; nes jo tėvynainiai ne tiktai tiki, jog žvaigždės — tai salos, bet ir 
neabejoja, jog toli už visų matomųjų regračių jų malonios bekraštės 
jūrmarės susilieja su mėlynais dangumis, sudarydamos baltas lūžtan- 
čias Paukščių Tako bangas. Kvikegas pridūrė, jog jį šiurpas krečia 
pagalvojus, kad jūros papročiu jį suvynios į gultą ir išmes per bortą 
nelyginant niekingą stipeną maitėdoms rykliams. Ne, jis trokštąs 
nantaketietiškos kanojos, ypač tinkančios jam — banginių žmogui, 
nes, kaip ir velbotas, tasai grabas-kanoja neturi kilio, nors dėl to tik- 
riausiai prastai klauso vairo ir srovė jį smarkiai neša žemyn per 
miglotus šimtmečius. 


Vos tiktai šis keistas noras buvo perduotas į škancus, dailidei 
tuoj pat buvo liepta įvykdyti Kvikego pageidavimą, kad ir koks jis 
būtų. Laive buvo šiek tiek senos stabmeldiškos grabo spalvos medie- 
nos, prisipjautos per vieną ilgą kelionę neliestose Lakadyvų salų 
giriose; iš šitų tamsių lentų ir buvo nutarta sukalti grabą. Vos tik 
įsakymas buvo perduotas dailidei, tasai, kaip paprastai abejingai uolus, 
negaišdamas pasičiupo matuoklę, nuėjo į kubriką ir labai kruopščiai 
išmatavo Kvikegą, tvarkingai brėždamas kreida atžymas ant jo kūno. 

— Ech, varguolis, dabar teks jam mirti! — atsiduso Long Ailen- 
do salos jūreivis. 

Grįžęs prie varstoto, dailidė dėl tvarkos ir patogumo atmatavo 
tikslų būsimo grabo ilgi ir tas vietas pažymėjo, įkirtęs du griovelius. 
Po to išsidėliojo lentas bei instrumentus ir ėmėsi darbo. 

Kai buvo įkalta paskutinė vinis, dangtis nuobliuotas ir pritinkintas, 
dailidė lengvai užsivertė gatavą grabą ant pečių ir nuėjo per denį, 
klausinėdamas, ar turi ką 1 jį dėti. 

Išgirdęs pasipiktinusius, bet šiek tiek pašaipius šūksnius, kuriais 
jūreiviai denyje ėmė vyti dailidę su jo nešuliu šalin, Kvikegas, visus 
nušiurpindamas, liepė kuo greičiau atnešti grabą jam, 0 jo neklausyti 

buvo neįmanoma, nes juk nėra tarp mirtingųjų didesnių tironų 
už mirštančiuosius; jeigu jie netrukus amžinai liausis mus trikdę, 
reikia jiems, vargšeliams, kol kas pajtaikauti. 

Pasilenkęs per gulto kraštą, Kvikegas ilgai ir atidžiai apžiūrėjo 
grabą. Paskui paprašė atnešti žeberklą ir nuėmęs medinį kotą paguldė 
i grabą sykiu su vienu Starbako velboto irklu. Ir dar jo pageidavimu 
palei šonus buvo pridėta galėtų, galvūgalyje pastatyta gėlo vandens 
gertuvė, kojūgalyje — maišelis su žeme, pusiau su pjuvenomis su- 
krapštyta triume, o vietoje pagalvio — susuktas burės gabalas; tada 
Kvikegas ėmė labai prašytis perkeliamas iš gulto į paskutinį guolį — 
norįs išbandyti jo patogumus, jeigu jų ten esama. Kelias minutes 
jis gulėjo nejudėdamas, po to paprašė vieną jūreivį paduoti iš kelion- 
maišio dievuką Jodžą. Paskui susidėjo ant krūtinės rankas, įbrukęs 
tarp jų Jodžą, ir paprašė uždaryti grabo dangtį („liuką“, kaip jis 
pavadino). Dangčio dalis virš galvos buvo atvožta — ją laikė odiniai 
vyriai — ir Kvikegas gulėjo grabe taip, kad buvo matyti tiktai rimtas 
jo veidas. „Rarmai" („gerai, tinka"),— pagaliau tyliai ištarė jis ir 
ženklais parodė, kad jį vėl perkeltų į gultą. 

Tačiau dar nespėjus šito padaryti, netoliese šmaižiojęs Pipas 
nepastebimai pritykino prie pat grabo ir tyliai raudodamas paėmė 
Kvikegą už rankos; kitoje rankoje laikė tamburiną. 

— Vargšas klajūne! Nejaugi niekada nebus pabaigos vargingoms 
tavo klajonėms? Kurlink dabar tu keliauji? Jeigu tėkmės nuneš tave 
prie saldžiųjų Antilų, kur bangomūšiai skalauja smėlio krantus tiktai 
vandens lelijomis, ar atliksi nedideli mano pavedimą? Suieškok tenai 
Pipą, kuris čia seniai prapuolė; aš manau, kad jis tolimuose Antiluose. 
Jei rasi, paguosk, nes jam turbūt labai liūdna; supranti, jis paliko čia 
savo tamburiną... aš jį radau. Tram ta ra ram! Dabar, Kvikegai, 
gali mirti, o aš pabūgnysiu tau mirties maršą. 

— Esu girdėjęs, — sumurmėjo Starbakas, žiūrėdamas pro liuką — 
jog nuo karštinės žmonės, net patys primityviausi, ima šnekėti 
senovinėmis kalbomis; tačiau, pasigilinus į šią paslaptį, paaiškėja, kad 
visiškai pamirštomis jų vaikystės dienomis prie jų šitomis senovinė- 
mis kalbomis yra kalbėję kokie nors mokslingi vyrai. Taip, aš 
nuoširdžiai tikiu, kad ir vargšelis Pipas su keistu savo beprotybės 
saldumu atneša mums dangišką visų mūsų pamirštos tėvynės žadinį. 
Kur, jei ne ten, jis galėjo to išmokti? Bet tyliau! Jis vėl šneka, tik 
dar beprotiškiau. 

— Sustokit poromis! Pasklrkim jį generolu. Ei, kur jo žeberklas? 

Padėkit jį čia skersai! Tam ta ra ra ram! Valio! Kad taip kovų gaidys 
tupėtų jam ant galvos ir giedotų! Kvikegas miršta narsiai!., atminkit 
visi: Kvikegas miršta narsiai!., gerai įsidėkit į galvas: Kvikegas miršta 
narsiai! Aš sakau: narsiai, narsiai, narsiai! o niekingas Pipas 
numirė kaip bailys; mirė visas tirtėdamas... gėda Pipui! Klausy- 
kit visi: jeigu sutiksite Pipą, praneškit visiems Antiluose, kad jis 
pabėgėlis; bailys, bailys, bailys! Pasakykit, kad jis iššoko iš velboto! 
Niekada aš nemuščiau savo tamburino dėl niekingo Pipo, nesakyčiau 
jam „generole", jeigu jis Čia dar sykį mirtų. Ne, ne! — gėda visiems 
bailiams — gėda! Tegul sau skęsta kaip Pipas, kuris iššoko iš velboto. 
Gėda! gėda! 

Visą tą laiką Kvikegas gulėjo užmerktomis akimis, tarsi nugrimz- 
dęs į snūdulį. Pagaliau Pipas buvo nuvestas, o ligonis perkeltas į 
gultą. 

Tačiau dabar, atlikęs visus pasiruošimus mirčiai, dabar, kai 
paaiškėjo, jog grabas tinkamas, Kvikegas netikėtai ėmė taisytis; netru- 
kus dailidės padirbtoji dėžė pasidarė nebereikalinga, ir tuomet nuste- 
busiems, bet džiūgaujantiems jūreiviams Kvikegas paaiškino, jog iš 
esmės netikėto jo pagijimo priežastis buvusi tokia: pačią kritiškiausią 
akimirką jis staiga prisiminęs nedidelę neatliktą priedermę krante, 
todėl apsigalvojęs ir nusprendęs, jog kol kas mirti negalįs. Paklaustas, 
nejaugi manąs, kad gali gyventi arba mirti savo paties lėmimu bei 
nuožiūra, jis atsakė, jog tas savaime suprantama. Žodžiu, Kvikegas 
buvo įsitikinęs, kad jei žmogus nusprendžia gyventi, vien liga jo 
pakirsti negali; tada žūt būt reikia banginio, uragano ar panašios 
aklos neįveikiamos naikinančios jėgos. 

Taip, laukiniai ir civilizuoti žmonės skiriasi dar ir tuo, kad jeigu 
civilizuotam ligoniui pagyti reikia maždaug šešių mėnesių, tai lauki- 
nis beveik gali atsistoti ant kojų per dieną. Taigi netrukus mano 
Kvikegui ėmė grįžti jėgos, ir pagaliau kelias dienas prasėdėjęs dykas 
ant špilio (tiesa, kirsdamas viską su vilko apetitu), jis staiga pašoko, 
plačiai išsižergė, atmetė rankas, gerai pasirąžė, nusižiovavo, o tada 
stryktelėjo į savo kabančio velboto pirmagalį, iškėlė žeberklą ir pa- 
reiškė, jog yra pasiruošęs kautynėms. 

Grabą — toks galėjo būti tik laukinio įgeidis — jis pavertė skry- 
nele; ištraukė iš savo brezentinio maišo visus drabužius ir tvarkingai 
juos ten susidėjo. Ne vieną laisvą valandą jis praleido, raižydamas 
dangtyje nuostabias figūras ir ornamentus; atrodė, jog šitaip primityviu 
būdu stengiasi ant medžio pakartoti įmantrią savo kūno tatuiruotę. 

O juk jį buvo ištatuiravęs jau miręs jo tėvynės pranašas ir aiškia- 
regys, tais hieroglifais užrašęs Kvikego kūne visą dangaus ir Že- 
mės teoriją podraug su mistiniu traktatu apie tiesos pažinimo meną; 
taigi patsai Kvikego asmuo buvo dar neįminta mįslė, stebuklinga 
vienatomė knyga, kurios paslapčių nė jis pats negalėjo perprasti, nors 
gyva jo Širdis daužėsi į jas; vadinasi, šitoms paslaptims galų gale buvo 
lemta pavirsti dulkėmis sykiu su gyvu pergamentu, kuriame jos buvo 
surašytos, ir pražūti neįmintoms. Štai kokia tikriausiai šmėstelėjo 
mintis Ahabui, kai vieną rytą, pažvelgęs į vargšą Kvikegą, nusigręžė 
šiurpiai sušukdamas: „O šėtoniška dievų kankyne!" 

Kai prasklendę pro Baši salas pagaliau išplaukėme į didžiosios 
Pietų jūros plynumas, jei ne tam tikri dalykai, aš būčiau apipylęs 
brangų mano širdžiai Ramųjį vandenyną begale dėkos žodžių, 
kadangi pagaliau išsipildė sena mano jaunystės svajonė; tas vandeny- 
nas ritino tūkstančius savo mėlynės mylių rytuosna nuo manęs. 

Esama kaži kokios saldžios paslapties šitoje jūroje, kurios švel- 
niai baugus liūliavimas tarytum pasakoja apie kažkokią gelmėse sly- 
pinčią sielą, kaip tas legendinis Efeso kalvos paviršiaus bangavimas 
virš evangelisto šventojo Jono kapo. Bet taip ir turi būti, kad šitose 
jūrų ganyklose, plačiai įsisūpavusiose vandens prerijose ir visų keturių 
žemynų Puodžiaus laukuose“ be perstogės kiltų ir dužtų, pultų ir 
trauktųsi bangos, nes čia milijonai susipynusių šešėlių ir šmėklų, pas- 
kendusių svajonių, godų ir sapnų — visa, ką mes vadiname gyvenimų 
ir siela,— ilsisi tyliai įsisvajoję arba blaškosi kaip miegantieji savo 
pataluose, ir tik nuo jų nerimo amžinai bėga bangos. 

Kiekvienam mąsliam mistikui klajūnui, sykį išvystas, tykus Ramusis 
vandenynas visada lieka išrinktąja jūra. Jis banguoja centrinius 
pasaulio vandenis, o Indijos ir Atlanto vandenynai — tik jo atšakos. 
Tos pačios bangos skalauja naujų Kalifornijos miestų molus, pačios 
jauniausios tautos vos vakar pastatytus, ir prausia išblukusius, tačiau 
vis dar prašmatnius Azijos valstybių pakraščius, senesnius nei Abrao- 
mas; 0 jo viduryje plūkauja koralo salų paukščių takai, žemi, begali- 
niai, nežinomi salynai ir paslaptingos Japonijos salos. Taip šitas mįslin- 

gas dieviškas Ramusis vandenynas apjuosia mūsą žemės rutulį, paver- 
čia visas pakrantes didžiuliu užtakiu, ir tvinkčiojantys jo potvyniai 
atrodo kaip žemės širdies plakimas. Kilnojamas amžino sūpavimo, 
nejučia imi išpažinti dievą gundytoją ir nulenki galvą prieš Paną. 

Tačiau mintys apie Paną nelabai kvaršino Ahabui galvą, kai 
jis it geležinė statula stovėjo įprastoje vietoje prie bezanstiebio vantų, 
viena šnerve abejingai kvėpdamas cukrinį muskusą iš Baši salų 
(kurių saldžiakvapėse giriose tikriausiai vaikštinėjo švelnūs įsimylėjė- 
liai), o kita godžiai traukdamas sūrų vėl atrastos jūros kvaptį, tos 
pačios jūros, kurioje tikriausiai net dabar plaukiojo neapkenčiamas 
Baltasis Banginis. Laivuojant pagaliau tais kone tolimiausiais vande- 
nimis ir šliuožiant link Japonijos verslo sričių, senojo kapitono ryžtas 
įsitempė kaip styga. Tvirtos jo lūpos susičiaupė it spaustuvai, gyslų 
delta kaktoje pritvinko kaip patvinę upeliai, ir net sapne aidžiais 
šauksmais drumstė jis skardingos laivo ertmės rimtį: „Atgal! Baltasis 
Banginis švirkščia juodą kraują!" 

Pasinaudojęs švelnia vasaros vėsa, tuo metu karaliavusia šitose 
platumose, senasis kalvis Pertas, visas vienų suodžių ir nuospaudų, 
ruošdamasis netrukus prasidėsiančiam medžioklės karštymečiui, pa- 
baigęs darbus prie Ahabo kojos, neišgabeno "į triumą kilnojamo žaizd- 
ro, bet paliko jį denyje, tvirtai prinaituotą prie žiedų palei 
fokstiebį; ir dabar pas jį su prašymais ėjo velbotų vadai, žeberklinin- 
kai, irkluotojai, visiems reikėjo ką nors pakeisti, pataisyti ar iš naujo 
perdirbti įvairiopus jų ginklus arba kuo nors aprūpinti velbotus. 
Dažnai nekantriu ratu apstodavo jį žmonės, laukdami, kol juos 
aptarnaus, laikydami kas kastuvą, kas smeigenos antgalį, kas žeberklą 
ar perstekę ir pavydžiai sekdami kiekvieną suodiną judesį. Tačiau 
senis turėjo kantrų kūjį, valdomą kantrios rankos. Iš jo lūpų neiš- 
sprūsdavo joks bambekliškas, irzlus, nepatenkintas žodis. Romus, 
rimtas, retapėdis, dar žemiau lenkdamas ir taip visada sulinkusią 
nugarą, jis vis dirbo ir dirbo, tarytum darbas būtų buvęs patsai 
gyvenimas, o sunkūs kūjo smūgiai — sunkūs jo širdies tvinksniai. 
Tačiau taip ir buvo... O nelaimėli! 

Neįprasta šito seno žmogaus eigastis, kažkoks nežymus, bet 
skausmingas negalėjimas eiti tiesiai iš pradžių kėlė jūreivių smalsumą. 
Ir galop, neatsispirdamas primygtiniems klausinėjimams, jis pasidavė; 
taip visi laive sužinojo gėdingą nelaimingo jo gyvenimo istoriją. 

Vieną itin speiginą žiemos naktį po vidurnakčio atsidūręs — ne dėl 
nekaltos priežasties — pusiaukelyje tarp dviejų provincijos miestų, 
mieguistas kalvis staiga pajuto jį apgalint mirtiną stingulį ir, susiradęs 
apgriuvusį seną svirną, atsigulė. Baigėsi liūdnai — neteko abiejų kojų 
pirštų. Taip pamažėle per jo išpažintį scena po scenos išplaukė visi 
keturi džiaugsmo veiksmai ir vienas ilgas, bet dar atomazgos nepa- 
siekęs penktasis — sielvartingasis jo gyvenimo dramos veiksmas. 


Tai buvo senas žmogus, kurį vėlai, beveik šešiasdešimties metų 
sulaukusį, ištiko tai, kas vargingoje kasdienybės kalboje vadinama 
nusigyvenimu. Jis buvo sumanus amatininkas, niekada nestokojęs 
darbo, turėjo namą ir sodą, prie krūtinės glaudė jauną mylinčią žmoną, 
tinkančią jam į dukteris, ir tris linksmus raudonskruosčius vaikus, 
sekmadieniais eidavo į šviesią šilelyje stovinčią bažnytėlę. Tačiau 
vieną naktį, prisidengęs tamsos skraiste ir nepaprastai apgaulingai 
apsirengęs, žiaurus plėšikas įsilaužė į laimingus namus ir išsinešė 
viską, ko ten būta. Tačiau baisiausia, jog šitą plėšiką į savo šeimos 
prieglobstį nesusivokdamas įvedė pats kalvis. Tai buvo Klastingasis 
Butelis! Ištraukus lemtingąjį kamštį, laukan ištrūko piktadariška jėga 
ir suniokojo jo namus. Reikia pasakyti, kad kalvė taupumo ir pato- 
gumo sumetimais buvo sumaniai įrengta jų namų rūsyje, tik įėjimą 
turėjo atskirą, taigi jauna ir mylinti žmona visada galėjo be dirglaus 
nepasitenkinimo, o su gaivalingu malonumu klausytis tvirto kūjo žvan- 
gesio jaunose seno vyro rankose, nes, nors ir slopinamas grindų bei 
sienų, aidas smelkėsi į vaikų kambarį, kur jinai migdė kalvio atžalas, 
skambant geležinei tvirto Darbo lopšinei. 

O varge vargeli! O Mirtie, kodėl kartais negali atsiskubint laiku? 
Jeigu būtum pasiėmusi seną kalvį į savo viešpatiją prieš visišką jo 
nuosmukį, tada būtų likęs jaunai našlei ramus sielvartas, našlai- 
čiams — visų gerbiamas ir šeimos legendų išgarbstytas velionis tėvas, 
kurį jie būtų galėję vėliau prisiminti, o visiems sykiu — gyvenimas be 
rūpesčių ir stygiaus. Tačiau Mirtis pasiėmė kitą, dorybingą vyresnįjį 
brolį, nuo kurio nepaliaujamo kasdienio plūkesio priklausė kitos 
šeimos gyvenimas, o šitą visiškai nenaudingą senioką paliko gyvenimui 
niekingai apipūdyti, kad dalgiui būtų lengviau jį nukirsti. 

Ar verta pasakoti toliau? Kūjo dūžiai rūsyje išsigirsdavo vis 

rečiau ir rečiau, ir diena iš dienos smūgiai silpnėjo, sustingusi Žmona 
sėdėjo prie lango ir sausomis blizgančiomis akimis žvelgė į užverktus 
vaikų veidelius; dumplės subliūško; žaizdras užduso nuo pelenų; namas 
buvo parduotas; motina užmigo po aukšta kaimo kapinių žole; ją 
nulydėję vaikai nukeliavo iš paskos; ir benamis, vienišas senis 
— gedintis valkata — klupdamas išsvyravo į kelią, tik niekas nerodė 
pagarbos jo skausmui, ir žila jo galva buvo tarsi pasityčiojimas iš 
lino garbanų. 

Regis, vienintelė geidžiama išeitis iš tokio gyvenimo — Mirtis; 
bet Mirtis — tai tik žygio pradžia į nepažįstamą Nepatirties sritį, tai 
tik pirmas pasveikinimas galimybių, kurias teikia tai, kas be galo 
Tolima, Laukiniška, Vandenuota, Be Krantų. Štai kodėl prieš mirties 
besiilginčio žmogaus akis, jeigu jam dar neišblėsęs vidinis nusistaty- 
mas prieš savižudybę, viską duodantis ir visas duokles priimantis 
vandenynas viliojamai išskleidžia neapžvelgiamas, neįsivaizduojamų, 
kvapą gniaužiančių siaubų ir stebuklingų, nepatirtų nuotykių plynu- 
mas; ir tokiam žmogui iš pačios begalinių vandenynų gilumos užgieda 
tūkstančiai sirenų: „Eikš čionai, skausmo priblokštasai; čia yra kitas 
gyvenimas, kur tavęs neslėgs kaltybė dėl kitų mirties; Čia rasi ne- 
žemiškų stebuklų, ir kad juos išvystum, nereikia numirti. Ateik čio- 
nai! pasilaidok šitame naujame gyvenime, kuris tavo neapkenčiamam 
ir tavęs nekenčiančiam žemės pasauliui bus užmirštis, gilesnė net už 
mirties nebūtį. Ateik čionai! Pasistatyk sau antkapinį akmenį kapi- 
nėse, ateik čionai, ir atšvęskime sutuoktuves!" 

Prisiklausiusi šitų balsų, aidinčių iš rytų ir vakarų, tiek aušrai 
brėkštant, tiek sutemoms gobstant žemę, kalvio siela atsiliepė: „Gerai, 
aš ateinu!" 

Ir Pertas išplaukė medžioti banginių. 

Apsivyniojusiam iki pat suveltos barzdos dygia ryklio odos prijuos- 
te Pertui stovint tarp žaizdro ir priekalo, įtaisyto ant geležinio medžio 
pastovo, viena ranka laikant žarijose smeigenos antgalį, o kita dumiant 


28. PLB 40 


CXIII skyrius 434 


savo žaizdro plaučius, apie vidurdienį prie jo priėjo kapitonas Ahabas 
su nedideliu aptrintu odiniu maišeliu rankoje. Niūrusis Ahabas su- 
stojo atstu nuo žaizdro ir stovėjo tol, kol Pertas ištraukė iš ugnies 
geležinį antgalį ir, pasidėjęs ant priekalo, ėmė daužyti jį kūju, — 
iš raudonos beformės medžiagos išskrido tirštas spiečius virpančių 
žiežirbų, ir kelios pralėkė pro pat Ahabą. 

— Tai tokie, Pertai, tavieji motušės Kerės viščiukai“'? Jie visada 
skrenda tau įkandin; tie paukščiai atneša laimę, bet ne visiems; ėhė, 
juk jie degina, tačiau tu... tu gyveni tarp jų ir neturi nudegimų. 

— Todėl, kad aš visas apdegęs, kapitone Ahabai,— atsakė Pertas, 
pasirėmęs ant kūjo, — ir nudegimai man jau nebaisūs — manęs 
ugnis nebeima. 

— Gerai, gerai, pakaks. Tavo sugniužęs balsas skamba perne- 
lyg ramiai; man jame per daug sveiko graudulio. Aš ir pats ne 
rojuje ir negaliu pakęsti, kai kitų nelaimė nevirsta beprotybe. Priva- 
lėjai netekti proto, kalvi, sakyk, kodėl neišprotėjai? Kaip gali tverti, 
nepraradęs proto? Nejaugi dangūs dar taip tavęs nekenčia, jog negali 
išprotėti?.. Ką čia dirbai? 

— Taisiau seną smeigenos antgalį, ponas kapitone; buvo pilnas 
rievių ir ištrupų. 

— Nejaugi tu, kalvi, gali daiktą, taip ilgai tarnavusį, vėl padaryti 
glotnų? 

— Manau, kad galiu, ponas kapitone. 

— Tu, kalvi, tikriausiai gali išlyginti visus randus bei ištrupas, 
kad ir koks kietas būtų metalas? 

— Taip, ponas kapitone, manau, kad galiu; visus randus bei ištru- 
pas, išskyrus vieną. 

— Tada pažvelk čionai! — karštai sušuko Ahabas ir, prisiartinęs 
prie Perto, atsirėmė abiem rankom jam į pečius.— Pažvelk čionai... 
čionai... ar tokį randą gali išlyginti, kalvi? — Ir jis persibraukė ranka 
per raukšlėtą kaktą.— Jeigu tu, kalvi, galėtum tą padaryti, kaip 
džiugiai padėčiau galvą ant priekalo ir pajusčiau sunkų tavo kūjį 
nusileidžiant tarpuakyje. Atsakyk! Ar gali išlyginti šitą randą? 

— Ne! Šito negaliu, ponas kapitone! Aš pasakiau, jog galiu 
išlyginti visus, išskyrus vieną. 

— Taip, kalvi, čia tas ir yra; teisingai, žmogau, jo nebeišlyginsi, 
ir nors tu matai jį čia, odoje, bet jis įsirėžė giliai į kaukolės kaulus — 
jie visi vienų raukšlių! Bet meskim vaikiškas šnekas; gana šiandie- 
nai perstekių ir smeigenų. Žiūrėk čia! — Ir Ahabas pakratė odinį mai- 

šelį, tarytum tas būtų buvęs pilnas aukso monetų.— Aš taip pat noriu, 
kad man, Pertai, padarytum žeberklą, toki, jog tūkstantis poromis 
sukinkytų kipšų nesulenktų, tokį, jog smygsotų banginio Šone kaip jo 
paties plaukmuo. Štai iŠ ko jį padirbsi,— ir jis nusviedė maišelį ant 
priekalo.— Žiūrėk, kalvi, čia surinktos vinys, kuriomis kalamos 
plieninės lenktyninių žirgų pasagos. 

— Pasaginės vinys, pone? O, kapitone Ahabai, tai, ką čia turtt, 
yra pati geriausia ir atspariausia medžiaga, su kuria mes, kalviai, 
dirbame. 

— Taip, žinau, seni; šitos vinys taip gerai sukibs, kaip klijai, išvirti 
iš žmogžudžių kaulų. Gyviau! Nukalk man žeberklą. Iš pradžių 
nukalsi dvylika virbų jo šerdžiai; paskui kaip kad lynas suvejamas 
iš sruogų ir plaušų, tuos dvylika virbų susuksi, perpinsi ir išplaksi. 
Gyviau! Aš dumsiu ugnį. 

Kai visi dvylika virbų buvo padaryti, Ahabas kiekvieną išbandė, 
sukdamas spirale aplink ilgą ir storą geležinį varžtą. 

— Šitas su kliauda! — atmetė paskutinį — Perkalk jį, Pertai. 

Paskui, kai Pertas jau buvo bepradedąs tuos dvylika virbų kalt 
į vieną, Ahabas rankos mostu jį sustabdė ir pareiškė, jog savo žeberklą 
kals pats. Ir kai skubiai, bet tolygiai gaudydamas orą jis ėmė daužyti 
kūju priekalą, kai Pertas padavinėjo jam vieną po kito įkaitusius 
virbus, o iŠ ūžiančio žaizdro veržėsi aukšti liepsnų liežuviai, tyliai 
prisiartino paršas ir palenkė prie ugnies galvą, tarsi siųsdamas kaž- 
kokį prakeiksmą ar palaiminimą jų darbui. Bet kai Ahabas pakėlė 
akis, paršas pasitraukė į šalį. 

— Ką ten darbauja toji liuciferių šutvė? — sumurmėjo Stabas, 
žvelgdamas nuo bako.— Pagavus ugniai tas paršas kaip sieros degtu- 
kas, ir pats ugnim atsiduoda lyg įkaitusios muškietos degtuvas. 

Pagaliau žeberklo šerdis, jau kaip vientisas strypas, buvo įkaitinta 
paskutinį kartą, ir kai Pertas įmerkė ją, visą šnypščiančią, į greta sto- 
vinčią vandens statinę, pasilenkusiam Ahabui į veidą tvokstelėjo ver- 
dančių garų stulpas. 

— Gal nori išdeginti man žymę, Pertai? — sušuko persikreipda- 
mas iš skausmo Ahabas.— Negi aš nusikaliau tik kankinimo įrankį? 

— O ne, dieve mano; tik aš kai ko bijausi, kapitone Ahabai. 
Ar ne Baltajam Banginiui skirtas šitas žeberklas? 

— Baltajam velniui! Bet dabar man reikia dantų; juos nukalsi, 
žmogau, tu. Štai mano skustuvai — geriausio plieno; imk, ir tegu 
būna mano žeberklo dantys aštrūs kaip ledo adatos Ledinėje jūroje. 

Akimirką kalvis žiūrėjo į skustuvus nesiryždamas jų paliesti. 

— Imk juos, žmogau, man jie nereikalingi, nes dabar aš nebesi- 
skutu, nebevakarieniauju, nebesimeldžiu tol, kol... bet gana... imkis 
darbo! 

Netrukus geležinė šerdis jau turėjo plieninį antgalį, kurį Pertas 
nukalė strėlės pavidalo; norėdamas paskutinį kartą prieš grūdinimą 
ji įkaitinti, kalvis šūktelėjo Ahabui, kad pristumtų arčiau vandens 
statinę. 

— Ne, ne — vanduo netinka; aš noriu jį mirtinai užgrūdinti. 
Ei jūs, viršuje! Teštiga, Kvikegai, Degu! Ką pasakysite, stabmeldžiai! 
Ar duosite man tiek kraujo, kad į jį panirtų šitas antgalis? — Ir jis 
aukštai iškėlė žeberklą. 

Trys tamsios galvos pritariamai linktelėjo: „„Sutinkame". 

Trijose vietose buvo įpjauti pagonių kūnai, ir taip buvo užgrūdin- 
tas žeberklas Baltajam Banginiui. 

— Ego non baptizo te irt nomine patris, sed in nomine dia- 
boli/* — lyg kliedėdamas suriko Ahabas, o pragaištinga geležis šnypš- 
dama godžiai rijo krikšto kraują. 

Peržiūrėjęs triume laikomas kartis, Ahabas pasirinko vieną — iš 
pekano, su visa žieve,— ir patinkino į žeberklo žiotis. Paskui buvo 
išvyniotas naujas lyno ritinys, atpjauta dešimt sieksnių, nunešta 
prie špilio ir gerai ištempta. Ahabas prispaudė lyną koja, ir tas sudūzgė 
kaip arfos styga; tada, žemai pasilenkęs ir patikrinęs, kad nebūtų 
jokių mazgų ar sustorėjimų, sušuko: 

— Puiku! Dabar apsuksim benzeliu! 

Vienas lyno galas buvo praardytas ir palaidos gijos apvyniotos, 
apsuktos aplink žeberklo žiotis, paskui į jas kietai buvo įvarytas 
medinis kotas, laisvasis lyno galas buvo nuvestas iki pusės koto, 
tvirtai pririštas ir keliom vijom kietai apvyniotas virve. Dabar, kai 
viskas buvo baigta, kotas, geležis, virvė — nelyginant Trys Parkos — 
pasidarė nebeatskiriami, ir Ahabas su savo ginklu niūriai nužings- 
niavo šalin; kaulinė jo koja ir medinis žeberklo kotas dusliai aidėjo 
į kiekvieną denio lentą. Jam dar neįėjus į savo kajutę, pasigirdo 
silpnas, keistas, pašaipingas, tačiau be galo kraupus garsas. O Pipai! 
tavo nelaimingas juokas, tavo dykas, tačiau budrus žvilgsnis, visos 
keistos tavo grimasos reikšmingai susipynė su juoda šito liūdno laivo 
tragedija ir pasišaipė iš jos! 


* Krikštiju tave ne tėvo vardu, o šėtono vardu! (Lot.) 

Smelkiantis vis giliau ir giliau į Japonijos verslo plotų vidurį, 
„Pekodą" netruko apimti medžioklės azartas. Dažnai tykiu maloniu 
oru jūreiviai po dvylika, penkiolika, aštuoniolika arba net po dvidešimt 
valandų išbūdavo velbotuose, tai atkakliai irkluodami, tai buriuodami 
paskui banginį arba valandą ir daugiau ramiai laukdami, kol banginis 
iškils į paviršių, tačiau tokio sunkaus jų darbo vaisiai buvo menki. 

Tokiu metu, kai šviečia pasimiglojusi saulė ir visą dieną tave neša 
lygios, pamažėle sūpuojančios didžiulės vilnys, kai sėdi savo lengvame 
it tošies luotas velbote, maloniai Šnekučiuodamasis su švelniomis 
bangomis, kurios lyg kačiukai prie židinio murkuoja ir trinasi į bortą, 
kaip tik tokiu metu ir pradedi jausti svajingą ramybę, žvelgdamas į 
tykų tviskančios vandenyno odos grožį, pamiršti po ja smarkiai pla- 
kančią tigro širdį ir niekaip nenori prisiminti, jog už tos aksominės 
letenos slypi negailestingos iltys. 

Tokiu tat metu klajūną velbote apima švelni, pilna pasitikėjimo 
sūnaus meilė vandenynui, — tokia pat, kokią jis jaučia žiedais apsi- 
pylusiai žemei, ir tolimas laivas, kurio stiebų viršūnės tematyti, atrodo, 
plaukia ne per iškilias bangų kalvas, o per aukštą kalvotos prerijos 
žolę, kaip tada, kai persikėlėlių žirgų iš žolės tekyšojo stačios ausys, 
o nematomi jų kūnai brido per stulbinančią žalumą. 

Kaip virš ilgų tyrų klonių, virš šviesiai mėlynų nuolaidžių kalvų, 
taip ir čionai atsėlina ir siaudžiantis dūzgimas, ir tyla; rodos, galė- 
tum prisiekti, jog Šituose nuokampiuose miega žaidimų nualsinti vaikai, 
o aplinkui tvaska džiugi gegužė, kai einame skinti miško gėlių. Tas 
viskas susipina su paslaptinga tavo sielos nuotaika, ir pramanas bei 
realybė, pusiaukelėje susitikę, taip vienas su kitu susilieja, jog sukuria 
vienovę be jokios siūlės. 

Tokie raminantys, nors ir netvarūs reginiai negalėjo nepadaryti 
poveikio, nors ir netvaraus, Ahabui. Bet nors šitiems slaptiems 
auksiniams raktams ir pavykdavo atverti slaptas jo aukso lobių sau- 
gyklas, tačiau nuo jo alsavimo blėso jų spindesys. 

O žalios pievos! 0 amžini, pavasariški, nesibaigiantys sielos 
kraštovaizdžiai; tik čia — nors mirtinas gyvenimo sausvėjis seniai jus 
išdegino,— tik čia dar gali žmogus raičiotis kaip jaunas žirgas šviežioj 
ryto dobilienoj ir vieną kitą bėglų mirksnį pajusti vėsią nemirtingo 

gyvenimo rasą. O, kad Dievui leidus palaimingieji tylmečiai galėtų 
tęstis amžinai! Tačiau pinklios susipinančios gyvenimo gijos yra 
suaustos kaip metmenys su ataudais; tie metmenys — tylmečiai, atau- 
dai — audros; kiekvienam tylmečiui po audrą. Šiame gyvenime nėra 
tiesaus, nenukrypstamo judėjimo į tobulesnį būvį; mes neiname pirmyn 
griežtai nustatytais tarpsniais, kad paskutiniame sustotume — pro 
kūdikišką nesąmoningą žavėjimąsi, pro vaikystės nerūpestingą tikėji- 
mą, pro paauglystės dvejones (visų lemtį), po to skepticizmą, paskui 
netikėjimą, kol pagaliau pasiekiame vyro amžių su jo apsisvarstymu, 
ramybe, sutelpančiais žodyje „Jeigu“. Bet kiekvieną sykį pro visa tai 
praėję, mes pradedame iš naujo, sukame kitą ratą ir esame kūdikiai, 
vaikai ir vyrai su amžinuoju „Jeigu". Kur paskutinysis uostas, iŠ ku- 
rio jau niekada nebeišplauksim? Kokiam palaimingame eteryje bu- 
riuoja šis pasaulis, kuris nė didžiausio pavargėlio niekada nepri- 
vargins? Kur slepiasi pamestinuko tėvas? Mūsų sielos yra kaip tie 
našlaičiai, kurių netekėjusios motinos mirė juos gimdydamos: mūsų 
tėvystės paslaptis guli jų kape ir mes turime eiti ten, kad paslaptį 
įmintume. 

Tą pačią dieną, žiūrėdamas iš savo velboto į tos pačios auksinės 
jūros gelmes, Starbakas tyliai ištarė: 

— O neišmatuojama grožybe, kokią mylimasis regi savo jaunutės 
nuotakos akyse!.. Nekalbėk man apie savo aštriadančius ryklius ir 
žmogėdrišką pasalumą. Tegul tikėjimas išstumia tikrovę, tegul svajonė 
išstumia atmintį; aŠ žvelgiu į tavo gelmę ir visa širdimi tikiu. 

Ir Stabas lyg žvynais sublizgusi žuvis pašoko toje pat auksinėje 
šviesoje: 

— AŠ — Stabas, o Stabo daug kas pergyventa, bet Stabas jums 
gali prisiekti, jog visada buvo linksmas! 


CXV skyrius 
„PEKODAS" SUSITINKA „VIENGUNGĮ" 


Ir iš tiesų linksmas atsivėrė reginys, ir linksmi atsklido garsai, vėjo 
ligi mūsų atnešti, praėjus kelioms savaitėms po to, kai buvo nukaltas 
Ahabo Zeberklas. 

Prieš pasukdamas savo pirmagalį namų link, Nantaketo banginių 
medžioklės laivas, vardu „,„Viengungis", kuriame ką tik buvo užkimšta 
paskutinė taukų statinė ir griausmingai nuridenta į pilnutėlaitį triumą, 
dabar šventiškai pasidabinęs, džiugiai ir šiek tiek pagyrūniškai plaukė 
pro pasklidusius toli vienas nuo kito laivus. 

Trys žvalgai su ilgais raudonais vėjyje plevėsuojančiais kaspinais 
prie skrybėlių stovėjo jo stiebų viršūnėse; už vairagalio kybojo dugnu į 
viršų apverstas nebereikalingas velbotas; o ant bugšprito buvo matyti 
ilgas apatinis paskutinio jų nudobto banginio žandikaulis. Ant laiva- 
virvių plaikstėsi vimpelai ir visų spalvų vėliavos. Prie visų trijų 
pinučiais aptvertų maršų buvo pririšta po statinę spermaceto, o viršuje, 
ant stengos salingų, buvo matyti siauros Šulės su tuo pačiu brangiuoju 
skysčiu; ant grotstiebio kybojo bronzinė lempa. 

Vėliau mes sužinojome, jog „Viengungiui" stačiai neapsakomai 
pasisekė; tas buvo ypač nuostabu todėl, kad visi kiti tuose pat vande- 
nyse plaukioję laivai mėnesių mėnesiais nesugavo nė vienos žuvies. 
O „Viengungis" ne tik išdalino sutiktiems laivams savo sūdytos mėsos 
ir duonos atsargas, kad daugiau liktų vietos vertingajam spermacetui, 
bet dar 17 mainais prisirinko statinių ir pilnas susistatė deniuose, kapi- 
tono bei padėjėjų kajutėse. Netgi apskritas kajutkompanijos stalas 
buvo sukapotas į malkas ir karininkai pietavo ant plačios prie grindų 
prinaituotos spermaceto statinės. Kubrike jūreiviai buvo užkamšę 
pakulomis ir uždervavę savo skrynutes ir prisipylę jas spermaceto; 
buvo net juokaujama, kad kokas jo prisipylė didijį katilą, pritaisęs 
dangtį; kad stiuardas jo prisipylė kavinuką, užkimšęs snapelį; kad že- 
berklininkai prisipylė tuščiavidurius žeberklus, ištraukę iš jų kotus; 
kad iš tiesų viskas buvo pripilta spermaceto, išskyrus kapitono kelnių 
kišenes, kurias jisai pasiliko tuščias, kad galėtų susikišti rankas, 
demonstruodamas pasitenkinimą, taip išsipildžius jo norams. 

Kai tas patenkintas sėkmės laivas priartėjo prie niūriojo „,„Peko- 
do", nuo jo denio pasigirdo garsai, panašūs į barbarišką didžiulių 
būgnų dundėjimą, o kai priplaukė dar arčiau, buvo galima įžiūrėti, 
kad jūreiviai stovi aplink taukų lydymo katilus, uždengtus 
išdžiūvusia kaip pergamentas juodojo delfino oda, ir visa gerkle 
rėkauja, daužydami ją kumščiais. Kapitono padėjėjai ir žeberklinin- 
kai škancuose šoko su tamsiaodėmis gražuolėmis, pabėgusiomis pas 
juos iš Polinezijos salų, o išdabintame velbote, pakabintame aukštai 
tarp fokstiebio ir grotstiebio, sėdėjo trys negrai iš Long Ailendo ir, 
mojuodami žvilgančiais banginio kaulo strykais, dirigavo trankiam 


CXVskyrius 440 


džigui. Tuo metu kiti jūreiviai triukšmingai ardė taukų lydyklą, iš 
kurios jau buvo išimti didieji katilai. Galima buvo pagalvoti, kad 
griaunama prakeiktoji Bastilija, taip patrakusiai jie rėkavo, švysčio- 
dami per laivo bortą nebereikalingas plytas ir kalkes. 

Kapitonas — viso Šito reginio ponas ir valdovas — stovėjo škancų 
pakyloje tiesus, ir prieš jo akis vykstantis padūkęs spektaklis, atrodė, 
buvo surengtas vien asmeniškai jo pramogai. 

Ahabas, susitaršęs, juodas, atkakliai niūrus, taip pat stovėjo ant 
savo kapitono tiltelio, 17 kai abu laivai suartėjo — vienas kupinas 
džiūgavimo dėl to, kas likosi praeityje, kitas — pilnas blogų nujautimų 
dėl to, kas laukia jo ateityje, abu kapitonai atrodė kaip stulbinamas 
Šito kontrastingo reginio įsikūnijimas. 

— Eikšekit pas mus, eikšekit pas mus! — sušuko linksmojo „Vien- 
gungio" vadas ir iškėlė butelį ir stiklinę. 

— Ar matei Baltąjj Banginį? — vietoj atsakymo iškošė pro 
dantis Ahabas. 

— Ne, tik girdėjau apie jį; bet aš niekuo netikiu — nerūpestingai 
atsakė kapitonas.— Eikšekit pas mus! 

— Velniškai esi linksmas. Plauk sau toliau. Ar esi praradęs 
Žmonių? 

— Galima sakyt, kad ne — porą kažkokių saliečių, ir viskas. 
Bet ko neini pas mus, drauguži? Eikš čionai, ir aš nuvysiu Šešėlį nuo 
tavo kaktos. Eikš, pas mus linksma; mano laivas pilnas, ir mes plaukiam 
namo)! 

— Koks stulbinamai įžūlus būna kvailys! — burbtelėjo Ahabas, 
o paskui riktelėjo: Pilnas laivas, sakai, ir plauki namo; ką gi, o mano 
laivą gali vadinti tuščiu ir plaukiančių iš namų. Todėl keliauk savo 
keliu, o aš keliausiu savo. Ei, jūs bake! Išskleisti visas bures ir plaukti 
prieš vėją! 

Taigi, vienas laivas linksmai nuskriejo palankaus brizo genamas, 
o kitas atkakliai su juo grūmėsi; taip išsiskyrė du banginių medžioklės 
laivai; „Pekodo" įgula ilgai mąsliais žvilgsniais lydėjo tolstantį „Vien- 
gungiį", tačiau „Viengungio" jūreiviai, įsitraukę į poūžį, nė nepaste- 
bėjo jų žvilgsnių. Ahabas, pasirėmęs į hakabortą, neatitraukdamas 
akių nuo namopi plaukiančio laivo, išsiėmė iš kišenės nedidelį bute- 
liuką su smėliu ir žiūrėjo čia į laivą, čia į buteliuką, tarsi norėdamas 
sujungti mintyse du priešingus vaizdinius, nes buteliukas buvo pilnas 
Nantaketo smėlio. 

GAIŠTANTIS BANGINIS 


Neretai šiame gyvenime pasitaiko, jog pro tinkamą mūsų pusę 
praplaukus likimo numylėtiniui, ir mes patys — ką tik vargę štilio 
nelaisvėje —- nusitveriame gaivaus vėjo gūsį ir džiugiai jaučiame, kaip 
jis išpučia supliuškusias mūsų bures. Taip, matyt, atsitiko ir „Pekodui". 
Nes kitą dieną po susitikimo su linksmuoju ,„Viengungiu" pasirodė 
banginiai, ir keturis jie nudobė — vieną patsai Ahabas. 

Jau vakarėjo, ir kai pasibaigė kruvinai raudonos kautynės, kai 
plaukdami per gražią saulėlydžio jūrą ir gražų dangų, saulė ir banginis 
abu tykiai užgeso, tokia saldybė, tokia gailė, tokios nuoširdžios maldos 
iškilo vinguriuodamos į rausvą orą, jog atrodė, kad iš toli, iš gilių 
žalių vienuoliškų Manilos salų slėnių Ispanijos brizas, išdykėliškai 
pasivertęs jūreiviu, išplukdė jūron mišparų giesmes. 

Atgavęs širdies rimastį ir sykiu dar gūdesnį niūrumą, Ahabas, 
nuplaukęs nuo banginio, dabar sėdėjo, iš nejudraus velboto atidžiai 
stebėdamas jo agoniją. Nesgi tas keistas vaizdas, kokį regim nusi- 
baigiant kiekvienam spermacetiniam banginiui, kai išleisdami paskuti- 
nį kvapą jie atsuka galvą į saulę,— tas keistas vaizdas, stebimas 
tokį romų vakarą, kažkodėl pasirodė Ahabui pilnas ligi tol nesuvokto 
stebuklingumo. 

— Kaip lėtai, bet kaip atkakliai paskutiniais mirštamais jude- 
siais jis gręžia ir gręžia į saulę savo pagarbią ir maldaujančią kaktą. 
Jis irgi ugnies garbintojas; ištikimiausias, Šauniausias, riteriškiausias 
saulės vasalas!.. O kad tos prielankios akys regėtų šį prielankų vaizdą! 
Žvelkit! Čionai, beribių vandenų uždarumoje, čionai, kur neatsklinda 
žmonių laimių ir nelaimių dūzgesys, visai bejausmėse, bešališkose 
jūrose, kur nėra nė vienos uolos, iš kurios pagal tradiciją būtų kerta- 
mos lentelės užrašyti padavimams, kur ilgus kiniškus šimtmečius 
ritasi didžiulės bangos, nebylios ir niekieno neprakalbintos lyg žvai- 
gždės, švytinčios virš nežinomų Nigerio ištakų, Čia taip pat gyvybė 
gęsta, kupina tikėjimo ir žvelgdama į saulę; bet aure! vos nugaišo, o 
mirtis jau apsuka lavoną ir nukreipia kitu keliu... 

O tu, tamsioji induistine gamtos puse, iš skenduolių kaulų pasista- 
čiusi sau atskirą sostą kažkur jūrų gelmėse, nežinančiose gamtos 
atbudimo; tu, bedieviškoji karaliene, tai tu pernelyg teisingai šnekiesi 

su manimi per viską naikinančias taifūno skerdynes ir per laidotuvinę 
štilio ramybę, ateinančią įkandin. 

Ir šis tavo gaištantis banginis, atsukęs galvą į saulę, o paskui vėl 
nusigręžęs, taip pat davė man pamoką. 

O tu, trimis lankais užkaltas ir tvirtai sukniedytas galios raumuo! 
O aukštybėsna ištrykštantis vaivorykštinis fontane! Bergždžia tavo 
įtampa, bergždžias švirkštimas! Bergždžiai, o bangini, ieškai viską 
pagyvinančios saulės apgynimo, ji tik pašaukia gyvybę, bet antrąsyk 
jos nepadovanoja. Ir vis dėlto, o tamsesnioji puse, tu užliūliuoji mane 
dar išdidesnių, nors tikriausiai niūresniu tikėjimu. Visas tavasis ne- 
įvardintas gyvybių maišinys plaukia po manimi, o mane paviršiuje 
laiko vandeniu pavirtęs kvėpavimas tų, kurie kadaise buvo gyvos 
būtybės. 

Tad būk pasveikinta, visada būk pasveikinta, o jūra! nes tik 
amžinam tavo bangumyne laukinis paukštis randa atilsį. Žemės pa- 
gimdytas, aŠ išpenėtas jūros; mane augino kloniai ir kalvos, tačiau jūs, 
vandenyno gūbriai, esat mano pieno broliai! 


CXVII skyrius 
BANGINIO VACHTA 


Keturi tą vakarą sužeberkluoti banginiai nugaišo plačiai išsklidę 
jūroje: vienas — toli pavėjinėje pusėje, kitas — kiek artėliau prieš- 
vėjinėje, trečias atsidūrė už vairagalio, ketvirtas — prieš laivą. Tris 
paskutiniuosius buvo spėta atitempti prie laivo prieš sutemstant; prie 
ketvirtojo, nunešto pavėjui, iki ryto nebuvo įmanoma priplaukti, ir jį 
nudobęs velbotas visą naktį praleido plūduriuodamas šalimais; ir tas 
velbotas buvo Ahabo. 

Kartis su vėliavėle buvo įsmeigta į banginio kvėpavimo angą, 
ir prie karties kabantis žibintas svaidė neramius virpančius atšvaitus 
ant juodos, blizgančios nugaros ir ant tolimų vidunakčio bangų, 
kurios švelniai teliūškavo į platų banginio šoną tarytum minkštos 
smėlėta pakrante nutekančios putos. 

Ahabas ir jo velboto įgula miegojo, tik Fedala būdravo parietęs 
kojas pirmagalyje ir sekė aplink banginį vaiduokliškai žaidžiančius 
ryklius, dunksčiojančius uodegomis į plonas kedro lentas. Staiga oru 

nušvilpė kažkoks garsas, lyg sudejavo legionai išrišimo negavusių Go- 
moros vaiduoklių virš Asfalto jūros“. 

Krūptelėjęs pabudo iš miegų Ahabas; tiesiai priešais save jis 
išvydo paršo veidą, ir, nakties juodumos graižu apkalti, jie atrodė kaip 
paskutiniai žmonės tvano paskandintame pasaulyje. 

— Vėl tą patį sapnavau — ištarė Ahabas. 

— Katafalkus? Juk aš tau, kapitone, sakiau, kad neturėsi tu nei 
grabo, nei katafalko. 

— Kam gi katafalkai tiems, kurie miršta jūroje? 

— Bet aš tau, kapitone, sakiau, kad tu nemirsi šioje kelionėje, kol 
nebūsi pamatęs jūroje du katafalkus: vieną — ne žmogaus rankų 
padirbtą, o kitą, kurio akiai regima mediena yra augusi Amerikoje. 

— Aha, aha! keistas, parše, reginys, — katafalkas su pliumažu 
plaukia per vandenyną, o bangos kaip raudotojos seka jam iš paskos. 
Cha! Tokį reginį negreit pamatysim. 

-— Gali tikėti, gali ne, tačiau tu nenumirsi to nepamatęs. 

— O kas pranašystėje sakoma apie tave? 

— Net išmušus paskutinei tavo valandai, aš iškeliausiu pir- 
mas kaip tavo locmanas. 

— Ir kai pirmas šitaip iškeliausi — jeigu bus, kaip sakai, — kad 
galėčiau sekti iš paskos, turėsi man dar sykį pasirodyti ir mane vesti? 
Taip? Bet jei tikėčiau visu tuo, o mano locmane, tada čia būtų dvi 
garantijos, jog dar nudobsiu Mobi Diką ir liksiu gyvas. 

— Duodu dar vieną garantiją, kapitone, — tarė paršas, ir jo akys 
žybtelėjo kaip jonvabaliai naktį — Tu žūsi nuo kanapinės virvės. 

— Nori pasakyti — kartuvėse. Tada aš nemirtingas ir sausumoje, 
ir jūroje! — sušuko Ahabas sardoniškai nusijuokdamas.— Nemirtin- 
gas ir sausumoje, ir jūroje. 

Ir vienusyk abu nutilo. Atslinko pilka aušra, nubudo yrėjai, 
miegoję ant velboto dugno, ir iki vidudienio partempė negyvą ban- 
ginį prie „Pekodo". 


CXVIH skyrius 
KVADRANTAS 


Artėjo „pusiaujo sezonas", ir kiekvieną dieną, kai Ahabas pasiro- 
dęs iš kajutės pažvelgdavo į dangų, budrus vairininkas dar uoliau 

imdavo spausti rumpelį, nenustygstantys jūreiviai dumdavo prie 
brasų ir sustodavo, įbedę akis į vieną centrinį tašką — prikaltą dub- 
loną, nekantriai laukdami komandos pasukti pusiaujo link. Atėjus 
skirtam laikui, lauktoji komanda pasigirdo. Artėjo vidurdienis; Ahabas 
sėdėjo aukštai pakabinto savo velboto pirmagalyje ir ketino atlikti 
įprastinį, kasdieninį saulės stebėjimą geografinei laivo padėčiai nu- 
statyti. 

Vasaros dienos Japonijos jūroje yra kaip spindulingos šviesos 
poplūdžiai. Akinamai ryški japoniška saulė atrodo kaip blizgančio 
vandenyno — neišmatuojamo lęšio — žėrintis fokusas. Dangus lyg 
nulakuotas, jame nė vieno debesėlio, regratis tolsta ribuliuodamas, 
ir ta neatlėgstamo švytėjimo nuogybė tokia nepakeliama kaip Dievo 
sosto spindinti grazna. Gerai dar, kad Ahabo kvadrante buvo spalvoti 
stiklai žiūrėti į saulės gaisrą. Taip jis sėdėjo valandėlę, siūbuoda- 
mas kartu su laivu, pakėlęs prie akių astrologijos instrumentą, lauk- 
damas tos tikslios akimirkos, kai saulė pasieks tikslią dienovidžio 
vietą. Tuo tarpu, kai Ahabo dėmesys buvo vien į tai nukreiptas, apa- 
čioje, denyje, klūpojo paršas pakėlęs veidą į dangų ir, kaip Ahabas, 
žiūrėjo į tą pačią saulę, tiktai jo akys buvo pusiaumirkos, o lauki- 
nis veidas įgijęs žemišką beaistriškumą. Pagaliau reikiami stebėjimai 
buvo atlikti ir, brūkšėdamas pieštuku kaulinės savo kojos plokštumoje, 
Ahabas veikiai apskaičiavo tikslią platumą, kurioje jis tą akimirką 
buvo. Tada kiek pamąstęs vėl pažvelgė į saulę ir sušnabždėjo sau: 

— O švytury! Toliaregi galiūne locmane! Tu teisingai nurodai, 
kur esu, bet ar gali bent užsiminti, kur būsiu? Taip pat ar gali pasakyti, 
kur šiuo metu yra kita būtybė? Kur dabar Mobi Dikas? Juk šią akimir- 
ką tu tikriausiai žvelgi į jį. Štai mano akys žiūri į tavo akį, kuri 
net dabar jį mato, į tą akį, kuri net dabar mato nežinomus dalykus 
iš tos — neprieinamos — tavo pusės, o saule! 

Paskui, pasižiūrėjęs į savo kvadrantą ir pačiupinėjęs vieną po kito 
jo kabalistinius įtaisymus, Ahabas vėl susimąstė ir sušnibždėjo: 

— Vaikų žaisle! Kvailas žaisle, su kuriuo žaidžia pasipūtę admi- 
rolai, komodorai ir kapitonai; pasaulis labai didžiuojasi tavo suma- 
numu ir galia, bet ką tu iš tikrųjų tepadarai? Tik parodai niekingą 
apgailėtiną tašką šioje plačioje planetoje, kur atsitiktinai esi pats 
ir tave laikanti ranka. Tik tiek! Nieko daugiau! Tu negali pasakyti, 
kur Štai šitas vandens lašas arba toji smiltelė bus rytoj vidurdienį, ir 
šitoks bejėgiškas būdamas, dar įžeidinėji saulę! Mokslas! Būk prakeik- 
tas, bergždžias žaisle, ir tebūna prakeikta viskas, kas nukreipia žmo- 

gaus akis į dangų, kurio gyvas žėrėjimas tiktai nudegina, kaip dabar 
nudegino senas mano akis tavo šviesa, o saule! Iš prigimimo žmogaus 
žvilgsnis nukreiptas į žemės horizontą, o nešauna aukštyn nuo viršu- 
galvio, tarsi Dievas būtų lėmęs žiūrėti į dangaus ruimą. Būk pra- 
keiktas, kvadrante! — Ir Ahabas sviedė instrumentą ant denio— 
Daugiau nebesikliausiu žemiškoj kelionėj tavimi; laivo kompasas ir 
lagas — Štai kas mane ves ir rodys mano vietą jūroje. Va kaip — 
pridūrė jis, nusileidęs iš velboto į denį— va kaip aš trypiu tave, 
niekingas daikte, baimingai rodantis aukštį; štai kaip aš daužau ir 
naikinu tave. 

Kai įdūkęs senis sakė šiuos žodžius ir trypė kvadrantą tai 
gyvąja, tai negyvąja koja, pergalinga pašaipa, regis, skirta Ahabui, 
ir fatališka neviltis, tikriausiai skirta savajai lemčiai — abu šie jaus- 
mai šmėstelėjo nebyliu sustingusiu paršo veidu. Nepastebimai atsis- 
tojęs jis tyliai nuėjo šalin, o pritrenkti savo vado išvaizdos bake susi- 
būrę jūreiviai žiūrėjo, kol pagaliau Ahabas, neramiai Žingsniuoda- 
mas deniu, šūktelėjo: 

— Prie brasų! Laikyt prieš vėją! Pasukt rėjas! 

Tą pačią akimirką rėjos buvo persuktos į kitą pusę, laivas staigiai 
apsigręžė, ir trys grakštūs stiebai, tvirtai ir tiesiai įstatyti į ilgą stačių 
špantų korpusą, pasviro lyg trys Horacijai“, apgręžiantys savo 
eiklų ristūną, kuriuo visi jojo. 

Stovėdamas prie bugšprito, Starbakas stebėjo suputojusį „Pekodo" 
kilvaterį, taip pat Ahabą, kuris stipriai krypdamas Šlubavo deniu 
tolyn. 

— Esu sėdėjęs prie smarkiai degančio židinio, žiūrėjęs, kaip jis 
kaitroja, pilnas savo sunkaus, liepsnojančio gyvenimo, ir esu matęs, 
kaip jis blėsta, virsdamas išgesomis, bežadėmis dulkėmis. Senas 
jūrų vilke! Kas liks galop iŠ tavo viso ugninio gyvenimo, jei ne 
žiupsnis pelenų? 

— Aha! — sušuko Stabas.— Bet nepamiršk, jog tai bus ne pap- 
rasti, o jūros anglies pelenai, ponas Starbakai. Taip, taip, aš sykį 
girdėjau Ahabą šnabždant: „Kažkas bruka šitas kortas į senas mano 
rankas ir įsakmiai reikalauja, kad loščiau tiktai jomis, o ne kokiomis 
kitomis". Ir tegu mane velniai rauna, Ahabai, bet teisingai elgiesi — 
gyveni ir mirsi lošdamas! 

CXIX skyrius 
ŽVAKĖS 


Kuo šiltesni kraštai, tuo aštresnes jie slepia iltis: Bengalijos tigras 
tūno kvapnioje visžalės girios tankmėje. Kuo spindulingesnis dangus, 
tuo pražūtingesni griaustiniai jame tvyro; prašmatnioji Kuba žino 
tokius tornadus, kokie niekada nėra siaube monotoniškų šiaurės 
kraštų. Taip ir šitose žaibaruojančiose Japonijos jūrose susitinka 
jūreiviai kraupiausią iš visų uraganų — taifūną. Kartais jis išsiveržia 
iš giedro dangaus, nelyginant bomba sprogsta virš sustingusio mie- 
guisto miesto. 

Tos dienos pavakarę „Pekodas", jau nuplėštomis burėmis ir pli- 
kais stiebais, grūmėsi su taifūnu, lekiančiu iš priekio. Sutemus dan- 
gus ir jūra kaukė ir skeldėjo nuo griaustinio ir tvyksčiojo nuo Žaibų, 
nušviečiančių suluošintus stiebus su blązgančiais burių skivytais, 
kuriuos pirmas įsiūčio šuoras vis dėlto buvo pasilikęs sau pramogai. 

Starbakas, įsitvėręs vantų, stovėjo škancuose ir, kiekvienąkart 
žaibui plykstelėjus, žvelgė aukštyn, norėdamas pamatyti, kokios 
dar žalos padaryta sumazgiotoms laivavirvėms, o Stabas ir Flaskas 
vadovavo jūreiviams, keliantiems aukščiau ir tvirčiau rišantiems 
velbotus. Tačiau perniek nuėjo jų triūsas. Nors užtemptas iki pat 
viršaus, prie kapitono tiltelio pavėjinėje pusėje kabantis velbotas 
(Ahabo) neišvengė liūdno likimo. Įsibėgėjusi didžiulė banga tėškėsi 
aukštyn, sudužo į aukštą statų siūbuojančio laivo bortą, išlaužė vel- 
boto dugną ir atslūgo, palikdama jį varvantį it rėtį. 

— Prasti reikalai, ponas Starbakai,— tarė Stabas, žiūrėdamas į 
sulaužytą velbotą,— na, bet jūra visada savo pasiekia. Stabas, pavyz- 
džiui, jos neįveiks. Matai, ponas Starbakai, prieš šuolį banga gerai 
įsibėgėja, ji aplink visą žemę apibėga ir tik tada liuokteli! O aš ją 
pasitikdamas galiu įsibėgėti tik skersai denio. Tačiau nesvarbu; 
viskas vieni juokai, kaip dainuojama senoje dainoje (dainuoja): 


Na ir vėtra įsisiūto! 
O banginis žaidžia kruta, 
Vis išnirdamas iŠ putų — 
Koks išdykęs ir padūkęs, koks patrakęs ir pašėlęs, tas valiūkas palai- 
dūnas 
Vandenynas, o! 

Uodegą linksmai jis varto, 
Flipą šitaip maišo gardų 
Ir nesūrų, ir nekartų— 
Koks išdykęs ir padūkęs, koks patrakęs ir pašėlęs, tas valiūkas palai- 
dūnas 
Vandenynas, 0! 


Skęstant laivui paskui laivą, 
Jis ragauja savo gaivą 
Ir iš malonumo raivos. 
Koks išdykęs ir padūkęs, koks patrakęs ir pašėlęs, tas valiūkas palai- 
diūnas 
Vandenynas, o! 


— Gana, Stabai! — sušuko Starbakas— Tegul taifūnas dainuo- 
ja ir skambina kaip arfos stygom mūsų laivavirvėm, o tu, jeigu esi 
narsus žmogus, stenkis išlaikyti ramybę! 

— Bet aš nesu narsus ir niekada nesigydau, jog esu narsus; aš — 
bailys ir dainuoju save drąsindamas. Ir štai ką tau pasakysiu, ponas 
Starbakai: niekas man nesukliudys dainuoti, nebent perrėžtų gerklę. 
Bet ir tada, statau dešimt prieš vieną, aš pabaigai dar sugiedosiu gar- 
binamąją giesmę. 

— Beproti! Žiūrėk mano akimis, jei savų neturi. 

— Ką? Negi tamsią naktį pats matai geriau už kitus, kad ir kokie 
paiki tie kiti būtų? 

— Žiūrėk! — sušuko Starbakas, stvėręs Stabą už peties ir rodyda- 
mas ranka ton pusėn, iš kur pūtė vėjas.— Ar matai, kad audra 
lekia iš rytų, tiesiai iŠ ten, kur dumia Ahabas, vydamasis Mobi Diką? 
Tiesiai iš ten, kur jis pasuko šiandien vidurdienį? Dabar pažvelk į 
velbotą, kokioje vietoje jis pramuštas? Dugne, prie vairagalio, kur 
paprastai stovi Ahabas; iŠ jo vietos liko šipuliai, drauguži! O dabar 
šok per bortą ir dainuok sau toliau, jei būtinai turi dainuoti! 

— Aš beveik nieko nesuprantu: ką visa tai reiškia? 

— Taip, taip, trumpiausias kelias į Nantaketą — aplink Gerosios 
Vilties kyšulį — staiga prašneko Starbakas, lyg neišgirdęs Stabo klau- 
simo.— Tas pats pasiutvėjis, kuris trankosi, norėdamas mus sudaužyti, 
galėtų pavirsti palankiu vėju ir ginti mus namo. Tenai, priešvėji- 
nėje pusėje, neišvengiamos žūties juoduma, o pavėjinėje, namų 
pusėje, aš matau šviesėjant, bet ne nuo žaibų. 

Tuo metu visiškoje tamsoje, stojusioje po žaibo blyksnio, šalia 
jo išsigirdo kažkieno balsas ir beveik tuoj pat virš galvų nugriaudėjo 
perkūno papliūpos. 

— Kas čia? 

— Aš, Griausmas! — atsakė Ahabas, apgraibomis eidamas palei 
falšbortą prie savo įduobos denyje; bet staiga kelią jam apšvietė 
laužytos žaibų ietys. 

Kaip sausumoje ant aukštų bokštų statomi žaibolaidžiai, idant 
nuleistų į žeme pavojingą srovę, taip ir jūroje daugelis laivų ant 
kiekvieno stiebo turi kažką panašaus į žaibolaidį, nuleidžiantį elektrą 
į vandenį. Bet kadangi žaibolaidžių galai turi būti giliai vandenyje, 
kad neliestų laivo korpuso, o pastoviai ten kabaluodami pridarytų 
nemaža nemalonumų, nekalbant apie tai, kad įsipainioję į laiva- 
virves daugiau ar mažiau kliudytų laivui plaukti — dėl šitų priežasčių 
laivo žaibolaidžių galai ne visą laiką būna vandenyje, dažniausiai 
jie laikomi suringuoti ilgomis ir lanksčiomis kilpomis, kad prireikus 
būtų galima atitraukti talrepais už borto arba išmesti į jūrą. 

— Žaibolaidžiai! Žaibolaidžiai! — sušuko jūreiviams Starbakas, 
kurį iš susimąstymo pažadino akinantis žaibas, ką tik ugninių fakelu 
nušvietęs Ahabui kelią į jo postą. — Ar žaibolaidžiai už borto? Visus 
išmesti! Greičiau! 

— Stoki — pasigirdo Ahabo balsas— Lošime garbingai, nors 
esam silpnesni. Aš pastatyčiau žaibolaidžius ant Himalajų ir Andų, 
jeigu šitaip galėčiau apsaugoti pasaulį. Tačiau man nereikia privi- 
legijų! Palik juos, pone! 

— Žiūrėkit į stiebus! — sušuko Starbakas.— Šventojo Elmo ug- 
nys! 

Visų rėjų nokuose sušvito ugnelės, o visi trys stiebai, kurių viršū- 
nėse virš tridančių žaibolaidžių virpėjo trys balti liepsnos liežuviai, 
tyliai degė pilname sieros ore tarsi milžiniškos vaško žvakės prieš 
altorių. 

— Velniai rautų šitą velbotą! Tegu jį skradžiai! — sušuko Stabas, 
kai jam traukiant lyną įsisiautusi jūra perkreipė jo velbotą ir skaudžiai 
prispaudė ranką.— Velniop!..— tačiau jis paslydo, loštelėjęs pamatė 
liepsną ir tuoj pat visai kitu balsu sušuko: — Šventojo Elmo ugnys, 
pasigailėkite mūsų visų! 

Jūreiviams keiksmai — kasdieniškiausi žodžiai; jie kernoja ir tykos 
rimtyje, ir audros nasruose, jie barsto kipšus net nuo bombramrėjos 
nokų, siūbuodami virš kunkuliuojančios jūros, bet per visas savo jūrų 

keliones niekada negirdėjau grubiai keikiantis, kai Dievas paliečia 
laivą ugniniu pirštu, kai jo „Mene, Mene, Tekel, Ufarsin"'““ įsibrėžia 
vantuose ir šotuose. 

Kol ta balzgana šviesa pleveno viršuje, pakerėti jūreiviai beveik 
netarė nė žodžio; visa įgula susigrūdo bake, ir tame baltame dvazgėji- 
me visų akys spindėjo kaip tolimi žvaigždynai. Toje vaiduokliškoje 
šviesoje milžiniškas juodaodžio Degu stotas, tarytum tris sykius dides- 
nis, dunksojo lyg juodas debesis, iŠ kurio ką tik trenkė griaustinis. 
Teštiga buvo prasižiojęs, ir balti kaip ryklio dantys taip keistai 
žibėjo, tarsi ir jų viršūnės būtų įsiplieskusios šventojo Elmo ugnimis, 
o Kvikego tatuiruotė antgamtiškoje šviesoje degė kaip šėtoniškos mė- 
lynos liepsnos. 

Pagaliau šitas gyvas paveikslas išnyko sykiu su balzgana šviesa 
stiebų viršūnėse; tamsos dangalai vėl apgaubė „Pekodą" ir visus, kas 
buvo jo denyje. Praėjo kelios minutės; aklindamas į laivo pirma- 
galį, Starbakas su kažkuo susidūrė. Tai buvo Stabas. 

— Ką dabar galvoji, žmogau? Aš girdėjau tavo šūksnį, dainoj 
taip nedainuojama. 

— Ne, nedainuojama. Aš paprašiau, kad šventojo Elmo ugnys 
visų mūsų pasigailėtų, ir tikiuosi, kad pasigailės. Bet negi jos gailisi 
tiktai sugižusių veidų? O juoko nepripažįsta? Ir pažiūrėk, ponas Sta- 
bai... tiesa, dabar per tamsu, kad žiūrėtum. Tada paklausyk: aš manau, 
kad liepsnos ant stiebų — geras ženklas; juk šitie stiebai nueina į triu- 
mą, kuriam lemta būti pilnutėliam spermaceto; taigi visas tas sper- 
macetas ims kilti į viršų stiebais tarytum syvai medžio kamienu. 
Taip, mūsų stiebai bus tarsi spermaceto žvakės... mes matėm tikrai 
gerą ženklą. 

Tą akimirką Starbakas išvydo Stabo veidą, lėtai prasibrėžiantį 
iŠ tamsos. Pažvelgęs į viršų, jis sušuko; 

— Žiūrėk! Žiūrėk! 

Aukšti baltos ugnies kūgiai vėl virpėjo ant stiebų, ir dar antgamtiš- 
kesnis atrodė jų blyškumas. 

— Šventojo Elmo ugnys, pasigailėkit mūsų! — vėl sušuko Stabas. 

Grotstiebio papėdėje, tiesiai po dublonu ir liepsnomis, prieš 
Ahabą klūpojo paršas, nugręžęs nuo jo palenktą galvą, šalimais ant 
-nukarusių ir palaidų Iaivavirvių būrelis jūreivių, taisiusių rangautą, 
žiūrėjo į ugnis, susispaudę vienas prie kito tarytum vapsvų spiečius 
ant nulinkusios obels šakos. Ir kiti buvo sustingę įvairiausiomis keis- 

tomis pozomis lyg stovintys, einantys ar bėgantys Herkulanumo 
skeletai“, bet visų akys žvelgė į viršų. 

— Teisingai, žmonės! — sušuko Ahabas.— Žiūrėkit į viršų; gerai 
žiūrėkite; balta liepsna nušviečia mums kelią pas Baltąjį Banginį! Pa- 
duokit man grotstiebio žaibolaidžio galą, aš noriu jausti jo pulsą ir 
leist savo pulsui mušti į jį! Kraujas prieš ugnį! Štai kaip! 

Pasigrožės, tvirtai spausdamas paskutinę žaibolaidžio kilpą kairėje 
rankoje, jis uždėjo koją paršui ant nugaros, įsmeigė į viršų akis ir, 
aukštai iškėlęs dešinę ranką, stovėjo tiesus priešais didingą tridančių 
liepsnų trejybę. 

— O skaisti skaisčios ugnies dvasia, kurią šitose jūrose garbinau 
kaip kadaise persai, kol sakramento veiksmu apdeginai mane taip, 
kad ligi šiol nešioju randą, dabar aš tave, o skaisčioji dvasia, pažįstu 
pagarba nepelnysi tavo atlaidumo, net už neapykantą tu gali tik 
nužudyti; ir visi turi žūti. Bet dabar prieš tave stovi ne bebaimis kvai- 
lys. Aš pažįstu bežadę 1r bevietę tavo galią, tačiau iki paskutinio 
savo uraganiško gyvenimo atodūsio priešinsiuos jos despotiškai, iš 
šalies primestai valdžiai. Čia, pačiame viduryje įsikūnijusio beasme- 
niškumo, prieš tave stovi asmenybė. Nors ji tik taškas, nežinia iš kur 
atsiradęs, nežinia kur išnyksiantis, tačiau tol, kol gyvenu žemėje, 
gyvens manyje karališka asmenybė, suvokianti karališkas savo teises. 
Bet karas yra skausmas, o neapykanta — širdgėla. Ateik savo že- 
miausiu — meilės — pavidalu, ir aš, parklupęs ant kelių, tave pabu- 
čiuosiu, tačiau aukščiausiu pavidalu ateik paprastai, kaip dangaus 
galybė; ir nors tu išsiunti ištisas flotiles sunkiai prikrautų pasaulių, 
čionai yra toks, kuris nesudrebėjęs išliks visiškai abejingas. O skais- 
čioji dvasia, iš savo ugnies sukūrei mane, ir kaip tikras ugnies vaikas 
aš tau vėl ją iškvėpdamas grąžinu. 


(Staigūs žaibo tvyksniai; devynios liepsnos stiebų viršūnėse 
pašoka trigubai aukštesnės; Ahabas, kaip ir visi kiti, stovi 
užsimerkęs, tvirtai dešinę ranką prispaudęs prie akių) 


— Aš pripažįstu bežadę ir bevietę tavo galią; argi ne taip pasa- 
kiau? Ir tie žodžiai nebuvo iš manęs jėga išplėšti; aš ir dabar nemetu 
žaibolaidžio. Tu gali apakinti mane, bet tada aš galėsiu eiti 
apčiuopom. Tu gali sudeginti mane, bet tada aš galėsiu būti pelenai. 
Priimk šitų varganų akių ir šitų plaštakų-langinių pagarbos pareiški- 
mą. Nors aš jo niekada nepriimčiau. Žaibas tvilko mano kaukolę, akių 

obuoliai skauda, o sudaužytoms smegenims atrodo, kad galva nukirsta 
ir kurtinamai trinksėdama ritasi žeme. O, o! Bet ir uždengtomis 
akimis aš kalbėsiu su tavimi. Nors esi šviesa, bet randiesi iš tamsos, 
o aš esu tamsa, iššokanti iš šviesos, iš tavęs pačios! Rimsta ugninių 
iečių lietus; atsimerksiu — regiu ar ne? Šit dega liepsnos! O kilnia- 
dvase! dabar aš didžiuojuosi savo genealogija. Tačiau tu — tiktai 
ugninis mano tėvas, o švelniosios savo motinos aš nepažįstu. Žiaurioji! 
Ką jai padarei? Štai kas mįslė man, bet tavoji mįslė dar sunkesnė. Tu 
nežinai, kaip atsiradai, todėl vadiniesi praamžina, tu tvirtai nežinai, 
kur tavo pradžia, todėl vadiniesi beprade. Aš žinau apie save tai, 
ko tu apie save nežinai, aukštavalde. Yra virš tavęs, o skaisčioji 
dvasia, kažkas neišnykstama, ir jam visa tavo begalybė — tiktai 
akimirka, o visa tavo kuriamoji galia — tik mechaninė jėga. Pro 
tave, pro liepsnojančią tavo esybę, apdegintos mano akys blausiai 
įžvelgia tą kažką. O tu, bename ugnie, amžina atsiskyrėle, ir tu turi 
neperduodamą mįslę, nepasidalinamą sielvartą. Štai ir vėl didingoj 
kančioj aš atpažįstu savo tėvą. Šok į viršų, į viršų, ugnie, laižyk 
dangų! Aš šoku su tavimi, degu su tavimi, alpstu troškimu sutirpt 
tavyje, su iššūkiu garbint tave! 


— Velbotas! velbotas! — suriko Starbakas.— Pažvelkit, kapito- 
ne, į savo velbotą! 


Ahabo žeberklas, nukaltas Perto žaizdre, buvo tvirtai įstatytas 
į laikiklį 17 kyšojo velboto priekyje; banga, sutriuškinusi velboto 
dugną, buvo nuplėšusi nuo žeberklo odinę įmautę, ir nūnai ant plie- 
ninio smaigalio švietė lygi balzgana dvišakė ugnis. Tyliam žeberklui 
degant it gyvatės liežuviui, Starbakas stvėrė Ahabą už rankos virš 
alkūnės. 


— Dievas, Dievas prieš jus, kapitone. Atsižadėkit!  Nelemtas 
mūsų žygis! Nelemtai prasidėjęs! Nelemtai vykstąs! Leiskit, kol ne- 
vėlu, pasukti rėjas, ir plaukim pavėjui namo, o ten išsirengsim į kitą, 
geresnį žygį. 

Išgirdusi Starbako žodžius, siaubo apimta įgula kaipmat šoko prie 
brasų, nors ant stiebų nebebuvo nė vienos iškeltos burės. Akimirką 
atrodė, jog sutapo visų jūreivių ir pirmojo kapitono padėjėjo baugios 
mintys; ir pakilo kone maištingas riksmas. Tačiau sviedęs ant denio 
trakšinČias žaibolaidžio kilpas ir čiupęs degantį žeberklą, Ahabas 
mostelėjo juo it fakelu virš jūreivių galvų, prisiekdamas perverti 
pirmą, kuris palies braso galą. Kraupios jo išvaizdos priblokšti, bet 

dar labiau įbauginti jo rankoje laikomos liepsnų ieties, jūreiviai, 
atšlijo, ir Ahabas vėl prabilo: 

— Jus visus, kaip ir mane, riša priesaika sumedžioti Baltąjį 
Banginį, o senasis Ahabas yra surištas širdimi ir siela, kiekvienu 
atodūsiu ir visu savo gyvenimu. O kad žinotumėt, kokiu ritmu plaka 
mano širdis, pažvelkit: štai kaip aš iškvepiu paskutine baime! — Ir 
vienu pūstelėjimu jis užgesino liepsną ant žeberklo smaigalio. 

Kaip uraganui švilpiant per lygumą žmonės sprunka kuo toliau 
nuo didžiulės vienišos guobos, kurios jau pats aukštis ir galia didina 
pavojų, nes pritraukia žaibą, taip ir po paskutinių Ahabo žodžių daug 
jūreivių pabėgo nuo Ahabo, pagauti baisaus klaiko. 


CXX skyrius 
DENIS, BAIGIANTIS PIRMAI NAKTIES VACHTAI 


(Ahabas stovi prie rumpelio. Prieina Starbakas) 


— Reikia nuleisti grotbramselio rėją, ponas kapitone. Stiebo žie- 
das išklibo ir pavėjinis topenantas beveik perplėštas. Nuleisti, ponas 
kapitone? 

— Nieko nenuleisti, tik pritvirtinti naitovais. Jei turėčiau stiebus 
su dangaus burėmis, tai ir tas iškelčiau. 

— Ponas kapitone?., dėl Dievo!.. Ponas kapitone? 

— Na? 

— Inkarai gali nutrūkti, ponas kapitone. Įkelt juos į denį? 

— Nieko neleisti ir nieko nekelti, tik viską tvirčiau pririšti. 
Vėjas kyla, bet jis dar nepasiekė net mano plokščiakalnių. Gyviau, 
vykdyt mano įsakymą!.. Prisiekiu stiebais ir kiliu! Jis mane laiko 
kuprotu kokios nors pakrančių šalandos škiperiu. Nuleisti mano 
grotbramselį! Aš jums, sutižėliai! Aukščiausios burės skirtos smarkiau- 
siems vėjams, 0 mano smegenų burės plaukia virš sudraskytų debesų. 
Negi jas nuleisi? Tik bailiai per audrą nuleidžia savo smegenų bures. 
Kas per urkštimas ten viršuje? Sakyčiau, jog tai kažkas didinga, 
jeigu nežinočiau, kad diegliai — triukšminga liga. O, prašom išgert 
vaistų, prašom! 

CXXI skyrius 
VIDURNAKTIS. BAKO FALŠBORTAS 


(Stabas ir Flaskas, sėdėdami apžargomis ant jo, tvirtina už 
borto kabančius inkarus papildomais naitovais) 


— Ne, Stabai, gali kalti kiek tavo širdis geidžia, bet man niekada 
neįkalsi to, ką sakei tik dabar. O ar seniai visai priešingai kalbėjai? 
Ar nesakei anksčiau, jog bet koks laivas, kokiu tik plauktų Ahabas, 
turi papildomai sumokėti draudimo mokesčių, kaip sumokėtų tada, 
kai vairagalio triumas būtų pilnas parako statinių, o pirmagalio — 
sieros degtukų dėžių? Pala pala, sakei šitaip ar nesakei? 

— Tarkim, sakiau. Kas iš to? Nuo tada net mano kūnas šiek tiek 
pasikeitė, tai kodėl man nepakeitus ir savo nuomonės? Be to, net 
jeigu iš tikrųjų mūsų vairagalis būtų pilnas parako statinių, 0 pirma- 
galis sieros degtukų, kaip, velniai rautų, tie degtukai galėtų užsidegti, 
jei viskas kiaurai permirkę. Net ir tu, trumpuli, kad ir gražiai raudoni 
tavo plaukai, dabar neįsidegtum. Pasipurtyk, juk tu Vandenis, Flaskai; 
ąsočius vandens pripiltum iš apsiausto apykaklės. Ar dabar supranti, 
kad prieš tą papildomą riziką jūrininkystės draudimo kompanijos turi 
papildomų garantijų? Tam ir hidrantai, Flaskai. Bet tu klausyk, ir aš 
tau atsakysiu į kitą klausimą. Tik pirma nukelk koją nuo inkaro, 
kad galėčiau prakišti virvę; dabar klausyk. Ar toks jau "didelis skir- 
tumas tarp žmogaus, kuris audromečiu laikosi už stiebo žaibolaidžio, 
ir to, kuris stovi per audrą šalia stiebo, neturinčio žaibolaidžio? Negi 
tu pats, tuščiagalvi, nesupranti, kad kol žaibas netrenkia į stiebą, tam, 
kuris laiko žaibolaidį, nieko negali atsitikti. Tai apie ką dabar 
šneki? Gal tik vienas laivas iš šimto turi žaibolaidžius, ir Ahabui— 
ir mums visiems taip pat, drauguži, — kuklia mano nuomone, grėsė 
ne didesnis pavojus kaip visiems kitiems jūreiviams dešimtyse tūkstan- 
čių laivų, nūnai plaukiančių per vandenynus. Na o tu, Vandenskrodi, 
manau, norėtum, kad viso pasaulio žmonės vaikščiotų su žaibolaidu- 
kais ant skrybėlių kaip pašauktiniai karininkai su plunksna prie skry- 
bėlės, o laidai plevėsuotų užpakalyje it šerpė. Ko tu toks nenuovokus, 
Flaskai? Nuovokiam būti nesunku — kodėl toks nesi, a? Kiekvienas, 
kuris nors akies krašteliu regi daiktus, gali būti nuovokus. 


— Nežinau, Stabai. Kartais tas nėra lengva. 
— Taip, kai esi įmirkęs, sunku būti nuovokiam, tikra tiesa. 

O aš beveik kiaurai šlapias nuo tų purslų. Tiek to; pakišk ten naitovą 
ir tempk šen. Tvirtinam šituos inkarus tarsi jų niekada nebeprireiktų. 
Pririšdami tuodu inkarus, Flaskai, lyg rankas žmogui už nugaros su- 
rišam. O kokios, po teisybe, didelės ir dosnios tos rankos. Juk tai gele- 
žiniai kumščiai, a? Ir koks kietas jų gniaužtas! Įdomu, Flaskai, ar ir 
mūsų pasaulis kur nors yra nuleidęs inkarą; jeigu taip — tada gran- 
dinės ilgis nepaprastas. Nagi trinktelk dar sykelį, ir baigta. Taip; 
nekalbant apie priplaukimą prie kranto, maloniausia yra užlipti 
ant denio. Klausyk, būk geras, išgręžk mano apsiausto skvernus. Ačiū. 
Kiti juokiasi iŠ ilgaskvernių drabužių, Flaskai, bet man atrodo, jog 
per audrą visi laive turėtų vilkėti frakus. Matai, per tą į apačią nusiau- 
rėjančią uodegą puikiai nubėgtų vanduo. Tas pat ir trikampė skry- 
bėlė, Flaskai, kokie puikūs jos vandens nutekėjimo latakai! Todėl gana 
man apsiaustų ir ziuidvesčių; aš užsivelku fraką, užsimaukšlinu 
kastorinę skrybėlę! Ėhė! Fiū! per bortą lekia mano ziuidvestė! 
Viešpatie viešpatie, kaip dangaus vėjai gali būti tokie neišauklėti! 
Sūniška naktis, brolyti. 


CXXII skyrius 


PUSIAUNAKTIS VIRŠUJE. GRIAUSTINIS IR 
ZAIBAS 


(Grotbramselio rėja. Teštiga iš naujo ją pririša) 


— Hm hm hm. Nutildykit tą griaustinį! Jau ir taip čia, viršuje, 
per daug griaudėjimo. Kokia nauda iš griaustinio?) Hm hm hm. 
Ne griausmo mums reikia, o romo; šen stiklinę romo! Hm hm hm! 


CXXIU skyrius 
MUŠKIETA 


Padūkę taifūno uruliai buvo kelis kartus nusviedę į denį jūreivį, 
laikantį banginio žandikaulio rumpelį, šiam staiga mėšlungiškai pasi- 
sukus; nepadėjo nė apsauginiai lynai, kurie nebuvo įtempti, kad būtų 
galima rumpelį sukioti. 

Per tokias nuožmias audras, kai vėjo šuorai svaido laivą lyg plunks- 
ninuką, neretai galima pastebėti, jog kompasų rodyklės ūmai ima be 
perstojo suktis. Taip atsitiko ir „Pekodo" rodyklėms; sulig kiekvienu 
trinktelėjimu vairininkas regėjo, kaip jos sūkuringu greičiu lekia 
aplinkui; 0 tas vaizdas mažai kam nesukelia neįprastų jausmų. 

Praėjus kelioms valandoms po vidurnakčio, taifūnas tiek apmalšo, 
kad žūtbūtinėmis Starbako ir Stabo pastangomis — vieno pirmaga- 
lyje, kito vairagalyję — pavyko nupjauti besiplaikstančias kliverio, 
fokstiebio ir grotstiebio bramselių liekanas, kurios, vėjo pagriebtos, 
nulėkė sukdamosi tarytum baltos plunksnos, kartais audromečiu 
iškrentanČios iš albatroso sparno. 

Vietoj jų buvo pritaisytos ir surifuotos trys naujos burės, iš- 
temptas audrų triselis, todėl netrukus laivas vėl bėgo bangomis, 
vairininkui dar sykį nurodytu kursu — pietryčių rytai, kurio kiek 
įmanoma jis laikėsi, nes tol, kol siautėjo audra, vairininkas klausė 
rumpelio. Tačiau dabar, kai jis kiek pajėgdamas ėmė kreipti laivą 
naujuoju kursu, tolydžio žvilgčiodamas į kompasą, staiga — geras 
ženklas! — vėjas pasisuko iš vairagalio; ir šit priešinis vėjas virto 
palankiu! 

Kaipmat rėjos buvo pasuktos skambant gyvai dainai: „Ei! Palan- 
kus vėjas! O hei ho, linksmiau!", kurią užtraukė pradžiugusi įgula, 
tikėdamasi, jog šis viltingas įvykis greit parodys, kokios melagingos 
buvo visos pirmykštės nuolahnos. 

Vykdydamas kapitono įsakymą — bet kuriuo dienos ar nakties 
metu nedelsiant duoti žinią apie bet kokį esminį pasikeitimą denyje — 
Starbakas, vos tiktai rėjos buvo pasuktos, klusniai, nors niūriai ir ne- 
noriai, ėmė leistis žemyn pranešti kapitonui Ahabui apie tai, kas 
įvyko. 

Prieš pasibelsdamas į kajutės duris, jis nejučia valandėlę stabte- 
lėjo. Kabanti lempa siūbavo į visas puses, degdama netolygiai ir 
mesdama bėglius šešėlius ant uždarytų durų — plonų, su užtrauktom 
tamsiom užuolaidėlėm vietoj viršutinio filingo. Kajutė buvo pože- 
miškai vieniša, todėl čia karaliavo savotiška dūzgianti tyla, neiš- 
nykstanti nė tada, kai iš išorės it lankai ją suverždavo stichijų riau- 
mojimas. O stove priešais priekinį perdorį blykčiojo užtaisytos muš- 
kietos. Starbakas buvo tiesus, sąžiningas Žmogus, tačiau, išvydus 
muškietas, jo širdyje keistai sukilo pikta mintis, tik ji buvo taip susi- 
pynusi su kitomis, nepiktomis ar net geromis mintimis, kad iš sykio 
jis jos nė neatpažino. 


CXXIU skyrius 456 


— Kartą Ahabas vos nešovė į mane,— sušnabždėjo Starba- 
kas.— Štai toji muškieta, kuria buvo nusitaikęs, šita su vinukais 
papuoštu vamzdžiu, tuoj aš ją pačiupinėsiu... išimsiu iš stovo. Keista, 
kad mane, tiek sykių smeigusį  mirtinąją  perstekę, mane... 
dabar mane krečia drebulys. Užtaisyta? Reikia pažiūrėti. Taip taip; 
ir parakas vietoje... negerai. Gal jį išpilt?.. Bet pala. Turiu išsigydyti. 
Narsiai laikysiu muškietą rankose ir galvosiu... Aš atėjau jam pranešti 
apie palankų vėją. Bet ką reiškia palankus? Palankus mirčiai ir 
lemčiai — vadinasi, palankus Mobi Dikui. Toks palankus vėjas 
palankus tik tai prakeiktai žuviai... Štai tasai vamzdis, kuris buvo į 
mane nukreiptas! Tas pats... šitas... ir aš jį laikau; Ahabas norėjo 
nužudyti mane tuo ginklu, kurį dabar aš laikau... Taip, ir ne tik mane, 
jis mielai išžudytų visą įgulą. Ar nesakė, kad joks uraganas neprivers 
jo nuleisti burių? Ar nesudaužė į druzgus dangiškojo savo kvad- 
ranto? Argi neplaukia šitomis pragaištingomis jūromis, aklais apskai- 
čiavimais nustatinėdamas kryptį tolydžio klystančiu lagu? O per šitą 
baisųjį taifūną ar neprisiekė, jog nebesinaudos nė žaibolaidžiais? 
Nejaugi klusniai kęsime, kol šitas pakvaišęs senis nusitemps visą 
laivo įgulą į pražūtį?.. Taip, jis bus sąmoningas trisdešimties Žmonių 
žudikas, jeigu laivą ištiks neatitaisoma nelaimė, o ji tikrai ištiks — 
sako mano Širdis, — jei Ahabui bus leista elgtis kaip tinkamam. Todėl 
jeigu šią akimirką jis... bus pašalintas, nusikaltimo neįvykdys. O! 
jis kažką murma per miegus? Taip, ten už perdorio... ten jisai miega. 
Miega? Aha, bet jis gyvas ir greit vėl nubus. Tada aš tau, senasis 
kapitone, nebepasipriešinsiu. Tu kurčias ir įtikinėjimams, ir graudeni- 
mams, ir maldoms, su panieka bloški viską šalin. Aklu klusnumu ak- 
liems tavo įsakymams — štai kuo tu alsuoji. Taip, ir tvirtini, kad 
žmonės prisiekė tavo priesaika, kad dabar kiekvienas — Ahabas. 
Apsaugok mus, didysis Dieve! Negi nėra kito kelio? Teisėto kelio? 
Įkalintą nuvežti į tėvynę? Ką?! Nejau išplėši gyvą Jėgą iš gyvų šito 
senio rankų? Tam tik kvailys galėtų ryžtis. Sakykim, jis jau surištas, 
visas apraizgytas virvėmis ir trosais, grandinėmis prirakintas prie savo 
kajutės grindų; tada jis bus kraupesnis už tigrą narve. Tokio vaizdo aš 
neištverčiau, negalėčiau pabėgti nuo jo staugimo ir per šią nepake- 
liamai ilgą kelionę prarasčiau ramybę, miegą, neįkainojamą sveiką 
protą. Kas tada lieka? Žemė už šimtų lygų, o visų arčiausiai uždaroji 
Japonija. AŠ stoviu vienišas atviroje jūroje, o du vandenynai ir visas 
žemynas plyti tarp manęs ir įstatymo... Taip, taip ir yra... Nejau dan- 
gus yra žmogžudys, jeigu žaibas nutrenkia būsimą žudiką jo lovoje, 

sudegindamas odą drauge su paklodėmis?.. Ir negi aš būčiau žmog- 
žudys, jeigu...— ir lėtai, vogčiomis, pusiau nusigręžęs, Starbakas 
įrėmė užtaisytą muškietą į durų filingą— Kaip tik tokiu atstumu 
nuo grindų kaba Ahabo gultas; galva į šitą pusę. Vienas piršto spus- 
telėjimas, ir Starbakas lieka gyvas, gali vėl priglausti savo žmoną 
ir sūnų... O Meri! Meri!.. Sūnau, sūnau, sūnau!.. Bet jeigu aš ne mirčiai 
pažadinsiu tave, kapitone, kas žino, kokioje gelmėje atsidurs po 
savaitės Starbako kūnas sykiu su visa įgula! Didysis Dieve, kur esi? 
Ar turiu tą padaryti? Ar?.. Vėjas aptyko ir pakeitė kryptį, ponas 
kapitone, fokstiebio ir grotstiebio topseliai surifuoti; laivas plaukia 
pirmykščių kursu. 

— Atgal! O Mobi Dikai, pagaliau išplėšiu tavo širdį! 

Toks šūksnis ištrūko iš slogaus kapitono miego, lyg Starbako 
balsas būtų privertęs prabilti jo ilgą nebylų sapną. 

Tarytum girtuoklio ranka sudrebėjo vis dar įremtas muškietos 
vamzdis ir atsitrenkė į filingą, Starbakas tarytum grūmėsi su angelu““, 
bet pagaliau nusigręžė nuo durų, padėjo mirtiną ginklą į stovą ir 
grižo į viršų. 

— Jis labai kietai miega. Ponas Stabai, nusileisk tu, pažadink jį 
ir pranešk naujienas. Aš turiu darbo denyje. Ką jam sakyti, žinosi. 


CXXIV skyrius 
RODYKLĖ 


Kitą rytą dar nenurimusi jūra ritosi ilgais, lėtais, galingais volais 
ir, užvirsdama sūkuriuojantį „„Pekodo" kilvaterį, it milžino rankomis 
stumčiojo laivą pirmyn. Stiprus, tolygus brizas pūtė taip dosniai, kad 
ir dangus, ir oras atrodė kaip beribės vėjo pilnos burės; visas pa- 
saulis skriejo su vėju. Apsigobsčiusią skaisčia ryto šviesa, nematomą 
saulę buvo galima rasti tik pagal plačiai įsiliepsnojusią vietą, iš kur 
lyg iš šautuvų gubos sklido spindulių durtuvai. Virš visko karaliavo 
prašmatni kaip Babilonijos karalių ir karalienių didybė. Jūra buvo 
tarytum pilnas išlydyto aukso tiglis, iš kurio burbuliuodama į viršų 
trykšta šviesa ir karštis. 

Ahabas seniai stovėjo nuošalyje, tylėdamas it užkeiktas, ir kiekvie- 
ną sykį, kai griūdavo žemyn nardančio laivo bugšpritas, jis atsigręž- 
davo pažiūrėti į skaisčius saulės spindulius, atsimušančius vandenyje 

prieš laivą, o kai laivas smarkiai topteldavo ant paskuigalio, atsi- 
gręždavo atgal ir išvysdavo, kaip pasilieja saules šviesa ir tie patys 
geltoni spinduliai susipina su „Pekodo" nenukrypstamai tiesia vaga. 

— Cha cha cha, mano laive! tu panašus į jūros vežimą, kuriuo 
važiuoja saulė. Ho, ho! Žemės tautos, esančios ten, priešakyje, mano 
laivas veža jums saulę! Aš pasikinkiau bangas galiūnes, e he hei! 
ir važnyčioju vandenyną kaip porą ristūnų! 

Bet staiga kažkokia priešinė mintis it vadelėmis timptelėjo jį atgal; 
jis puolė prie rumpelio ir dusliai paliepė vairininkui pasakyti laivo 
kursą. 

— Pietryčių rytai, ponas kapitone — atsakė persigandęs jūrei- 
vis. 

— Meluoji! — ir trenkė jam kumščiu.— Ryto metą plauki į rytus, 
o saulė šviečia nuo vairagalio? 

Tą išgirdę, visi sutriko; reiškinys, ką tik Ahabo pastebėtas, kažkodėl 
niekam nekrito į akis; tikriausiai jo akivaizdumas buvo visus apa- 
kinęs. 

Beveik visą galvą įkišęs į naktouzą, Ahabas greitai dirstelėjo į 
kompasus; iškelta jo ranka lėtai nusileido; akimirką atrodė, kad jis 
sverdėja. Už jo stovintis Starbakas taip pat pažvelgė, ir — deja! — 
abu kompasai rodė rytus, o „Pekodas", be jokios abejonės, plaukė į 
vakarus. 

Dar nespėjo kraupus siaubas pasklisti tarp jūreivių, o senasis kapi- 
tonas, slopiai nusijuokęs, suriko: 

— Viskas aišku! Taip būna dažnai. Ponas Starbakai, vakarykštė 
audra išmagnetino mūsų kompasus, štai ir viskas. Manau, jog esi gir- 
dėjęs apie tokį dalyką. 

— Taip, bet man, ponas kapitone, dar niekada to nebuvo atsi- 
tikę,— niūriai atsakė išblyškęs kapitono padėjėjas. 

Šioje vietoje reikia pasakyti, kad panašių dalykų kartais atsi- 
tinka laivuose per smarkias audras. Magnetinė energija, glūdinti 
laivo kompaso rodyklėje, gimininga, kaip žinome, elektrai, esančiai 
danguje; taigi nėra ko ypatingai stebėtis tokiais nutikimais. Tada, kai 
žaibas trenkia tiesiai į laivą ir sužaloja rangautą arba takelažą, jo po- 
veikis kompaso rodyklei būna dar pragaištingesnis, magnetinės 
savybės visai sunaikinamos, ir tada iš įmagnetinto plieno ne daugiau 
naudos kaip iš bobutės virbalo. Bet ir vienu, ir kitu atveju išmagnetin- 
ta ar nusisukusi kompaso rodyklė niekada pati nebeatgauna pirmykštės 
jėgos ir nebegrįžta į teisingą padėtį; be to, jeigu sugadinami naktouzo 

kompasai, tas pats atsitinka ir visiems kitiems laivo kompasams, 
net jeigu pats apatinis būtų įtaisytas laivo kilyje. 

Senasis kapitonas susimąstęs pastovėjo prie naktouzo, žiūrėdamas 
į išsimagnetinusius kompasus, paskui ištiesė ranką ir, pagal šešėlį 
įsitikinęs, jog rodyklės rodo priešingai, paliepė atitinkamai pakeisti 
laivo kursą. Rėjos tuoj pat buvo atsuktos, ir „Pekodas" vėl nukreipė 
neįbauginamą savo pirmagalį prieš vėją, kuris, laikytas palankiu, 
tiktai pasišaipė iš laivo. 

Kad ir kokios tuo metu buvo slaptos Starbako mintys, garsiai jis 
nepaprieštaravo, tik ramiai davė būtinus įsakymus, o Stabas su Flas- 
ku — jautę, regis, beveik tą patį, — irgi be žodžių pakluso. Na o 
jūreiviai, tai nors kai kurie tyliai niurnėjo, tačiau žymiai labiau 
bijojo Ahabo negu Lemties. Tik kaip visada nesutrikdomi buvo trys 
stabmeldžiai žeberklininkai; o jei kas ir trikdė giminingas jų širdis, 
tai tik magnetinė jėga, sklindanti iš nepalenkiamojo kapitono, 

Kurį laiką senasis kapitonas vaikštinėjo po denį audringų minčių 
apniktas. Netyčia paslydęs kauline koja, jis pamatė sutryptą varinį 
kvadrantą, kurį vakarykščiai buvo trenkęs į denį. 

— O apgailėtinas ir išpuikęs dangaus stebėtojau ir saulės locmane! 
Vakar aš tave pražudžiau, o šiandien manęs vos nepražudė kompasai. 
Štai kaip. Bet kol kas dar Ahabas valdo žemiškąją magnetinę jėgą. 
Ponas Starbakai, paduok man perstekę be koto, muškelį ir pačią plo- 
niausią burių adatą. Greičiau! 

Turbūt, be impulso, diktavusio tai, ką sumanė padaryti, prisidėjo 
ir tam tikri atsargumo motyvai, turį tikslą pakelti įgulos dvasią, 
pademonstruojant subtilų meną — išmoningai sutaisant nusisukusias 
kompasų rodykles. Be to, senasis kapitonas puikiai suprato, kad nors 
iš bėdos įmanoma laikytis kurso pagal priešingai rodančias kompasų 
rodykles, tačiau prietaringai įgulai tai būtų tikras baimių ir blogų nu- 
jautimų šaltinis. 

— Vyrai,— ištarė jis, tvirtai pasigręždamas į jūreivius, kai pirma- 
sis padėjėjas padavė jam viską, ko buvo prašęs,— vyrai, griaustinis 
išmagnetino senojo Ahabo kompasus, bet Ahabas iš šito plieno gabalo 
pasidarys naują kompasą, rodantį taip pat teisingai kaip ir bet koks 
kitas. 

Išgirdę šiuos žodžius, jūreiviai persimetė nuolankios nuostabos 
kupinais žvilgsniais ir, įsmeigę pakerėtas akis, ėmė laukti bet kokių 
stebuklų. Tik Starbakas žiūrėjo į šalį. 

Vienu muškelio smūgiu Ahabas numušė plieninį perstekės smai- 

statmenai, neliečiant denio. Po to, kelis sykius sudavęs muškeliu 
per viršutinį geležinio virbo galą, pastatė ant jo stačią atbukintą adatą 
ir dar kelis sykius, nors nebe taip stipriai, sudavė per ją, pirmajam pa- 
dėjėjui, kaip ir pirma, laikant virbą ore. Tada, padaręs kažkiek 
nesuprantamų smulkių judesių — gal iš tikrųjų būtinų plieno įmagne- 
tinimui, gal tik įgulos baimei sukelti — jis pareikalavo lininio siūlo, 
priėjęs prie naktouzo išėmė abi kompaso rodykles ir, pririšęs burių 
adatą per patį vidurį, pakabino ją horizontaliai virš vienos kompaso 
rožės. Iš pradžių plieninė adata ėmė suktis ratu, abiem galais dre- 
bėdama ir vibruodama, pagaliau nurimo; tada Ahabas, įdėmiai laukęs 
tokios pabaigos, išdidžiai pasitraukė nuo naktouzo ir, atkišęs į priekį 
ranką, sušuko: 

— Dabar pažiūrėkit patys, ar Ahabas ne magneto jėgų valdovas?! 
Saulė rytuose, ir magnetas tą patvirtina! 

Vienas po kito jūreiviai ėjo prie kompaso, žvilgčiojo į vidų, kadangi 
niekas, išskyrus jų pačių akis, nebūtų įveikęs jų tamsumo, ir vienas po 
kito sliūkino šalin. 

Ir ugninėse Ahabo akyse, pilnose paniekos ir triumfo, buvo galima 
tada išvysti visą pražūtingą Ahabo išdidumą. 


CXXV skyrius 
LAGAS 


Jau kažin kiek laiko „Pekodas" vis plaukė ir plaukė jūromis 
pasitikti savo lemties, tačiau lagu ligi tol gana retai buvo naudotasi. 
Patikliai kliaudamiesi kitų prietaisų parodymais nustatant buvimo 
vietą, kai kurie prekybos laivai ir dauguma banginių medžioklės 
laivų, ypač verslo rajonuose, beveik nesinaudoja lagu, nors visą lai- 
ką — dažniausiai tik dėl tuščio formalumo — jūrlapyje žymimas 
laivo kursas ir spėjamas vidutinis greitis. Taip buvo elgiamasi ir 
„Pekode". Medinė ritė su laglyniu ir prie jo pririštu kampuotu lagu 
senų seniausiai kybojo nejudėdami už vairagalio. Lietūs ir bangų 
purslai merkė juos, saulė ir vėjas džiovindami graužė; visos stichijos 

buvo susijungusios pūdyti šį tingiai kyburiuojantį daiktą Ahabas 
neatkreipė į tai dėmesio, tačiau, kelioms valandoms praslinkus po sce- 
nos su magnetu, jis atsitiktinai žvilgtelėjo į ritę, prisiminė, jog kvad- 
ranto nebėra, kadangi pats įniršęs prisiekė tenkintis vien lagu, ir stai- 
giai apsisprendė. Laivas bėgo kniubdamas į bangas, už vairagalio 
ritosi duždamos didžiulės bangos. 

— Ei, jūs bake! Nuleisti lagą! 

Priėjo du jūreiviai. Auksaodis taitietis ir žilaplaukis jūreivis iš 
Meno salos. 

— Kuris nors imkit ritę, o aš leisiu lagą. 

Jie nuėjo į patį laivo galą ir atsistojo pavėjinėje pusėje, kur denis, 
vėjo verčiamas, beveik lietė baltas įstrižai riedančias bangas. 

Meno salos jūreivis paėmė už styrančių rankenų ritę, ant kurios 
buvo suvyniotas laglynis, ir aukštai pakėlė su kybančiu kampuotu lagu, 
laukdamas, kol prieis Ahabas. 

Ahabas atsistojo šalia ir, nuvyniojęs trisdešimt ar keturiasdešimt 
laglynio vijų, ketino sudėti jas didele kilpa, kad galėtų mesti į jūrą; 
senasis jūreivis, atidžiai stebėjęs ir jį, ir laglynį, įsidrąsinęs tarė: 

— Ponas kapitone, aš juo nepasitikiu; laglynis visiškai sutrešęs, 
ilgos kaitros ir drėgmė jį sugadino. 

— Nieko, gerbiamasai, išlaikys. Juk tavęs ilgos kaitros ir drėgmė 
nesugadino? Atrodo, dar laikaisi. Arba, teisingiau, gyvenimas tave 
laiko, o ne tu jį. 

— Aš laikau ritę, ponas kapitone. Bet tebus taip, kaip sako mano 
kapitonas. Žilam mano plaukui netinka ginčytis, ypač su vyresnybe, 
kuri teisybės niekada nepripažins. 

— Čia dabar kas? Jūs matot — driskius profesorius iš granitinio 
Karalienės Gamtos koledžo; tik man atrodo, kad jis per daug įtaikus. 
Kur tu gimei? 

— Nedidelėj uolotoj Meno saloj*, ponas kapitone. 

— Puiku! Ten ir užpuolei šį pasaulį. 

— Nežinau, ponas kapitone, bet ten aš gimiau. 

— Meno saloje, a? Antra vertus, tas neblogai. Štai vyras iš vyro 
salos; vyras, gimęs kadaise nepriklausomoje vyro saloje, kur dabar 
vyro su žiburiu neberasi; saloje, kurią vyras apleido. Ką?.. Aukščiau 
ritę! | aklą mirtiną sieną galų gale sudūžta visos klausiančios galvos. 
Laikyk aukščiau! Šitaip! 


+ Meno sala (Isle of Man) — Vyro sala (angį.). 

Lagas buvo išmestas. Laisvos laglynio vijos greitai išsitempė kaip 
ilga styga virš vandens, ir tą pat akimirką staiga ėmė suktis ritė. 
Lagas, riedančių bangų tai keliamas, tai slugdomas, čia stipriau, čia 
silpniau timpčiojo laglynį, ir senukas su rite keistai sverdinėjo. 

— Laikyk tvirčiau! 

Pokšt! Nutrūkęs laglynis nukaro kaip ilga girlianda; lagas nu- 
skendo. 

— Aš sudaužiau kvadrantą, griaustinis apsuko magnetų rodykles, 
o dabar padūkusi jūra nutraukė laglynį. Bet Ahabas gali viską sutaisyti. 
Čiupk už lyno galo, taitieti, suk ritę, seni. Klausykit, dailidė padirbs 
naują lagą, o tu sutaisyk laglynį. Aišku? 

— Jis nueina; jam lyg niekur nieko, o man atrodo, jog iškrito 
pasaulio ritės ašis. Trauk, trauk, taitieti! Toks lynas išsivynioja visas 
žaibiškai, o grįždamas vos šliaužia, sudriskęs ir nukaręs. Aa, Pipas! 
Atėjai padėti, Pipai? 

— Pipas? Ką jūs vadinat Pipu? Pipas iššoko iš velboto. Pipas pra- 
žuvo. Gal jūs, žvejai, Jį sugavot? Matai, kaip sunkiai eina lynas, 
tikriausiai jis ten įsikibęs. Truktelk smarkiau, Taiti! Ištrauk jam iš 
rankų lyną; bailių mes nekelsim į laivą. Štai! iš vandens išniro jo 
ranka! Kirvį! kirvį! Greičiau kirskit... bailių mes į laivą nekelsim... 
Kapitone Ahabai! Pone, pone! Ten Pipas vėl nori įsikarti į laivą. 

— Raminkis, kvaišeli! — sušuko jūreivis iš Meno salos, stverda- 
mas jį už rankos.— Eik iš škancų! 

— Didesnis kvailys visada plūsta mažesnį — prieidamas burbtelė- 
jo Ahabas— Rankas šalin nuo tos šventenybės! Kur, sakai, Pipas, 
berniuk? 

— Ten, ponas kapitone, už vairagalio! Anava, anava! 

— O kas tu toks, berniuk? Tuščiuose tavo akių vyzdžiuose aš 
neregiu savo atspindžio. O Dieve! Nejaugi žmogus — tai rėtis, pro kurį 
prasisijoja nemirtingos sielos?! Kas tu esi, berniuk? 

— Laivo varpininkas, pone; laivo šauklys, din dan, din dan! 
Pipai! Pipai! Pipai! Šimtas svarų žemės dulkių atlyginimo tam, kas ras 
Pipą; ūgis — penkios pėdos, išvaizda — bailio, iš karto pažinsit! Din 
dan, din dan! Kas regėjot bailį Pipą? 

— Žmogaus širdis negali gyventi virš sniego linijos. O šalčio 
sukaustyti dangūs, pažvelkit čionai! Jūs, ištvirkaujantys kūrėjai, 
paleidot į pasaulį šitą nelaimėlį ir pametėti Klausyk, berniuk, nuo 
šiol, kol Ahabas bus gyvas, kapitono kajutė bus tavo namai. Tu palietei 
patį mano esybės gyvuonį; tu surištas su manimi virvėmis, nuvytomis 

iš mano širdies gijų. Duokš ranką, berniuk, einam pas mane, žemyn. 

— Kas čia? Aksominė ryklio oda? — ištarė Pipas, akylai žiūrė- 
damas į Ahabo plaštaką ir liesdamas ją.— Jeigu vargšelis Pipas būtų 
pajutęs tokį švelnumą, gal niekada nebūtų pražuvęs! Man, pone, tai 
panašu į lejerį, už kurio gali laikytis silpnos sielos. O pone, tegul 
ateina senasis Pertas ir sukniedija tas dvi rankas, juodą ir baltą, nes 
aŠ jau jos nebepaleisiu. 

— Ir aš, berniuk, tavos nebepaleisiu, jei tik neišvysiu, kad tem- 
piuosi į dar kraupesnius siaubus negu čionykščiai. Nagi eime į mano 
kajutę. Žiūrėkit, jūs, kurie tikite į geradaringus dievus ir į nedorovingą 
žmogų! Štai, žiūrėkit ir išvysit, kaip visažiniai dievai pamiršta kenčiantį 
žmogų ir kaip žmogus, nors ir netekęs proto, nors ir nesuvokiantis, 
ką daro, vis dėlto yra kupinas saldžių meilės ir dėkingumo atnašavimų. 
Eikš! Aš labiau didžiuojuosi vesdamas tave už juodos tavo rankos, negu 
spausdamas ranką imperatoriui! 

— Antai eina du kuoktelėję,— sumurmėjo senasis Meno salos 
jūreivis.— Vienas kuoktelėjo iš stiprumo, kitas — iš silpnumo. Va ir 
supuvusio laglynio galas — varvėte varva. Taisyti jį, sakote? Manau, 
kad visų geriausia jį nauju pakeisti. Pašnekėsiu su ponu Stabu. 


CXXVI skyrius 
GELBĖJIMO PLŪDURAS 


Vairuodamas į pietų rytus pagal Ahabo magneto rodykles ir 
tikrindamas kursą tiktai pagal Ahabo lagą, „„Pekodas", kaip ir pirma, 
plaukė pusiaujo link. Plaukė ilgai niekieno nelankomais vandenimis, 
nesutikdamas jokių laivų, o netrukus romiai pastovūs pasatai ėmė 
smarkiai jį nešti per monotoniškas smulkias bangeles; ir visur tvyrojo 
keista tyla tarsi preliudija prieš artėjančią triukšmingą ir beviltišką 
sceną. 

Galop, kai „Pekodas" beveik pasiekė verslo vandenų pakraščius 
ir neįžvelgiamoje tamsumoje, visada einančioje prieš ryto brėkšmą, 
plaukė pro daugybę uolėtų salelių, budinčią pamainą, kuriai tuo 
metu vadovavo Flaskas, sutrikdė kažkoks gailingai šiurpus 1r ne- 
žemiškas riksmas, tarsi prislopinta Erodo išžudytų nekaltų kūdikių 

aimana , ir visi susimąstę jūreiviai krūptelėjo, atsigodo iš svajų ir 
valandėlę klausėsi kaip užburti — kas stačiomis, kas sėdomis, kas 
pasirėmęs — skulptūriška Romos vergo poza, kol skardėjo tas laukinis 
riksmas. Krikščioniškoji, arba civilizuotoji, įgulos dalis pareiškė, jog 
tai sirenos, ir sudrebėjo, o stabmeldžiai žeberklininkai visai neišsigan- 
do. Vis dėlto žilagalvis Meno salos jūreivis — pats seniausias laive — 
tarė, jog tie šiurpūs laukiniai garsai — tai neseniai paskendusių žmo- 
nių balsas. 

Gulėdamas gulte savo kajutėje, Ahabas nieko negirdėjo, tik kai 
pilkai aušrai prabrėškus išėjo į denį, jam apie tai atraportavo Flas- 
kas, dar pridėdamas visokiausių grėslių spėlionių. Ahabas dusliai 
nusikvatojo ir stebuklą išaiškino taip. 

Uolėtose salelėse, panašiose į tas, pro kurias dabar plaukė „Peko- 
das", paprastai būna didžiulės ruonių gulyklos, 1r keli ruoniukai, pame- 
tę motinas, o gal kelios motinos, pametusios vaikus, išniro naktį prie 
pat laivo ir kurį laiką lydėjo jį vaitodamos ir kūkČiodamos panašiai 
kaip žmonės. Tačiau toks paaiškinimas nenuramino jūreivių, 0 prie- 
šingai — labiau sujaudino, kadangi daugeliui ruoniai kėlė prietaringą 
baimę, ir ne tik todėl, kad bėdos ištikti jie šaukia tokiu nepaprastu bal- 
su, bet ir dėl žmogiškos apskritų, kone protingų jų galvų išraiškos, 
kai jie iš vandens įdėmiai žvelgia į laivą. Daug yra buvę jūroje atsiti- 
kimų, kai ruoniai buvo palaikyti žmonėmis. 

Akivaizdžiausias patvirtinimas šiems blogiems įgulos nujautimams 
tą rytą buvo vieno jūreivio likimas. Saulei tekant tasai žmogus išsirabž- 
dino iš savo gulto ir nuskubėjo budėti į fokstiebį; gal jis dar buvo ne vi- 
sai iš miegų pabudęs (jūreiviai dažnai lipa į stiebus dar pusiau miego- 
dami) , dabar sunku pasakyti, tačiau, taip ar kitaip, pastovėjo ant savo 
laktos neilgai, staiga pasigirdo riksmas — riksmas ir kritimo garsas — 
ir pažvelgę į viršų jūreiviai spėjo pamatyti, jog kažkas skrieja oru, o 
pažvelgę į apačią teišvydo, kaip mėlyname jūros paviršiuje sukilo balti 
burbulai. 

Tuoj pat gelbėjimo plūduras — ilga siaura statinė, išsviesta 
įmantrios spyruoklės, išlėkė iš vairagalio, kur visą laiką kabėjo, 
tačiau neiškilo iš bangų ranka jos įsitverti, ir statinė, seniai perdžiū- 
vusi nuo tropikų saulės, lėtai ėmė gertis vandens, jo prisisiurbė visos 
išdžiūvusios medienos poros, ir vinimis apkalta, geležiniais graižais 
apjuosta statinė nukeliavo paskui jūreivį į dugną būti jam už pagalvį, 
tik, po teisybei, gana kietą. 

Taigi pirmasis „„Pekodo" jūreivis, įlipęs į stiebą žvalgytis Baltojo 

Banginio jo paties valdose, tasai jūreivis buvo vandenyno gelmių 
prarytas. Tik mažai kas tuo metu apie tai pagalvojo. Tiesą pasakius, 
tam tikra prasme įgula nesielvartavo dėl to įvykio, bent jau nelaikė 
bloga lemiančiu, nes tarė jį esant ne būsimų negandų pranašu, o buvu- 
sių blogų pranašysčių išsipildymu. Dabar jau aišku, kalbėjo jūreiviai, 
ką reiškė tie kraupūs vakarykščiai girdėti klyksmai. Tik vienas Meno 
salos senis jiems prieštaravo. 

Reikėjo pražuvusį gelbėjimo plūdurą pakeisti nauju, ir Starbakui 
buvo liepta tuo pasirūpinti; bet kadangi neįstengta rasti tinkamos 
lengvos statinės ir kadangi, su karštligiška nekantra laukiant greitos 
atomazgos, jau nebeturėta kantrybės imtis kito darbo, išskyrus tiesiogi- 
nį pasiruošimą paskutiniam baigiamajam „Pekodo" žygio tarpsniui, 
kad ir koks jis būtų, todėl buvo norėta laivo vairagalį palikti be jokio 
gelbėjimo plūduro, bet staiga visokiais judesiais bei garsais Kvikegas 
ėmė siūlyti savo grabą. 

— Gelbėjimo plūdurą iš grabo?! — sušuko išsigandęs Starbakas. 

— Keistoka, pasakyčiau,— pritarė Stabas. 

— Visai neblogas išeitų — tarė Flaskas,— dailidė akimoju pada- 
rys, kas reikia. 

— Nešk jį čionai; kitos išeities nebėra, — liūdnai patylėjęs tarė 
Starbakas.— Įrenk jį, dailide, nežiūrėk taip į mane — taip taip, 
grabą. Ką, gal negirdi? Įrenk. 

— Ir dangtį prikalti, ponas Starbakai? — dailidė  mostelėjo 
ranka lyg kaldamas plaktuku. 

— Aha. 

— Ir plyšius užpakuloti, pone? — ir parodė ranka lyg kišdamas 
pakulas. 

— Aha. 

— O paskui uždervuoti, pone? — ir tarsi užvertė katiliuką su 
derva. 

— Gana! Kas tau šovė į galvą? Padirbk gelbėjimo plūdurą iš 
grabo, ir viskas. Ponas Stabai, ponas Flaskai, eime su manimi į baką. 

— Mat kaip užkunkuliavo. Didelį dalyką gali ištverti, o nuo smulk- 
menų klumpa. Ne prie širdies man visa tai. Padirbau kapitonui Ahabui 
koją, ir jis nešioja ją kaip džentelmenas, o padirbau dėžę Kvikegui, tai 
tas nenori kišti į ją galvos. Nejaugi vėjais nueis į šį grabą įdėtas mano 
triūsas? O šit dabar liepia dirbti iš jo gelbėjimo plūdurą. Tas pat, kas 
seną apsiaustą persiūti; reikia jį kažkaip į kitą pusę išversti. Ne prie 
širdies man tas niekalo dirbimas, visai ne prie širdies, nesu tam tinka- 

mas, ne mano tai darbas. Tegul jį dirba visokie niekdirbiai; mes jiems 
ne pora. Man patinka tiktai Švarus, tikslus, doras, paprastas 
darbas, toks, kuris tvarkingai prasideda nuo pradžių, įpusėjus pasiekia 
vidurį, o gale — pabaigą; ne taip kaip tas niekalo dirbimas, kai ga- 
las — viduryje, o pradžia — gale. Tik senos bobos ima brokdarių dar- 
bą. Viešpatie, ir kaip tos senės mėgsta niekdirbius! Pažinojau vieną 
Šešiasdešimt penkerių metų senę, kuri pabėgo su nuplikusiu jaunu 
niekdariu. Todėl sausumoj, kai turėjau dirbtuvę Vinjarde, niekada 
nesutikdavau dirbti jokiai vienišai senai našlei, nes į jos vienišą seną 
galvą galėjo šauti mintis pabėgti su manim. Bet ak: čia jūroje nėra 
baltų kykų, tik baltos kaip sniegas bangų keteros. Nagi, pažiūrėkim! 
Prikalti dangtį, užpakuloti plyšius, užtepti juos derva, geriau pritin- 
kinti sudūrimus ir, įtaisius spyruoklę su užšovu, pakabinti vairagalyje. 
Kur matyta, kad taip būtų elgiamasi su grabu? Kitas prietaringas daili- 
dė verčiau sutiktų pakabėti ant laivavirvių, negu imtis tokio darbo. 
Bet aš esu iš šakotos Erustuko“' pakrančių pušies; man tas nieko ne- 
reiškia. Bet kad grabas būtų užpakaly vietoj pauodegio?! Ir kad 
plauktume per pasaulį su kapinių dėže?! O kas man darbo! Mes, 
medžio meistrai, sukalsim jums ir vestuvių guolį, ir kortų stalą, 0 pri- 
reiks — kad ir grabą, kad ir katafalką. Mes dirbame pagal laiką, pagal 
darbą arba pagal užmokestį, ir ne mūsų reikalas klausinėti, kam ir 
kodėl, jei tik mūsų neverčia niekdirbiauti, — va tada, jei tik galima, 
stengiamės išsisukti. Hm! O dabar imkimės darbo, iš širdies. Aš pa- 
dirbsiu... pala... kiek mūsų įgulos žmonių? Nepamenu. Tiek to. Pri- 
taisysiu prie grabo trisdešimt gelbėjimo virvių su turkiškais mazgais, 
kiekvieną trijų pėdų ilgio. Tada, jei laivas nuskęs, trisdešimt šaunių 
vyrukų grumsis dėl vieno grabo, o tokį vaizdą nedažnai išvysi po 
saule! Šen, plaktuke, kalte, dervos katiliuke ir burių smeigte! Imamės 
darbo, 

(Grabas padėtas ant dviejų statinaičių su lyno ritiniais tarp 
varstoto ir praviro liuko; dailidė pakuloja plyšius; nuo didelės 
ritės jo užantyje lėtai tįsta pakulų sruoga. Iš kajutės lėtai pa- 
sirodo Ahabas ir girdi, jog iš paskos lipa Pipas) 

— Grįžk, berneli, aš tuoj pareisiu. Nuėjo! Mano paties ranka 

taip greit nepaklusta mano valiai kaip tasai vaikas... Ar čia bažnyčios 
vidurinė nava? Kas čia? 

— Gelbėjimo plūduras, ponas kapitone. Starbakas įsakė. Ei, 
atsargiau, pone! Liukas atdaras! 

— Dėkui, žmogau. Tavo grabas guli prie pat rūsio. 

— Ponas kapitone? A, prie liuko? Teisingai, ponas kapitone, 
teisingai. 

— Juk pats būsi tas, kur dirbo koją? Žiūrėk, ar ne nuo tavo 
varstoto šitas strampas? 

— Nuo mano, ponas kapitone. Kaip laiko apvadas? 

— Laiko. Bet tu dar ir grabadirbys. 

— Taip, ponas kapitone. Sumeistravau šitą grabą Kvikegui, bet 
dabar esu pastatytas dirbti iš jo ką kitą. 

— Tada prisipažink, argi nesi gobšus, akilandus, savagalis, stab- 
meldiškas užkietėjęs nenaudėlis, kuris vieną dieną dirba kojas, 
kitą — grabus toms kojoms, o dar vėliau gelbėjimo plūdurus iš tų 
pačių grabų? Tu taip pat neturi principų kaip dievai ir toks pat visų 
galų meistras kaip jie. 

— Bet aš, ponas kapitone, dėl viso to nesuku galvos. Dirbu tą, 
ką tenka dirbti. 

— Ir vėl kaip dievai. Klausyk, ar tu nedainuoji, kaldamas grabą? 
Sako, titanai tyliai švilpaudavo, kasdami ugnikalnių kraterius, o 
duobkasys dainuoja su kastuvu rankoje““. O tu — ne? 

— Dainuoju, ponas kapitone? Ar dainuoju? Ne, ponas kapito- 
ne, kam man reikia; o tasai duobkasys, pone, tikriausiai dainavo todėl, 
kad jo kastuvas buvo nebylys. Mano plaktukas pilnas muzikos. 
Paklausyktt. 

— Aha. Todėl kad antvožas gerai aidi, o lenta gerai aidi tada, kai 
pojanieko nėra. Ir vis dėlto, kai grabe guli kūnas, ji taip pat skamba, 
dailide. Ar tau neteko nešant į kapines grabą stuktelti į vartus? 

— Dievaži, ponas kapitone, aš... 

— Dievaži? Ką tai reiškia? 

— Dievaži, ponas kapitone, tai tik toks šūktelėjimas... ir viskas. 

— Hm hm, kalbėk toliau. 

— Aš tik norėjau pasakyt, ponas kapitone, kad... 

— Ar tu ne šilkaverpis? Verpi giją savo įkapių drobulei iš sa- 
vęs paties? Kas ten tavo užantyje? Greičiau trauk lauk! Ir kad šitų 
spąstų aš daugiau nebematyčiau! 

— Nuėjo į škancus. Netikėtai užlėkė, bet karštose platumose 

škvalai visada užlekia netikėtai. Girdėjau, jog Albemarlyje =, vie- 
noje iš Galapagų salų, tiesiai per vidurį eina pusiaujas. Man regis, 
kad ir per mūsų senąjį kapitoną, tiesiai per vidurį, eina kažkoks pu- 
siaujas. Jis, aš jums pasakysiu, visada pusiaujyje — dega kaip ugny. 
Jis žiūri čionai... ei, pakulos, greičiau. Baikim kimšti. Tas medi- 
nis plaktukas — tai kamštis, o aš — meistras groti buteliais — tuk, 
tuk tuk! 


(Ahabas pats sau) 


— Štai kur vaizdas! Štai kur garsai! Žilagalvis genys stuksena 
tuščiavidurį kamieną. Dabar būtų galima pavydėt akliems ir kurtiems. 
Antai! Tas daiktas stovi ant dviejų statinaičių su lyno ritiniais. 
Koks pagiežus šaipūnas, tas žmogėnas! Tuk tuk! Štai kaip tiksi 
žmogaus gyvenimo sekundės! O kokie nematerialūs yra visi daiktai! 
Kas yra tikra, išskyrus besvores mintis? Štai prieš mus baugus ny- 
kios mirties simbolis, per atsitiktinumą virtęs vaizdžių pagalbos ir 
vilties ženklu grėsmės ištiktai gyvybei. Gelbėjimo plūduras iš grabo! 
Ar yra čia kažko daugiau? Gal tam tikra, dvasine, prasme grabas — 
tai galų gale nemirtingumo futliaras? Reikia apie tai pamąstyti. Bet 
ne. AŠ jau taip toli nukeliavau tamsiąja žemės puse, kad priešinga 
jos pusė, teoriškai šviesioji, man atrodo tik neryški prieblanda. Ar 
niekada, dailide, nesibaigs tas prakeiktas tavo kalimas? Einu žemyn, 
ir kad čia nieko nebūtų, kai vėl grįšiu! Na, o dabar, Pipai, mudu 
viską aptarsim, iš tavęs siurbiu nuostabiąją filosofiją! Turbūt kaž- 
kokiais nežinomais kanalais nežinomi pasauliai yra į tave supylę 
savo išmintį! 


CXXVIJI skyrius 
„PEKODAS" SUSITINKA „RACHELE" 


Kitą dieną žvalgai pastebėjo tiesiai į „Pekodą" plaukianti di- 
delį laivą „Rachelę"; jos rėjos buvo apkibusios žmonėmis. „Peko- 
das" tuo metu plaukė jūra gana sparčiai, tačiau kai plačiasparnė 
nepažįstamoji susilygino su juo, pagyrūniškai išsipūtusios jo burės 
staiga visos subliūško kaip tuščios pradurtos pūslės, ir smūgio ištik- 
tas „Pekodas" prarado savo gyvybę — greitį. 


469 „Pekodas" susitinka „Rachelę" 


— Blogą žinią, tas laivas neša blogą žinią — sumurmėjo Meno 
salos senis. 

Bet nespėjo „Rachelės" kapitonas, su garsintuvu prie lūpų jau 
stovėjęs denyje, viltingai šūktelti „Pekodui", o išsigirdo Ahabo bal- 
sas; 

— Gal matei Baltąjį Banginį? 

— Taip, vakar. O jūs ar nematėt nuklydusio velboto? 

Užsmaugęs džiūgavimą, Ahabas neigiamai atsakė į netikėtą klau- 
simą ir jau ketino plaukti prie „Rachelės", bet jos kapitonas, at- 
gręžęs prieš vėją savo laivą, ėmė pats leistis į velbotą. Keli irklų 
mojai, kobinys užkabintas už „Pekodo" grandinių, ir kapitonas jau 
denyje. Ahabas kaipmat atpažino nantaketietį. Tačiau oficialiai ne- 
buvo pasisveikinta. 

— Kur jis buvo?.. Ar dar nenudobtas!.. Dar ne!..—sušuko 
eidamas prie jo Ahabas.— Kaip tas įvyko? 

Pasirodė, jog vakardienos apyvakarį trys „Rachelės" velbotai, 
persekiodami nedidelį banginių būrį, nuplaukė keturias ar penkias 
mylias nuo laivo, bet staiga, jiems greitai lekiant prieš vėją, iš van- 
denų mėlynės, netoli, pavėjinėje pusėje, iškilo balta Mobi Diko kupra 
ir galva; tuoj pat buvo nuleistas ketvirtas — atsarginis — velbotas, 
ir prasidėjo medžioklė. Po veržlių gaudynių prieš vėją tam ketvir- 
tam velbotui — pačiam nariausiam iš keturių, lyg ir pavyko suže- 
berkluoti banginį, bent jau taip atrodė stiebo žvalgui. Tolumoje jis 
įžvelgė vis mažėjantį ir pagaliau taškeliu pavirtusį velbotą, paskui 
trumpą sukunkuliavusio balto vandens blėstelėjimą, po to — nieko, 
todėl nusprendė, jog sužeistas banginis, kaip dažnai atsitinka, nu- 
sitempė savo persekiotojus toli į jūrą. Laive šiek tiek sunerimo, ta- 
čiau būgštauti dar nepradėjo. Ant laivavirvių buvo iškabinėti žibin- 
tai; užslinko tamsa, ir laivas, turėdamas pasiimti toli priešvėjinėje 
pusėje esančius tris savo velbotus— prieš plaukdamas visiškai priešin- 
gon pusėn ieškoti ketvirtojo, buvo priverstas ne tik palikti šį velbotą 
likimo valiai po pusiaunakčio, bet kuriam laikui net nuplaukti nuo 
jo tolyn. Tačiau kai trijų velbotų įgula pagaliau saugiai atsidūrė de- 
nyje, „Rachelė" iškėlė visas bures — netgi liselius, ir, įkūrusi taukų 
lydykloje ugnį kaip švyturį, nuskriejo ieškoti prapuolusio velboto, 
kas antrą jūreivį pastačius stiebuose ir ant rėjų žvalgų. Bet nors 
greitai įveikė nuotolį, skiriantį ją nuo tos vietos, kur paskutinį syki 
buvo pastebėtas velbotas, nors sustojusi nuleido visus velbotus, kurie 
išnaršė aplinkinius vandenis, o nieko neradusi vėl nuplaukė pirmyn 

ir vėl sustojo, vėl nuleido velbotus... nors taip truko iki išauštant, 
jokių pradingusio velboto pėdsakų aptikti nepavyko. 

Baigęs pasakojimą, „Rachelės" kapitonas skubiai paaiškino, ko 
atėjo į „Pekodą". Jis troško, kad „Pekodas" padėtų ieškoti velboto 
ir plauktų keturių ar penkių mylių atstu lygiagrečiai su „Rachele", 
kad taip būtų žvalgomi du regraČiai. 

— Galiu lažintis — sušnabždėjo Stabas Flaskui,— jog koks nors 
jūreivis tame prapuolusiame velbote išplaukė su išeiginiu kapitono 
surdutu arba su jo auksiniu laikrodžių — taip velniškai jis užsidegęs tą 
velbotą susigrąžinti. Ar girdėtas dalykas, kad du dievobaimingi ban- 
ginių medžioklės laivai lakstytų paskui vieną prapuolusį velbotą per 
pati sezono įkarštį? Tu tik pažiūrėk, Flaskai, koks jis išbalęs — 
net akių vyzdžiai balti — na ne... tikriausiai ne surdutas... tikriau- 
siai... 

— Ten mano berniukas, mano brangiausias sūnus. Dėl dievo 
meilės... maldauju... užkeikiu! — sušuko tuo metu „Rachelės" ka- 
pitonas, kreipdamasis į Ahabą, ligi šiol klausiusį be galo šaltai. — 
Leisk man nusisamdyti tavo laivą keturiasdešimt aštuonioms valan- 
doms... mielai sumokėsiu, ir dosniai sumokėsiu... jeigu kitaip nega- 
lima... tiktai keturiasdešimt aštuonioms valandoms... ne daugiau... 
privalai, o, privalai, ir padarysi tai, kapitone. 

— Sūnus! — sušuko Stabas— O, jisai sūnų prarado! Atsiimu 
surdutą ir laikrodį... bet ką pasakys Ahabas? Mes turim išgelbėti 
berniuką. 

— Jis paskendo su visais kitais pereitą naktį — tarė už jų nu- 
garų stovintis Meno salos senis— Aš girdėjau, visi girdėjot, kaip 
šaukė jų sielos. 

Netrukus paaiškėjo, jog „Rachelės" prietykio būta ypač slogaus — 
mat, kai vienas iš kapitono sūnų buvo prapuolusiame velbote, 
kitame  velbote, nuleistame tą pačią dieną ir per sunkią 
permainingą medžioklę nuklydusiame nuo laivo, buvo antrasis sū- 
nus; taigi nelaimingas tėvas kurį laiką buvo stačiai prasmegęs ne- 
gailestingos sumaišties bedugnėn, iš kurios jį ištraukė pirmasis padė- 
jėjas, instinktyviai parinkęs įprastą tokiems atvejams veikimo būdą: 
jeigu dviem velbotams reikia pagalbos, laivas visada pirma paima 
tą, kuriame daugiau žmonių. Tačiau kapitonas, nežinia dėl kokios 
vidinės priežasties, iš pradžių susilaikė viso to nepaminėjęs ir, tik 
Ahabo ledinio tylėjimo priverstas, papasakojo apie kitą, dar nesu- 
rastą sūnų — vos dvylikos metų berniuką, kurį kaip tikras nanta- 

ketietis rūsčios ir jokių nuogąstavimų nepaisančios tėvo meilės ra- 
ginamas nutarė anksti pradėti pratinti prie vargų ir stebuklų tos profe- 
sijos, kuri nuo neatmenamų laikų buvo tapusi jo gentainių lemtimi. Ir 
dažnai pasitaiko, jog Nantaketo kapitonai išsiunčia tokio gležno 
amžiaus savo sūnus į ilgą trejų ar ketverių metų kelionę net ne savo, 
o svetimu laivu, kad įgyjant pirmąsias banginių medžioklės žinias 
netrukdytų natūralus tėviškas šališkumas arba perdėtas rūpestis. 

Taigi „Rachelės" kapitonas vis dar nusižeminęs maldavo Aha- 
bą, o „Pekodo" kapitonas vis taip pat stovėjo kaip įkaltas, priimda- 
mas smūgį po smūgio, bet nesuvirpėdamas. 

— Aš neišeisiu,— kalbėjo svetys— kol nepasakysi man „taip". 
Pasielk su manim taip, kaip norėtum, kad būtų pasielgta su tavim 
panašiu atveju. Juk ir tu, kapitone Ahabai, turi sūnų... tiesa, dar 
vaiką, saugiai paliktą namuose... savo senatvės vaiką... Taip taip, 
tu jau nebe toks rūstus, aš matau... skubėkit, skubėkit, vyrai, sukite 
rėjas! 

— Sustot! — riktelėjo Ahabas.— Neliesti brasų! — Po to lėtai, 
spauste išspausdamas kiekvieną žodį, tarė: — Kapitone Gardineri, 
aš to nepadarysiu. Net ir dabar aš gaištu laiką. Lik sveikas, lik svei- 
kas. Tesaugo tave Dievas, žmogau, ir tebūnie man atleista, bet aš 
turiu plaukti. Ponas Starbakai, pažiūrėk į naktouzo laikrodį ir po 
trijų minučių laive kad nebūtų nė vieno pašalinio; tada vėl pasukit 
rėjas ir plaukit pirmykščiu kursu. 

Skubiai nusigręžęs, į nieką nepažvelgęs, Ahabas nulipo į savo 
kajutę, palikęs „Rachelės" kapitoną priblokštą, jog karštas jo mel- 
dimas buvo taip besąlygiškai ir galutinai atmestas. Tačiau atsikvo- 
šėjęs kapitonas Gardineris tylėdamas nuskubėjo prie borto, greičiau 
nukrito, negu nulipo į velbotą ir grįžo į savo laivą. 

Netrukus abiejų laivų kilvateriai išsiskyrė; ir kol sutiktasis lai- 
vas išnyko už regračio, buvo matyti, kaip jis puldinėja prie kiekvieno, 
kad ir mažiausio tamsaus taško jūros paviršiuje. Tai į kairę, tai į 
dešinę sukiojosi jo rėjos, tai plaukė vienu halsu, tai kitu, tai smigo 
pryšakiu į bangas, tai stūmė prieš save jų keteras; ir visą laiką jo 
stiebai ir rėjos buvo pilni žmonių kaip trys aukštos vyšnios, kurių šakos 
nukibusios vyšniaujančiais berniūkščiais. 

Betgi iš neryžtingo ir vingiuoto kurso, iš sielvartingos vagos 
aiškiai buvo matyti, jog putų purslais verkiantis laivas paguodos 
dar nesurado. Tai buvo Rachelė, apraudanti savo vaikus, kurių ne- 


CXX1X skyrius 472 


CXXIX skyrius 


KAJUTĖ 


(Ahabas eina į denį; Pipas stveria jo ranką, norėdamas 
eiti kartu) 


— Berneli, berneli, sakiau tau, nesekiok dabar paskui Ahabą. 
Artėja valanda, kai Ahabas nenuvys tavęs nuo savęs, bet ir šalia 
savęs nebenorės matyti. Tu, vargšas berneli, jaučiu, turi kažko itin 
gydomo mano ligai. Panašūs dalykai panašiai gydomi, o šitai me- 
džioklei mano liga — pati geistmiausia sveikata. Pasilik čia, apa- 
čioje, kur tave aptarnaus lyg būtum patsai kapitonas. Taip, berneli, 
tu sėdėsi mano kėdėje, prisraigtuotoje prie grindų; tu jai būsi dar 
vienas varžtelis. 

— Ne ne, jūsų kūnas jau nebe visas, ponas kapitone; tai panau- 
dokite mane vargšą, kaip savo prarastą koją; stokite ant manęs, 
ponas kapitone, aš nieko daugiau neprašau — tik pabūti jūsų dali- 
mi. 

— 01 nors niekšų milijonai, aš imu tvirtai tikėti nesunaikinama 
žmogaus ištikimybe! O juk jis juodaodis! Ir pamišęs! Bet, matyt, ir 
aš darau jam gydomą poveikį; jis vėl atgauna nuovoką. 

— Man sakė, ponas kapitone, jog sykį Stabas pametė vargšą 
Pipą, kurio paskendę kaulai dabar baltuoja dugne, nors gyvo jo 
oda buvo juoda. Bet jūsų, ponas kapitone, aš niekada nepaliksiu, 
kaip padarė Stabas. Kapitone, aš turiu eiti su jumis. 

— Jeigu dar ilgiau šitaip su manimi kalbėsi, tikslas, į kurį Aha- 
bas veržiasi, apsivers jame kiliu į viršų. Ne, sakau tau — tas ne- 
įmanoma. 

— O gerasis pone, pone, pone! 

— Neverk, nes užmušiu tave! Saugokis — Ahabas irgi bepro- 
tis. Jei klausysies, dažnai girdėsi mano kaulinę koją dunksint deny- 
je, ir pagal stuksenimą žinosi, kad aš tenai. O dabar aš tave palie- 
ku. Ranką!.. Duokš! Tu man ištikimas, berneli, kaip ratas savo cent- 
rui. Taigi: telaimina tave Dievas per amžių amžius, o jeigu iki to bus 
prieita... teišgelbsti tave Dievas, kad ir kas nutiktų. 


(Ahabas išeina; Pipas žingteli į priekį) 


— Jis ką tik čia stovėjo; dar kvėpuoju jo oru... bet aš 

vienas. Kad nors vargšelis Pipas būtų, lengviau viską ištverčiau, 
bet jis prapuolė. Pipai! Pipai! Din dan, din dan! Kas matėt Pipą? Jis 
turėtų būti ten, viršuje; paklebenkim duris. Kas čia? Nei spynos, nei 
sklendės, nei kablio, o vis dėlto neatsidaro. Tikriausiai užkeiktos; 
jis liepė man čia pasilikti, aha, ir pasakė, jog toji prisraigtuota kė- 
dė — mano. Štai taip, aš atsisėsiu, atsilošiu, atsiremsiu į perdorį ir 
sėdėsiu pačiame laivo viduryje, 0 visi trys stiebai, kilis ir korpu- 
sas bus prieš mane. Mūsų seni jūreiviai pasakoja, jog kaip tik čia 
didieji admirolai savo juoduose flagmanuose kartais atsisėda prie 
stalo ir ima muštruoti kapitonų ir leitenantų pulkus. Cha! Kas čia? 
Epoletai! Epoletai! IŠ visų pusių brukasi epoletai!.. Lai keliauja ratu 
grafinai; malonu jus matyti; prisipilkit taures, ponai! Keista juodam 
berniukui vaišinti pas save baltuosius auksu siuvinėtais mundurais! 
..„Ponai, ar neteko jums matyti tokio Pipo, negriuko, penkių pėdų 
aukščio, niekingos išvaizdos ir bailio! Sykį ėmė ir iššoko iš velboto... 
ar nematėt? Ne! Tada įsipilkite dar, kapitonai, ir išlenkim, kad būtų 
gėda visiems bailiams! Aš nesakau vardų. Gėda jiems! UŽkelkit 
vieną koją ant stalo! Gėda visiems bailiams! Ts! Ten, viršuje, gir- 
džiu kaulinę koją. O pone, mano pone! Kaip sunku, kai jūs žings- 
niuojat virš manęs. Bet aš liksiu čia, net jeigu laivas atsitrenks į uo- 
las, 0 jos pramuš kajutės sienas ir austrių prilįs į vidų pas mane. 


CXXX skyrius 
SKRYBĖLĖ 


Dabar, kai deramu metu deramoje vietoje po tokios ilgos ir vin- 
giuotos įžanginės kelionės — apiplaukęs visus kitus banginių me- 
džioklės vandenis — Ahabas tarsi užspeitė savo priešą vandenyno 
kampe, kad tikrai jį pribaigtų; dabar, atsidūręs toje ilgumoje ir pla- 
tumoje, kur taip skausmingai buvo sužalotas; dabar, kai sutiko 
laivą, vos prieš dieną mačiusį Mobi Diką; dabar, kai vienas po kito 
sekę susitikimai su įvairiais laivais vieningai, nors ir skirtingai, by- 
lojo apie šėtonišką Baltojo Banginio abejingumą žudant medžio- 
tojus, tiek nusikaltusius jam, tiek nekaltus; dabar senojo kapitono 
akyse tvyrojo kažkas, ko niekaip neįstengė pakelti menkadvasio 

žvilgsnis. Kaip nenusileidžianti Šiaurės žvaigždė begalinę arktinę 
šešių mėnesių naktį žvelgia žemyn, nenukreipdama skvarbaus, tvirto, 
sukoncentruoto žvilgsnio, taip ir Ahabo tikslas švytėjo virš amžino 
niūrios įgulos vidurnakčio. Tokia didi buvo jo galia, kad visi nujau- 
timai, dvejonės, būgštavimai ir baimės troško pasislėpti Žmonių sie- 
lose ir neišsikišti į paviršių jokiu daigu, jokiu lapu. 

Tuo priešaudrio tarpsniu išnyko laive ir visa linksmybė — tiek 
nuoširdi, tiek apsimestinė. Stabas jau nebesistengė Žadinti šypsenos, 
o Starbakas jos gesinti. Džiaugsmas ir skausmas, viltis ir baimė — 
viskas vienodai tarytum buvo sumalta į smulkiausias dulkeles ir įmai- 
šyta tam tikru metu į sustingusį geležinės Ahabo sielos skiedinį. 
Nebylūs kaip automatai žmonės judėjo denyje, visą laiką jausdami 
įsmeigtą despotišką senojo kapitono žvilgsnį. 

Bet jeigu atidžiau būtumėt įsižiūrėję į Ahabą slapčiausiomis jo 
vienatvės valandomis, jam manant, kad į jį nukreipta tik viena akis, 
jūs būtumėt išvydę, kad visai kaip Ahabo žvilgsnis baugino įgulą, 
mįslingas paršo žvilgsnis baugino Ahabą arba bent kažkaip kraupiai 
kartais jį veikė. Toks didėjantis, sprudus paslaptingumas gaubė dabar 
sudžiūvusį Fedalą, toks nepaliaujamas drebulys jį purtė, kad žmonės 
tik įtariai žvelgė 1 jį, visai nebežinodami, ar jis iš tiesų mirtin- 
gasis, ar tik virpantis šešėlis, krintantis ant denio nuo kaž- 
kokios neregimos būtybės. O tas šešėlis dabar visą laiką šmėkšojo 
denyje. Net naktį niekas nebuvo matęs Fedalos užsnūstant ar nusi- 
leidžiant į kubriką. Valandų valandas jis stovėdavo sustingęs, bet 
niekada neatsisėsdavo ir neatsiremdavo, ir jo tuščios, bet stebinančios 
akys aiškiai bylojo: mes, du sargybiniai, niekada nesiilsime. 


Kad ir kokiu dienos ar nakties metu išeidavo jūreiviai į denį, 
dabar Ahabas jau visada būdavo ten: arba stovėdavo įrėmęs koją į 
įduobą, arba žingsniuodavo denio lentomis tarp dviejų nesikeičian- 
čių ribų — grotstiebio ir bezanstiebio, o kartais stovėdavo liuke, 
gyvąją koją pastatęs ant denio, tarsi pasirengęs eiti, skrybėlę už- 
sismaukęs ant akių; todėl, kad ir kaip nejudriai jis stovėjo, kad ir 
kaip augo skaičius dienų ir naktų, kai jis nepalietė gulto, niekas nie- 
kada tiksliai nebūtų galėjęs pasakyti, ar jo akys po skrybėle užmerk- 
tos, ar atidžiai seka visus, nors jis liuke išstovėdavo valandą ar dvi 
ir nepastebima nakties drėgmė rasos karoliais nuberdavo akmenines 
jo apsiausto bei skrybėlės raukšles. Drabužius, kuriuos naktis drėki- 
no, išaušusios dienos saulė džiovino; ir taip diena po dienos, naktis 

po nakties jis jau nebenusileisdavo Žemyn, o jei ko nors prireikdavo 
kajutėje, nusiųsdavo ką kitą. 

Valgė taip pat atvirame ore; tai yra, pusryčiavo ir pietavo, 0 va- 
karienės neliesdavo; nebesikirpo nė juodos barzdos, kuri augo visa 
surizgusi kaip audros išverstų medžių išrautos šaknys, dar šiek 
tiek leidžiančios ūgius prie plikos pašaknės, nors žalia laja jau nu- 
džiūvusi. Nors jo visas gyvenimas pavirto dabar ištisiniu budėjimu 
denyje, nors mistiška paršo vachta buvo tokia pat be pertrūkio kaip 
ir jo, vis dėlto jiedu beveik nešnekėjo vienas su kitu, nebent retkar- 
čiais, jei būtinas reikalas priversdavo. Nors tą porą tvirtai siejo 
kažkokie slapti kerai, bet, žiūrint iš šalies, baimės apimtos įgulos 
akyse jie atrodė tolimi kaip du priešingi poliai. Dienomis jie dar 
tarsteldavo ką vienas antram, o naktimis visiškai nebendravo, bent 
jau žodžiais. Kartais valandų valandas stovėdavo jie atskirybėje, 
tik žvaigždžių šviečiami, Ahabas savo liuke, paršas prie grotstiebio, 
ir nenuleisdavo vienas nuo kito akių, tarytum Ahabas būtų matęs 
parše priekin krintantį savo Šešėlį, o paršas Ahabe — savo pra- 
rastąją esybę. 


Ir vis dėlto Ahabas — toks, kokį dieną naktį, kas valandą, kas 
sekundę duodantį įsakymus matė valdiniai — Ahabas buvo nepri- 
klausomas ponas, o paršas tiktai jo vergas. Ir tuo pat metu abudu 
buvo tarytum sukinkyti į vieną jungą, genami neregimo tirono,— 
plonas šešėlis šalia tvirtų špantų. Nes kad ir koks atrodė paršas, 
tvirtasis Ahabas buvo kaip laivo korpusas. 

Vos tik aušrai prabrėškus išsigirsdavo nuo juto geležinis jo 
balsas: „Žvalgai, į stiebus!" — ir paskui visą dieną iki pat vakaro, 
ir saulei nusileidus, ir tamsai užėjus, ir laivo varpui kiekvienąsyk 
suskambant buvo girdėti tas pats balsas: „Ką matot? Žiūrėkit atidžiau! 
Atidžiau!" 

Bet kai praėjo trys ar keturios dienos po susitikimo su vaikų 
ieškančia „Rachele" ir nebuvo pastebėta nė vieno fontano, manijos 
apsėstas senis ėmė nebepasitikėti savo įgula, na, beveik visais, išsky- 
rus stabmeldžius žeberklininkus; jam net šmėstelėjo mintis, kad 
Stabas ir Flaskas tyčia nepastebi to, ko jis taip nekantriai laukia. 
Tačiau jei tokie ir buvo jo įtarimai, jis išmintingai susilaikė jų 
neišsakęs žodžiais, net jei jo veiksmai ir bylojo, kad įtarimų jam kyla. 

— Aš pirmas pamatysiu banginį, — pasakė jis.— Taip, tegul dub- 
lonas atitenka Ahabui! 

Ahabas pats nusipynė iš troso krepšį, liepė vienam jūreiviui 

įlipus į grotstiebį pritaisyti skrystį pačiame viršuje, vieną lyno galą 
pririšo prie krepšio, o prie kito pritaisė kaištį užkišti už borto. Po to, 
nepaleisdamas laisvojo galo iŠ rankos, įdėmiai apžvelgė visą įgulą, 
kiek ilgiau stabteldamas ties Degu, Kvikegu ir Teštiga, skubiai aplenkė 
Fedalą ir pagaliau, įbedęs tvirtą pasitikintį žvilgsnį į savo pirmąjį 
padėjėją, tarė: 

— Paimk, pone, virvę. Aš atiduodu ją į tavo, Starbakai, rankas. 

Paskui įlipo į krepšį, davė ženklą kelti į viršų, o kai buvo 
iškeltas, Starbakas pritaisė lyną prie borto ir visą laiką stovėjo šalia. 
O Abhabas, ranka apsikabinęs grotstiebį, žiūrėjo į bekraštės jūros 
mylių mylias — į priekį, į užpakalį, į kairę, į dešinę, kiek siekė jo 
žvilgsnis iš tokių aukštybių. 

Kai jūreiviui tenka dirbti aukštai tarp laivavirvių, kur nėra į ką 
atsiremti kojomis, jį įkelia ten lynu ir laiko tol, kol atliks kas reikia; 
tokiais atvejais prie denyje pritvirtinto lyno galo pastatomas kitas 
jūreivis, kuriam liepiama atidžiai budėti ir tą lyną prižiūrėti. Mat 
tokioje gausybėje susipynusio judamojo takelažo, kai apačioje būna 
sunku nesuklysti, kur kokia laivavirvė nueina, ir kai tolydžio atriši- 
nėjami denyje pritvirtinti galai, labai gali būti, jog be pastovaus 
saugotojo užkeltasis jūreivis per lemtingą kurio nors draugo neapsi- 
žiūrėjimą nukris iš aukštybių ir nugarmės tiesiai į jūros gelmę. Taigi 
Ahabo elgesys šiuo atveju nieko nestebino, tiktai buvo keista, jog 
kaip tik Starbaką, regis, vienintelį žmogų laive, kada nors drįsusį 
pareikšti Ahabui prieštaravimą, turintį kruopelytę apsisprendimo 
tvirtumo, be to, vieną iš tų, kurių sąžiningumu ieškant banginių 
Ahabas buvo ėmęs abejoti, — keista, jog kaip tik jį Ahabas pasirinko 
saugotoju, be dvejonių patikėjęs savo gyvybę žmogui, kuriuo kitur 
nepasitikėjo. 

Pirmą sykį Ahabui nė dešimties minučių neišbuvus viršuje, 
staiga didelis plėšrus raudonsnapis jūrų vanagas, vienas iš tų, kokie 
dažnai skraido šitose platumose nemaloniai arti nuo žvalgų galvų, 
vienas tų paukščių nežinia iŠ kur atskrido ir klykdamas ėmė skubiai 
brėžti aplink Ahabo galvą painų ratų labirintą. Paskui šovė tiesiai 
į tūkstančio pėdų aukštį, po to spirale vėl nusileido ir ėmė verpetais 
suktis aplink Ahabo galvą. 

Tačiau įbedęs žvilgsnį į blausų tolimą regratį, Ahabas, rodės, 
nepastebėjo laukinio paukščio, ir kiti tikriausiai nebūtų atkreipę į jį 
dėmesio, nes čia nebuvo nieko nepaprasto; bet dabar net pačios 
nerūpestingiausios akys kone visur matė kažkokią ypatingą prasmę. 

— Skrybėlė, jūsų skrybėlė, ponas kapitone! — staiga sušuko 
jūreivis iš Sicilijos, stovėjęs  bezanstiebio viršūnėje, kaip tik 
už Ahabo, tik truputį žemėliau, skiriamas nuo jo gilios oro bedugnės. 

Bet tamsus kaip naktis sparnas jau buvo prie pat senojo kapitono 
akių, ilgas kumpas snapas — prie galvos; suklykęs juodasis vanagas 
šovė šalin su savo grobiu. 

Tris kartus apskrido erelis apie Tarkvinijaus galvą“, nutraukė 
kepurę, po to vėl nuleido ją tiesiai ant galvos, ir tada jo žmona 
Tanakvilė išpranašavo jam, kad jis būsiąs Romos valdovas. Bet 
tik kepurės sugrąžinimas pavertė šį įvykį geru ženklu. Ahabo 
skrybėlė nebesugrįžo; laukinis vanagas vis skrido ir skrido su savo 
našta tolyn, priešais laivo pirmagalį, ir pagaliau išnyko, bet, prieš 
galutinai jam pradingstant, dar buvo galima įžiūrėti mažytį juodą 
taškelį, kuris, atsiskyręs nuo paukščio, iš aukštybių nukrito į jūrą. 


CXXXI skyrius 
„PEKODAS" SUSITINKA „PALAIMĄ" 
Ryžtingasis „Pekodas" vis plaukė tolyn; dienos ir bangos ritosi 


atgal; kaip ir pirma, švelniai sūpavosi vairagalyje Kvikego karstas, 
paverstas gelbėjimo plūduru, ir šit horizonte buvo pastebėtas laivas, 


kurio pavadinimas — „Palaima" — apgailėtinai prieštaravo jo išvaiz- 
dai. Kai jis pakankamai priartėjo, visų akys nukrypo į škancus, kur 
stovėjo vadinamosios „žirklės“ — storos, aštuonių pėdų aukštyje virš 


denio sukryžiuotos sijos, ant kurių banginių medžioklės laivuose 
padedami atsarginiai neįrengti arba apgadinti velbotai. 

Ant šito laivo „žirklių“ buvo matyti sulūžę balti španhautai 
1r kelios suskilusios lentos — viskas, kas buvo likę iš velboto; ir dabar 
tas karkasas švietė kiaurai lyg plikas, gurantis, laiko nubalintas arklio 
skeletas. 

— Ar matėt Baltąjį Banginį? 


— Štai! — atsakė iš nuovargio sukritusiu veidu kapitonas, sto- 
vintis prie hakaborto, ir parodė garsintuvu į velboto nuolaužas. 
— Nudobėt? 


— Dar nenukaltas toks žeberklas, kuris tą padarys — atsakė 

sutiktojo laivo kapitonas, liūdnai dirstelėjęs 1 denį, kur tykūs jūreiviai 
skubiai siuvo susukto kabamo gulto šonus. 

— Nenukaltas?! — sušuko Ahabas ir, stvėręs nuo laikiklio Perto 
nukaltą ginklą, iškėlė jį aukštyn.— Žvelk čionai, nantaketieti, čia, 
savo rankoje, aš laikau jo mirtį! Krauju ir žaibo tvyksniais užgrūdinti 
tie dantys, ir aš prisiekiu trečią kartą užgrūdinti juos toje karštoje 
vietoje už plaukmenų, kur labiausiai susitelkusi Baltojo Banginio 
prakeikta gyvybė! 

— Tada tesaugo tave Dievas. Ar matai... — „„Palaimos" kapito- 
nas parodė į užsiūtą gultą— aš laidoju tik vieną iš penkių tvirtų 
vyrų, kurie dar vakar buvo gyvi, tačiau nakties nebesulaukė. Tiktai 
vieną aš laidoju, o kiti buvo palaidoti nespėję numirti, ir dabar jūs 
plaukiate virš jų kapo.— Jis pasigręžė į savo įgulą: — Viskas pa- 
ruošta? Tada uždekit ant borto lentą ir pakelkit kūną; štai taip... 
O Dieve! — tarė jis prieidamas prie susiūto gulto ir pakeldamas 
rankas— Tegul prisikėlimas iš numirusiųjų ir amžinas gyvenimas... 

— Pasukti rėjas! Pavėjui! — kaip žaibas suriko Ahabas savo 
jūreiviams. 

Tačiau ūmai apsisukęs „Pekodas" vis dėlto neįstengė pabėgti 
nuo pliaukštelėjimo, pasigirdusiu lavonui įkritus į vandenį, ir keli 
skrajūs vandens burbulai užtiško ant jo korpuso, vaiduokliškai jį 
pakrikštydami. 

Kai „Pekodas" nusigręžė, jo vairagalyje susisielojusios „Palaimos" 
įgula išvydo kabantį keistą gelbėjimo plūdurą. 

— Ei! Pažvelkit, vyrai! — pasigirdo pranašingas balsas už „Pe- 
kodo" kilvaterio.— Veltui, nepažįstamieji, bėgate iš mūsų liūdnų 
laidotuvių; atsukę vairagalį, parodėte savo pačių grabą! 

Buvo giedra melsvai plieninio atspalvio diena. Oro ir jūros ruimus 
vos tegalėjai atskirti toje viską smelkiančioje mėlynėje; tik susimąsčiusi 
dangaus žvaigždė buvo tyra ir švelni kaip moters žvilgsnis, o 
galingas vyriškas vandenynas kilojosi ilgais, stipriais, niekur neskuban- 
čiais volais tarytum miegančio Samsono krūtinė. 

Čia kildami, čia leisdamiesi aukštybėse sklandė maži baltaspar- 
niai, be jokios dėmelės paukščiai — tai buvo romios moteriškosios 
padangių mintys, o pirmyn atgal gelmėje, pačioje bedugnėje mėly- 
nėje, davėsi galingi Leviatanai, kardžuvės ir rykliai — ir tai buvo 
stiprios, nerimstančios, žudikiškos vyriško vandenyno mintys. 

Tačiau kad ir labai didis buvo vidinis stichijų skirtumas, išorėje 
jis reiškėsi vien šešėliais ir pustoniais; dvi stichijos atrodė kaip viena, 
tesiskyrė tik lytimi. 

Aukštybėse kaip valdoviškas caras ir karalius saulė tarytum 
duostė romią padangę padūkusiam, nerimstančiam vandenynui, kaip 
nuotaką jaunajam. Ir ten, kur ėjo regračio juosta, lengvas oro 
virpėjimas — dažniausiai regimas čia, ties pusiauju — bylojo apie 
kupiną meilės ir virpulio pasitikėjimą ir švelnų nerimą, su kokiu 
atveria savo glėbį drovi nuotaka. 

Savy susitelkęs ir įsiręžęs, raukšlių išvagotas ir išmazgytas, alsiai 
atkaklus ir nesitraukiantis, kaip žarijos griuvėsių pelenuose žioruo- 
jančiomis akimis nedvejojantis Ahabas stovėjo giedrą rytmetį atsta- 
tęs suskilusį kaktos šalmą tyram ir mergiškam padangių veidui. 

O nemirtinga dangaus mėlynės kūdikyste ir nekaltybe! Nema- 
tomos aplink džiugiai šėliojančios sparnuotosios būtybės! Miela oro 
ir dangaus vaikyste! Jums nė motais senojo Ahabo kietai suringuo- 
tas sielvartas! Bet juk teko man matyti mažąsias Mariją ir Mortą" — 
du linksmaakius elfus, nerūpestingai straksinčius aplink seną savo 
tėvą ir žaidžiančius apsvilusiomis garbanomis, augančiomis išdegusio 
smegenų kraterio pakraščiuose. 

Palengva perėjęs denį, Ahabas sustojo ir atsirėmęs į bortą ėmė 
žiūrėti, kaip grimzta į vandenį jo šešėlis, lydimas žvilgsnio, vis 
atkakliau smingančio į bedugnę gelmę. Tačiau gardžios oro kvaptys 
pagaliau įstengė valandėlę išsklaidyti pragaištį jo sieloje. Džiugus 
laimingas oras ir Žavus dangus pagaliau pradėjo jį glostyti ir my- 
luoti; patėvis pasaulis, visada toks žiaurus... grėsmingas... pagaliau 
meiliai apsikabino užsispyrusį jo kaklą ir, regis, džiugiai verkė, radęs 
širdyje Jėgų išgelbėti ir palaiminti savo neklusnų sūnų palaidūną. Iš po 
užsmauktos skrybėlės krašto nuriedėjo ir nukrito į jūrą Ahabo ašara; 
ir nebuvo visame Ramiajame vandenyne didesnės brangenybės už 
tą lašą. 

Starbakas matė senąjį kapitoną, matė, kaip jis stovėjo visu svoriu 
atsirėmęs į bortą, ir savo ištikima širdimi išgirdo neapsakomą rau- 
dojimą, išsiveržusį iš pačių aplink viešpatavusios giedrumos gelmių. 

Atsargiai, kad nepaliestų kapitono ir nebūtų jo pastebėtas, jis 
prisiartino ir atsistojo šalia. 

Ahabas atsigręžė: 

— Starbakai! 

— Ponas kapitone... 

— O, Starbakai! Koks švelnus Švelnus vėjas ir kaip švelniai 
žvelgia dangus! Tokią dieną — tokią pat meilingą dieną — aš su- 
žeberklavau savo pirmąjį banginį, aštuoniolikmetis žeberklininkas! 
Keturios dešimtys... keturios dešimtys... keturios dešimtys metų pra- 
bėgo!., prabėgo! Keturios dešimtys metų nepaliaujamos banginių 
medžioklės! Keturios dešimtys metų nepriteklių, pavojų ir audrų! 
Keturios dešimtys metų negailestingoje jūroje! Sit jau keturios 
dešimtys metų, kai Ahabas paliko ramią žemę, ir keturios dešimtys 
metų, kai jis kovoja su jūros gelmių baugesiais! Ir tikrai, Starbakai, 
iš tų keturių dešimčių metų aš nė trejų neišbuvau krante. Kai 
pagalvoju apie savo gyvenimą, apie atsiskyrėlišką vienatvę, apie 
kapitono akmeninio kalėjimo atskirybę, taip šykščiai teįsileidžiančią 
išorinio žaliojo pasaulio užuojautą... O gniuždantis nuoilsi! O gvinė- 
jiŠka kapitono vienvaldystės vergove!.. Kai susimąstau apie visa tai, 
ką iki šiol daugmaž numaniau, bet aiškiai nežinojau... kaip aš keturias 
dešimtis metų mitau vien sausais šūdiniais... tuo skurdžiu sielos maisto 
simboliu!., kai net didžiausias žemės vargeta kasdien pasitiekia šviežių 
vaisių ir atsilaužia šviežios šio pasaulio duonos, o aš kreniju apipeli- 
jusias plutas... vandenynų vandenynams skiriant mane nuo tos jaunos 
mergaitės — mano žmonos, su kuria susituokiau pradėjęs Šeštą dešim- 
t; ir rytojaus dieną po sutuoktuvių išplaukiau link Horno kyšulio, 
palikęs tik gilią įdubą vestuvių pagalvyje... Žmona?., žmona?.. Tei- 
singiau — gyvanašlė! Taip, Starbakai, aš vesdamas paverčiau šitą 
vargšę mergaitę našle, o paskui toji beprotybė, įdūkis, verdantis 
kraujas ir deganti kakta, su kuriais Šit jau tūkstančius kartų leidosi 
į tūžmingą, putotą grobio medžioklę senasis Ahabas... greičiau demo- 
nas negu žmogus!.. Taip, taip! Koks beviltiškas kvailys... kvailys... 
senas kvailys... keturias dešimtis metų buvo senasis Ahabas! Kam tas 
medžioklės įniršis? Kam tampytis gyslas ir narintis sąnarius irkluo- 
jant, sviedžiant žeberklą, leidžiant perstekę? Negi nuo to Ahabas 
pasidarė turtingesnis arba geresnis? Žvelk. O Starbakai! Argi ne baisu, 
kad su tokia sunkia našta aš turėjau likti vienakojis? Va, nubrauksiu 
nuo kaktos senus plaukus, jie lenda man į akis, graužia jas, ir atrodo, 
kad aš verkiu. Tokios pilkos sruogos tikriausiai gali užaugti tik iš 

pilkų pelenų! Bet negi aš atrodau labai senas, Starbakai, labai, 
labai senas? AŠ jaučiuosi mirtinai nuilsęs, sulinkęs, sukumpęs kaip 
išvytas iš rojaus Adomas, kniumpantis po šimtmečių nešuliu. Dieve! 
Dieve! Dieve!.. Sutrėkšk mano širdį!.. Ištaškyk mano smegenis!.. 
Pasityčiojimas.' pasityčiojimas! Kartus, kartus pasityčiojimas, negi aš 
patyriau tiek džiaugsmo, kad dabar turėčiau Žilus plaukus ir atrody- 
čiau toks nepakenčiamai senas? Arčiau! Stok greta manęs, Starbakai, 
geriau, negu žiūrėti į Dievą. Prisiekiu žaliuojančia žeme, prisiekiu 
liepsnojančiu židiniu, Štai, mano drauge, tas stebuklingas stiklas: 
aš matau savo žmoną ir sūnų tavo akyse. Ne ne, tu pasilik laive, 
tiktai laive!.. Neplauk velbotu, kai katorgininkas Ahabas ims vytis 
Mobi Diką. Aš nestumsiu tavęs į šitą pavojų. Ne ne! Juk tavo akyse 
pamačiau savo tolimus namus! 


— O mano kapitone! Mano kapitone! Kilni siela! Didi sena 
širdie! Kam reikia medžioti tą nelemtą žuvį? Bėkim kartu! Palikim 
šituos žudikiškus vandenis! Plaukim namo! Ir Starbakas turi žmoną 
ir sūnų — žmoną ir sūnų, susilauktą broliškoje, seseriškoje, draugin- 
goje jaunystėje, kaip kad jūs, ponas kapitone, turite žmoną ir sūnų 
savo senatvėje, pilnoje meilės, ilgesio, tėviškumo. Bėkim! Bėkim iš 
čia! — leiskit man tuoj pat pakeisti kursą! Kaip džiugiai, kaip 
linksmai, o mano kapitone, nuskriesim bangomis atgal į savo seną 
mielą Nantaketą! Man regis, Nantakete dabar tokios pat giedros 
mėlynos dienos, ponas kapitone, kaip Čia. 

— Tokios pat, tokios pat. Esu jas regėjęs... vasaros rytmečiais. 
Maždaug šiuo metu... taip, tai jo pokaičio metas... jis guviai prabunda, 
atsisėda lovelėje, ir jo motina pasakoja jam apie mane, seną žmogėdrą, 
apie tai, kaip aš plaukioju tolimose jūrose virš bedugnių gelmių ir 
kad dar grįšiu namo pašokti su juo. 

— Taip ir Meri, mano Meri! Ji man pažadėjo, jog kiekvieną 
rytą atneš mūsų sūnų į kopas, kad jis pirmas pamatytų tėvo burę! 
Taip, taip! Gana! Nuspręsta! Sukame į Nantaketą! Eime, mano 
kapitone, nustatykite kursą atgal! Žiūrėkit, žiūrėkit! Štai vaikiškas 
veidelis lange, vaiko rankutė virš kalvos! 

Tačiau Ahabas jau žvelgė į šalį; lyg kirminų pagraužta obelis 
jis sudrebėjo, ir ant žemės nukrito paskutinis raukšlėtas obuolys. 

— Kas? Kas per nežinoma, nematoma, nečionykštė jėga, kas 
per apgavikiškas, slapūniškas ponas 1r valdovas, kas per žiaurus, 
negailestingas imperatorius įsakinėja man; kodėl nubloškęs viską, 

ką myli ir ko ilgisi prigimtis, aš kažkur brukuosi, veržiuosi, sprau- 
džiuosi ir nieko nepaisydamas esu pasiryžęs daryti tai, ko širdies 
gilumoje niekada nesiryžčiau nė pabandyti? Ar Ahabas yra Ahabas? 
Ar aš, o Dieve, ar kas kitas kelia už mane šitą ranką? Bet jei net 
didžioji saulė juda ne savo valia, jei ji tėra dangaus pasiuntinukas, 
jei kiekviena žvaigždė sukasi tik kažkokios nematomos jėgos stu- 
miama — kaip gali plakti šita menka širdis, kaip gali mintyti savas 
mintis šitas apgailėtinas protas, jeigu Dievas nevaldys šitų tvinksnių, 
nemintys šitų minčių, negyvens šito gyvenimo vietoj manęs? Prisiekiu 
dangumi, mano drauge, jog Šitame pasaulyje esame sukami ir sukio- 
jami kaip antai tas špilis, o Likimas — tai handšpugas. Ir visą laiką — 
pažvelki — tas pats šypsantis dangus ir bedugnė jūrai Matai štai aną 
tuną? Kas jam įsako vytis ir susmeigti dantis į skraidančią žuvį? 
Kas laukia žudikų, mano drauge? Kas bus nuteistas, jei pats teisėjas 
turi būti patrauktas atsakomybėn? Tačiau koks švelnus švelnus 
vėjas, kaip švelniai žvelgia dangus, kaip gardžiai kvepia oras, tary- 
tum atskriejęs iš tolimų žydinčių pievų; kažkur Andų priekalnėse 
dabar šienapjūtė, o Starbakai, ir šienpjoviai užmigo ant šviežiai 
nupjautos žolės. Užmigo? Taip, plūkis nesiplūkęs, vis tiek galop 
užmigsi pievoje. Užmigsi? Ir rūdysi žalioje žolėje kaip pernykštis 
pjautuvas, numestas ir pamirštas ant rasoto pradalgio... Starbakai! 

Tačiau pirmasis padėjėjas, iš nevilties išblyškęs kaip lavonas, 
jau buvo tyliai pasišalinęs. 

Ahabas perėjo skersai denį, pasilenkė per bortą, pažvelgė į vandenį 
ir krūptelėjo, sutikęs skvarbų dviejų atsispindinčių akių žvilgsnį. 
Greta jo, atsirėmęs į falšbortą, sustingęs stovėjo Fedala. 

Tą pačią naktį, per antrąją vachtą, senasis kapitonas — toks 
dabar buvo jo paprotys — žengė nuo liuko trapo, ant kurio stovėjo, 
ir pasuko prie savo įduobos škancuose, bet staiga be galo susijau- 
dinęs ištempė kaklą ir godžiai įtraukė šnervėmis jūros oro lyg išmintin- 
gas laivo šuo, pajutęs, jog artinamasi prie kažkokios laukinės salos. Ir 

pareiškė, jog netoliese turi būti banginis. Greitai ir visa vachta pajuto 
tą savotišką kvapą, kurį kartais toli paskleidžia gyvas spermacetinis 
banginis; todėl nė vienas nenustebo, kai Ahabas, patikrines kompaso 
ir vėjarodžio parodymus, po to apytiksliai nustatęs kvapo sklidimo 
krypti, skubiai įsakė šiek tiek pakeisti kursą ir surifuoti bures. 

Išaušus paaiškėjo, jog pasielgta buvo įžvalgiai: tiesiai priešais 
„Pekodą" driekėsi ilga siaura juosta visai lygaus tarytum alyvuoto 
vandens, švelniai suribuliuotais pakraščiais, panašiais į metalines 
šlifuotas briaunas gilaus srovingo į jūrą įtekančio upelio. 

— Žvalgai,į stiebus! Visus šaukti į viršų! 

Bake Degu taip patrankė trimis handšpugais, kad miegojusieji 
kubrike tarytum Paskutiniojo Teismo dienos griaustinių pažadinti 
žaibiškai iššoko į denį su drabužiais rankose. 

— Ką matote? — sušuko Ahabas, užversdamas veidą į dangų. 

— Nieko, ponas kapitone, nieko! — pasigirdo iš viršaus atsaky- 
mas. 

— Iškelti bramselius ir liselius! Vairagalyje ir priekyje, iš abiejų 
pusių! 

Buvo išskleistos visos burės; Ahabas ištraukė lyną, kuriuo būdavo 
keliamas į grotstiebį, ir po kelių akimirkų jau kilo į viršų, bet staiga, 
įveikęs vos du trečdalius kelio, pažvelgė pro grotmarselio ir bram- 
selio tarpą ir sukliko kaip žuvėdra aukštybėse: 

— Fontanas!.. Fontanas! Ir kupra kaip sniego kalnas! Tai Mobi 
Dikas! 

Įaudrinti šūksnio, tą pat akimirką pasigauto trijų žvalgų, jūreiviai 
kaip patrakę ėmė kartis vantais, norėdami savo akimis pamatyti 
garsųjį banginį, kurį taip ilgai vaikėsi po visą pasaulį. Tuo metu 
Ahabas buvo užkeltas iki pat savo stebėjimo vietos ir pakibo keliom 
pėdom aukščiau už kitus žvalgus, iš kurių Teštiga stovėjo tiesiai po juo 
ant grotbramstengos salingo, taigi galva beveik lietė Ahabo padus. 
Iš tokio aukščio jie puikiai matė banginį, plaukianti kelias mylias 
prieš laivą, sulig kiekvienu bangos kilstelėjimu parodantį aukštą 
žvilgančią kuprą ir tolygiai švirkščiojantį į dangų savo tykų fontaną. 
Ir prietaringiems jūreiviams dingojosi, jog tai tas pats vaiduokliškas 
fontanas, kadaise regėtas mėnesienos užlietuose Atlanto ir Indijos 
vandenynuose. 


— Nejaugi niekas jo nepamatė anksčiau už mane, — pasiteiravo 
Ahabas ant laivavirvių kybančių jūreivių. 

— Aš pamačiau jį, ponas kapitone, beveik tą pačią akimirką 
kaip jūs ir ėmiau šaukti, — pasakė Teštiga. 

— Ne tą pačią, ne tą pačią — ne, dublonas mano, Likimas iš- 
saugojo dubloną man. Tiktai aš! Nė vienas iš jūsų pirmas neapti- 
kote Baltojo Banginio. Štai fontanas! Dar vienas! Dar vienas! Vėl 
fontanas... ir vėl! — tęsiamai, lėtai, sykiu su tolygiais banginio fon- 
tano Švirkšniais šūkčiojo Ahabas.— Jis tuoj paners! Suglausti 
liselius! Rifuoti bramselius! Pasiruošt trijų velbotų nuleidimui. Ponas 
Starbakai, atmink, pats lieki denyje ir prižiūri laivą. Ei, vairininke! 
Suk stačiau prieš vėją! Vienas rumbas prieš vėją! Taip laikyti, taip 
laikyti! Antai — jau rodo uodegą! Ne ne, tai tik juoda bangų mūša! 
Velbotai paruošti? IŠsirikiuot, išsirikiuot! Leisk mane žemyn, ponas 
Starbakai, žemyn, žemyn... greit, greičiau! — ir jis nušvilpė oru į 
denį. 

— Dumia tiesiai pavėjui, ponas kapitone! — sušuko Stabas— 
Bėga nuo mūsų, bet laivo pastebėti dar negalėjo. 

— Nė žodžio, žmogau! Vyrai — prie brasų! Rumpelį į bortą! 
Traukt brasus! Staigiau! Staigiau! Taip, gerai! Velbotus, velbotus! 

Tuoj visi velbotai, išskyrus Starbako, buvo nuleisti į vandenį, 
visų burės buvo iškeltos, visi irklai ėmė padūkusiai darbuotis, ir pra- 
sidėjo gurgantis skriejimas per bangas pavėjui su Ahabu prieša- 
kyje. Blyškus numirėliškas švytėjimas įsižiebė įkritusiose Fedalos 
akyse, kokti grimasa iškreipė lūpas. 

Tarsi begarsės kriauklės-nautilai čiuožė per jūrą lengvi velbotai, 
tačiau atstumas tarp jų ir priešo mažėjo labai nežymiai. Jiems be- 
siartinant, vis lygesnis darėsi vandenyno paviršius, atrodė, lyg ant 
bangų būtų užtiestas kilimas ar būtų plytėjusi saulėta vidudienio 
pieva. Pagaliau uždusę medžiotojai priplaukė prie, regis, nieko ne- 
nujaučiančio grobio taip arti, kad jau aiškiai matė visą akinančią 
kuprą, vieną pačią slystančią bangomis, apsuptą besisukančio švel- 
nių it vilna žalių putų žiedo. O tolėliau jie galėjo įžiūrėti gilias su- 
sipynusias didžiulės stačios galvos raukšles. Prieš ją ant minkšto 
turkiško vandenyno kilimo nuo plačios baltos kaip pienas kaktos 
krito mirguliuojantis baltas šešėlis ir bėgo priešakyje, lydimas švel- 
naus, melodingo Čiurlenimo, už jo mėlyni vandenys liejosi į judantį 
ramaus jo kilvaterio slėnį, o abiejose pusėse visą laiką kilo ir šoko 
žiburiuojantys burbulai. Tačiau juos tolydžio sprogdino virš jūros 
skraidžiojančių nesuskaitomų linksmų paukščių lengvos kojytės, vis 
paliečiančios skaidrų vandenį. Ir lyg flagštokas, iškilęs virš nudažyto 

didžiulės fregatos korpuso, iš Baltojo Banginio kupros kyšojo ilgas, 
bet perlūžęs neseniai įsmeigtas perstekės kotas, ir kartkartėm lengva- 
kojis paukštis skrajūnas iš pulko, virpančiu baldakimu lydinčio tą 
žuvį, tyliai nutūpdavo ant šitos karties ir sūpuodavosi papūtęs ilgą 
uodegą kaip plevėsuojantį vimpelą. 

Mielas džiugesys — galingas greito judėjimo ramybės švelnumas 
gaubė neriantį bangomis banginį. Nė baltasis jautis Jupiteris su 
pagrobtąja Europa, įsitvėrusią dailių jo ragų, nė tas jautis, šnairuo- 
jantis į gražuolę meiliomis, geidulingomis akimis ir su lygiu užbu- 
riančiu skubumu per ribuliuojančias bangas plaukiantis tiesiai į 
vedybines Kretos menes— ne, nė patsai Dzeusas, nė jo neprilygs- 
tamas valdoviškumas negalėjo pralenkti dieviškai plaukiančio šlo- 
vingo Baltojo Banginio. 


Į abi puses — sykiu su minkštų šonų skiriamomis bangomis, 
sklindančiomis nuo jo plačiais sparnais — į abi puses savo bliz- 
gančiais šonais jis siuntė kerinčią pagundą. Ir nieko keista, jog buvo 
tarp medžioklių tokių, kurie, nenuovokiai pasidavę to apgaulingo 
aptikdavo po romybės skraiste glūdinčius tornadus. Bet ramus, ke- 
rimai ramus, o bangini, tu plauki pas visus, kurie pirmą sykį regi 
tave, nors kaip tik šituo būdu prisiviliojęs tu Žžudei ir pirma. 

Ir taip per giedrą tropikų jūros netrikdomybę, tarp bangų, 
nedrįstančių iš susižavėjimo imti ploti rankomis, plaukė Mobi Dikas, 
vis dar nerodydamas viso siaubaus nugrimzdusio kūno, visiškai slėp- 
damas perkrypusį pragaištingą žandikaulį. Bet šit priekinė jo dalis 
pamažu iškilo iš vandens, akimirką marmurinis kūnas išlinko it 
aukšta arka, panaši į garsųjį natūralų tiltą Virdžinijoje; grėsmingai 
mostelėjęs ore uodegos vėliava, dievas pasirodė visa didybe ir, tuoj 
pat panėręs, dingo iš akių. Tai laukiamai kybodami, tai brūkštel- 
dami sparnu per bangą, balti jūrų paukščiai ilgesingai lūkuriavo virš 
sujudinto jo palikto vandens ploto. 


Iškėlę ilguosius irklus, pasidėję trumpuosius, atleidę bures, trys 
velbotai tykiai sūpavosi ant bangų, laukdami vėl išnyrant Mobi 
Diko. 

— Valanda,— tarė Ahabas, stovėdamas kaip įkaltas savo vel- 
boto vairagalyje ir Žiūrėdamas viršum tos vietos, kur panėrė ban- 
ginis, link ūkanotų mėlynų erdvių ir plačių masinančių plynių pa- 
vėjinėje pusėje. Tačiau netrukus jo akys jau ir vėl sukosi akiduobėse, 

štai ir vėl jis nekantriai naršė žvilgsniu visą vandenų ratą. Papūtė 
gaivesnis vėjas, jūra ėmė kupstuotis. 

— Paukščiai! paukščiai! — sušuko Teštiga. 

Nelyginant garniai per trauką balti paukščiai ėmė voromis skristi 
link Ahabo velboto ir už kelių jardų nuo jo sukti ratus virš vandens, 
džiugiai ir nekantriai klykaudami. Jų rega buvo geresnė negu žmo- 
gaus; Ahabas dar nematė jokios žymės jūros paviršiuje. Bet staiga vis 
giliau ir giliau žvilgsniu skverbdamasis į sietuvą, jis aiškiai išvydo 
baltą gyvą dėmę, ne didesnę už šermuonėlį, nuostabiai staigiai ky- 
lančią, augančią stačiai akyse; ūmai jai apsivertus, aiškiai pasirodė 
dvi ilgos lenktos eilės baltų blizgančių dantų, išnirusių iš neįsivaiz- 
duojamos gelmės. Tai buvo Mobi Diko pražioti nasrai ir persuktas 
žandikaulis, o jo didžiulis pasislėpęs kūnas dar buvo susiliejęs su 
vandenų mėlyne. Žaibaruojantys nasrai žiojėjo po velboto dugnu 
lyg prasivėręs marmurinis laidotuvių rūsys, 17 Ahabas, staigiai grybš- 
telėjęs vairiniu irklu, nubloškė velbotą tolyn nuo to kraupaus vai- 
duoklio. Paskui sušukęs Fedalai keistis vietomis, perėjo į velboto 
prieki, čiupo Perto žeberklą ir įsakė įgulai gerai įsitverti irklų ir, 
gavus ženklą, irtis atgal. 

Laiku apsisukęs velbotas dabar buvo pirmagaliu į banginio gal- 
vą, dar neišnirusią iš vandens. Bet lyg įspėjęs šitą manevrą, Mobi 
Dikas su žmonių jam priskiriamu piktdžiugišku nuovokumu akies 
mirksniu vikriai pasikreipė ir iškišo raukšlėtą galvą, prašliuožęs 
palei pat velbotą. 

Visu velbotu, kiekviena jo lenta, kiekvienu špantu perėjo dre- 
bulys, kai banginis, pavirtęs aukštielninkas kaip puolantis ryklys, 
tingiai tarsi skanaudamas įtraukė į pražiotą burną velboto pirma- 
galį taip, kad net ilgas, siauras, persisukęs apatinis jo žandikaulis iškilo 
aukštai į orą ir vienu dantim užsikabino už irklo įkabos. Melzgana 
perlamutrinė nasrų vidaus baltuma atsidūrė per šešis colius nuo 
Ahabo galvos. Tokioje padėtyje Baltasis Banginis pakratė lengvą 
kedro luotą švelniai kaip žiauri katė pelę. Sukryžiavęs rankas, be 
jokios nuostabos akyse ramiai stovėjo Fedala ir žvelgė tiesiai prieš 
save, bet tigro geltonio yrėjai stumdydamiesi puolė į vairagalį. 

Ir štai tuo metu, kai elastingi bortai tirtėte tirtėjo, banginiui 
šitaip šėtoniškai žaidžiant su pasmerktuoju velbotu; kai į banginį 
nebuvo galima sviesti žeberklo, nes jis visas buvo vandenyje, 0 pir- 
magalį laikė apžiojęs; kai negalėdami padėti du kiti velbotai nejučia 
sustojo, žvelgdami į neišvengiamą baigtį, štai tada kliedintis Aha- 

bas, įsiutintas erzinamo savo priešo artumo, per kurį gyvas, tačiau 
bejėgis, atsidūrė neapkenčiamuose nasruose, plikomis rankomis stvė- 
rė ilgą kaulą virš savo galvos, beprotiškai stengdamasis sulaikyti 
baisų jo gniužinimą. Bergždžiose grumtynėse banginio žandikaulis 
išsprūdo Ahabui iš rankų; trapūs velboto bortai sulinko sugniužo 
ir traškėdami subyrėjo, nasrai it milžiniškos žirklės perkirpo jį pu- 
siau ir sandariai susivėrė vandenyje per patį vidurį tarp dviejų plū- 
duriuojančio velboto dalių. Bangos nunešė jas į šalis su kybančiais 
perlūžusių lentų galais, o jūreiviai, susigrūdę vairagalyje, mėšlun- 
giškai stvarstėsi už bortų bei irklų. 

Akimirką prieš pat velboto žūtį Ahabas iš gudraus kaktos kils- 
telėjimo ir susilpnėjusio nasrų gniaužto pirmasis įspėjo banginio 
kėslą; dar kartą jo ranka pabandė išstumti velbotą iš banginio nas- 
rų. Bet velbotas tik giliau sprūstelėjo į banginio žiotis, pakrypo ant 
šono, žandikaulis išsprūdo Ahabui iŠ rankų, o jis pats buvo išsviestas 
iš velboto ir kniūpsčias tėškėsi į vandenį. 

Perskrodęs bangą, Mobi Dikas atsitraukė nuo savo aukos ir 
dabar lūkuriavo netoliese, statmenai kilsčiodamas pailgą baltą gal- 
vą iš bangų ir tuo pat metu verpstišku kūnu pamažėle sukdamasis 
aplink ašį, tad kai iš vandens per kokias dvidešimt ar daugiau pėdų 
iškildavo milžiniška raukšlėta kakta, įsisiūbavusi jūra su visomis 
susiliejančiomis bangomis dužo į ją akinamai sutviksdama ir kerš- 
tingai ištėkšdama virpančias putas aukštai į dangų*. Taip audrome- 
čiu pusiau teapmalšusios Lamanšo bangos atsitraukia nuo Edistouno 
papėdės, idant tuoj pat pergalingai peršviestų per jo viršūnę savo 
putų skiauteres. 

Tačiau netrukus Mobi Dikas vėl apsivertė ant pilvo ir ėmė grei- 
tai suktis aplink vairagalyje likusią įgulą, pagiežingais uodegos smū- 
giais keldamas putulus ir tarsi akstindamas save naujam, dar pra- 
žūtingesniam puolimui. Atrodė, jog į šipulius sudaužyto velboto 
vaizdas jį siutino nelyginant Makabiejų knygoje“ vynuogių ir 
šilkmedžio uogų sultys Antiocho dramblius. Tuo metu Ahabas, 
dusdamas nuo įžūlios banginio uodegos keliamų putų, dėl luošumo 
negalėdamas paplaukti, kažkaip laikėsi pačiame sūkurio viduryje, 
ir bejėgė jo galva atrodė kaip svaidomas į visas puses burbulas, kurį 


* Tas judesys yra būdingas spermacetiniam banginiui. Pavadinimą (kūliaverstis) 
judesys yra gavęs dėl analogijos su kilstelėjimu ir nuleidimu perstekės, atliekant 
anksčiau aprašytą manevrą, vadinamą „kūliaversčiu". Taip sukdamasis banginis visų 
geriausiai ir nuodugniausiai gali apžiūrėti supančius daiktus. /Aut. pastaba) 

menkiausias atsitiktinis smūgis būtų galėjęs susprogdinti. Nuo vel- 
boto nuolaužos ramiai, nesmalsaudamas stebėjo jį Fedala; į plūdu- 
riuojančius lentgalius įsitvėrę jūreiviai niekuo negalėjo kapitonui 
padėti, nes tegalvojo vien apie savo pačių išsigelbėjimą. O Baltasis 
Banginis atrodė taip baugiai, 17 vis mažėjantys ratai, kuriuos suko 
aplinkui, taip planetiškai greiti, jog regėjos, kad jis tuoj kris ant 
jų 1t plėšrus paukštis. Ir nors kiti, nepatyrę žalos velbotai plau- 
kiojo netoliese, tačiau nedrįso perkirsti pražūtingo rato ir smogti 
banginiui, būgštaudami, kad šitaip nepagreitintų neišvengiamos Aha- 
bo ir visų kitų pavojuje atsidūrusių žmonių žūties ir kad patys tuosyk 
neprarastų galimybės išsigelbėti. Todėl įtemptai žiūrėdami jie lai- 
kėsi prie pat išorinio pakraščio to kraupiojo rato, kurio centras buvo 
senojo kapitono galva. 


Nuo „Pekodo" stiebų viršūnių viskas buvo matyti kaip ant delno, 
todėl apsukęs rėjas laivas leidosi link katastrofos vietos ir dabar bu- 
vo taip arti, jog Ahabas Sūktelėjo jam iš vandens: 


— Plaukt į.. — bet tuo metu milžiniška banga nuo Mobi Diko 
užpylė jį ir kuriam laikui nugramzdino. Tačiau vėl išsikapstęs į vir- 
šų ir iškilęs ant kitos keteros, Ahabas vis dėlto riktelėjo: 

— Plaukt į banginį! Vyt jį šalin! 

„Pekodas" atgręžė pirmagalį tiesiai į tą pusę ir, sulaužęs už- 
burtąjį ratą, pagaliau nustūmė Baltąjį Banginį nuo aukos. Mobi Di- 
kui niūriai nuplaukus, velbotai nuskubėjo gelbėti draugų. 

Ahabas buvo įtrauktas į Stabo velbotą, jo akys buvo pasruvu- 
sios krauju, kone apakusios, veido raukšlėse prikepusi jūros druska; 
po ilgos įtampos fizinės jėgos palūžo, ir jo kūnas bejėgiškai pasi- 
davė tai lemčiai — kurį laiką gulėjo ant Stabo velboto dugno visai 
sugniužęs, lyg dramblių bandos sutryptas. Iš pačių jo esybės gelmių 
veržėsi neapsakomos aimanos tarytum beviltiški garsai iš tarpeklio 
dugno. 

Tačiau kaip tik tas nusilpimo stiprumas ir lėmė jo trumpu- 
mą. Didžias širdis kartais vieną akimirką suremia baisingas skausmas, 
susidedantis iš viso to seklių kentėjimų apsto, kuris silpnam žmogui 
gailestingai būna išbarstytas per visą gyvenimą. Ir šitose širdyse, 
nors kiekvienąsyk jų kančia trumpaamžė, tačiau, jei tokia būna die- 
vų valia, susikaupia per gyvenimą visas šimtmetis sielvarto, susikaupia 
iš staigių stiprių potyrių, nes net mažame tų kilnių prigimčių taške 
telpa didžiuliai menkesnių sielų ratai. 

— Žeberklas... — tarė Ahabas, kilsteldamas ir pasiremdamas 
alkūne, — ...žeberklas sveikas? 

— Taip, ponas kapitone, juk nesviedėt; štai jis,— tarė Stabas, 
rodydamas ginklą. 

— Padėk jį šalia manęs... žmonių netrūksta? 

— Vienas, du, trys, keturi,, penki, jūsų buvo penki irklai, ponas 
kapitone, ir čia yra penki Žmonės. 

— Gerai... Padėk man atsistoti. Štai taip. Aš jį matau! Ten! 
Ten! Vis plaukia pavėjui; kaip šokčioja jo fontanas!.. Šalin rankas! 
Amžinieji syvai vėl srūva senais Ahabo kaulais. Iškelti burę! Irklus! 
Prie vairo! 

Paprastai, jei vienas velbotas sudaužomas, jo įgula, kito velboto 
surinkta, padeda to antrojo velboto įgulai, ir medžioklė tęsiama 
padvigubinus yrėjus. Taip buvo ir šį sykį. Tačiau padvjgubėjes vel- 
boto greitis neprilygo padidėjusiam banginio greičiui — jis lėkė ta- 
rytum patrigubinęs plaukmenis, tolo taip sparčiai, jog aiškiai buvo 
matyti, kad gaudynės šiomis sąlygomis užsitęs be galo ilgai ir, ko 
gero, bus bergždžios, jau nekalbant apie tai, kad jokia įgula neįs- 
tengs ilgai išlaikyti nepaliaujamo įtempto irklavimo, kokį sunku 
ištverti ir trumpesnį laiką. Paprastai tokiais atvejais patogiau ban- 
ginį vytis laivu. Todėl abu velbotai pasuko „Pekodo" link ir netrukus 
jau siūbavo ant keltuvų; abi sudaužytojo velboto dalys jau anksčiau 
buvo įtrauktos į laivą, ir dabar, viską susikėlęs, įtempęs bures ir 
plačiai į šonus išskleidęs liselius lyg dviaukščius albatroso sparnus, 
„Pekodas" nulėkė pavėjui paskui Mobi Diką. Vėl tolygiais, įp- 
rastais laiko tarpais žvalgai nuo stiebų Šūkčiojo apie jo ži- 
buriuojant; fontaną; kas kartą, išgirdęs, kad jis pasinėrė į 
vandenį, Ahabas pasižymėdavo laiką ir su naktouzo laikrodžiu im- 
davo vaikščioti deniu, o kai baigdavosi paskutinė įprasto periodo 
sekundė, išsigirsdavo kapitono balsas: „Kam dabar atiteks dublo- 
nas? Matot jį?" Ir jeigu jam atsakydavo: „Ne, ponas kapitone!" — 
jis tuoj pat liepdavo kelti jį į stiebo viršų. Taip ir prabėgo diena; 
Ahabas tai nejudriai kabojo aukštybėse, tai neramiai žingsniavo po 
denį. 

Kai šitaip vaikštinėjo nekalbus, tik kartais šūkteldamas žval- 
gams arba liepdamas aukščiau iškelti burę ar plačiau ją išskleisti; 
kai šitaip ten ir atgal žingsniavo su užsmaukta ant akių skrybėle, 
jis vis praeidavo pro savo perlaužtą velbotą, gulintį dabar škancuo- 
se — sutrupintu pirmagaliu atsuktu į sulaužytą vairagalį. Pagaliau 

Ahabas sustojo prieš jį, ir panašiai kaip pajuodusiu dangumi kartais 
praplaukia nauji juodų debesų tumulai, taip ir niūria kapitono kakta 
šmėstelėjo naujos niūrios mintys. 

Stabas regėjo kapitoną sustojant; tikriausiai tuštybės raginamas 
įrodyti neblėstančią savo sielos stiprybę ir pelnyti gerą kapitono 
nuomonę apie savo vyriškumą, jis prisiartino ir, žiūrėdamas į nuo- 
laužas, sušuko: 

— Štai spyglys, kurio asilas ryt nepanoro; matyt, per daug su- 
badė jam nasrus, ar ne, ponas kapitone? Cha cha! 

— Koks beširdis padaras juokiasi matydamas nuolaužas? Žmo- 
gau, žmogau! Jeigu nežinočiau, kad esi narsus kaip bebaimė ugnis 
(17 tokia pat bejausmė), galėčiau prisiekti, jog esi kinkadrebys. Nei 
aimanų, nei juoko neturi išsigirsti prie velboto nuolaužų. 

— Taip, ponas kapitone,— tarė prieidamas Starbakas,— tai iš- 
kilnus reginys; tai nuolaima, ir bloga. 

— Nuolaima? Nuolaima?.. Duokit žodyną! Jeigu dievai sumano 
pašnekėti su žmogumi, tegul šneka garbingai, tegul nepurto galvų 
ir nelaido kaip senės neaiškių užuominų. Keliaukit sau! Jūs — tar- 
si vieno daikto priešingi poliai: Starbakas — atvirkščias Stabas, o 
Stabas — atvirkščias Starbakas, ir dviese jūs atstovaujate visai žmo- 
nių giminei, o Ahabas stovi vienišas tarp šitos žemės žmonių mi- 
lijonų, jis nekaimynauja nei su dievais, nei su žmonėmis. Šalta, 
šalta... aš drebu!.. Tai kaip? Ei, viršuje! Ar matot jį? Duokit bal- 
są išvydę kiekvieną fontaną, nors jis švirkštų jų dešimt per se- 
kundę. 

Diena jau visai krypo į vakarą, tik vos girdimai šiureno auk- 
sinės jos mantijos kraštelis. Netrukus tamsa pasidarė nebeįžvelgia- 
ma, bet stiebų žvalgai leidimo lipti žemyn negavo. 

— Fontano nebeįžiūrime, ponas kapitone, per tamsu! — sušu- 
ko balsas aukštybėse. 

— Kokia kryptimi jis plaukė, kai matėt paskutinį sykį? 

— Kaip ir anksčiau, ponas kapitone, tiesiai pavėjui. 

— Gerai! Naktį jis plauks lėčiau. Ponas Starbakai, nuleisti 
bombramselius ir bramselius. Mes neturim jo pralenkti iki išauštant, 
o jis gali kur nors stabtelti. Ei, vairininke! Visą laiką plaukt pavė- 
jui!.. Ei, žvalgai! Žemyn!.. Ponas Stabai, nusiųsk pamainą į fokstie- 
bį, ir tegul žvalgas ten stovi iki aušros.— Paskui jis žengė prie grot- 
stiebio, kur buvo prikaltas dublonas.— Vyrai, šitas auksas priklauso 
man, nes aš jį užsidirbau, bet jis liks čia tol, kol Baltasis Banginis 

bus negyvas; auksas atiteks tam, kuris pamatys jį pirmas jo žūties 
dieną; jeigu ir tą dieną aš pamatysiu banginį pirmas, dešimteriopa šitos 
monetos vertė bus padalinta jums po lygiai. Dabar išsivaikščioti! 
Denis paliekamas tau, ponas Starbakai. 

Ištaręs šituos žodžius, Ahabas kiek palypėjo žemyn trapu ir, 
žemai užsismaukęs skrybėlę, išstovėjo nejudėdamas iki aušros, tik 
retkarčiais atsigosdamas pažvelgti, kaip bėga naktis. 

MEDŽIOKLĖ. ANTROJI DIENA 


Auštant trys žvalgai vėl užėmė savo vietas. 

— Ar matot jį? — sušuko Ahabas, vos šviesos pluoštelis pa- 
sklido virš bangų. 

— Nieko nematom, ponas kapitone. 

— Šaukti visus į viršų ir kelti bures! Jis plaukia greičiau nei 
aš tikėjausi... Bramselius!.. Taip, nereikėjo jų nakčiai nuleisti. Bet 
nieko... tai tik atokvėpis prieš Šuolį. 

Šioje vietoje reikia pasakyti, jog tokios atkaklios vieno banginio 
gaudynės, kurios trunka dieną ir naktį, po to vėl naktį ir dieną, me- 
džiojant Pietų jūrose jokiu būdu nelaikytinos neįprastu dalyku. Nes 
toks nuostabus yra kai kurių laivo vadų nantaketiečių, apsigimusių 
genijų, įgudimas, patirtimi grįstas nuoregumas bei neįveikiama sa- 
vikliova, kad tam tikromis aplinkybėmis vien akį metę į banginį, 
jie nepaprastai tiksliai gali pasakyti, kokia kryptimi ir kokiu apy- 
tikriu greičiu jis kurį laiką plauks po vandeniu. Ir tokiais atvejais 
taip kaip locmanas, prieš išnykstant iš akių krantui, kurio apybraižos 
jam gerai žinomos ir prie kurių jis netrukus turės sugrįžti, tik toli- 
mesnėje vietoje; taip kaip tas locmanas, stovėdamas prie kompaso, 
nustato tikslią kol kas dar matomos nerijos padėtį, kad paskui galėtų 
kuo tiksliau rasti tą neregimą tolimą kyšulį — kelionės tikslą, visai 
taip elgiasi ir banginių medžioklis prie savo kompaso, nes po kelių 
valandų vijimosi ir atidaus stebėjimo dieną, vėliau, nakties tamsai 
paslėpus žuvį, būsimas jos kelias beveik taip pat aiškus išmintingam 
žvejo protui kaip ir kranto apybraižos locmanui. Taigi itin įgudu- 

šiam medžiokliui net patarle tapęs ant vandens parašytos Žymės — 
kilvaterio — laikinumas yra toks pat patikimas kaip tvirta 
žemė. Ir kaip galingo geležinio šiuolaikinių geležinkelių Leviatano 
pasirodymas tapo visur toks įprastas, jog žmonės su laikrodėliu 
rankoje suskaičiuoja jo greitį, kaip gydytojai vaiko pulsą, ir neabe- 
jodami sako, jog tas ar kitas traukinys atvyks ten ir ten tokiu laiku, 
visai taip būna atvejų, kai nantaketiečiai apskaičiuoja gelmių Le- 
viatano kelią pagal tai, kokiu greičiu jis plaukė, ir sako kits kitam, 
jog po tiekos valandų tasai banginis bus sukoręs du šimtus mylių ir 
pasiekęs tokį ir tokį ilgumos bei platumos laipsnį. Tačiau kad tokį 
įžvalgumą apvainikuotų sėkmė, banginiautojui į talką turi ateiti 
vėjas ir srovės, nes kokia nauda Štilio sulaikytam dreifuojančiam 
laivui puikiai žinoti, jog yra lygiai už devyniasdešimt trijų lygų nuo 
savojo uosto? Iš šitų teiginių galima padaryti daug papildomų sub- 
tilių išvadų apie banginių medžioklę. 

„Pekodas" dūmė pirmyn, rėždamas jūros paviršiuje tokią gilią 
vagą, kokią nepataikęs į taikinį patrankos sviedinys it noragas iš- 
rausia lygiame lauke. 

— Prisiekiu kanapėm ir druska! — sušuko Stabas— Nuo šito- 
kio lėkimo žmogui kojas pakerta ir širdį dilgčioja. Mudu su laivų — 
šaunūs vaikinai!.. Chal Cha! Tegu kas nors stvėręs mane nuleidžia 
nugara ant bangų, nes prisiekiu mirkytu ąžuolu, mano nugarkaulis — 
tai kilis. Cha! Cha! Kur mes pralekiam, dulkės nekyla. 

— Fontanas!.. Fontanas!.. Fontanas!.. Tiesiai priešais laivą! — 
staiga pasigirdo nuo stiebo. 

— Aha! — sušuko Stabas— Taip ir žinojau... pabėgti nepa- 
vyks... Svirkšk savo fontaną, kol gerklė sprogs, o bangini! Tave ve- 
jasi pakvaišęs velnias! Pūsk savo triūbą!.. Plėšyk plaučius!.. Ahabas 
užtvenks tavo kraują kaip malūnininkas kad užtvenkia sraunią 
upę! 

Stabo žodžiai tuo metu atitiko visos įgulos nuotaiką. Medžiok- 
lės azartas buvo suputojęs žmonėse kaip suputoja vėl pradėjęs gyventi 
senas vynas. Kad ir kokie buvo tie blyškūs nuogąsčiai ir nuolaimos, 
dar neseniai gniuždę daugelį, dabar jie ne tik bijojo išlįst į paviršių 
dėl išaugusios pagarbios baimės Ahabui, bet ir patys pabiro išsilakstė 
į visas puses nelyginant bailingi prerijų kiškiai, išgąsdinti šuoliuo- 
jančio bizono. Visų sielas pastvėrus sugniaužė Likimo ranka, ir, 
akstinamos vakarykštės dienos sūkuringų pavojų, naktinio laukimo 
kankinančios įtampos, tolygaus, bebaimio, aklo, pašėlusio laivo lė- 

kimo link bėgančio tikslo,— visų šių dalykų akstinamos dar pasiučiau 
pirmyn veržėsi jų širdys. Vėjas, it milžiniškus pilvus išpūtęs bures 
ir stumiantis laivą nematoma, bet neįveikiama ranka, atrodė kaip 
simbolis neregimos jėgos, pavergusios juos ir išvijusios į tas lenk- 
tynes. 

Ir tai jau buvo ne trisdešimt žmonių, o vienas vyras. Kaip vie- 
nas buvo laivas, visus juos nešąs, nors ir sudarytas iš pačių įvairiausių 
medžiagų — ąžuolo, klevo, pušies, geležies, deguto ir kanapių, su- 
jungtų į vieną laivo korpusą, skriejantį dabar savo keliu, kreipiamą 
ir balansuojamą ilgo centrinio kilio, taip ir visi įgulos individualu- 
mai: vieno narsa, kito bugštumas, kaltės bei prasižengimai — visos 
skirtybės susilydė ir buvo nukreipta į tą lemtingą tikslą, į kurį vedė 
Ahabas, vienintelis jų kilis ir valdovas. 

Laivavirvės buvo it gyvos. Stiebų viršūnės buvo pilnos žmonių 
rankų ir kojų ir atrodė lyg aukštos plunksninės palmės. Kai kurie 
jūreiviai, įsitvėrę viena ranka stengos, antra nekantriai mojavo prieš 
save, kiti, prisidengę plaštaka akis nuo žilpinančios saulės, sėdėjo 
ant paties siūbuojančio rėjos galo; visas rangautas buvo nukibęs 
žmonėmis, pasiruošusiais susitikti su savo lemtimi. O! kaip skvarbė 
jie žvilgsniais bekraštę mėlynę, ieškodami to, kas galėjo juos pra- 
žudyti! 

— Ko nešaukiat, jeigu jį matot? — suriko Ahabas, kai kelias 
minutes po pirmojo šūksnio nuo viršaus nebepasigirdo nė garso— 
Kelkit mane į viršų, vyrai! Jūs apsirikot, Čia ne Mobi Dikas, jei 
iššvirkštė vieną fontaną, o paskui nurimo! 

Taip ir buvo; netrukus paaiškėjo, jog pametę iš nekantrumo 
galvas, jūreiviai banginio fontanu palaikė kažką kita, nes vos spėjo 
Ahabas pasiekti savo stebėjimo vietą, vos buvo spėta pritvirtinti 
laisvąjį lyno galą denyje, jis tuoj davė toną visam orkestrui, sudre- 
binusiam orą nelyginant daugybės šautuvų salvė. Iš trisdešimties 
tamprių kaip elnio oda gerklių išsiveržė džiugus riksmas, nes šį 
sykį — ir žymiai arčiau laivo negu tariamas fontanas, vos už kokios 
mylios priešakyje staiga visu dydžiu iškilo patsai Mobi Dikas! Šį sykį 
jau nebe ramiu ir tingiu ŠvirkšČiojimu, nebe taikia srove iš to slap- 
tingo fontano galvoje Baltasis Banginis parodė, jog jis netoli, šį 
sykį tai buvo daug nuostabesnis reiškinys — šuoliai iš vandens. Mil- 
žinišku greičiu iškilęs iš tolimųjų gelmių spermacetinis banginis visu 
kūnu išlekia į tyrą oro stichiją ir, ūžtelėjęs į viršų kalną švytinčių 
putų, daugiau kaip septynių mylių spinduliu parodo visiems vietą, 

kurioje yra. Tokiomis akimirkomis sudraskytos niršios bangos, ku- 
rias purto, atrodo kaip jo karčiai, ir neretai šitie šuoliai reiškia iš- 
šūkį. 

— Ten, ten šokinėja! — pasigirdo šūksmai, kai Baltasis Ban- 
ginis neapsakomai nutrūktagalviškai, lyg didžiulė lašiša skrystelėjo 
į dangų. 

Taip ūmai pasirodęs vidur žydro jūros slėnio ir išryškėjęs dar 
žydresnės dangaus pakraščio mėlynės fone, putulų debesis valan- 
dėlę akinamai žibėjo žėrėjo kaip ledkalnis ir tvyrojo ore, pamažu 
blėsdamas, blankdamas, prarasdamas pirmykštį žiežirbuojantį tvas- 
kesį ir virsdamas blausia kloniu artėjančio lietaus ūkana. 

— Aha, Mobi Dikai, šok link saulės paskutinį sykį! — suriko 
Ahabas.— Tavo valanda ir tavo žeberklas jau arti!.. Žemyn!.. Vi- 
si žemyn! Tik vienas tegul lieka fokstiebyje. Prie velbotų!.. Pasi- 
ruošti 

Numoję ranka į pakyrėjusias virvines kopėčias, jūreiviai, nu- 
šliuožę pavieniais štagais bei falais, tartum krintančios žvaigždės 
pabiro į denį; Ahabas ne taip žaibiškai, bet irgi pakankamai greitai 
nulėkė žemyn iš savo stebėjimo vietos. 

— Leisti velbotus! — sukomandavo jis, vos atsidūręs savo vel- 
bote — atsarginiame, iš vakaro paruoštame.— Ponas Starbakai, lai- 
vas tavo rankose... laikykis atokiau nuo velbotų, tačiau būk pakan- 
kamai arti. Leisti visus! 

Tarytum norėdamas sukelti žmonėms didesnį įbūgi, šį syki 
Mobi Dikas nutarė pulti pirmas ir dabar apsigręžęs artėjo prie 
velbotų. Ahabo velbotas buvo centre, ir kapitonas, narsindamas 
savo vyrus, sušuko, jog nudobs banginį kaktomuša, tai yra, plauk- 
damas tiesiai į jo kaktą, — toks manevras gana įprastas, nes iš tam tikro 
atstumo puolant, nepatenkama į banginio regos lauką. Tačiau dar 
matydamas tris velbotus taip aiškiai kaip tris „Pekodo" stiebus, 
pražiojęs nasrus Mobi Dikas, įnirtingais uodegos smūgiais su- 
teikęs sau baisų greitį, akies  mirksniu atsidūrė tarp jų, 
talžydamas į abi puses uodega ir kviesdamas visus į šiurpią 
kovą; nekreipdamas dėmesio į žeberklus, lekiančius į jį iš visų 
velbotų, jis, regis, tetroško sulaužyti į šipulius kiekvieną lentą, 
iš kurios buvo tie velbotai padaryti. Tačiau šitaip meistriškai valdo- 
miems, tartum kokie išmuštruoti ristūnai kautynių lauke, be paliovos 
besisukantiems velbotams dar kol kas sekėsi — nors kiekvienąsyk tik 

per plauką — išvengti jo puolimų, o nežmoniškas Ahabo karo šauks- 
mas į skivytus plėšė visų kitų riksmus. 

Tačiau galų gale Baltasis Banginis akim nepagaunamais pra- 
nėriiriais taip supainiojo sukilpojo ir tūkstančiais būdų suraizgė 
laisvai kybančius trijų į jį įsmigusių žeberklų lynus, kad tie įsitempė 
ir patys ėmė traukti su jais sujungtus velbotus prie banginio kūne 
smygsančių žeberklų, o jis tuo metu truputį paplaukė į šalį, tarytum 
susikaupdamas prieš dar pražūtingesnį puolimą. Tuo pasinaudojęs 
Ahabas pirmiausia išleido iš velboto kiek daugiau lyno, kurį tuoj pat 
ėmė tempti ir trūkčioti, vildamasis šitaip jį išpainioti... tik staigal 
prieš jį atsivėrė reginys, baisesnis net už atstatytus ryklio dantis! 

Susilankstę ir persikreipę, įsinarplioję į lynų labirintą, nepataiky- 
tieji žeberklai ir perstekės atsikišusiomis barzdomis ir smaigaliais, 
žaibaruodami ir taškydami purslus, pasileido lėkti link Ahabo velboto. 
Išsigelbėjimas tebuvo vienas. Stvėręs didžiulį peilį, kapitonas bai- 
siai rizikuodamas suėmė tą plieno spindulių pluoštą iš vidaus, paskui 
kiaurai per jį — iš lauko, įtraukė lyną, buvusį kitoje pusėje, įmetė 
ji 1 velbotą priešakiniam yrėjui, paskui, perkirtęs lyną dviejose 
vietose prie pat lovelio, numetė į jūrą plieno ryšulį ir grąžino 
velbotui pusiausvyrą. Tą pat akimirką Baltasis Banginis staiga puolė 
į likusias kito lynų raizginio pinkles, tuo pačiu patraukė Stabo ir 
Fiasko velbotus prie savo uodegos ir trenkė juos vieną į kitą lyg du 
bangomūšio išmestus į krantą kevalus, o paskui nėrė ir pradingo 
kunkuliuojančiame verpete, kuriame dar ilgai sukosi kvapnios kedro 
lentų nuolaužos kaip sutrinto muskato trupiniai greit maišomo 
punšo taurėje. 


Tuo metu, kai abiejų velbotų jūreiviai vandenyje stvarstėsi už 
irklų, statinaičių ir kitų plūduriuojančių daiktų, sykiu su jais sukančių 
ratu, tuo metu, kai trumpulis Flaskas lyg tuščias butelis šonu 
šokčiojo vandeny, pariesdamas kojas, kad išvengtų baisių ryklių 
dantų, o Stabas visa gerkle šaukė, kad kas nors jį išgriebtų, tuo metu, 
kai senasis kapitonas, nukirtęs savo lyną, laisvu velbotu plaukė 
prie putojančio vandens ploto išgelbėti, ką galima,— tą baisią tūks- 
tančio atskirų pavojų sutapimo akimirką iki tol nepaliestas Ahabo 
velbotas staiga iškilo 1 dangų lyg ant nematomų lynų, — tai Baltasis 
Banginis, statmenai iššovęs iš jūros, trenkė plačia kakta į dugną; 
išlėkęs aukštai į orą, kelis sykius persivertęs velbotas nukrito ant 
vandens dugnu į viršų, ir Ahabui su vyrais teko kapstytis iš po jo 
kaip ruoniams iš pakrantės grotos. 

O banginis nuo veržlaus atsitrenkimo į vandens paviršių buvo 
nuneštas kiek į šalį nuo savo suniokojimų vidurio; valandėlę jis 
gulėjo nusigręžęs, lėtai judindamas uodegą iš vieno šono į kitą, 
ir kas kartą, kai plūduriuojantis irklas, lentgalis, mažiausia skiedra 
ar šapas paliesdavo jo odą, jis tuoj atsivedėdavo uodega ir baisingai 
tėkšdavo per vandenį. Tačiau netrukus, tarytum įsitikinęs, jog šį 
sykį darbas atliktas, Mobi Dikas, atstatęs bangoms raukšlėtą kaktą 
ir vilkdamas paskui save susiraizgiusius lynus, vėl tolygiu keliau- 
ninko greičiu nuplaukė pavėjui. 

Kaip andai, laivas, atidžiai sekęs kovos eigą, nuskubėjo pagalbon 
ir, nuleidęs valtį, surinko iš vandens plūduriuojančius jūreivius, 
statinaites, irklus, viską, ką buvo galima išgriebti, ir laimingai sukėlė 
į denį. Nestigo išnarintų menčių, riešų, kulkšnių, pamėlusių krau- 
josrūvų, sulankstytų žeberklų ir perstekių, nebeatraizgomai supink- 
liotų lynų, sulūžusių irklų ir lentų, tačiau nė vieno, regis, neištiko 
rimtesnė nelaimė. Ahabas, kaip anądien Fedala, buvo rastas įnirtin- 
gai įsikibęs į savo perlūžusio velboto pusę, plūduriuojančią vandens 
paviršiuje, ir nebuvo taip išsekęs kaip vakar. 


Kai kapitonas buvo įkeltas į denį, visų akys nukrypo į jį, nes 
negalėdamas pastovėti jis kone kybojo ant peties Starbakui, pirmam 
atskubėjusiam į pagalbą. Kaulinė kapitono koja buvo dingusi, jos 
vietoje testyrojo trumpa aštri nuolauža. 

— Taip taip, Starbakai, kiekvienam kartais gera atsiremti, ir 
galėjo senasis Ahabas dažniau taip daryti. 

— Apvadas neišlaikė, ponas kapitone — tarė priėjęs dailidė— 
Daug sąžiningo darbo įdėjau į tą koją. 

— Tikiuosi, jog pono kapitono kaulai sveiki — tarė nuoširdžiai 
susirūpinęs Stabas. 

— Kur ten, visi į druzgus suskilę, Stabai! Negi nematai? 
Tačiau ir sulaužytais kaulais senasis Ahabas lieka sveikas, nors joks 
gyvas kaulas nepriklauso man labiau negu tas negyvas, kurio netekau. 
Nei Baltasis Banginis, nei žmogus, nei šėtonas nieko nepadarys 
tikrai ir nepasiekiamai senojo Ahabo esybei. Nes ar yra lotas, kuris 
galėtų pasiekti tą dugną, ar yra stiebas, kuris galėtų įsiremti į tą 
stogą virš mūsų? Ei jūs, stiebuose! Kur nuplaukė? 

— Tiesiai pavėjui, ponas kapitone. 

— Tada rumpelį į bortą, vėl iškelti visas bures! Nuimti ir aprū- 
pinti takelažu bei įranga atsarginius velbotus!.. Ponas Starbakai, 
eik ir surink velbotų įgulas. 

— Leiskit pirma jus privesti prie falšborto, ponas kapitone. 

— O oo! kaip duria man šita nuolauža! Prakeiktas likime! Kad 
šitoks nenugalimos sielos kapitonas turėtų tokį apgailėtiną padė- 
jėją! 

— Ponas kapitone? 

— Apie savo kūną kalbu, žmogau, o ne apie tave. Duok į ką 
nors atsiremti... antai ta sulaužyta perstekė tebus man lazda. Surink 
žmones. Betgi jo nematyti! Dangau, to negali būti!l.. Jo nėra?.. 
Greičiau! Saukit visus! 

Senojo kapitono būgštavimai pasitvirtino. Įgulai susirinkus, paršo 
nebuvo. 

— Paršas!.. — sušuko Stabas.— Jis tikriausiai įsipainiojo... 

— Kad tave kur maras!.. Bėkit visi į stiebus, triumus, kajute, 
kubriką... suraskite jį... juk nežuvo... nežuvo! 

Bet greitai visi grįžo su žinia, jog paršo niekur nepavyko 
rasti. 

— Taip, ponas kapitone, — tarė Stabas.— Įsipainiojo į jūsų ly- 
no kilpas... Ir, man regis, jog mačiau, kaip buvo nutemptas į 
gelmę. 

— Mano lyno? Mano lyno?.. Jo nebėra... Nebėra? Ką reiškia 
tas trumpas žodis?.. Koks laidotuvių varpas jame skamba, kad senasis 
Ahabas dreba lyg varpinė? O kaip žeberklas?.. Perrauskit šitą sąvar- 
tyną... radot jį?., užgrūdintą plieną, skirtą Baltajam Banginiui! Ne, 
ne, ne... prakeiktas kvailys! Juk šita ranka jį sviedė! Styro banginio 
šone!.. Ei jūs, viršuje! Neišleiskite jo iš akių! Greičiau!.. Visiems 
tvarkyti velbotus... rinkti irklus!.. Žeberklininkai, ruoškit žeberklus! 
Aukščiau bombramselius! Įtempkit visus škotus! Vairininke, laikykis ši- 
to kurso! Tvirčiau, tvirčiau, jei tau mielas gyvenimas! Dešimt sykių 
apjuosiu  neišmatuojamą žemės rutulį, kiaurai pro jį pranersiu, 
tačiau Mobi Diką nudobsiu! 

— Didysis Dieve, nors akimirką pasirodyk! — sušuko  Starba- 
kas.— Niekad, o niekad jūs jo nepagausit, kapitone. Kristaus vardu, 
gana, tai baisiau už Šėtonišką beprotybę. Dvi gaudynių dienos, du 
sykius į šipulius sudaužyti velbotai, jūsų koja vėl nulaužta, piktasis 
jūsų šešėlis pradingęs... visi gerieji angelai skuba su perspėjimais... 
ko dar norit?.. Negi turim persekioti tą žudiką, kol jis paskandins 
paskutinį mūsų žmogų? Negi jis turi nusitempti mus į jūros dugną? 
Arba nuvilkti tiesiai į pragarą? O ol. Dievo paniekinimas ir 
šventvagystė toliau jį medžioti! 


32. PLB 40 

— Starbakai, pastaruoju metu kažkas keistai mane prie tavęs 
traukė... nuo tos valandos, kai abu pamatėm — pats žinai ką — vie- 
nas kito akyse. Bet dėl banginio tavo veidas man yra kaip šitas 
delnas — be lūpų, be bruožų, tuščias. Ahabas visada liks Ahabu, 
žmogau. Visa, kas vyksta, yra neatšaukiamai nulemta. Mudviejų 
jau surepetuota bilijonus metų prieš tai, kai ėmė ristis šito vandenyno 
bangos. Kvaily! Aš tik Likimo valdinys ir vykdau įsakymą. Ir tu, 
mano tarne, vykdyk manuosius!.. Sustokit aplink mane, vyrai. Matot 
seną sužalotą Žmogų, atsirėmusį į sulaužytą perstekę, stovintį ant 
vienos kojos. Tai Ahabas — jo kūniškoji dalis, tačiau Ahabo siela — 
šimtakojė ir vaikšto visomis kojomis. Jaučiuosi įsitempęs ir plėšiamas 
pusiau kaip lynai, kuriais per audrą buksyruojamos fregatos sulau- 
žytais stiebais; toks tikriausiai ir atrodau. Bet trūkstant lynui išgirsit 
pokštelėjimą, o kol jo neišgirdote, žinokit, Ahabo buksyras dar trau- 
kia jo tikslą. Ar tikit, vyrai, dalykais, vadinamais nuolaimom? Tad 
juokitės garsiai ir Šaukite „dar"! Nes skęstantys daiktai prieš nuskęs- 
dami du sykius iškyla 1 paviršių ir tik tada nuskęsta galutinai. 
Taip ir su Mobi Diku... dvi dienas plaukė... o ryt bus trečia diena. 
Taip, vyrai, jis dar sykį iškils... bet tik tam, kad iššvirkštų į orą 
paskutinį fontaną! Turit drąsos, vyrai, ar turit drąsos? 


— Kaip bebaimė ugnis! — sušuko Stabas. 

— Ir tokios pat beširdiškos,— tyliai ištarė Ahabas. Paskui, jūrei- 
viams grįžtant į baką, sušnabždėjo: — Dalykai, kuriuos vadinam 
nuolaimom! O juk dar vakar kalbėjau tą patį Starbakui apie savo 
sudaužytą velbotą. Kaip narsiai stengiuosi išvaikyti iš svetimų širdžių 
tai, kas strigte įstrigę mano paties širdyje!.. Paršas... paršas!.. Juk 
dingo... dingo? Ir turėjo iškeliaut prieš mane... bet privalau prieš 
savo paties žūtį jį dar pamatyti... Kaipgi bus?.. Čia glūdi mįslė, 
galinti įvaryti aklavietėn viso pasaulio advokatus sykiu su kelių 
kartų teisėjų šmėklomis... Ji kaip vanago snapas drasko man sme- 
genis. Bet aš... vis dėlto aš ją įminsiu! 


Sutemoms nusileidus, banginis vis dar buvo matyti pavėjinėje 
pusėje. 

Ir vėl buvo surifuotos burės, ir viskas klostėsi maždaug taip 
kaip pereitą naktį, tik vos ne iki aušros tuksėjo plaktukai ir dūzgė 
galąstuvai, nes jūreiviai triūsė žibintų šviesoje, rūpestingai ir nuodug- 
niai rengdami atsarginius velbotus ir aštrindami naujus ginklus ryt- 
dienai. Tuo tarpu dailidė iš sudaužyto Ahabo velboto kilio dirbo 
jam naują koją, o patsai kapitonas, kaip ir aną naktį, užsismaukęs 

ant akių skrybėle, nejudėdamas stovėjo ant trapo, ir jo žvilgsnis 
kaip heliotropas iš anksto atsisukęs į rytus nekantriai laukė pirmųjų 
saulės spindulių. 

Trečios dienos rytas išaušo giedras ir gaivus, dar sykį vienišą 
nakties sargą fokstiebyje pakeitė minia savanorių dienos žvalgų, 
apkibusių visus stiebus ir kone kiekvieną rėją. 

— Ar matot jį? — sušuko Ahabas, tačiau banginio dar nebuvo 
matyti. 

— Plaukti neklystamu jo kilvateriu, tik sekti jo pėdsaku, ir 
viskas. Vairininke! Laikyk rumpelį tiesiai — kaip iki šiolei. Kas 
per dienos puikumas! Net jeigu pasaulis būtų naujai sukurtas ir 
sukurtas kaip vasaros buveinė angelams, į kurią tik šį rytą jiems 
svetingai atvertos durys, tai ir tada nebūtų galėjusi išausti pasauliui 
skaistesnė diena. Štai penas apmąstymams, jei tik Ahabas turėtų 
laiko mąstyti, bet Ahabas niekada nemąsto, jis tik jaučia, jaučia, o tai 
beveik nepakeliama mirtingajam! Mąstymas — įžūlumas. Dievas vie- 
nintelis turi Šitą teisę ir privilegiją. Mąstymas yra arba turėtų būti 
vėsa ir ramybė, o mūsų vargšės širdys per smarkiai plaka, mūsų 
vargšės smegenys per smarkiai pulsuoja, kad galėtų mąstyti. Vis 
dėlto aš kartais pagalvodavau, kad mano smegenys ramios — stačiai 
ledinės ir ta sena kaukolė traška it stiklinė, kurioje skystis pavirto 
į ledą ir iš vidaus ją sprogdina. Bet mano plaukai vis dar auga, auga 
net ir šią akimirką, o juk augimui reikalinga šiluma; bet ne, jie tik 
piktžolės, kurios gali vešėti bet kur, net Grenlandijos ledyno spro- 
gymėje, net Vezuvijaus lavoje. Laukinio vėjo taršomi jie plaka man 
veidą kaip sudraskytų burių škotai Čaižo audros svaidomą laivą. 
Niekšingas vėjas, be abejonės, pūtęs kalėjimo koridoriuose ir kalinių 
kamerose, ligoninių palatose, išpustęs jas, dabar atlėkęs čionai pučia 
kaip nekaltas avinėlis. Šalin jį! Jis užkrėstas! Jei aš būčiau vėjas, 
niekada daugiau nepūsčiau virš šito nedoro ir netikusio pasaulio. 
Įšliaužčiau į kokią nors olą ir tenai Iindėčiau. O vis dėlto vėjas 

kilnus ir didvyriškas! Kas yra jį įveikęs? Kiekvienoje kovoje jis smogia 
paskutinį negailestingiausią smūgį. Puoli kaip žaibas, bet žiū — 
jau perlėkei per jį kiaurai! Cha! Vėjas bailus, jis parbloškia nuogą 
žmogų, 0 pats nesustoja priimti nė vieno smūgio. Net Ahabas yra drą- 
sesnis — ir kilnesnis. O, jei vėjas turėtų kūną! Bet visa, kas labiausiai 
kankina ir žeidžia žmogų, neturi kūno, tačiau be kūno yra tik kaip 
objektas, o ne jėga. Čia didžiausia, visų apgaulingiausia ir klastin- 
giausia skirtybė! Bet aš kartoju ir šią akimirką galiu prisiekti, jog yra 
kažko puikaus ir prakilnaus vėjyje. Pavyzdžiui, kad ir tie po giedrais 
dangumis lygiai pučiantys šilti pasatai, stiprūs ir stabilūs, galingai 
švelnūs ir niekada neišklystantys iš kelio, kad ir kaip sukiotųsi, 
grežiotųsi niekingos jūrų srovės, kad ir kaip rangytųsi, raitytųsi ga- 
lingiausios sausumos Misisipės, nežinodamos, kur galų gale nusiduoti. 
Ir prisiekiu amžinaisiais ašigaliais — tie patys pasatai, genantys tiesiai 
pirmyn mano gerąjį laivą, tie patys pasatai arba kažkas į juos pana- 
šaus, kažkas taip pat pastovaus ir tvirto, gena dabar pirmyn mano 
sielos laivą! Prie darbo! Ei, jūs viršuje! Ką matot? 


— Nieko, ponas kapitone. 

— Nieko! O juk vidurdienis čia pat! Dublonas išeina elgetauti! 
Nagi, pažiūrėkim, kur saulė! Aha, taip ir žinojau. Aš jį aplenkiau. 
Kaip čia dabar, vadinasi, aš priekyje? Taip, nūnai jis vejasi mane, 
nebe aš jį — blogai; turėjau tą numatyti. Kvailys!.. Juk jis velka 
šitiek lynų ir žeberklų! Taip, taip, matyt, jį šiąnakt pralenkiau. 
Apgręžti laivą! Visi žemyn, išskyrus tris žvalgus. Prie brasų! 

Ligi tol vėjas pūtė „Pekodui" į vairagalį, bet dabar apsigręžęs 
laivas ėmė grumtis su vėju, plakdamas putulus savo baltame kilva- 
teryje. 

— Dabar jis buriuoja prieš vėją tiesiai į atvirus nasrus, — tyliai 
ištarė Starbakas, rišdamas prie borto ką tik ištemptą grotbrasą— 
Dieve saugok mus, bet aš jaučiu, kaip siurbiasi drėgmė į mano kaulus, 
kaip viduje drėksta kūnas. Jaučiu, jog paklusdamas kapitonui, nebe- 
vykdau Dievo įsakymų. 

— Kelt mane į viršų! — sušuko Ahabas, prieidamas prie kana- 
pinės pintinės.— Dabar mes greitai su juo susitiksim. 

— Klausau, ponas kapitone,— Starbakas akimoju įvykdė Ahabo 
įsakymą, ir Ahabas vėl pakibo aukštybėse. 

Praėjo valanda, auksu perkalta į visą amžių. Įtemptai laukdamas 
net Laikas buvo užgniaužęs kvėpavimą. Ir pagaliau per tris rumbus 

dešinėje Ahabas įžvelgė fontaną, ir tą pat akimirką jį apskelbdami 
nuo trijų stiebų lyg ugnies liežuviai plykstelėjo į dangų trys šūksmai. 

— Kakta į kaktą sutinku tave trečią kartą, Mobi Dikai! Ei, 
denyje! Staigiau pasukti rėjas; plaukti stačiai prieš vėją! Jis dar per 
toli, ponas Starbakai, kad būtų galima leisti velbotus. Burės sublaz- 
gėjo! Tam vairininkui reikia kūjo! Taip taip, jis plaukia greitai, man 
reikia leistis žemyn. Tik dar sykį iš viršaus apžvelgsiu jūros tolius; laiko 
pakanka. Koks senas senas reginys ir sykiu kažkaip jaunas, taip, 
nė kiek nepasikeitęs nuo tada, kai būdamas berniūkštis išvydau 
jį nuo Nantaketo smėlio kopų! Toks pat!., toks pat!., toks pat ir Nojui, 
ir man. Ten, pavėjinėje pusėje, lynoja. Kas per žavumas tų pavėjinių 
pusių! Jos turi kažkur vesti — kažkur kitur, ne prie žinomų krantų, 
0 prie giraičių, žavesnių net už žaviausias palmių giraites. Pavėjinė 
pusė! Tenlink plaukia Baltasis Banginis;,vadinasi, man reikia žiūrėti 
prieš vėją, ten, kur smagiau, tačiau sunkiau. Bet sudie, sudie, senoji 
stiebo viršūne! Kas Čia?.. Žaluma?.. Taip, jau samanos smelkiasi iš 
suskeldėjusių plyšių. Bet ant Ahabo galvos dar nematyti žalių darganos 
pėdsakų. Tuo 1r skiriasi Žmogaus senystė nuo daiktų senatvės. 
Taip taip, senasis stiebe, abudu kartu susenome, nors mūsų vidus 
tvirtas, ar ne, mano laive? Tiesa, kojos man stinga, bet tai ir viskas. 
Kaip kažin ką, šitas negyvas medis visais atžvilgiais pranoksta gyvą 
kūną. Manęs su juo nėra ko nė lyginti; man teko matyti laivų, padirbtų 
iš negyvo medžio, kurie pragyveno nemažai žmonių, padirbtų iš 
paties gyvastingiausio gyvastingų tėvų kūno. Kaip ten jis pasakė? 
Kad nukeliaus prieš mane, bus mano locmanas ir kad vėl jį pamaty- 
siu? Bet kur? Gal tebeturėsiu akis jūros dugne, jeigu man teks nusi- 
leisti tais begaliniais laiptais?.. Ir dar visą naktį plaukus šalin nuo tos 
vietos, kur jo paskęsta. Taip taip, o parše, kaip daugelis kitų, kalbė- 
jai kraupią tiesą apie save patį, bet dėl Ahabo tai tu prašovei. 
Sudie, stiebe, neišleisk iš akių banginio, kai nuplauksiu šalin nuo 
laivo. Mudu dar pasišnekėsime rytoj, ne, šįvakar, kai Baltasis Ban- 
ginis gulės ten, prie borto, prišvartuotas per galvą ir per uodegą. 


Ahabas davė Ženklą ir, vis dairydamasis aplinkui, nusileido iš 
mėlynos dangaus sprogymės į denį. 

Netrukus buvo nuleisti velbotai, bet, dar stovėdamas virš van- 
dens kybančiame luote, Ahabas susimąstė valandėlę ir, pamojęs 

— Starbakai! 

— Ponas kapitone? 

— Trečią sykį mano sielos laivas leidžiasi į Šitą žygį, Starbakai. 

— Taip, ponas kapitone, tokia jūsų valia. 

— Esti laivų, Starbakai, kurie išplaukia iŠ savo uosto, tačiau 
po to amžinai pradingsta. 

— Teisybė, ponas kapitone, visų liūdniausia teisybė. 

— Vieni žmonės žūsta per potvynį, kiti — per atoslūgį, dar 
kiti atviroje jūroje, o aš dabar jaučiuosi kaip didžiulė banga, pa- 
virtusi viena lūžtančia ketera, Starbakai. Esu senas... paspauskim 
vienas kitam rankas. 

Jų rankos susijungė, žvilgsniai sukibo, lyg klijais suklijuoti Star- 
bako ašaromis. 

— O mano kapitone, mano kapitone!., kilnioji širdie... neplaukit... 
neplaukitl.. Matot: verkia drąsus žmogus. Kokia tat baisi įtikinėjimo 
agonija! 

— Nuleisti  velbotus! — sušuko Ahabas,  nubloškės padėjėjo 
ranką.— Įgula, pasiruošti 

Netrukus Ahabo velbotas jau plaukė aplink laivo vairagalį. 

— Rykliai! Rykliai! — staiga iš ten pro žemą kajutės iliuminato- 
rių pasigirdo balsas— O pone, mano pone, sugrįžk! 

Bet Ahabas nieko nebegirdėjo, nes tuo metu garsiai suskardo 
jo paties balsas, ir velbotas šoko į priekį. 

Tačiau balsas iš iliuminatoriaus skelbė tiesą; vos Ahabas šiek tiek 
nuplaukė nuo laivo, daugybė ryklių, išnirusių iš juodų gelmių po 
laivo kiliu, ėmė niršiai kandžioti irklų mentes, kiekvieną sykį joms 
panyrant į vandenį, ir lydėjo velbotą kaukšėdami dantimis. Toks 
atvejis nėra retas šituose gyvasties knibždančiuose vandenyse; kar- 
tais rykliai taip aiškiai, su tokiu numatymo atkaklumu seka velbotus, 
su kokiu maitėdos sklando virš žygiuojančių su vėliavomis kariaunų 
Rytų šalyse. Tačiau nuo to laiko, kai „Pekodas" pastebėjo Baltąjį 
Banginį, tie rykliai buvo pirmieji; ir gal todėl, kad visi Ahabo yrėjai 
buvo tigro geltonio laukiniai, kurių kvapas ypač maloniai kutena 
ryklių uosle — yra žinoma, jog kartais jis juos privilioja,— jie sekė 
tiktai tą velbotą, visai nesiartindami prie kitų. 

— Plieninė širdis! — tyliai ištarė Starbakas, žvelgdamas per bortą 
ir lydėdamas akimis tolstantį velbotą.— Kaip gali tu narsiai skambėti, 
regėdama šitokį vaizdą... kai tavo kilis Šliuožia tarp įsiutusių ryklių?.. 
Kaip gali leistis į medžiokle, tiems siaubūnams išžiotais nasrais lekiant 
iŠ paskos — ir dar trečią, lemiamą medžioklės dieną?.. Nes jei trys 
dienos susilieja į vieną nepaliaujamą atkaklų persekiojimą, aišku, 

jog pirmoji — tai rytas, antroji — vidudienis, o trečioji — vakaras, 
ir, vadinasi, pabaiga visos medžioklės, kad ir kokia pabaiga būtų 
jai skirta. O mano Dievel kas čia mane perveria kiaurai, bet palieka 
mirtinai ramų ir vis dėlto pilną laukimo — sustingusį aukščiausiame 
drebulio taške? Tuščiomis apybraižomis ir skeletais plaukia ateitis 
prieš mane, o visa praeitis grimzta į miglą. Meri, mano mergaite! 
Tu tolsti kažkur blausiame švytėjime... Sūnau! Ar ne tavo akis regiu, 
tokias nuostabiai mėlynas?.. Keisčiausios gyvenimo mįslės tarsi aiškėja, 
nors jas uždengia atslenkantys debesys... Nejaugi artėja mano kelionės 
pabaiga? Man linksta kojos, lyg būčiau visą dieną ėjęs. Paliesiu 
širdį... dar plaka?.. Atsikvošėk, Starbakai!.. Užbėk tam už akių... 
Sujusk, sujusk! Prabilki garsiai!.. Ei jūs, stiebe! Ar matot mano ber- 
niuko ranką ant kalvos?.. Išprotėjau... Ei jūs, viršuje!.. Atidžiai šekit 
velbotus; įsidėmėkit, kur plaukia banginis!.. Ei! Ir vėl?.. Nuginkit 
tą vanagą! Žiūrėkit!.. Jis nuplėšė vėjarodį! — Starbakas rodė į raudoną 
vėliavą, plevėsuojančią virš grotstiebio.— Cha! Sklendžia su ja šalin!.. 
Kur dabar kapitonas?.. Ar matai, Ahabai!.. Drebėk, drebėk! 


Velbotai netoli dar buvo nuplaukę nuo laivo, kai iš sutarto žvalgų 
ženklo — žemyn nuleistos rankos — Ahabas sužinojo, kad banginis 
panėrė į gelmę, bet norėdamas būti arčiau, jam vėl išnėrus, Ahabas 
nukreipė velbotą pirmykščių kursu, kiek į šoną nuo laivo; pakerėti 
yrėjai sėdėjo neapsakomai tylūs, tik bangos atkakliai dunksėjo ir 
dunksėjo į pirmagalį. 

— Kalkit, kalkit vinis, o bangos! Kalkit iki pačių galvučių! Vis 
tiek užkalinėjate daiktą be dangčio; ir nebus man nei grabo, nei 
katafalko; ir pribaigti mane galės tik kanapės! Cha! Cha! 

Ūmai vandenys aplink juos ėmė lėtai brinkti plačiais ratais, 
paskui greitai išsigaubė lyg nutekėdami povandeninio, skubiai kylančio 
į paviršių ledinio kalno šlaitais. Pasigirdo prislopintas duslus ūžesys, 
požeminis gaudimas, ir visiems užėmė kvapą, nes iš jūros gelmių 
išlėkė įkypai apraizgytas lynų, žeberklų, perstekių milžiniškas kūnas. 
Apsigobęs plonu, žemyn slystančiu miglos šydu, jis sekundės dalį 
pakybojo vaivorykštiniame ore, po to krito ir nugrimzdo į gelmę. 
Trisdešimt pėdų į viršų lyg fontanų pluoštai šiūptelėjo bangų liežu- 
viai, nulūžo, nulijo putų dribsniais, o suputojęs ratas paviršiuje nubalo 
kaip Šviežias pienas aplink marmurinį banginio kūną. 

— Užgulti irklus! — sušuko Ahabas yrėjams, ir velbotai nuskriejo 
atakon, tačiau Mobi Diką, įsiutintą naujų vakarykščių žeberklų, 
susmigusių į jo kūną, buvo tarsi apsėdę visi puolę angelai. Platūs 

gumbuoti po permatoma kaktos oda išsiraizgę gyslų dryžiai atrodė 
sutraukti j krūvą, kai atkišęs galvą, daužydamas uodega kaip kultuve, 
jis įsiveržė tarp velbotų, dar sykį ištaškė juos į šalis, išmušė visus 
žeberklus ir perstekes abiem padėjėjams iš rankų, išlaužė priekyje 
velbotų lentas ir tik Ahabo velboto nė nepalietė. 

Degu ir Kvikegui bandant užkimšti skyles, banginis nuplaukdamas 
pralėkė dar sykį pro juos ir kai pasimatė jo šonas, nuskardėjo 
veriamas riksmas. Tvirtai priveržtą prie bangžuvio nugaros, priplotą 
skersai išilgai per naktį apkilpojusio lyno, visi pamatė suniokotą 
paršo lavoną; juodi jo drabužiai buvo suplėšyti, išsprogusios akys 
žvelgė tiesiai į senąjį Ahabą. 

Žeberklas iškrito kapitonui iŠ rankos. 

— Apsigavau, apsigavau! — tarė sunkiai ir liūdnai traukdamas 
orą.— Taip, parše, vėl regiu tave... Taip, tu iškeliauji prieš mane, 
ir Štai, štai tavo katafalkas, apie kurį kalbėjai. Tačiau kibsiu net 
prie paskutinės tavo ištarto žodžio raidės. Kur antrasis katafalkas? 
susitaisykit juos, jeigu sugebėsit, ir tada grįžkite pas mane; O jei 
ne — pakaks, kad numirs tik Ahabas... Sėskit, mano yrėjai! Pirmas, 
pabandęs iššokti iš šito velboto, kuriame stoviu, bus persmeigtas 
žeberklų. Jūs jau nebesate žmonės, o mano rankos ir kojos, todėl 
pakluskite man... Kur banginis? Vėl nunėrė? 

Bet kapitonas dairėsi per arti velboto; tuo metu Mobi Dikas, 
tarsi norėdamas pabėgti su lavonu ant nugaros ir tarsi laikydamas 
paskutinio jų susitikimo vietą tik praeitu savo kelio pavėjui etapu, 
vėl tolygiai plaukė pirmyn ir jau buvo beveik susilyginęs su „Pekodu", 
ligi tol buriavusiu jo link, bet dabar stovinčiu vietoje. Mobi Dikas 
plaukė kiek įkabindamas savo keliu, tarytum niekas kitas pasaulyje 
jam nebūtų rūpėję. 

— O Ahabai! — sušuko Starbakas— Net dabar, trečią dieną, 
dar ne vėlu liautis jį persekiojus. Žvelk! Mobi Dikas tavęs neieško. 
Tu, tik tu, beprotiškai ieškai jo! 

Atstatęs burę stiprėjančiam vėjui, vienišas velbotas greitai skriejo 
pavėjui, varomas tiek irklų, tiek drobės. Ir pagaliau, kai Ahabas 
plaukė pro „Pekodą", taip arti, jog aiškiai galėjo įžiūrėti per bortą 
pasilenkusio Starbako veidą, jis šūktelėjo savo pagalbininkui, kad 
apgręžtų laivą ir sektų paskui jį ne per sparčiai, įžvalgiai išlaiky- 
damas deramą nuotolį. Pakėlęs akis į viršų, Ahabas išvydo Teštigą, 
Kvikegą ir Degu, karštligiškai lipančius į trijų stiebų viršūnes, o 

yrėjai sūpavosi sudaužytuose velbotuose, pakeltuose į viršų palei 
laivo bortus, ir uoliai taisė juos. Skubiai plaukdamas, pro angas 
laivo borte Ahabas spėjo pamatyti Stabą ir Flaską, triūsiančius denyje 
prie krūvos naujų žeberklų ir perstekių. Visa tai išvydus, išgirdus 
plaktukų kaukšėjimą sulaužytuose velbotuose, Ahabui pasirodė, jog 
kažkokie kiti plaktukai kala vinis jam į širdį. Tačiau susivaldė. Ir 
pastebėjęs, jog nuo grotstiebio dingo vėliava, šūktelėjo Testigai, tuo 
metu kaip tik pasiekusiam viršūnę, kad leistųsi žemyn, paimtų kitą 
vėliavą, plaktuką bei vinių ir prikaltų ją prie stiebo. 

Ar nuvargęs nuo trijų dienų persekiojimo ir plaukimą apsun- 
kinančio lynų raizginio, įsmigusio į kuprą, ar sumanęs kokią slaptą 
apgaulę bei piktą kėslą — nežinia dėl ko, tačiau Baltasis Banginis 
ėmė plaukti lėčiau, ir Ahabo velbotas dar sykį greitai ėmė artintis 
prie jo, nors šįsyk ir nuo pat pradžių juos skiriantis tarpas nebuvo 
labai didelis. Ahabui lekiant per bangas, negailestingieji rykliai 
tebelydėjo jį ir taip atkakliai laikėsi velboto, taip nepaliaujamai 
kandžiojo į vandenį nyrančius irklus, kad jų mentės traškėjo, skili- 
nėjo ir kiekvieną sykį į jūrą biro smulkios skiedros. 

— Nekreipkit į juos dėmesio! Jų dantys — tik naujos įkabos! 
Pirmyn! Geriau spirtis į ryklio nasrus negu į minkštą vandenį. 

— Bet sulig kiekvienu kąstelėjimu, ponas kapitone, irklai vis 
plonėja! 

— Nieko, dar pakaks! Irkitės!.. Tik kas žino, — sušnabždėjo,— ko 
tie rykliai tikisi savo puotai — banginio ar Ahąbo?.. Bet kabinam 
smarkiau! Taip, nežiopsokit.:. mes jau artinamės prie jo. Perimkit 
vairalazdę! Praleiskit mane į priekį — Po šių žodžių du yrėjai 
padėjo Ahabui nusigauti į vis dar greitai lekiančio velboto pirmagalį. 

Galų gale velbotas, bortu rėždamas vandenį, atsidūrė palei pat 
Baltojo Banginio šoną, tačiau šis nudavė, kaip banginiai kartais daro, 
jo nepastebėjęs, ir Ahabą apgobė tvankus kalnų rūkas, tvyrantis 
aplink banginio fontaną ir kamuoliais riedantis stačia lyg milžiniškas 
Monadnokas“' jo kupra; Ahabas buvo prie pat Mobi Diko ir atsilošęs, 
užsimojęs aukštai virš galvos iškeltomis rankomis, sviedė į neapken- 
čiamą banginį įnirtingą ginklą ir dar įnirtingesnį prakeiksmą. Ir 
plienas, ir prakeiksmas įsmigo iki rankenos tarsi liūno įsiurbti. Mobi 
Dikas staiga davėsi į šalį, mėšlungiškai trinktelėjo iš arti savo kūnų 
į velboto pirmagalį ir, nepramušęs nė vienos skylės, taip staigiai pas- 
tatė valtį piestu, kad jei tą akimirką Ahabas nebūtų laikęsis už 
planšyro, vėl būtų buvęs išsviestas į jūrą. Tačiau trys yrėjai, nenumatę 

tikslios smūgio akimirkos, todėl nespėję įsikibti, išlėkė iš velboto, bet 
taip sėkmingai, kad po valandėlės du jau vėl įsitvėrė borto ir, atrie- 
dėjusios bangos kilstelėti, įvirto į vidų, tik trečiasis, deja, liko vandeny, 
bet laikėsi paviršiuje ir plaukė. 

Tuo tarpu, persmelktas galingo valios impulso, Baltasis Banginis 
kaip žaibas nudūmė per susidrumstusią jūrą. Bet kai Ahabas šūktelėjo 
vairininkui suvynioti šiek tiek lyno ir pritvirtinti, kai įsakė savo 
įgulai pasisukti ant suotiukų veidu į priekį ir traukti velbotą prie 
banginio, išdavikiškas lynas, vos pajutęs šį dvigubą įtempimą, pokštelė- 
jo tuščiame ore! 

— Kas sprogo manyje? Gyslos traška!.. Ne, visos sveikos! Prie 
irklų! Prie irklų! Paskui jį! 

Išgirdęs smarkų bangas skrodžiančio velboto Šniokštimą, banginis 
apsisuko ir atstatė buką baisią kaktą, tačiau gręždamasis pastebėjo 
juodą artėjančio laivo korpusą; tikriausiai nusprendęs, jog tai visų 
ligtolinių persekiojimų šaltinis, pamanęs, jog tai, ko gero, didesnis ir 
garbingesnis priešas, ūmai metėsi link „„Pekodo" pirmagalio, kaukšė- 
damas žandikauliais tarp padūkusiai tykštančių putų. 

Ahabas susvyravo, trenkė ranka sau per kaktą. 

— Anku! Rankos, išsitieskit ir čiuopkit man kelią! Ar dabar 
naktis? 

— Banginis! Laivas! — suriko gūždamiesi jūreiviai. 

— Irkitės! Irkitės! Prasiskirk iki pat gelmių, o jūra, kad Ahabas 
nesuvėlavęs galėtų paskutinį, patį paskutinį kartą nušliuožti tuo 
šlaitu į savo tikslą! Matau: laivas! Laivas! Pirmyn, mano vyrai! 
Nejaugi neišgelbėsite mano laivo? 

Bet kai yrėjai iš visų jėgų pavarė velbotą per bangas, daužan- 
čias jį it laužtuvai, anksčiau banginio pramuštos pirmagalio lentos 
visai ihižo įr akimirksniu sužalotas velbotas nugrimzdo kone iki 
pat viršaus; jūreiviai, iki kelių brydodami vandenyje, šokosi kimšti 
skylę ir semti plūstantį vandenį. 

Tuo metu „Pekodo" grotstiebio viršūnėje Teštigos rankoje apmirė 
plaktukas, ir raudona vėliava, gulėjusi jam ant pečių kaip pledas, 
staiga atsivyniojusi sublazgėjo ore tiesiai prieš jį lyg jo paties pirmyn 
besiveržianti širdis; ir apačioje ant bugšprito stovintys Starbakas 
ir Stabas sykiu su indėnu pastebėjo link laivo lekiantį siaubūną. 

— Banginis, banginis! V šalį! Sukit į šalį! O visos meiliosios oro 
jėgos, apglėbkit tvirtai mane! Jeigu jau Starbakui lemta mirti, tene- 
miršta jis alpdamas kaip moteriškė. Sukt į šalį, kvailiai! Matot — nas- 

rai! Nasrai! Nejau tai pabaiga visų karštų mano meldimų? Viso mano 
gyvenimo ištikimybės? O Ahabai, Ahabai, žvelk — tavo darbas! Tie- 
siai, vairininke, tiesiai! Ne, ne! Vėl — į šalį! Jis suka tiesiai į mus!.. 
Ir nepermaldaujama jo kakta lekia stačiai į žmogų, kuriam pareiga 
neleidžia pasitraukti! Mano Dieve! Būk dabar su manimi! 

— Būk ne su manimi, o po manimi, kad ir kas tu būtum, tu, 
turįs dabar padėti Stabui, nes ir Stabas neketina trauktis. Juokiuosi 
iš tavęs, išsišiepęs bangini! Kas yra kada nors padėjęs Stabui, kas 
žiūrėjo, kad Stabas būdrautų, jei ne paties Stabo neužsimerkiančios 
akys? O dabar vargšelis Stabas guls pailsėti ant čiužinio, kuris jam 
per minkštas; jau geriau jis būtų prikimštas žagarų! Juokiuosi iš 
žudikais puikiausio vaikino, kada nors išleidusio dvasią. Bet vis 
dėlto susidaužčiau su jumis, jei tik atkištumėt man savo stiklą! O! o! o! 
Aš sviedžiu batus ir dar apsiaustą; temiršta Stabas vienomis apatinėmis 
kelnėmis! Tačiau kokia apipelijusi ir persūdyta mirtis... ak, vyšnios! 
vyšnios! vyšnios! O Flaskai, kad dar paragavus po raudoną vyšnią 
prieš numirštant! 

— Vyšnios? Neblogai būtų atsidūrus ten, kur jos auga. 
O, Stabai, tikiuosi mano vargšė motušė spėjo atsiimti bent mano 
pinigų dalį, jei ne, dabar tegaus kelis variokus, nes mūsų medžioklė 
baigta. 

Laivo pirmagalyje susibūrė beveik visi jūreiviai, nejučia tebelai- 
kydami rankose plaktukus, lentgalius, perstekes ir žeberklus, nes 
atskubėjo nuo visokių darbų ir dabar stovėjo, negalėdami 
atplėšti pakerėtų akių nuo banginio, kuris keistai kratydamas galvą, 
nešančią jiems visų nuolaimų išsipildymą, įsibėgėjęs stūmė prieš save 
platų trykštančių putų puslankį. Visa jo išvaizda dvelkė atpildu, 
ūmiu kerštu, amžinu piktavališkumu, ir nepaisydamas nieko, ką 
mirtingas žmogus būtų galėjęs jam padaryti, jis taip trenkė iš dešinės 
į laivo pirmagalį balta savo kaktos tvirtove, kad sudrebėjo ir žmonės, 
ir stiebai. Daugelis pargriuvo kniūpsti. Lyg atsipalaidavę flagštokų 
bumbulai žeberklininkų galvos stiebuose kinktelėjo ant buivoliškų 
jų sprandų. Visi išgirdo, kaip pro įlaužą ėmė plūsti vanduo it kalnų 
srautas giliu tarpekliu. 

— Laivas! Katafalkas!.. Antrasis katafalkas! — suriko stovėdamas 
savo velbote Ahabas.— Jo medis augęs tiktai Amerikoje. 

Banginis panėrė po grimztančiu laivo korpusu ir praplaukė 

virpėdamas išilgai kilio, tačiau po vandeniu apsigręžė ir netrukus 
vėl pasirodė paviršiuje, toli kitoje pusėje, vos už kelių jardų nuo 
Ahabo velboto, ir kurį laiką ramiai gulėjo. 

— Nugręžiu nuo saulės savo kūną. Ei, Teštiga! Kodėl negirdžiu 
tavo plaktuko? O jūs, trys nenugalėti mano bokštai, o tu, nepalies- 
tasis kili, tik dievų smūgio neatlaikęs korpuse, tu, tvirtasis deni, iški- 
lusis vaire, į ašigalį nukreiptasis pirmagalį, o mano puikusis mirties pa- 
šlovintas laive! Nejaugi turėsi žūti, ir žūti be manęs? Negi man pagailė- 
ta paskutinės kapitono paguodos, tenkančios net patiems niekin- 
giausiems sudužusių laivų vadams? O vieniša mirtie po vienišo gyveni- 
mo! Dabar jaučiu, kad didžiausia mano didybė glūdi didžiausiame 
sopulyje. Ei! Iš tolimiausių tolių riedėkit čionai, didžiulės mano praė- 
jusio gyvenimo bebaimės bangos, ir supilkit man giliavandenį mano 
mirties kauburį! Plaukiu tiesiai į tave, o viską naikinantis, bet nenuga- 
lintis bangini; iki paskutiniųjų grumsiuos su tavimi; iš paties giliausio 
pragaro smogsiu tau; neapykantos vardu spjaunu į tave paskutiniu 
savo atodūsiu! Te visi grabai ir katafalkai paskęsta vienoje sietuvoje! 
O kadangi nė vieno neteks man, tebūnu sudraskytas į gabalus vis 
dar persekiodamas tave, nors ir pririštas prie tavęs, o prakeiktas 
bangini! Štai — aš sviedžiu ginklą! 


Žeberklas nuskriejo, kliudytas banginis šoko į priekį, kibirkš- 
čiuodamas ėmė slysti loveliu lynas — ir užkliuvo. Ahabas pasilenkė 
prie jo, atpalaidavo, bet tada pralekianti ringė apsisuko jam aplink 
kaklą, ir be garso, kaip nebylus turkas pasmaugia lanko temple savo 
auką, kapitonas buvo ištrauktas iš velboto, įgulai nespėjus nė susivokti, 
jog jis dingo. Sekančią akimirką sunkus ogonas lyno gale išlėkė iš 
tuščios statinaitės, parmušė vieną yrėją ir, tėškęs per vandenį, dingo 
gelmėje. 

Akimirką apstulbę velboto yrėjai negalėjo nė pajudėti, paskui 
visi apsigręžė. „Laivas? Didysis Dieve, kur laivas?" Netrukus pro 
blausią grėsmingą maršką lyg dujiškoje fatamorganoje jie išvydo 
nykstantį pailgą laivo miražą: virš vandens tekyšojo trys stiebų viršū- 
nės, o suklydimo, ištikimybės ar likimo lėmimu tvirtai sustatyti savo 
kažkada aukštuose postuose stabmeldžiai žeberklininkai tebesaugojo 
skęstančias žvalgymo aikšteles. Bet šit koncentriniai ratai pastvėrė 
vienišą velbotą, visą jo įgulą, visus netoliese plaukiojančius irklus, 
visų perstekių kotus ir, ėmę sukti visus gyvus ir negyvus daiktus, 
įsiurbė į vieną sūkurį net mažiausią „Pekodo" skiedrelę. 


Bet kai suteliūškavo paskutiniai susiliejantys srūviai virš nugrimz- 

dusio indėno, stovinčio grotstiebyje, kurio virš vandens dar kyšojo 
keli coliai sykiu su ilgais plazdančiais vėliavos jardais, ironišku suta- 
pimu ramiai plevėsuojančiais virš naikinančių bangų ir beveik jas 
liečiančiais,—tą pat akimirką 1 orą iškilo raudonodė ranka su plaktuku 
ir ėmė tvirčiau kalti vėliavą prie skęstančios stengos. Padebesių 
vanagas, pašaipiai lydėjęs grotstiebio vėliavą nuo pat tikrosios savo 
buveinės tarp žvaigždžių, snapu ją kapodamas ir trukdydamas Testi- 
gai, netyčia kyštelėjo sparną tarp stengos ir plaktuko; tą pat akimirką, 
jau po vandeniu, laukinis pajuto dangišką drebulį ir sulig paskutiniu 
atodūsiu taukštelėjo plaktuku; taip dangaus paukštis, arkangeliškai 
rykaudamas, 1 viršų atkišęs karališką snapą, visu belaisvio kūnu 
įsivyniojęs į Ahabo vėliavą, dingo sykiu su laivu, kuris nelyginant 
šėtonas negrimzdo į pragarą tol, kol nebuvo gavęs gyvos dangaus 
dalelės, kol nebuvo užsidėjęs jos kaip šalmo. 

Smulkūs paukščiai klykdami sukosi viršum dar žiojinčios verpeto 
kiaurymės, niūrus baltas bangomūšis daužėsi į stačias jo sienas, 
paskui viskas suslūgo, ir didžiulė jūros drobulė ėmė sūpuotis kaip 

sūpavosi ir prieš penkis tūkstančius metų“. 

EPILOGAS 


r ištrukau aš vienas“, kad tau apskelbčiau 
5 


Jobas 


DRAMA BAIGTA. Kodėl tuosyk kažkas vėl išeina į sceną? 
Todėl, kad vienas išliko gyvas. 

Taip nutiko, kad dingus paršui, aš buvau tas, kurį Likimo deivės 
nuskyrė irkluotojų 1 Ahabo velbotą, kai toji vieta liko laisva; aš 
buvau tas, kuris paskutinę dieną, išlėkęs su dviem kitais iš piestu 
pasistojusio velboto, liko jūroje. Aš plūkavau netrukus įvykusios 
scenos pakraštyje, puikiai ją mačiau, kol mane. pasiekė silpstantis 
skęstančio laivo siurbimas ir ėmė pamažu traukti į susiveriantį sūkurį. 
Kai pasiekiau jį, jis buvo apmalšęs ir atrodė tik kaip putotas tvenkinys. 
Aš ėmiau suktis lyg naujasis Iksionas“', ratas po rato vis artėdamas 
prie juodo, į sagą panašaus burbulo, ant kurio ašies lėtai sukosi 
šitie ratai. Kai pagaliau atsidūriau pačiame centre, juodasis burbulas 
sprogdamas ištiško į viršų, ir tada, įmantrios spyruoklės išlaisvintas 
ir būdamas labai pluknus, iš gelmių su didžiule jėga iškilo ir pražul- 
niai iš jūros iššovė grabas — gelbėjimo plūduras, apsivertė ore 
ir nukrito greta manęs. įsitvėręs Šito grabo, beveik visą dieną ir visą 
naktį plaukiau švelniomis gedulingomis bangomis. Rykliai šmaižė pro 
Šalį, nedarydami man nieko blogo, lyg su spynomis ant nasrų; nuožmūs 
jūrų vanagai skrido lyg sukišę snapus į makštis. Antrą dieną pasirodė 
laivas, priplaukė ir paėmė mane. Tai buvo klaidžiojanti Rachelė", 
kuri grįždama ieškoti pražuvusių savo vaikų, rado tik dar vieną naš- 
laitį. 

